
PRATARMĖ 


Tai, ką pateikiu visuomenei kaip psichoanalizės įvadą, anaiptol 
nesiekia varžytis su jau paskelbtais išsamiais šios mokslo srities vei- 
kalais (Hitschmann, Freuds Neurosenlehre, 2.Aufl., 1913; Pfister, Die 
psychoanalytische Methode, 1913; Leo Kaplan, Grundziige der Psychoa- 
nalyse, 1914; Rėgis et Hesnard, La Psychoanalyse des nėvroses et des 
psychoses, Paris 1914; Adolf F. Meijer, De Behandeling van Zenuwzieken 
door Psycho-Analyse, Amsterdam 1915). Tai tiksliai atkurtos paskai- 
tos, kurias du žiemos semestrus (1915-1916 ir 1916-1917) skaičiau miš- 
riai abiejų lyčių gydytojų ir mėgėjų auditorijai. 


Visus skaitytojų dėmesį patrauksiančius knygos ypatumus gali- 
ma paaiškinti jos atsiradimo aplinkybėmis. Skaitant paskaitą neįma- 
noma išlaikyti nesudrumsčiamą mokslinio traktato rimtį; priešingai, 
pranešėjas turėjo siekti, kad klausytojų dėmesys nenusilptų per pa- 
skaitą, trunkančią beveik dvi valandas. Dėl šios atodairos į akimirks- 
nio poveikį neišvengiamai prireikė tą patį dalyką aptarti ne kartą: 
vienąsyk siejant jį su sapnų aiškinimu, antrąsyk - su neurozių pro- 
blemomis. Be to, šitaip dėstant medžiagą, nebuvo įmanoma nuodug- 
niai išnagrinėti kai kurių (pvz., nesąmoningumo srities) temų vienin- 
telėje vietoje; vis prireikdavo tai grįžti prie jų, tai vėl jas užmesti, kol 
pasitaikys proga papildyti jau turimas žinias. 


Su psichoanalitine literatūra susipažinęs skaitytojas šiame „Įva- 
de“ atras nedaug dalykų, kurių nežinotų iš kitų, kur kas išsamesnių 
leidinių. Bet jausdamas poreikį papildyti ir apibendrinti medžiagą į 
kai kuriuos skyrius (apie baimės etiologiją, isterines fantazijas) au- 
torius įtraukė ir iki šiol neskelbtų duomenų. 


Viena, 1917 m. pavasaris 


Freudas 


PIRMA DALIS 


RIKTAI 


Pirma paskaita 


Įvadas 


Ponios ir Ponai! Nežinau, ką žinote apie psichoanalizę iš lite- 
ratūros ir nuogirdų. Bet pavadindamas savo paskaitas „Ele- 
mentariu psichoanalizės įvadu“ įsipareigojau į jus žiūrėti taip, 
tarsi nieko nežinotumėte ir turėtumėte išklausyti pirmuosius 
nurodymus. 


Vis dėlto drįstu manyti, kad žinote, jog psichoanalizė yra 
vienas iš būdų gydyti nervų ligonius, - ir tuoj pat galiu pateik- 
ti pavyzdį, rodantį, kad šioje srityje kai kas daroma kitaip ar 
net priešingai nei įprasta medicinoje. Pradėdami gydyti ligonį 
nauju metodu paprastai stengiamės sumenkinti galimus pavo- 
jus ir tvirtai pažadame, kad gydymas bus sėkmingas. Manau, 
esame teisūs taip darydami, nes padidiname sėkmės tikimybę. 
Bet pradėję psichoanalitiškai gydyti neurotiką elgiamės kitaip. 
Su juo aptariame šio metodo sunkumus, ilgą gvdymo trukmę, 
pastangas ir aukas, kurių prireiks. Maža to, pasakome jam, kad 
negalime užtikrinti gydymo sėkmės: ji priklausysianti nuo li- 
gonio elgsenos, jo supratingumo, nuolaidumo ir ištvermės. Ži- 
nia, taip keistai elgdamiesi su ligoniu turime savų sumetimų, 
kuriuos galbūt suprasite vėliau.. 


Nepykite, jei pradžioje elgsiuosi su jumis kaip su tais neu- 
rotiškais ligoniais. Tiesą sakant, nepatariu jums čia ateiti antrą 
kartą. Tad išsyk atskleisiu, kokie nesklandumai neišvengiami 
dėstant psichoanalizę ir su kokiais keblumais susiduri mėgin- 

damas susidaryti savo nuomonę apie ją. Parodysiu, kad visas 
ankstesnis jūsų išsilavinimas, visi jūsų mąstymo įpročiai ne- 
išvengiamai turėjo paversti jus psichoanalizės priešininkais, 
ir kaip smarkiai jums reikėtų grumtis su savimi, kad su- 
tramdytumėte šį instinktyvų priešiškumą. Žinoma, negaliu iš 
anksto pasakyti, ar mano paskaitos padės jums suprasti psi- 
choanalizę, bet patikinu, kad išklausę jas neišmoksite nei tirti, 
nei gydyti ligonį šiuo metodu. Jei kuris nors iš jūsų nepasi- 
tenkintų paviršutiniška pažintimi su psichoanalize ir pano- 
rėtų užmegzti tvirtesnius ryšius, tai aš jį ne tik atkalbinėsiu, 
bet tiesiog įspėsiu šito nedaryti. Padėtis nūn tokia, kad pasi- 
rinkęs šią specialybę jis negalėtų tikėtis sėkmės universitete, 
o ėmęsis gydytojo praktikos atsidurtų visuomenėje, kuri ne- 
supranta jo siekių, žvelgia nepatikliai, priešiškai ir pjudo jį 
piktomis pasalūniškomis dvasiomis. Prisiminę dabar Euro- 
poje siautėjantį karą ir jį lydinčius reiškinius, galite daugmaž 
įsivaizduoti, kokie tai legionai. 


Vis dėlto yra nemažai žmonių, kuriems pažinimo naujovės 
patrauklios, nepaisant visų nepatogumų. Jei tokių atsirastų tarp 
jūsų, ir jie nepabūgę mano atkalbinėjimų kitą kartą vėl čia pa- 
sirodytų, man būtų malonu juos pasveikinti. Bet visi turite tei- 
sę sužinoti, kokie yra minėtieji psichoanalizės sunkumai. 


Pirmiausia - tai psichoanalizės dėstymo, jos mokymo sun- 
kumai. Per medicinos užsiėmimus įpratote stebėti: jūs stebite 
anatominius preparatus, cheminių reakcijų nuosėdas, rau- 
mens susitraukimą, kai dirginamas nervas. Paskui jums pa- 
rodo ligonį, supažindina su jo ligos simptomais, liguistų pro- 
cesų padariniais, dažnai net su ligos sukėlėju. Mokydamiesi 
chirurgijos stebėjote, kaip ligonis gelbstimas atliekant chirur- 
ginę operaciją, ir galėjote mėginti patys operuoti. Net ir psi- 
chiatrijoje didžiulį įspūdį palieka ligonio mimikos žaismo, jo 
kalbėsenos ir elgsenos stebėjimas. Tad medicinos dėstytojas 

paprastai yra tarsi vadovas, lydintis jus muziejuje, o jūs tiesio- 
giai sąveikaujate su objektais ir savo jutimais įsitikinate, kad 
egzistuoja reiškiniai, apie kuriuos neturėjote jokio supratimo. 


Deja, su psichoanalize yra kitaip. Psichoanalitinio gydy- 
mo procesas - tai vien žodžių mainai tarp analizuojamojo ir 
gydytojo. Pacientas kalba, pasakoja savo ankstesnius išgyve- 
nimus ir dabartinius įspūdžius, atvirai išsako norus ir emoci- 
jas. Gydytojas klausosi mėgindamas valdyti paciento minčių 
eigą, skatina jį, kur nors nukreipia jo dėmesį, šį tą paaiškina 
ir stebi, kaip į visa tai reaguoja ligonis. Neišprusę mūsų ligo- 
nių giminaičiai, kuriems imponuoja tik tai, kas matoma bei 
apčiuopiama, - labiausiai tokie veiksmai, kokius gali išvysti 
nebent kino teatre, - niekada nepraleis progos suabejoti: 
„Kaipgi galima įveikti ligą vien šnekomis?“ Žinoma, tai ir 
trumparegiška, ir nenuosekli mintis. Juk tie patys žmonės tvir- 
tai įsitikinę, kad ligoniai savo simptomus „tik įsivaizduoja“. 
Žodžiai buvo kerai kadaise, net ir šiandien žodis tebeturi daug 
anos pirmapradės kerinčios galios. Žodžiais vienas žmogus 
gali kitą padaryti laimingą ar įstumti neviltin, žodžiais mo- 
kytojas perduoda žinias mokiniams, žodžiais oratorius patrau- 
kia klausytojus ir paveikia jų nuomones bei sprendimus. Žo- 
džiai sukelia afektus ir yra pripažinta priemonė, kuria žmonės 
veikia vienas kitą. Tad nemenkinsime jų vaidmens psichote- 
rapijoje ir būsime patenkinti, išgirdę tuos žodžius, kuriais ap- 
sikeičia analitikas ir pacientas. 


Bet ir šito negalime! Pokalbis, kuris kartu yra ir psichoana- 
litinis gydymas, nepakenčia jokių klausytojų; jo neįmanoma 
pademonstruoti. Žinoma, per psichiatrijos paskaitą galima pa- 
rodyti studentams ir neurasteniką ar isteriką. Tačiau, be nusi- 
skundimų ir simptomų, iš jo nieko daugiau neišpeštume. Psi- 
choanalizei reikalingą informaciją jis pateikia tik tuo atveju, jei 
tarp jo ir gydytojo užsimezga ypatingas emocinis ryšys; jis 
nutiltų pastebėjęs nors vieną jam abejingą klausytoją. Mat ši 

informacija susijusi su intymiausiais jo psichikos išgyvenimais, 
su tuo, ką jis kaip socialiai savarankiškas asmuo privalo slėpti 
nuo kitų, taip pat su tuo, ko jis kaip vientisa asmenybė net sau 
nenori prisipažinti. 


Tad jums nepavyks nugirsti psichoanalitinio gydymo po- 
kalbio. Galite nebent išklausyti pasakojimus apie tai, žodžiu, 
mokytis psichoanalizės iš nuogirdų tiesiogine šio žodžio pras- 
me. Šitaip gaudami Žinias tarsi iš antrų rankų, savo nuomonę 
apie psichoanalizę turite susidaryti neįprastomis aplinkybėmis. 
Aišku, kad tokiu atveju ji labiausiai priklauso nuo to, kiek ga- 
lite pasikliauti tarpininku. 


Trumpam įsivaizduokite, kad atėjote ne į psichiatrijos, 0 į 
istorijos paskaitą, ir pranešėjas ima pasakoti apie Aleksandro 
Didžiojo gyvenimą ir karo žygius. Kas paskatintų jus tikėti jo 
pasakojimų tikroviškumu? Pradžioje atrodo, kad padėtis dar 
keblesnė nei psichoanalizės atveju: juk istorijos profesoriui da- 
lyvauti Aleksandro karo žygiuose teko ne ką daugiau negu 
jums; psichoanalitikas bent jau pasakoja apie dalykus, prie ku- 
rių ir jis yra kiek prisidėjęs. Bet greitai atsiranda dingsčių pati- 
kėti istoriku. Jis gali nurodyti senovės rašytojų liudijimus - tų 
rašytojų, kurie buvo aptariamų įvykių amžininkai arba gyve- 
no netrukus po jų, - taigi, Diodoro, Plutarcho, Ariano ir kitų 
autorių knygas; jis gali parodyti išlikusių monetų ir imperato- 
riaus statulų atvaizdų bei pasiųsti per auditoriją Pompėjoje ras- 
tos mozaikos, vaizduojančios mūšį prie Isos, nuotrauką. Bet 
visi šie dokumentai iš esmės įrodo ne ką kitą, o tai, kad ir anks- 
tesnės kartos tikėjo Aleksandro egzistavimu ir jo žygių realu- 
mu, tad ir vėl galėtumėte griebtis kritikos. Pastebėtumėte, kad 
ne viskas, kas pasakojama apie Aleksandrą, yra tikėtina, kad 
ne visas smulkmenas galima patikrinti, bet aš negaliu įsivaiz- 
duoti, kad iš auditorijos išeitumėte abejodami Aleksandro Di- 
džiojo realumu. Tokį jūsų sprendimą labiausiai nulems du ar- 
gumentai: pranešėjas, regis, neturi jokio pagrindo pateikti jums 

kaip realų dalyką tai, kuo jis ir pats abejoja, antra vertus, visos 
žinomos istorinės knygos įvykius vaizduoja daugmaž pana- 
šiai. Pradėję tikrinti ankstesnius šaltinius, vėl atsižvelgsite į tas 
pačias aplinkybes - galimus pateikėjų motyvus ir ar jų liudiji- 
mai neprieštaringi. Patikrinę informaciją apie Aleksandrą tik- 
rai nusiraminsite, kas kita tokios asmenybės kaip Mozė ar Nim- 
rodas. Kokių abejonių jums gali kilti dėl psichoanalitinio pra- 
nešimo patikimumo, sužinosite vėliau. 


Dabar turite teisę paklausti: jeigu psichoanalizės negalima 
objektyviai patikrinti ir neįmanoma pademonstruoti, kaip iš- 
vis gali jos išmokti ir įsitikinti, kad jos teiginiai teisingi? Išmokti 
iš tiesų nelengva; nedaug kas yra deramai įvaldęs psichoanali- 
zės metodą, bet, žinoma, esama pramintų kelių. Pradžioje psi- 
choanalizės mokaisi „savu kailiu“, tirdamas savąją asmenybę. 
Tai ne visai sutampa su tuo, ką vadiname savistaba, bet iš bė- 
dos psichoanalizę galime laikyti vienu jos būdų. Yra daugybė 
dažnai pasitaikančių ir visiems žinomų psichinių fenomenų, 
kurie gali tapti analizės objektais kiek pasimokius savęs stebė- 
jimo technikos. Kartu įsitikini psichoanalizės aprašomų proce- 
sų realumu ir jos pažiūrų teisingumu. Tiesa, einant šiuo keliu 
pažanga yra ribota. Daug daugiau pasieksi leisdamas anali- 
zuoti save išmanančiam analitikui, patirdamas, kaip analizė 
veikia tavąjį Ego, ir kartu perprasdamas subtilesnę šio metodo 
techniką. Žinoma, tai puikus kelias, bet eiti juo įmanoma tik 
po vieną, o ne visu būriu. 


Dėl antrojo keblumo, trukdančio suvokti psichoanalizę, tu- 
riu kaltinti nebe ją, o jus, mano klausytojai, vien todėl, kad iki 
šiol studijavote mediciną. Ankstesnis išsilavinimas jūsų mąsty- 
mą nukreipė tam tikra linkme, kuri visiškai svetima psichoana- 
lizei. Jus įpratino organizmo funkcijas ir jų sutrikimus grįsti ana- 
tomija, aiškinti pasitelkus chemiją, fiziką bei biologiją, bet nie- 
kas nesistengė atkreipti jūsų dėmesį į psichinį gyvenimą - šio 

nuostabiai sudėtingo organizmo viršūnę. Todėl jums svetima 
psichologinė mąstysena. Įpratote nepasitikėti ja, neigti jos 
moksliškumą, palikdami ją diletantams, poetams, natūrfiloso- 
fams ir mistikams. Toks ribotumas, be abejo, tik pakenks jūsų 
medicininei praktikai, nes ligonis, kaip paprastai atsitinka 
žmonėms bendraujant, pirmiausia atgręš jums savo psichikos 
fasadą, ir bijau, kad būsite nubausti ir priversti taip geidžia- 
ma terapine įtaka dalintis su jūsų niekinamais savamoksliais, 
kerėtojais ir mistikais. 


Man aišku, kuo galima pateisinti šitą jūsų išsilavinimo spra- 
gą. Nėra tokios filosofinės disciplinos, kuri praverstų jūsų gy- 
dytojo praktikai. Nei spekuliatyvioji filosofija, nei aprašomoji 
psichologija ar pojūčių fiziologijai artima vadinamoji eksperi- 
mentinė psichologija, kurios dėstomos mokyklose, neįstengia 
pasakyti nieko naudingo apie kūno ir psichikos sąsają, negali 
įduoti jums į rankas raktą, kuris padėtų atskleisti galimo psi- 
chinių funkcijų sutrikimo mechanizmą. Tiesa, psichiatrija, kaip 
medicinos šaka, mėgina aprašyti stebimus psichikos sutriki- 
dėlę ir psichiatrai abejoja, ar tokį grynai deskriptyvų darinį 
verta vadinti moksliniu. Jis susideda iš simptomų, kurių kil- 
mė, mechanizmas, tarpusavio saitai nežinomi, - dažniausiai 
šiuos simtomus atitinkančių anatominio psichikos organo po- 
kyčių apskritai neaptinkame, arba tie pokyčiai anaiptol ne- 
paaiškina šių simptomų. Tokių psichinių sutrikimų gydymas 
įmanomas tik nustačius, kad jie yra pašaliniai kokio nors or- 
ganinio negalavimo požymiai. 


Tai ir yra toji spraga, kurią turi užpildyti psichoanalizė. Ji 
siūlo psichologinius pamatus, kurių stinga psichiatrijai, ji tiki- 
si atrasti bendrą pagrindą, kuriuo remiantis galima būtų su- 
prasti kūno ir psichikos sutrikimų priklausomybę. Todėl psi- 
choanalizė turi vengti bet kokių jai svetimų, anatomija, chemija 

ar fiziologija grindžiamų prielaidų, remtis vien psichologinė- 
mis sąvokomis, tad būgštauju, kad kaip tik todėl pradžioje ji 
jums atrodys nepriimtina. 


Nenoriu kaltinti nei jūsų, nei jūsų išsilavinimo ar nuostatų 
dėl kito keblumo. Du psichoanalizės teiginiai įžeidžia visą pa- 
saulį ir užsitraukia jo nemalonę; vienas iš jų susiduria su in- 
telektiniais, kitas - su estetiniais ir moraliniais prietarais. Ne- 
menkinkime šių prietarų: tai galingi veiksniai, naudingų, net 
būtinų Žmonijos raidos etapų atspindžiai. Juos palaiko afek- 
tų galios, ir kovoti su jais yra sunku. 


Pirmasis nepatrauklusis psichoanalizės teiginys skelbia, kad 
psichiniai procesai savaime yra nesąmoningi, o sąmoningi tėra 
tik paskiri psichikos gyvenimo aktai ir momentai. Prisimin- 
kite, kad mes, priešingai, esame įpratę psichinius reiškinius 
sutapatinti su sąmoningais. Sąmonę mes laikome pagrindiniu 
psichinio reiškinio požymiu, o psichologija mums yra mokslas 
apie sąmonės turinį. Ši tapatybė tokia savaime suprantama, 
kad, regis, akivaizdi nesąmonė jai prieštarauti. Bet psichoana- 
lizė negali neprieštarauti, ji negali pripažinti, kad sąmoningi 
ir psichiniai reiškiniai yra tapatūs. Priskirdama prie pastarųjų 
jautimo, mąstymo, norėjimo procesus, ji privalo pripažinti, kad 
esama nesąmoningo mąstymo ir nesąmoningo noro. Bet šitaip 
ji iš karto atbaidė nuo savęs visus blaivaus moksliškumo šali- 
ninkus ir užsitraukė įtarimą, esą tai fantastinis ezoterinis mo- 
kymas, kai kažkas rezgama prieblandoje, žuvaujama drums- 
tame vandenyje. Bet jūs. mano klausytojai, dar negalite suprasti, 
kokią teisę turiu laikyti prietaru tokį abstraktų teiginį: „Tai, 
kas psichiška, yra ir sąmoninga“; negalite numanyti ir to, kas 
galėjo sukelti nesąmoningų reiškinių, jei tokių esama, neigi- 
mą, ir kokia galėjo būti to neigimo nauda. Atrodo, neverta gin- 
čytis, ar psichiniai reiškiniai sutampa su sąmoningais, ar gero- 
kai peržengia pastarųjų srities ribas, tačiau galiu užtikrinti, kad 
pripažinus nesąmoningus psichinius procesus pasaulis ir moks- 
las pasuka visiškai nauja linkme. 

Jūs negalite numanyti ir to, kaip glaudžiai susijęs šis psi- 
choanalizės teiginys su kitu, kurį dabar pateiksiu. Antrasis tei- 
ginys, pripažintas vienu psichoanalizės laimėjimų, skelbia, kad 
instinktyvūs potraukiai, kuriuos galime vadinti seksualiniais 
(siaura ar plačia šio žodžio prasme), vaidina nepaprastai svar- 
bų, iki šiol nepakankamai suvoktą vaidmenį, sukeldami nervų 
ir psichikos ligas. Negana to, tie patys potraukiai prisideda, — 
ir nereikia menkinti jų indėlio, - kuriant aukščiausias kultūri- 
nes, menines, socialines žmogaus dvasios vertybes. 


Mano patirtis rodo, kad šios psichoanalitinio tyrimo išva- 
dos nepripažinimas ir yra pagrindinis pasipriešinimo, su ku- 
riuo susiduria psichoanalizė, šaltinis. Ar norite sužinoti mūsų 
samprotavimus? Mes įsitikinę, kad kultūra buvo sukurta, kai 
spaudžiant gyvybinei būtinybei buvo atsisakyta patenkinti kai 
kuriuos potraukius, ir ji kaskart atkuriama, kiekvienam į žmo- 
nių bendruomenę įžengiančiam individui vėl atsisakant potrau- 
kių tenkinimo bendram labui. Svarbų vaidmenį šiame procese 
atlieka seksualiniai potraukiai, kurie sublimuojami, t. y. nuo 
seksualinių tikslų nukreipiami į visuomenės labiau vertinamus, 
nebeseksualinius, tikslus. Bet šis antstatas nėra patvarus, sek- 
sualinius potraukius sunku sutramdyti, ir kiekvienas žmogus, 
turintis įsitraukti į kultūros darbą, rizikuoja, kad jo seksuali- 
nių potraukių nepavyks tam panaudoti. Visuomenė neįsivaiz- 
duoja didesnės grėsmės savo kultūrai už tą, kuri kiltų išlaisvi- 
nus seksualinius potraukius ir sugrįžus prie pirminių tikslų. 
Žodžiu, visuomenė nemėgsta, kad jai būtų primenama apie šią 
opią jos sąrangos vietą, ji visiškai nelinkusi pripažinti individo 
seksualinių potraukių jėgos ir jo seksualinio gyvenimo svar- 
bos; priešingai, dėl pedagoginių sumetimų ji apskritai stengia- 
si nukreipti dėmesį kitur. Todėl ji negali pakęsti minėtosios 
psichoanalitinio tyrimo išvados ir mielai pasmerktų ją, tokią 
atgrasią estetiniu požiūriu, moraliai nepriimtiną ir pavojin- 
gą. Bet tokie išpuoliai negali paveikti objektyvių mokslinio 
darbo išvadų. Prieštaravimą reikia grįsti intelektu. Juk žmogaus 

prigimtis tokia, kad jis laiko neteisingu tai, ko nemėgsta, leng- 
vai atrasdamas atitinkamų neigiamų argumentų. Žodžiu, vi- 
suomenė pateikia nepageidautinus dalykus kaip neteisingus, 
ji neigia psichoanalizės tiesas, pasitelkdama loginius ir fakti- 
nius — deja, afektų diktuojamus, - argumentus, ir laikosi šių 
prieštaravimų kaip prietarų, nepaisydama visų bandymų juos 
įveikti. 


Bet, ponios ir ponai, mes drįstame tvirtinti, kad nebuvome 
tendencingi, pateikdami aną ginčytiną teiginį. Tenorėjome pa- 
rodyti tikrąją padėtį, kurią atkakliu darbu tikimės atskleidę. 
Mes pasiliekame sau teisę ginti mokslą nuo tokių praktinių su- 
metimų priemaišų, nors dar ir neįsitikinome, ar dėljų kylantys 
nuogąstavimai pagrįsti, ar ne. 


Tai tik keletas sunkumų, su kuriais susidursite užsiėmę psi- 
choanalize. Pradžiai, ko gero, jų per akis. Jei nepabūgsite, tai 
darbą tesime toliau. 

Antra paskaita 
Riktai 


Ponios ir ponai! Pradėsime ne nuo prielaidų, o nuo tyrimo. Gvil- 
densime tam tikrus gana dažnus, visiems žinomus, dėmesio 
nepatraukiančius fenomenus, kurie neturi nieko bendro su li- 
gomis ir pasitaiko kiekvienam sveikam žmogui. Turiu omeny 
vadinamuosius riktus [Fehlleistungen]: šnekos riktą [Verspre- 
chen], kai, pvz., norėdamas pasakyti vieną žodį ištari kitą; 7a- 
šymo riktą, kai šitaip apsirinki rašydamas, nesvarbu, ar pastebi 
tai, ar ne; skaitymo riktą [Verlesen], kai perskaitai ne tai, kas 
atspausdinta ar parašyta; klausos riktą [Verhoren|], kai išgirsti 
ne tai, kas sakoma, - žinoma, jei tai nesusiję su organiniais klau- 
sos sutrikimais. Kita panašių reiškinių grupė siejasi su marša 
[Vergessen|], bet ne ilgalaike, o laikina marša, kai, pvz., negali 
atsiminti gerai žinomo vardo [Name], kurį prisimeni vos išgir- 
dęs, arba kai pamiršti atlikti kokį nors ketinimą [Vorsatz|, ir 
prisimeni jį vėliau, žodžiu, užmiršti jį tik laikinai. Ši laikinumo 
sąlyga nėra būtina trečiajai reiškinių grupei, kurią sudaro, pvz., 
nukišimas [Verlegen|, kai kažkur padedi kokį nors daiktą ir ne- 
begali jo surasti, arba visiškai analogiškas pametimas [Verlie- 
ren]. Į šią maršą reaguoji kitaip nei į kito pobūdžio maršą - ja 
stebiesi arba piktiniesi, užuot laikęs natūraliu dalyku. Prie ap- 
tariamųjų reiškinių priskirtinos ir tam tikros irgi laikinos klai- 
dos [Irrtūmer], kai kurį laiką imi ir įtiki šiaip jau akivaizdžia 
netiesa, - na, ir dar visa aibė įvairiai vadinamų reiškinių. 


Vokiečių kalba tuo pačiu priešdėliu „ver“ išreiškiama vidi- 
nė visų šių reiškinių giminystė; beveik visi jie ne itin reikšmingi, 

dažnai labai trumpalaikiai ir nevaidina žmogaus gyvenime di- 
desnio vaidmens. Tik retsykiais kuris nors iš jų, pvz., daikto 
pametimas, įgyja praktinės svarbos. Todėl jie nepatraukia dė- 
mesio, sužadina tik silpnus afektus ir t. t. 


Kaip tik į šiuos fenomenus dabar noriu atkreipti jūsų dėme- 
sį. Jūs nepatenkinti imsite man prieštarauti: „Ir pasaulis ap- 
skritai, ir siauresnė jo dalis, psichikos gyvenimas, kupini tokių 
didingų paslapčių, su psichikos sutrikimais susiję tiek nepa- 
aiškinamų keistenybių, jog gaila ir laiko, ir dėmesio tokiems 
mažmožiams. Psichoanalizė būtų šio to verta, jei galėtumėte 
paaiškinti, kaip sveikų akių ir ausų žmogus vidury dienos gali 
matyti ir girdėti tai, ko nėra; kodėl kitas staiga įtiki, kad jį per- 
sekioja kaip tik tie žmonės, kuriuos jis iki šiol labiausiai mylė- 
jo, arba kuo sąmojingiausiai gina fantomus, kurie net vaikui 
atrodo absurdiški. Bet jei ji teišgali aiškinti, kodėl oratorius vie- 
toj vieno žodžio kartais ištaria kitą arba kodėl namų šeiminin- 
kė nukiša savo raktus, - jeigu psichoanalizei rūpi tik tokie nie- 
kai, tai savo laiką ir dėmesį skirsime svarbesniems dalykams.“ 


1/ 


Aš atsakyčiau: „Kantrybės, ponios ir ponai!“ Man regis, jū- 
sų kritika šauna pro šalį. Psichoanalizė iš tiesų negali pasigirti, 
kadji neužsiima mažmožiais. Priešingai, jos stebėjimų medžia- 
ga dažniausiai yra tokie nereikšmingi nutikimai, kitų mokslų 
laikomi pernelyg nesvarbiais ir atidedami į šalį tarsi reiškinių 
pasaulio atmatos. Bet ar kritikuodami nesupainiojate dviejų 
skirtingų dalykų: problemų didingumo ir jų požymių ryšku- 
mo? Argi nepasitaiko, kad tam tikromis aplinkybėmis ir tam 
tikru metu apie labai reikšmingus dalykus galime spręsti iš vi- 
sai menkų požymių? Galėčiau pateikti keletą tokių pavyzdžių. 
Iš ko čia esantys jauni vyrai sprendžiate laimėję damos palan- 
kumą? Gal laukiate aistringo meilės prisipažinimo, audringo 
glėbesčiavimo, — o gal pakanka vogčiomis mesto žvilgsnio, 
skubraus judesio, kiek ilgėlesnio rankos paspaudimo? O jei kaip 
kriminalinio skyriaus darbuotojai tirtumėte žmogžudystę, ne- 

jaugi tikėtumėtės, kad žudikas paliks nusikaltimo vietoje savo 
nuotrauką ir dar pridės adresą, užuot pasitenkinę ne tokiais 
aiškiais ieškomo asmens pėdsakais? Tad nemenkinkime neryš- 
kių požymių vaidmens; gal jų padedami aptiksime ką nors svar- 
baus. Be to, aš kaip ir jūs manau, kad mūsų dėmesio pirmiau- 
sia nusipelno didžiosios pasaulio ir mokslo problemos. Bet daž- 
niausiai nelabai gelbsti, kai garsiai pareiški ketinąs atsidėti tos 
ar kitos didelės problemos gvildenimui. Paprastai nežinai, ką 
toliau daryti. Daug perspektyviau tirti tai, ką matai prieš save. 
Jei visa“tai atlieki iš tiesų nuodugniai, be išankstinių prielaidų 
ir lūkesčių, ir jei tau pasiseka, tai net toks nepretenzingas dar- 
bas prisideda sprendžiant dideles problemas, nes viskas pa- 
saulyje tarpusavy susiję, ir tai, kas maža, siejasi su didžiu. 


Taip kalbėčiau, siekdamas sudominti jus šiais tariamai ne- 
reikšmingais sveikų Žmonių riktais. O dabar pakalbinkime ko- 
kį žmogų, kuriam psichoanalizė visiškai svetima, ir pasiteirau- 
kime, kaip, jo manymu, tie riktai nutinka. 


Žinoma, pirmiausiai jis atsakys: „O, šito net neverta aiš- 
kintis. Tai nereikšmingi atsitiktinumai“. Ką jis mano? Kad esama 
nereikšmingų įvykių, iškrintančių iš pasaulio įvykių sampy- 
nos, įvykių, kurie galėtų būti kitokie? Pakanka paneigti natū- 
ralų determinizmą vieną vienintelį kartą, kad sugriūtų visas 
mokslinės pasaulėžiūros statinys. Tokiu atveju galėtume pri- 
kišti, kad net religinė pasaulėžiūra kur kas nuoseklesnė, pri- 
mygtinai tvirtindama, jog be ypatingos Dievo valios nė plau- 
kas nuo galvos nenukrintąs. Manau, mūsų bičiulis nepadarys 
išvadų iš savo pirmojo atsakymo, pakeitęs toną jis pasakys, 
jog įsigilinęs į šiuos dalykus ilgainiui juos paaiškintų. Tai tė- 
ra nedideli funkcijos nukrypimai, psichinės veiklos netikslu- 
mai, pasitaikantys tam tikromis nesunkiai nusakomomis ap- 
linkybėmis. Žmogus, kuris paprastai kalbėdamas nesipainio- 
ja, gali apsirikti: 1) kai yra pavargęs ar nesveikuoja, 2) kai yra 
susijaudinęs, 3) kai jo dėmesį prikausto kiti dalykai. Nesunku 

patvirtinti šiuos teiginius. Šnekos riktas iš tiesų dažniausiai iš- 
tinka, kai esi pavargęs, kai skauda galvą ar gresia migrenos 
priepuolis. Be to, tokiomis aplinkybėmis dažnai pamiršti tikri- 
nius vardus. Kai kurie žmonės tikrinių vardų užmiršimą tie- 
siog sieja su artėjančia migrena. Susijaudinęs dažnai supainio- 
ji žodžius ir „apsirikęs“ paimi ne tą daiktą, o išsiblaškęs, t. y. 
nukreipęs dėmesį kitur, pamiršti, ką buvai ketinęs daryti, ir 
atlieki aibę kitų atsitiktinių veiksmų. Žinomas tokio išsiblaš- 
kymo pavyzdys - Profesorius iš Fliegende Blūtter, kuris užsi- 
galvojęs apie tai, ką nagrinės būsimoje knygoje, užmiršta savo 
skėtį ar supainioja skrybėles. Kiekvienas iš savo patirties žino- 
te, kad paveiktas kokių nors įspūdžių pamiršti ankstesnius ke- 
tinimus ar pažadus. 


Tai taip akivaizdu, kad, regis, nesukelia jokių prieštaravi- 
mų. Turbūt net nelabai įdomu, ne taip, kaip tikėjomės. Pa- 
žvelkime atidžiau į šiuos riktų aiškinimus. Sąlygos, kurios 
pateikiamos kaip šių fenomenų prielaidos, nėra vienarūšės. Ne- 
galavimas ir kraujotakos sutrikimas yra fiziologinės normalios 
funkcijos pažeidimo priežastys; jaudulys, nuovargis, išsiblaš- 
kymas — kitokio pobūdžio priežastys, kurias galėtume pa- 
vadinti psichofiziologinėmis. Pastarąsias nesunku paaiškinti 
teoriškai. Ir nuovargis, ir išsiblaškymas, ir, ko gero, bendras 
jaudulys išskaido dėmesį, dėl to reikiamam veiksmui jo gali 
pristigti. Tada šitas veiksmas atliekamas neteisingai arba ne- 
tiksliai. Taip pat gali atsitikti ir sunegalavus, pakitus galvos 
smegenų kraujospūdžiui, mat tai irgi panašiai siejasi su esmi- 
niu veiksniu - dėmesio išskaidymu. Tad bet kuriuo atveju rei- 
kėtų kalbėti apie dėmesio sutrikimo efektus, sukeliamus arba 
organinių, arba psichinių priežasčių. 


Regis, kad psichoanalizės tikslams čia nedaug ką įžvelgsi- 
me. Ko gero, ir vėl magėtų atsisakyti šitos temos. Tiesa, ati- 
džiau patyrinėję pamatytume, kad dėmesio teorija neapima vi- 
sų riktų, nepaaiškina bent jau kai kurių išjų. Mūsų patirtis rodo, 

kad tokie riktai ir tokia marša pasitaiko ir žmonėms, kurie nė- 
ra nei pavargę, nei išsiblaškę ar susijaudinę, kurių būsena vi- 
sais atžvilgiais normali, - nebent paskui dėl rikto jiems pri- 
skirtų tą susijaudinimą, kurį jie neigia. Be to, būtų pernelyg 
paprasta, jei veiksmo sėkmę lemtų padidėjęs ar sumažėjęs dė- 
mesys tam veiksmui. Juk daug ką puikiai atliekame anaiptol 
nesusikaupę, visiškai automatiškai. Išėjęs pasivaikščioti negal- 
voji, kur eini, bet neišklysti iš kelio ir sustoji, pasiekęs tikslą. 
Bent dažniausiai taip būna. Patyręs pianistas negalvodamas už- 
gauna reikiamus klavišus. Žinoma, kartkartėmis jis gali ir ne- 
pataikyti, bet, jei automatiškai grojant didėtų pavojus suklysti, 
jis pirmiausia grėstų virtuozams, kurių grojimas per ilgas pra- 
tybas tapo visiškai automatiškas. Vadinasi, daug ką pavyks- 
ta nepriekaištingai atlikti be didesnių pastangų susikaupti, o 
riktas gali ištikti kaip tik tada, kai veiksmas mums itin rūpi ir 
apie dėmesio išskaidymą negali būti jokios kalbos. Sakysite, 
kad tai yra „susijaudinimo“ padarinys, bet tokiu atveju nesu- 
prantama, kodėl susijaudinimas, priešingai, neleidžia labiau 
susikaupti tam, ką ketinai daryti. Psichofiziologinė ar dėme- 
sio teorijos vargu ar paaiškins, kodėl sakantis svarbią kalbą 
ar bendraujantis žmogus pasako ne tai, ką ketino, o visišką 
priešingybę. 


Riktus lydi daugybė smulkių šalutinių reiškinių, kurių ne- 
suprantame ir kurių nepaaiškina ligšiolinės teorijos. Pvz., lai- 
kinai užmiršęs vardą, kremtiesi, primygtinai stengiesi jį atsi- 
minti ir niekaip negali atsisakyti šito ketinimo. Kodėl tokiu at- 
veju taip retai pavyksta sutelkti dėmesį į tą žodį, kuris tiesiog 
„Sukasi ant liežuvio galo“ ir kurį tuoj pat prisimeni, kai jį išta- 
ria kas nors kitas? Be to, pasitaiko, kad riktai dauginasi, pinasi 
vienas su kitu, keičia vienas kitą. Pirmąsyk pamiršai pasima- 
tymą; antrąsyk, kai tvirtai nusprendei daugiau nebepamiršti, 
paaiškėja, kad supainiojai valandą. Mėgini aplinkiniais keliais 
prisiminti pamirštą žodį, bet iš galvos išdulka antrasis, galėjęs 
praversti prisimenant pirmąjį. Jei dabar bandai prisiminti 

antrąjį, tai išnyksta trečias ir t.t. Žinoma, tas pats gali nutikti ir 
su spaudos klaidomis, kurias reikia traktuoti kaip spaustuvės 
rinkėjo riktus. Tokia įkyri spaudos klaida esą kartą įsibrovusi į 
vieną socialdemokratų laikraštį. Pranešimas apie iškilmes skel- 
bė: „Dalyvavo ir jo didenybė kornprincas [Į „Kornprinz“ vietoje 
„Kronprinz“]. Kitą dieną mėginta ištaisyti klaidą. Laikraščio 
redakcija atsiprašė ir paaiškino: „Iš tikrųjų reikia skaityti knor- 
princas“. Tokiais atvejais mielai kalbama apie piktąją dvasią, 
apie rinkėjo dėžės velniūkštį ir pan., - dalykus, vargiai telpan- 
čius į psichofiziologinę spaudos riktų teoriją. 


Nesu tikras, kad žinote, jog šnekos riktą galima išprovokuo- 
ti, kitaip sakant, įteigti. Pasakojamas toks anekdotas: kartą nau- 
jokui aktoriui patikėjo svarbų vaidmenį Orleano mergelėje - jis 
turėjo pranešti karaliui, kad konetablis grąžina savo kalaviją 
[der Connetable schickt sein Schwert zuriick]. Per repeticiją pa- 
grindinio vaidmens atlikėjas juokais kelissyk pasufleravo ne- 
drąsiam naujokui: „Komfortablis grąžina savo arklį“ [der Kom- 
fortabel schickt sein Pferd zurick]. Savo tikslą jis pasiekė. Per 
premjerą nevykėlis debiutantas iš tiesų iškraipė tekstą, nors ir 
buvo įspėtas, o gal kaip tik dėl to. 


Visų šių nedidelių riktų ypatumų nepaaiškina vien dėme- 
sio išskaidymo teorija. Bet tai nereiškia, kad ši teorija neteisin- 
ga. Gal jai kažko trūksta, gal tereikia ją išplėtoti, kad ji mus 
visiškai patenkintų. Antra vertus, į kai kuriuos riktus galima 
pažvelgti kiek kitaip. 


Imkime šnekos riktą - jis mums labiausiai tinka. Galėtume 
taip pat sėkmingai pasirinkti skaitymo arba rašymo riktą. Iš- 
kart privalome pabrėžti, kad iki šiol mums terūpėjo, kada ir 
kokiomis aplinkybėmis įvyksta šnekos riktas, ir atsakymo su- 
laukėme tik į šitą klausimą. Bet galime pasidomėti ir kitkuo, 
galime pamėginti sužinoti, kodėl apsirikta kaip tik taip, o ne 
kitaip; galime atkreipti dėmesį į tai, kas atsiskleidžia riktu. Mat 

kol neatsakėme į šį klausimą, kol šnekos rikto efektas neaiš- 
kus, tol psichologiniu požiūriu šis fenomenas, net ir įstengus 
paaiškinti jį fiziologiškai, tėra atsitiktinumas. Akivaizdu, kad 
apsirikti šnekėdamas galiu be galo įvairiai, vietoje vieno tei- 
singo žodžio gali išsprūsti tūkstančiai kitų arba jis gali būti įvai- 
riai iškraipytas. Ar kas verčia mane iš visų galimų šnekos riktų 
pasirinkti kaip tik šitą, ar tai tėra atsitiktinumas, savivalė? Gal- 
būt apskritai šiuo klausimu neįmanoma nieko doro pasakyti? 


1895 metais du autoriai, Meringeris ir Mayeris (filologas ir 
psichiatras), pamėgino nagrinėti šnekos riktus kaip tik tokiu 
požiūriu. Surinktus pavyzdžius jie pirmiausia surūšiavo. Ži- 
noma, tai tėra pradžia, iš to dar niekas nepaaiškėja, bet ilgai- 
niui gali ir paaiškėti. Autoriai pastebėjo, kad pagal iškraipymo 
pobūdį šnekos riktus galime suskirstyti į tokias grupes: per- 
statas (Vertauschungen), priešgarsius (Vorklūnge), atgarsius 
(Nachkliūnge), samplaikas arba kontaminacijas (Vermengun- 
gen-Kontaminationen) ir pakeitimus arba substitucijas (Erset- 
zungen-Substitutionen). Pateiksiu pavyzdžių, kuriuos autoriai 
priskiria kiekvienai iš šių grupių. Perstatos atvejis: die Milo von 
Venus vietoje „die Venus von Milo“ [Milosas iš Veneros vietoje 
„Venera iš Miloso“ |; priešgarsis: „Es war mir auf der Schwest... 
auf der Brust so schwer“ [„Krūtinėje man buvo taip sunku“; 
pradžioje vietoje „Brust“ (krūtinė) padarytas šnekos riktas 
„Schwest“, užbėgantis už akių būsimam „schwer“|; atgarsiu 
būtų įŽymusis nenusisekęs tostas: „Ich fordere Sie auf, auf das 
Wohl unseres Chefs aufzustofen“ [„Siūlau susidaužti į mūsų 
šefo sveikatą“; bet „susidaužti“ (anstofšen) virto „atsiraugėti“ 
(aufstofen)]. Šios riktų rūšys pasitaiko gana retai. Daug daž- 
nesni yra riktai, kai sutraukiami arba suplakami žodžiai, pvz., 
kai vyriškis gatvėje kreipiasi į damą: „Wenn Sie gestatten, mein 
Fraulein, mūochte ich Sie gerne begleit-digen“ [ „Panele, Jums lei- 
dus mielai Jus palydėčiau“]. Akivaizdu, kad žodyje begleit-di- 
gen slypi ne tik begleiten [palydėti], bet ir beleidigen [įžeisti]. (Beje, 
jaunuoliui nepavyko įgyti damos palankumo.) Kaip pakeitimo 

pavyzdį autoriai pateikia tokį riktą: „Ich gebe die Praparate in 
den Briefkasten“ vietoje Britkasten | „Aš dedu preparatus į paš- 
to dėžutę“ — vietoje termostato]. 


Remdamiesi savuoju pavyzdžių rinkiniu autoriai bando 
aiškinti riktus, bet šio aiškinimo anaiptol nepakanka. Jų ma- 
nymu, žodžio garsai ir skiemenys nevienodai reikšmingi, ir 
reikšmingesnio elemento inervacija gali trikdyti mažiau reikš- 
mingo elemento inervaciją. Čia jie akivaizdžiai remiasi ne itin daž- 
nai pasitaikančiais priešgarsiais ir atgarsiais; kiti šnekos riktai 
nesusiję su šia garsų hierarchija, jei tokios apskritai esama. Daž- 
niausiai apsirinkame vietoj vieno žodžio pasakydami kitą, į jį 
panašų, šiuo panašumu paprastai ir aiškinamas riktas. Pavyz- 
džiui, profesorius savo inauguracinėje kalboje pasako: „Ich bin 
nicht geneigt (geeignet), die Verdienste meines sehr geschatz- 
ten Vorgangers zu wūrdigen“ [ „Aš nesu linkęs (vietoje „neįsten- 
giu“) įvertinti savo gerbiamo pirmtako nuopelnus“ ]. Arba ki- 
tas profesorius: „Beim weiblichen Genitale hat man trotz vie- 
ler Versuchungen...Pardon: Versuche...“ [ „Moterų genitalijose, 
nepaisant daugybės gundymų, atsiprašau, bandymų...“ ] 


Bet įprasčiausias ir kartu ryškiausias šnekos riktas — kai 
išsprūsta ne tai, ką ketinome pasakyti, o visiška priešingybė. 
Žinoma, tokiu atveju garsinės sąsajos bei panašumas neturi 
reikšmės, bet riktą galime aiškinti sąvokiniu priešingybių gi- 
miningumu ir tuo, kad psichologinių asociacijų požiūriu jos 
yra itin artimos. Esama istorinių tokio pobūdžio pavyzdžių. 
Kartą mūsų Atstovų rūmų pirmininkas posėdį pradėjo Žo- 
džiais: „Ponai, konstatuoju, kad susirinko... deputatų ir skel- 
biu posėdį baigtą. 


Kartais kokia nors kita ne laiku išnirusi asociacija gali pa- 
veikti taip pat išdavikiškai, kaip ir priešingybių sąsajos. Pa- 
vyzdžiui, pasakojama, kad įžymusis fiziologas Du Bois Reymon- 
das turėjo tarti sveikinimo žodį per H. Helmholtzo ir žinomo 

išradėjo bei pramonininko W. Siemenso vaikų tuoktuvių iškil- 
mes. Savo išties puikų tostą jis baigė tokiais žodžiais: „Tad te- 
gyvuoja naujoji firma — Siemens ir Halske!“ Žinoma, tai buvo 
senosios firmos pavadinimas. Šių pavardžių sugretinimas ber- 
lyniečiui toks įprastas, kaip, tarkim, Vienos gyventojui Riedel 
ir Beutel. 


Vadinasi, kartu su garsų sąsajomis bei žodžių panašumu 
turime pripažinti ir žodžio sukeliamų asociacijų poveikį. Bet 
ir šito nepakanka. Yra visa aibė atvejų, kai šnekos riktą paaiš- 
kinti pavyksta tik atsižvelgus į tai, kas pasakyta ar bent ke- 
tinta pasakyti anksčiau. Vadinasi, vėl atgarsis, panašus į 
Meringerio aprašytąjį, tik ataidėjęs iš toliau. —- Turiu prisipa- 
žinti, man susidarė įspūdis, kad dabar riktai mums tapo kaip 
niekad nesuprantami! 


Tačiau, tikiuosi, nesuklysiu iškeldamas tokią prielaidą: ap- 
tarę pavyzdžius susidarėme naują įspūdį apie šnekos riktus, 
prie kurio vertėtų apsistoti. Pradžioje tyrinėjome aplinkybes, 
kuriomis apskritai gali įvykti šnekos riktas, paskiau tas įtakas, 
kurios nulemia iškraipymo pobūdį, bet į patį šnekos rikto efek- 
tą, be atodairos į jo kilmę, dar nesigilinome. Jei ryžtamės ir šiam 
žingsniui, tai privalome sukaupti drąsą ir galiausiai pasakyti: 
kai kurie pavyzdžiai rodo, kad kartais ir riktas yra prasmin- 
gas. Ką reiškia „prasmingas“? Tai, kad galbūt turime teisę lai- 
kyti šnekos riktą visaverčiu psichikos aktu, kurio tikslas - at- 
skleisti savo turinį ir reikšmę. Iki šiol riktus vertinome kaip 
klaidingus veiksmus, bet atrodo, kad kartkartėmis riktas yra 
visiškai teisingas veiksmas, tik pakeičiantis kitą - lauktą ar ke- 
tintą - veiksmą. 


Juk atskirais atvejais tikroji rikto prasmė akivaizdi ir neabe- 
jotina. Kai Atstovų rūmų pirmininkas pirmaisiais žodžiais pa- 
skelbia posėdį baigtą, o ne pradėtą, tai žinodami aplinkybes, 
kuriomis įvyko riktas, mes linkę laikyti jį prasmingu: pirmi- 

ninkas, nesitikėdamas iš posėdžio nieko doro, mielai jį tuoj 
pat nutrauktų. Visiškai nesunku įžvelgti tokią prasmę ir pa- 
aiškinti šį šnekos riktą. Arba jei viena dama tarsi girdama klausia 
kitos: „Diesen reizenden neuen Hut haben Sie sich wohl selbst auf- 
gepatzt?“ [Šitą nuostabią naują skrybėlaitę Jūs turbūt pati su- 
terliojote? (aufpatzen - vietoje „aufputzen“ - papuošti, pada- 
binti], tai joks mokslingumas nesutrukdys mums išgirsti šio 
rikto teiginį: „Tai yra terlionė '. Arba jei energingumu garsė- 
janti dama pasakoja: „Mano vyras paklausė gydytojo, kokios 
dietos jis turėtų laikytis. Bet gydytojas pasakė, kad jam nerei- 
kia jokios dietos, jis gali valgyti ir gerti tai, ką aš noriu“ - tai 
šis riktas savo ruožtu neabejotinai liudija nuoseklią elgesio 
programą. 


Ponios ir ponai, jeigu paaiškėtų, kad prasmingi yra ne pa- 
vieniai šnekos bei kitų rūšių riktai, o didžioji jų dauguma, tai 
ši riktų prasmė, apie kurią iki šiol dar niekas nekalbėjo, neiš- 
vengiamai taptų mums pačiu įdomiausiu dalyku, teisėtai nu- 
stelbiančiu visus kitus požiūrius. Tuomet galėtume palikti nuo- 
šaly visus fiziologinius arba psichofiziologinius aspektus ir at- 
sidėti grynai psichologiniams rikto prasmės, t. y. jo reikšmės, 
jo motyvo tyrinėjimams. Netrukus pasinaudosime proga pa- 
tikrinti, ar šiuos mūsų lūkesčius paremia gausesnė empirinė 
medžiaga. 


Bet prieš imdamasis šio darbo norėčiau pakviesti jus pasi- 
žvalgyti kitur. Ne vienas poetas šnekos ar kokį kitą riktą yra 
panaudojęs kaip meninės išraiškos priemonę. Jau vien šis fak- 
tas savaime rodo, kad jis riktą, pvz., šnekos riktą, laiko pras- 
mingu, nes pateikia jį sąmoningai. Juk nebūna, kad poetas pir- 
ma atsitiktinai padarytų rašymo riktą, o paskui paliktų jį kaip 
savo personažo šnekos riktą. Jis nori, kad šnekos riktas padėtų 
mums kažką suprasti, o mes galime pasvarstyti, kas tai galėtų 
būti: gal užuomina, jog kuris nors veikėjas yra nuvargęs, išsi- 
blaškęs arba jam gresia migrena. Žinoma, nereikia perdėti ir 

manyti, kad poeto šnekos riktas visada prasmingas. Juk iš tik- 
rųjų jis gali būti visiškai beprasmis psichinis atsitiktinumas ar- 
ba gali būti prasmingas tik ypatingais atvejais, bet siekdamas 
savo tikslų poetas turi teisę suteikti jam prasmę. Tad nereikėtų 
stebėtis, jei poetas kur kas labiau nei filologas ar psichiatras 
padėtų mums suprasti šnekos riktą. 


Tokį šnekos rikto pavyzdį galime rasti Valenšteine (Pikolo- 
minis, pirmas veiksmas, penkta scena). Ankstesnėje scenoje 
Maksas Pikolominis karštai palaikė hercogą, svajodamas apie 
taikos privalumus, kurie jam atsiskleidė lydint į stovyklą Va- 
lenšteino dukterį. Jo tėvas ir dvaro pasiuntinys Kvestenber- 
gas visai suglumę. Toliau vyksta penktas veiksmas: 


KVESTENBERGAS 
O varge! Ar tikrai? 
Bičiuli, negi leisim jam nueit 
taip klystančiam, nešauksim jo 
atgal ir jam akių čia, vietoj, 
neatversim? 
OKTAVIJAS (atsipeikėja iš gilių minčių): 
Man jis jas atvėrė. 
Matau daugiau, nei noriu. 
KVESTENBERGAS 
Ką, drauge? 
OKTAVIJAS 
Prakeikimas ta kelionė! 
KVESTENBERGAS 
Kas atsitiko? 
OKTAVIJAS 
Eikim - privalau 
tuoj pat nelemtą pėdsaką pasekti, 
savom akim pažvelgt - eime. 
(nori jį nusivesti) 

KVESTENBERGAS 
Kodėl? Ir kur? 
OKTAVIJAS (skubindamas) 
Pas ją! 
KVESTENBERGAS 
Pas — 
OKTAVIJAS (pasitaiso) 
Pas hercogą! Eime...- 


Octavijas norėjo pasakyti „pas jį“, hercogą, bet apsiriko ir 
savo riktu „pas ją“ išduoda bent jau tai, kad jis puikiai supra- 
to, kas jaunąjį didvyrį pastūmėjo svajoti apie taiką. 


Dar įspūdingesnį pavyzdį aptiko O. Rankas viename Sha- 
kespeare'o kūrinyje. Tai garsioji Venecijos pirklio scena, kurioje 
laimingasis įsimylėjėlis renkasi vieną iš trijų skrynelių. Turbūt 
geriausia bus perskaityti jums trumpą paties Ranko komenta- 
rą: „Shakespeare'o Venecijos pirklyje (trečias veiksmas, antra sce- 
na) randame itin subtiliai motyvuotą, puikiai techniškai panau- 
dotą šnekos riktą, kuris kaip ir Freudo atrastasis (Valenšteine) 
liudija, kad poetai puikiai supranta šio rikto mechanizmą bei 
prasmę ir tikisi, kad ir skaitytojai jį supras. Porcija, tėvo valia 
priversta rinktis sutuoktinį burtų keliu, tik atsitiktinai iki šiol 
išvengė visų jai nemielų jaunikių. Bet galiausiai sutikusi Basa- 
niją, pretendentą, į kurį krypsta jos širdis, ji ima nuogąstauti, 
kad ir šis pasirinks ne tą skrynelę. Porcija trokšta jam pasakyti, 
kad net ir tokiu atveju jis galįs būti tikras dėl jos meilės, bet ją 
varžo tėvui duotas įžadas. Vidinių prieštaravimų apimta, ji iš- 
taria geidžiamam jaunikiui tokius žodžius: 


Meldžiu: dar luktelėkit dieną kitą; 
nerizikuokit; nes jeigu suklysit 

teks atsisveikint mums; tad pakentėkit. 
Kažkas man liepia neprarasti jūsų 
(nors tai ne meilė, bet jūs Žinot pats, 

kad neapykanta to nepatars). 
Tik nesupraskite manęs klaidingai 
(merginoms tinka mintys, o ne žodžiai), 
bet aš ilgiau norėčiau užlaikyt jus 
arba pamokyt, kaip teisingai rinktis. 
Tik priesaikos sulaužyt negaliu, 
todėl jūs galite ir neatspėti, 
o jeigu taip, - man gali tekti graužtis, 
kad nesulaužiau priesaikos. Ir kaltos 
dėl visko jūsų burtininkės akys, 
kurios mane į dvi dalis dalija: 
viena priklauso jums, antroji - jums... 
Man pačiai, aš norėjau pasakyti, 
bet „mano“ reiškia „jūsų“, ir todėl 
visa aš jūsų.“ 

(Vertė A. Churginas) 


Poetas su stačiai nuostabiu psichologiniu jautrumu leidžia 
Porcijai šnekos riktu pasakyti kaip tik tai, apie ką ji tenorėjo 
užsiminti, nes privalėjo slėpti, kad jau prieš burtų traukimą ji 
visa priklausanti jam ir jį mylinti; šitaip išmoningai poetas nu- 
traukia ir įsimylėjėlį kankinančią nežinią, ir žiūrovo nerimą dėl 
burtų traukimo baigties.“ 


Atkreipkite dėmesį dar ir į tai, kaip subtiliai Porcija suderi- 
na abu rikto teiginius, kaip parodo, kad jie vienas kitam prieš- 
tarauja ir kaip galiausiai pripažįsta rikto teisingumą: 


Bet „mano“ reiškia „jūsų“, ir todėl 
visa aš jūsų. 


Kartais ir su medicina nesusijęs mąstytojas viena pastaba 
atskleidžia rikto prasmę, užbėgdamas už akių mūsų pastan- 
goms ją atspėti. Visi žinote sąmojingąjį satyriką Lichtenber- 
gą (1742-1799), apie kurį Goethe yra pasakęs: „Ten, kur jis 

pokštauja, glūdi problema. Bet kartais pokštu problema ir iš- 
sprendžiama.“ Tarp sąmojingų satyrinių Lichtenbergo min- 
čių randame tokį sakinį: „Jis visada skaitydavo Agamemnon 
vietoje angenommen - taip buvo įnikęs į Homerą.“ Štai tikroji 
skaitymo rikto teorija. 


Kitą kartą pamėginsime patikrinti, ar galime pasikliauti po- 
etų požiūriu į riktus. 


34 


Trečia paskaita 


Riktai (tęsinys) 


Ponios ir ponai! Praeitą kartą sumanėme panagrinėti riktą kaip 
tokį, neatsižvelgdami į ketintą atlikti, bet jo sutrikdytą veiks- 
mą; susidarė įspūdis, kad kartkartėmis riktas turi prasmę, tad 
sakėme: jeigu platesniu mastu pasitvirtintų, kad riktai yra pras- 
mingi, tai jų prasmė mus domintų labiau nei aplinkybių, ku- 
riomis įvyksta riktas, tyrimas. 


Susitarkime dar kartą, ką laikysime kokio nors psichinio pro- 
ceso „prasme“ [Sinn]. Ne ką kitą, tik tikslą, kuriam tas proce- 
sas tarnauja, irjo vietą tarp kitų psichinių reiškinių. Žodį „pras- 
mė“ mūsų samprotavimuose dažniausiai galime pakeisti Žo- 
džiais „tikslas“ [Absicht), „tendencija“ [Tendenz]. Bet ar mūsų 
tikėjimas, kad atradome rikto slepiamą ketinimą, nėra vien klai- 
dinanti regimybė arba poetiškas rikto išaukštinimas? 


Kaip ir anksčiau tyrinėsime šnekos riktus ir apžvelgsime 
daugiau jų. Surasime ištisas grupes tokių, kurių tikslas aiškus, 
prasmė akivaizdi. Pirmiausia tai tie riktai, kuriais pasakome 
ne tai, ką ketinome, o visiškai priešingai. Pradėdamas posėdį 
prezidentas sako: „Skelbiu posėdį baigtą“. Juk akivaizdu: jis 
nori baigti posėdį, tokia yra jo klaidos prasmė ir toks jo tikslas. 
Taip ir norisi pacituoti: „Jis juk pats tai sako!“ 
te, kad tai neįmanoma, kad žinome, jog jis norėjo pradėti, o ne 


Neprieštarauki- 


baigti posėdį, ir kad jis, mūsų laikomas aukščiausia instancija, 
irgi tai patvirtintų. Nepamirškite, kad susitarėme tirti riktus 
kaip tokius; jų santykį su sutrikdyta intencija aptarsime vėliau. 


III. RIKTAI (tęsinys) 35 


Antraip padarytume loginę klaidą, tiesiog pašalindami proble- 
mą, kurią turime spręsti, - anglų kalba tai vadinama begging 
the guestion. 


Kitais atvejais priešingybė nepasakoma tiesiogiai, bet vis tiek 
šnekos riktu atsiskleidžia priešinga prasmė. „Aš nelinkęs [vie- 
toje „neįstengiu“] įvertinti savo gerbiamo pirmtako nuopelnų". 
„Linkęs“ [geneigt] nėra „įstengiu“ [geeiznet] priešingybė, bet 
tai atviras prisipažinimas, visiškai netinkamas tomis aplinky- 
bėmis, kuriomis oratorius turi kalbėti. 


Pasitaiko ir tokių atvejų, kai šnekos riktas tiesiog priduria 
prie ketinimo prasmės kokią nors kitą prasmę. Tokiu atveju 
sakinys tampa kelių sakinių santrauka, santrumpa, sangrūda. 
Antai energingoji dama pareiškia: „Jis gali valgyti ir gerti, ką 
aš noriu.“ Ji tarsi sako: „Jis gali valgyti ir gerti, ką nori; bet ko 
jis drįstų panorėti? Tai aš už jį noriu.“ Atrodo, kad šnekos rik- 
tai dažnai yra tokios santrumpos. Pvz., baigdamas paskaitą apie 
nosies ertmę anatomijos profesorius klausia, ar klausytojai viską 
supratę, ir išgirdęs teigiamą atsakymą tęsia: „Abejoju, nes žmo- 
nes, suprantančius nosies ertmės anatomiją, net milijoniniame 
mieste galima suskaičiuoti ant vieno piršto... atsiprašau, ant vie- 
nos rankos pirštų“. Sutrumpinimas irgi turi savo prasmę: tėra 
vienas tai suprantantis Žmogus. 


Bet greta šių grupių, kurių riktai savaime atskleidžia pras- 
mę, esama kitų, kurių riktai nepateikia nieko akivaizdžiai pras- 
mingo, - taigi primygtinai prieštarauja mūsų lūkesčiams. Jei 
kas nors šnekos riktu iškraipo tikrinį vardą arba ištaria bepras- 
mį garsų kratinį, tai, atrodytų, vien šių gana dažnai pasitai- 
kančių klaidų pakanka, kad neigiamai atsakytume į klausimą, 
ar visi riktai yra prasmingi. Bet labiau įsigilinę į tokius pavyz- 
džius pamatysime, kad ir šiuos iškraipymus visai nesunku su- 
prasti, kad ne toks didelis skirtumas tarp pastarųjų neaiškių ir 
ankstesnių akivaizdžių atvejų. 

Vienas ponas, paklaustas apie savo arklio sveikatos būklę, 
atsako: „Ja, das draut... Das dauert vielleicht noch einen Mo- 
nat“. [„Tai tikriausiai tęsis dar kokį mėnesį“, tik vietoje žodžio 
„tęsis“ (dauert) pradžioje ištaria „draut“ J. Paklaustas, ką norė- 
jęs pasakyti, ponas paaiškina, jog pamanęs, kad tai liūdna (trau- 
rige) istorija; anas „draut“ atsirado, susipynus šiems dviem žo- 
džiams: „dauert“ ir „traurige“ (Meringer, Mayer). 


Kitas pasakoja apie kažkokius jo požiūriu smerktinus įvy- 
kius ir priduria: „Dann aber sind die Tatsachen zum Vorschwein 
gekommen...“ [„Bet tada aikštėn iškilo faktai; vietoje „Vorschein“ 
(zum Vorschein kommen - iškilti, paaiškėti), pasakoma „Vors- 
chwein“]. Paklaustas jis patvirtina norėjęs tuos įvykius pava- 
dinti kiaulystėmis (Schweinereien). Iš dviejų žodžių - „Vorschein“ 
ir „Schweinerei“ — atsirado keistasis „Vorschwein“. 


Prisiminkime jaunąjį vyriškį, norėjusį begleitdigen nepažįs- 
tamą damą. Keistąjį darinį ryžomės išskaidyti į žodžius be- 
eleiten ir beleidigen; jokių įrodymų nereikalaudami jautėme, 
kad toks aiškinimas teisingas. Šie pavyzdžiai patvirtina, kad 
ir tokius neaiškius šnekos riktus galima kildinti iš dviejų skir- 
tingų ketinimų sandūros, jų interferencijos; skirtumas tik toks, 
kad kartais vienas ketinimas visiškai pakeičia kitą (substitu- 
cija), — tokiu atveju šnekos riktu pasakoma priešingybė, - o 
kartais vienas ketinimas tik iškraipo arba modifikuoja kitą, — 
tokiu atveju atsiranda žodžiai-mišrūnai, atrodantys labiau 
ar mažiau prasmingi. 


Tikiuosi, kad dabar atskleidėme daugelio šnekos riktų pa- 
slaptį. Šis atradimas pravers aiškinant ir kitas iki šiol mįslin- 
gas jų grupes. Pavyzdžiui, vargu ar galime teigti, kad vardai 
visada iškraipomi dėl dviejų panašių, bet skirtingų vardų 
konkurencijos. Tačiau antrąjį ketinimą nesunku atspėti. Juk 
dažnai vardų iškraipymas nėra šnekos riktas; šitaip siekiama 

sudarkyti vardą, suteikti jam kokį nors niekinamą atspalvį — 
tai yra savotiškas įžeidinėjimo būdas, kurio kultūringas žmo- 
gus išmoksta atsisakyti gan greitai, bet nenoromis. Jis dažnai 
sau leidžia tokį „pokštą“, beje, itin lėkštą. Paminėsiu labai ryš- 
kų ir bjaurų tokio vardų iškraipymo pavyzdį: šiais laikais Pran- 
cūzijos Respublikos prezidento Poincarė pavardė virto 
„Schweinskarrė“. Gali būti, kad šnekos riktas kaip ir vardo iš- 
kraipymas yra ne kas kita kaip niekinamas ketinimas. Negana 
to, panašiai turime aiškinti tuos šnekos riktus, kurie įgyja ko- 
mišką arba absurdišką atspalvį. „Siūlau atsiraugeti [vietoje „su- 
sidaužti '] į mūsų šefo sveikatą". Šventišką nuotaiką nelauktai 
sudrumsčia apetito nekeliantis žodis-įsibrovėlis; prisiminus 
tam tikras plūstančias ar pašaipias kalbas nesunku įtarti, kad 
ir čia atsiskleidžia tendencija paprieštarauti perdėtam garbini- 
mui ir pasakyti daugmaž taip: „Netikėkite, viskas nerimta, nu- 
sišvilpt man į jį“, ir pan. Tą patį galime pasakyti ir apie tuos 
šnekos riktus, dėl kurių neužgaulūs žodžiai tampa nepadoriais, 
nešvankiais: taip iš apropos [beje] atsiranda apopos [per sėdy- 
nę], arba iš Eiweissscheibchen [baltymų plokštelė] - Eischeissweib- 
chen [šūdina bobelė]. (Meringer, Mayer). 


Pažįstame daug žmonių, kurie jaučia malonumą tyčia iškrai- 
pydami neužgaulius žodžius, paversdami juos nešvankiais; jie 
laikomi sąmojingais, bet iš tikrųjų ką nors panašaus išgirdę tu- 
rėtume pirma paklausti, ar žmogus sąmoningai pokštavo, ar 
tai buvo šnekos riktas. 


Na, palyginti nedidelėmis pastangomis ir būsime išspren- 
dę riktų mįslę! Jie nėra atsitiktinumai, tai rimti psichiniai ak- 
tai, turintys prasmę, atsirandantys dėl dviejų skirtingų keti- 
nimų sąveikos - tiksliau pasakius, jų priešveikos. Įsivaizduoju, 
kokia klausimų ir abejonių lavina dabar ketinate mane už- 
griūti, ir reikia atsakyti į šiuos klausimus, išsklaidyti jūsų 
abejones, - antraip negalėsime pasidžiaugti pirmuoju mūsų 

darbo rezultatu. Tikrai nenoriu ginti jūsų prie skubotų išvadų. 
Blaiviai apsvarstykime viską — paeiliui, žingsnis po žingsnio. 


Ko norite manęs paklausti? Ar manau, kad paaiškinome 
visus šnekos riktų atvejus, ar tik kai kuriuos jų? Ar galime 
apibendrinti ir šitaip aiškinti kitas riktų rūšis, - skaitymo, rašy- 
mo riktus, maršą, nukišimą, daiktų pasisavinimą „apsirikus“ 
ir t. t.? Kokią reikšmę gali turėti tokie veiksniai kaip nuovar- 
gis, jaudulys, išsiblaškymas, dėmesio sutrikimas, jeigu kal- 
bame apie psichinę riktų prigimtį? Be to, juk matome, kad iš 
dviejų konkuruojančių rikto ketinimų vienas visada yra aki- 
vaizdus, o kitas ne visada. Tad ką daryti, kad įspėtume, koks 
tas kitas ketinimas, o jei manome jį atspėję, kaip įrodyti, kad 
tai tiesa, ne vien spėlionė? Ar turite daugiau klausimų? Jei 
ne, tęsiu toliau. Priminsiu, kad patys riktai mums nėra labai 
svarbūs, kad juos tiriame norėdami pramokti šio to, kas gal- 
būt pravers psichoanalizei. Todėl dabar paklausiu: kokie ke- 
tinimai arba tendencijos gali būti trikdantys, koks yra trik- 
dančių ir sutrikdytų ketinimų santykis? Savo darbą galėsime 
tęsti tik atsake į šiuos klausimus. - 

Ar visus šnekos riktus paaiškinome? Esu linkęs tuo tikėti, 
nes kaskart, kai tiri šnekos riktą, atrandi ir tokio pobūdžio 
sprendimą. Bet tai anaiptol neįrodo, kad šnekos riktai negali 
atsirasti kitaip. Tebūnie; mūsų teorijai nesvarbu, nes išvados, 
kuriomis norime grįsti psichoanalizę, liks tos pačios, net jei, 
nors taip nėra, mūsų požiūrį tepatvirtintų tik šnekos riktų ma- 
žuma. Užbėgdamas už akių teigiamai atsakysiu ir į antrąjį klau- 
simą: ar galime apibendrinti ir kitų rūšių riktams pritaikyti tai, 
ką sužinojome apie šnekos riktus? Patys tuo įsitikinsite, kai im- 
simės tirti rašymo riktų, daiktų pasisavinimo „apsirikus“ ir ki- 
tokius pavyzdžius. Bet dėl metodinių sumetimų patariu nesi- 
imti šio darbo, kol nuodugniai neištirsime šnekos riktų. 

Daugiau dėmesio reikėtų skirti klausimui, ką mums galėtų 
reikšti kitų autorių akcentuojami kraujotakos sutrikimo, nuo- 
vargio, jaudulio, išsiblaškymo veiksniai bei dėmesio išsklaidy- 
mo teorija, jei pripažįstame minėtą psichinį šnekos riktų me- 
chanizmą. Įsidėmėkite: mes anaiptol neneigiame šitų veiksnių. 
Apskritai psichoanalizė retai neigia tai, ką teigia kiti; papras- 
tai ji tik priduria ką nors nauja, tiesa, dažnai paaiškėja, kad 
svarbiausia yra kaip tik tai, ką ji pridūrė ir kas iki šiol nebuvo 
pastebėta. Mes besąlygiškai pripažįstame, kad šnekos riktai gali 
įvykti dėl fiziologinių aplinkybių - lengvo negalavimo, krau- 
jotakos sutrikimo, nuovargio, - jūs tai žinote iš savo kasdienės 
asmeninės patirties. Bet tokio paaiškinimo nepakanka! Pirmiau- 
sia tai nėra būtinos rikto sąlygos. Šnekos riktų pasitaiko ir ta- 
da, kai esi visai sveikas ir jautiesi normaliai. Tad šie fiziologi- 
niai veiksniai gali tik palengvinti ir paspartinti savotiško šne- 
kos riktą sukeliančio psichinio mechanizmo veikimą. Kažkada 
kalbėdamas apie šitą sąryšį pasinaudojau alegorija, kurią da- 
bar vėl pakartosiu, nes neišmanau, ką geresnio galėčiau pasiū- 
lyti. Įsivaizduokime, kad gūdžią naktį einu kokia nors atokia 
vieta; mane netikėtai užpuola valkata ir atima laikrodį bei pi- 
skyriuje išdėstau savo skundą tokiais žodžiais: „Vienišumas 
ir tamsa ką tik pagrobė mano brangenybes“. Policijos komi- 
saras galėtų į tai atsakyti: „Nereikėtų laikytis tokio perdėm me- 
chanistinio požiūrio. Verčiau apibūdinkime aplinkybes taip: 
prisidengęs tamsa, Jūsų vienišumo paskatintas nepažįstamas 
plėšikas atėmė iš Jūsų vertingus daiktus. Man atrodo, kad pa- 
grindinis uždavinys dabar yra surasti plėšiką. Gal tuomet ga- 
lėsime atimti jo grobį“. 


Akivaizdu, kad šie psichofiziologiniai veiksniai - jaudulys, 
išsiblaškymas, dėmesio sutrikimas - nelabai padeda paaiškin- 
ti riktus. Jie tėra frazės, širmos, ir nesibaiminkime pažvelgti 
anapus jų. Paklauskime, kas sukėlė jaudulį, kas nukreipė dė- 
mesį? Reikia pripažinti, kad garsų įtakos, žodžių panašumas, 

įprastinės žodžius lydinčios asociacijos irgi svarbios. Jos pa- 
lengvina šnekos rikto raišką, rodo kelius, kuriais šis gali klajo- 
ti. Bet ar pamatęs prieš akis kelią tuoj pat pulsiu juo eiti? Tam, 
kad ryžčiausi juo eiti, man reikia motyvo ir, priedo, jėgos, kuri 
mane juo stumtų. Vadinasi, garsų ir žodžių sąsajos kaip ir fi- 
ziologinės aplinkybės tik palengvina šnekos rikto raišką, bet 
negali jo paaiškinti. Pagalvokite apie tai, jog daugeliu atvejų 
mano kalbos nesutrikdo nei tai, kad mano naudojami žodžiai 
skambesiu primena kitus, nei tai, kad jie glaudžiai susiję su 
savo priešingybėmis ar sukelia įprastas asociacijas. Galėtume 
sutikti su filosofu Wundtu, teigiančiu, kad šnekos riktas įvyks- 
ta, kai dėl fizinio išsekimo polinkis asocijuoti ima vyrauti tarp 
kitų šnekos intencijų. Tai skambėtų visai neblogai, įeigu ne pa- 
tirtis, liudijanti, kad kai kuriais šnekos riktų atvejais stinga fi- 
zinių, kai kuriais - asociatyvių paskatų. 


Bet itin įdomus kitas jūsų klausimas: kaip nustatome abi 
tarp savęs interferuojančias tendencijas? Tikriausiai net nenu- 
manote, kokios išvados gresia atsakius į jį. Ar ne tiesa, kad vie- 
na iš dviejų, sutrikdytoji (gestorte) tendencija visuomet akivaiz- 
di: riktą padaręs Žmogus ją žino ir pripažįsta. Dingsčių abejo- 
nėms ir apmąstymams gali atsirasti tik dėl kitos, trikdančios 
(storende) tendencijos. Jau girdėjote ir, žinoma, nepamiršote, 
kad kai kada ši tendencija irgi aiški. Ją atskleidžia šnekos rikto 
efektas, jei tik drįsime šitą efektą laikyti įrodymu. Antai prezi- 
dentas pasako priešingybę - akivaizdu, kad jis nori pradėti po- 
sėdį, bet taippat akivaizdu, kad mielai jį baigtų. Tai taip aišku, 
kad nebelieka ką aiškintis. Bet kitais atvejais, kai trikdanti 
tendencija tik iškraipo pirmykštę, pati ne visiškai atsiskleisda- 
ma, - kaip ją nustatyti, atsižvelgiant į iškraipymo pobūdį? 


Su viena riktų grupe tai galime atlikti labai paprastai ir už- 
tikrintai, lygiai taip, kaip nustatėme sutrikdytąją tendenciją. Juk 
pastarąją tiesiog išgirstame iš kalbėtojo lūpų; apsirikęs jis tuoj 
pat pasitaiso ir ištaria pradžioje ketintus sakyti žodžius: „Das 

draut, nein, das dauert vielleicht noch einen Monat“. Jis pats 
pasako ir iškraipančiąją tendenciją. Paklaustas, kodėl pradžio- 
je ištarė „draut“,jis atsako: „Norėjau pasakyti: Das ist eine trau- 
rige Geschichte“. Kitu atveju, ištaręs „Vorschwein“,jis taip pat 
patvirtina, kad norėjęs pasakyti: „Das ist Schweinerei“, bet su- 
sitvardęs ir pasakęs kitaip. Vadinasi, čia trikdančiąją tendenci- 
ją pavyko nustatyti taip pat sėkmingai, kaip ir sutrikdytąją. Są- 
moningai pasitelkiau pavyzdžius, kuriuos pateikia ir aiškina 
ne aš ar kuris nors mano sekėjas. Tam, kad riktas paaiškėtų, 
abiem atvejais teko įsikišti. Reikėjo paklausti kalbančiojo, ko- 
dėljis apsiriko, ką jis galėtų pasakyti apie šį šnekos riktą. Ant- 
raip jis būtų tiesiog nutylėjęs, nepanūdęs aiškinti. Paklaustas 
jis pateikė pirmą jam į galvą atėjusį paaiškinimą. Atminkite, 
kad toks įsikišimas ir jo rezultatas - jau psichoanalizė, bet ko- 
kio psichoanalitinio tyrimo, kurio imsimės vėliau, pavyzdys. 


Ar nebūsiu pernelyg nepatiklus manydamas, kad bet kokia 
užuomina apie psichoanalizę tuoj pat pažadina ir jūsų prieši- 
nimąsi? Ar nepanorėsite man paprieštarauti, girdi, klausinėja- 
mo žmogaus pateikiama informacija nieko neįrodo? Žinoma, 
jūs manote, kad paklaustas jis stengiasi atsakyti į klausimą, mė- 
gina paaiškinti savo šnekos riktą ir griebiasi pirmos į galvą at- 
ėjusios minties, kuri, jo manymu, tinka tokiam paaiškinimui. 
Tai anaiptol nereiškia, kad šnekos riktas atsirado kaip tik taip. 
Galėjo būti taip, bet galėjo ir kitaip. Argi negalėtų jam šauti į 
galvą ir kitas paaiškinimas, toks pat ar net labiau tinkamas? 


Keista, kad taip menkai tevertinate psichinį faktą! Įsivaiz- 
duokite: kažkas atliko cheminę tam tikros medžiagos analizę 
ir nustatė, kad jos sudėtyje esama kitos medžiagos - kažkiek 
miligramų. Žinant šį svorį galima daryti tam tikras išvadas. Ar 
manote, kad kokiam nors chemikui šautų į galvą nesutikti su 
tomis išvadomis motyvuojant tuo, kad išskirtosios medžiagos 
svoris galėjęs būti ir kitoks? Kiekvienas sutinka su tuo faktu, 
kad svoris buvo toks, o ne kitoks, ir juo grindžia paskesnes 

išvadas. O susidūrę su akivaizdžiu psichiniu faktu, kad pa- 
klaustajam į galvą atėjo tam tikra mintis, nesutinkate ir sakote, 
kad mintis galėjusi būti ir kita! Puoselėdami psichikos laisvės 
iliuziją nenorėtumėte jos išsižadėti. Labai gaila, kad šiuo klau- 
simu mūsų požiūriai visiškai skirtingi. 


Dabar jau liausitės ginčijęsi, bet tik tam, kad priešgyniau- 
tumėte dėl kitko. Sakysite: „Mes suprantame - tai ypatinga 
psichoanalizės technika, kuria siekiama, kad pats analizuoja- 
masis paaiškintų savo problemą. Imkime dabar tą pavyzdį su 
oratoriumi, kviečiančiu susirinkusius atsiraugėti [Įsusidaužti| 
į šefo sveikatą. Pasak Jūsų, trikdantysis ketinimas šiuo atveju 
yra patyčia - kaip tik ji trukdo oratoriui išsakyti liaupses. Bet 
tai tėra Jūsų aiškinimas, be to, grįstas stebėjimais, neturinčiais 
nieko bendro su šnekos riktu. Jeigu paklaustumėte apsiriku- 
siojo, tai jis tikrai nesutiktų, kad ketino pasityčioti; priešingai, 
jis tai energingai neigtų. Kodėl net toks aiškus protestas nepri- 
verčia Jūsų atsisakyti savo visiškai neįrodomo aiškinimo?“ 


Taip, šįsyk prieštaravimas rimtas. Įsivaizduoju aną ne- 
pažįstamą oratorių; galbūt tai šefo asistentas, gal net privat- 
docentas, jaunas vyriškis, kurio laukia puiki ateitis. Aš imu 
primygtinai kvosti, ar jis nejautęs šefo liaupsinimui besi- 
priešinančios tendencijos? Na, ir įklimpau! Jo kantrybė ne- 
trukus išsenka, ir jis pratrūksta: „Ei, nustokit mane kamanti- 
nėjęs, antraip susilauksit nemalonumų! Savo įtarinėjimais norit 
pakenkti mano karjerai? Aš tik ištariau „aufstofšen“ vietoje 
„anstošen“, ir tik todėl, kad jau anksčiau tame pačiame saki- 
nyje dusyk pasakiau auf. Meringeris tai vadina atgarsiu, ir nėra 
ko viską šitaip kreivai šleivai aiškinti. Supratote? Gana!“ Hm, 
reakcija tiesiog stulbinanti, neigimas išties energingas. Ma- 
tau, kad iš jaunojo vyriškio nieko nepešiu, antra vertus, tokia 
reakcija liudija stiprų asmeninį norą, kad jo šnekos riktas nie- 
ko nereikštų. Jums turbūt irgi atrodys, kad nedera būti to- 
kiam grubiam, kai vyksta grynai teorinis tyrimas, bet, šiaip 

ar taip, juk jis geriau Žino, ką norėjęs pasakyti ir ko nenorėjęs. 
Sakote, žino? Leiskite tuo suabejoti. 


Na, dabar jau tikrai prirėmėte mane prie sienos. „Tai tokia 
ta Jūsų technika, - girdžiu sakant. - Jeigu apsirikęs Žmogus 
kalba taip, kaip Jums reikia, tai paskelbiate jį didžiausiu ir rim- 
čiausiu autoritetu. „Jis juk pats tai pasakė!“ Bet jei tai, ką jis 
kalba, Jums netinka, tai iškart pareiškiate, kad tai niekai, kad 
nereikia juo tikėti“. 


Taip, jūs teisūs. Bet galiu pateikti panašų tokio pat nejtiki- 
mo elgesio pavyzdį. Jei kaltinamasis prisipažįsta padaręs nu- 
sikaltimą, teisėjas juo tiki; bet teisėjas netiki, jei kaltinamasis 
nusikaltimą neigia. Antraip negalėtų būti jokios teisėtvarkos, 
ir jūs patys pripažįstate šią sistemą, nepaisydami pasitaikan- 
čių klaidų. 


„Taip, bet ar Jūs esate teisėjas, o apsirikęs Žmogus - nusi- 
kaltėlis? Argi šnekos riktas - nusikaltimas [Vergehen|?“ 


Gal ir nevertėtų atsisakyti šito palyginimo. Bet pažvelkite, 
kokių skirtingų nuomonių prieita kiek pasigilinus į, regis, to- 
kią nekaltą riktų problemą. Šitų skirtybių kol kas nepajėgiame 
užglaistyti. Remdamasis teisėjo ir kaltinamojo analogija siūlau 
laikiną kompromisą. Jūs turite sutikti, kad rikto prasmė neke- 
lia abejonių, jei ją pripažįsta analizuojamasis. Aš savo ruožtu 
sutinku, kad neįmanoma tiesiogiai įrodyti numanomą prasmę, 
jeigu analizuojamasis atsisako pateikti Žinias ir, aišku, jei jis 
mums apskritai nepasiekiamas. Tada, kaip ir teisėtvarkos at- 
veju, esame priversti griebtis netiesioginių įkalčių, kurie gali 
padaryti mūsų išvadas labiau ar mažiau tikėtinas. Dėl prakti- 
nių sumetimų teismas kartais privalo paskelbti teisiamąjį kal- 
tu, remdamasis netiesioginiais įkalčiais. Mums to nereikia da- 
ryti; bet ir mes neturėtume atsisakyti naudotis netiesioginiais 
įkalčiais. Klystume manydami, kad mokslą sudaro vien griežtai 

įrodomos tezės, ir būtume neteisūs šito reikalaudami. Tokį rei- 
kalavimą mokslui gali kelti tik autoriteto ieškantis protas, jau- 
čiantis poreikį pakeisti savo religinį katekizmą kitu, kad ir 
moksliniu. Mokslo katekizme tėra keletas apodiktinių tezių, 
kiti jo teiginiai turi tam tikrą tikėtinumo laipsnį. Mokslinio mąs- 
tymo požymis ir yra sugebėjimas tenkintis tokiu laipsnišku ar- 
tėjimu prie tiesos ir tęsti konstruktyvų darbą, net ir nesulau- 
kus galutinio savo teiginių patvirtinimo. 


Tačiau kuo remsimės aiškindami šnekos riktą, kur ieškosi- 
me netiesioginių įkalčių, jei rikto prasmės neatskleis analizuo- 
jamojo parodymai? Daug kur. Pradžioje pasitelksime analogi- 
ją su kitais fenomenais, ne riktais, pvz., teigdami, kad vardų 
iškraipymo riktas turi tą pačią niekinamą prasmę kaip ir są- 
moningas jų darkymas. Paskui patyrinėsime tas psichines ap- 
linkybes, kuriomis įvyko riktas, atsižvelgsime į tai, ką Žinome 
apie apsirikusio žmogaus būdą bei tuos įspūdžius, kuriuos jis 
patyrė prieš apsirikdamas, - galbūt kaip tik į juos jis reaguoja 
šiuo riktu. Paprastai riktą aiškiname bendriausiais principais, 
tad pradžioje tai tėra spėlionė, prielaida, kurią vėliau patikri- 
name tirdami psichines aplinkybes. Kartais tenka laukti rikto 
išpranašautų įvykių, kurie patvirtintų mūsų prielaidą. 


Nelengva pateikti reikiamų įrodymų apsiribojus vien šne- 
kos riktų sritimi, nors įspūdingų pavyzdžių esama ir čia. Aki- 
vaizdu, kad vyriškis, norėjęs begleitdigen damą, yra drovuolis; 
dama, kurios vyras gali valgyti ir gerti, ką ji norinti, mano ži- 
niomis, yra viena iš tų energingų moterų, kurios komanduoja 
namuose. Arba imkime tokį pavyzdį: visuotiniame „Konkor- 
dijos“ susirinkime jaunas šios draugijos narys pasako karštą 
opozicinę kalbą, kurioje valdybos narius pavadina „Vor- 
schuffmitglieder“ [paskolos nariai]; panašu, kad šis žodis atsi- 
rado, sujungus du žodžius: Vorstand [valdyba] ir Ausschufė 
[komitetas, komisija]. Spėjame, kad trikdantis ketinimas bu- 
vo nukreiptas prieš jo opozicinį įkarštį ir kažkaip susijęs su 

paskola. Iš tiesų, netrukus sužinome, kad oratorius nuolat sto- 
kodavęs pinigų ir kaip tik buvo įteikęs prašymą paskolai gau- 
ti. Trikdančiu ketinimu tikrai galėjo tapti tokia mintis: „Neprie- 
štarauk taip smarkiai, juk tai tie patys Žmonės, kurie suteiks 
tau paskolą“. Gausų tokių netiesioginių įkalčių rinkinį galiu 
pateikti perėjęs į plačias kitų riktų lankas. 


Jei kas nors pamiršta šiaip gerai žinomą tikrinį vardą ir nie- 
kaip negali jo prisiminti, tai galime spėti, kad jis nusiteikęs prieš 
šio vardo savininką, nenori apie jį galvoti. Atidžiau patyrinė- 
kime psichines aplinkybes, kuriomis įvyksta šis riktas. „Ponas 
Y beviltiškai įsimylėjo damą, kuri netrukus ištekėjo už pono X. 
Nors ponas Y jau seniai pažįsta poną X ir net susijęs su juo 
verslo ryšiais, jis nuolat pamiršta jo pavardę ir kaskart, kai no- 
ri jam parašyti, turi paklausti kitų darbuotojų, kokia jo pavar- 
dė“.* Akivaizdu, kad ponas Y nieko nenori žinoti apie savo 
laimingąjį varžovą. „Nenoriu apie jį net pagalvoti!“ 


Arba: viena dama teiraujasi gydytojo apie savo pažįstamos 
sveikatą, bet vadina ją mergautine pavarde. Jos dabartinę pa- 
vardę ji pamiršusi. Paskui dama prisipažįsta, kad draugės san- 
tuoka jai labai nepatikusi ir ji negalinti pakęsti jos vyro.** 


Dar grįšime prie vardų maršos ir aptarsime ją kitais požiū- 
riais; dabar mus pirmiausia domina psichinės aplinkybės, ku- 
riomis užmirštama. 


Ketinimų maršą paprastai galime sieti su priešingų ketini- 
mų srautu, trukdančiu įvykdyti ankstesnįjį ketinimą. Tai ne 
vien mūsų, psichoanalitikų, nuomonė, toks yra visuotinis 
žmonių požiūris, kurio jie laikosi kasdieniame gyvenime, bet 
kažkodėl neigia kaip teoriją. Globotinis nepateisina globėjo, 


* Pagal C. G. Jungą. 
** Pagal A. A. Brillą. 

atsiprašančio už tai, kad pamiršo jo prašymą. Globotinis galvo- 
ja: „Jam tai visai nerūpi; pažadėjo, bet nesiruošia to daryti“. 
Vadinasi, ir gyvenime marša smerkiama, populiarusis požiūris 
į šį riktą nesiskiria nuo psichoanalitinio. Įsivaizduokite namų 
šeimininkę, pasitinkančią svečią tokiais žodžiais: „Ką, ateinate 
šiandien? Aš visai pamiršau, kad pakviečiau Jus šiandienai“. 
Arbajaunuolį, kuris turėtų prisipažinti mylimajai, kad pamir- 
šo ateiti į sutartą pasimatymą. Žinoma, jis to neprisipažins, 
veikiau ekspromtu išgalvos pačias neįtikimiausias kliūtis, su- 
trukdžiusias jam ateiti ir net pranešti, jog neateis. Jei ką nors 
pamiršai atlikdamas karinę prievolę, tai atsiprašymas negelbs- 
ti ir neapsaugo nuo bausmės, - šitai žinome ir su tuo sutinka- 
me. Tokiu atveju visi žmonės kažkodėl sutaria, kad riktas tu- 
ri prasmę, sutaria net ir dėl to, kokia ta prasmė. Kodėl jie nėra 
ganėtinai nuoseklūs ir neapibendrina, nepripažįsta, kad tai 
būdinga ir kitiems riktams? Žinoma, atsakyti galima ir į šitą 
klausimą. 


Jeigu ketinimų maršos prasmė nekelia abejonių net nespe- 
cialistams, tai juolab nenustebsite, kad rašytojai irgi panašiai 
vertina šį riktą. Tie, kurie skaitėte ar matėte B.Shaw Cezarį ir 
Kleopatrą, prisimenate, kad paskutinėje scenoje išvykstantį 
Cezarį kamuoja mintis, jog jis buvo nusprendęs dar kažką pa- 
daryti, bet pamiršo ką. Galiausiai paaiškėja, kad jis pamiršo 
atsisveikinti su Kleopatra. Šia maža scena rašytojas nori di- 
džiajam Cezariui priskirti tokį pranašumą, kuriuo šis nepasi- 
žymėjo ir kurio net nesiekė. Istoriniai šaltiniai liudija, kad Ceza- 
ris privertė Kleopatrą atvykti į Romą, kad ji buvo čia su mažuo- 
ju Cezarionu, o kai Cezarį nužudė, slapta pabėgo iš miesto. 


Ketinimų maršos atvejai apskritai tokie aiškūs, kad nedaug 
tepasitarnauja mūsų tikslui iš psichinių aplinkybių nustatyti 
netiesioginius įkalčius, padedančius atskleisti rikto prasmę. To- 
dėl patyrinėkime itin daugiareikšmius ir neaiškius riktus - daik- 
tų pametimą ir nukišimą. Jums, žinoma, atrodys neįtikima, kad 

prie pametimo, kurį išgyvename kaip skaudų atsitiktinumą, 
dažnai patys esame prisidėję. Tačiau galima pateikti daugybę 
tokių pavyzdžių: jaunuolis pameta pieštuką, kuris buvo jam 
labai brangus. Išvakarėse jis gavo svainio laišką, kuris baigėsi 
žodžiais: „Aš nei noriu, nei turiu laiko remti tavo lengvabūdiš- 
kumą ir tinginystę“.* Pieštukas buvo svainio dovana. Jei ne šis 
sutapimas, negalėtume teigti, kad pamesdamas pieštuką jau- 
nuolis ketino juo atsikratyti. Panašūs pavyzdžiai labai dažni. 
Daiktą pameti, kai susikivirčiji su tuo žmogumi, kuris jį davė 
ir kurio nebenori prisiminti, arba kai pats daiktas nelabai pa- 
tinka ir ieškai dingsties pakeisti jį kitu, geresniu. Tą patį keti- 
nimą įgyvendiname daiktą numesdami, sudaužydami, sulau- 
žydami. Ar galime laikyti atsitiktinumu tai, kad moksleivis kaip 
tik prieš gimtadienį pameta, sugadina, sulaužo savo daiktus, 
pvz., portfelį ir kišeninį laikrodį? 


Kas nesyk išgyveno kankynę, negalėdamas surasti kažkur 
nukišto daikto, nenorės patikėti ir tuo, kad nukišo jį tyčia. Ta- 
čiau neretai nukišimo aplinkybės patvirtina, jog ketinta trum- 
pam ar net ilgam pašalinti daiktą iš akių. Pateiksiu bene gra- 
žiausią tokios rūšies pavyzdį: 


Jaunas vyriškis man pasakoja: „Prieš keletą metų turėjau 
šeimyninių nesusipratimų, laikiau savo žmoną pernelyg šalta; 
nors mielai pripažinau nepaprastas jos savybes, bet gyvenome 
šalia vienas kito nepatirdami šiltų jausmų. Vieną dieną grįžusi 
po pasivaikščiojimo ji padovanojo man knygą, kurią nupirko 
manydama, kad ši būsianti man įdomi. Padėkojau už šį „dė- 
mesio“ ženklą, pažadėjau knygą perskaityti, padėjau ją, o pas- 
kui niekaip negalėjau surasti. Praėjo keletas mėnesių, kartais 
prisimindavau pražuvėlę ir mėgindavau, bet vis nesėkmingai, 
ją surasti. Po pusmečio susirgo mano mylima mama, gyvenusi 
atskirai. Žmona išvyko slaugyti uošvės. Ligonės būsena buvo 


* Pagal B. Dattnerį. 

labai sunki, bet Žmona puikiai susitvarkė parodydama geriau- 
sias savybes. Vieną vakarą grįžtu namo sužavėtas jos laimėji- 
mų ir kupinas dėkingumo. Prieinu prie savo rašomojo stalo, be 
jokio tikslo tarsi lunatikas atidarau vieną stalčių ir viršuje pa- 
matau taip ilgai ieškotą nukištąją knygą“. Išnykus motyvui, at- 
sirado ir nukištas daiktas. 


Ponios ir ponai! Galėčiau be galo išplėsti tokių pavyzdžių 
rinkinį. Bet dabar nenoriu to daryti. Be to, gausios medžiagos 
riktų studijoms rasite mano „Kasdienio gyvenimo psichopato- 
logijoje“ (pirmąsyk išleistoje 1901 metais).*Visi šie pavyzdžiai 
patvirtina tai, kad riktai turi prasmę, ir parodo, kaip šitą pras- 
mę galime nustatyti žinodami aplinkybes, kuriomis įvyko rik- 
tas. Šiandien kalbėsiu trumpiau, nes tirdami šiuos fenomenus 
apsiribojome ketinimu gauti būtinų Žinių įvadui į psichoanali- 
zę. Tik dvi riktų grupes dar aptarsime - pasikartojančius ir kom- 
binuotus riktus, ir dar tai, kaip vėlesni įvykiai patvirtina mū- 
siškius riktų aiškinimus. 


Pasikartojantys ir kombinuoti riktai yra tikras riktų Žiedas. 
Jei mums rūpėtų įrodyti tik tai, kad riktai gali turėti prasmę, 
išsyk būtume pasitenkinę tik jais, nes jų prasmė akivaizdi net 
ribotam protui, jos nenuneigia priekabiausia kritika. Kartais 
riktai kartojasi su atkaklumu, visiškai pritinkančiu ketinimui, 
bet toli gražu nebūdingu atsitiktinumui. Galiausiai vienos rū- 
šies riktų pakeitimas kitos rūšies riktais liudija, kad svarbiau- 
sia ir esminigiausia yra ne rikto forma, ne ta priemonė, kuri 
pasitelkiama, bet ketinimas, kurį atspindi riktas ir kuris turi 
būti įgyvendintas bet kokiu būdu. Noriu pateikti pakartotinės 
maršos pavyzdį: E. Jonesas pasakoja, kaip kartą dėl jam pa- 
čiam neaiškių motyvų laikė laišką ant savo rašomojo stalo ke- 
lias dienas. Galiausiai ryžosi jį išsiųsti, bet netrukus laiškas grįžo 


* Taip pat šiuose rinkiniuose: A. Maederio (prancūzų kalba), A. A. Brillo 
(anglų), E. Joneso (anglų), J. Starcke (olandų) ir kt. 

iš Dead letter office*, mat, jis pamiršo užrašyti adresą. Užrašęs 
adresą vėl nunešė laišką į paštą, bet šįsyk neužklijavęs pašto 
ženklo. Dabar jis jau turėjo pripažinti, kad iš viso nenorėjo to 
laiško išsiųsti. 


Kitu atveju susipina daikto pasisavinimas „apsirikus“ 
[Vergreifen] ir jo nukišimas. Pvz., viena dama keliauja su sa- 
vo svainiu, garsiu dailininku, į Romą. Romoje gyvenantys vo- 
kiečiai sutinka svečią labai iškilmingai ir padovanoja jam auk- 
sinį Antikos laikų medalį. Dama įsižeidžia, kad jos svainis 
nepakankamai vertina gražųjį daiktą. Paskui ją pakeičia se- 
suo, Oji grįžta namo ir čia išpakuodama daiktus atranda me- 
dalį, kurį pasiėmė — pati nežinodama, kaip. Ji tuoj pat parašo 
laišką svainiui ir pažada jam rytoj išsiųsti netyčia išsivežtą 
medalį į Romą. Bet kitą dieną medalis taip gudriai nukištas, 
kad jo neįmanoma nei rasti, nei išsiųsti; tada dama jau prade- 
da nutuokti, ką reiškia jos „išsiblaškymas“, — būtent, kad ji 
šitą daiktą mielai pasiliktų sau.** 


Jau minėjau maršos ir klaidos [Irrtum] derinį, kai pirmąsyk 
pamirštamas pasimatymas, o antrąsyk, tvirtai pasiryžus nepa- 
miršti, ateinama kitą, ne sutartą valandą. Visiškai analogišką 
atvejį iš savo patirties man papasakojo vienas bičiulis, kuris 
domisi ne tik mokslu, bet ir literatūra: „Prieš kelerius metus 
sutikau dalyvauti vienos literatų draugijos komisijoje tikėda- 
masis, kad ši draugija padės man pastatyti dramą, ir kiekvieną 
penktadienį, nors ir nelabai noriai, ateidavau į jos posėdžius. 
Prieš keletą mėnesių man laidavo, kad mano dramą pastatys 
F. miesto teatras, ir nuo tol aš vis pamiršdavau anos draugijos 
posėdžius. Perskaitęs Jūsų knygą apie šiuos reiškinius susigė- 
dau dėl savo užmaršumo, priekaištavau sau, kad niekšybė yra 
neatvykti, kai tie žmonės tapo nereikalingi, ir nutariau kitą 


* Neatsiimtų laiškų skyrius (angl.) — Vert. 
** Pagal R. Reitler. 

penktadienį tikrai nepamiršti. Vis prisimindavau šitą ketini- 
mą ir galiausiai jį įvykdžiau, atsidūriau prie posėdžių salės du- 
rų. Nustebau, mat jos buvo užrakintos, - posėdis jau įvyko; aš 
supainiojau dienas: tądien buvo šeštadienis!“ 


Labai magėtų kaupti panašius stebėjimus, bet eikime toliau; 
noriu, kad užmestumėte akį į tuos atvejus, kai mūsų aiškini- 
mas turi palūkėti, kol jį patvirtins būsimi įvykiai. 


Aišku, jog pagrindinė tokių atvejų sąlyga yra ta, kad psi- 
chinės aplinkybės nežinomos arba neįmanoma apie jas pasi- 
teirauti. Tada mūsų aiškinimas tegali būti prielaida, kurios ir 
mes nelinkę laikyti labai reikšminga. Bet vėliau kas nors atsi- 
tinka, ir pasitvirtina tai, koks teisingas buvo mūsų pradinis 
aiškinimas. Kartą svečiavausi pas neseniai susituokusią porą 
ir girdėjau, kaip jaunoji žmona juokdamasi pasakojo paskuti- 
nį išgyvenimą: grįžusi iš povestuvinės kelionės ji aplankė sa- 
vo netekėjusią seserį ir nusprendė kaip ir anksčiau kartu su ja 
apsipirkti; sutuoktinis irgi išėjo tvarkyti savo reikalų. Staiga ji 
atkreipė dėmesį į vyriškį kitoje gatvės pusėje ir stuktelėjusi sa- 
vo seserį sušuko: „Žiūrėk, ten eina ponas L.“ Ji pamiršo, kad 
šis ponas jau kelios savaitės yra jos vyras. Mane nukrėtė šiur- 
pas tai išgirdus, bet padaryti atitinkamą išvadą anuomet nesi- 
ryžau. Tą trumputę istoriją prisiminiau tik po kelerių metų, 
kai ši santuoka baigėsi kuo liūdniausiai. 


A. Maederis pasakoja apie damą, dieną prieš vestuves už- 
miršusią pasimatuoti vestuvinę suknelę ir, siuvėjos siaubui, 
prisiminusią tai tik vėlai vakare. Šį užmiršimą jis susieja su 
tuo, kad ji netrukus paliko savo vyrą. Pažįstu dabar jau išsi- 
tuokusią damą, dažnai pasirašinėjusią savo turto valdymo do- 
kumentus mergautine pavarde, nors ji priėmė ją tik po kele- 
rių metų. Pažįstu moterų, per povestuvinę kelionę pametu- 
sių savo vestuvinius žiedus, ir žinau, kad jų santuokinis gyve- 
nimas ilgainiui suteikė prasmę šiam atsitiktinumui. Dar vienas 

ryškus, bet ne taip liūdnai užsibaigęs atvejis: pasakojama, jog 
vieno įžymaus vokiečių chemiko vestuvės neįvyko todėl, kad 
jis pamiršo sutuoktuvių valandą ir, užuot nuėjęs bažnyčion, 
patraukė į laboratoriją. Jis buvo pakankamai išmintingas, kad 
pasitenkintų vienu bandymu, ir mirė viengungis, sulaukęs la- 
bai garbingo amžiaus. 


Turbūt ir jūs pagalvojote apie tai, kad pastarieji riktai labai 
primena pranašiškus senolių ženklus. Iš tiesų, kai kurie pra- 
našiški ženklai ir būdavo tiesiog riktai, - jei, pvz., kas nors su- 
klupdavo ar pargriūdavo. Tiesa, pasitaikydavo ir kitokių, ku- 
rie būdavo greičiau objektyvūs vyksmai, o ne subjektyvūs 
veiksmai. Bet nepatikėsite, kaip sunku kartais nuspręsti, ar koks 
nors įvykis priklauso vienai ar kitai grupei. Veiksmas taip daž- 
nai sugeba apsimesti pasyviu išgyvenimu. 


Kiekvienas iš mūsų, pažvelgęs atgal į ilgėlesnę gyvenimo 
atkarpą, tikriausiai sutiks, kad būtų išvengęs daugybės nusi- 
vylimų ir skausmingų netikėtumų, jei tik būtų apsisprendęs ir 
išdrįsęs nedidelius Žmonių bendravimo riktus laikyti prana- 
šiškais ženklais ir kol kas slepiamų ketinimų išraiška. Dažniau- 
siai nedrįstame to daryti; dingojasi, tarsi aplinkiniu keliu - per 
mokslą - vėl tampame prietaringi. Bet juk ne visi pranašiški 
ženklai išsipildo; mūsų-teorijos parodys, kad ne visi jie ir pri- 
valo išsipildyti. 

Ketvirta paskaita 


Riktai (pabaiga) 


Ponios ir ponai! Vadinasi, ligšiolinėmis pastangomis paro- 
dėme, kad riktai turi prasmę, ir šį faktą galime laikyti mūsų 
tolesnio tyrimo pagrindu. Dar kartą pabrėžkime: mes toli gra- 
žu netvirtiname - ir mums tai anaiptol nebūtina, - kad pras- 
mingas yra kiekvienas riktas, nors, man regis, tai gana tikė- 
tina. Pakaks, jei įrodysime, kad palyginti dažnai įvairių rūšių 
riktai yra prasmingi. Beje, skirtingas riktų rūšis ir aiškinti 
reikia skirtingai. Tarp šnekos, rašymo ir kitų riktų gali pasi- 
taikyti grynai fiziologinio pobūdžio atvejų. Bet negaliu tuo 
patikėti,kai kalbama apie riktų rūšis, susijusias su marša (var- 
dų ir ketinimų marša, daiktų nukišimas ir t. t.). Tikėtina, kad 
pametimas gali būti ir netyčinis. Beje, mūsų požiūris tik iš 
dalies tinka gyvenime pasitaikančioms klaidoms [Irrtūmer]. 
Nepamirškite šių ribojimų ateityje, kai remsimės tuo, kad rik- 
tai yra psichiniai aktai, įvykstantys dėl dviejų skirtingų keti- 
nimų interferencijos. 


Tai pirmasis psichoanalizės rezultatas. Iki šiol psichologija 
ničnieko nežinojo apie tokių interferencijų egzistavimą, apie 
tai, kad jos gali sukelti aprašytuosius reiškinius. Vadinasi, mes 
esmingai išplėtėme psichinių reiškinių pasaulį, pasiekėme, kad 
psichologijai būtų priskirti fenomenai, niekada anksčiau ne- 
priklausę šiai sričiai. 


Pamąstykime, ką reiškia teiginys, kad riktai yra „psichiniai ak- 
tai“. Ar jis reiškia ką nors daugiau nei mūsų ankstesnis teiginys, 

kuriuo tvirtinome, kad riktai turi prasmę? Nemanau; priešin- 
gai, jis yra labiau neapibrėžtas ir klaidinantis už pastarąjį. Kar- 
tais psichiniais fenomenais vadinama viskas, kas gali vykti 
psichikos gyvenime. Svarbu išsiaiškinti, ar atskirą psichinį 
reiškinį sukelia tiesioginiai fiziniai, organiniai, materialūs po- 
veikiai (tuomet jį turi tirti ne psichologija), ar jį pirmiausia są- 
lygoja kiti psichiniai procesai, anapus kurių, savo ruožtu, ima 
veikti organinės priežastys. Kai vadiname reiškinį psichiniu 
procesu, omeny turime kaip tik šias aplinkybes, ir todėl būtų 
tikslingiau mūsų teiginį suformuluoti taip: reiškinys yra pras- 
mingas, jis turi prasmę. Prasme čia laikome reikšmę, tikslą, ke- 
tinimą, tendenciją ir vietą tarp kitų psichinių sąryšių. 


Yra daugybė reiškinių, primenančių riktus, kurių negali- 
me vadinti šiuo vardu. Juos vadinameatsitiktiniais arba simpto- 
miniais veiksmais. Jie taip pat atrodo nemotyvuoti, nežymūs, ne- 
svarbūs reiškiniai, be to, dar labiau nebūtini, nereikalingi. Nuo 
riktų jie skiriasi tuo, kad čia nebėra antrojo ketinimo, kuriam 
jie priešintųsi ir kurį sutrikdytų. Be to, jie lengvai virsta gestais 
ir judesiais, kuriuos mes laikome emocijų raiška. Tokie atsitik- 
tiniai veiksmai yra visi, atrodytų, betiksliai, lyg žaidžiant at- 
liekami veiksmai su drabužiais, kūno dalimis, pasiekiamais 
daiktais, kuriuos tai imame, tai padedame, taip pat melodijos, 
kurias sau niūniuojame. Esu tikras, kad visi šie fenomenai 
prasmingi, kad jie kaip ir riktai tėra neryškūs kitų, kur kas 
svarbesnių psichinių procesų ženklai, visaverčiai psichiniai 
aktai. Tačiau nesiruošiu užtrukti prie šios naujos psichinių 
reiškinių grupės, grįžtu prie riktų, kurie mums padės daug 
aiškiau suformuluoti psichoanalizei svarbius klausimus. 


Bene įdomiausi su riktais susiję klausimai, kuriuos iškėlė- 
me, bet į kuriuos dar neatsakėme, yra šie: teigėme, kad riktas 
įvyksta tada, kai interferuoja du skirtingi ketinimai, iš kurių 
vieną galime pavadinti sutrikdytu [gestorte], o kitą - trikdan- 
čiu [storende]. Dėl sutrikdyto ketinimo nekyla jokių klausimų, 

o apie trikdantį norėtume sužinoti: koks ketinimas gali pasi- 
reikšti kaip kito ketinimo trikdis ir, antra vertus, kaip sąvei- 
kauja trikdantis ketinimas su sutrikdytu? 


Leiskite vėl imti šnekos riktą kaip visų galimų riktų atstovą 
ir pirma atsakyti į antrą, o ne į pirmą klausimą. 


Trikdantis šnekos rikto ketinimas gali būti susijęs su sutrik- 
dyto turiniu: jis gali jam prieštarauti arba jį pataisyti, papildy- 
ti. Bet kur kas neaiškesniais ir įdomesniais atvejais trikdantis 
ketinimas turinio atžvilgiu neturi nieko bendra su sutrikdytu. 


Tarp mumsjau žinomų ir įjuos panašių pavyzdžių nesun- 
kiai rasime tokių, kurie patvirtina pirmąjį iš šių galimų san- 
tykių. Beveik visada, kai šnekos riktu pasakoma priešingybė, 
trikdantis ketinimas reiškia prieštaravimą sutrikdytam, rik- 
tas yra konflikto tarp dviejų nesutaikomų siekių atspindys. 
„Skelbiu posėdį pradėtą, bet verčiau jis jau būtų baigtas“, — 
tokia prezidento rikto prasmė. Politinis laikraštis, apkaltin- 
tas parsidavėliškumu, ginasi straipsniu, kuris turėtų baigtis 
tokiais žodžiais: „Mūsų skaitytojai patvirtins, kad visuomet 
kuo nesavanaudiškiausiai rūpinomės visuomenės gerove“. Bet 
redaktorius, kuriam patikėtas šis gynybinis straipsnis, rašo: 
„kuo savanaudiškiausiai“ . Matyt, jis mano: turiu rašyti taip, bet 
žinau, kad yra kitaip. Tautos atstovas, reikalaujantis atvirai 
(rūckhaltlos) iškloti kaizeriui visą tiesą, matyt, paklūsta vidi- 
niam balsui, būgštaujančiam dėl jo drąsos, ir padaro šnekos 
riktą — pakeičia žodį „rūckhaltlos“ [atvirai, stačiai] žodžiu 
riickgratlos [silpnavališkai|*. 


Įvairūs pataisymai, papildymai, pratęsimai kartu su pir- 
muoju leidžia pasireikšti ir antrajam ketinimui tuose jums jau 


žinomuose pavyzdžiuose, kuriuose šnekos riktas atrodo tarsi 


* Vokietijos Reichstage, 1908 lapkritis. 

žodžių santrauka ar santrumpa. „Čia iškilo [zum Vorschein 
kommen]| faktai, bet verčiau tiesiai sakyk, kad tai buvo kiau- 
lystės [Schweinereien|“; todėl nutinka šnekos riktas: „Es sind 
Dinge zum Vorschwein gekommen“. „Žmones, kurie tai su- 
pranta, galima suskaičiuoti ant vienos rankos pirštų; bet iš tik- 
rųjų tėra tik vienas Žmogus, kuris tai supranta“; todėl gauna- 
me: „galima suskaičiuoti ant vieno piršto“. Arba „mano vyras 
gali valgyti ir gerti, ką jis nori. Bet, žinote, aš nepakenčiu, kai 
jis ko nors nori“. Todėl gauname: „jis gali valgyti ir gerti, ką 
aš noriu“. Visais šiais atvejais šnekos riktas arba tiesiogiai pri- 
klauso nuo sutrikdyto ketinimo turinio, arba yra su tuo turi- 
niu susijęs. 


Stebina antrojo santykio tarp dviejų interferuojančių keti- 
nimų pobūdis. Jeigu trikdantis ketinimas neturi nieko bendro 
su sutrikdyto turiniu, tai iš kur jis atsiranda ir kodėl kaip tik 
čia pasireiškia kaip trikdis? Stebėjimai, kurių padedami ir te- 
galime atsakyti į šį klausimą, rodo, kad trikdį sukelia mintys, 
kamavusios žmogų prieš įvykstant riktui ir dabar pasireiškian- 
čios nepriklausomai nuo to, ar buvo anksčiau įgavusios žodi- 
nę išraišką, ar ne. Todėl tokį trikdį iš tikrųjų galime vadinti 
atgarsiu, bet tai nebūtinai ištartų žodžių atgarsis. Čia irgi esa- 
ma asociatyvių sąsajų tarp trikdančio ir sutrikdyto ketinimų, 
bet jas lemia ne turinys, ir dažnai jas įmanoma nustatyti tik 
dirbtinai, aplinkiniais keliais. 


Pateiksiu paprastą pavyzdį iš savo patirties. Kartą sutinku 
mūsų gražiosiose Dolomitų Alpėse dvi damas iš Vienos, apsi- 
rengusias turistiniais drabužiais. Paėjėjame kiek drauge, pa- 
kalbame apie turistinio gyvenimo būdo malonumus ir sunku- 
mus. Viena iš damų sutinka, kad toks laiko leidimas turi savų 
nepatogumų. „Iš tikrųjų, - sako ji, - nėra labai malonu, kai taip 
visą dieną žygiuoji, plieskiant saulei, o palaidinukė ir marški- 
niai šlapi nuo prakaito“. Tai sakydama, dama kiek sutrinka. To- 
liau ji tęsia: „Bet kai paskui sugrįžti nach Hose | „nach Hause“ — 

„namo“; vietoje „Hause“ dama ištaria „Hose“ - „kelnės“ ] ir 
gali persirengti...“ Neanalizavome šito šnekos rikto, bet ma- 
nau, kad jums jį nesunku suprasti. Dama ketino išvardyti vi- 
sus drabužius ir pasakyti: palaidinukė, marškiniai ir kelnės. 
Dėl padorumo kelnės nebuvo paminėtos, bet kitame, turinio 
požiūriu visiškai nepriklausomame, sakinyje neištartas Žodis 
išniro, iškraipydamas panašiai skambantį „nach Hause“. 


Dabar galime imtis ilgai atidėlioto klausimo: kokie ketini- 
mai taip keistai pasireiškia kaip kitų ketinimų trikdžiai? Žino- 
ma, jie labai įvairūs, bet norime atrasti tai, kas jiems bendra. 
Ištyrę visą aibę pavyzdžių juos galime suskirstyti į tris grupes. 
Pirmą grupę sudaro tie atvejai, kai kalbantysis Žino trikdantį 
ketinimą, be to, pajunta jį dar prieš apsirikdamas. Antai ištaręs 
„Vorschwein“ jis ne tik sutinka su tuo, kad atitinkamus įvy- 
kius laiko kiaulystėmis, bet ir prisipažįsta ketinęs juos taip pa- 
vadinti, tik paskui atsisakęs šito ketinimo. Antrą grupę sudaro 
tie atvejai, kai kalbantysis irgi pripažįsta trikdantį ketinimą, 
bet nenutuokia, kad šis suaktyvėjo kaip tik prieš įvykstant rik- 
tui. Tad jis sutinka su mūsiškiu jo šnekos rikto aiškinimu, bet 
vis dėlto yra kiek nustebęs. Tokio pobūdžio pavyzdžių leng- 
viau rasime tarp kitų riktų, šnekos riktams tai mažiau būdin- 
ga. Trečiai grupei priklauso tie atvejai, kai kalbantysis ener- 
gingai neigia trikdantį ketinimą; jis ne tik ginčija tai, kad tokio 
ketinimo būta prieš apsirinkant, bet ir tvirtina, kad šis jam ap- 
skritai svetimas. Prisiminkite pavyzdį apie „atsiraugėjimą“ ir 
tą tiesiog nemandagų oratoriaus atkirtį, kurio sulaukiau atsklei- 
dęs trikdantį ketinimą. Taip ir nesutarėme, kaip suprasti to- 
kius atvejus. Aš nekreipčiau dėmesio į tostą sakiusio oratoriaus 
prieštaravimą ir tvirtai laikyčiausi savo aiškinimo, o jūs, regis, 
išgirdę, kaip jis šiaušiasi, svarstote, ar nereikėtų atsisakyti mė- 
ginimų aiškinti tokius riktus ir laikyti juos kaip anksčiau, iki 
psichoanalizės, grynai fiziologiniais aktais. Galiu įsivaizduoti, 
kas jus atbaido. Mano aiškinimas reiškia prielaidą, kad kalbė- 
tojas gali išsakyti ketinimus, apie kuriuos jis nieko nežino ir 

kuriuos galiu atskleisti, remdamasis netiesioginiais įkalčiais. 
Jus baugina tokia neįprasta ir lemtinga prielaida. Suprantu tai 
ir manau, kad kol kas jūs teisūs. Bet konstatuokime: jei norite 
nuosekliai laikytis tokio požiūrio į riktus, kurį patvirtino dau- 
gybė pavyzdžių, tai turite ryžtis priimti ir minėtąją keistąją prie- 
laidą. Jei to neįstengiate, tai privalote atsisakyti ir visko, ką iki 
šiol sužinojote apie riktus. 


Apsistokime dar ties tuo, kas jungia šias tris grupes, kas 
bendra trims šnekos rikto mechanizmams. Laimė, tai akivaiz- 
du. Pirmoms dviem grupėms priklausančių riktų trikdantį ke- 
tinimą pripažįsta pats kalbantysis; be to, pirmai grupei bū- 
dinga tai, kad šis ketinimas pasireiškia tiesiog prieš įvykstant 
šnekos riktui. Bet abiem atvejais ketinimas nuslopinamas. Kal- 
bantysis nusprendė jo neišsakyti, o paskui įvyko šnekos riktas, t. y. 
nuslopintas ketinimas pasireiškė prieš kalbančiojo valią, iškraipy- 
damas išsakomą ketinimą, susipindamas su juo ar net jį pakeisda- 
mas. Tad toks yra šnekos rikto mechanizmas. 


Mano manymu, šį mechanizmą galima kuo puikiausiai su- 
derinti su procesais, vykstančiais trečioje riktų grupėje. Terei- 
kia tarti, kad šios trys grupės skiriasi tarpusavy tik tuo, kad 
kiekvienoje iš jų ketinimas slopinamas nevienodai stipriai. Pir- 
mos grupės riktų trikdantis ketinimas yra akivaizdus, ir kal- 
bantysis jį pastebi dar prieš apsirikdamas; tad jis atsižada šio 
ketinimo, o šis atsilygina už tai šnekos riktu. Antroje grupėje 
trikdančio ketinimo atsižadama dar labiau, prieš prabildamas 
kalbantysis jo jau nepastebi. Keista, bet tai anaiptol nesutruk- 
do tam ketinimui tapti šnekos rikto priežastimi! Bet kaip tik 
todėl mums lengviau paaiškinti procesus, vykstančius trečioje 
grupėje. Drįstu tarti, kad šnekos riktu gali pasireikšti ketini- 
mas, slopintas ilgesnį ar net labai ilgą laiką; jis tampa nepa- 
stebimas, ir todėl gali būti, kad kalbantysis jį tiesiog neigs. 
Bet kol kas palikime trečios grupės problematiką; kitų atvejų 

pakanka, kad padarytumėte tokią išvadą: būtina šnekos rikto są- 
lyga - tai ketinimo kažką pasakyti nuslopinimas. 


Dabar galime tvirtinti, kad ir vėl truputį pasistūmėjome, kad 
jau geriau suvokiame šnekos riktus. Žinome ne tik tai, kad jie 
yra psichiniai aktai, kurių prasmę ir tikslą galime atskleisti, ne 
tik tai, kad jie įvyksta dėl dviejų skirtingų Ketinimų interferen- 
cijos, bet ir tai, kad vienas iš šių ketinimų turi būti kažkiek slo- 
pinamas, kad galėtų tapti kito ketinimo trikdžiu. Pirma reikia 
jį patį sutrikdyti, tik tada jis gali tapti trikdančiu ketinimu. Ži- 
noma, šitaip riktais vadinamų fenomenų dar nepaaiškinome. 
Tuoj pat kyla nauji klausimai, ir apskritai atrodo, kad kuo aiš- 
kesni tampa riktai, tuo daugiau atsiranda dingsčių naujiems 
klausimams. Pavyzdžiui, galime paklausti, kodėl viskas ne- 
vyksta kur kas paprasčiau. Jeigu, užuot atlikus tam tikrą ke- 
tinimą, siekiama jį nuslopinti, tai tą ketinimą galima būtų nu- 
slopinti taip, kad jis apskritai nepasireikštų, arba, priešingai, 
slopinimas galėtų nenusisekti, ir tokiu atveju ketinimas visiš- 
kai atsiskleistų. Bet riktai yra kompromiso padarinys, pusiau 
sėkmė, pusiau nesėkmė kiekvieno iš dviejų ketinimų; ketini- 
mas, kuriam gresia nuslopinimas, nei galutinai išstumiamas, 
nei visiškai atsiskleidžia, - išskyrus pavienius atvejus. Galime 
spėti, kad tokie interferencijos arba kompromiso padariniai at- 
siranda ypatingomis aplinkybėmis, bet net neįsivaizduojame, 
kokio pobūdžio galėtų būti tos aplinkybės. Nemanau, kad šie 
mums nežinomi santykiai galėtų paaiškėti toliau tiriant riktus. 
Būtina pirmiau ištirti kitas tamsias psichikos gyvenimo sritis; 
tik tokiu būdu aptiktos analogijos gali padrąsinti mus priimti 
prielaidas, kurios reikalingos, norint geriau suprasti riktus. Ir 
dar! Savaip pavojingas ir mūsų nuolat atliekamas darbas su 
nereikšmingais požymiais. Yra psichikos liga, vadinamoji kom- 
binatorinė paranoja, kai ligoniai nuolat vertina tokius ne- 
reikšmingus požymius; žinoma, neimsiu teigti, kad jų pada- 
rytos išvados visada teisingos. Apsaugoti nuo tokių pavojų 

gali tik labai gausūs stebėjimai, patvirtinantys, kad panašūs 
dalykai vyksta įvairiausiose psichikos gyvenimo srityse. 


Todėl baigsime riktų analizę. Priminsiu jums tik viena: įsi- 
dėmėkite tą metodą, kuriuo naudojomės nagrinėdami šiuos fe- 
nomenus. Remdamiesi riktais galime suprasti, kokie yra mūsų 
psichologinių tyrinėjimų tikslai. Mes siekiame ne tik aprašyti 
ir klasifikuoti reiškinius, bet stengiamės suvokti juos kaip psi- 
chikoje vykstančio jėgų žaismo ženklus, kaip įvairiausių tikslų 
siekiančių ketinimų raišką, - ketinimų, kurie gali arba sutarti, 
arba varžytis tarpusavy. Mums rūpi dinaminis psichikos reiški- 
nių suvokimas. Mūsų požiūriu, stebimi fenomenai privalo už- 
leisti vietą tik numanomiems siekiams. 


Todėl daugiau nesigilinsime į riktus, bet dar kartelį apžvelg- 
sime šios srities platybes, atrasdami čia ir mums jau žinomų, ir 
naujų dalykų. Kaip ir anksčiau šnekos, taip pat rašymo, skai- 
tymo, klausos riktus, įvairaus pobūdžio maršą (priklausomai 
nuo pamiršto objekto — tikriniai vardai, svetimžodžiai, ketini- 
mai, įspūdžiai), pasisavinimą „apsirikus“, nukišimą bei pame- 
timą priskirsime vienai iš trijų grupių. Klaidos (Irrtūmer), su 
kuriomis susiduriame, iš dalies siejamos su marša, iš dalies su 
„Suklydimu“ (Vergreifen). 


Šnekos riktą aptarėme labai išsamiai, bet vis tiek turime šį 
tą pridurti. Prie šnekos riktų šliejasi smulkesni afektyvūs fe- 
nomenai, irgi ganėtinai įdomūs. Niekas nemėgsta šnekėda- 
mas apsirikti; dažnai nepastebi savojo, bet niekuomet nepra- 
leisi pro ausis kito žmogaus šnekos rikto. Be to, šnekos riktas 
dar ir savotiškai užkrečiamas; visai nelengva kalbėti apie jį ir 
pačiamjo nepadaryti. Nesunku atspėti motyvus pačių nereikš- 
mingiausių šnekos riktų, negalinčių pateikti jokios ypatingos 
informacijos apie slaptus psichikos procesus. Jei kas nors, pvz., 
sutrumpina ilgąjį balsį, nesvarbu, kuo būtų motyvuotas trik- 
dis, privertęs netaisyklingai ištarti žodį, tai netrukus jis ištęs 

trumpąjį balsį, padarydamas naują šnekos riktą, kuriuo kom- 
pensuos ankstesnįjį. Tas pats nutiks, jei jis atsainiai, nešvariai 
ištars dvibalsį, pvz., eu arba oi kaip e/; tokiu atveju jis mėgins 
tai ištaisyti, paskesnį ei paversdamas ev arba oi. Regis, čia |e- 
mia atodaira į pašnekovą, kuriam neturėtų atrodyti, jog kal- 
bančiajam nesvarbu, kaip jis kalba gimtąja kalba. Antruoju, 
kompensuojančiu, iškraipymu kaip tik siekiama atkreipti pa- 
šnekovo dėmesį į pirmąjį, šitaip patikinant, kad jis nepraslydo 
kalbančiojo nepastebėtas. Dažniausi, paprasčiausi ir nereikš- 
mingiausi šnekos riktų atvejai yra nereikšmingų kalbos dalių 
santraukos ir priešgarsiai. Pvz., ilgėlesniame sakinyje apsirin- 
kama taip, kad anksčiau nuskamba paskutinis teiginio, kurį 
ketinta ištarti, žodis. Susidaro įspūdis, kad nekantraujama už- 
baigti sakinį, kad esama tam tikro nenoro jį išsakyti — ar ap- 
skritai kalbėti. Taip priartėjame prie ribinių atvejų, kai nyksta 
skirtumas tarp psichoanalitinio ir įprasto fiziologinio šnekos 
rikto supratimo. Mūsų nuomone, tokiais atvejais esama šne- 
kos ketinimą trikdančios tendencijos; ji gali tik pasirodyti eg- 
zistuojanti, bet neišreikšti savo ketinimo. Jos sukeliamą trikdį 
sąlygoja garsų įtakos arba asociacijų trauka, jį galime suvokti 
kaip dėmesio atitraukimą nuo to, kas ketinta pasakyti. Tačiau 
nei toks dėmesio atitraukimas, nei asociatyvūs veiksniai nepa- 
aiškina proceso esmės. Jie rodo, kad yra šnekos ketinimą trik- 
danti tendencija, bet jos padariniai ničnieko nesako apie šios 
tendencijos prigimtį, - priešingai, negu įpratome kitais, aiškes- 
niais, šnekos riktų atvejais. 


Rašymo riktas, prie kurio pereisiu, toks panašus į šnekos 
riktą, kad nieko naujo nereikėtų tikėtis. Tiesa, gal mums bus 
lemta nuimti kuklų antrą derlių. Smulkūs rašymo riktai, san- 
traukos, vėlesnių, ypač paskutinių žodžių priešgarsiai irgi liudi- 
ja nenorą rašyti ir nekantravimą kuo greičiau baigti; ryškesni 
rašymo riktų efektai leidžia atpažinti trikdančios tendencijos 
prigimtį ir tikslą. Paprastai aptikę laiške rašymo riktą žino- 
me, kad rašiusysis nekaip jautėsi; bet kas jį jaudino, ne visada 

galime nustatyti. Rašymo kaip ir šnekos rikto dažnai nepaste- 
bi tas, kuris jį padarė. Įsidėmėtinas toks pastebėjimas: yra žmo- 
nių, kurie įpratę prieš išsiųsdami perskaityti kiekvieną savo 
laišką. Kiti taip nesielgia; bet kartais išimtiniais atvejais tai 
darydami jie visada suranda ir ištaiso į akis krintantį rašymo 
riktą. Kaip tai paaiškinti? Atrodytų, tarsi tie žmonės žinojo, kad 
rašydami laišką apsiriko. Ar tikrai galime tuo tikėti? 


Įdomi problema siejasi su praktine rašymo riktų reikšme. 
Turbūt atsimenate žudiko H. atvejį: apsimetęs bakteriologu, jis 
sugebėjo iš mokslinio tyrimo institutų gauti itin pavojingų li- 
gų sukėlėjų kultūrų, kurias naudojo tam, kad moderniausiu 
būdu pašalintų iš kelio artimus žmones. Šis vyriškis kartą pa- 
siskundė vieno instituto vadovybei jam atsiųstų kultūrų ne- 
veiksmingumu, bet padarė rašymo riktą, ir vietoje žodžių „ma- 
no bandymams su pelėmis arba jūros kiaulytėmis“ galima buvo 
aiškiai perskaityti „mano bandymams su žmonėmis“. Šis riktas 
užkliuvo ir instituto gydytojams; bet, kiek Žinau, jie nepadarė 
jokių išvadų. Na, o ką jūs manote? Ar gydytojai neprivalėjo 
laikyti rašymo riktą prisipažinimu ir iškelti ieškinį, kuris būtų 
užkirtęs kelią žudiko kėslams? Ar šiuo atveju mūsiškio požiū- 
mo priežastimi? Žinau, kad man toks rašymo riktas pasirody- 
tų labai įtartinas, bet priimti jį kaip prisipažinimą trukdo viena 
svari aplinkybė. Ne taip viskas paprasta. Rašymo riktas iš tie- 
sų yra netiesioginis įkaltis, bet vien jo nepakanka, kad būtų 
pradėtas tyrimas. Žinia, riktas rodo, kad vyriškiui nesvetima 
mintis užkrėsti žmones, bet iš to negalime spręsti apie šios min- 
ties reikšmingumą: ar tai aiškiai piktas ketinimas, ar tiesiog ne- 
pavojinga fantazija. Gali būti, kad taip apsirikęs žmogus jausis 
subjektyviai teisus, neigdamas šią fantaziją ir atmesdamas ją 
kaip visiškai jam svetimą. Tokią galimybę suprasite dar geriau, 
kai nagrinėsime, kuo skiriasi psichinė ir materiali realybė. Bet, 
šiaip ar taip, tai dar vienas atvejis, kai riktas vėliau tapo neti- 
kėtai svarbus. 

Psichinės skaitymo rikto aplinkybės aiškiai skiriasi nuo tų, 
kuriomis įvyksta šnekos ar rašymo riktai. Vieną iš dviejų kon- 
kuruojančių tendencijų šiuo atveju pakeičia sensorinis dirgik- 
lis, ir galbūt todėl ji nėra tokia atspari. Tai, ką reikia perskaity- 
ti, nėra skaitančiojo psichikos gyvenimo produktas kaip tai, ką 
ketini parašyti. Todėl dažniausiai skaitymo riktas yra gryna 
substitucija. Žodis, kurį reikia perskaityti, pakeičiamas kitu, ir 
visai nebūtina, kad tekstas ir skaitymo rikto efektas turinio 
požiūriu būtų susiję, - paprastai keičiama remiantis žodžių 
panašumu. Lichtenbergo pavyzdys — Agamemnon vietoje an- 
genommen - yra pats geriausias šios grupės atstovas. Norėda- 
mi sužinoti trikdančią, skaitymo riktą sukeliančią tendenciją, 
galime atidėti neteisingai perskaitytą tekstą į šalį ir pradėti ana- 
litinį tyrimą dviem klausimais: kokia pirmoji mintis ateina į 
galvą įvykus skaitymo riktui ir kokiomis aplinkybėmis tas rik- 
tas pasireiškė. Kartais pakanka žinoti pastarąsias, kad įsteng- 
tume paaiškinti skaitymo riktą: pvz., reikalo spiriamas Žmo- 
gus blaškosi po nepažįstamą miestą ir ant didžiulės iškabos 
antrame pastato aukšte perskaito žodį klozetai [Klosetthaus]. 
Jis dar spėja nustebti, kad iškaba pritvirtinta taip aukštai, ir tik 
tada supranta, kad skaityti reikia korsetai [Korsetthaus]. Kitais 
atvejais kaip tik nuo teksto turinio nepriklausomas skaitymo 
riktas reikalauja nuodugnios analizės, kurios neįmanoma at- 
likti nemokant psichoanalitinės technikos ir nepasitikint ja. Bet 
dažniausiai paaiškinti skaitymo riktą nėra sunku. Kaip ir pa- 
vyzdyje su Agamemnonu, žodis-pakaitalas tuoj pat apibūdina 
tą minčių ratą, iš kurio kilo trikdis. Pvz., per šį karą tiesiog 
įprasta, kad nuolat kiekvieno ausyse zyziantys miestų pavadi- 
nimai, kariuomenės vadų pavardės, kariniai posakiai perskai- 
tomi visur, kur tik pasitaiko bent kiek panašus žodis. Tai, kas 
rūpi ir domina, užima svetimo ir neįdomaus vietą. Naują su- 
vokimą niauksto buvusių minčių imitacijos. 

Ir tarp skaitymo riktų dažnai sutinkami kitos rūšies atve- 
jai, kai perskaitytas tekstas pažadina trikdančią tendenciją, 
kuri tokiu atveju dažniausiai pakeičia jį paversdama priešin- 
gybe. Reikėjo perskaityti kažką nepageidautina, - ir analizė 
parodo, kad tekstas buvo pakeistas dėl intensyvaus noro pa- 
neigti jo turinį. 


Anksčiau minėtais ir, beje, dažniau pasitaikančiais skaity- 
mo riktų atvejais pasigendame abiejų veiksnių, kuriems skyrė- 
me svarbų vaidmenį, apibūdindami riktų mechanizmą: dviejų 
tendencijų susidūrimo bei rikto efektu kompensuojamo vienos 
jų nuslopinimo. Nepasakyčiau, kad vyksta kažkas visiškai prie- 
šingo, bet riktą sukėlusio minties turinio aktualumas kur kas 
labiau krinta į akis, nei prieš tai patirtas slopinimas. Kaip tik 
šie du veiksniai labiausiai apčiuopiami įvairiais su marša susi- 
jusių riktų atvejais. 


Ketinimų marša yra tikrai vienareikšmė; jau girdėjome, kad 
jos aiškinimo neginčija ir nespecialistai. Ketinimą trikdanti ten- 
dencija kaskart yra priešingas ketinimas, nenoras įvykdyti pir- 
mąjį, ir belieka sužinoti, kodėl jis nepasireiškia kitaip, atviriau. 
Bet neabejotina, kad priešinga valia egzistuoja. Kartais pavyksta 
sužinoti, kokie motyvai verčia ją slapstytis, ir kaskart, pati lik- 
dama paslaptyje, savo tikslą ji pasiekia kalbos riktu; šitai jai 
tikrai nepavyktų, jei ji reikštųsi kaip atviras prieštaravimas. Jei 
per laikotarpį tarp ketinimo ir jo įvykdymo psichinės aplinky- 
bės iš esmės pasikeitė ir negali būti jokios kalbos apie ketinimo 
įvykdymą, tai tokio ketinimo maršos jau negalime vadinti rik- 
tu. Ja nesistebima; aišku, kad nevertėjo atsiminti ketinimo, tad 
jis ilgesniam ar trumpesniam laikui išnyko iš atminties. Keti- 
nimų marša gali būti vadinama riktu tik tuo atveju, kai, mūsų 
akimis, tokia esminė permaina neįvyko. 


Ketinimų maršos atvejai apskritai labai panašūs ir tokie 
akivaizdūs, kad kaip tik todėl juos tirti visai neįdomu. Bet vis 

dėlto juos studijuodami galime šio to pramokti dviem atžvil- 
giais. Sakėme, kad marša, t. y. ketinimo neįvykdymas, reiškia, 
jog esama prieš šį ketinimą nukreiptos priešingos valios. Šis 
teiginys tebegalioja, bet mūsų tyrimas rodo, kad priešinga va- 
lia gali būti dvejopos prigimties - tiesioginė arba netiesioginė. 
Vienu kitu pavyzdžiu geriausiai paaiškinsime, ką vadiname 
netiesiogine priešinga valia. Jei globėjas pamiršta užtarti Žo- 
deliu savo globotinį trečiam asmeniui, tai gali atsitikti todėl, 
kad globotinis jam ne itin rūpi ir jis visai neturi ūpo prašyti dėl 
jo. Šiaip ar taip, globotinis kaip tik taip supras globėjo užmar- 
šumą. Bet viskas gali būti ir sudėtingiau. Tendencija, besiprie- 
šinanti ketinimo įvykdymui, gali kilti globėjui dėl kitos prie- 
žasties ir pasireikšti visai kitur. Ji nebūtinai susijusi su globoti- 
niu, bet gali būti nukreipta prieš trečiąjį asmenį, kurio reikia 
kažko prašyti. Taigi matote, kokios abejonės ir čia atsiranda 
praktiškai naudojant mūsų aiškinimą. Nors marša aiškinama 
teisingai, tačiau globotinis gali tapti pernelyg įtarus ir netei- 
singas savo globėjo atžvilgiu. Arba, tarkime, jei kas nors už- 
miršta sutartą pasimatymą, į kurį ketino nueiti, tai dažniausiai 
galime paaiškinti tiesiog nenoru susitikti su atitinkamu asme- 
niu. Bet analizė kartais gali parodyti, kad trikdanti tendencija 
nukreipta ne prieš asmenį, o prieš tą vietą, kurioje turi įvykti 
susitikimas ir kurios vengiama dėl su ja susijusių nemalonių 
prisiminimų. Arba, pvz., jei kas nors pamiršta išsiųsti laišką, 
tai priešinga tendencija gali kilti dėl laiško turinio; bet anaip- 
tol nėra neįmanoma ir tai, kad laiškas visiškai niekuo dėtas ir 
tapo priešingos tendencijos objektu tik todėl, kad kažkuo pri- 
mena kitą, anksčiau rašytą laišką, kuris buvo tiesioginė prie- 
šingos valios priežastis. Tokiu atveju galime sakyti, kad prie- 
šinga valia, kuri tuomet buvo pagrįsta, rašant nukreipiama į 
dabartinį, niekuo dėtą laišką. Tad matote, kad net ir teisingai 
aiškinant reikia būti atsargiems ir santūriems; psichologiniu 
požiūriu tapatūs dalykai praktiškai gali būti daugiareikšmiai. 

Gal šie fenomenai jums atrodys labai neįprasti. Gal net bū- 
site linkę tarti, kad ana „netiesioginė“ priešinga valia liudija 
patologinį procesą. Tačiau galiu užtikrinti, kad ji būdinga ir 
normaliems, sveikiems Žmonėms. Beje, pasistenkite suprasti 
mane teisingai. Anaiptol neteigiu, kad mūsų analitinis aiškini- 
mas yra nepatikimas. Minėtasis ketinimų maršos daugiareikš- 
miškumas išlieka tik tol, kol nesiėmėme analizuoti ir kokį nors 
atvejį aiškiname remdamiesi vien bendromis prielaidomis. At- 
likę analizę kaskart sužinome, ar ketinimą pamiršusio asmens 
priešinga valia buvo tiesioginė, o jei ne, tai kas ją sukėlė. 


Antrasis momentas: jeigu daugelis atvejų patvirtina tai, kad 
ketinimas pamirštamas dėl priešingos valios poveikio, tai gali- 
me ryžtis apibendrinti šį atradimą tais atvejais, kai analizuoja- 
mas asmuo nepripažįsta, neigia mūsų atskleistą priešingą va- 
lią. Prisiminkime gana dažnus atvejus, kai pamirštama atiduo- 
ti pasiskolintas knygas, apmokėti sąskaitas ar grąžinti skolas. 
Tokiam žmogui drįsime prikišti, kad jis ketino pasilikti kny- 
gas ar neapmokėti skolų, o jis, žinoma, neigs tai ketinęs, bet 
niekaip kitaip neįstengs paaiškinti savo elgesio. Pridursime, kad 
toks ketinimas tikrai buvo, tik jis nieko apie jį nežino; o mums 
pakanka, kad ketinimas išsidavė maršos efektu. Dabar atpa- 
žįstate situaciją, su kuria jau buvome kartą susidūrę. Norėda- 
mi nuosekliai tęsti mūsiškius riktų aiškinimus, kurie jau nesyk 
pasirodė esą pagrįsti, neišvengiamai būsime priversti priimti 
prielaidą, kad žmogus gali turėti tokių ketinimų, kurie pasi- 
reiškia nepriklausomai nuo to, žino jis apie juos ar ne. Bet šitai 
teigdami prieštaraujame visoms ir gyvenime, ir psichologijoje 
viešpataujančioms pažiūroms. 


Panašiai ir tikrinių vardų, pavadinimų, svetimžodžių maršą 
siejame su priešingu ketinimu, tiesiogiai ar netiesiogiai nu- 
kreiptu prieš atitinkamą vardą. Keletą tokio tiesioginio nepa- 
lankumo pavyzdžių jau pateikiau anksčiau. Bet itin dažnai pasi- 
taiko, kad vardai pamirštami dėl netiesioginių priežasčių, 

kurioms nustatyti prireikia išsamios analizės. Pvz., dabar, vyks- 
tant karui, privertusiam atsisakyti daugelio ankstesnių pomė- 
gių, dėl keisčiausių sąryšių nukentėjo ir sugebėjimas atsiminti 
tikrinius pavadinimus. Antai neseniai niekaip negalėjau atsi- 
minti Moravijos miesto Bisenzo pavadinimo; analizė parodė, 
kad tai įvyko ne dėl tiesioginio priešiškumo, o dėl sąskambio 
su Palazzo Bisenzi Orviete, kur anksčiau ne kartą mielai gyve- 
nau. Šiuo atveju tendencijos, kuri trukdo prisiminti pavadini- 
mą, motyvas yra principas, su kuriuo dar nebuvome susidūrę 
ir kurio svarbą sukeliant neurozinius simptomus aptarsime vė- 
liau: tai atminties vengimas prisiminti viską, kas susiję su ne- 
maloniais pojūčiais ir ką prisiminus anie nemalonūs pojūčiai 
pasikartotų. Ne tik vardų maršos, bet ir daugelio kitų riktų (pa- 
žadų neįvykdymo, klaidų ir t. t.) galutiniu motyvu pagrįstai 
galime laikyti siekimą išvengti nemalonumo, susijusio su pri- 
siminimais ar kitais psichiniais aktais, - psichinį bėgsmą nuo 
nemalonumo. 


Bet atrodo, kad vardų maršą itin lengva paaiškinti psicho- 
fiziologinėmis priežastimis, todėl dažnai pasitaiko, kad ne- 
malonumo motyvas nepasitvirtina. Jei kas nors linkęs užmiršti 
vardus, tai ėmęsi analitinio tyrimo galite nustatyti, jog var- 
das iškrinta jam iš galvos ne tik todėl, kad jis nepatinka ar pri- 
mena ką nemalonaus, bet ir todėl, kad tas vardas gali priklau- 
syti kitam asociacijų laukui, su kuriuo Žmogų sieja intymesni 
ryšiai. Vardas ten tarsi įkalinamas ir tampa nepasiekiamas ki- 
toms dabar veikiančioms asociacijoms. Prisiminę mnemotech- 
nikos triukus kiek nustebsite, kad vardai pamirštami dėl tų 
pačių sąryšių, kurie tikslingai kuriami siekiant, kad jie nebū- 
tų pamiršti. Ryškiausias pavyzdys - tai tikriniai vardai, kurių 
psichinė svarba skirtingiems žmonėms yra skirtinga. Imkime, 
pvz., vardą Teodoras. Kam nors jis nereikš nieko ypatingo; 
kitam tai jo tėvo, brolio, draugo ar jo paties vardas. Analitinė 
patirtis parodytų, kad pirmajam negresia pamiršti, jog kaž- 
koks pašalinis asmuo yra tokiu vardu, o kiti bus nuolat linkę 

nepripažinti pašaliečiui vardo, paliekamo intymesniems san- 
tykiams. Tik tarę, kad greta šio asociatyvaus kliuvinio gali veik- 
ti dar ir nemalonumo principas [Unlustprinzip] ir, negana to, 
minėtasis netiesioginės priežasties mechanizmas, įstengsite 
daugmaž įsivaizduoti, kokios sudėtingos yra laikinos vardų 
maršos priežastys. Bet tinkama analizė padės išsiaiškinti visus 
šiuos keblumus. 


Įspūdžių ir išgyvenimų marša dar aiškiau ir ryškiau nei var- 
dų marša rodo tendenciją neprisiminti nemalonių dalykų. Ži- 
noma, negalime vadinti riktais visų tokios maršos atvejų; rik- 
tais laikysime tik tuos atvejus, kurie atrodo nepateisinami, nes 
peržengia mūsų įprastos patirties ribas: pvz., kai pamirštami 
pernelyg neseni, pernelyg svarbūs įspūdžiai, - arba tokie įspū- 
džiai, kuriuos pamiršus atsiranda spraga šiaip jau gerai pri- 
simenamų įvykių grandinėje. Kodėl ir kaip apskritai galime 
pamiršti net ir giliausią įspūdį palikusius išgyvenimus, - tar- 
kime, pirmųjų mūsų vaikystės metų, - tai jau visai kita pro- 
blema; čia gynyba nuo nemalonių emocijų atlieka tam tikrą 
vaidmenį, bet ja anaiptol negalime visko paaiškinti. Neginči- 
jamas faktas yra tai, kad nemalonūs įspūdžiai lengvai pamirš- 
tami. Tai pastebėjo daugybė psichologų, o didžiajam Darwi- 
nui tai padarė tokį stiprų įspūdį, kad jis prisiėmė „auksinę 
taisyklę“ ypač stropiai užrašinėti tuos faktus, kurie atrodė esą 
nepalankūs jo teorijai, nes pastebėjo, kad kaip tik jie neišlieka 
atmintyje. 


Pirmą kartą išgirdęs apie šį gynybos principą - nemalonių 
prisiminimų maršą, - ne vienas nepraleidžia progos papriešta- 
rauti, esą jo patirtis rodanti, kad kaip tik nemalonumai sunkiai 
užmirštami, jie vis grįžta prieš žmogaus valią, kankindami jį, 
pvz., prisiminimai apie patirtus įžeidimus ir pažeminimus. Tai 
tiesa, bet visgi prieštaravimas nepagrįstas. Svarbu laiku atsi- 
žvelgti į tai, kad psichikos gyvenimas yra priešingų tenden- 
cijų kovos laukas arba, jei kalbėsime ne dinamiškai, jį sudaro 

prieštaravimai ir priešingybių poros. Tai, kad esama tam tik- 
ros tendencijos, nepaneigia jai priešingos tendencijos: vietos už- 
tenka abiem. Svarbu tik tai, kaip sąveikauja šios priešingybės, 
kaip veikia viena ir kaip kita. 


Pametimas ir nukišimas ypač įdomūs savo daugiareikšmiš- 
kumu, tų tendencijų, dėl kurių gali įvykti riktas, įvairove. Vi- 
sais atvejais bendra tai, kad kažkokį daiktą norėjai pamesti, ski- 
riasi tik riktų priežastys ir tikslai. Daiktas pametamas, kai jis 
sugadintas, kai ketinama pakeisti jį geresniu, kai jis nustoja bu- 
vęs mielas, kai gautas iš žmogaus, su kuriuo santykiai pašlijo, 
arba kai įsigytas tokiomis aplinkybėmis, kurių nenorima prisi- 
minti. Tą patį tikslą galima pasiekti, daiktą numetant, sulau- 
žant, sugadinant. Visuomenės gyvenime pastebėta, kad primes- 
ti ir nesantuokiniai vaikai yra labiau liguisti, nei teisėti. Tam 
visiškai nereikia grubios „angelų gamintojų“* technikos; pa- 
kanka nepakankamai kruopščios vaiko priežiūros. Galbūt daik- 
tų tausojimas ir vaikų priežiūra yra analogiški dalykai. 


Tačiau kartais pametimui pasmerkiami net ir nepraradę sa- 
vo vertės daiktai; taip atsitinka, kai ketiname ką nors paaukoti 
likimui siekdami išvengti kitos bauginančios netekties. Psicho- 
analizė teigia, kad tokie likimo užkalbėjimai dažnai pasitaiko, 
ir šiuo atveju pametimas yra savanoriška auka. Be to, pameti- 
mas gali reikšti užsispyrimą ar savęs baudimą; trumpai tariant, 
tendencija atsikratyti daiktais juos pametant turi neaprėpiamą 
aibę netiesmukų motyvacijų. 


Klaidingais veiksmais [Vergreifen] kaip ir kitomis klaido- 
mis dažnai siekiama įgyvendinti norus, kurių šiaip jau tektų 
atsisakyti. Čia ketinimas apsimeta laimingu atsitiktinumu. Pvz., 
vienas mano draugas turėjo prieš savo valią nuvykti traukiniu 


„-- 


vo vaikus, kad šie mirdavo, „tapdavo angelais“. - Vert. 

užmiestin, į svečius, ir persėsdamas stotelėje į kitą traukinį ap- 
siriko, įsėdo į tą, kuris parvežė jį atgal į miestą. Arba, tarkime, 
keliaudamas norėtum ilgėliau pabūti kokiame nors mieste, bet 
dėl kokių nors įsipareigojimų šito negali; tada pražiopsai trau- 
kinį ar nespėji į jį ir esi priverstas padaryti norimą pertrauką. 
Arba, pvz., kartą uždraudžiau vienam savo pacientui skam- 
binti mylimajai, bet jis, norėdamas paskambinti man, „per klai- 
dą“, „mintyse“ ištarė neteisingą numerį ir buvo sujungtas su 
ja. Vienas inžinierius pateikia itin gražų ir praktiškai reikšmingą 
pavyzdį, kaip „apsirikus“ sugadinamas daiktas, ir šio įvykio 
priešistorę: 


„Neseniai aš ir keletas kolegų aukštosios mokyklos labora- 
torijoje atlikinėjome sudėtingus elastingumo bandymus; šio 
darbo ėmėmės savanoriškai, bet jis ilgainiui užėmė vis dau- 
giau laiko, daugiau, nei tikėjomės. Kai vienądien aš ir kolega 
F. vėl nuėjome į laboratoriją, šis pasiskundė, kad jam kaip tik 
šiandien labai nemalonu prarasti tiek daug laiko, namuose jis 
turįs daugybę reikalų; tegalėjau jam tik pritarti ir dar pusiau 
juokais pridūriau, prisiminęs praėjusios savaitės įvykį: „Tikė- 
simės, kad mašina vėl suges, o mes galėsime nutraukti darbą ir 
anksčiau išeiti!“. 


Dalijantis užduotis, kolega F. paskiriamas valdyti slėgio 
vožtuvą, t. y. lėtai atsukdamas vožtuvą, jis turi pamažu leisti 
suspaustą skystį iš akumuliatoriaus į hidraulinio slėgtuvo ci- 
lindrą; eksperimento vadovas stovi prie manometro ir, kai pa- 
siekiamas reikiamas slėgis, garsiai sušunka: „Stop!“ Tada F. 
čiumpa vožtuvą ir iš visų jėgų pasuka jį - kairėn (visi vožtu- 
vai uždaromi, sukant dešinėn!) Dėl to visas akumuliatoriaus 
slėgis staiga ima spausti slėgtuvą, o vamzdynas tam nepritai- 
kytas ir sprogsta, - tai visai nereikšmingas mašinos gedimas, 
bet šiandien esame priversti nutraukti darbą ir eiti namo. 

Beje, netrukus, kai aptarinėjome šį įvykį, bičiulis F. niekaip 
nenorėjo prisiminti mano žodžių, pasakytų prieš eksperimen- 
tą, kuriuos aš puikiai prisiminiau“. 


Šis pavyzdys žadina nuojautą, kad ne visada tik nelemtas 
atsitiktinumas paverčia jūsų tarnus tokiais pavojingais jūsų na- 
mų turto priešais. Maža to, galite paklausti, ar visada atsitikti- 
nai susižaloji ir keli grėsmę savo egzistencijai. Progai pasitai- 
kius galite patikrinti šių teiginių reikšmę, analizuodami savo 
stebėjimus. 


Gerbiami klausytojai! Tai toli gražu ne viskas, ką galima 
būtų pasakyti apie riktus. Dar daug ką reikia ištirti ir aptarti. 
Bet būsiu patenkintas, jei mūsų pokalbiai apie juos nors tru- 
putį prisidėjo, kad jūsų ligšiolinės pažiūros susvyruotų ir kad 
pasiruoštumėte priimti naujas. Beje, pasitenkinsiu tuo ir to- 
liau nenagrinėsiu riktų. Visų mūsų tezių negalime įrodyti stu- 
dijuodami tik juos, be to, bet kokį įrodymą grįsime ne vien 
šia medžiaga. Riktai labai mums praverčia, nes tai dažnai pa- 
sitaikantys reiškiniai, kuriuos lengva stebėti, kadangi patiri 
juos pats, ir, antra vertus, kad jie įvyktų, visai nebūtina li- 
guista būsena. Baigdamas norėčiau paminėti tik vieną neiš- 
sakytą klausimą: jeigu daugybė aptartų pavyzdžių rodo, kad 
dažnai žmonės beveik supranta riktus ir elgiasi taip, tarsi 
įžvelgtų jų prasmę, — kaipgi jie tuos pačius fenomenus gali 
laikyti atsitiktiniais, beprasmiais, bereikšmiais ir taip ener- 
gingai priešintis jų psichoanalitiniam aiškinimui? 


Jūs teisūs, tai keista, ir reikia tai paaiškinti. Bet nedarysiu 
šito, tik pamažu atskleisiu tas sąsajas, iš kurių, man tiesiogiai 
neprisidedant, jums viskas paaiškės. 


ANTRA DALIS 


SAPNAS 


Penkta paskaita 


Sunkumai ir pirmieji bandymai aiškinti 


Ponios ir ponai! Kažkada buvo nustatyta, kad kai kurių pa- 
cientų nervų ligų simptomai turi prasmę.* Tuo remiantis ir 
buvo sukurtas psichoanalitinis gydymo būdas. Pasitaikyda- 
vo, kad vykstant gydymo procesui vietoj simptomų ligoniai 
pateikdavo savo sapnus. Taip gimė prielaida, kad ir šie sap- 
nai turi prasmę. 


Bet mes neisime šiuo istoriškai pagrįstu keliu, o pasuksime 
priešinga linkme. Stengsimės parodyti sapnų prasmę, šitaip pa- 
siruošdami neurozių studijoms. Toks posūkis visiškai teisėtas, 
nes tirdami sapnus ne tik geriausiai pasiruošiame neurozių ty- 
rimui, bet, negana to, sapnas irgi yra neurozinis simptomas, 
kurio privalumas neįkainojamas: jis būdingas visiems svei- 
kiems žmonėms. Iš tiesų, jeigu visi žmonės būtų sveiki ir tik 
sapnuotų, iš jų sapnų galėtume padaryti beveik visas išvadas, 
kurias gavome tirdami neurozes. 


Vadinasi, sapnas tampa psichoanalitinio tyrimo objektu. Dar 
vienas įprastas, menkai tevertinamas fenomenas, rodos, netu- 
rįs jokios praktinės naudos, - kaip ir riktai, su kuriais jį sieja 
tai, kad ir anie, ir šis pasitaiko sveikiems žmonėms. Bet mūsų 
darbo sąlygos dabar dar nepalankesnės. Mokslas tik nepaisė 


* Joseph Breuer 1880-1882 m. Plg. mano 1909 metais Amerikoje skaitytas 
paskaitas Uber Psychoanalyse ir „Zur Geschichte der psychoanalytischen Be- 
wegung“. 

riktų, jie mažai jam rūpėjo, bet nebuvo gėdinga juos tyrinėti. 
Tiesa, sakydavo, kad yra svarbesnių dalykų, bet gal ir iš riktų 
gali kas nors paaiškėti. Tačiau tirti sapnus - ne tik nepraktiš- 
kas ir nereikalingas, bet tiesiog peiktinas užsiėmimas; dėl jo 
būsi apkaltintas nemoksliškumo nuodėme, įtartas asmeniniu 
polinkiu į misticizmą. Kur matyta, kad medikas užsiiminėtų 
sapnais, kai net neuropatologijoje ir psichiatrijoje yra tiek daug 
kur kas rimtesnių dalykų: tai smegenis spaudžiantys obuolio 
dydžio augliai, hematomos, chroniški uždegimai, kai audinio 
pakitimus gali pademonstruoti per mikroskopą! Ne, sapnas yra 
pernelyg nereikšmingas objektas, jo neverta tirti. 


Ir dar viena ypatybė, prieštaraujanti visiems tikslaus tyri- 
mo reikalavimams. Juk tirdami sapnus nesame tikri net dėl 
savo tyrimo objekto. Tarkime, absurdiška idėja yra aiški ir api- 
brėžta. Ligonis garsiai pareiškia: „Aš esu Kinijos imperato- 
rius!“ O sapnas? Dažniausiai jo išvis neįmanoma papasakoti. 
Ar pasakodamas savo sapną kas nors gali būti tikras, kad pa- 
pasakojo teisingai, kad prisiminimų neapibrėžtumo verčiamas 
neiškraipė sapno, nieko nepridūrė? Daugelio sapnų apskritai 
negalime prisiminti, neišlieka net smulkiausių jų fragmentų. 
Ir tokios tad medžiagos aiškinimu turi remtis mokslinė psi- 
chologija arba ligonių gydymo metodika? 


Vis dėlto toks kiek perdėtas vertinimas verčia suklusti. Aki- 
vaizdu, kad persistengta, šitaip neigiant sapną kaip tyrinėjimo 
objektą. Tirdami riktus jau susidūrėme su objektų nereikšmin- 
gumu. Tada sakėme, kad ir dideli dalykai gali išryškėti iš men- 
kų požymių. O dėl sapno neapibrėžtumo, tai jis yra viena sap- 
no ypatybių; mes juk negalime primesti reiškiniams vienokių 
ar kitokių savybių. Beje, būna ir aiškių, apibrėžtų sapnų. Be to, 
neapibrėžtumas būdingas ir kitiems psichiatrijos objektams, 
pvz., daugeliui įkyriųjų būsenų, kurias tiria gerbiami, įžymūs 
psichiatrai. Prisimenu paskutinį atvejį iš savo gydytojo prak- 
tikos. Ligonė kreipėsi į mane taip: „Jaučiuosi, tarsi būčiau 

sužalojusi ar norėjusi sužaloti gyvą būtybę - vaiką? - ne, vei- 
kiau šunį, - gal nustūmiau jį nuo tilto, gal ką kita padariau“. 
Netikslūs sapnų prisiminimai nustos mus trikdę, jei susitar- 
sime, kad sapnu laikome kaip tik tai, ką pasakoja sapnavęs žmo- 
gus, nepaisydami, kad jis galėjo kažką užmiršti ar pakeisti pri- 
simindamas. Galiausiai negalima ir besąlygiškai tvirtinti, kad 
sapnai yra visiškai nesvarbūs. Iš patirties žinome, kad ta nuo- 
taika, su kuria nubundame po sapno, gali tęstis visą dieną; 
gydytojai susiduria su tokiais atvejais, kai psichikos liga pra- 
sideda sapnu, iš kurio ligonis perima absurdišką idėją; esame 
girdėję apie istorines asmenybes, kurias dideliems darbams 
pastūmėję sapnai. Tad paklauskime, iš kurgi, tiesą sakant, to- 
ji mokslininkų panieka sapnams? 


Manau, kad ši panieka - tai reakcija į pernelyg didelį sapnų 
sureikšminimą ankstesniais laikais. Žinia, nelengva rekonstruo- 
ti praeitį, bet galime tvirtinti - leiskite man papokštauti, - kad 
jau mūsų protėviai prieš tris tūkstančius ir daugiau metų pa- 
našiai kaip ir mes sapnavo. Žinome, kad visos senovės tautos 
sapnus laikė labai reikšmingais ir manė, kad jais galima prak- 
tiškai pasinaudoti. Iš jų spėdavo ateitį, juose ieškodavo prana- 
šiškų ženklų. Senovės graikams ir kitoms Rytų tautoms karo 
žygis be sapnų aiškintojo kartais būdavo toks pat neįmanomas, 
kaip dabar be žvalgybinio lėktuvo. Aleksandrą Didįjį karo žy- 
giuose lydėjo įžymiausi sapnų aiškintojai. Tyro miestas, anuo- 
met dar buvęs saloje, taip aršiai pasipriešino karaliui, kad šis 
jau buvo beketinąs atšaukti miesto apsiaustį. Bet vieną naktį 
jis susapnavo triumfo šokį šokančius satyrus ir, papasakojęs 
šitą sapną aiškintojui, išgirdo atsakymą, kad sapne jam buvo 
pranešta apie pergalę prieš miestą. Aleksandras įsakė pulti ir 
užėmė Tyrą. Etruskai ir romėnai naudojo kitus ateities spėjimo 
metodus, bet sapnų aiškinimas buvo puoselėjamas ir vertina- 
mas per visą helenistinę-romėniškąją epochą. Mus pasiekė bent 
jau pagrindinis sapnų aiškinimui skirtas literatūros kūrinys, — 


76 SAPNAI 


Artemidoroso iš Daldi, gyvenusio, matyt, imperatoriaus Ad- 
riano laikais, knyga. 


Negaliu pasakyti, kas atsitiko, kodėl sapnų aiškinimo me- 
nas nusmuko ir neteko pasitikėjimo. Švietimas čia negalėjo 
pernelyg daug lemti, juk tamsieji viduramžiai puikiai išsau- 
gojo daug absurdiškesnių dalykų už antikinį sapnų aiškini- 
mą. Aišku tai, kad domėjimasis sapnu pamažu nusmuko iki 
prietaro ir išliko tik tarp neišsilavinusių žmonių. Mūsų lai- 
kais sapnų aiškinimu piktnaudžiaujama siekiant atspėti skai- 
čius, kuriuos reikia ištraukti loterijoje. Tikslieji mokslai da- 
bar vėl užsiima sapnais, bet tik tam, kad jais pagrįstų savo 
fiziologines teorijas. Gydytojai sapną laiko ne psichiniu aktu, 
o somatinio dirginimo raiška psichikos gyvenime. Binzas 
(1878) apibūdina sapną kaip „fizinį procesą, - apskritai ne- 
reikalingą, dažnai tiesiog liguistą, — kuris taip nutolęs nuo 
pasaulio sielos ir nemirtingumo, kaip žydrasis eteris nuo pikt- 
žolėmis apaugusio smėlyno pačiame giliausiame slėnyje“. 
Maury's lygina jį su netvarkingais šv. Vito šokio traukuliais, 
supriešindamas šiuos su koordinuotais normalaus Žmogaus 
judesiais. Yra vienas senas palyginimas, pasak kurio sapno 
turinys primena garsus, išgaunamus, kai „instrumento klavi- 
šus liečia muzikos neišmanančio Žmogaus pirštai“. 


Aiškinti, vadinasi, atrasti slaptą prasmę; žinoma, šitaip įver- 
tinus sapnus negali būti jokios kalbos apie jos paieškas. Pa- 
žvelkite, kaip aprašo sapną Wundtas, Jodlis ir vėlesni filosofai; 
siekdami sumenkinti sapno reikšmę jie pasitenkina išvardy- 
dami, kuo skiriasi sapno tikrovė nuo mąstymo būdraujant, pa- 
brėžia, kad sapne subyra asociacijos, išnyksta kritika, nelieka 
žinojimo - taigi pateikia šiuos ir kitus nusilpusios psichinės 
veiklos požymius. Sapno pažinimą mokslas kol kas papildė vie- 
ninteliu vertingu įnašu, gautu tiriant miego metu veikiančių 


fizinių dirgiklių įtaką sapno turiniui. Neseniai miręs norvegų 

mokslininkas J. Mourly Voldas paliko du storus tomus (1910 ir 
1920 m. išverstus į vokiečių kalbą), skirtus eksperimentiniam 
sapnų tyrinėjimui, kuriuose aptariama, kaip galūnių padėties 
pokyčiai veikia sapno turinį. Jie peršami mums kaip tikslaus 
sapnų tyrimo pavyzdžiai. Todėl galite įsivaizduoti, ką pasaky- 
tų tiksliojo mokslo šalininkai sužinoję, kad norime pamėginti 
atskleisti sapno prasmę. Galbūt jie jau viską pasakė? Bet nesi- 
leiskime įbauginami. Jeigu riktai galėjo turėti prasmę, tai ir sap- 
nas gali ją turėti, — o juk riktai daugeliu atvejų turi tikslaus 
tyrimo neapčiuopiamą prasmę. Tad prisipažinkime, kad esa- 
me tik senovės tautų ir liaudiškų prietarų sekėjai, ir ženkime 
antikos sapnų aiškintojų pėdomis. 


Pirmiausia privalome suvokti savo užduotį, apžvelgti visą 
sapnų sritį. Kas gi yra sapnas? Sunku tai nusakyti vienu saki- 
niu. Tačiau nesistengsime pateikti apibrėžimo, kai pakanka 
nuorodos į visiems žinomus dalykus. Privalėtume išskirti es- 
mingus sapnų požymius. Bet kaip tai padaryti? Juk šioje srityje 
klesti tokia neaprėpiama įvairovė, įvairovė visur, kur bepa- 
žvelgsi. Matyt, esminga bus tai, kas bendra visiems sapnams, — 
jei tik įstengsime atrasti tokių bendrų savybių. 


Pirmoji bendra visų sapnų ypatybė yra ta, kad sapnuodami 
miegame. Akivaizdu, kad sapnavimas yra psichikos gyveni- 
mas miegant, kuris ir kiek primena jos gyvenimą būdraujant, 
ir smarkiai skiriasi nuo jo. Šį apibrėžimą pateikė jau Aristote- 
lis. Galbūt sapnas ir miegas susiję dar glaudžiau. Sapnas gali 
ir pažadinti; spontaniškai nubusdamas arba prievarta žadina- 
mas dažnai irgi sapnuoji. Sapnas atrodo esąs tarpinė būsena 
tarp būdravimo ir miego. Tad turime labiau pasidomėti mie- 
gu. Kas gi yra miegas? 


Tai fiziologinė arba biologinė problema, ir dar daug kas čia 
ginčytina. Ir mes nieko galutinai nenuspręsime, bet manau, kad 
turime teisę pamėginti pateikti psichologinę sapno charakte- 

ristiką. Sapnas - tai tokia būsena, kai ničnieko nenoriu žinoti 
apie išorinį pasaulį, kai nusisuku nuo jo. Į miegą nugrimztu 
atsitraukdamas nuo pasaulio, neprisileisdamas jo dirginimų. 
Užmiegu ir tada, kai pasaulis mane nuvargina. Žodžiu, užmig- 
damas sakau pasauliui: „Palik mane ramybėje, aš noriu mie- 
go“. Vaikas sako priešingai: „Aš dar neisiu miegoti, aš nepa- 
vargau, dar noriu ką nors patirti“. Tad atrodo, kad biologinė 
miego paskirtis yra poilsis, o jo psichologinis požymis - išny- 
kęs dėmesys pasauliui. Mūsų santykis su pasauliu, į kurį at- 
ėjome gana nenoromis, regis, reiškiasi ir tuo, kad negalime iš- 
tverti šio pasaulio be perstojo. Todėl kartkartėmis sugrįžtame į 
tą būseną, kurioje buvome prieš pasauliui atsirandant: į egzis- 
tenciją motinos įsčiose. Bent jau susikuriame sąlygas, labai pa- 
našias į anuometines: šilta, tamsu, jokių dirginimų. Kai kurie 
dargi susisuka į kamuolį ir miega tokia poza kaip motinos įsčio- 
se. Atrodo, tarsi ir mes, suaugusieji, pasauliui priklausytume 
tik dviem trečdaliais; vienu trečdaliu tarsi dar iš viso nebūtu- 
me gimę. Kiekvienas nubudimas ryte yra lyg naujas gimimas. 
Būseną po miego apibūdiname tokiais žodžiais: esu lyg naujai 
gimęs, - nors, ko gero, labai neteisingai įsivaizduojame nauja- 
gimio savijautą. Galima spėti, kad šis jaučiasi labai nejaukiai. 
Gimimą įvardijame ir taip: išvydo pasaulį. 


Jeigu miegą suprantame šitaip, tai sapnas išvis neįeina įjo 
programą, tėra veikiau kažkoks nepageidautinas priedas. Mes 
irgi manome, kad miegas be sapnų pats geriausias, tikriausias. 
Miegant neturi būti jokios psichinės veiklos; jei ji vyksta, tai 
mums nepavyko pasiekti absoliučios ramybės būsenos, nepa- 
vyko atsikratyti psichinės veiklos liekanų. Šios liekanos ir yra 
sapnai. Bet tokiu atveju sapnas iš tiesų neprivalo turėti jokios 
prasmės. Tai ne riktas, kuris, šiaip ar taip, yra veiksmas, atlie- 
kamas būdraujant. Bet kai miegu visiškai nutraukęs psichinę 
veiklą, neįstengęs nuslopinti tik jos liekanų, tai visai nebūtina, 
kad šios liekanos turėtų prasmę. Jokia prasmė man nereika- 
linga, nes beveik visas mano psichikos gyvenimas miega. Išties, 

kalbėti galima nebent apie mėšlungiškas reakcijas, vien so- 
matinio dirginimo sukeliamus psichinius fenomenus. Žodžiu, 
atrodo, kad sapnai yra būdraujant vykusios psichinės veiklos 
liekanos, tik trukdančios miegoti, tad galime nedelsdami atsi- 
sakyti šios psichoanalizei netinkamos temos. 


Tačiau sapnas egzistuoja, net jei jis ir nereikalingas, todėl 
galime pamėginti suprasti jo egzistavimo aplinkybes. Kodėl psi- 
chinis gyvenimas nenutrūksta? Matyt, kažkas neleidžia psichi- 
kai nurimti. Ją dirgina, ji privalo reaguoti. Vadinasi, sapnas yra 
būdas, kuriuo psichika reaguoja į miegant veikiančius dirgik- 
lius. Taip atsiranda galimybė suprasti sapną. Tirdami įvairius 
sapnus, galime ieškoti tų dirgiklių, kurie kėsinasi sutrikdyti 
miegą ir į kuriuos reaguojama sapnu. Taip būsime atradę pir- 
mą visiems sapnams bendrą ypatybę. 


Arjie turi dar ką nors bendra? Taip, be abejo, bet tai kur kas 
sunkiau suvokti ir aprašyti. Psichiniai procesai miegant yra vi- 
sai kitokio pobūdžio, nei būdraujant. Sapne daug ką patiri ir 
viskuo tiki, nors iš tikrųjų neišgyveni nieko, nebent tik kokį 
trikdantį dirginimą. Dažniausiai sapnai - tai vizualūs vaizdai; 
gali pasitaikyti ir jausmų, ir minčių, kitos juslės irgi gali ką nors 
patirti, bet dažniausiai tai visgi vaizdai. Sunkumai pasakojant 
sapnus iš dalies kyla ir dėl to, kad šiuos vaizdus turime nusa- 
kyti žodžiais. „Galėčiau tai nupiešti, - dažnai sako sapnavęs 
žmogus, - bet nemoku papasakoti“. Tai nėra sumenkusi psi- 
chinė veikla, kaip galime apibūdinti, pvz., silpnapročių žŽmo- 
nių psichinę veiklą lygindami ją su genialių žmonių veikla; tai 
yra kažkas kokybiškai kita, tik sunku pasakyti, kur glūdi skir- 
tumas. G. Th. Fechneris kartą išsakė prielaidą, kad vaizdiniai, 
egzistuojantys būdraujant, ir sapnai lokalizuojasi skirtingose 
psichikos vietose. Nors nenutuokiame, ką tai galėtų reikšti, ne- 
žinome, ką ir begalvoti, bet teiginys puikiai perteikia tą sveti- 
mumo įspūdį, kurį palieka daugelis sapnų. Negelbsti ir sapno 
veiklos palyginimas su nemuzikalios rankos judesiais. Juk kai 

atsitiktinai užgauname fortepijono klavišus, jis vis tiek atsilie- 
pia kad ir ne melodija, bet tais pačiais garsais. Neišleiskime iš 
akių šio antrojo visiems sapnams būdingo bruožo, kad ir koks 
nesuprantamas jis būtų. 


Ar yra daugiau bendrų bruožų? Aš jų nerandu, visur ma- 
tau tik skirtumus, kad ir kur žvelgčiau: į spėjamą sapno truk- 
mę, įjo ryškumą, afektų pasireiškimą, jų stiprumą ir t. t. Išties 
viskas vyksta visai kitaip, nei galėtume tikėtis, jei sapnas būtų 
tik priverstinė, vargana, mėšlungiška gynyba nuo kokio nors 
dirgiklio. Dėl sapnų trukmės galime pasakyti, kad esama labai 
trumpų sapnų, kuriuos sudaro vienas ar keli vaizdai, viena min- 
tis ar net vienas žodis; kiti būna nepaprastai turiningi, pateikia 
ištisus romanus ir atrodo, kad jie tęsiasi ilgai. Pasitaiko sapnų, 
ryškumu nenusileidžiančių realiems išgyvenimams, - tokių ryš- 
kių, kad ir nubudę ne išsyk suvokiame, kad tai sapnas; kiti yra 
nenusakomai blankūs, vaiduokliški, migloti; net tame pačia- 
me sapne labai ryškius epizodus gali keisti vos apčiuopiami, 
neaiškūs. Sapnai gali būti visiškai prasmingi ar bent rišlūs, net 
sąmojingi ir fantastiškai gražūs; kiti būna padriki, absurdiški, 
kartais tiesiog beprotiški. Būna sapnų, kurie visiškai nejaudi- 
na, kiti sukelia visus afektus: tokį skausmą, kad net apsiverki, 
tokį siaubą, kad nubundi, nuostabą, susižavėjimą ir t. t. Papras- 
tai sapnus užmirštame vos nubudėę, bet kartais juos prisimena- 
me visą dieną, tik vakarop jie vis labiau blanksta ir koryja; kiti 
sapnai - pavyzdžiui, vaikystės — taip gerai išsilaiko atmintyje, 
kad net po trisdešimties metų juos meni tarsi visai nesenus iš- 
gyvenimus. Sapnas gali kaip individas pasirodyti vienintelį kar- 
tą ir niekad daugiau arba nuolat kartotis visiškai toks pats ar 
nedaug tepakitęs. Trumpai tariant, šis psichikos naktinės veik- 
los repertuaras milžiniškas, jis gali apimti visa tai, ką psichika 
veikia dieną, bet visgi tai ne tas pats. 


Galima būtų mėginti paaiškinti šitą sapnų įvairovę tarus, 
kad ji atitinka tarpinių stadijų tarp miego ir būdravimo įvairovę, 

įvairius negilaus miego lygius. Taip, bet tokiu atveju kuo 
reikšmingesnis, turiningesnis, ryškesnis sapnas, tuo stipres- 
nis turėtų būti ir suvokimas, kad tai tik sapnas, nes šitaip 
sapnuojanti psichika vis labiau pasiruošusi nubusti, be to, 
iškart po aiškaus ir blaivaus sapno fragmento neturėtų atsi- 
rasti beprasmis arba neaiškus, kurį paskui vėl pakeistų aiš- 
kus. Psichika tikrai neįstengtų taip greitai kaitalioti įmigi- 
mo gylio. Vadinasi, šitaip nieko nepaaiškiname; apskritai vis- 
kas ne taip paprasta. 


Kol kas palikime sapno „prasmės“ klausimą ir pamėginki- 
me geriau suvokti sapnus remdamiesi tuo, kas jiems bendra. 
Sapnų ryšys su miego būsena leido padaryti išvadą, kad sap- 
nas yra reakcija į miegą trikdantį dirgiklį. Girdėjome, kad kaip 
tik čia ir tik čia mums gali padėti eksperimentinė psichologija; 
ji įrodo, kad sapnas atspindi miego metu patiriamus dirgini- 
mus. Atlikta daugybė tokių bandymų, įskaitant ir jau minė- 
tuosius Mourly Voldo eksperimentus; kiekvienas iš mūsų gali 
asmeniniais stebėjimais patvirtinti šį rezultatą. Noriu pateikti 
keletą ankstyvesnių eksperimentų. Maury's tokius bandymus 
atliko pats su savimi. Antai miegant jam davė pauostyti odeko- 
lono. Jis sapnavo esąs Kaire, Johano Marijos Farinos krautuvėlė- 
je, paskui prasidėjo neįtikėtini nuotykiai. Arba: jam nesmarkiai 
įgnybo į sprandą; jis sapnavo, kad ten užklijuotas pleistras, pas- 
kui vaikystėje jį gydžiusį gydytoją. Arba: jam ant kaktos užlaši- 
no vandens lašą. Tada jis atsidūrė Italijoje, smarkiai prakaita- 
vo ir gėrė baltą Orvieto vyną. 


Tai, ką rodo šie eksperimento sukelti sapnai, dar aiškiau su- 
voksime patyrinėję kitus dėl išorinių dirgiklių atsiradusius sap- 
nus. Tai trys sapnai, aprašyti sąmojingojo stebėtojo Hildebrand- 
to; visi jie yra reakcija į žadintuvo čirškimą. 


„Pavasario rytą išeinu pasivaikščioti ir traukiu žaliuojan- 
čiais laukais į gretimą kaimelį; matau daugybę šventiškai 

apsitaisiusių jo gyventojų su giesmynais rankose, einančių į 
bažnyčią. Iš tiesų, juk šiandien sekmadienis, netrukus prasi- 
dės rytmetinės pamaldos. Nusprendžiu dalyvauti jose, pir- 
ma kiek atsipūtęs bažnyčią supančiose kapinaitėse, nes esu kiek 
susijaudinęs. Skaitinėdamas įvairius antkapių užrašus girdžiu, 
kaip varpininkas lipa į varpinę, ir matau ten, aukštai, mažą 
kaimo varpą, kuris netrukus duos ženklą pradėti pamaldas. 
Dar valandėlę jis kybo ore nejudėdamas, paskui pradeda siū- 
buoti; staiga pasigirsta skambūs ir skvarbūs jo dūžiai - tokie 
skambūs ir skvarbūs, kad nutraukia mano sapną. Bet varpo dū- 
žiai sklinda iš žadintuvo“.. 


„Antroji kombinacija. Skaisti žiemos diena; gatvės užpus- 
tytos. Sutikau dalyvauti iškyloje rogėmis, bet turiu ilgai lauk- 
ti, kol man praneša, kad rogės jau prie vartų. Dabar ruošiuosi 
įlipti: užsidedu kailinius, išsitraukiu kojamaišį; galiausiai sė- 
džiu savo vietoje. Bet išvykti vis dar delsiama; pagaliau va- 
džiomis duodamas aiškus ženklas nerimstantiems žirgams. Šie 
pajuda; stipriai purtomi varpeliai pradeda garsiąją janyčarų 
muziką, akimirksniu suplėšydami sapno voratinklį. Ir vėl tai 
ne kas kita, tik šaižus žadintuvo skambesys“. 


„Ir trečias pavyzdys! Matau indų plovėją, einančią korido- 
riumi į valgyklą su keliais tuzinais viena ant kitos sukrautų 
lėkščių. Man atrodo, kad jos nešama porceliano kolona netruks 
prarasti pusiausvyrą. „Atsargiai, - įspėju, - viskas tuoj lėks že- 
mėn“. Žinoma, būtinai pasigirsta prieštaravimas: ji jau įpratu- 
si ir t. t.; būgštaujančiu žvilgsniu nulydžiu einančiąją. Išties, 
prie durų slenksčio ji suklumpa, o trapūs indai krinta ir terškė- 
dami pažyra šimtais šukių. Bet netrukus pastebiu, kad nesi- 
liaujamas skambėjimas - tai ne indų terškesys, ir busdamas su- 
prantu, kad savo priedermę vėl atliko žadintuvas“. 


Šie sapnai išties gražūs, visiškai prasmingi, ne tokie neriš- 
lūs, kaip sapnų dauguma. Todėl jų nepeiksime. Jiems bendra 

tai, kad kaskart situacija baigiasi triukšmu, kuris pasirodo esąs 
žadintuvo skambėjimas. Matome, kaip kuriamas sapnas, bet 
sužinome ir šį tą daugiau. Sapnas neatpažįsta žadintuvo - šis 
ir nepasirodo sapne, - jis pakeičia žadintuvo garsą kitu, inter- 
pretuoja sapną nutraukusį dirgiklį, bet interpretuoja jį kaskart 
kitaip. Kodėl? Į šį klausimą nėra atsakymo, atrodo, kad tai gryna 
savivalė. Bet suprasti sapną reikštų paaiškinti, kodėl jis kaip 
tik šituo, o ne kokiu kitu triukšmu žymi dirginimą, sklindantį 
iš žadintuvo. Panašiai galime prieštarauti ir Maury'o eksperi- 
mentams: nors matome, kad patirtas dirginimas atsiranda sap- 
ne, bet nesužinome, kodėl kaip tik tokiu pavidalu, kurio, regis, 
nelemia sapną trikdančio dirgiklio prigimtis. Be to, iš Maury'o 
bandymų matome, kad sapne atsispindi ne tik tiesioginiai dir- 
ginimo padariniai, kad jis pateikia daugybę kitos medžiagos, 
pvz., beprotiškus nuotykius odekolono sukeltame sapne, ku- 
rie taip ir lieka neaiškūs. 


Dabar atkreipkite dėmesį į tai, kad lengviausia nustatyti iš- 
orinių miegą trikdančių dirgiklių įtaką tokiems sapnams, iš ku- 
rių nubundame. Daugeliu kitų atvejų būna kur kas sunkiau. 
Ne iš kiekvieno sapno nubundame, ir jei ryte atsimeni naktinį 
sapną, kaip reikėtų nustatyti tą dirgiklį, kuris galbūt veikė nak- 
tį? Kartą man, žinoma, tik dėl ypatingų aplinkybių pavyko vė- 
liau nustatyti sapną paveikusį triukšmingą dirgiklį. Pabudau 
ryte Tirolio kalnų kaimelyje įsitikinęs, kad sapnavau, jog mirė 
popiežius. Negalėjau suprasti šito sapno, bet žmona paklausė: 
„Ar girdėjai, kaip siaubingai šiandien paryčiais gaudė visų baž- 
nyčių ir koplyčių varpai?“ Ne, nieko negirdėjau, mano miegas 
buvo kietas, bet tai išgirdęs supratau savo sapną. Ar dažnai 
miegantijį paskatina sapnuoti tokie dirgikliai, apie kuriuos jis 
paskui nieko nesužino? Gal labai dažnai, gal ir ne. Jeigu negali 
įrodyti, kad dirgiklis buvo, tai ir negali būti tuo tikras. Be to, 
jau atsisakėme pernelyg sureikšminti miegą trikdančius išori- 
nius dirgiklius, nes žinome, kad jie tėra sapno dalelė ir jais ne- 
galima paaiškinti visos sapno reakcijos. 

Tačiau dėl to neprivalome visiškai atmesti šią teoriją. Be to, 
ją galima toliau plėtoti. Juk nesvarbu, kas sutrikdo miegą ir 
pastūmėja psichiką sapnuoti. Jei tai ne išorinis juslių dirgini- 
mas, tai galbūt vidinių organų sukeliamas vadinamasis orga- 
ninis dirginimas. Ši prielaida labai tikėtina, ji sutampa ir su 
labiausiai paplitusiomis pažiūromis į sapno kilmę. Dažnai gir- 
dime, kad sapnai susiję su skrandžiu. Deja, turbūt ir tokiu at- 
veju pabudus dažniausiai neįmanoma nustatyti naktį patirto 
organinio dirginimo, todėl negalima ir įrodyti, kad jo apskritai 
būta. Bet neturime pamiršti, kad daugybė stebėjimų patvirtina 
sapno kildinimą iš organinių dirginimų. Apskritai neabejoti- 
na, kad vidaus organų būsena gali daryti įtaką sapnui. Perpil- 
dyta šlapimo pūslė ar sujaudinti lytiniai organai taip akivaiz- 
džiai susiję su tam tikrų sapnų turiniu, kad to neįmanoma 
nuneigti. Pereikime nuo šių gana aiškių atvejų prie kitų, kai sap- 
no turinys leidžia iškelti prielaidą, kad čia irgi veikė organi- 
niai dirginimai, nes vietomis jis atrodo esąs tokių dirginimų 
apdorojimas, atspindėjimas, aiškinimas. Sapnų tyrinėtojas 
Scherneris (1861) itin primygtinai laikėsi požiūrio, kad sapnai 
atsiranda dėl vidaus organų dirginimų, ir pateikė keletą gra- 
žių pavyzdžių. Pvz., kai jis sapnuoja tokį sapną: „Dvi eilės gra- 
žių berniukų - šviesiaplaukių ir skaisčiaveidžių - stovi viena 
prieš kitą, kovingai nusiteikusios, pradeda kautis, puola viena 
kitą, vėl išsiskiria, grįžta į pradinę padėtį ir vėl viską kartoja“, 
tai, tiesą sakant, tikrai patrauklu laikyti šias berniukų eiles dan- 
timis; atrodo, kad tokį aiškinimą visiškai patvirtina tai, kad po 
šios scenos sapnuojantysis „išsitraukia iš žandikaulio ilgą dan- 
tį“. Įtikimas atrodo ir „ilgų, siaurų, vingiuotų koridorių“ sieji- 
mas su žarnyno dirginimu, patvirtinąs Schernerio teiginį, kad 
sapnas pirmiausia siekia pavaizduoti dirginamą organą į jį pa- 
našiais daiktais. 


Vadinasi, mes beveik pasiruošę sutikti, kad vidiniai dirgi- 
nimai gali daryti tokią pačią įtaką sapnui kaip ir išoriniai. Deja, 

dėl jų kyla ir tie patys prieštaravimai. Daugeliu atvejų nuoro- 
da į organinius dirginimus nepatikima arba neįrodoma; ne vi- 
sus sapnus, 0 tik tam tikrą jų dalį galime įtarti atsiradus dėl 
vidaus organų dirginimų; galiausiai vidiniais organų dirgini- 
mais kaip ir išoriniais juslių dirginimais neįstengiame paaiš- 
kinti viso sapno, jais paaiškiname vien tiesioginę reakciją į dir- 
ginimą. Kaip atsiranda kita sapno dalis, lieka mįslė. 


Bet atkreipkime dėmesį į tai, koks savotiškas sapno gyveni- 
mas atsiskleidžia tiriant šiuos dirginančius poveikius. Sapnas 
ne šiaip pakartoja dirginimą, bet perdirba jį, pateikia užuomi- 
nas, susaisto jį tam tikrais ryšiais, pakeičia kuo nors kitu. Mus 
turėtų dominti kaip tik ši sapno darbo dalis, nes ji, ko gero, 
labiau priartina prie sapno esmės: jei impulso pastūmėtas ką 
nors padarai, tai pats impulsas anaiptol neišsemia darbo re- 
zultato. Pvz., Shakespeare'o Macbethas yra proginis kūrinys, 
sukurtas, kai į sostą įžengė karalius, pirmąsyk suvienijęs tris 
šalis. Bet ar ši istorinė dingstis išsemia visą dramos turinį, pa- 
aiškina jos didybę ir mįslingumą? Galbūt išoriniai ir vidiniai 
dirginimai, kuriuos patiria miegantysis, irgi tėra tik sapno su- 
kėlėjai, nieko nesakantys apie jo esmę. 


Kita bendra sapnų savybė -jų psichinis ypatingumas - yra 
sunkiai apčiuopiama, antra vertus, nesuteikia jokios atsparos 
tolesniam tyrimui. Sapnuodami dažniausiai kažką išgyvena- 
me vizualiai. Ar galime tai grįsti dirginimais? Ar iš tiesų tai, 
ką išgyvename, yra dirginimas? Kodėl tokiu atveju išgyveni- 
mas yra vizualus, nors akys dirginamos itin retai? Ar galima 
įrodyti, kad sapnuojant šnekas mūsų ausis pasiekia pokalbis 
ar panašus triukšmas? Leidžiu sau ryžtingai atmesti šitokią 
galimybę. 


Jei nelabai pasistūmėjome remdamiesi bendrais sapnų bruo- 
žais, tai pamėginkime panagrinėti jų skirtumus. Juk sapnai daž- 
niausiai būna beprasmiai, padriki, absurdiški, - bet pasitaiko 

ir prasmingų, blaivių, protingų. Pažvelkime, ar pastarieji, pras- 
mingi, negalėtų kiek paaiškinti absurdiškų. Pateiksiu jums pas- 
kutinį man papasakotą prasmingą jauno vyriškio sapną: 
„Vaikštinėjau po Kertnerstrasę, sutikau ten poną X., su kuriuo 
trumpai pabendravau; paskui nuėjau į restoraną. Prie mano 
stalelio prisėdo dvi damos ir ponas. Pradžioje dėl to kiek pyk- 
telėjau ir nenorėjau į juos žiūrėti. Paskui žvilgtelėjau ir pama- 
čiau, kad jie gana mieli“. Sapnavęs vyriškis priduria išvakarė- 
se kaip paprastai vaikštinėjęs po Kertnerstrasę ir sutikęs ten 
poną X. Kita sapno dalis nėra tiesioginė reminescencija, bet šiek 
tiek primena ankstesnį išgyvenimą. Arba dar vienas blaivus 
sapnas, šįsyk damos: „Vyras klausia: ar nereikia suderinti pia- 
nino? Ji atsako: neverta, be to, jam reikia pasiūti naują odinį 
apvalkalą“. Šitas sapnas beveik tiksliai pakartoja išvakarėse 
įvykusį jos ir vyro pokalbį. Ką sužinome iš šių dviejų blaivių 
sapnų? Vien tai, kad juose pasikartoja dienos gyvenimo įvy- 
kiai, kad galime aptikti sąsajas su tuo gyvenimu. Tai jau šis 
tas, jei tik būtų būdinga visiems sapnams. Bet kur tau, ir tuo 
pasižymi tik mažuma sapnų; daugelis jų neturi jokių sąsajų 
su ankstesnės dienos gyvenimu, o beprasmiškų ir absurdiškų 
sapnų šitaip išvis nepaaiškinsime. Akivaizdu vien tai, kad su- 
sidūrėme su nauja užduotimi. Norime žinoti ne tik tai, ką pa- 
teikia sapnas; jei, kaip minėtuose pavyzdžiuose, jis tai patei- 
kia aiškiai, įdomu, kodėl sapne kartojasi pažįstami, neseniai 
išgyventi įspūdžiai. 


Manau, kad jūs kaip ir aš netrukus pavargsite tęsdami to- 
kius bandymus. Matome, kad vien domėtis problema nepakan- 
ka, jei nežinai, kokiu būdu reikėtų ją spręsti. Kol kas neaptiko- 
me šio būdo. Eksperimentinė psichologija pateikė vos keletą, 
kad ir labai vertingų, faktų apie dirginimų įtakas sapnams. Iš 
filosofijos nesitikime nieko, vien pasipūtėliškų priekaištų dėl 
mūsų objekto menkavertiškumo; iš okultinių mokslų nieko sko- 
lintis nenorime. Istorija ir liaudies išmintis teigia, kad sapnas 
yra prasmingas ir reikšmingas, kad jis žvelgia į ateitį; sunku 

su tuo sutikti ir' juolab sunku tai įrodyti. Žodžiu, po pirmųjų 
pastangų jaučiamės visiškai bejėgiai. 


Bet netikėtos pagalbos sulaukiame iš ten, į kur iki šiol net 
nežvilgtelėjome. Tai mūsų kalba, kuri apskritai nėra atsitikti- 
nė, nes joje nusėdusios senosios žinios, nors ir negalima jomis 
naudotis be atodairos, - žodžiu, mūsų kalboje atrandame keis- 
tą žodžių junginį: „dienos sapnai“ [Tagtrūume]. Tai fantazijos 
(fantazijos produktai); šie fenomenai labai dažni, jie taip pat 
pasitaiko ir sveikiems, ir ligoniams, juos irgi galime tirti „savo 
kailiu“. Labiausiai stebina tai, kad šie fantastiniai dariniai pa- 
vadinti „dienos sapnais“, nes jie nepasižymi nei viena iš dvie- 
jų visiems sapnams bendrų ypatybių. Jau pats pavadinimas 
prieštarauja jų sąsajai su miego būsena, o dėl antrosios ypaty- 
bės galime pasakyti, kad juose nieko neišgyveni, nehaliucinuoji, 
vien kažką įsivaizduoji; be to, supranti, kad fantazuoji, ir ne 
matai, o galvoji. „Dienos sapnai“ atsiranda prieš lytiškai su- 
bręstant, dažnai net vėlyvaisiais vaikystės metais, pasireiškia 
iki brandaus amžiaus, o paskui jų arba atsisakoma, arba jie iš- 
lieka iki gilios senatvės. Šių fantazijų turinį lemia labai aiški 
motyvacija. Tai tokios scenos ir įvykiai, kurie patenkina egois- 
tinius, garbėtroškos, valdžios poreikius arba erotinius norus. 
Jauniems vyrams labiau būdingos garbėtroškos sukeliamos fan- 
tazijos, moterims, kurių garbėtroška krypsta į pasiekimus mei- 
lės srityje, - erotinės. Bet gana dažnai paaiškėja, kad ir vyrams 
lemiamas yra erotinis poreikis: juk Žygdarbiais ir pergalėmis 
siekiama pelnyti moterų susižavėjimą ir prielankumą. Beje, 
„dienos sapnai“ būna labai įvairūs, tad 1r jų likimai permai- 
ningi. Vieni netrukus užmetami, pakeičiami naujais, kitų lai- 
komasi, jie plėtojami, kol prisitaikę prie kintančių gyvenimo 
aplinkybių virsta ilgiausiomis istorijomis. Jie žengia, taip sa- 
kant, koja kojon su laiku ir naujų aplinkybių paveikti įgauna 
„laiko žymę“. Tai grubi poetinės kūrybos medžiaga, nes keisda- 
mas, perkurdamas savo „dienos sapnus“, kažko atsisakydamas 
poetas kuria situacijas, kurias pateikia novelėse, romanuose, 

teatro pjesėse. Bet „dienos sapnų“ veikėjas visada yra fanta- 
zuojanti asmenybė, - tiesiog ji pati arba akivaizdžiai susitapa- 
tinusi su kitu asmeniu. 


Galbūt „dienos sapnų“ pavadinimas atspindi jų santykį su 
tikrove, rodo, kad jų turinys toks pat nerealus kaip ir sapnų. 
Bet gali būti, kad skirtingi reiškiniai vadinami panašiai dėl 
mums kol kas nežinomų, mūsų ieškomų psichinių sapno ypa- 
tybių. Taip pat gali būti, kad apskritai esame neteisūs, laiky- 
dami svarbiu šį pavadinimų panašumą. Bet tai paaiškės tik 
vėliau. 

Šešta paskaita 


Sapnų aiškinimo prielaidos ir technika 


Ponios ir ponai! Vadinasi, tik naujas požiūris, tik tam tikras 
metodas leis mums pajudėti iš vietos tiriant sapnus. Priimkite 
tokį paprastą pasiūlymą: ateityje laikykimės prielaidos, kad 
sapnas yra ne somatinis, o psichinis fenomenas. Ką tai reiškia, jau 
žinote; bet kas leidžia mums priimti šią prielaidą? Niekas, ta- 
čiau niekas ir netrukdo tai padaryti. Vadinasi, taip: jeigu sap- 
nas yra somatinis fenomenas, jis mums nerūpi; jis įdomus tik 
tuo atveju, jei yra psichinis fenomenas. Todėl dirbsime tarda- 
mi, kad taip ir yra, ir žiūrėsime, kokias išvadas šiuo atveju pa- 
darysime. Mūsų darbo rezultatas lems, ar ir toliau galėsime 
laikytis šios prielaidos, - dabar jau savo ruožtu kaip vieno iš 
rezultatų. Ko gi, tiesą sakant, siekiame, kam dirbame? Siekia- 
me to paties, ko apskritai siekia mokslas: suprasti fenomenus, 
nustatyti jų sąryšius ir galiausiai, jei tai įmanoma, išmokti juos 
valdyti. 


Tad savo darbą tęsime tarę, kad sapnas yra psichinis feno- 
menas. Tokiu atveju tai sapnuojančiojo kūrinys, jo saviraiška, 
tik, deja, nesuprantama, nieko mums nesakanti. Kaip elgiatės 
jūs, jei pasakau ką nors nesuprantama? Paklausiate manęs, ar 
ne? Kodėl negalėtume pasielgti taip pat: paklausti sapnavusiojo, 
ką reiškia jo sapnas? 


Prisiminkite, kartą panaši situacija jau buvo. Tada tyrėme 
tam tikrus riktus, - vieną šnekos rikto atvejį. Kažkas pasakė: 
„Da sind Dinge zum Vorschwein gekommen“, o mes paklau- 

sėme - ne, laimė, ne mes, bet kiti, su psichoanalize nieko bend- 
ro neturintys žmonės pasiteiravo, - ką jis norėjęs pasakyti tuo 
nesuprantamu sakiniu. Jis tuoj pat atsakė ketinęs pasakyti: „Tai 
buvo kiaulystė“, bet paskui šį ketinimą nuslopinęs, pakeitęs 
sakinį kitu, švelnesniu: „Tada iškilo faktai...“ Jau sakiau, kad 
toks pasiteiravimas ir yra psichoanalitinio tyrimo pavyzdys, 
tad dabar suprantate, kad psichoanalizė remiasi technika, lei- 
džiančia, kiek įmanoma, patiems tiriamiesiems pasakyti savo 
mįslių sprendimus. Žodžiu, sapnavusysis turi pats pasakyti, 
ką reiškia jo sapnas. 


Bet, Žinia, sapno atveju tai nėra lengva. Tai pavyko aiški- 
nantis kai kuriuos riktus; paskui susidūrėme su kitais riktais, 
kai klausiamasis nieko nenorėjo pasakyti ir net pasipiktinęs at- 
metė mūsų siūlomą atsakymą. Tiriant sapną pirmos rūšies at- 
vejų apskritai nebūna: sapnavusysis visada sako, kad jis nieko 
nežinąs. Be to, jis negali atmesti mūsų aiškinimo, nes mes jo 
nesiūlome. Ar ir vėl turėtume atsisakyti savo mėginimo? Jeigu 
sapnavusysis nieko nežino, ir mes nieko nežinome, o trečias 
asmuo juolab negali nieko žinoti, tai nėra jokios vilties apskri- 
tai ką nors sužinoti. Žinoma, jei norite, atsisakykite tolesnių 
mėginimų. Bet jei jūsų norai kitokie, tai galite žengti toliau kartu 
su manimi. Aš pasakysiu, kad gali būti ir net labai tikėtina, jog 
sapnavusysis žino, ką jo sapnas reiškia, jis tik nežino, kad tai 
žino, ir todėl yra įsitikinęs, kad nežino. 


Jūs atkreipsite mano dėmesį į tai, kad pateikiu papildomą 
prielaidą, - jau antrą per tokį trumpą laiką, - ir kartu nepa- 
prastai sumenkinu savo metodo įtikimumą. Žodžiu, pirmoji 
prielaida teigia, kad sapnas yra psichinis fenomenas, antroji — 
kad žmogaus psichikoje esama dalykų, apie kuriuos jis žino, 
nežinodamas žinąs ir t. t. Tokiu atveju pakanka pastebėti, ko- 
kia neįtikima kiekviena iš šių prielaidų, kad galėtume ramiai 
atmesti visas iš jų gaunamas išvadas. 

Bet, ponios ir ponai, pakviečiau jus čia ne tam, kad įtikinė- 
čiau ar ką nors slėpčiau. Paskelbiau, kad skaitysiu „Elemen- 
tarias psichoanalizės įvado paskaitas“, bet visiškai neketinau 
pateikti medžiagos in usum delphini*, parodydamas aiškias są- 
sajas, stropiai nuslėpdamas visus sunkumus, glaistydamas 
abejones, kad lengva širdimi patikėtumėte išmokę kažką nau- 
jo. Ne, kaip tik todėl, kad esate pradedantieji, norėjau parodyti 
mūsų mokslą tokį, koks jis yra, parodyti jo nesklandumus ir 
sunkumus, jo pretenzijas ir abejones. Žinau, kad be jų neapsi- 
eina nė vienas mokslas, kad kitaip negali būti - ypač pradžio- 
je. Taip pat Žinau, kad dėstant iš pradžių stengiamasi nuslėpti 
nuo besimokančiojo šiuos sunkumus ir ydas. Bet psichoanali- 
zei tai nepriimtina. Aš iš tikrųjų padariau dvi prielaidas, vieną 
po kitos; jei kam nors tai atrodo per sunku, pernelyg neapi- 
brėžta, jeigu jam norėtųsi didesnių garantijų ir elegantiškesnių 
išvedžiojimų, tai jis neprivalo eiti toliau kartu su mumis. Man 
regis, jam apskritai reikėtų pamiršti psichologines problemas, 
nes būgštauju, kad čia jis neras tų tikslių ir saugių kelių, ku- 
riais ketina vaikštinėti. Be to, mokslas, kuris turi ką pasiūlyti, 
anaiptol neprivalo siekti pritarimo ir verbuoti sekėjų. Pripaži- 
nimą pelnys jo rezultatai, tad galime palūkėti, kol į juos bus 
atkreiptas dėmesys. 


Tiems, kurie norite tęsti darbą, galiu priminti, kad mano 
prielaidos nėra lygiavertės. Pirmąją, teigiančią, kad sapnas yra 
psichinis fenomenas, stengiamės įrodyti savo darbo rezultatais; 
antroji jau įrodyta kitoje mokslo srityje, aš tik perimu ją ir pa- 
naudoju, spręsdamas mūsų problemas. 


Kokia mokslo sritis įrodė, kad esama tokio žinojimo, apie 
kurį pats žmogus nieko nenutuokia, - juk kaip tik tai teigiame 
apie sapnavusiįjį? Tokio nuostabaus, stulbinamo, mūsų požiūrį į 


* Dofinui (lot.). Toks užrašas buvo ant klasikų rinkinio, Liudviko XIV įsaky- 
mu sudaryto jo sūnui. - Vert. 

psichikos gyvenimą keičiančio fakto nederėtų slėpti. Beje, tai 
faktas, pats paneigiantis tai, ką teigia, ir vis tik realus, tai con- 
tradictio in adjecto*. Na, bet jis ir neslepiamas. Jis niekuo dėtas, 
kad apie jį nieko nežino ar nepakankamai juo domisi. Lygiai 
kaip ir mes nesame kalti, kad šias psichologines problemas ver- 
tina Žmonės, jokiais bent kiek svaresniais stebėjimais ar ban- 
dymais neprisidėję prie jų sprendimo. 


Įrodymas buvo gautas tiriant hipnozės reiškinius. 1889 me- 
tais stebėdamas Nansi mieste nepaprastai įspūdingas Liebe- 
ault'o ir Bernheimo demonstracijas, tapau štai tokio bandymo 
liudininku. Vieną vyriškį užhipnotizavo, leido jam haliucinuo- 
jant patirti įvairiausias būsenas, o paskui pažadino; iš pradžių 
vyriškiui atrodė, kad jis nieko nežino apie tai, kas vyko jo hip- 
nozinio miego metu. Tada Bernheimas tiesiog paragino vyriš- 
kį pasakoti, ką jis patyrė užhipnotizuotas. Šis tebetvirtino nie- 
ko neatsimenąs. Bet Bernheimas primygtinai reikalavo, spyrė 
ji, įtikinėjo, kad jis žinąs, privaląs prisiminti, ir, žiū, vyriškis 
ėmė abejoti, pradėjo prisiminti, iš pradžių miglotai prisiminė 
vieną jam įteigtą išgyvenimą, paskui antrą, prisiminimai tapo 
vis ryškesni, vis išsamesni, kol galiausiai jis prisiminė viską be 
jokių spragų. Bet jei jis viską prisiminė ir niekas iš pašaliečių 
nepasakinėjo, tai galime visai teisėtai padaryti išvadą, kad šiuos 
išgyvenimus jis žinojo ir anksčiau. Jie tik buvo jam nepasiekia- 
mi, jis nežinojo žinąs, jis manė nežinąs. Žodžiu, tai ta pati bū- 
sena, kuri, kaip spėjome, būdinga sapnavusiam žmogui. 


Tikiuosi, šis faktas jus nustebins, ir paklausite manęs: „Ko- 
dėl šiuo įrodymu nesirėmėte anksčiau, kai kalbėjote apie rik- 
tus, kai priskyrėte apsirikusiam Žmogui ketinimą, apie kurį jis 
nieko nežinojo ir kurį neigė? Juk jei kas nors mano nežinąs savo 
išgyvenimų, o paskui visgi juos prisimena, tai kur kas labiau 
tikėtina, kad jis nieko nežino ir apie kitus vidinius psichinius 


* Prieštaravimas apibrėžiant (lot.). - Vert. 

procesus. Šis argumentas tikrai būtų padaręs mums įspūdį ir 
padėjęs suprasti riktus“. Žinoma, galėjau juo remtis jau tada, 
bet pasilikau tam atvejui, kai jo labiau prireiks. Riktai iš dalies 
patys paaiškėjo, antra vertus, jie vis dėlto paskatino mus pri- 
pažinti, kad dėl visuotinio reiškinių sąryšio egzistuoja tokie 
psichiniai procesai, apie kuriuos nieko nežinome. Kalbėdami 
apie sapną, esame tiesiog priversti pasitelkti Žinias iš kitų sri- 
čių, be to, atsižvelgiu ir į tai, kad dabar lengviau sutiksite nau- 
dotis hipnozės tyrimo pasiekimais. Būsena, kurioje padarome 
riktą, jums tikriausiai atrodo normali, ji nepanaši į hipnozinę. 
Hipnozinė būsena, priešingai, yra aiškiai gimininga pagrindi- 
nei sapnavimo sąlygai — miego būsenai. Juk hipnoze vadina- 
me dirbtinį miegą; asmeniui, kurį hipnotizuojame, sakome: 
„Miegokite“; tai, ką jam įteigiame, galime lyginti su natūra- 
laus miego sapnais. Psichinės aplinkybės abiem atvejais išties 
analogiškos. Natūraliai miegodami atitraukiame dėmesį nuo 
viso išorinio pasaulio, hipnoziškai miegodami irgi pasitrau- 
kiame nuo viso pasaulio, išskyrus vieną mus užhipnotizavu- 
sį asmenį, su kuriuo ryšys išlieka. Beje, vadinamasis „Žžindy- 
vės miegas“, - kai žindyvė palaiko ryšį su kūdikiu ir tik jis ją 
gali pažadinti, - yra natūralus hipnozinio sapno analogas. To- 
dėl, atrodo, ne itin rizikuojame miegui priskirdami kokią nors 
hipnozės ypatybę. Ne iš piršto laužta prielaida, kad sapnavu- 
sysis irgi Žino apie savo sapną, tik tos Žinios jam nepasiekia- 
mos, todėl jis netiki žinąs. Beje, įsidėmėkime, kad tai jau tre- 
čias sapnų tyrimo būdas: pradžioje kalbėjome apie miegą trik- 
dančius dirginimus, paskui — apie „dienos sapnus“, o dabar 
dar ir apie hipnozinėje būsenoje įteigtus sapnus. 


Dabar, ko gero, labiau pasitikėdami grįšime prie savo už- 
duoties. Vadinasi, labai tikėtina, kad sapnavusysis Žino apie 
savo sapną; tereikia, kad jis įstengtų aptikti tai, ką Žino, ir pa- 
sakytų mums. Nereikalaujame, kad jis tuoj pat pasakytų savo 
sapno prasmę, bet jis tikrai gali nustatyti sapno ištakas, tas 
mintis ir interesus, dėl kurių šis atsirado. Prisiminkite dar kartą 

riktus: apsirikusiojo paklausė, kaip atsirado klaidingas žodis 
„Vorschwein“, ir pirma jam į galvą šovusi mintis viską paaiš- 
kino. Mūsiškė sapno tyrimo technika labai paprasta, ji tiesiog 
mėgdžioja šį pavyzdį. Paklausime sapnavusiojo, kaip atsirado 
sapnas, ir pirmą jo teiginį laikysime paaiškinimu. Žodžiu, ne- 
Kreipsime dėmesio į tai, ar fis tiki, ar netiki žinąs, - bet kuriuo 
atveju elgsimės vienodai. 


Žinoma, ši technika labai paprasta, bet bijau, kad ji sukels 
aršiausią jūsų pasipriešinimą. Sakysite: „Dar viena prielaida, 
trečia! Ir pati neįtikimiausia! Jeigu paklausiu sapnavusiojo, 
ką jis mano apie sapną, tai pirma jo mintis ir bus norimas pa- 
aiškinimas? Bet juk gali būti, kad jam į galvą nešaus jokia min- 
tis arba šaus dievaižin kas. Neaišku, ko čia gali tikėtis. Ar ne- 
vertėtų būti kiek kritiškesniam, užuot pernelyg pasikliovus 
Dievu? Be to, sapnas nėra pavienis klaidingas žodis, jį sudaro 
daugybė elementų. Kurios į galvą atėjusios minties reikėtų 
griebtis?“ 


Jūs teisūs dėl visų neesminių dalykų. Nuo šnekos rikto sap- 
nas skiriasi ir elementų gausa. Technika turi į tai atsižvelgti. 
Todėl siūlau suskaidyti sapną į elementus ir ištirti kiekvieną jų 
skyrium; tokiu atveju vėl leistina analogija su šnekos riktu. Jūs 
teisūs ir teigdami, kad sapnavusysis, paklaustas apie atskirą 
sapno elementą, gali atsakyti, jog jam nieko neateina į galvą. 
Būna atvejų, kai tokį atsakymą pripažįstame; vėliau išgirsite, 
kokie tie atvejai. Įsidėmėtina, kad šiais atvejais mums patiems 
šis tas gali ateiti į galvą. Bet apskritai, jeigu sapnavusysis tvir- 
tins neturįs jokių minčių, tai prieštarausime jam, raginsime jį, 
užtikrinsime, kad kas nors turi ateiti į galvą, - ir būsime teisūs. 
Kokia nors mintis ateis, nesvarbu, kokia. Itin lengvai jis pa- 
teiks tam tikras žinias, kurias galima pavadinti istorinėmis. Jis 
pasakys: tai nutiko vakar (kaip abiejuose aptartuose „blaiviuo- 
se“ sapnuose), arba: tai man primena vieną neseną atsitikimą; 
taip paaiškės, kad sapnai daug dažniau nei manėme susiję su 

paskutinių dienų įspūdžiais. Galiausiai remdamasis sapnu jis 
prisimins ir senesnius, gal net labai senus įvykius. 


Bet dėl esminio dalyko jūs neteisūs. Labai klystate manyda- 
mi, kad pernelyg savivaliauju priimdamas prielaidą, teigian- 
čią, jog pirma sapnavusiojo mintis ir yra tai, ko ieškome, ar 
bent užuomina į tai; klystate manydami, kad ta mintis gali būti 
bet kokia, nesusijusi su tuo, ko ieškome, - ir kad tikėdamasis 
kitko, tik pernelyg pasikliauju Dievu. Kartą jau įspėjau, kad 
jūsų tikėjimas psichikos laisve ir savivale yra visiškai nemoks- 
liškas, kad reikia jo atsisakyti ir pripažinti, jog ir psichikos gy- 
venime vyrauja determinizmas. Prašau pagarbiai atsižvelgti į 
tą faktą, kad paklaustajam į galvą atėjo kaip tik tokia, o ne ki- 
tokia mintis. Tačiau aš nenoriu supriešinti vieno tikėjimo su 
kitu. Galime įrodyti, kad mintis, kurią išsako paklaustasis, nė- 
ra savavališka, nėra neapibrėžta, ji susijusi su tuo, ko ieškome. 
Taip, neseniai sužinojau, - beje, neteikdamas tam pernelyg di- 
delės reikšmės, - kad ir eksperimentinė psichologija jau patei- 
kė tokių įrodymų. 


Tai, ką dabar aptarsime, yra labai svarbu, tad prašau susi- 
kaupti. Ragindamas sapnavusįjį pasakyti, kokia mintis apie tam 
tikrą sapno elementą ateina jam į galvą, reikalauju, kad jis im- 
tų laisvai asocijuoti, remdamasis pradiniu vaizdiniu. Čia būtina 
ypatinga dėmesio nuostata, visiškai kitokia, nei mąstant, tie- 
siog neigianti mąstymą. Vieniems tokia nuostata visiškai įpras- 
ta, kitų mėginimai ją realizuoti neįtikėtinai nevykę. Be to, aso- 
ciacijų laisvę galime išplėsti atsisakydami pirminio vaizdinio 
ir nustatydami, tarkim, tik reikiamos minties pobūdį, pvz., 
paprašę pasakyti tikrinį vardą ar skaičių. Tokiu atveju į galvą 
atėjusi mintis turėtų būti dar savavališkesnė, dar labiau nenu- 
spėjama nei ta, kurios reikalauja mūsų technika. Bet galime įro- 
dyti, kad ją kaskart griežtai determinuoja svarbios vidinės nuo- 
statos, kurių nežinome jų veikimo metu, - kaip nežinome 

trikdančios rikto tendencijos ar atsitiktinį veiksmą provokuo- 
jančio ketinimo. 


Aš, o vėliau ir daugelis kitų ne kartą taip tyrinėjome vardus 
ir skaičius, savaime ateinančius į galvą; kai kurie iš tų tyrinėji- 
mų jau paskelbti. Jie atliekami taip: į galvą atėjęs vardas paža- 
dina nenutrūkstamas asociacijas, kurios šiuo atveju nėra visiš- 
kai laisvos, nes siejasi su vardu, panašiai kaip mintys siejasi su 
sapno elementais; tai tęsiasi, kol asociacijų srautas išsenka. Bet 
tada paaiškėja ir to vardo motyvacija bei reikšmė. Bandymų 
rezultatai kas kartą pasitvirtina, pasakojant apie juos dažnai 
prireikia pateikti gausią medžiagą ir išsamius paaiškinimus. 
Bene įtikimiausios yra laisvai išnyrančių skaičių asočiacijos; tie- 
siog stulbina tai, kad viskas vyksta taip greitai, kad taip užtik- 
rintai judama slapto tikslo link. Noriu pateikti tik vieną vardų 
analizės pavyzdį, nes šiuo atveju, laimė, galime išsiversti su 
negausia medžiaga. 

Gydydamas vieną jauną vyriškį, kartą imu kalbėti šia tema 
ir pasakau, kad, nepaisant tariamos savivalės, į galvą negali 
ateiti joks vardas, kurio griežtai nesąlygotų artimiausia tiria- 
mo asmens aplinka, jo paties ypatybės ir dabartinės aplinky- 
bės. Kadangi jis abejoja, pasiūlau jam nedelsiant atlikti tokį 
bandymą. Žinau, kad vyriškis kuo įvairiausiai bendrauja su 
daugybe merginų ir moterų, tad manau, jog tikrai turės iš ko 
rinktis, jei pasiūlysiu pasakyti pirmą pasitaikiusį moters var- 
dą. Jis sutinka. Mano ar veikiau jo paties nuostabai, moteriškų 
vardų lavina nepasipila, jis valandėlę tyli, o paskui prisipažįs- 
ta, kad į galvą atėjo vienintelis vardas: Albina. Nuostabu, bet 
ką Jums sako šitas vardas? Kiek Albinų pažįstate? Keista, bet 
jis nepažįsta nė vienos Albinos, ir nieko daugiau jam neateina 
į galvą. Galima pamanyti, kad analizė nepavyko; bet ne, ji tik 
baigėsi, daugiau jokių minčių nereikėjo. Vyriškis buvo nepapras- 
tai šviesaus gymio, kalbėdamas su juo gydymo metu dažnai 

juokais pavadindavau jį Albinu; mes kaip tik mėginome nusta- 
tyti jo konstitucijos moteriško prado dalį. Vadinasi, jis pats bu- 
vo Albina, labiausiai jam tada rūpėjusi moteriškė. 


Pasirodo, netikėtai išnyrančias melodijas irgi sąlygoja tos 
mintys, kurios rūpi Žmogui, netjeijis to nepastebi. Lengva pa- 
rodyti, kad santykis su melodija priklauso nuo jos teksto arba 
kilmės; bet turiu būti gan atsargus tai teigdamas ir išskirti tik- 
rai muzikalius žmones, apie kuriuos tiesiog neturiu jokių 
duomenų. Jiems muzikinis melodijos turinys turėtų lemti tai, 
kad išnyra kaip tik ji. Žinoma, dažniau pasitaiko pirmasis at- 
vejis. Antai pažįstu jauną vyriškį, kurį tiesiog persekiojo Pa- 
rio dainos iš [Offenbacho] Gražiosios Elenos melodija, kol anali- 
zė neatkreipė jo dėmesio į tada jam aktualią „Idos“ ir „Elenos“ 
konkurenciją. 


Jei net visiškai laisvai ateinančios mintys yra šitaip sąlygo- 
tos ir taip susijusios su tam tikru kontekstu, tai neapsiriksime 
teigdami, jog pirminiu vaizdiniu grindžiamos mintys gali būti 
ne mažiau sąlygotos. Tyrimas patvirtina ne tik jų ryšį su pir- 
miniu vaizdiniu, bet ir priklausomybę nuo ypač afektyvių min- 
čių ir interesų, vadinamųjų kompleksų, kurie dažniausiai nepa- 
stebimai, t. y. nesąmoningai, dalyvauja asocijavimo procese. 


Svarbų vaidmenį psichoanalizėje suvaidino labai pamoko- 
mi eksperimentai, kuriais mėginta tirti šios priklausomybės są- 
lygojamas mintis. Wundto mokykla pasiūlė vadinamąjį asocia- 
cijų eksperimentą, kai tiriamajam asmeniui pasiūloma kuo grei- 
čiau kaip nors sureaguoti į žodį-dirgiklį. Tada galima nustatyti, 
kokia laiko atkarpa skiria dirgiklį ir reakciją, galima tirti atsa- 
komosios reakcijos pobūdį, klaidas, atsirandančias kartojant tą 
patį bandymą, ir panašius dalykus. Bleulerio ir Jungo vado- 
vaujamos Ciuricho mokyklos atstovai paaiškino asociacijų eks- 
perimento reakcijas, pasiūlę tiriamajam asmeniui itin ryškias 
reakcijas papildyti paskesnėmis asociacijomis. Tada paaiškėjo, 

kad šias ryškias reakcijas kuo griežčiausiai determinavo tiria- 
mojo asmens kompleksai. Taip Bleuleris ir Jungas nutiesė tiltą 
nuo eksperimentinės psichologijos prie psichoanalizės. 


Šitai išgirdę galite pasakyti: „Dabar pripažįstame, kad lais- 
vai ateinančios mintys yra determinuotos, kad jos nėra sava- 
vališkos, kaip manėme anksčiau. Sutinkame, kad tokios yra ir 
sapno elementų sukeliamos mintys. Bet juk ne tai mums rūpi. 
Jūs teigiate, kad sapno elemento sukeliamą mintį determinuo- 
ja mums nežinoma psichinė kaip tik šio elemento priežastis. 
Tai nėra akivaizdu. Mes tikimės, kad paaiškės, jog su sapno 
elementu susijusią mintį nulemia koks nors sapnavusiojo komp- 
leksas, bet kokia iš to nauda? Ne sapną šitaip galime suprasti, 
bet tuos vadinamuosius kompleksus, kuriuos aptinkame ir aso- 
ciacijų eksperimentu. Ką bendra turi šie su sapnu? 


Jūs teisūs, bet nepastebite vieno dalyko. Beje, kaip tik dėljo 
asociacijų eksperimento nepasirinkau savo dėstymo išeities taš- 
ku. Šiam eksperimentui savavališkai pasirenkame vieną reak- 
cijos determinantę, būtent žodį-dirgiklį. Tokiu atveju reakcija 
tarpininkauja tarp žodžio-dirgiklio ir to žodžio pažadinamo 
tiriamo asmens komplekso. Tai, kas pakeičia žodį-dirgiklį sap- 
nuojant, kyla iš paties sapnuojančiojo psichikos gyvenimo, iš 
jam nežinomų šaltinių, vadinasi, irgi gali būti „komplekso at- 
žala“. Todėl reikia tikėtis, kad su sapno elementu susijusias 
paskesnes mintis nulems ne koks nors kitas, o paties elemento 
kompleksas, padėsiantis išsiaiškinti ir šį elementą. 0 

Leiskite man kitu pavyzdžiu parodyti, kad iš tikrųjų yra taip, 
kaip tikimės. Tiesą sakant, tikrinių vardų marša yra puikus pa- 
vyzdys sapnų analizei; skirtumas tik toks, kad čia vienas as- 
muo atlieka tai, kas vyksta tarp dviejų žmonių aiškinant sap- 
ną. Laikinai pamiršęs vardą visgi esu tikras, kad jį žinau; tokį 
tikrumą sapnavusiajam galime suteikti tik aplinkkeliais, pasi- 
telkę Bernheimo eksperimentą. Bet užmirštas, nors ir žinotas 

vardas man nepasiekiamas. Nieko negelbsti kad ir įtempčiau- 
sias mąstymas, - netrukus tuo įsitikinu. Tačiau kaskart vietoj 
užmiršto vardo galiu sugalvoti vieną ar keletą vardų-pakaita- 
lų. Jei toks vardas-pakaitalas šauna į galvą spontaniškai, aki- 
vaizdi tampa šios situacijos ir sapnų analizės atitiktis. Juk sap- 
no elementas irgi nėra tai, ko ieškome, jis tik pakeičia kažką 
kita, tikra, ko nežinau ir turiu atrasti padedamas sapnų anali- 
zės. Skirtumas vėl tik toks, kad užmiršęs vardą nesvyruoda- 
mas laikau netikru jo pakaitalą, bet prireikė daug pastangų, 
kad išdrįstume šitaip vertinti sapno elementą. Žinoma, ir pa- 
miršę vardą pakaitalo padedami galime pasiekti nesąmoningą 
tikrąjį turinį, pamirštą vardą. Sutelkęs dėmesį į vardus-pakai- 
talus ir stebėdamas, kokias mintis jie sukelia, anksčiau ar vt- 
liau aplinkkeliais pasieksiu pamirštą vardą ir kartu pamaty- 
siu, kad spontaniški vardai-pakaitalai, kaip ir atėjusieji man į 
galvą, susiję su juo, yra jo determinuoti. 


Noriu pateikti tokio pobūdžio analizę. Vienądien pastebiu, 
kad neprisimenu mažos šalies Rivjeroje, kurios sostinė Monte 
Karlas, pavadinimo. Apmaudu, bet taip yra. Perkratau viską, 
ką žinau apie šią šalį, prisimenu iš Lusignanų kilusį princą Al- 
bertą, jo santuokas, jo pomėgį tirti jūros gelmes, - viską, ką 
įstengiu, bet niekas negelbsti. Tad atsisakau apmąstymų ir ste- 
biu, kokie vardai-pakaitalai ateis į galvą vietoj užmirštojo. Jie 
netrukus pasipila. Pirmiausia Monte Carlo, paskui Piemont, Al- 
banija, Montevideo, Colico. Iš pradžių mano dėmesį patraukia 
Albanija, ją netrukus pakeičia Montenegro, - turbūt, dėl baltos 
ir juodos spalvų priešpriešos. Paskui matau, kad keturi iš šių 
vardų-pakaitalų turi tą patį skiemenį mon; staiga prisimenu 
pamirštąjį pavadinimą ir garsiai ištariu: Monaco. Vadinasi, var- 
dus-pakaitalus iš tiesų nulėmė užmirštasis, pirmus keturis — 
pirmas jo skiemuo, o paskutinį - skiemenų seka ir paskutinis 
skiemuo. Be to, nesunkiai suprantu, kodėl šis pavadinimas 
trumpam išdilo iš atminties. Monakas susijęs su Miunchenu, 

tai itališkas šio miesto pavadinimas; trikdantį poveikį sukėlė 
kaip tik šis miestas. 


Žinoma, pavyzdys gražus, bet pernelyg paprastas. Kitais at- 
vejais prie pirmųjų vardų-pakaitalų turėtų prisišlieti ilgesnė 
minčių seka, tada analogija su sapnų analize būtų aiškesnė. Tu- 
riu ir tokių patirčių. Vieną kartą nepažįstamas Žmogus pakvie- 
tė išgerti su juo itališko vyno; smuklėje paaiškėjo, kad jis pa- 
miršo pavadinimą to vyno, kurį ketino užsakyti, nes šis buvo 
palikęs jam kuo geriausius prisiminimus. Iš daugybės pakaita- 
lų, atėjusių jam į galvą vietoj pamirštojo, padariau išvadą, kad 
pavadinimą jis pamiršo dėl kažkokios Hedvigos, ir iš tikrųjų 
jis ne tik patvirtino, kad pirmiausia ragavo šito vyno Hedvigos 
draugijoje, bet iškart prisiminė ir vyno pavadinimą. Dabar jis 
buvo laimingai vedęs, o toji Hedviga priminė ankstesnius, ne 
itin noriai prisimenamus laikus. i 


Kas įmanoma pamiršus vardą, gali pavykti ir aiškinantis sap- 
nus: pradėję pakaitalu, padedami jį lydinčių asociacijų, galime 
pasiekti slaptą, tikrąjį sapno turinį. Prisiminę vardų maršą turi- 
me teisę tarti, kad sapno elementą lydinčias asociacijas determi- 
nuoja tiek pats sapno elementas, tiek ir tikrasis nesąmoningas jo 
turinys. Taip būsime kiek pateisinę savąją techniką. 

Septinta paskaita 


Išreikštasis sapno turinys ir slaptosios jo mintys 


Ponios ir ponai! Matote, kad ne veltui studijavome riktus. Šios 
studijos - turint omeny jums žinomas prielaidas - buvo dvejo- 
pai naudingos: įgijome sapno elemento sampratą ir sapno aiš- 
kinimo techniką. Mūsiškė sapno elemento samprata yra tokia: 
sapno elementas nėra tikrasis sapno turinys, kaip ir rikto keti- 
nimas jis tėra pakaitalas kažko, nepažįstamo pačiam sapnuo- 
jančiajam, kažko, ką šis žino, bet, šiaip ar taip, tas žinojimas 
jam nepasiekiamas. Tikimės, kad apibendrinę šią sampratą 
galime taikyti ir visam iš atskirų elementų susidedančiam sap- 
nui. Mūsų technikos esmė: remiantis sapno elementų sukel- 
tomis laisvosiomis asociacijomis reikia gauti aibę kitų vaiz- 
dinių - šių elementų pakaitalų, - kurie padėtų įminti tai, ką 
slepia sapnas. 


Dabar siūlau pakeisti mūsų terminiją truputį lankstesne. Bū- 
sime tikslesni, jei, užuot sakę „slaptas, nepasiekiamas, netik- 
ras“, sakysime „sapnuojančiojo sąmonei nepasiekiamas“ arba 
nesąmoningas [unbewutft]. Kaip ir anksčiau, kai aptarėme už- 
mirštą žodį ar trikdantį rikto ketinimą, omeny turime tai, kas 
nesąmoninga tuo momentu. Ir priešingai, sapno elementą ir aso- 
ciacijų sukeltus vaizdinius-pakaitalus turime teisę pavadinti 
sąmoningais. Šių pavadinimų kol kas nesiejame su jokia teorine 
konstrukcija. Niekuo nenusižengiame naudodami žodį „nesą- 
moningas“ kaip tinkamą ir lengvai suprantamą apibūdinimą. 

Atskiro sapno elemento sampratą pritaikius visam sapnui, 
šis kaip visuma tampa iškraipytu kažkokio kito, nesąmoningo 
turinio pakaitalu, ir šitą nesąmoningą turinį privalo atskleisti 
sapnų analizė. Bet tokiu atveju galime nedelsdami suformu- 
luoti tris pagrindines taisykles, kurių privalome laikytis aiš- 
kindami sapnus: 


1) Nesirūpinti tuo, ar sapnas suprantamas, ar absurdiškas, 
ar jis aiškus, ar miglotas, nes tai anaiptol nėra mūsų ieškomas 
nesąmoningas turinys (vėliau susidursime su natūraliu šios tai- 
syklės ribojimu); 2) tenkintis vaizdiniais-pakaitalais, kuriuos 
sužadina kiekvienas sapno elementas, negalvojant apie juos, 
netikrinant, ar jie tinka, nesirūpinant, nutolsta jie nuo sapno 
elemento ar ne; 3) palūkėti, kol slaptas, ieškomas nesąmonin- 
gas turinys išnirs pats, kaip užmirštas žodis „Monaco“ mano 
aprašytame bandyme. 


Dabar aišku, kad visai nesvarbu, ar prisimename didesnę, 
ar mažesnę sapno dalį, nesvarbu ir ar tikslūs, ar apytikriai yra 
šie prisiminimai. Juk prisimename ne tikrąjį sapno turinį, o tik 
iškraipytą jo pakaitalą, turintį pažadinti vaizdinius-pakaita- 
lus ir padėti mums priartėti prie tikrojo nesąmoningo turinio, 
įsisąmoninti jį. Jeigu mūsų prisiminimai buvo netikslūs, tai jie 
tik dar labiau iškraipė pakaitalus, o tai savo ruožtu gali būti 
kažkuo motyvuota. 


Aiškinti galima ir savus, ir kitų Žmonių sapnus. Iš savųjų 
net daugiau išmoksti, aiškinimo procesas čia labiau įtikimas. 
Pamėginęs netrukus pastebi, kad kažkas priešinasi darbui. Nors 
mintys ir ateina į galvą, bet ne visas jas priimi: pradedi tikrinti 
ir rinktis. Viena mintis atrodo netinkama, tiesiog niekuo dėta; 
antra pernelyg absurdiška; trečia visiškai nesvarbi. Netrukus 
pamatai, kad dar nespėjusias paaiškėti mintis šitaip priešta- 
raudamas nuslopini ir galiausiai išvis nuveji. Žodžiu, esi perne- 
lyg priklausomas nuo pirminio vaizdinio, nuo sapno elemento, 

antra vertus, minėtoji atranka iškraipo laisvųjų asociacijų re- 
zultatą. Jeigu sapną aiškiniesi ne pats, o prašai, kad kas nors jį 
paaiškintų, tai gali pastebėti dar vieną labai ryškų tokios ne- 
leistinos atrankos motyvą. Sakai sau: ne, ši mintis pernelyg ne- 
maloni, jos nenoriu ar negaliu pasakyti. 


Akivaizdu, kad šie prieštaravimai kelia didžiulę grėsmę 
mūsų darbui. Reikia jiems atsispirti, todėl tirdamas savo sap- 
ną tvirtai pasiryžti jiems nepasiduoti; aiškindamas kito žmo- 
gaus sapną, pateiki būtiną sąlygą: jis privalo pasakyti kiek- 
vieną į galvą atėjusią mintį, net jei atrodytų, kad ją galima 
atmesti dėl kurios nors iš šių keturių priežasčių: ji yra perne- 
lyg nesvarbi, pernelyg absurdiška, neturi nieko bendra su sap- 
nu arba yra per daug nemaloni, kad ją išsakytum. Jis pažada 
šią sąlygą vykdyti, bet netrukus pastebi, kaip blogai laikosi 
duoto žodžio. Pirmiausia pamanai, kad, nepaisant autorite- 
tingo patikinimo, jis netiki laisvųjų asociacijų metodo pagrįs- 
tumu, ir gal net pagalvoji apie tai, ar nevertėtų pirma įtikinti 
jį teoriškai, davus paskaityti knygų ar nusiuntus paklausyti 
paskaitų, po kurių jis pritartų mūsų požiūriui į laisvąsias aso- 
ciacijas. Tokių klaidų išvengi, mat pastebi, kad net būdamas 
tikras dėl savų pažiūrų irgi nuolat susiduri su kritiškais prieš- 
taravimais kai kurioms mintims, bet paskui, taip sakant, ant- 
ru žingsniu, juos įveiki. 


Užuot piktinęsi sapnavusiojo nepaklusnumu, pasiremkime 
šia patirtimi, kad sužinotume kažką naujo; tai gali būti juo 
svarbiau, juo mažiau esame tam pasiruošę. Aišku, kad sapno 
aiškinimo darbas susiduria su priešinimusi ĮWiderstand|, ku- 
rio išraiška yra anie kritiški prieštaravimai. Šis priešinimasis 
nepriklauso nuo teorinių įsitikinimų. Sužinome dar daugiau. 
Paaiškėja, kad toks kritiškas prieštaravimas niekada nebūna 
teisingas. Priešingai, tos mintys, kurias mielai nuslopintume, 
visos be išimties pasirodo esančios svarbiausios, lemiamos, 

padedančios atskleisti nesąmoningą sapno turinį. Žodžiu, fak- 
tas, kad mintį lydi prieštaravimas, jau yra svarbus ženklas. 


Šis priešinimasis — visiškai naujas fenomenas, kurį aptiko- 
me pasirėmę mūsų prielaidomis, nors tos prielaidos jo nemini. 
Naujasis veiksnys stebina, ir ne itin maloniai. Jau nutuokiame, 
kad jis nepalengvins mūsų triūso. Gal net paskatins apskritai 
atsisakyti bet kokių pastangų suprasti sapną. Toks mažmožis — 
tik sapnas, ir tokie sunkumai vietoj sklandžios technikos! Bet, 
antra vertus, kaip tik sunkumai gali būti patrauklūs, nes jie 
žadina nuojautą, kad darbas vertas pastangų. Su priešinimusi 
susiduriame kaskart, kai pradėję sapno elementu, tikrojo sap- 
no turinio pakaitalu, mėginame pasiekti slaptąjį nesąmoningą 
sapno turinį. Todėl galime tikėtis, kad pakaitalas slepia kažką 
reikšminga. Antraip kam tos kliūtys, trukdančios išgauti pa- 
slaptį? Jeigu vaikas nenori atgniaužti kumščio ir parodyti, ką 
turi, tai aišku, kad ten kaip tik tai, ko jam neleidžiama turėti. 


Dabar, papildę mūsų samprotavimus dinamiška priešini- 
mosi sąvoka, turime pagalvoti ir apie tai, kad šis veiksnys yra 
kiekybiškai kintantis. Priešinimasis gali būti didesnis arba ma- 
žesnis, tad būkime pasiruošę aptikti šiuos skirtumus, kai su 
jais susidursime. Galbūt taip įgysime naujos patirties, kuri ir- 
gi pravers aiškinant sapnus. Kartais pereinant nuo sapno ele- 
mento prie nesąmoningo to elemento turinio pakanka vienos 
ar kelių minčių, o kartais tam prireikia ilgiausios asociacijų 
grandinės, pakeliui tenka įveikti daugybę prieštaravimų. Tik- 
riausiai būsime teisūs tarę, kad tokios įvairovės priežastis — 
nevienodas priešinimosi stiprumas. Jei priešinimasis menkas, 
tai pakaitalas nelabai nutolęs nuo nesąmoningo turinio; di- 
delis priešinimasis smarkiai iškraipo nesąmoningą sapno ele- 
mento turinį, ir kartu ilgėja atgalinis kelias nuo pakaitalo prie 
šio turinio. 

Dabar turbūt metas paimti kokį nors sapną ir išmėginti mū- 
sų techniką, pažiūrėti, ar pasitvirtins su ja siejami lūkesčiai. 
Taip, tačiau kokį sapną reikėtų pasirinkti? Neįsivaizduojate, 
kaip man sunku apsispręsti, ir kol kas net negaliu jums paaiš- 
kinti kodėl. Akivaizdu, kad turėtų būti nelabai iškraipytų sap- 
nų ir geriausia pradėti nuo tokių. Bet kokie sapnai mažiausiai 
iškraipyti? Gal tie, aiškūs ir rišlūs, kurių porą jau pateikiau? 
Labai klystume taip manydami. Tyrimas rodo, kad šie sapnai 
labai smarkiai iškraipyti. Bet tikriausiai labai jus nuvilsiu, jei 
nepaisydamas jokių ribojimų paimsiu bet kokį sapną. Gali būti, 
kad tokiu atveju sulauksime ir užrašysime tiek daug su atski- 
rais sapno elementais susijusių minčių, kad darbas taps visiškai 
neaprėpiamas. Užrašius sapną, o šalia visas į galvą atėjusias 
mintis, gali paaiškėti, kad pastarasis sąrašas pranoksta sapno 
tekstą. Žodžiu, atrodo, kad tikslingiausia pasirinkti analizei ke- 
letą trumpų sapnų, iš kurių kiekvienas gali kuo nors praversti, 
kažką pailiustruoti. Tam ir ryšimės, jei patirtis nesako, kur ga- 
lėtume rasti tikrai mažai iškraipytų sapnų. 


Be to, žinau dar vieną būdą, galintį palengvinti mūsų dar- 
bą. Užuot ėmęsi aiškinti ištisus sapnus, apsiribokime paskirais 
sapno elementais ir paėmę keletą pavyzdžių pažvelkime, kaip 
galėtume juos paaiškinti pasitelkę mūsų techniką. 


a) Viena dama pasakoja vaikystėje dažnai sapnuodavusi 
Dievą su smailia popieriaus kepure ant galvos. Kaip tai suprasite 
jos pačios nepadedami? Juk skamba absurdiškai. Absurdo po- 
jūtis išnyksta, kai dama papasakoja, kad vaikystėje prie stalo 
jai dažnai uždėdavę tokią kepurę, jei ji nenustygdavo ir sker- 
sakiuodavo į brolių ir seserų lėkštes, - ar negavęs kuris nors 
iš jų daugiau nei ji. Vadinasi, kepurė prilygo akidangčiams. 
Beje, tokia „istorinė“ informacija buvo pateikta nedelsiant. Šį 
elementą ir kartu visą trumpą sapną nesunkiai paaiškina kita 
damos mintis. „Kadangi buvau girdėjusi, kad Dievas viską 
žino ir mato, tai sapnas tegali reikšti, kad aš viską Žinau ir 

matau kaip Dievas, net jei man nori sutrukdyti“. Ko gero, šis 
pavyzdys per lengvas. 


b) Skeptiška pacientė sapnuoja ilgesnį sapną, kuriame pa- 
žįstami žmonės labai išgiria jai mano knygą apie „pokštą“. Pas- 
kui paminimas kanalas, gal kita knyga, kurioje kalbama apie kana- 
lą, ar šiaip kažkas, susijęs su kanalu... ji nežinanti... visiškai neaišku. 


Dabar tikrai manysite, kad šio itin neapibrėžto sapno ele- 
mento — „kanalo“ - neįstengsime paaiškinti. Jūs teisūs, numa- 
nydami sunkumus, bet aiškinti sunku ne todėl, kad elementas 
toks neaiškus, jis yra neaiškus dėl tos pačios priežasties, kuri 
apsunkina aiškinimą. Sapnavusiajai nekyla jokių minčių, susi- 
jusių su kanalu; žinoma, aš irgi negaliu nieko pasakyti. Po kiek 
laiko, tiksliau, kitą dieną, ji pasako, kad jai į galvą atėjusi min- 
tis, kuri 2albūt kažkiek susijusi su sapnu. Beje, tai irgi jos girdė- 
tas pokštas. Vienas žymus rašytojas, plaukdamas laivu iš Duv- 
ro į Kale, kalbasi su keleiviu anglu, kuris kažkokia dingstimi 
pacituoja: „Du sublime au ridicule il n y a gu un pas“ | „Nuo di- 
dingo iki juokingo tėra vienas žingsnis“]. Rašytojas atsako: 
„Out, le pas de Calais | „Taip, Pa-de-Kale“; „pas“ - „žingsnis“ 
prancūziškai]; tuo jis nori pasakyti, kad laiko Prancūziją di- 
dinga, o Angliją juokinga. Bet Pas de Calais yra kanalas, būtent 
Canal la manche, Lamanšas. Ar aš manąs, kad tai kažkaip susiję 
su sapnu? Žinoma, sakau, šis pokštas paaiškina mįslingąjį sap- 
no elementą. Ar abejojate, kad kaip tik jis buvo nesąmoningas 
„kanalo“ turinys dar prieš sapnuojant, ar galite teigti, kad jis 
atsirado vėliau? Ši mintis patvirtina damos skepsį, kurį ji dangs- 
to įkyriu Žžavėjimusi; priešinimasis, ko gero, sukėlė abu efek- 
tus: ir tai, kad ši mintis taip ilgai delsė, ir tai, kad atitinkamas 
sapno elementas pasirodė toks neapibrėžtas. Įsidėmėkite, koks 
čia sapno elemento santykis su jo nesąmoningu turiniu. Sapno 
elementas yra tarsi šio nesąmoningo turinio atplaiša, užuomi- 
na įjį; izoliuotas jis tapo visiškai nesuprantamas. 

c) Ilgėlesniame sapne pacientas sapnuoja tokį epizodą: Ap- 
link ypatingos formos stalą sėdi keletas jo šeimos narių, ir t. t. Dėl 
stalo jam kyla mintis, kad tokį baldą jis matęs, lankydamasis 
vienoje šeimoje. Jo mintis keliauja toliau: toje šeimoje ypatingi 
tėvo ir sūnaus santykiai; netrukus jis priduria, kad panašūs ir 
jo santykiai su tėvu. Taigi stalas pateko į sapną tam, kad išryš- 
kintų šią paralelę. 


Šis pacientas seniai žinojo sapnų aiškinimo reikalavimus. 
Kitas, ko gero, būtų sudirgęs, kad tokia menka detalė - stalo 
forma - tapo tyrimo objektu. Iš tiesų, mes nemanome, kad sap- 
ne yra atsitiktinių ar nereikšmingų dalykų, ir tikimės, kad jis 
paaiškės, išsiaiškinus kaip tik tokias nereikšmingas, nemoty- 
vuotas detales. Tikriausiai nustebsite, kad sapno darbas mintį 
„mūsų šeimoje yra taip pat, kaip anoje“ išreiškia pasirinkdamas 
stalą. Bet ir tai nustos stebinti, kai išgirsite, kad anos šeimos 
pavardė - Tischler [stalius]. Sapnuojantysis, susodinęs savo šei- 
mos narius aplink tokį stalą, teigia, kad jie irgi Tischleriai. 
Atkreipkite dėmesį į tai, kaip pateikdamas sapnų aiškinimus 
norom nenorom tampi netaktiškas. Dabar suprasite, koks yra 
vienas iš minėtų sunkumų renkantis pavyzdžius. Lengvai ga- 
lėjau pakeisti šitą pavyzdį kitu, bet tikriausiai vieno netakto 
būčiau išvengęs mainais padarydamas kitą. 


Man regis, pats laikas įvesti du terminus, kuriais jau seniai 
galėjome naudotis. Tai, ką pateikia sapnas, pavadinkime išreikš- 
tuoju sapno turiniu [manifester Trauminhalt], o slaptąjį turinį, 
kurį privalome atrasti, padedami sapno elementus lydinčių 
minčių, - slaptosiomis sapno mintimis [latente Traumgedankel. 
Dabar atkreipsime dėmesį, kokius santykius tarp išreikštojo 
sapno turinio ir slaptųjų jo minčių rodo mūsų aptarti pavyz- 
džiai. Šie santykiai gali būti labai įvairūs. Pavyzdžiuose a) ir b) 
išreikštasis sapno elementas yra sudedamoji slaptosios sapno 
minties dalis, beje, labai menka. Didelę ir sudėtingą psichinę 
struktūrą, sudarytą iš nesąmoningų sapno minčių, išreikšta- 

jame sapno turinyje atspindi nedidelis tos struktūros fragmen- 
tas arba, kitais atvejais, užuomina į ją, replika, santrumpa te- 
legrafo stiliumi. Iš šios nuotrupos ar užuominos aiškinimo dar- 
bas atkuria visumą; tai itin gerai pavyko pavyzdyje b). Vadi- 
nasi, vienas iš sapno darbo atliekamų iškraipymų yra tikrojo 
turinio pakeitimas nuolauža ar užuomina. Be to, pavyzdyje c) 
galime įžvelgti ir kitą santykį, dar aiškiau ir gryniau išreikštą 
tolesniuose pavyzdžiuose. 


d) Sapnuojantysis ištraukia [hervorzieht] iš palovės pažįstamą 
damą. Jis pats paaiškina šio sapno elemento prasmę pirma į gal- 
vą atėjusia mintimi. Tai reiškia: jis teikiąs pirmenybę [Vorzug| 
šiai damai. 


e) Kitas sapnuoja savo brolį, tūnantį dėžėje. Pirma atėjusi min- 
tis dėžę pakeičia spinta [Schrank|], o antra paaiškina: brolis sa- 
ve riboja [schrūnkt sich ein]. 


f) Sapnuojantysis lipa į kalną, nuo kurio itin toli matyti. Tai 
skamba visiškai racionaliai, turbūt nėra net ką aiškinti, nebent 
pasiteirauti, ką primena šis sapnas ir kokie motyvai jį dabar 
sukėlė. Deja, klystate; šį sapną reikėjo aiškintis ne mažiau už 
kurį kitą, kur kas labiau neaiškų. Sapnavusysis prisimena 
anaiptol ne savo kopimus į kalnus; jam dingteli, kad vienas 
pažįstamas leidžia „Apžvalgą“ [Rundschau], kurioje aptaria mū- 
sų santykius su tolimiausiomis šalimis. Tad slaptoji sapno min- 
tis yra sapnavusiojo identifikacija su „Apžvalgos“ leidėju. 


Čia išreikštąjį ir slaptąjį sapno elementus sieja kitokio po- 
būdžio santykis. Pirmasis yra ne tiek antrojo iškraipymas, kiek 
jo pavaizdavimas, plastiška, konkreti iliustracija, kurios pagrin- 
das - žodžių sąskambis. Tiesa, kaip tik todėl tai vėl savotiškas 
iškraipymas, nes mes jau seniai pamiršome, iš kokio konkre- 
taus vaizdo kilo žodis, todėl ir neatpažįstame jo vėl pakeisto 
vaizdu. Prisiminę tai, kad išreikštąjį sapno turinį paprastai 

sudaro vizualūs vaizdai, kad kur kas rečiau pasitaiko mintys 
ir žodžiai, suprasite, kad toks santykis itin reikšmingas sapno 
atsiradimui. Taip pat pamatysite, kad šitaip išreikštajame sap- 
no turinyje galima sukurti daugybę abstrakčių minčių pakai- 
talų, vienaip ar kitaip pasitarnaujančių ketinimui jas nuslėpti. 
Tai primena galvosūkio techniką. Iš kur randasi sąmojis, ku- 
riuo paprastai pasižymi šie vaizdai, - tai ypatingas klausimas, 
kurio čia nebūtina aptarinėti. 


Turiu nutylėti ketvirtą galimą santykį tarp išreikštojo ir slap- 
tojo sapno elementų, kol jo ypatybių neatskleidė mūsų techni- 
ka. Bet ir jį pateikęs neišsemčiau visų įmanomų santykių aibės, 
o mūsų tikslams kol kas pakaks ir tiek. 


Ar dabar išdrįsite aiškintis visą sapną? Pamėginkime ir pa- 
matysime, ar jau esame pasirengę tokiai užduočiai. Žinoma, 
pasirinksiu ne patį neaiškiausią sapną, bet tokį, kuris puikiai 
atskleidžia sapnų ypatybes. 


Jauna, bet jau seniai ištekėjusi dama sapnuoja: ji sėdi su savo 
vyru teatre, pusė parterio visai tuščia. Jos vyras sako, kad Eliza L. ir 
jos jaunikis irgi norėję eiti, bet gavę tik blogas vietas - tris už 1 flori- 
ną ir 50 kreicerių, 0 tokios vietos jiems juk netinka. Ji mano, kad tai 
anaiptol ne bėda. 


Pirmiausia sapnavusioji sako, kad išreikštasis sapno turi- 
nys atskleidžia sapno dingstį. Jos vyras tikrai jai pasakojęs, kad 
ką tik susižiedavo Eliza L., beveik bendraamžė jos pažįstama. 
Sapnas yra reakcija į šią žinią. Jau žinome, kad paskutinių die- 
nų išgyvenimai yra akivaizdi daugelio sapnų dingstis, ir sap- 
navusieji dažnai nedvejodami pateikia tokias nuorodas. Pana- 
šaus pobūdžio informaciją sužinome ir apie kitus išreikštojo 
sapno elementus. Iš kur detalė, kad viena parterio pusė tuščia? 
Tai užuomina į tikrą praėjusios savaitės įvykį. Ji nusprendė nu- 
eiti į teatro spektaklį ir iš anksto nupirko bilietus, taip anksti, 

kad turėjo sumokėti papildomą mokestį. Kai jie atėjo į teatrą, 
paaiškėjo, koks bergždžias buvo jos rūpestis, mat viena parterio 
pusė buvo apytuštė. Galima buvo nusipirkti bilietus spektaklio 
dieną. Jos vyras nepraleido progos paerzinti ją dėl to skubotu- 
mo. Iš kur 1 florinas 50 kreicerių? Tai visai kiti dalykai, nesusi- 
ję su ankstesniais, bet irgi užuomina į paskutinių dienų įvykį. 
Jos brolienė gavusi iš vyro dovanų 150 florinų; ta kvaila višta 
nesumojusi nieko kito, tik nuskuosti pas juvelyrą ir išleisti pi- 
nigus papuošalams. Iš kur 3? Apie tai ji nieko nežinanti, na, 
nebent tai, kad sužadėtinė Eliza L. tik trim mėnesiais jaunesnė 
užją, beveik prieš dešimt metų ištekėjusią moterį. Iš kur ta ne- 
sąmonė, kad einant dviese perkami trys bilietai? Ji nieko neat- 
sako ir apskritai nepateikia daugiau jokių minčių. 


Bet tos kelios jai į galvą atėjusios mintys suteikė mums tiek 
daug medžiagos, kad slaptąsias sapno mintis galime atspėti. Į 
akis krinta tai, kad pasakodama apie sapną ji kelissyk pabrėžia 
laiko veiksnį, kuris sieja įvairias pateiktos medžiagos dalis. Ji 
per anksti užsisakė bilietus į teatrą, pirma laiko juos paėmė, to- 
dėl turėjo sumokėti mokestį; ir brolienė pasiskubino nunešti pi- 
nigus juvelyrui ir nusipirkti papuošalą, tarsi ji būtų galėjusi 
pavėluoti. Pridurkime prie šitaip pabrėžiamų apibūdinimų („per 
anksti“, „skubotai“) sapno pretekstą - žinią, kad tik trim mė- 
nesiais jaunesnė draugė dabar susirado gerą vyrą; pridurkime 
brolienę smerkiančią kritiką: kvaila taip skubėti, - ir tarsi sa- 
vaime atsiskleis slaptųjų sapno minčių seka, kurią labai iškrai- 
pytą atspindi išreikštasis sapnas: „Kvaila buvo taip skubintis 
tekėti! Elizos pavyzdys rodo, kad ir vėliau būčiau susiradusi 
vyrą“. (Skubotumą liudija jos elgesys, perkant bilietus, ir bro- 
lienės elgesys, perkant papuošalą. Vedybas pakeičia ėjimas į 
teatrą.) Tokia būtų pagrindinė mintis; nebūdami visai tikri, nes 
šioje vietoje reikėtų išgirsti sapnavusiosios komentarą, visgi, 
ko gero, galime tęsti toliau: „Už tuos pinigus būčiau gavusi 
šimtąkart geresnį!“ (150 florinų yra 100 kartų daugiau už 1 flo- 
riną 50 kreicerių.) Jeigu galėtume pakeisti pinigus kraičiu, tai 

reikštų, kad vyras įsigyjamas už kraitį; ir papuošalas, ir blogi 
bilietai būtų vyro pakaitalas. Dar puikiau būtų, jei kaip tik ele- 
mentas „trys bilietai“ kaip nors sietųsi su vyru. Bet mūsų ži- 
nios taip toli nesiekia. Mes tik atspėjome, kad sapnas išreiškia 
jos panieką vyrui ir apgailestavimą taip anksti ištekėjus. 


Man regis, šie pirmojo sapno aiškinimo rezultatai labiau ste- 
bina ir glumina, nei patenkina. Pernelyg daug visko užgriūva, 
daugiau, nei dabar įstengiame aprėpti. Akivaizdu, kad dar ne- 
išsemsime šio sapno pamokų. Paskubėkime susumuoti tai, ką 
tikrai naujo sužinojome. 


Pirma: nuostabu, kad slaptosios sapno mintys labiausiai iš- 
ryškina skubotumo elementą; kaip tik tai išreikštasis sapnas 
visiškai nutyli. Neatlikę analizės negalėjome net įtarti, kad šis 
veiksnys vaidina kokį nors vaidmenį. Atrodo, kad visiškai įma- 
noma, jog kaip tik pagrindinis dalykas - nesąmoningų minčių 
branduolys - neatsispindi išreikštajame sapne. Tai esmingai kei- 
čia visą įspūdį apie sapną. Antra: sapne yra absurdiškas sugre- 
tinimas - trys už 1 fl. 50 kr.; spėjame, kad tarp sapno minčių 
yra tokia: nesąmonė buvo (taip anksti tekėti). Ar galima neigti, 
kad šią mintį „nesąmonė buvo...“ vaizduoja kaip tik absurdiš- 
kas išreikštojo sapno elementas? Trečia: palyginę matome, kad 
išreikštųjų ir slaptųjų elementų santykis nėra paprastas, anaip- 
tol ne visada išreikštasis elementas pakeičia slaptąjį. Priešin- 
gai, abi stovyklas sieja grupinis sąryšis, ir išreikštasis elemen- 
tas gali atstovauti keletui slaptųjų, o slaptąjį gali pakeisti kele- 
tas išreikštųjų elementų. 


Daug nuostabių dalykų galime pasakyti ir apie sapno pras- 
mę bei sapnavusiosios požiūrį į ją: Moteris sutinka su aiškini- 
mu, bet stebisi juo. Ji nežinojusi, kad taip niekina savo vyrą; ji 
taip pat nežinanti, už ką galėtų jį taip niekinti. Žodžiu, čia dar 
daug kas nesuprantama. Tikrai manau, kad nesame pakanka- 
mai pasirengę aiškinti sapnus, kad turime dar kiek pasimokyti 
ir pasiruošti. 

Aštunta paskaita 


Vaikų sapnai 


Ponios ir ponai! Susidaro įspūdis, kad kiek paskubėjome. Grįž- 
kime truputį atgal. Prieš paskutinįsyk mėgindami savąja techni- 
ka įveikti sapno iškraipymo sunkumus sakėme, kad geriausias 
būdas juos apeiti - pasirinkti nedaug teiškraipytus ar apskritai 
neiškraipytus sapnus, žinoma, jeigu tokių sapnų apskritai esa- 
ma. Taigi ir vėl nukrypstame nuo mūsų pažinimo raidos, nes 
tai, kad esama iškraipymo nepaveiktų sapnų, buvo pastebėta 
tik ilgą laiką nuosekliai naudojantis aiškinimo technika ir ana- 
lizuojant iškraipytus sapnus. 


Tokius mums reikalingus sapnus sapnuoja vaikai. Tai trum- 
pi, aiškūs, rišlūs, lengvai suprantami, nedviprasmiški - bet visgi 
sapnai. Tik nemanykite, kad visi vaikų sapnai tokie. Sapnų iš- 
kraipymas randasi labai ankstyvoje vaikystėje; yra užfiksuota 
penkerių-aštuonerių metų vaikų sapnų, pasižyminčių beveik 
visomis vėlesnių sapnų ypatybėmis. Bet apsiriboję amžiumi nuo 
pastebimos psichinės veiklos pradžios iki ketverių arba pen- 
kerių metų atrasite visą aibę sapnų, kuriuos galima pavadinti 
infantiliais ir kurie pasitaiko ir vėlesniais vaikystės metais. Net 
ir suaugusieji tam tikromis aplinkybėmis sapnuoja sapnus, pri- 
lygstančius tipiškai infantiliems. 


Pasitelkę šiuos vaikų sapnus, galime lengvai ir užtikrintai 
padaryti išvadas apie sapno esmę, kurios, tikėkimės, bus ir le- 
miamos, ir visuotinės. 

1. Norint suprasti šiuos sapnus nereikia analizės, nereikia 
jokios technikos. Nereikia klausinėti sapną pasakojančio vai- 
ko. Tereikia prie jo sapno pridurti kiek žinių iš vaiko gyveni- 
mo. Kaskart būna kažkoks sapną paaiškinantis ankstesnės die- 
nos išgyvenimas. Sapnas yra psichikos reakcija miegant į šį die- 
nos išgyvenimą. 


Išklausykime keletą pavyzdžių, kuriais galėsime grįsti to- 
lesnes išvadas. 


a) 1 metų ir 10 mėnesių berniukas sveikindamas turi įteikti 
pintinę vyšnių. Jis tai daro aiškiai nenoromis, nors jam ir paža- 
dėta, kad keletą vyšnių gausiąs ir jis. Kitą rytą berniukas pasa- 
koja savo sapną: He(r)manas suvalgė visas vyšnias. 


b) 3 metų ir 3 mėnesių mergaitė pirmą kartą plaukinama 
valtimi po ežerą. Kai reikia lipti iš valties, ji atsisako ir grau- 
džiai apsiverkia. Jai atrodo, kad laikas plaukiojant per greitai 
prabėgo. Kitą rytą: Šiąnakt aš plaukiojau po ežerą. Turbūt galime 
pridurti, kad šis plaukiojimas buvo ilgesnis. 


c) 5 metų ir 3 mėnesių berniukas dalyvauja iškyloje į 
Ešerntalį prie Halštato. Anksčiau jis girdėjo, kad Halštatas 
yra Dachšteino papėdėje. Šis kalnas berniuką labai domino. 
Iš buto Auzėje, kur šeima gyveno, gerai matomas Dachštei- 
nas, O pro žiūronus - ir Simonihiutė. Vaikas kelissyk mėgino 
įžiūrėti Simonihiutę pro žiūronus; neaišku, ar sėkmingai. Iš- 
kylos pradžioje jis buvo kupinas džiaugsmingo lūkesčio. Vos 
prieš akis išnirus naujam kalnui berniukas klausdavo: „Ar tai 
Dachšteinas?“ Kuo dažnesnis būdavo neigiamas atsakymas, tuo 
labiau jis dirgo, galiausiai visai nutilo ir net nepanoro paėjėti 
iki krioklio. Manyta, kad berniukas pervargo, bet kitą rytą jis 
džiūgaudamas papasakojo: „Šiąnakt sapnavau, kad mes buvo- 
me ant Simonihiutės.“ Štai ko jis tikėjosi šioje išvykoje. Klausi- 

nėjamas pridūrė tik tai, ką buvo anksčiau girdėjęs: reikia še- 
šias valandas lipti laipteliais aukštyn. 


Šitų trijų sapnų pakaks, kad gautume visas norimas žinias. 


2. Akivaizdu, kad šie vaikų sapnai nėra beprasmiai; tai su- 
prantami ir visaverčiai psichiniai aktai. Prisiminkite anksčiau mi- 
nėtą medicinos požiūrį į sapną, prisiminkite alegoriją apie 
nemuzikalaus Žmogaus pirštų užgaunamus pianino klavišus. 
Neįmanoma nepastebėti, kaip tokį suvokimą neigia šitie vai- 
kų sapnai. Būtų pernelyg keista, jeigu kaip tik vaikas miego- 
damas įstengtų išgyventi visaverčius psichinius aktus, o tuo 
tarpu suaugęs Žmogus tomis pačiomis aplinkybėmis pasiter- 
kintų mėšlungiškomis reakcijomis. Be to, galime teigti, kad vai- 
ko miegas geresnis ir gilesnis. 


3. Šiuose sapnuose nėra sapno iškraipymo, todėl jų nereikia 
aiškinti. Išreikštasis sapno turinys čia sutampa su slaptuoju. 
Vadinasi, iškraipymas nėra esminis sapno bruožas. Drįstu tikėtis, 
kad dabar jums nusirito akmuo nuo širdies. Bet kiek pagalvoję 
turėsime pripažinti, kad ir šie sapnai truputį iškraipyti, kad 
esama šiokio tokio skirtumo tarp išreikštojo sapnų turinio ir 
slaptųjų jų minčių. 


4. Vaiko sapnas yra reakcija į dienos išgyvenimą, sukėlusį 
apgailestavimą, troškimą, palikusį neįgyvendintą norą. Sapnas 
tiesiogiai, atvirai išpildo šitą norą. Prisiminkite mūsų samprota- 
vimus apie vidinių ir išorinių kūno dirginimų vaidmenį trik- 
dant miegą ir sukeliant sapnus. Susipažinome su tikrais šitą 
vaidmenį patvirtinančiais faktais, bet visgi nedaug sapnų ga- 
lėjome taip paaiškinti. Šiuose vaikų sapnuose neaptinkame jo- 
kios užuominos į somatinius dirginimus; ir apsirikti čia nega- 
lime, nes sapnai yra visiškai suprantami ir lengvai apžvelgiami. 
Bet tai nereiškia, kad turime neigti tai, jog sapnas gali atsirasti 

dėl dirginimo. Galime tik paklausti, kodėl nuo pat pradžių 
užmiršome, kad būna ne tik fizinių, bet ir psichinių miegą 
trikdančių dirginimų? Juk žinome, kad kaip tik tokie jauduliai 
dažniausiai trikdo suaugusio žmogaus miegą, kliudydami jam 
susikurti tokią psichinę būseną, kuri būtina norint užmigti, 
atitraukti dėmesį nuo pasaulio. Jis nenorėtų pasitraukti iš ak- 
tyvaus gyvenimo, mieliau tęstų darbą su jam rūpimais daik- 
tais, todėl ir neužmiega. Vaikui toks psichinis sapną trikdan- 
tis dirginimas yra nepatenkintas jo noras, į kurį jis reaguoja 
sapnu. 


5. Dabar iš karto galime paaiškinti sapno funkciją. Sapnas, 
kaip reakcija į psichinį dirginimą, turi šį patenkinti, kad jis nu- 
stotų veikęs ir galima būtų toliau miegoti. Dar nežinome, ko- 
kiu būdu per sapną dinamiškai patenkinamas dirginimas, bet 
jau matome, kad sapnas ne trikdo miegą, kaip paprastai mano- 
ma, bet saugo jį, šalina miego trikdžius. Nors mums atrodo, kad 
būtume geriau miegoję, jei nebūtų buvę sapno, bet tai netiesa; 
jeigu ne sapnas, iš viso nebūtume užmigę. Tai jo nuopelnas, 
kad apskritai miegojome. Jis negalėjo mūsų nesutrukdyti, kaip 
naktinis sargas kartais negali apsieiti netriukšmavęs, norėda- 
mas nuginti ramybės drumstėjus, kurie triukšmaudami mus 
pažadintų. 


6. Pagrindinė sapno ypatybė yra ta, kad jį sukelia noras, o 
jo turinį sudaro šio noro įgyvendinimas. Antra taip pat nuola- 
tinė ypatybė: sapnas ne tiesiog išreiškia mintį, bet kaip haliuci- 
nacinis išgyvenimas vaizduoja, jog noras išsipildė. Aš norėčiau 
plaukioti po ežerą, - toks yra sapną sukėlęs noras; sapno turinys: 
aš plaukioju ežere. Tad ir šiuose paprastuose vaikų sapnuose esa- 
ma skirtumo tarp išreikštojo ir slaptojo sapno turinio, ir čia slap- 
toji sapno mintis iškraipoma — mintis paverčiama išgyvenimu. Aiš- 
kinant sapną pirmiausia reikia panaikinti kaip tik šitą pakeiti- 
mą. Jei paaiškėtų, kad jis yra bendriausia sapno ypatybė, tai 
anksčiau pateiktą sapno fragmentą „matau savo brolį dėžėje“ 

reikėtų aiškinti ne „mano brolis apsiriboja“, bet „norėčiau, kad 
mano brolis apsiribotų, mano brolis turi apsiriboti“. Ko gero, tik 
antroji iš dviejų čia pateiktų bendrųjų sapno ypatybių nesusi- 
lauks prieštaravimų ir bus priimta. Be to, tik išsamesni tyrinė- 
jimai leis nustatyti, ar visada sapną sukelia noras, o ne būgš- 
tavimas, ketinimas ar priekaištas, bet jie nepaneigs antrosios 
sapno ypatybės: sapnas ne tiesiog pakartoja dirginimą, bet nu- 
traukia jį, pašalina, panaikina, leisdamas savotiškai jį išgyventi. 


7. Remdamiesi šiomis sapno ypatybėmis vėl prisiminkime 
sapno palyginimą su riktu. Aptardami riktus išskyrėme trik- 
dančią ir sutrikdytą tendencijas, - riktas buvo jų abiejų kompro- 
misas. Sapnui tinka ta pati schema. Sutrikdyta tendencija čia 
tegali būti noras miegoti. Trikdančią tendenciją pakeičiame 
psichiniu dirginimu, t. y. noru, kuris siekia būti įgyvendin- 
tas, nes iki šiol nėsusidūrėme su kitais sapną trikdančiais psi- 
chiniais dirginimais. Sapnas irgi yra kompromiso padarinys. 
Miegi, bet kartu patiri noro išpildymą; patenkini norą, bet kar- 
tu toliau miegi. Ir viena, ir kita tendencija iš dalies įvykdoma, 
iš dalies ne. 


8. Prisiminkite, kaip kažkada mėginome suprasti sapnus 
remdamiesi faktu, kad tam tikri labai aiškūs fantazijos dariniai 
vadinami „dienos sapnais“. Tokiais dienos sapnais iš tikrųjų 
išpildome norus - garbėtroškos arba erotinius, - kuriuos pui- 
kiai žinome, išpildome įsivaizduodami, galbūt įsivaizduoda- 
mi labai gyvai, bet niekada neišgyvendami kaip haliucinaci- 
jų. Tad iš abiejų sapno ypatybių čia išlieka mažiau patikima, 
o kita, kaip priklausanti nuo miego būsenos ir nerealizuoja- 
ma būdraujant, visiškai atkrinta. Vadinasi, kalbos vartosena 
numano tai, kad pagrindinė sapno ypatybė - norų išpildymas. 
Beje, jeigu išgyvenimas sapne irgi tėra tik dėl miego būsenos 
kiek pakitęs vaizduotės produktas, - žodžiu, „naktinis die- 
nos sapnas“, — tai iškart aišku, kad sapno susidarymo proce- 
sas gali panaikinti naktinį dirginimą ir atnešti pasitenkinimą, 

nes ir „dienos sapnai“ yra veikla, susijusi su pasitenkinimu ir 
tik dėl jo atliekama. 


Bet panašią prasmę turi ir kiti plačiai paplitę posakiai. Ži- 
nomos patarlės sako: kiaulė sapnuoja giles, žąsis - kukurū- 
zus; arba klausia: ką sapnuoja višta? — Soras. Vadinasi, pa- 
tarlė nusileidžia dar žemiau nei mes, nuo vaiko prie gyvūno, 
tvirtindama, kad sapno turinys yra poreikio patenkinimas. At- 
rodo, kad daugybė kitų posakių irgi užsimena apie tai, pvz., 
tokie: „gražu, kaip sapne“, „šito nė sapne nesusapnuosi“, „ne- 
galėjau šito įsivaizduoti net keisčiausiame sapne“. Akivaiz- 
du, kad tokie posakiai patvirtina mūsų prielaidą. Juk pasitaiko 
ir siaubingų, ir nemalonaus arba neutralaus turinio sapnų, bet 
kalboje tai neatsispindi. Tiesa, minimi ir „blogi“ sapnai, bet 
visgi mūsų kalbai sapnas yra vien norų išpildymas. Nerasi- 
me ir patarlės, teigiančios, tarkime, kad kiaulė arba žąsis sap- 
nuoja, kaip jas pjauna. 


Žinoma, neįmanoma, kad apie sapnus rašę autoriai nebūtų 
pastebėję šios sapno ypatybės - norų išpildymo. Priešingai, tai 
atsitikdavo labai dažnai, bet nė vienam jų neatėjo į galvą pri- 
pažinti šią ypatybę visuotine ir laikyti ją kertine aiškinant sap- 
nus. Nesunku įsivaizduoti, kas galėjo juos stabdyti, - panagri- 
nėsime tai vėliau. 


Bet pažvelkite, kiek daug sužinojome, deramai įvertinę vai- 
kų sapnus, ir beveik be jokių pastangų! Sužinojome, kad sapno 
funkcija yra apsaugoti miegą; kad jis atsiranda veikiant dviem 
konkuruojančioms tendencijoms, iš kurių viena - poreikis mie- 
goti — yra nuolatinė, o antra siekia patenkinti psichinį dirgini- 
mą; įrodėme, kad sapnas yra prasmingas psichinis aktas, o dvi 
pagrindinės jo ypatybės - tai norų išpildymas ir haliucinacinis 
išgyvenimas. Ir kartu vos neužmiršome, kad užsiimame psi- 
choanalize. Mūsų darbas nepasižymėjo jokiais specifiniais po- 
žymiais, vien sąsaja su riktais. Kiekvienas psichologas, ničnieko 

nežinodamas apie psichoanalizės prielaidas, galėtų šitaip pa- 
aiškinti vaikų sapnus. Kodėl nė vienas jų to nepadarė? 


Jeigu sapnai būtų tik infantilūs, tai problema jau būtų iš- 
spręsta; mūsų užduotis atlikta, ir nereikėtų kamantinėti sap- 
navusiojo, neprireiktų nesąmoningų reiškinių ir laisvųjų aso- 
ciacijų. Bet kaip tik tai, matyt, ir yra mūsų tolesnė užduotis. 
Jau nesyk patyrėme, kad sapno ypatybės, kurias pradžioje lai- 
kėme visuotinėmis, būdingos tik kai kuriems tam tikros rūšies 
sapnams. Vadinasi, svarbu tai, ar tos bendros ypatybės, kurias 
atskleidė vaikų sapnai, yra nuolatinės, ar jos būdingos ir ne- 
aiškiems sapnams, kurių išreikštasis turinys, atrodytų, visai ne- 
susijęs su kokiu nors užsilikusių dienos noru. Mūsų nuomone, 
šie sapnai buvo itin smarkiai iškraipyti, todėl negalime išsyk 
apie juos spręsti. Kartu manome, kad galėsime juos paaiškinti 
pasitelkę psichoanalizės techniką, kurios neprireikė aiškinan- 
tis vaikų sapnus. 


Beje, yra dar viena grupė neiškraipytų sapnų, kuriuose ne- 
sunku įžvelgti noro išpildymą. Tai tokie sapnai, kuriuos visą 
gyvenimą sukelia imperatyvūs kūno poreikiai: alkis, trošku- 
lys, seksualinis poreikis; žodžiu, jie yra noro išpildymas rea- 
guojant į vidinius kūno dirginimus. Užrašiau vienos 19 mėne- 
sių mergaitės sapną, kurį sudarė meniu ir prie jo pridurtas mer- 
gaitės vardas (Anna F..., žemuogės, avietės, kiaušinienė, košė); 
tai buvo reakcija į priverstinio badavimo dieną, sutrikus 
virškinimui kaip tik dėl dviejų sapne minimų uogų. Tą pačią 
dieną turėjo badauti ir paslankaus inksto kamuojama beveik 
septyniasdešimtmetė jos senelė, kuri tą naktį sapnavo esanti 
svečiuose, kur jai siūlomi didžiausi skanėstai. Stebint verčia- 
mus badauti kalinius ir kelionėse bei ekspedicijose nepritek- 
lių patyrusius Žmones nustatyta, kad šiomis aplinkybėmis 
nuolat sapnuojamas tokių poreikių tenkinimas. Antai Otto 
Nordenskjoldas knygoje Antarctic (1904) rašo apie kartu žie- 
mojusią komandą (t. 1, p. 336): „Sapnai, niekada anksčiau 

nebuvę tokie gausūs ir ryškūs, labai aiškiai rodė, kur link kry- 
po intymiausios mūsų mintys. Net tie mūsų draugai, kurie šiaip 
jau sapnuodavo itin retai, dabar kas rytą, kai dalindavomės šio 
fantazijų pasaulio įspūdžiais, galėjo papasakoti ilgiausias isto- 
rijas. Visos jos siejosi su išoriniu, dabar tokiu tolimu pasauliu, 
bet dažnai taikėsi prie dabartinių aplinkybių... Pagrindiniai da- 
lykai, apie kuriuos dažniausiai sukdavosi mūsų sapnai, buvo 
valgymas ir gėrimas. Vienas iš mūsų, itin dažnai lėbaudavęs 
naktinėse puotose, rytais džiūgaudavo galėdamas paskelbti, 
kad jis „suvalgė trijų patiekalų pietus“; kitas sapnuodavo ta- 
baką, kalnus tabako; dar kitas - laivą atviroje jūroje, iškėlusį 
visas bures ir artėjantį prie mūsų. Verta paminėti dar vieną sap- 
ną: ateina laiškanešys ir ilgai aiškina, kodėl taip ilgai reikėjo 
laukti pašto, - jis nunešęs jį ne tuo adresu, o paskui vos beatga- 
vęs. Žinoma, miegant vykdavo ir dar labiau neįmanomi daly- 
kai, bet į akis krinta fantazijos stygius, kuriuo pasižymi beveik 
visi sapnai, - ir mano paties, ir kitų sapnuotieji. Neabejoju, kad 
visi šie sapnai, jei jie būtų buvę užrašyti, sukeltų didelį psicho- 
logų susidomėjimą. Nesunku įsivaizduoti, kaip laukdavome 
miego, galėjusio suteikti viską, ko kiekvienas iš mūsų karščiau- 
siai troško“. Pacituosiu dar Du Prelį: „Mungo Parkas, alpda- 
mas iš troškulio vienos kelionės po Afriką metu, be perstojo 
sapnavo vandeningus savo gimtinės slėnius ir pievas. Alkio 
kamuojamas Trenckas sapnavo esąs Sternšancėje Magdebur- 
ge, tarp daugybės valgių, o Georgas Backas, pirmosios Fran- 
klino ekspedicijos dalyvis, kone mirtimi galuodamasis dėl siau- 
bingų nepriteklių nuolat regėjo sapne gausybę patiekalų. 


Kas per vakarienę persivalgęs aštrių patiekalų naktį pajun- 
ta troškulį, tas nesunkiai susapnuos, kad geria. Aišku, stipresnį 
valgio ar gėrimo poreikį neįmanoma patenkinti sapno vaizdi- 
niais; iš tokio sapno nubundi jausdamas troškulį ir turi tikrai 
atsigerti. Sapnas šiuo atveju mažai gelbsti, bet visgi aišku, kad 
juo mėginta nuslopinti dirginimą, vertusį nubusti ir veikti. Kai 
poreikiai nėra labai dideli, pasitenkinimą teikiantys sapnai daž- 
nai pasiekia savo tikslą. 

Sapnai, atsirandantys veikiant seksualiniam dirginimui, ir- 
gi teikia pasitenkinimą, bet šis pasižymi tam tikromis ypaty- 
bėmis, kurias verta paminėti. Kadangi seksualinis potraukis 
kiek mažiau priklauso nuo objekto nei alkis ar troškulys, pasi- 
tenkinimas sapne su poliucijomis gali būti realus, be to, labai 
dažnai realus pasitenkinimas susipina su neaiškiu ar iškreiptu 
sapno turiniu dėl tam tikrų santykio su objektu sunkumų, ku- 
riuos aptarsime vėliau. Ši sapnų su poliucijomis ypatybė pa- 
verčia juos, anot O. Ranko, patogiais objektais studijuojant sap- 
nų iškraipymus. Beje, ne vien pasitenkinimą atrasime visuose 
poreikius atspindinčiuose suaugusių Žmonių sapnuose; juose 
yra ir kitų dalykų, susijusių su grynai psichiniu dirginimų; no- 
rėdami juos suprasti turime atlikti aiškinimo darbą. 


Beje, anaiptol neteigiame, kad infantilius sapnus primenan- 
tys suaugusiųjų sapnai, kuriais išpildomi norai, tėra reakcijos į 
minėtuosius imperatyvius poreikius. Teko susidurti ir su 
trumpais bei aiškiais tokio pobūdžio sapnais, atspindinčiais 
tam tikrų dominuojančių situacijų, kurių ištakos yra neabejo- 
tinai psichiniai dirginimai, poveikį. Pvz., nerimo sapnai, kai 
prieš kelionę, svarbią parodą, paskaitą, vizitą sapnuoji, kad 
tai jau įvyko, t. y. pasieki savo tikslą išvakarėse, sapnuoji esąs 
teatre, bendrauji svečiuose. Arba sapnai, teisėtai vadinami 
komforto sapnais, kai norėdamas dar kiek numigti, sapnuoji, 
jog jau atsikėlei, prausiesi arba esi mokykloje, o iš tikrųjų to- 
liau miegi, žodžiu, mieliau atsikeli sapne nei tikrovėje. Noras 
miegoti, kuris, kaip pripažinome, nuolat veikia sapno susida- 
rymo procesą, šiuose sapnuose aiškiai reiškiasi kaip esminis 
sapno atsiradimo veiksnys. Poreikis miegoti pagrįstai atsidu- 
ria tarp kitų svarbių fizinių poreikių. 


Pateiksiu jums Schwindo paveikslo, esančio Miuncheno 
Schacko galerijoje, reprodukciją, rodančią, kaip teisingai daili- 
ninkas suvokė sapno radimąsi iš vyraujančios situacijos.* Tai 


* Žr. priedą. [Šiame leidime prieš psl. 121]. 

M. Schwind. Kalinio sapnas 

„Kalinio sapnas“, kurio turinys, žinoma, tegali būti išlaisvi- 
nimas. Nuostabu tai, kad kalinys turi išsilaisvinti per langą, 
nes kaip tik per langą prasiskverbia šviesa - dirginimas, nu- 
traukiantis kalinio sapną. Lipdamas aukštyn prie lango, jis, 
matyt, užimtų tas pozicijas, kuriose dabar matome vienas ant 
kito stovinčius gnomus, ir jei neapsirinku priskirdamas daili- 
ninkui pernelyg didelį įžvalgumą, tai viršutinio gnomo, ku- 
ris perpjauna virbus, t. y. atlieka tai, ko norėtų kalinys, veido 
bruožai primena jį patį. 


Kaip minėjome, visuose sapnuose, išskyrus vaikų bei infan- 
tilaus pobūdžio sapnus, mums kliudo sapno iškraipymas. Kol 
kas negalime pasakyti, ar šie sapnai irgi, kaip įtariame, yra no- 
rų išpildymas; išreikštasis jų turinys neleidžia pasakyti, koks 
psichinis dirginimas juos sukėlė, ir negalime įrodyti, kad jais 
irgi siekiama pašalinti šitą dirginimą. Matyt, juos reikia paaiš- 
kinti, t. y. išversti, pašalinti iškraipymus, pakeisti išreikštąjį 
turinį slaptuoju, — tik šitai atlikę galėsime nuspręsti, ar pasi- 
tvirtina kitų sapnų atveju tai, ką nustatėme nagrinėdami in- 
fantilius sapnus. 

Devinta paskaita 


Sapno cenzūra 


Ponios ir ponai! Studijuodami vaikų sapnus sužinojome, kaip 
atsiranda sapnai, kokia jų esmė ir funkcija. Sapnas — tai miegą 
trikdančių (psichinių) dirginimų pašalinimas, haliucinaciškai juos 
patenkinant. Tiesa, įstengėme paaiškinti tik vieną suaugusių 
žmonių sapnų grupę, kurią pavadinome infantiliais sapnais. 
Dar nežinome, kas vyksta sapnuojant kitus sapnus, jų ir nesu- 
prantame. Nesinorėtų menkinti rezultato, kurį jau gavome, 
reikšmės. Paaiškėjo, kad kaskart, kai sapnas mums visiškai su- 
prantamas, jis yra haliucinacinis noro patenkinimas. Toks su- 
tapimas negali būti nei atsitiktinis, nei nereikšmingas. 


Remdamiesi tam tikrais samprotavimais ir analogija su mū- 
siškiu riktų aiškinimu iškelsime prielaidą, kad kitokio pobū- 
džio sapnai yra iškraipyti kažkokio mums nežinomo turinio 
pakaitalai ir tegali būti kildinami tik iš šio turinio. Tolesnė mū- 
sų užduotis ir bus tirti bei suprasti šį sapno iškraipymą [Trau- 
mentstellung]. 


Sapnas atrodo mums keistas ir nesuprantamas kaip tik dėl 
sapno iškraipymo. Apie jį norėtume sužinoti: pirma, iš kur jis 
randasi, koks jo dinamizmas, antra, ką jis daro, ir galiausiai, 
kaip jis tai daro. Galime sakyti ir taip: sapno iškraipymas - tai 
sapno darbo [Traumarbeit] rezultatas. Norime aprašyti sapno 
darbą ir parodyti, kokios jėgos čia veikia. 

Dabar išklausykite tokį sapną. Jį užrašė viena mūsų rato 
dama*; pasak jos, šį sapną papasakojo garbinga, labai išsila- 
vinusi pagyvenusi dama. Sapnas nebuvo analizuotas. Refe- 
rentė pažymi, kad psichoanalitikui čia nieko nereikia aiškin- 
ti. Pati sapnavusioji jo irgi neaiškino, bet įvertino jį ir pasmerkė 
taip, tarsi būtų įstengusi jį paaiškinti. Mat apie šį sapną ji 
pasakė: tokia šlykšti kvailystė prisisapnuoja penkiasdešimt- 
metei moteriai, kuriai dienąnakt galvon neateina jokia kita 
mintis — vien rūpestis dėl savo vaiko. 


Tad sapnas apie „meilės tarnybą“. „Ji eina į garnizono ligoninę 
Nr. 1 ir sako sargybiniui prie vartų, kad turinti pakalbėti su vyr. 
gydytoju (ji ištaria jai nežinomą vardą), nes nori gauti tarnybą ligo- 
ninėje. Kartu ji taip pabrėžia žodį „tarnyba“, kad puskarininkis tuoj 
pat supranta, jog kalbama apie „meilės“ tarnybą. Ji - sena moteris, 
todėl jis praleidžia ją kiek padvejojęs. Užuot patekusi pas vyr. gydy- 
toją, dama atsiduria dideliame, tamsiame kambaryje, kuriame aplink 
ilgą stalą sėdi ir stovi daugybė karininkų ir karo gydytojų. Ji kreipia- 
si su pasiūlymu į kažkokį štabo gydytoją, kuris supranta ją iš pusės 
žodžio. Sapne ji kalba taip: „Aš ir daugybė kitų Vienos moterų ir 
jaunų merginų esame pasiruošę kareiviams, eiliniams ir karininkams 
be išimties...“ Šioje vietoje sapne girdisi kažkoks murmesys. Bet tai, 
kad visi ją teisingai suprato, rodo iš dalies sumišusios, iš dalies šel- 
miškos karininkų minos. Dama tęsia: „Žinau, kad mūsų sprendimas 
kiek keistokas, bet jis visiškai rimtas. Kareivio karo lauke irgi niekas 
neklausia, ar jis nori mirti, ar ne“. Minutė nejaukios tylos. Paskui 
štabo gydytojas apkabina ją per liemenį ir sako: „Gerbiamoji ponia, 
įsivaizduokite, kad iš tiesų įvyktų...“ (murmesys). Ji išsilaisvina iš jo 
ęlėbio galvodama: „Ir jis toks pats kaip visi“, - ir atsako: „O Dieve, 
aš esu sena moteris ir gal net neatsidursiu tokioje padetyje. Beje, vie- 
nos sąlygos reikia laikytis - atsižvelgti į amžių; kad nejauna moteris 
visai jaunam vaikinui... (murmesys); tai būtų siaubinga“. Štabo gy- 
dytojas: „Aš puikiai suprantu. Keli karininkai, tarp jų ir vienas jai 


* Ponia dr. von Hug-Hellmuth. 

piršęsis jaunystėje, garsiai juokiasi; dama pageidauja, jog ją nuvestų 
pas pažįstamą vyr. gydytoją, su kuriuo galutinai viską sutartų. Kar- 
tu labai sutrikusi ji suvokia, kad nežino jo vardo. Visgi štabo gydy- 
tojas itin mandagiai ir pagarbiai pasiūlo jai palypėti į antrą aukštą 
labai siaurais sraigtiniais geležiniais laiptais, vedančiais tiesiai iš 
kambario į kitus aukštus. Lipdama aukštyn ji girdi vieną karininką 
sakant: „Tai kolosalus sprendimas, nesvarbu, ar jauna, ar sena; pa- 
garba!“ Jausdama, kad tiesiog atlieka savo pareigą, begaliniais laip- 
tais ji kopia aukštyn. 


Šis sapnas per kelias savaites pasikartoja dar du sykius, kiek 
pakitęs, bet, pasak damos, tie pokyčiai visiškai nereikšmingi ir 
gana beprasmiai“. 


Sapno eiga primena dienos fantaziją: pertrūkių nedaug, kai 
kurias turinio detales galima buvo išsiaiškinti paklausus pačią 
damą, bet, žinia, to nebuvo padaryta. Bet labiausiai krinta į akis, 
įdomiausios yra kelios sapno spragos, - ne prisiminimų, 0 tu- 
rinio spragos. Trijose vietose turinys tarsi ištrintas; pokalbį to- 
se vietose, kuriose atsiranda šios spragos, pertraukia murme- 
sys. Kadangi analizės neatlikome, tai iš esmės neturime jokios 
teisės ką nors tvirtinti apie sapno turinį. Bet jo pateikiamos 
užuominos leidžia padaryti tam tikras išvadas, pvz., žodžiai 
„meilės tarnyba“ arba tie pokalbių fragmentai, kurie yra tie- 
siog prieš murmesį ir prašyte prašosi, kad būtų pratęsti - be to, 
visiškai vienareikšmiškai. Tai atlikę, gausime tokio turinio fan- 
taziją: vykdydama patriotinę pareigą, sapnavusioji ryžosi pa- 
sisiūlyti tenkinti kariškių - tiek karininkų, tiek eilinių - meilės 
poreikius. Žinoma, tai itin nepadoru, tai įžūlios libido fantazi- 
jos pavyzdys, bet sapne šito nerasime. Išreikštajame sapne vien 
neaiškus murmesys pasigirsta kaip tik ten, kur kontekstas pa- 
tvirtintų tokį prisipažinimą, — kaip tik ten kažkas prarasta ar 
nuslopinta. 

Tikiuosi, kad sutiksite, jog kaip tik šių vietų nepadorumas 
paskatino jas nuslopinti. Ar nežinote tokio įvykio analogijos? 
Mūsų dienomis jos nereikia toli ieškoti. Paimkite kokį nors po- 
litinį laikraštį ir pamatysite, kad kai kur teksto nėra, jo vietoje 
boluoja popierius. Žinote, kad tai laikraščių cenzūros darbas. 
Šiose dabar tuščiose vietose buvo parašyta kažkas, kas nepati- 
ko aukštiesiems cenzoriams, todėl ir buvo pašalinta. Jūs ma- 
note: labai gaila, tikriausiai tai buvo pati įdomiausia, „pati ge- 
riausia vieta“. 


Kitais atvejais cenzūra paveikia dar neparašytą tekstą. Au- 
torius numatė, kuriose vietose galima tikėtis cenzūros prieka- 
bių, todėl iš anksto jas sušvelnino, kiek pakeitė ar pasitenkino 
užuominomis į tai, ką iš tikrųjų norėjo pasakyti. Tokiu atveju 
popieriuje nėra tuščių vietų, bet iš tam tikrų vingrybių ir teks- 
to neaiškumų galime spėti, kad į būsimą cenzūrą atsižvelgta iš 
anksto. 


Neatsižadėkime šio palyginimo. Mes teigiame, kad ir sap- 
ne praleisti, murmesiu užmaskuoti žodžiai tapo cenzūros au- 
ka. Mes tiesiog kalbame apie sapno cenzūrą [Traumzensur|, pri- 
skirdami jai tam tikrą vaidmenį iškraipant sapną. Sapno cen- 
zūra įsikišo visur, kur išreikštajame sapno turinyje atsirado 
spragos. Turėtume žengti dar vieną Žingsnį ir pripažinti cen- 
zūros poveikį kas kartą, kai susiduriame su sapno elementu, 
kuris atsimenamas silpniau, neapibrėžčiau, labiau dvejojant nei 
kiti, aiškesni sapno elementai. Bet cenzūra retai reiškiasi taip 
atvirai, norėtųsi pasakyti, taip naiviai, kaip sapne apie „meilės 
tarnybą“. Daug dažniau ji veikia antruoju būdu, vietoj tikrojo 
turinio pateikdama užuominas, nuglaistytus, apytikrius faktus. 


Trečiasis sapno cenzūros veikimo būdas neprimena laikraš- 
čių cenzūros; tačiau kaip tik jį galiu pademonstruoti, pasitel- 
kęs kol kas vienintelį iki šiol analizuotą sapną. Prisiminkite sap- 
ną apie „tris blogus bilietus į teatrą už 1 floriną 50 kreicerių“. 

Slaptosios šio sapno mintys labiausiai pabrėžė elementą „per 
anksti, skubotai“. Tai reiškė: nesąmonė buvo taip anksti ište- 
kėti, taip pat absurdiška taip anksti įsigyti bilietus į spektaklį, 
juokinga, kad svainė taip skubotai išleido savo pinigus papuo- 
šalui. Šis svarbiausias sapno minčių elementas neprasprūdo į 
išreikštąjį sapno turinį; jame labiausiai pabrėžiamas ėjimas į 
teatrą ir bilietų pirkimas. Šitaip sukeitus akcentus, šitaip 
pergrupavus elementus, išreikštasis sapno turinys taip nutols- 
ta nuo slaptųjų sapno minčių, kad niekas ir neįtaria šias sly- 
pint anapus jo. Akcentų sukeitimas yra pagrindinė sapno iš- 
kraipymo priemonė, dėl kurios sapnas tampa toks keistas, kad 
sapnuojantysis tiesiog nenorėtų pripažinti sapno savo kūriniu. 


Praleidimas, modifikacija, medžiagos pergrupavimas - tai 
sapno cenzūros veiksmai ir jo iškraipymo priemonės. Sapno 
cenzūra yra priežastis arba viena priežasčių sapno iškraipy- 
mo, kurį dabar ir imsimės tirti. Modifikaciją ir pergrupavimą 
jau įpratome vadinti „perstūmimu“ [Verschiebung). 


Po šių pastabų apie sapno cenzūros veiksmus atkreipkime 
dėmesį į jos dinamizmą. Tikiuosi, kad netraktuojate šio termi- 
no pernelyg antropomorfiškai ir neįsivaizduojate sapno cen- 
zoriaus kaip mažo griežto žmogeliuko ar dvasios, apsigyve- 
nusios smegenų skilvelyje ir ten tvarkančios reikalus; taip pat 
tikiuosi, kad pernelyg jo nelokalizuojate, nemanote, kad yra 
kažkoks cenzūrą atliekantis „smegenų centras“, kurio cenzū- 
ruojantis poveikis išnyktų, pažeidus ar pašalinus šį centrą. Kol 
kas tai tik gana naudingas, dinamišką santykį nusakantis ter- 
'minas. Šis žodis netrukdo paklausti, kokios tendencijos veikia 
kokius sapno elementus; taip pat nenustebsime sužinoję, kad 
jau anksčiau esame susidūrę su sapno cenzūra, tik galbūt jos 
nepažinome. 


Taip išties buvo. Prisiminkite, kad pradėję naudoti mūsiš- 
kę laisvųjų asociacijų techniką padarėme stulbinamą atradimą. 

Patyrėme, kad mūsų pastangos nuo sapno elemento, pakaita- 
lo, nusigauti iki nesąmoningo elemento susidūrė su priešini- 
musi [Widerstand]. Sakėme, kad šis priešinimasis gali būti ne- 
vienodai stiprus, kartais milžiniškas, kartais gana silpnas. Pas- 
taruoju atveju aiškinant pakanka kelių tarpinių grandžių; bet 
jei priešinimasis didelis, tai nuo elemento eisime ilgomis aso- 
ciacijų grandinėmis, toldami nuojo ir pakeliui įveikdami visus 
sunkumus, susijusius su kritiniais prieštaravimais šioms aso- 
ciacijoms. Tai, ką aiškindami sapną jutome kaip priešinimąsi, 
dabar turime įtraukti į sapno darbą kaip sapno cenzūrą. Prieši- 
nimasis aiškinimui — tik sapno cenzūros objektyvacija. Jis taip 
pat rodo, kad cenzūra nesitenkina vien iškraipydama sapną ir 
neišnyksta tai atlikusi, bet egzistuoja kaip nuolat veikianti jėga, 
siekianti išsaugoti iškraipymą. Beje, jei pasipriešinimo stipru- 
mas kinta aiškinant skirtingus sapno elementus, tai ir cenzūra 
nevienodai stipriai iškraipo kiekvieną to paties sapno elemėn- 
tą. Palyginę išreikštąjį ir slaptąjį sapno turinį matome, kad kai 
kurie slaptieji elementai visiškai eliminuojami, kiti labiau ar 
mažiau modifikuojami, dar kiti į išreikštąjį sapno turinį perke- 
liami visai nepakeisti ar net sustiprinti. 


Bet mes ruošėmės ištirti, kokios tendencijos atlieka cenzūrą 
ir prieš kokias tendencijas ji nukreipta. Apžvelgus visą aibę 
jau paaiškintų sapnų, nesunku atsakyti į šį klausimą, kuris yra 
esminis siekiant suvokti sapną ar net visą ŽMogaus gyvenimą. 
Cenzūrą atliekančios tendencijos - tai tos, kurias sapnavusysis 
pripažįsta būdraudamas, kurioms jis pritaria. Būkite tikri, kad 
neigdami korektiškai atliktą savo sapno aiškinimą tai darote 
dėl tų pačių motyvų, dėl kurių buvo atlikta cenzūra, iškraipy- 
tas sapnas ir prireikė aiškinimo darbo. Prisiminkite mūsų pen- 
kiasdešimtmetės damos sapną. Ji laiko savo sapną šlykščiu net 
nepradėjus jo aiškinti, būtų dar labiau pasipiktinusi, jei ponia 
Dr. v. Hug būtų mėginusi pateikti neišvengiamą paaiškinimą, 
ir kaip tik todėl, kad dama jas smerkia, nepadorios jos sapno 
vietos pakeistos murmesiu. 

Bet tendencijas, prieš kurias nukreipta sapno cenzūra, pir- 
miausia reikia aprašyti šios instancijos požiūriu. Tokiu atveju 
tegalime pasakyti, kad tai itin smerktinos tendencijos, peikti- 
nos etiniu, estetiniu, socialiniu požiūriu, tai tokie reiškiniai, apie 
kuriuos nedrįstame galvoti arba galvojame su pasišlykštėjimu. 
Šie cenzūruoti, sapno iškraipyti norai yra beribio ir beatodai- 
riško egoizmo išraiška. Iš tikrųjų, Ego reiškiasi kiekviename 
sapne ir atlieka čia pagrindinį vaidmenį, net jei jis sumaniai 
neišsiduoda ir nepasirodo išreikštajame sapno turinyje. Be abe- 
jonės, šis sapno „sacro egoismo“* susijęs su nusiteikimu miego- 
ti, kuris reiškia, kad dėmesys atitraukiamas nuo viso išorinio 
pasaulio. 


Bet kokių etinių suvaržymų atsikračiusiam Ego nesvetimos 
visos seksualinio potraukio pretenzijos, tarp jų ir tos, kurias 
neigia mūsų estetinio auklėjimo normos, ir tos, kurios priešta- 
rauja visiems moralės reikalavimams. Nevaržomo malonumo 
troškimo - jį vadiname libido [Libido] - objektais dažniausiai 
tampa kaip tik labiausiai draudžiami. Ne tik kito Žmona, bet 
pirmiausia incestiniai, žmonių sutarties pašventinti objektai: 
vyrui - motina ir sesuo, moteriai - tėvas ir brolis. (Mūsų pen- 
kiasdešimtmetės damos sapnas irgi yra incestinis, jos libido 
neabejotinai nukreiptas į sūnų). Geiduliai, kuriuos laikome 
svetimais Žmogaus prigimčiai, yra pakankamai stiprūs, kad 
sukeltų sapnus. Nenumaldomai gali įsišėlti ir neapykanta. 
Visiškai įprasta trokšti keršto ir mirties artimiausiems, gyve- 
nime labiausiai mylimiems asmenims - tėvams, broliams ir se- 
serims,-sutuoktiniui, savo vaikams. Šie cenzūros atmesti no- 
rai, regis, kyla iš paties pragaro; kai būdraudami juos išsiaiški- 
name, jokia cenzūra neatrodo esanti jiems per griežta. 


* Šventasis egoizmas (lot.). - Vert. 

Bet nekaltinkite sapno dėl tokio baisaus jo turinio. Nepa- 
mirškite, kad nekenksminga, net naudinga sapno funkcija — 
apsaugoti miegą nuo trikdžių. Anas niekingumas nėra sapno 
esmė. Juk žinote, kad esama sapnų, kurie, reikia pripažinti, pa- 
tenkina teisėtus norus ir gyvybiškus kūno poreikius. Šių sap- 
nų apskritai nepalytėja iškraipymas; bet jo čia ir neprireikia, 
jie gali atlikti savo funkciją, neįžeisdami etinių ir estetinių Ego 
tendencijų. Be to, nepamirškite, kad sapno iškraipymas pro- 
porcingas dviem veiksniams. Jis tuo didesnis, kuo prastesnis 
cenzūros požiūriu yra noras ir, antra vertus, kuo griežtesni tuo 
metu cenzūros keliami reikalavimai. Todėl jauna, griežtai auklė- 
ta, delikati mergina negailestingai cenzūruos ir iškraipys tokius 
sapno motyvus, kuriuos, pvz., mes, gydytojai, laikome leisti- 
nais, nežalingais libidiniais norais ir kuriuos ji pati po dešimt- 
mečio irgi tokiais laikys. 


Beje, anaiptol dar neturime teisės piktintis šiuo mūsų aiš- 
kinimo rezultatu. Manau, kad kol kas jį ne visai suprantame; 
bet pirmutinė mūsų užduotis - apginti jį nuo tam tikrų užsi- 
puldinėjimų. Priekabių rasti visiškai nesunku. Sapnus aiški- 
nome pasitelkdami išankstines prielaidas: tarėme, kad sap- 
nas apskritai turi prasmę, kad nesąmoningų psichikos procesų 
egzistavimą galima priskirti ne tik hipnoziniam, bet ir nor- 
maliam miegui, kad visos su sapno turiniu susijusios mintys, 
kurios ateina į galvą, yra determinuotos. Jei aiškindami sap- 
nus remtumės šiomis prielaidomis ir gautume įtikimus rezul- 
tatus, tai galėtume pagrįstai teigti, kad šios prielaidos teisin- 
gos. O jei rezultatai tokie, kaip aš ką tik nupasakojau? Juk 
tada galima pasakyti: tai neįmanomi, beprasmiai, bent jau ma- 
žai tikėtini rezultatai, vadinasi, kažkuri iš tų prielaidų buvo 
neteisinga. Arba sapnas - ne psichinis fenomenas, arba nor- 
mali būsena nesusijusi su nesąmoningumu, arba mūsų tech- 
nika nėra nepriekaištinga. Gal kur kas paprasčiau ir maloniau 
būtų atsisakyti tų prielaidų, užuot pripažinus visas šlykšty- 
bes, kurias gavome pasirėmę jomis? 

Ir viena, ir kita! Ir paprasčiau, ir maloniau, bet anaiptol ne- 
būtinai teisingiau. Neskubėkime, klausimas dar neišspręstas. 
Pirmiausia mūsiškius sapnų aiškinimus galime dar labiau su- 
kritikuoti. Ko gero, ne pats reikšmingiausias dalykas, kad jų 
rezultatai tokie nemalonūs ir nepatrauklūs. Kur kas stipresnis 
argumentas — kad sapnavusieji įnirtingai ir visiškai pagrįstai 
neigia tuos norus, kuriuos jiems priskiriame aiškindami jų sap- 
nus. „Ką? - sako vienas. - Jūs teigiate, kad mano sapnas rodo, 
jog man gaila tų pinigų, kuriuos išleidau sesers kraičiui ir bro- 
lio auklėjimui? Bet tai neįmanoma; juk aš dirbu vien dėljų, ne- 
turiu gyvenime jokių kitų interesų, vien šią pareigą, kurią kaip 
vyriausias sūnus pažadėjau atlikti mūsų velionei mamai“. Ar- 
ba viena dama sako: „Aš geidžiu savo vyro mirties! Tai siau- 
binga nesąmonė! Galite manimi netikėti, bet mūsų santuoka 
kuo laimingiausia, be to, jam mirus, netekčiau visko, ką turiu 
šiame gyvenime“. Dar kitas paprieštaraus: „Aš geidžiu savo 
sesers? Tai juokinga; ji man visai nerūpi; mes nesutariame ir 
jau daug metų nepasakėme vienas kitam nė žodžio“. Būtų pu- 
sė bėdos, jei šie Žmonės nepatvirtintų arba neigtų jiems priski- 
riamas tendencijas; galėtume sakyti, kad jie nežino turį tokių 
ketinimų. Bet juk privalome suklusti, jei jie sakosi jaučią no- 
rus, visiškai priešingus tiems, kuriuos jiems priskiriame aiš- 
kindami, ir teigia galį įrodyti, kad kaip tik šios priešingos ten- 
dencijos vyrauja jų gyvenime. Ar ne pats laikas atsisakyti sap- 
nų aiškinimo darbo, kurio rezultatai mus privedė ad absurdum*? 


Ne, vis dar ne. Kritiškai nagrinėjamas neatsilaiko ir šis, daug 
stipresnis, argumentas. To fakto, kad psichikos gyvenime esa- 
ma nesąmoningų tendencijų, anaiptol nepaneigsite įrodę, kad 
sąmoningame gyvenime vyrauja kaip tik joms priešingos ten- 
dencijos. Tikriausiai psichikos gyvenime erdvės pakanka ir prie- 
šingybėms, šalia vienas kito egzistuojantiems prieštaravimams; 


* Iki absurdo (lot.). - Vert. 

galbūt vienos tendencijos vyravimas kaip tik ir yra jai priešin- 
gos tendencijos nesąmoningumo sąlyga. Tad lieka tik pradžioje 
pateikti priekaištai, kad sapnų aiškinimo rezultatai nėra pa- 
prasti ir, antra vertus, kad jie labai nemalonūs. Į pirmąjį prie- 
kaištą galime atsakyti, kad svajodami apie paprastumą neiš- 
spręsite nė vienos sapnų problemos; turėsite malonėti sutikti 
su tuo, kad aplinkybės čia kur kas sudėtingesnės. Dėl antrojo 
priekaišto esate akivaizdžiai neteisūs, nes mokslinį sprendimą 
grindžiate jaučiamu pasitenkinimu arba pasibjaurėjimu. Na ir 
kas, kad sapnų aiškinimo rezultatai jums atrodo nemalonūs ar 
net gėdingi ir koktūs? Ca n'empėche pas d'exister,* - kai buvau 
jaunas gydytojas, girdėjau panašiu atveju taip sakant savo mo- 
kytoją Charcot'ą. Jei nori sužinoti, kas šiame pasaulyje yra rea- 
lu, turi nuolankiai atsižadėti savo simpatijų ir antipatijų. Jei 
koks nors fizikas įrodys, kad per trumpą laiką šioje Žemėje vi- 
siškai neliks organinės gyvybės, ar drįsite jam prieštarauti: to 
negali būti, tai labai nemaloni perspektyva? Manau, patylėsi- 
te, kol ateis kitas fizikas ir parodys, kad pirmojo prielaidos ar 
apskaičiavimai klaidingi. Atsiribodami nuo to, kas nemalo- 
nu, tik mėgdžiojate sapnų susidarymo mechanizmą, užuot jį 
supratę ir įveikę. 


Galbūt dabar sutiksite nepaisyti, kad cenzūruoti sapno no- 
rai tokie atgrasūs, ir pateiksite tokį argumentą: neįtikėtina, kad 
blogis užimtų tiek daug vietos žmogaus konstitucijoje. Bet ar 
to nepatvirtina jūsų patirtis? Nenoriu svarstyti, kokie jūs at- 
rodote patys sau, bet ar jūsų viršininkai ir konkurentai buvo 
geranoriški, jūsų priešai — riteriški, o visuomenė - dosni, kad 
jaustumėte pareigą neigti egoistišką blogį, kuris yra Žmogaus 
prigimties dalis? Ar nežinote, kad daugelis žmonių nesusi- 
valdo, kad jie nepatikimi seksualiniame gyvenime? Ar neži- 
note, kad tuos piktnaudžiavimus ir išsišokimus, kuriuos 


* Tai netrukdo egzistuoti (pranc.). - Vert. 

sapnuojame naktį, kasdien - betjau kaip nusikaltimus - pada- 
ro būdraujantys žmonės? Ar nepatvirtina psichoanalizė senojo 
Platono posakio, kad gerieji pasitenkina sapnuodami tai, ką blo- 
gieji iš tikrųjų padaro? 


Dabar pamirškite individualius dalykus ir prisiminkite di- 
dijį karą, vis dar tebeniokojantį Europą, pagalvokite apie kul- 
tūringąjį pasaulį užplūdusius beribį žiaurumą, nuožmumą, me- 
lagingumą. Ar tikrai manote, kad visas šias piktąsias dvasias 
būtų pavykę sukurstyti saujelei sąžinę praradusių karjeristų ir 
suvedžiotojų, jeigu jų bendrais nebūtų tapę milijonai sekėjų? 
Ar ir šiuo atveju ryšitės guldyti galvą už tai, kad blogis neįeina 
į psichinę Žmogaus konstituciją? | 


Paprieštarausite man, kad vienpusiškai vertinu karą; jis 
atskleidęs ir tai, ką Žmonės turi gražiausio, kilniausio: didvy- 
riškumą, pasiaukojimą, bendrumo jausmą. Žinoma, bet ar ne- 
sielgiate dabar taip pat neteisingai kaip tie, kurie priekaiš- 
tauja psichoanalizei, kad ji kažką neigia, remdamiesi vien tuo, 
kad ji teigia kitką? Neketiname neigti kilniųjų Žmogaus pri- 
gimties siekių ir niekada nesistengėme sumenkinti jų vertės. 
Priešingai: aš rodau jums ne tik cenzūros atmestus piktus sap- 
no norus, bet ir cenzūrą, kuri juos nuslopina ir neatpažįstamai 
pakeičia. Blogį žmoguje labiau akcentuojame tik todėl, kad ki- 
ti jį neigia, o Žmogaus psichikos gyvenimas dėl to nė kiek ne- 
pagerėja, tik tampa nesuprantamas. Atsisakę vienpusio etinio 
vertinimo tikrai teisingiau nusakysime blogio ir gėrio santykį 
žmogaus prigimtyje. 


Vadinasi, viskas lieka po senovei. Neprivalome išsižadėti 
sapnų aiškinimo rezultatų, net jei šie ir atrodo keistoki. Gal vė- 
liau, kitaip pažvelgę, geriau juos suprasime. Kol kas įsidėmė- 
kime: sapno iškraipymas yra cenzūros padarinys, - cenzūros, 
kurią tam tikros Ego priimtinos tendencijos nukreipia prieš 

nepadorius norus, kurie prabyla naktį, miegant. Neaišku, ko- 
dėl kaip tik naktį, antra vertus, iš kur atsiranda šitie atmestini 
norai; šitai dar ilgai tyrinėsime. 


Bet būtume neteisūs tinkamai neįvertinę kito mūsų tyrinė- 
jimų rezultato. Nežinome sapno norų, besikėsinančių sutrik- 
dyti mūsų miegą; apie juos sužinome tik atlikę sapno analizę; 
tad galime sakyti, kad jie tuo metu nesąmoningi minėta pras- 
me. Bet reikia pripažinti ir tai, kad jie nesąmoningi ne tik tuo 
metu. Juk, kaip nesyk matėme, sapnavusysis juos neigia ir ta- 
da, kai sužino apie juos paaiškinus jo sapną. Tai tas pats atve- 
jis, su kuriuo susidūrėme aiškindami riktą aufstoffen, kai tosto 
skelbėjas pasipiktinęs teigė, kad nei dabar, nei kada nors anks- 
čiau jis nejautęs nepagarbos savo šefui. Jau tada abejojome, ar 
verta tikėti tokiu patikinimu, ir padarėme prielaidą, kad kal- 
bėtojas ilgai nieko nenutuokė apie šį jausmą. Panašios aplin- 
kybės susiklosto, kai aiškiname labai iškraipytą sapną, kartu 
patvirtindamos mūsų požiūrį. Mes jau pasiruošę priimti prie- 
laidą, kad psichikos gyvenime esama procesų, tendencijų, apie 
kuriuos iš viso nieko nežinome, iki šiol nežinome, gal net ap- 
skritai niekad nieko nežinojome. Tad naują prasmę įgauna ir 
nesąmoningumo sąvoka; jo esmės jau nenusako žodžiai „tuo 
momentu“ ar „laikinai“, jis gali būti ilgalaikis. Ir apie tai pakal- 
bėsime kitą kartą. 

Dešimta paskaita 


Sapno simbolika 


Ponios ir ponai! Įsitikinome, kad iškraipymas, kuris mums truk- 
do suprasti sapną, atsiranda veikiant cenzūrai, nukreiptai prieš 
nepriimtinus nesąmoningus norus. Bet, žinoma, anaiptol ne- 
tvirtinome, kad cenzūra yra vienintelis veiksnys, sukeliantis 
sapno iškraipymą, ir iš tiesų toliau tyrinėdami sapną pamaty- 
sime, jog, šis efektas priklauso ir nuo kitų aplinkybių. Tai reiš- 
kia, kad sapno neįstengtume suprasti net ir išnykus cenzūros 
poveikiui, kad ir tada išreikštasis sapno turinys nebūtų iden- 
tiškas slaptosioms sapno mintims. 


Dar vieną veiksnį, dėl kurio sapnas tampa neaiškus, naują 
sapno iškraipymo priežastį aptiksime, jei atkreipsime dėmesį į 
vieną mūsų technikos spragą. Jau esu prisipažinęs, kad kartais 
atskiri sapno elementai nesukelia analizuojamiesiems jokių 
minčių. Tiesa, tai nutinka ne taip dažnai, kaip jie teigia; dauge- 
liu atvejų, būdami pakankamai atkaklūs, galime pasiekti, kad 
kokia nors mintis visgi ateitų į galvą. Bet pasitaiko ir tokių at- 
vejų, kai tikrai nekyla jokia asociacija arba priverstinai išgau- 
toji nepateikia to, ko iš jos tikimės. Jei tai įvyksta per psichoa- 
nalitinį gydymą, tai įgauna ypatingos svarbos, apie kurią čia 
nekalbėsime. Bet taip atsitinka ir aiškinant normalių žmonių 
sapnus, taip pat ir savus sapnus. Įsitikinęs, kad atkaklumas 
negelbsti, pagaliau pastebi, kad šis nepageidautinas atsitiktinu- 
mas nuolat kartojasi ir susijęs su tam tikrais sapno elementais, — 
taigi pradedi įžvelgti naują dėsningumą ten, kur pradžioje ma- 
nei esant vien technikos negalią. 

Tada kyla pagunda pačiam paaiškinti šiuos „nebylius“ sap- 
no elementus, išversti juos, pasitelkus turimas priemones. Įsi- 
tikini, kad sapnas įgauna visiškai patenkinamą prasmę kaskart, 
kai išdrįsti atlikti tokį vertimą, ir kad jis lieka beprasmis ir ne- 
rišlus, kol nesiryžti taip pasielgti. Sukaupus daugybę visiškai 
panašių atvejų, šis pradžioje nedrąsus mėginimas tampa vis 
tvirtesnis. 


Kalbu kiek schematiškai, bet manau, didaktiniais sumeti- 
mais tai leistina, be to, anaiptol nieko nefalsifikuoju, tik su- 
paprastinu. 


Taip visai aibei sapno elementų gauni pastovius vertinius, — 
panašiai kaip populiariuose sapnininkuose, kuriuose gali ras- 
ti, ką reiškia bet koks susapnuotas daiktas. Tik nepamirškite, 
kad niekada tokių pastovių sapno elementų pakaitalų negau- 
sime naudodami mūsiškę asociacijų techniką. 


Tuoj pat sakysite, kad šis aiškinimo būdas atrodo dar la- 
biau nepatikimas ir ginčytinas už ankstesnįjį, grįstą laisvosio- 
mis asociacijomis. Bet reikia pridurti dar šį tą. Kai dirbdamas 
sukaupi pakankamai daug tokių nuolatinių pakaitalų, galiau- 
siai suvoki, kad šiuos sapno fragmentus iš tiesų reikia aiškinti 
remiantis savo žiniomis, kad juos galima suprasti nesinaudo- 
jant sapnavusiojo asociacijomis. Antroje mūsų dėstymo dalyje 
paaiškės, kaip galime sužinoti šių fragmentų reikšmes. 


Tokį nuolatinį sapno elemento ir jo vertinio santykį vadina- 
me simboliniu, o sapno elementą — nesąmoningos sapno min- 
ties simboliu. Prisiminkite, kad anksčiau jau kalbėjau apie tris 
galimus sapno elemento santykius su jo tikruoju turiniu: apta- 
rėme visumos dalies, užuominos ir iliustracijos santykius. Ta- 
da užsiminiau apie ketvirtąjį santykį, bet jo neįvardijau. Tai ir 
yra ką tik minėtas simbolinis santykis. Su juo susiję daug labai 

įdomių samprotavimų, kuriuos verta išklausyti prieš imantis 
specialių simbolikos tyrinėjimų. Simbolika yra bene keisčiau- 
sia mokymo apie sapnus dalis. 


Pirmiausia: simboliai kaip nuolatiniai vertiniai tam tikru 
mastu realizuoja antikinio ir šių dienų populiaraus sapnų aiški- 
nimo idealą, nuo kurio smarkiai nutolome naudodami savąją 
techniką. Jie leidžia tam tikromis aplinkybėmis aiškinti sap- 
ną neklausinėjant sapnavusiojo, kuris vis tiek nieko negali pa- 
sakyti apie simbolį. Jei Žinai įprastus sapno simbolius, be to, 
sapnavusiojo asmenybę, jo gyvenimo aplinkybes, tuos įspū- 
džius, kuriuos jis patyrė prieš sapnuodamas, tai dažnai gali 
tuoj pat paaiškinti sapną, nedelsdamas išversti jį. Toks triukas 
glosto sapno aiškintojo savimeilę ir imponuoja sapnavusiajam; 
jis palaimingai skiriasi nuo to varginančio darbo, atliekamo 
klausinėjant sapnavusiįjį. Bet nesileiskite suklaidinami. Ne mū- 
sų užduotis imtis triukų. Simbolių žinojimu grįstas aiškinimas 
anaiptol negali pakeisti asociacijų technikos arba prilygti jai. 
Simbolinis aiškinimas tik papildo šią techniką ir tik su ja deri- 
namas duoda vertingų rezultatų. O dėl žinių apie psichines sap- 
navusiojo aplinkybes, tai atkreipkite dėmesį į tai, kad jums teks 
aiškinti ne vien gerai pažįstamų Žmonių sapnus, kad paprastai 
nežinosite sapną sukėlusių dienos įvykių ir kad kaip tik anali- 
zuojamųjų mintys pateiks jums Žinių apie tai, ką vadiname psi- 
chine situacija. 


Ypač keista - net ir atsižvelgus į aplinkybes, apie kurias kal- 
bėsiu vėliau, — kad ir vėl didžiausio pasipriešinimo sulaukė 
teiginys apie simbolinio santykio tarp sapno ir nesąmoningo 
jo turinio egzistavimą. Net ryžtingai samprotaujantys ir auto- 
ritetingi Žmonės, kartu su psichoanalize nuėję nemenką kelio 
ruožą, čia atsisakė būti jos sekėjais. Toks elgesys juolab keis- 
tas, jei prisiminsime, kad simbolika nėra būdinga vien sapnui ir 
kad, antra vertus, daugybę stulbinamų atradimų padariusi psi- 
choanalizė anaiptol negali didžiuotis atradusi sapno simboliką. 

Jei apskritai norime kuriam nors iš amžininkų priskirti sap- 
no simbolikos atradimą, jos atradėju turime paskelbti filo- 
sofą K. A. Schernerį (1861). Psichoanalizė patvirtino Scherne- 
rio atradimą, tiesa, radikaliai jį pakeitusi. 


Dabar norėsite šį tą išgirsti apie sapnų simbolikos esmę ir 
susipažinti su pavyzdžiais. Mielai jums papasakosiu, ką žinau, 
bet prisipažįstu, kad mūsų žinios toli gražu nėra tokios išsa- 
mios, kokių norėtųsi. 


Simbolinio santykio esmė yra palyginimas, tačiau ne bet 
koks. Regis, šis palyginimas itin sąlygotas, bet šis sąlygotumas 
nelabai aiškus. Ne viskas, su kuo galime palyginti kokį nors 
daiktą ar procesą, sapne yra simbolis. Antra vertus, ir sapnas 
simbolizuoja ne bet ką, o tik tam tikrus slaptųjų sapno minčių 
elementus. Tad ribojimai čia abipusiai. Taip pat reikia pripa- 
žinti, kad kol kas simbolio sąvoka nėra aiškiai apibrėžta, jis 
primena pakeitimą, iliustraciją ir pan., artėja prie užuominos. 
Kartais palyginimas, kuriuo grindžiami simboliai, yra akivaiz- 
dus. Tačiau esama ir kitokių simbolių, kai neišvengiamai turi- 
me paklausti, koks šio numanomo palyginimo pagrindas, Ter- 
tium comparationis*? Gal kiek pasigilinę jį atrasime, o gal jis ir 
liks neaiškus. Keista, kad palyginimo, kuris yra simbolio pa- 
grindas, neaptinkame asociacijų padedami ir kad sapnavusy- 
sis jo nežino, bet vis tiek juo naudojasi. Negana to, sapnavusy- 
sis net nenori pripažinti šio palyginimo, kai jį jam pateikiame. 
Tad matote, kad simbolinis santykis yra ypatingo pobūdžio pa- 
lyginimas, ir kol kas nesuprantame, kuo jis grindžiamas. Gal 
vėliau aptiksime kokių nors nuorodų, padėsiančių jį suprasti. 


Nedaug tėra dalykų, kurie sapne vaizduojami simboliškai. 
Tai Žmogaus kūnas kaip visuma, tėvai, vaikai, broliai ir seserys, 


* „Trečias palyginime“ (lot.); dviejų lyginamų reiškinių bendrybė, kuri yra 
jų palyginimo pagrindas. - Vert. 

gimimas, mirtis, nuogumas, — ir dar šis tas. Vienintelis tipiš- 
kas, t. y. nuolatinis, žmogaus kaip visumos vaizdas yra namas; 
tai pripažino ir Scherneris, norėjęs suteikti šiam simboliui iš- 
skirtinę, toli gražu jam nebūdingą, reikšmę. Pasitaiko, kad sap- 
ne - kartais džiaugsmingai, kartais būgštaudamas, - leidiesi 
fasadu žemyn. Namai, kurių sienos visai lygios, simbolizuoja 
vyrus; namai su įvairiais kyšuliais ir balkonais, už kurių gali- 
ma laikytis, - moteris. Tėvai pasirodo sapne kaip imperatorius 
ir imperatorienė, karalius ir karalienė arba kiti kilmingi asme- 
nys; žodžiu, sapnas čia rodo didelę pagarbą. Ne taip švelniai 
jis elgiasi su vaikais, broliais ir seserimis: juos dažnai simboli- 
zuoja maži gyvūnėliai, kenksmingi vabzdžiai. Gimdymo vaizda- 
vimas beveik visada kažkaip susijęs su vandeniu: puoli į van- 
denį arba išlipi iš jo, gelbsti ką nors iš vandens arba pats būni 
gelbstimas, t. y. jaučiamas motiniškas santykis su gelbstimuo- 
ju. Mirimą sapne pakeičia išvykimas, važiavimas geležinkeliu, mir- 
tį — įvairios neaiškios, tarsi drovios užuominos, nuogumą - 
drabužiai ir uniformos. Patys matote, kaip nyksta riba tarp 
simbolinio vaizdavimo ir užuominos. 


Palyginus su šiuo skurdoku išvardijimu į akis krinta tai, kad 
itin įvairia simbolika vaizduojami kitos srities objektai ir reiš- 
kiniai. Tai seksualinio gyvenimo, genitalijų, lytinių procesų, 
lytinių santykių sritis. Dauguma sapno simbolių yra seksuali- 
niai simboliai. Kartu išryškėja ir keistas neatitikimas. Vaizduo- 
jamų dalykų tik keletas, o jų simbolių nepaprastai daug, tad 
kiekvienas tų dalykų gali būti pavaizduotas daugybe beveik 
lygiaverčių simbolių. Todėl vaizdas, kurį gauname aiškinda- 
mi sapnus sukelia visuotinį pasipiktinimą. Simbolių reikšmės — 
priešingai sapno vaizdų įvairovei — nuolat kartojasi. Nė vie- 
nas, tai išgirdęs, nėra patenkintas; bet ką gi beveiksi? 


Kadangi šioje paskaitoje pirmąsyk kalbėsiu apie seksuali- 
nio gyvenimo reiškinius, privalau paaiškinti jums, kaip ketinu 
dėstyti šią temą. Psichoanalizė neieško dingsčių ką nors slėpti 

ar kalbėti užuominomis, nemano, kad reikėtų gėdytis nagrinė- 
ti šią svarbią medžiagą, laiko, kad korektiška ir padoru viską 
vadinti tikraisiais vardais, ir tikisi, kad kaip tik taip greičiau- 
siai atitolins pašalines, trukdančias mintis. Tai, kad kalbu miš- 
riai auditorijai, kurią sudaro abiejų lyčių klausytojai, taip pat 
nieko negali pakeisti. Kaip nėra mokslo in usum delphini*, taip 
nėra jo ir paauglėms, o damos, atėjusios į šią auditoriją, tarsi 
teigia, kad nori būti prilygintos vyrams. 


Vadinasi, vyro genitalijas sapne vaizduoja aibė simbolių, ir 
dažniausiai visiškai akivaizdu, kuo grindžiamas palyginimas. 
Pirmiausia vyro genitalijoms kaip visumai simboliškai reikš- 
mingas šventasis skaičius 3. Vyro penis, labiau į akis krintanti 
ir abiems lytims įdomi genitalijų dalis, simboliškai pakeičia- 
mas daiktais, kurie, pirma, primena jį savo forma, taigi yra ilgi 
ir išsišovę aukštyn: tai lazdos, skėčiai, kartys, medžiai ir pan. Be 
to, jis pakeičiamas tokiais daiktais, kurie kaip ir jis pasižymi 
savybe įsiskverbti į kūną ir sužeisti: tai visokiausi aštrūs gink- 
lai - peiliai, kalavijai, ietys, kardai, taip pat šaunamieji - šautuvai, 
pistoletai ir labai savo forma į jį panašūs revolveriai. Svarbų 
vaidmenį baiminguose mergaitės sapnuose atlieka ją perse- 
kiojantis vyriškis su peiliu arba šaunamuoju ginklu. Tai bene 
dažniausiai pasitaikanti sapno simbolika, kurią dabar galite 
lengvai suprasti. Taip pat visiškai suprantamas penio pakeiti- 
mas daiktais, iš kurių teka vanduo - vandentiekio čiaupais, lais- 
tytuvais, fontanais, - bei tokiais objektais, kurie gali ištįsti - ka- 
bamosiomis lempomis, išstumiamais pieštukais ir t. t. Dėl visiškai 
akivaizdžių šio organo ypatybių aišku ir tai, kad pieštukai, 
plunksnakočiai, nagų dildelės, plaktukai ir kiti instrumentai yra ne- 
abejotini vyriški lytiniai simboliai. 


Keista penio savybė pakilti kryptimi, priešinga sunkio jėgai 
(vienas erekcijos požymių), leidžia jį simboliškai vaizduoti oro 


* Dofinui (pranc.). - Vert. 

balionais, aeroplanais, o dabar jau ir oro laivais cepelinais. Bet 
sapnas moka simbolizuoti erekciją dar vienu kur kas išraiš- 
kingesniu būdu. Lytinį organą jis paverčia visos asmenybės 
esme ir priverčia ją skristi. Nesielvartaukite, kad tuos dažnai 
nuostabius, mums visiems žinomus skrydžio sapnus reikia 
aiškinti kaip bendro seksualinio jaudulio, erekcinius, sapnus. 
Tai, kad toks aiškinimas yra visiškai neabejotinas, įrodė psi- 
choanalitikas P. Federnas, tačiau tą pačią išvadą padarė ir dėl 
blaivaus proto garbinamas Mourly Voldas, kuris eksperimen- 
tiškai tyrė sapnus, keisdamas sapnuojančiųjų rankų ir kojų 
padėtį, ir tikrai buvo tolimas psichoanalizei, gal net nieko apie 
ją nežinojo. Neprieštaraukite, kad moterys irgi gali sapnuoti 
tokius skrydžius. Verčiau prisiminkite, kad sapnai siekia pa- 
tenkinti mūsų norus ir kad dažnai moteris sąmoningai ar ne- 
sąmoningai nori būti vyru. Išmanantis anatomiją nesuglums 
išgirdęs, kad moteris gali realizuoti šį norą tais pačiais pojū- 
čiais kaip ir vyras. Moters genitalijos taip pat turi mažą orga- 
ną, panašų į vyro; vaikystėje ir iki lytinio gyvenimo pradžios 
šis mažas organas, klitoris, atlieka tą patį vaidmenį kaip ir 
didelis vyro organas. 


Sunkiau suprantami vyriški seksualiniai simboliai yra tam 
tikri ropliai ir žuvys, pirmiausia garsusis gyvatės simbolis. Ne- 
lengva atspėti, kodėl skrybėlė ir apsiaustas irgi įgijo tokią simbo- 
linę reikšmę, bet ji nekelia abejonių. Galiausiai kyla klausimas, 
ar galima vadinti simboliniu vyro lytinio organo pakeitimą 
kitu organu, koja arba ranka. Manau, kad tiek bendras kon- 
tekstas, tiek atitinkamos moteriškos analogijos verčia tai pa- 
daryti. 


Moteriškos genitalijos simboliškai vaizduojamos visais ob- 
jektais, kurie kaip ir jos pasižymi savybe apriboti tuščią, galin- 
čią ką nors apimti erdvę. Vadinasi, jos vaizduojamos šachtomis, 
duobėmis ir urvais, taip pat indais ir buteliais, dėžutėmis, skardinė- 
mis, lagaminais, dėžėmis, kišenėmis ir t. t. Laivas irgi priskirtinas 

prie šių simbolių. Kai kurie simboliai labiau susiję su motinos 
įsčiomis nei su moters genitalijomis: tai spintos, krosnys ir pir- 
miausia kambarys. Kambario simbolika čia siejasi su namo sim- 
bolika, durys ir vartai tampa lytinės angos simboliais. Bet mote- 
rį gali simbolizuoti ir medžiagos, mediena, popierius, ir daiktai, 
pagaminti iš šių medžiagų, kaip antai stalas arba knyga. Iš gy- 
vūnų bent jau sraigė ir geldelė yra neabejotini moteriški simbo- 
liai; iš kūno dalių - burna, simbolizuojanti lytinę angą, iš sta- 
tinių - bažnyčia ir koplyčia. Kaip matote, ne visi simboliai yra 
vienodai aiškūs. 


Genitalijoms reikia priskirti ir krūtis, kurios kaip ir dides- 
nieji moters kūno pusrutuliai vaizduojami obuoliais, persikais, 
apskritai vaisiais. Abiejų lyčių genitalijų plaukuotumą sapnas 
pateikia kaip mišką ir krūmynus. Dėl komplikuotos moters lyti- 
nių organų topografijos jie dažnai vaizduojami peizažu su uo- 
lomis, mišku ir vandeniu, o įspūdingas vyro lytinio aparato 
mechanizmas simbolizuojamas įvairiausiomis sunkiai aprašo- 
momis, sudėtingomis mašinomis. 


Verta paminėti dar vieną moteriškų genitalijų simbolį - pa- 
puošalų dėžutę; ir sapne papuošalas bei lobis žymi mylimą asme- 
nį; saldumynai dažnai vaizduoja lytinį pasitenkinimą. Savęs pa- 
ties patenkinimą dažnai simbolizuoja bet koks grojimas, taip 
pat ir grojimas pianinu. Tipiškas onanizmo simbolis - slydimas 
ir smukimas, taip pat šakelės nulaužimas. Ypač keistas sapno sim- 
bolis yra danties iškritimas arba išrovimas. Pirmiausia jis reiškia 
kastraciją kaip bausmę už onanizmą. Ypatingų lytinio akto sim- 
bolių sapne randame kur kas mažiau, nei galėtume tikėtis atsi- 
žvelgdami į tai, ką sužinojome. Reikia paminėti tokią ritminę 
veiklą kaip šokis, jojimas, lipimas, taip pat išgyvenimus, susiju- 
sius su prievarta - pavyzdžiui, būti suvažineėtam. Taip pat tam 
tikrus amatus ir, žinoma, grasinimą ginklu. 

Bet nereikėtų įsivaizduoti, kad visiškai paprasta naudotis 
šiais simboliais, juos išversti. Pasitaiko, kad mūsų lūkesčiai ne- 
išsipildo. Kad ir kaip neįtikima, bet kartais šie simboliniai vaiz- 
dai neatspindi lyčių skirtumų. Kai kurie iš jų reiškia lytinius 
organus apskritai, nesvarbu, ar vyro, ar moters, pvz., mažas vai- 
kas, mažas sūnus arba maža duktė. Kai kada grynai vyriškas 
simbolis gali vaizduoti moteriškas genitalijas ir atvirkščiai. Ši- 
to nesuprasime, kol arčiau nesusipažinsime, kaip vystėsi žmo- 
gaus seksualiniai vaizdiniai. Kartais simbolių dviprasmybė gali 
būti tik tariama; be to, akivaizdžiausi simboliai - ginklai, kiše- 
nė, dėžė - neįgyja biseksualių reikšmių. 


Dabar remsiuosi tik simboliu, o ne tuo, ką jis vaizduoja; 
apžvelgsiu tas sritis, iš kurių dažniausiai imami seksualiniai 
simboliai, ir pridursiu keletą papildymų, daugiau dėmesio 
skirdamas simboliams, kurių ryšys su tuo, ką jie vaizduoja, 
nelabai aiškus. Toks miglotas simbolis yra skrybėlė, galbūt ap- 
skritai galvos apdangalas, paprastai turįs vyrišką reikšmę, bet 
galįs įgyti ir moterišką. Paltas irgi reiškia vyrą, bet šis simbolis 
ne visada susijęs su genitalijomis. Galite kiek tinkami klausi- 
nėti, kodėl taip yra. Nukaręs, moterų nenešiojamas kaklaraištis — 
aiškiai vyriškas simbolis. Balti skalbiniai, apskritai drobinis au- 
dinys yra moteriški simboliai; drabužiai, uniformos, kaip girdė- 
jome, yra nuogumo, kūno formų pakaitalas; batas, šlepetė reiškia 
moters genitalijas; jau minėjome stalą ir medieną kaip paslap- 
tingus, bet tikrai moteriškus simbolius. Kopėčios, laiptai ir lipi- 
mas jais išties simbolizuoja lytinį aktą. Pagalvoję atkreipsime 
dėmesį į lipimui - ir lytiniam aktui - būdingą ritmingumą ir 
galbūt jų metu augantį susijaudinimą ir dusulį. 


Jau sakėme, kad peizažu vaizduojamos moters genitalijos, 
kalnas ir uola yra vyro lytinio organo simboliai; sodas - dažnas 
moters genitalijų simbolis. Vaisius reiškia ne vaiką, bet krūtis. 
Laukiniai žvėrys reiškia lytiškai įsiaudrinusius žmones, be to, 
grubius instinktus, aistras. Žiedai ir gėlės žymi moters genitalijas 

arba — specialesniu atveju - nekaltybę. Nepamirškite, kad žie- 
dai iš tikrųjų yra augalų genitalijos. 


Kambario simbolį jau žinome. Jį galime detalizuoti: kamba- 
rio langai, durys įgyja kūno angų reikšmes. Simboliška ir tai, 
ar kambarys atidarytas, ar uždarytas, o raktas, kuriuo rakina- 
ma, yra tikrai vyriškas simbolis. 


Tokia yra sapno simbolikos medžiaga. Ji nėra išsami, ją ga- 
lima būtų gausinti ir plėsti. Bet manau, kad ir šito jums jau per 
akis, gal net įgriso. Paklausite: nejaugi iš tiesų gyvenu tarp 
seksualinių simbolių? Argi visa, kas mane supa, drabužiai, 
kuriuos apsivelku, daiktai, kuriuos imu į rankas, kaskart yra 
seksualiniai simboliai ir daugiau nieko? Klausinėti tikrai gali- 
ma be atvangos, ir pirmasis klausimų skamba taip: iš kur mes, 
tiesą sakant, žinome šias sapno simbolių reikšmes, apie kurias 
sapnavusysis iš viso neužsimena arba pasako labai mažai? 


Atsakau: jas žinome iš įvairiausių šaltinių, iš pasakų ir mi- 
tų, anekdotų ir pokštų, iš folkloro, t. y. tautų papročių, patar- 
lių, dainų, iš poetinės ir kasdienės kalbos vartosenos. Visur ap- 
tinkame tą pačią simboliką, kai kada nereikia jokių nuorodų, 
kadją suprastume. Patyrinėję kiekvieną iš šių šaltinių skyrium, 
rasime pakankamai daug paralelių su sapno simbolika, kad įsi- 
tikintume savo aiškinimų teisingumu. 


Sakėme, kad, anot Schernerio, žmogaus kūnas sapne daž- 
nai vaizduojamas namo simboliu. Detalizuojant šį simbolį, lan- 
gai, durys ir vartai yra kūno angos, fasadai gali būti lygūs arba 
su balkonais ir kyšuliais, už kurių galima laikytis. Bet tą pačią 
simboliką aptinkame ir mūsų kalboje, kai sutikę gerą pažįsta- 
mą familiariai sveikinamės „sena griuvena [altes Haus], kai ža- 
dame kam nors vienąsyk vožtelėti per stogą [aufs Dachl], arba 
kai sakome, kad jam ne visi namie [es sei bei ihm nicht richtig 

im Oberstūbchen]. Anatomiškai kūno angos tiesiog vadinamos 
kūno vartais [Leibespforten]. 


Pradžioje stebina, kad tėvai sapne pasirodo kaip imperato- 
riškoji ar karališkoji pora. Bet čia akivaizdi paralelė su pasako- 
mis. Ar neatrodo, kad daugelis pasakų, prasidedančių: „Gyve- 
no kartą karalius ir karalienė...“ , tarėtų prasidėti taip: „Gyveno 
kartą tėvas ir motina“? Kartais šeimoje juokaudami vadiname 
vaikus princais, o vyriausiąjį - sosto įpėdiniu [Kronprinz]. Ka- 
ralius vadinamas tautos tėvu [Landesvater]. Mažus vaikus juo- 
kais vadiname vikšreliais Į Wūrmer] ir sakome užjausdami: varg- 
šas vabalas [das arme Wurml. 


Grįžkime prie namo simbolikos. Kartais norėdami pasilai- 
kyti sapne naudojamės namo kyšuliais; ar tai neprimena liau- 
dies posakio apie gerai išsivysčiusį biustą: „Yra už ko pasi- 
laikyti? Liaudis šiuo atveju sako ir kitaip: Die hat viel Holz 
vor dem Haus [priešais jos namą daug malkų|, tarsi norėdama 
palaikyti mus, paskelbusius medieną moterišku, motinišku 
simboliu. 


Dar keletas žodžių apie medieną. Nesuprantame, kaip ši me- 
džiaga tapo motiniškumo, moteriškumo simboliu. Čia galėtų 
padėti lyginamoji kalbotyra. Mūsų žodis Holz yra tos pačios 
šaknies kaip graikų vAn, reiškiantis medžiagą, apskritai žalia- 
vą. Gana dažnai pasitaiko, kad bendras medžiagos pavadini- 
mas galiausiai priskiriamas kokiai nors konkrečiai medžiagai. 
Vandenyne yra sala, pavadinta Madeira. Ją atrado ir taip pava- 
dino portugalai, nes tada ji buvo apaugusi miškais. Madeira por- 
tugalų kalba reiškia „miškas“. Bet akivaizdu, kad madeira tėra 
truputį pakeistas lotyniškas žodis materia, kuris irgi yra bend- 
ras medžiagos pavadinimas. Materia kildinama iš mater, „mo- 
tina“. Medžiaga, iš kurios kažkas susideda, yra tarsi motiniška 
jo dalis. Šį seną požiūrį ir atspindi simbolinis medžio susieji- 
mas su moterimi. 

Gimimą sapne nuolat simbolizuoja ryšys su vandeniu; pulti 
į vandenį arba išlipti iš jo reiškia gimdyti arba gimti. Tik ne- 
pamirškime, kad šį simbolį galime net dvejopai pagrįsti nuo- 
rodomis į raidos istoriją. Ne tik tuo, kad visi sausumos žin- 
duoliai, tarp jų ir Žmogaus protėviai, kilo iš vandens gyvūnų 
(tai kiek tolimesnė analogija), bet ir tuo, kad kiekvienas žin- 
duolis, kiekvienas Žmogus pirmąją savo egzistencijos fazę pra- 
leidžia vandenyje, gyvena kaip embrionas motinos įsčių van- 
denyse ir gimdamas išeina iš vandens. Nenoriu teigti, kad sap- 
navusysis tai žino, priešingai, manau, kad jam ir nereikia to 
žinoti. Jis tikriausiai žino kitką, ką jam pasakė vaikystėje, bet 
manau, kad ir šios Žinios nepadėjo atsirasti simboliui. Vaikų 
kambaryje jam pasakojo, kad vaikus atneša gandras, bet iš kur 
jis juos ima? Iš kūdros, iš šulinio, taigi vėl iš vandens. Išgirdęs 
tokią informaciją vienas mano pacientų, tada mažas grafiukas, 
pradingo visai popietei. Galiausiai jį surado gulintį ant rūmų 
tvenkinio kranto, prikišusį veidelį prie pat vandens ir besidai- 
rantį, bene pamatys tvenkinio dugne vaikelį. 


Metimas į vandenį ir išgelbėjimas iš vandens dažnai mini- 
mas mituose apie didvyrio gimimą, kurių lyginamąją analizę 
atliko O. Rankas; seniausias jų pasakoja apie Agadės karalių 
Sargoną (apie 2800 metus pr. Kr.). O. Rankas parodė, kad čia, 
kaip ir panašiuose sapnuose, vaizduojamas gimimas. Išgelbė- 
jęs sapne ką nors iš vandens laiko save jo motina; mite asmuo, 
išgelbėjęs vaiką iš vandens, laikomas tikrąja jo motina. Žino- 
mame anekdote protingo žydų berniuko klausia, kas buvo Mo- 
zės motina. Jis nesusimąstęs atsako: „Princesė“. Betgi ne, jam 
prieštarauja, ji tik ištraukusi Mozę iš vandens. „Tai ji taip sa- 
ko“, - atkerta berniukas, tuo įrodydamas, kad suprato tikrąją 
mito reikšme. 


Išvykimas sapne reiškia mirimą. Vaikui, pasigedusiam mi- 
rusio žmogaus ir klausiančiam, kur šis dingo, paprastai atsa- 


146 SAPNAI 


koma, kad jis išvažiavo. Ir vėl norėčiau paprieštarauti tiems, ku- 
rie mano, kad sapno simbolis atsirado dėl šio išsisukinėjimo. 
Poetas pasitelkia tą patį simbolinį ryšį, anapusybę vadindamas 
neatrastąja šalimi, iš kurios negrįžta nė vienas keleivis (no tra- 
veller). Kasdieniame gyvenime irgi kalbame apie paskutinę ke- 
lionę. Kiekvienas senųjų ritualų žinovas patvirtins, kad kelio- 
nės į mirusiųjų šalį vaizdiniui daug dėmesio skiriama, pvz., 
senovės Egipto religijoje. Išliko daugybė Mirusiųjų knygos, ly- 
dėdavusios mumiją šioje kelionėje kaip kelionių vadovas, eg- 
zempliorių. Atskyrus kapavietes nuo gyvenamųjų vietų, pas- 
kutinė mirusiojo kelionė virto realybe. 


Genitalijų simbolika taip pat nėra būdinga vien sapnams. 
Kiekvienam iš jūsų, ko gero, pasitaikė būti nemandagiam ir 
pavadinti moterį „sena dėže [alte Schachtel| nesuvokiant, kad 
naudojate genitalijų simbolį. Naujajame Testamente pasaky- 
ta: moteris yra trapus indas. Žydų šventraštis, stiliumi artimas 
poezijos kūriniui, yra kupinas simbolinių seksualinių posa- 
kių, kurie ne visada buvo teisingai suprantami ir kurių aiški- 
nimas, pvz., Giesmių giesmėje, sukėlė tam tikrų nesusipratimų. 
Vėlesnėje hebrajų literatūroje moteris labai dažnai simboli- 
zuojama namu, 0 durys laikomos lytine anga. Pvz., nekalty- 
bės pasigedęs vyras skundžiasi, kad rado duris atidarytas. Ir 
stalas šioje literatūroje yra moters simbolis. Moteris sako apie 
savo vyrą: aš paruošiau jam stalą, bet jis jį apvertė. Luoši vai- 
kai atsiranda todėl, kad vyras apvertė stalą. Šiuos faktus pa- 
teikia L. Levy's iš Briuno straipsnyje „Seksualinė simbolika 
Biblijoje ir Talmude“. 


Tuo, kad ir laivai sapne reiškia moteris, mus įtikina etimo- 
logai, tvirtinantys, kad laivu [Schiff] pradžioje vadintas moli- 
nis indas; šis žodis reiškė tą patį, ką ir Schaff [atviras indas). 
Graikų sakmė apie Periandrą iš Korinto ir jo žmoną Melisą pa- 
tvirtina, kad krosnis yra moters ir motinos įsčių simbolis. Pa- 
sak Herodoto, kai norėdamas šį tą sužinoti tironas iššaukė 

savo karštai mylėtos, bet iš pavydo nužudytos žmonos vėlę, 
mirusioji savo tapatybę patvirtino primindama, kad jis, Peri- 
andras, savo duoną pašovęs į šaltą krosnį, taip užsimindama 
apie įvykį, kurio niekas kitas negalėjo žinoti. F. S. Kraušo iš- 
leista Anthropophyteia, nepakeičiamas medžiagos apie tautų ly- 
tinį gyvenimą šaltinis, mini, kad viename Vokietijos regione 
pagimdžiusi moteris apibūdinama taip: jos krosnis sugriuvo. Sek- 
sualinė simbolika persmelkia ugnies paruošimą ir visa, kas su 
tuo susiję. Liepsna visada reiškia vyro genitalijas, o ugnies vie- 
ta, židinys, - moters įsčias. 


Gal jus nustebino tai, kaip dažnai sapne moters genitalijos 
vaizduojamos peizažų; tokiu atveju pasiteiraukite mitologų, 
koks vaidmuo Motinai Žemei buvo skiriamas senovės vaizdi- 
niuose ir kultuose ir kaip ši simbolika lėmė žemdirbystės su- 
pratimą. Tai, kad sapne kambarys [Zimmer] reiškia moterį, bū- 
site linkę aiškinti tuo, kad mūsų kalboje naudojamas žodis 
Frauenzimmer [boba] vietoje Frau [moteris], t. y. žmogaus as- 
menybė pakeičiama jai skirta patalpa. Panašiai sakome „Hohe 
Pforte“ [aukštieji vartai], turėdami omeny sultoną ir jo vyriau- 
sybę; senovės Egipto valdovas vadintas faraonu, o tai irgi reiš- 
kė „didelis kiemas“. (Senovės Rytų šalyse kiemai tarp dvigu- 
bų miesto vartų buvo susibūrimo vietos - kaip turgaus aikštės 
klasikiniame pasaulyje). Tiesa, man regis, šie išvedžiojimai per- 
nelyg paviršutiniški. Labiau tikėtina, kad kambarys tapo mo- 
ters simboliu kaip žmogų supanti erdvė. Tokią namo reikšmę 
jau žinome; mitologija bei poetinė kalba pateikia ir kitų moters 
simbolių: tai miestas, pilis, rūmai, tvirtovė. Problemą būtų leng- 
viau išspręsti tiriant sapnus žmonių, kurie nei kalba vokiškai, 
nei supranta šią kalbą. Pastaraisiais metais gydžiau daugiausia 
kitataučius pacientus ir, kiek pamenu, jų sapnuose kambarys 
[Zimmer] irgi reiškė bobą [Frauenzimmer], nors nieko pana- 
šaus jų kalbų vartosenoje nebuvo. Esama ir kitų požymių, ro- 
dančių, kad simbolinis ryšys gali peržengti kalbos ribas; beje, 
tai teigė jau senasis sapnų tyrinėtojas Schubertas (1814). Tiesa, 

tarp mano pacientų nebuvo nė vieno, visiškai nemokėjusio 
vokiečių kalbos, todėl privalau palikti šį klausimą tiems psi- 
choanalitikams, kurie gali tirti viena kalba kalbančius asme- 
nis kitose šalyse. 


Tarp vyro genitalijas vaizduojančių simbolių vargu ar atsi- 
ras toks, kuris nebūtų minimas pokštuose, vulgariuose arba po- 
etiniuose posakiuose, ypač klasikinių senovės poetų. Čia su- 
tinkame ne tik tuos simbolius, kurie pasirodo sapne, bet ir nau- 
jus, pvz., visokiausius instrumentus, pirmiausia plūgą. Beje, 
nagrinėdami simbolinius vyriškumo vaizdinius paliečiame la- 
bai plačią ir daug ginčų keliančią temą, į kurią nesigilinsime 
ekonomijos sumetimais. Keletą pastabų norėčiau pasakyti tik 
apie vieną, iš kitų išsiskiriantį, simbolį — skaičių 3. Visai neaiš- 
ku, ar jo šventumas nėra sąlygotas kaip tik šio simbolinio ry- 
šio. Atrodo neabejotina, kad kai kurių gamtoje esančių trilypių 
daiktų - pvz., dobilo lapo - naudojimas herbuose ir emblemo- 
se susijęs su šia simboline reikšme. Matyt, tik vyro genitalijų 
stilizacija yra ir tridalė vadinamoji prancūziškoji lelija, ir keis- 
tasis Sicilijos ir Meno, dviejų labai tolimų salų, herbas, vadina- 
masis Triskeles (trys pusiau sulenktos kojos, išeinančios iš vie- 
no taško). Senovėje vyro organo imitacijos laikytos stipriausia 
apsauga (Apotropaea) nuo piktų įtakų, su tuo siejasi ir tai, kad 
visus šiuolaikinius laimę nešančius amuletus nesunku atpažinti 
kaip genitalinius arba seksualinius simbolius. Pažvelkime į ma- 
žų sidabrinių pakabučių rinkinį: keturlapis dobilas, kiaulė, gry- 
bas, pasaga, kopėčios, kaminkrėtys. Keturlapis dobilas atsira- 
do vietoje trilapio, tikrojo simbolio; kiaulė yra senas vaisingu- 
mo simbolis; grybas — neabejotinas penio simbolis, yra grybų, 
kurie dėl savo panašumo į vyro lytinį organą klasifikuojant bu- 
vo pavadinti Phallus impudicus; pasaga primena moters lytinės 
angos kontūrą, o kaminkrėtys, nešantis kopėčias, irgi tinka į 
šią kompaniją, nes jo atliekami judesiai vulgariai lyginami su 
lytiniu aktu (žr. AntAropophyteia). Jau susipažinome su jo kopė- 
čiomis kaip seksualiniu sapno simboliu; vokiečių kalba ir čia 

mums padeda, pateikdama grynai seksualinę žodžio „lipti“ 
[Įsteigen] prasmę. Sakoma: „Den Frauen nachsteigen“ [kibti prie 
moterų) ir „ein alter Steiger“ [senas bobišius]. Prancūzų kalbo- 
je laiptai vadinami /a marche, ir visiškai analogiškai bonviva- 
nas vadinamas „un vieux marcheur '. Matyt, tai susiję ir su tuo, 
kad lytinio akto metu daugelis stambiųjų gyvūnų pasilypėja, 
užlipa [steigen, besteigen] ant patelės. 


Šakos nuskynimas kaip simbolinis onanizmo vaizdavimas 
ne tik sutampa su vulgariais onanistinio akto apibūdinimais, 
bet ir turi ryškių mitologinių paralelių. Bet ypač keista, kad 
onanizmas arba, tiksliau, bausmė už jį, kastracija, vaizduoja- 
mas danties iškritimu ar jo ištraukimu, nes ir folklore esama 
panašaus reiškinio, kurį žino gal tik vienas kitas sapnavusiųjų. 
Neabejoju, kad daugelio tautų praktikuojamas apipjaustymas 
yra kastracijos ekvivalentas ir jos pakaitalas. Antai mus infor- 
muoja, kad kai kurios Australijos gentys atlieka apipjaustymą 
kaip lytinės brandos ritualą (švenčiant jaunuolių tapsmą pil- 
namečiais), o kitos, visai šalia gyvenančios, šį aktą pakeičia 
danties išmušimu. 


Šiais pavyzdžiais baigiu savo dėstymą. Tai tik pavyzdžiai; 
mes žinome kur kas daugiau, ir galite įsivaizduoti, kaip pra- 
turtėtų ir paįvairėtų šis rinkinys, jei jį pateiktų ne tokie dile- 
tantai, kaip mes, o tikri mitologijos, antropologijos, kalboty- 
ros, folkloro specialistai. Peršasi kelios išvados; jos negali būti 
išsamios, bet duos daug peno apmąstymams. 


Pirmiausia turime pripažinti faktą, kad sapnuojantis žmo- 
gus įstengia naudotis simbolinės raiškos būdu, kurio jis neži- 
no ir neatpažįsta būdraudamas. Turbūt nemažiau nustebtumėte 
sužinoję, kad jūsų tarnaitė supranta sanskritą, nors galite gal- 
vą guldyti, kad ji gimė kokiame nors Bohemijos kaime ir nie- 
kada nesimokė šios kalbos. Mūsų psichologinės pažiūros ne- 
leidžia taip lengvai priimti šį faktą. Tegalime tik pasakyti, kad 

sapnuojantysis simboliką žino nesąmoningai, kad ji priklauso 
nesąmoningam psichikos gyvenimui. Bet ir šia prielaida nieko 
nepasiekiame. Iki šiol buvome priversti pripažinti tik nesąmo- 
ningus potroškius, tokius, apie kuriuos laikinai ar nuolat nie- 
ko nežinome. Bet dabar kalbama apie sudėtingesnius dalykus, 
apie nesąmoningas žinias, įvairių objektų loginius sąryšius, su- 
gretinimus, kai vienas objektas nuolat gali būti pakeičiamas 
kitu. Šie sugretinimai neatliekami kaskart iš naujo, jie jau gata- 
vi, nusistovėję kartą visiems laikams; juk kaip tik šį faktą pa- 
tvirtina tai, kad jie vienodi skirtingiems Žmonėms, netgi kal- 
bantiems skirtingomis kalbomis. 


Iš kur sužinome šiuos simbolinius sąryšius? Kalbos varto- 
sena paaiškina tik nedidelę jų dalį. Sapnuojantysis paprastai 
nežino įvairių paralelių iš kitų sričių; juk ir mes jas nelengvai 
atradome. 


Antra, šie simboliniai sąryšiai nėra tai, kas būdinga vien sap- 
nuojančiajam arba sapno darbui. Juk sužinojome, kad ta pati 
simbolika naudojama mituose ir pasakose, liaudies patarlėse 
ir dainose, kasdienėje kalboje ir poetinėje fantazijoje. Simboli- 
kos sritis nepaprastai plati, sapno simbolika tėra nedidelė jos 
dalis; net netikslinga imtis šios problemos apsiribojant vien sap- 
nais. Daugybė kitose srityse naudojamų simbolių nepasirodo 
sapnuose arba pasitaiko juose labai retai; kai kurie sapno sim- 
boliai irgi sutinkami ne visose kitose srityse, jie pasitaiko tik 
šen ar ten. Atrodo, kad susidūrėme su labai senu, pamirštu raiš- 
kos būdu, kiek išlikusiu įvairiose srityse: šis tas vienoje, šis tas 
kitoje, šis tas, kiek pakitęs, keliose srityse. Prisimenu vieno la- 
bai įdomaus psichikos ligonio fantaziją: jis įsivaizdavo, kad yra 
buvusi kažkokia „pagrindinė kalba“; jos likučiai ir yra šie sim- 
boliniai sąryšiai. 


Trečia, į akis turėjo kristi tai, kad kitų sričių simbolika anaip- 
tol nebuvo vien seksualinė, o sapne simboliai naudojami kone 


X. SAPNO SIMBOLIKA 151 


tik seksualiniams objektams ir santykiams išreikšti. Tai irgi ne- 
lengva paaiškinti. Ar pradžioje buvę seksualiai reikšmingi sim- 
boliai ilgainiui neįgavo kitos reikšmės ir ar ne su tuo susijęs 
perėjimas nuo simbolinio prie kitokio vaizdavimo būdo? Aiš- 
ku, kad į šiuos klausimus neįmanoma atsakyti tiriant tik sap- 
nų simboliką. Tegalime padaryti prielaidą, kad tikrieji simbo- 
liai ir seksualumas yra labai glaudžiai susiję. 


Neseniai sulaukėme svarbios nuorodos šia tema. Nepriklau- 
somai nuo psichoanalizės dirbantis kalbininkas H. Sperberis 
(Upsala) pateikė tokį teiginį: seksualiniai poreikiai turėjo di- 
delės įtakos kalbos atsiradimui ir jos raidai. Pirminiais šnekos 
garsais būdavo susižinoma ir pašaukiamas seksualinis partne- 
ris; tolesnė žodžių šaknų raida susijusi su pirmykščio žmogaus 
darbo procesais. Šie darbai būdavę bendri ir atliekami ritmiš- 
kai kartojant tam tikrus posakius. Kartu seksualinis domesys 
būdavęs nukreipiamas į darbą. Pirmykštis žmogus paversda- 
vęs darbą maloniu, laikydamas jį lytinės veiklos atitikmeniu ir 
pakaitalu. Tad žodis, tariamas dirbant bendrą darbą, įgavęs dvi 
reikšmes, žyminčias ir lytinį aktą, ir su juo sutapatintą darbinę 
veiklą. Laikui bėgant žodis prarado seksualinę reikšmę išsau- 
godamas darbinę. Paskesnės kartos panašiai pasielgusios su 
nauju, seksualinę reikšmę turėjusiu žodžiu, priskirdamos jį nau- 
jai darbinės veiklos rūšiai. Taip atsiradusi visa aibė žodžių šak- 
nų, kurios buvo seksualinės kilmės, bet prarado savo seksuali- 
nę reikšmę. Jei čia nupasakotas požiūris teisingas, tai mums 
atsiveria bent jau galimybė suprasti sapno simboliką. Galėtu- 
me suprasti, kodėl sapne, išsaugančiame dalį šių seniausiųjų 
sąryšių, tiek daug simbolių skirta seksualinei sričiai, kodėl ap- 
skritai ginklai ir įrankiai simbolizuoja vyrišką, o medžiagos ir 
tai, kas apdorojama, - moterišką pradą. Simbolinis sąryšis bū- 
tų senosios žodžių tapatybės liekana; daiktai, kažkada vadinti 
taip pat, kaip ir genitalijos, dabar galėtų sapne pasirodyti kaip 
jų simboliai. 

Bet šios paralelės su sapno simbolika leidžia įvertinti ir tą 
psichoanalizės ypatybę, dėl kurios ji virto visuotinio susido- 
mėjimo objektu, nors tai nepavyko nei psichologijai, nei psi- 
chiatrijai. Atliekant psichoanalitinį darbą mezgasi ryšiai su 
daugybe kitų humanitarinių mokslų, su mitologija, kalboty- 
ra, folkloru, tautų psichologija ir religijotyra, kurių tyrinėjimai 
gali duoti vertingiausių rezultatų. Suprasite, kodėl psichoana- 
lizės lankose išaugo Imago, 1912 m. įkurtas Hanso Sachso ir 
Otto Ranko vadovaujamas žurnalas, kurio pagrindinė užduo- 
tis yra šių ryšių puoselėjimas. Pirmiausia psichoanalizė visais 
atžvilgiais daugiau duoda, nei ima. Nors jai naudinga tai, kad 
savotiški jos rezultatai pasitvirtina kitose srityse ir tampa pati- 
kimesni, bet apskritai kaip tik psichoanalizė pateikia techni- 
nius metodus ir požiūrius, kurie pasirodo esą vaisingi kitose 
srityse. Psichoanalitiškai tirdami psichinį atskiros Žmogiškos 
būtybės gyvenimą, gauname tokių žinių, kurių padedami ga- 
lime išspręsti ar bent teisingai nušviesti ne vieną visuomenės 
gyvenimo mįslę. 


Beje, dar nepasakiau, kokiomis aplinkybėmis galime giliau- 
siai pažvelgti į aną numanomą „pagrindinę kalbą“, kokioje sri- 
tyje ji labiausiai išlikusi. Kol šito nežinote, negalite įvertinti ir 
mūsų temos svarbos. Ši sritis - tai neurotika, jos medžiaga — 
simptomai ir kiti neuroziniai požymiai; siekiant juos paaiškin- 
ti bei gydyti ir buvo sukurta psichoanalizė. 


Tad pažvelgę į aptariamą problemą ir ketvirtu būdu, esame 
priversti grįžti į pradžią ir eiti numatyta linkme. Sakėme, kad 
sapnas nebūtų lengvai suprantamas net tuo atveju, jei nebūtų 
sapno cenzūros, nes tada reikėtų simbolinę sapno kalbą išvers- 
ti į mūsų būdraujančio mąstymo kalbą. Tad simbolika - greta 
sapno cenzūros - yra antrasis nepriklausomas sapno iškraipy- 
mo veiksnys. Tačiau peršasi prielaida, kad sapno cenzūrai pa- 
togu pasitelkti simboliką, nes ši galiausiai daro tą patį: paver- 
čia sapną keistu ir nesuprantamu. 

Netrukus paaiškės, ar toliau studijuodami sapnus neatrasi- 
me naujo veiksnio, prisidedančio prie sapno iškraipymo. Bet 
nenorėčiau užbaigti sapno simbolikos temos, dar sykį nepami- 
nėjęs labai mįslingo fakto: sapno simboliką atsisakė pripažinti 
išsilavinę žmonės, visiškai neabejojantys mitų, religijos, meno 
ir kalbos simbolika. Ir vėlgi, ar nebus dėl to kaltas jos ryšys su 
seksualumu? 

Vienuolikta paskaita 


Sapno darbas 


Ponios ir ponai! Jeigu suvokėte sapno cenzūros ir simbolinio 
vaizdavimo esmę, tai nors ir ne visai įveikę sapno iškraipymą 
visgi jau įstengiate suprasti daugumą sapnų. Tam galite pasi- 
telkti abi viena kitą papildančias technikas: skatinti, kad sap- 
navusiajam kiltų asociacijos, vedančios nuo pakaitalo prie tik- 
rojo sapno turinio, ir, antra vertus, galite pakeisti simbolius jų 
reikšmėmis remdamiesi savo žiniomis. Vėliau aptarsime visas 
pakeliui kylančias abejones. 


Dabar vėl galime imtis to darbo, kurį bandėme atlikti nepa- 
kankamai jam pasiruošę, kai tyrėme sapno elemento ir jo tik- 
rojo turinio santykį bei nustatėme keturis pagrindinius tokio 
santykio tipus: sapno elementas gali būti tikrojo turinio visu- 
mos dalis; priartėjimas prie jo, užuomina į jį; tikrojo turinio 
simbolis; plastinis žodžio vaizdavimas. To paties darbo dabar 
imsimės didesniu mastu, lygindami visą išreikštojo sapno tu- 
rinį su analizės atskleidžiamu slaptuoju sapnu. 


Tikiuosi, kad niekada nesupainiosite pirmojo su antruoju. 
Šitai įstengę, ko gero, būsite supratę sapną geriau už daugumą 
mano knygos „Sapnų aiškinimas“ skaitytojų. Leiskite dar kar- 
tą priminti, kad darbas, kuris ailiekamas slaptąjį sapno turinį 
verčiant išreikštuoju, vadinamas sapno darbu [Traumarbeit]. 
Darbas, vykstantis priešinga linkme, siekiant pereiti nuo iš- 
reikštojo prie slaptojo sapno turinio, yra mūsų aiškinimo dar- 
bas [Deutungsarbeit]. Aiškinimo darbu siekiame panaikinti 

sapno darbą. Infantilūs sapnai, kuriuose, kaip žinome, akivaiz- 
džiai išpildomi norai, irgi patyrė šiokį tokį sapno darbo povei- 
kį, būtent noro virsmą realybe, be to, dažniausiai dar ir minties 
virsmą vizualiais vaizdais. Šiuo atveju aiškinimo neprireikia, 
pakanka atlikti veiksmus, priešingus abiem šiems virsmams. 
Kituose sapnuose sapno darbas sudėtingesnis, čia prisideda tai, 
ką pavadinome sapno iškraipymu [Traumentstellung|; pastarąjį 
ir turi panaikinti mūsų aiškinimo darbas. 


Palyginęs daugybę paaiškintų sapnų galiu apibendrinda- 
mas pasakyti, kaip sapno darbas veikia slaptąsias sapno min- 
tis. Tik prašau nesitikėti pernelyg daug. Tai tėra aprašymas, 
kurį reikėtų išklausyti su ramiu dėmesingumu. 


Pirmasis sapno darbo rezultatas - tai sutirštinimas [Verdich- 
tung]. Taip apibūdiname tą faktą, kad išreikštasis sapnas ma- 
žiau turiningas už slaptąsias sapno mintis, kad jis — tarsi su- 
trumpintas tų minčių vertinys. Kartais sutirštinimo nebūna, bet 
paprastai jis reiškiasi ir dažniausiai net labai ryškiai. Jis nieka- 
da nevyksta priešinga kryptimi, t. y. nepasitaiko, kad išreikš- 
tojo sapno apimtis ir turinys pranoktų slaptąsias sapno mintis. 
Sutirštinimas atliekamas taip: 1. tam tikri slaptųjų sapno min- 
čių elementai apskritai praleidžiami; 2. išreikštajame sapne 
paliekamos vien nuotrupos tų kompleksų, kuriuos sudaro 
slaptosios sapno mintys; 3. tarpusavy susiję slaptieji elemen- 
tai išreikštajame sapne sujungiami, sulydomi į vieną visumą. 


Jei norite, „sutirštinimu“ galite vadinti tik pastarąjį proce- 
są. Jo rezultatus itin lengva pademonstruoti. Nesunkiai prisi- 
minsite savo sapnus, kuriuose keli asmenys susilydo į vieną. 
Toks mišrūnas, tarkim, atrodo kaip A, bet apsirengęs kaip B, 
atlieka kokį nors veiksmą, primenantį C, ir kartu Žinai, kad tai — 
D. Žinoma, šitaip suplakant ypač pabrėžiama kažkokia bend- 
ra šių keturių asmenų ypatybė. Panašų mišrūną gali sudaryti 
ne tik asmenys, bet ir daiktai ar vietovės, jei šiuos daiktus ar 

vietoves sieja kažkas bendro, ką akcentuoja slaptosios sapno 
mintys. Remiantis šiuo bendrumu kaip branduoliu sukuria- 
ma tarsi nauja, laikina sąvoka. Kai šitaip tirštinami atskiri vie- 
netai klojasi vienas ant kito, paprastai gauname neryškų, mig- 
lotą vaizdą, - panašų gautume padarę keletą nuotraukų ant 
tos pačios plokštelės. 


Sapno darbui, matyt, labai svarbu prigaminti tokių mišrū- 
nų, nes galime įrodyti, kad reikiamos bendrybės kuriamos ty- 
čia, ten, kurjų pradžioje nebuvo, pvz., parenkant žodinę min- 
ties išraišką. Mes jau susipažinome su tokiais tirštinimais ir 
maišymais; jie prisidėjo, kad įvyktų tam tikri riktai. Prisimin- 
kite jaunąjį vyriškį, norėjusį begleitdigen damą. Be to, esama 
pokštų, kurie irgi grindžiami tokiu sutirštinimu. Visgi galime 
tvirtinti, kad šis procesas neįprastas ir keistas. Tiesa, ne tik sap- 
ne atsiranda asmenys-mišrūnai, analogiškai veikia ir mūsų fan- 
tazija, lengvai jungianti į vieną visumą dalis, kurios iš tikrųjų 
tarp savęs nesusijusios; taip gaunami tokie dariniai kaip, pvz., 
kentaurai, pasakiški senosios mitologijos arba Bocklino paveiks- 
lų gyvūnai. „Kūrybinė“ fantazija apskritai negali išrasti nieko 
naujo, ji tik sujungia svetimas viena kitai sudedamąsias dalis. 
Bet sapno darbo metodas stebina štai kuo: juk sapno darbo me- 
džiaga yra mintys, tokios mintys, tarp kurių gali būti ir ne- 
švankių, nepriimtinų, bet, šiaip ar taip, jos teisingai suformu- 
luotos ir išreikštos. Sapno darbas suteikia šioms mintims kitą 
formą; keista ir nesuprantama, kad šį vertimą į kitą kalbą ar, 
tarkime, keitimą kitu šriftu, jis atlieka naudodamas jungimo, 
kombinavimo priemones. Juk paprastai verčiant siekiama at- 
sižvelgti į teksto skirtumus ir nesupainioti panašumų. Sapno 
darbas, priešingai, stengiasi sutirštinti dvi skirtingas mintis, pa- 
našiai kaip pokšto atveju atrasdamas daugiareikšmį žodį, ku- 
riame galėtų atsispindėti jos abi. Nenorėkime iškart suprasti 
šios ypatybės, kuri gali tapti labai reikšminga suvokiant sapno 
darbą. 

Nors sutirštinimas paverčia sapną neaiškiu, visgi neatrodo, 
kad tai sapno cenzūros veikla. Veikiau norisi jį kildinti iš me- 
chaninių ar ekonominių veiksnių; bet, šiaip ar taip, reikia turė- 
ti omeny ir cenzūrą. 


Sutirštinimo rezultatai gali būti kuo nepaprasčiausi. Kar- 
tais išreikštajame sapno turinyje jis sujungia dvi visiškai skir- 
tingas slaptąsias sapno mintis, tad, atrodytų, net neblogai pa- 
aiškinę sapną, galime nepastebėti kitos aiškinimo galimybės. 


Be to, dėl sutirštinimo sudėtingesnis tampa santykis tarp 
slaptojo ir išreikštojo sapno, šių sričių elementų nesieja papras- 
tas atitikimas. Vienas išreikštasis sapno elementas atitinka ke- 
letą slaptųjų, ir priešingai, vienas slaptasis elementas gali at- 
sispindėti keliuose išreikštuosiuose elementuose, taigi abiejų 
sričių elementai tarsi savotiškai kryžiuojasi. Maža to, aiškinant 
sapną pasirodo, kad mintys, kurias sukelia atskiras išreikštojo 
sapno elementas, nebūtinai ateina nuosekliai. Dažnai tenka 
laukti, kol bus paaiškintas visas sapnas. 


Tad sapno darbas atlieka labai neįprastą slaptųjų sapno min- 
čių transkripciją: jis neverčia pažodžiui ar paženkliui, nepa- 
renka pagal kokią nors taisyklę, kai, pvz., pateikiami tik Žo- 
džio priebalsiai, o balsiai praleidžiami; jis neatlieka ir to, ką 
galėtume pavadinti pavadavimu [Vertretung|, kai vienas ele- 
mentas visada imamas vietoje kelių kitų; sapno darbas vyksta 
kitaip, kur kas sudėtingiau. 


Antrasis sapno darbo rezultatas yra perstūmimas [Verschie- 
bung]. Laimė, su juo jau susidūrėme ir kiek padirbėjome: juk žŽi- 
nome, kad tai grynai sapno cenzūros vaisius. Jis atliekamas dve- 
jopai: pirma, slaptasis elementas pakeičiamas ne savo sudedamąja 
dalimi, o kuo nors tolimesniu, tarsi užuomina; antra, psichinis 
akcentas nuo svarbaus elemento perkeliamas ant kito, nereikš- 
mingo, todėl sapnas įgyja kitą centrą ir atrodo keistas. 

Pasitaiko kažką pakeisti užuomina ir tada, kai mąstome 
būdraudami, bet šiuo atveju viskas vyksta kiek kitaip. Kai 
mąstome būdraudami, užuomina turi būti lengvai supranta- 
ma, o tikrasis turinys ir jo pakaitalas prasmingai susiję. Pokš- 
tas irgi dažnai grindžiamas užuomina, atsisakant asociacijos 
su turiniu, pakeičiant ją neįprastomis išorinėmis asociacijomis, 
tarkim, sąskambiu ar žodžių daugiareikšmiškumu. Bet ir pokš- 
tas privalo likti suprantamas; jis netektų poveikio, jei nebūtų 
įmanoma nesunkiai sugrįžti nuo užuominos prie tikrojo jo tu- 
rinio. Bet nė vieno šių ribojimų netenkina užuomina, atsiran- 
danti sapne dėl perstūmimo. Su keičiamu elementu ji susijusi 
pernelyg paviršutiniškais ir tolimais ryšiais, todėl yra nesupran- 
tama, o einant atgaliniu keliu jos aiškinimas atrodo kaip nevy- 
kęs pokštas ar prievartinė, dirbtinė, vargais negalais pritemp- 
ta interpretacija. Sapno cenzūra pasiekia savo tikslą kaip tik 
tada, kai jai pavyksta nuslėpti atgalinį kelią nuo užuominos 
prie tikrojo turinio. 


Akcento perkėlimu niekada nesinaudojame mėgindami iš- 
reikšti savo mintis. Kartais tai padarome būdraudami, kad pa- 
siektume komišką efektą. Dėl akcento perkėlimo atsiradusios 
klaidos įspūdį galite įsivaizduoti, prisiminę tokį anekdotą: vie- 
name kaime gyvenęs kalvis padarė nusikaltimą, už kurį bau- 
džiama mirtimi. Teismas nusprendė, kad jis turi išpirkti savo 
kaltę; kadangi jis buvo vienintelis ir nepakeičiamas kalvis, o 
siuvėjų kaime buvo net trys, tai vienas šių trijų buvo pakartas 
vietoj nusikaltėlio. 


Trečiasis sapno darbo rezultatas psichologiniu požiūriu įdo- 
miausias. Tai minčių pavertimas vizualiais vaizdais. Įsidėmė- 
kime, kad ne visas sapno minčių turinys patiria šį virsmą; kai 
kurios mintys išsaugo savo formą ir išreikštajame sapne pasi- 
rodo kaip mintys ar žinios; be to, vizualūs vaizdai nėra vienin- 
telė forma, kurią įgyja mintys. Bet, šiaip ar taip, jie yra esminiai 

sapno atsiradimo veiksniai; kaip žinome, tai yra antroji nuola- 
tinė sapno darbo dalis, ir jau susipažinome su tuo, kaip atski- 
ras sapno elementas pakeičiamas „plastiniu žodžio vaizdu“. 


Aišku, tai padaryti nėra lengva. Norėdami suvokti tokio pa- 
keitimo sunkumus įsivaizduokite, kad gavote užduotį pakeis- 
ti kokio nors laikraščio vedamąjį iliustracijomis, žodžiu, nuo 
raidžių rašto privalote grįžti prie paveikslėlių. Jūs nesunkiai ir 
tikriausiai sėkmingai pakeisite paveikslais šiame straipsnyje 
minimus asmenis ir konkrečius daiktus; sunkumai laukia vaiz- 
duojant visus abstrakčius žodžius ir tas kalbos dalis, kurios nu- 
sako loginius ryšius, būtent dalelytės, jungtukus ir pan. Vaiz- 
duodami abstrakčius žodžius galėsite pasitelkti įvairiausius 
dirbtinius būdus. Pvz., pasistengsite nusakyti straipsnio turinį 
kitais žodžiais, kiek neįprastai skambančiais, bet konkretesniais 
ir lengviau vaizduojamais. Paskui prisiminsite, kad daugelis 
abstrakčių žodžių yra tiesiog ilgainiui nublankę konkretūs, ir 
grįšite, kai tik įmanoma, prie pirminės konkrečios žodžių reikš- 
mės. Žodžiu, džiaugsitės galėdami pavaizduoti kokio nors ob- 
jekto „turėjimą“ [Besitzen] tikru fiziniu „sėdėjimu ant jo“ [Da- 
raufsitzen]. Tai būdinga ir sapno darbui. Tokiomis aplinkybė- 
mis vargu ar galite reikalauti, kad vaizdavimas būtų tikslus. 
Tad ir sapno darbui nepriekaištausite, jei jis, pvz., tokį sunkiai 
pavaizduojamą elementą kaip santuokinė neištikimybė [Ehe- 
bruch] pakeis kitu lūžiu [Bruch|, kojos lūžiu [Beinbruch].* Ti- 
kiuosi, būsite truputį atlaidesni, jei paveikslėlių kalba kiek ne- 
rangiai pakeis raidžių raštą. 


Vaizduodami loginius ryšius atspindinčias kalbos dalis 
(„nes, todėl, bet“ ir pan.) tokių pagalbinių priemonių nebetu- 
rėsite; šios teksto dalys išnyks, kai perrašysite jį paveikslėlių 


* Skaitant šio lanko korektūrą, atsitiktinai į rankas pakliuvo laikraščio žinu- 
tė, kurią čia pateikiu kaip netikėtą ankstesnių sakinių komentarą: „DIEVO BAUS- 
MĖ. (Rankos lūžis už santuokinę neištikimybę.) ĮArmbruch fūr Ehebruch] Ponia 

kalba. Taip ir sapno darbas slaptųjų sapno minčių turinį pa- 
verčia gryna žaliava, kurią sudaro objektai ir veiksmai. Tad 
būsite patenkinti, jei apie sąryšį, kurio savaime neįmanoma 
pavaizduoti, įstengsite užsiminti subtiliau pateikę vaizdus. 
Panašiai ir sapno darbas dalį slaptųjų minčių turinio įstengia 
perduoti formaliomis išreikštojo sapno ypatybėmis, pvz., jo 
aiškumu ar miglotumu, jo suskaidymu į keletą dalių ir pan. 
Paprastai dalinių sapnų, į kuriuos suskyla sapnas, kiekis ati- 
tinka pagrindinių temų, minčių slaptajame sapne skaičių; trum- 
pas įžanginis sapnas dažnai yra paskesnio išsamaus pagrindi- 
nio sapno įžanga ar motyvacija; šalutinį sapno minčių sakinį 
išreikštajame sapne atspindi jo scenų kaita ir t. t. Tad sapno 
forma anaiptol nėra nereikšminga, ji irgi reikalauja būti paaiš- 
kinta. Keli tos pačios nakties sapnai dažnai turi tą pačią reikš- 
mę ir atspindi pastangas vis geriau įveikti stiprėjantį dirginimą. 


Anna M., vieno pašauktinio žmona, apkaltino ponią Klementiną santuokinės iš- 
tikimybės laužymu. Skunde rašoma, kad toji K., kurios vyras fronte, palaiko nusi- 
kalstamą ryšį su Karlu M.; jos vyras iš fronto jai kas mėnesį siunčiąs po septy- 
niasdešimt kronų. Toji K. jau yra gavusi ir iš nukentėjėlės vyro gana daug pinigų, 
tuo tarpu ši su vaikais turi vargti ir skursti. Jos vyro draugai slapčia jai pranešę, 
kad K. su M. lankosi smuklėse ir ten lėbauja iki vėlumos. Kartą kaltinamoji dau- 
geliui kareivių girdint paklausė nukentėjėlės vyro, ar greitai jis išsiskirs su savo 
„sene“, kad persikraustytų pas ją. K. namų sargo žmona irgi ne sykį matė nu- 
kentėjėlės vyrą K. bute visiškai intymiomis aplinkybėmis. 

Vakar Leopoldštate vykusiame teisme K. neigė pažįstanti M., o apie inty- 
mius jų santykius esą negali būti jokios kalbos. Bet liudininkė Albertina M. sa- 
kė, kad netikėtai užtikusi K., bučiuojančią nukentėjėlės vyrą. 

Per ankstesnį bylos nagrinėjimą M. buvo apklaustas kaip liudininkas; tada 
jis neigė intymius ryšius su kaltinamąja. Vakar teisėjui buvo pateiktas laiškas, 
kuriuo liudininkas atšaukė ankstesniame bylos nagrinėjime pateiktus parody- 
mus ir prisipažino iki praėjusių metų birželio palaikęs meilės ryšį su K. Anksčiau 
savo santykius su kaltinamąja jis neigęs tik todėl, kad ši prieš bylos nagrinėjimą 
atėjusi pas jį ir ant kelių maldavusi gelbėti ją ir nieko nesakyti. „Šiandien, - rašė 
liudininkas, - jaučiuosi priverstas prisipažinti teismui, nes susilaužiau kairę ran- 
ką ir manau, kad tai Dievo bausmė už mano nusižengimą“. 

Teisėjas nustatė, kad nusižengimas nėra baustinas dėl senaties, tad nukentė- 
jusioji atsiėmė savo skundą, o kaltinamoji buvo išteisinta“. 

Net viename sapne itin sudėtingas elementas gali būti pavaiz- 
duotas „dubletais“, keliais simboliais. 


Toliau lygindami slaptąsias sapno mintis ir jas pakeičian- 
čius išreikštuosius sapnus sužinome tokių dalykų, kuriems to- 
li gražu dar nesame pasiruošę, pvz., kad ir nesąmonė, sapno 
absurdiškumas irgi turi savo reikšmę. Kaip tik čia labiausiai 
paaštrėja prieštaravimas tarp medicinos ir psichoanalizės po- 
žiūrio į sapną. Medicinos požiūriu sapnas yra beprasmis, nes 
sapnuojančiojo psichinė veikla tapo visiškai nekritiška; mūsų 
požiūriu, priešingai, sapnas tampa beprasmis kaip tik tada, kai 
jis turi atspindėti slaptosiose sapno mintyse glūdinčią kritiką, 
nuosprendį: „tai beprasmiška“. Puikus tokio pobūdžio pavyz- 
dys yra minėtasis sapnas apie ėjimą į teatrą (trys bilietai už 1 
floriną 50 kr.). Šitaip sapnas išreiškė sprendimą: nesąmonė bu- 
vo taip anksti tekėti. 


Aiškindami sapną sužinome ir tai, kas atitinka sapnavusių- 
jų dažnai išsakomas abejones, nepasitikėjimą: ar tam tikras ele- 
mentas tikrai pasirodė sapne, ar tai buvo veikiau koks kitas. 
Paprastai šios abejonės ir netikrumas neturi jokio atitikmens 
slaptosiose sapno mintyse; jos visada atsiranda dėl sapno cen- 
zūros poveikio ir reiškia ne visai pavykusias cenzūros pastan- 
gas sunaikinti sapno elementą. 


Nuostabiausias atradimas yra tai, kaip sapno darbas el- 
giasi su slaptajame sapne pasitaikančiomis priešingybėmis. 
Jau žinome, kad slaptųjų sapno minčių sutapimus išreikšta- 
jame sapne atitinka sutirštinimai. Priešingybės traktuojamos 
taip pat kaip sutapimai, jos mielai vaizduojamos tuo pačiu 
išreikštojo sapno elementu. Tad visai įmanoma, kad atskiras 
išreikštojo sapno elementas, galintis turėti savo priešingybę, 
reikš arba save, arba savo priešingybę, arba įgis abi reikšmes; 
kokį vertimą pasirinksime, priklausys nuo bendros sapno 
prasmės. Kaip tik todėl sapne niekada nerasime nedvipras- 
miškai pavaizduoto „ne“. 

Puikią keistų sapno darbo veiksmų analogiją aptiksime pa- 
žvelgę, kaip vystėsi kalba. Kai kurie kalbininkai teigia, kad se- 
niausiose kalbose priešingybės „stiprus - silpnas“, „šviesus — 
tamsus“, „didelis - mažas“ buvo nusakomos tuo pačiu šakni- 
niu žodžiu („priešinga pirmapradžių žodžių reikšmė“). Antai 
senovės egiptiečių kalboje ken pradžioje reiškė stiprų ir silpną. 
Nesusipratimų, atsirandančių naudojant tokius ambivalentiš- 
kus žodžius, išvengdavo atsižvelgdami į intonaciją ir atitinka- 
mą gestą, o rašydami pridurdavo vadinamąjį determinatyvą, 
t. y. piešinį, kurio kalbėdami netardavo. Ken reikšme „stiprus“ 
buvo rašomas prie raidinių ženklų priduriant stačio žmogeliu- 
ko piešinį; jei ken reikšdavo „silpnas“, tai prie šio žodžio pri- 
durdavo atsainiai sėdinčio žmogaus piešinį. Tik vėliau kiek pa- 
keitus vienodai skambantį pirminį žodį buvo gauti du žodžiai, 
žymintys jo nusakomas priešingybes. Taip iš ken, reiškiančio 
„Stiprus-silpnas“, atsirado ken — „stiprus“ ir kan — „silpnas“. 
Ne tik seniausiosios kalbos, bet ir kur kas jaunesnės ir net da- 
bar gyvos kalbos išsaugojo daugybę šios senos priešingos pras- 
mės liekanų. Pateiksiu jums keletą K. Abelio minimų (1884) 
pavyzdžių. 


Lotynų kalboje tokie vis dar ambivalentiški žodžiai yra al- 
tus (aukštas-Žemas) ir sacer (šventas-prakeiktas). 


Kaip tos pačios šaknies modifikacijų pavyzdžius paminė- 
siu: clamare — „šaukti“, clam — „tylus, tykus, slapus“; siccus — 
„sausas“,succus - „sultys“. Vokiečių kalboje: Stimme [balsas] - 
stumm [nebylus]. 


Daugybę pavyzdžių gauname lygindami giminingas kalbas. 
Angliškai lock - „uždaryti“, vokiškai Loch [skylė], Liicke [spra- 
gal. Angliškai: cleave — „skaldyti“, vokiškai kleben [klijuoti]. 

Anglų kalbos žodis without, iš tikrųjų reiškiantis „su-be“, 
šiandien naudojamas „be“ reikšme; tai, kad with turi ne tik pri- 
dėjimo, bet ir atėmimo reikšmę, parodo ir šie sudurtiniai Žo- 
džiai: withdraw [atitraukti, atsiimti] - withhold [neduoti, atsa- 
kyti]. Panašią reikšmę turi ir vokiečių kalbos žodis wieder. 


Atitikmenį kalbos vystymosi istorijoje turi dar viena sapno 
darbo ypatybė. Senovės egiptiečių, be to, ir vėlesnėse kalbose 
pasitaiko, kad tą pačią reikšmę turinčius žodžius sudaro prie- 
šinga garsų seka. Tokie pavyzdžiai anglų ir vokiečių kalbose 
yra: Topf - pot [puodas]; boat — tub [valtis]; hurry [skubėti] — 
Ruhe [ramybė]; Balken [sija, rąstas] - Kloben [pliauska, paga- 
lys], club [lazda, vėzdas). 


Lotynų ir vokiečių kalbose: capere — packen [griebti|; ren — 
Niere [inkstas|. 


Sapno darbas įvairiais būdais atlieka apvertimus, primenan- 
čius minėtąsias atskirų Žodžių inversijas. Jau susidūrėme su 
prasmės apvertimu, pakeitimu priešingybe. Be to, pasitaiko, 
kad sapne apverčiamos situacijos, dviejų asmenų santykiai, - 
tarsi „išvirkščiame pasaulyje“. Sapne kiškis neretai šauna į 
medžiotoją. Maža to, apverčiama ir įvykių seka, tad priežas- 
tis sapne atsiduria po savo padarinio. Viskas vyksta kaip pras- 
tos teatro trupės spektaklyje, kai pirma herojus griūva, o pas- 
kui iš užkulisių nuaidi jį pakirtęs šūvis. Arba pasitaiko sapnų, 
kuriuose atvirkščia visa jo elementų seka, tad jei norime su- 
prasti sapno prasmę, aiškindami pirmiausia turime imti 
paskutinį elementą, o pirmutinį - paskiausia. Prisimenate, 
tirdami sapno simboliką sakėme, jog įlipti ar įkristi į vandenį 
reiškia tą patį, ką ir išlipti iš vandens, būtent gimdyti ar būti 
gimdomam, o lipti laiptais ar kopėčiom aukštyn - tą patį, ką 
leistis žemyn. Akivaizdu, kad tokia vaizdavimo laisvė labai pra- 
verčia iškraipant sapną. 

Šiuos sapno darbo bruožus galime teisėtai vadinti archaiš- 
kais. Jie būdingi ir senosioms žmonijos raiškos sistemoms, kal- 
boms ir raštijoms; dėl jų kyla ir panašūs sunkumai, kuriuos 
vėliau aptarsime kritinėje apžvalgoje. 


Dabar apie kitus požiūrius. Akivaizdu, kad sapno darbo 
esmė - paversti žodinę slaptųjų sapno minčių formą jusliniais 
vaizdais, dažniausiai vizualiais. Iš tokių juslinių vaizdų ir ki- 
lo mūsų mintys; pirminė jų medžiaga ir pradinis etapas buvo 
jusliniai įspūdžiai, teisingiau pasakius, prisimenamų juslinių 
įspūdžių vaizdai. Tik paskui šie buvo susieti su žodžiais, o iš 
pastarųjų sudėliotos mintys. Tad sapno darbas regresyviai ap- 
doroja mintis, tarsi atšaukia jų vystymąsi; atliekant tokią re- 
gresiją reikia atmesti visa, kas prisiminimų vaizdams padėjo 
virsti mintimis. 


Toks būtų sapno darbas. Procesai, su kuriais susipažinome 
jį tirdami, turėtų mus sudominti kur kas labiau nei išreikštasis 
sapnas. Visgi pastarajam norėčiau skirti dar keletą pastabų, nes, 
šiaip ar taip, tai vienintelė mums tiesiogiai žinoma duotybė. 


Natūralu, kad išreikštasis sapnas tampa mažiau reikšmin- 
gas. Mums nesvarbu, ar jis gerai sukomponuotas, ar subyra į 
aibę tarpusavy nesusijusių paskirų vaizdų. Žinome, kad net 
išoriškai prasmingas išreikštasis sapnas yra sapno iškraipymo 
padarinys ir gali būti taip pat mažai susijęs su vidiniu sapno 
turiniu, kaip itališkos bažnyčios fasadas su jos struktūra ir vi- 
diniu planu. Kartais ir sapno fasadas turi reikšmę, jei jis beveik 
ar visai neiškraipydamas perduoda svarbią sudėtinę slaptųjų 
sapno minčių dalį. Bet to negalime žinoti, kol neatlikome sap- 
no analizės ir nenustatėme sapno iškraipymo laipsnio. Panaši 
abejonė kyla tuo atveju, kai atrodo, kad du sapno elementai 
yra artimai susiję. Tai gali reikšti vertingą nuorodą, kad gali- 
ma susieti tarpusavy ir šių elementų atitikmenis slaptajame 
sapne; bet kartais įsitikini, kad tai, kas susiję slaptosiose sap- 
no mintyse, visiškai atskirta išreikštajame sapne. 

Apskritai reikėtų susilaikyti ir nesistengti vieną išreikštojo 
sapno dalį aiškinti remiantis kita, tarsi sapnas būtų rišlus ir 
pragmatiškas vaizdavimo būdas. Jį veikiau galime palyginti 
su dirbtiniu marmuru brekči, kuris gaunamas akmenų nuolau- 
žas sujungus rišamąja medžiaga, tad susidariusio piešinio 
anaiptol negalime laikyti pirminiu inkliuzu. Iš tiesų, viena sap- 
no darbo dalis, vadinamasis antrinis apdorojimas, siekia sudė- 
lioti galutinius sapno darbo rezultatus į daugmaž harmoningą 
visumą. Dažnai medžiagos sudėliojimo prasmė visiškai neaiš- 
ki, ten, kur atrodo būtina, įdedami intarpai. 


Antra vertus, negalima pervertinti sapno darbo, nereikia 
pernelyg juo pasikliauti. Minėtieji rezultatai išsemia visą jo 
veiklą; jis negali nieko daugiau, tik sutirštinti, perstumti, plas- 
tiškai pavaizduoti ir atlikti antrinį visumos apdorojimą. Sapne 
pasitaikantys sprendimai, kritika, nuostaba, išvados nėra sap- 
no darbo rezultatai, tik retkarčiais jie reiškia sapno apmąsty- 
mą, dažniausiai tai slaptųjų sapno minčių fragmentai, perėję į 
išreikštąjį sapno turinį labiau ar mažiau modifikuoti ir pritai- 
kyti prie konteksto. Sapno darbas neįstengia ir sukomponuoti 
pokalbių. Be kelių žinomų išimčių, šnekos sapne tėra imitaci- 
jos bei montažas šnekų, girdėtų ar paties šnekėtų sapno dieną, 
įtrauktų į slaptąsias sapno mintis kaip medžiaga arba sapno 
sukėlėjas. Be to, sapno darbas neįstengia atlikti skaičiavimų; 
visi išreikštajame sapne atliekami skaičiavimai tėra skaičių kra- 
tiniai, tariami skaičiavimai, visiškai beprasmiškos slaptosiose 
sapno mintyse vykstančių skaičiavimų kopijos. Tokiomis ap- 
linkybėmis nekeista, kad susidomėjus sapno darbu netrukus 
nukrypstama prie slaptųjų sapno minčių, kurios labiau ar ma- 
žiau iškraipytos pasirodo išreikštajame sapne. Bet neleistina, 
kad šis posūkis būtų toks didelis, jog teoriniuose samprotavi- 
muose slaptosios sapno mintys iš viso pakeistų išreikštąjį sap- 
ną ir apie pastarąjį būtų teigiama tai, kas teisinga vien kalbant 
apie jas. Keista, kad ir tokia painiava įmanoma, kai piktnau- 

džiaujama psichoanalizės rezultatais. „Sapnu“ tegalime vadinti 
tik sapno darbo rezultatą, t. y. t4 formą, kurią sapno darbas su- 
teikia slaptosioms sapno mintims. 


Sapno darbas - tai itin savotiškas procesas, nepanašus nė į 
vieną žinomų psichikos gyvenimo reiškinių. Sutirštinimai, per- 
stūmimai, regresyvūs minčių pavertimai vaizdais — tai tokios 
naujovės, kurias pažinę esame dosniai atlyginti už visas psi- 
choanalizės pastangas. Iš pateiktųjų paralelių su sapno darbu 
galite spręsti, kaip psichoanalitiniai tyrinėjimai susiję su kito- 
mis sritimis, ypač kalbos ir mąstymo raida. Šie rezultatai turi 
ir kitą reikšmę, kurią galėsite įvertinti tik sužinoję, kad sapno 
susidarymo ir neurozinių simptomų atsiradimo mechanizmai 
yra visiškai analogiški. 


Žinau, kad kol kas neįstengsime aprėpti visų naujovių, ku- 
riomis psichologiją papildo šių darbų rezultatai. Tenorime nu- 
rodyti vien tai, kad tirdami sapnus vėl patvirtinome, jog eg- 
zistuoja nesąmoningi psichiniai aktai (juk slaptosios sapno 
mintys ir yra tokie aktai) ir kad sapnų aiškinimas žada mums 
nelauktai dideles galimybes suvokiant nesąmoningą psichikos 
gyvenimą. 


Dabar, ko gero, pats laikas pateikti trumpus sapnų pavyz- 
džius ir pademonstruoti tai, apie ką jums kalbėjau. 

Dvylikta paskaita 


Sapnų pavyzdžių analizė 


Ponios ir ponai! Nenusivilkite, kad ir vėl pateiksiu jums sapnų 
aiškinimo nuotrupas, - užuot kvietęs aiškintis didelį gražų sap- 
ną. Sakysite, kad taip ilgai ruošęsi jau turite tam teisę, be to, 
pareikšite, kad, sėkmingai paaiškinus tūkstančius sapnų, se- 
niai turėtų būti įmanoma sudaryti rinkinį kuo puikiausių sap- 
nų pavyzdžių, kuriais galėtume pailiustruoti visus mūsų tei- 
ginius apie sapno darbą bei jo mintis. Taip, bet pernelyg daug 
sunkumų trukdo išpildyti šį jūsų norą. 


Pirmiausia turiu prisipažinti, kad sapnų aiškinimas niekam 
nėra pagrindinis užsiėmimas. Kada imame aiškinti sapnus? 
Kartais, norėdamas kiek pasilavinti psichoanalitiniame darbe, 
gali be ypatingų tikslų užsiimti draugo sapnais arba pagyvil- 
denti savuosius; bet dažniausiai susiduri su neurotiškų, anali- 
tiškai gydomų žmonių sapnais. Šie sapnai yra puiki medžiaga 
ir anaiptol nenusileidžia sveikų žmonių sapnams, bet šiuo at- 
veju gydymo technika verčia pajungti sapnų aiškinimą terapi- 
niams tikslams ir daugybę sapnų užmesti, vos jie pateikia tai, 
ko reikia gydymui. Kai kurių gydymo kurso metu sapnuotų 
sapnų apskritai neįmanoma visiškai paaiškinti. Nežinome vi- 
sos psichinės medžiagos, iš kurios jie randasi, tad suprasti juos 
įmanoma tik baigus gydymo kursą. Pateikdamas tokius sap- 
nus būčiau priverstas atskleisti ir visas neurozių paslaptis; bet 
mums tai nepriimtina, nes sapną ėmėmės tirti ruošdamiesi neu- 
rozių studijoms. 

Gal norėtumėte atsisakyti tokios medžiagos ir mieliau iš- 
klausytumėte, kaip aiškinami sveikų žmonių arba jūsų sapnai. 
Bet šitaip nedera elgtis dėl tų sapnų turinio. Nei savęs, nei kito 
tavim pasitikinčio Žmogaus negalima be atodairos demaskuo- 
ti, o kaip tik tai nutiktų nuosekliai aiškinant sapnus, kurie, kaip 
žinome, susiję su intymiausiais asmenybės dalykais. Bet aiš- 
kindami atsižvelgiame ne tik į šį sunkumą gauti reikiamą me- 
džiagą. Kaip žinote, sapnas atrodo keistas net sapnavusiajam, 
ką bekalbėti apie kitą žmogų, nežinantį sapnavusiojo asmeny- 
bės. Literatūroje pateikiama pakankamai daug gerų ir išsamių 
sapnų analizių; aš pats esu paskelbęs keletą jų kaip sudedamąją 
ligos istorijos dalį; bene gražiausias pavyzdys yra O. Ranko 
pateiktas dviejų tarpusavy susijusių jaunos merginos sapnų aiš- 
kinimas; sapnai užima du mašinraščio puslapius, 0 jų aiškini- 
mas - 76. Panorėjus parodyti jums tą darbą man prireiktų viso 
semestro. Jei imiesi ilgėlesnio ir labiau iškraipyto sapno, tai tu- 
ri tiek daug aiškinti, pasitelkti tiek daug asociacijų ir prisimi- 
nimų, išvaikščioti tiek šalikelių, kad paskaita apie tokį sapną 
taptų visiškai paini ir nepatenkinama. Tad prašau jūsų pasi- 
tenkinti tuo, kas lengviau pasiekiama: pranešimu apie nedide- 
lius neurotiškų asmenų sapnų fragmentus, kurių kiekvienas 
skyrium mums ką nors paaiškins. Lengviausiai galime pade- 
monstruoti sapno simbolius, paskui tam tikras regresyvaus sap- 
nų vaizdavimo ypatybes. Apie kiekvieną iš aptariamų sapnų 
pasakysiu, kodėl laikiau jį vertu dėmesio. 


1) Sapną sudaro tik du paprasti vaizdai: jo dėdė rūko cigare- 
tę, nors šiandien šeštadienis; moteris glosto jį ir myluoja kaip savo 
vaiką. 


Dėl pirmojo vaizdo sapnavusysis (žydas) sako, kad jo dėdė 
yra dievotas žmogus, kuris niekada nepadarė ir niekada nepa- 
darytų tokios nuodėmės. Dėl antrojo vaizdo — moters - jam į 
galvą neateina nieko, tik jo motina. Akivaizdu, kad abu vaiz- 
dus arba mintis reikia susieti tarp savęs. Bet kaip? Kadangi jis 

ryžtingai neigia tokio dėdės veiksmo galimybę, aišku, kad rei- 
kia pridurti „jei“. „Jei mano dėdė, šventas žmogus, šeštadienį 
rūkytų cigaretę, tai ir aš galėčiau leistis motinos myluojamas“. 
Akivaizdu, kad motinos glamonė yra taip pat neleistina, kaip 
ir dievoto žydo rūkymas šeštadienį. Prisimenate, sakiau jums, 
kad sapno darbas panaikina visus sąryšius tarp sapno minčių; 
šios išlieka tik kaip grubi žaliava, ir sapno aiškinimo užduotis 
yra atstatyti nuslėptus sąryšius. 


2) Paskelbęs spaudoje keletą sapnų tyrimo pavyzdžių ta- 
pau savotišku visuomeniniu konsultantu sapnų klausimais ir 
jau daug metų gaunu įvairiausių žmonių laiškus, kuriuose pa- 
teikiami sapnai ir prašoma juos paaiškinti. Žinoma, esu labai 
dėkingas tiems, kurie prie sapno priduria tiek medžiagos, kad 
tampa įmanoma jį paaiškinti, ir tiems, kurie sapną papildo sa- 
vuoju aiškinimu. Pastarajai kategorijai priklauso vieno medi- 
ko iš Miuncheno sapnas, atsiųstas 1910 metais. Paėmiau jį, nes 
jis parodo, koks apskritai nesuvokiamas yra sapnas, kol sap- 
navusysis nepateikia papildomos informacijos. Man regis, jūs 
manote, kad idealu būtų aiškinti sapną įstatant simbolines reikš- 
mes, ir mielai atsižadėtumėte asociacijų technikos, todėl noriu 
sulaikyti jus nuo tokios žalingos klaidos. 


1910 metų liepos 13. Paryčiais sapnuoju: važiuoju Tiubinge- 
no gatve žemyn; staiga rudas taksas puola mane vytis ir įsikimba į 
kulną. Kiek pavažiavęs nulipu nuo dviračio ir atsisėdęs ant laiptelio 
imu pliekti šunį, kuris tvirtai įsikibęs dantimis (nemalonių jausmų 
nekelia nei kandimas, nei visa scena). Priešais sėdi dvi pagyve- 
nusios damos, žiūri į mane ir šypsosi. Pabundu ir, kaip nesyk atsitik- 
davo anksčiau, šituo nubudimo momentu visas sapnas paaiškėja. 


Simboliai čia nelabai gelbsti. Bet sapnavusysis priduria: 
„Šiuo metu įsimylėjau vieną merginą; vis matydavau ją gatvė- 
je, bet nepasitaikė dingsties su ja susipažinti. Maloniausia 
dingstimi būtų buvęs taksas, nes aš labai myliu gyvūnus, be 

to, nudžiugau pastebėjęs, kad ir mergina turi šią savybę“. Dar 
jis priduria, kad ne sykį vikriai įsikišdavęs į besiriejančių šunų 
kovą, dažnai nustebindamas žiūrovus. Sužinome, kad jam pa- 
tikusi mergina visada pasirodydavo, lydima šito šuns. Bet mer- 
ginos išreikštajame sapne nėra, liko tik su ja asocijuojamas šuo. 
Gal pagyvenusios, vyriškiui besišypsančios damos sapne pa- 
keičia merginą? Mediko pasakojimo nepakanka, norint paaiš- 
kinti šią detalę. Važiavimas dviračiu sapne tiesiog pakartoja 
prisimenamą situaciją. Merginą su šunimi jis visada sutikdavo 
važiuodamas dviračiu. 


3) Netekęs brangaus giminaičio, žmogus paprastai dar ilgai 
sapnuoja ypatingus sapnus, kuriuose keisčiausiai susipina mir- 
ties fakto Žinojimas ir poreikis prikelti mirusijį. Kartais šis lyg 
ir negyvas, bet kartu toliau gyvena, nes nežino, kad yra miręs, 
o sužinojęs galutinai numirtų; kartais jis pusiau miręs, pusiau 
gyvas, ir kiekvienai iš šių būsenų būdingi savi požymiai. Šių 
sapnų negalime pavadinti tiesiog beprasmiškais, nes prisikėli- 
mas iš numirusių nėra labiau nepriimtinas sapne nei, pvz., pa- 
sakoje, kur tai tiesiog įprastas įvykis. Visada, kai susidurda- 
vau su tokiais sapnais, paaiškėdavo, kad juos galima protingai 
paaiškinti ir kad pagarbos vertas noras prikelti mirusįjį juose 
įgyvendinamas pasitelkus keisčiausias priemones. Pateiksiu 
jums tokį gana keistą ir beprasmišką sapną, kurio analizė pai- 
liustruos daugelį mūsų teorinių samprotavimų. Tai vyriškio, 
prieš kelerius metus netekusio tėvo, sapnas: 


Tėvas mirė, bet buvo ekshumuotas ir blogai atrodo. Jis toliau gy- 
vena, 0 sapnuojantysis daro viską, kad anas nieko nepastebėtų. (Pas- 
kui sapnas nuklysta prie kitų, atrodytų, tolimų dalykų.) 


Tėvas mirė, mes tai žinome. Tai, kad jis buvo ekshumuotas, 
neatitinka tikrovės, jos nepaiso ir tolesni įvykiai. Bet sapnavu- 
sysis priduria: po tėvo laidotuvių grįžus namo jam suskaudo 
dantį. Su tuo dančiu jis norėjo pasielgti taip, kaip liepia žydų 

mokymas: jei tave piktina tavo dantis, išrauk jį, - ir nuėjo pas 
dantistą. Bet šis pasakė: danties nereikia rauti, reikės kiek pa- 
kentėti. Įdėsiu šio to, kad jį numarinčiau; ateikite po trijų die- 
nų, tada tai išimsiu. 


Sapnavusysis staiga sako, kad šis „išėmimas“ ir yra ekshu- 
mavimas. 


Ar jis teisus? Ne visai, tik šiek tiek, nes juk ne dantis iš- 
traukiamas, iš jo ištraukiama tai, kas mirė. Bet sprendžiant iš 
kitų pavyzdžių sapno darbe tikrai gali pasitaikyti tokių ne- 
tikslumų. Šiuo atveju sapnavusysis sutirštino, suliejo į visu- 
mą mirusį tėvą ir negyvą, bet išsaugotą dantį. Nenuostabu, 
kad išreikštajame sapno turinyje atsirado beprasmybių, nes 
negali viskas, kas sakoma apie dantį, tikti tėvui. Kurgi ap- 
skritai yra Tertium comparationis* tarp tėvo ir danties, kodėl 
įvyko toks sutirštinimas? 


Matyt, jis tikrai įvyko, nes sapnavusysis sakosi žinąs, kad 
susapnavus iškritusį dantį numirs kas nors iš šeimos narių. 


Žinome, kad šis populiarus aiškinimas neteisingas arba tei- 
singas tik kaip pokštas. Juolab nustebsime, kai šitaip pradėtą 
temą aptiksime kituose sapno fragmentuose. 


Sapnavusysis neraginamas pradeda pasakoti apie tėvo ligą 
ir mirtį, taip pat apie santykius su juo. Tėvas ilgai sirgęs, jo 
priežiūrai ir gydymui jis, sūnus, išleidęs galybę pinigų. Bet 
jis nieko negailėjęs, niekada nepraradęs kantrybės, niekada 
netroškęs, kad tai greičiau baigtųsi. Jis gyrėsi grynai Žydiška 
pagarba tėvui, tuo, kad griežtai laikėsi žydų įstatymų. Bet ar 
nekrinta į akis šių teiginių prieštaravimas sapną lydinčioms 
mintims? Jis sutapatino dantį ir tėvą. Su dančiu jis norėjo elgtis 


* Trečiasis palyginime (lot.) - Vert. 

pagal žydų įstatymą, kurio nuosprendis - išrauti jį, teikiantį 
tiek skausmo ir nemalonumų. Ir su tėvu jis norėjo elgtis taip, 
kaip liepia įstatymas, kuris šiuo atveju įsako nepaisyti išlaidų 
ir rūpesčių, priimti visus sunkumus, ir neleidžia, kad kiltų nors 
menkiausias priešiškumas skausmą teikiančiam objektui. Ar 
minėtasis sutapatinimas nebūtų kur kas labiau įtikimas, jei jo 
jausmai sergančiam tėvui būtų panašūs į tuos, kuriuos jis jautė 
nesveikam dančiui, t. y. jei jis būtų norėjęs, kad mirtis kuo grei- 
čiau padarytų galą nereikalingai, varginamai, brangiai kainuo- 
jančiai tėvo egzistencijai? 


Neabejoju, kad kaip tik tokia buvo jo nuostata tėvo atžvil- 
giu šiam ilgai ir nuobodžiai sergant, kad pagyrūniškai tvirtin- 
damas apie dievobaimingą pagarbą jis tenorėjo nukreipti dė- 
mesį nuo šių prisiminimų. Tokiomis aplinkybėmis paprastai 
trokštama gimdytojo mirties, o šis noras dangstomas tariama 
užuojauta: jam būtų lengviau. Atkreipkite dėmesį į tai, kad net 
slaptosiose sapno mintyse peržengėme kažkokią ribą. Aišku, 
kad dalis tų minčių buvo nesąmoningos tik laikinai, t. y. tada, 
kai formavosi sapnas, bet priešiški jausmai tėvui galėjo būti 
nesąmoningi labai ilgą laiką, jie galėjo atsirasti dar vaikystėje 
ir nedrąsiai, maskuodamiesi, prasprūsti į sąmonę užsitęsus tė- 
vo ligai. Tai juolab teisinga kalbant apie kitas slaptąsias sapno 
mintis, neabejotinai prisidėjusias prie sapno turinio. Juk sapne 
nėra jokios užuominos apie priešiškus jausmus tėvui. Bet pa- 
tyrinėję priešiškumo tėvui priežastis vaikystėje prisimename, 
kad tėvo pradedama baimintis, nes jis nuo mažens draudžia 
berniuko seksualinę veiklą, paprastai dėl socialinių motyvų 
kartoja tai ir šiam sulaukus lytinės brandos. Toks santykis su 
tėvu būdingas ir aptariamuoju atveju; sapnavusysis jautė tė- 
vui ne tik meilę, bet ir pagarbą, ir baimę, kurią sukėlė anksty- 
vi seksualiniai bauginimai. 


Kitus išreikštojo sapno turinio elementus turime aiškinti 
onanizmo kompleksu. „Jis blogai atrodo“ yra tarsi užuomina į 

gydytojo teiginį, kad jis negražiai atrodys, išrovus šitą dantį; 
bet šis elementas susijęs ir su bloga išvaizda, kuri, to jaunuolis 
labiausiai baiminasi, gali išduoti jo pernelyg aktyvią seksuali- 
nę veiklą lytinio brendimo metais. Išreikštajame sapno turiny- 
je sapnavusysis su palengvėjimu blogą išvaizdą priskyrė tė- 
vui, - tai jums jau žinoma sapno darbo inversija. „Jis toliau 
gyvena“ siejasi tiek su noru prikelti iš numirusių, tiek su dan- 
tisto pažadu išsaugoti dantį. Bet itin sąmojingas yra teiginys 
„sapnavusysis daro viską, kad jis (tėvas) nieko nepastebėtų'; nepa- 
stebėtų, kad jis miręs, - šitaip papildyti esame viliojami. Bet ir 
vėl vienintelį protingą papildymą pateikia onanizmo komplek- 
sas, kadangi savaime suprantama tai, jog jaunuolis daro viską, 
kad nuslėptų nuo tėvo seksualinį gyvenimą. Galiausiai prisi- 
minkite, kad vadinamuosius dantų rovimo sapnus visada tu- 
rėdavome aiškinti onanizmu ir bausmės už jį baime. 


Dabar matote, kad šis nesuprantamas sapnas atsirado atli- 
kus keistą ir klaidinamą sutirštinimą, nutylėjus svarbiausias iš 
slaptųjų sapno minčių ir sukūrus daugiareikšmius pakaitalus 
giliausioms ir laiko atžvilgiu labiausiai nutolusioms iš jų. 


4) Jau nesyk bandėme imtis tų blaivių ir banalių sapnų, 
kuriuose nėra nieko beprasmiško ar keisto, bet kurie verste 
verčia paklausti: kurių galų sapnuojami tokie niekai? Noriu 
pateikti naują tokio pobūdžio pavyzdį, - tris tarp savęs su- 
sijusius, tą pačią naktį susapnuotus jaunos damos sapnus. 


a) Eidama per salę savo namuose, ji prasikerta galvą į žemai ka- 
bantį sietyną. 


Jokių prisiminimų, jokio tikro įvykio. Jos asociacijos kryps- 
ta visai kita linkme. „Žinote, man labai slenka plaukai. „Vaike- 
li, - vakar pasakė mama, - jei toliau taip bus, tavo galva taps 
panaši į sėdynę [Popo]“. Vadinasi, čia galva pakeičia kitą kūno 
galą. Sietyną ir patys galime simboliškai suprasti; visi daiktai, 

kurie gali ilgėti, yra vyriško organo simboliai. Tad čia kalbama 
apie kraujoplūdį apatinėje kūno dalyje, kurį sukelia susidūri- 
mas su vyrišku organu. Tai galėtų turėti keletą reikšmių; jos 
asociacijos rodo, kad šiuo atveju tikėta, jog menstruacinis krau- 
javimas atsiranda dėl lytinio santykiavimo su vyru, tai dalis 
seksualinės teorijos, turinčios daug sekėjų tarp nesubrendusių 
mergaičių. 


b) Ji mato vynuogyne gilią duobę ir žino, kad ši atsirado išrovus 
medį. Kartu ji prasitaria, kad jai trūksta to medžio. Tuo ji nori 
pasakyti, kad sapne medžio nematė, bet ta pati frazė išreiškia 
kitą mintį, kuri visiškai patvirtina simbolinį aiškinimą. Sapnas 
susijęs su kita infantilios seksualinės teorijos dalimi, tikėjimu, 
kad pradžioje mergaitės turėjusios tokius pačius lyties orga- 
nus kaip ir berniukai, o dabartinį pavidalą jie įgavę dėl kastra- 
cijos (medžio išrovimas). 


c) Ji stovi priešais savo rašomojo stalo stalčių, kuriame viskas 
taip pažįstama, kad ji tuoj pat suprastų, jei kas nors jame būtų rau- 
sęsis. Rašomojo stalo stalčius, kaip bet koks stalčius ar skry- 
nia, dėžė, reiškia moteriškas genitalijas. Ji žino, kad seksuali- 
nio santykiavimo (jai atrodo, kad ir prisilietimo) žymės ma- 
tosi ant genitalijų, ir seniai bijo būti demaskuota. Manau, kad 
visuose trijuose sapnuose reikia pabrėžti pažinimą. Ji atsime- 
na vaikiškus seksualinius tyrinėjimus, kurių rezultatais ka- 
daise labai didžiavosi. 


5) Vėl truputis simbolikos. Bet šįsyk privalau iš anksto trum- 
pai nupasakoti psichines aplinkybes. Vyriškis, praleidęs mei- 
lės naktį su moterimi, apibūdina savo partnerę kaip vieną iš tų 
motiniškų natūrų, kurioms santykiaujant su vyru kyla nenu- 
maldomas noras turėti kūdikį. Bet šio susitikimo aplinkybės 
verčia imtis atsargumo priemonių, neleidžiančių išsiliejusiai ap- 
vaisinančiai spermai patekti į moters įsčias. Pabudusi po šios 
nakties, moteris pasakoja tokį sapną: 

Gatvėje ją vejasi karininkas su raudona berete. Ji bėga nuo jo, 
užbėga laipteliais aukštyn, o jis vis iš paskos. Dusdama ji pasiekia 
savo butą ir užtrenkia duris už nugaros. Jis lieka lauke, ir pro akutę 
mato jį sėdintį ant suolo ir verkiantį. 


Tikriausiai atpažinote, kad karininko su raudona berete 
persekiojimu ir jos kopimu dūstant vaizduojamas lytinis ak- 
tas. Tai, kad sapnavusioji užsidaro nuo persekiotojo, yra daž- 
nai sapnuose pasitaikančios inversijos pavyzdys, nes juk iš 
tikrųjų vyras atsisakė užbaigti lytinį aktą. Partneriui ji pri- 
skyrė ir savo liūdesį: tai jis sapne verkia; kartu tai spermos 
išsiliejimo užuomina. 


Jūs, be abejo, girdėjote, esą psichoanalizė teigianti, kad vi- 
si sapnai turi seksualinę reikšmę. Dabar patys galite spręsti, 
koks nekorektiškas yra šis priekaištas. Susipažinote su sap- 
nais, reiškiančiais norus, susijusius su paprasčiausių porei- 
kių - alkio, troškulio, laisvės ilgesio - patenkinimų; susipaži- 
note su sapnais, reiškiančiais patogumą ir nekantravimą, taip 
pat grynai egoistiškais sapnais. Bet, šiaip ar taip, kaip psicho- 
analitinio tyrimo rezultatą turite įsidėmėti tą faktą, kad stip- 
riai iškraipyti sapnai dažniausiai reiškia seksualinius norus 
(nors ne vien juos). 


6) Turiu ypatingą motyvą pateikti kuo daugiau pavyzdžių, 
kaip sapne panaudojami simboliai. Per mūsų pirmąjį susitiki- 
mą skundžiausi, kad sunku dėstant psichoanalizę pademonst- 
ruoti jos teiginius ir įtikinti jų teisingumu, ir dabar jūs, be abe- 
jo, su manimi sutinkate. Bet atskiri psichoanalizės teiginiai taip 
glaudžiai tarp savęs susiję, kad įsitikinę vienu jų nesunkiai pa- 
tikime didesne visumos dalimi. Apie psichoanalizę galima pa- 
sakyti, kad tą, kuris ištiesė jai mažąjį pirštą, ji jau pastvėrė už 
rankos. Supratęs riktų aiškinimą negali nepatikėti visais kitais 
jos teiginiais. Kitas taip pat prieinamas dalykas yra sapnų 

simbolika. Pateiksiu jums jau paskelbtą sapną paprastos mo- 
ters, kurios vyras policininkas ir kuri, akivaizdu, niekad nieko 
negirdėjo apie sapnų simboliką ir psichoanalizę. Spręskite pa- 
tys, ar galima pavadinti savavališku ar pritemptu to sapno aiš- 
kinimą remiantis seksualiniais simboliais. 


„Paskui kažkas įsilaužė į butą, 0 ji išsigandusi pašaukė polici- 
ninką. Bet šis su dviem valkatom draugiškai patraukė į bažnyčią, į 
kurią vedė keli laipteliai. Už bažnyčios buvo kalnas, o ant jo - tankus 
miškas. Policininkas buvo su šalmu, apvalia apykakle ir paltu. Jo barz- 
da buvo vešli, ruda. Abudu valkatos, taikiai ėję su policininku, ryšėjo 
ant juosmens maišus primenančias prikyštes. Nuo bažnyčios į kalną 
vedė kelias. Abipus augo žolės ir krūmokšniai, kurie vis tankėjo, kal- 
no viršūnėje virsdami tikru mišku . 


Nesunkiai pažįstate panaudotus simbolius. Vyro genitali- 
jos pavaizduotos trimis asmenimis, moters — peizažu su kop- 
lyčia, kalnu ir mišku. Vėl matome laiptelius kaip seksualinio 
akto simbolį. Tai, kas sapne vadinama kalnu, taip pat vadina- 
ma ir anatomijoje, būtent Mons Veneris, Veneros kauburiu. 


7) Dar vienas sapnas, kurį galime paaiškinti naudodamiesi 
simboliais; jis ypatingas ir įtikimas, nes visus simbolius išvertė 
sapnavusysis, nieko negirdėjęs apie sapnų aiškinimą. Tokia elg- 
sena tikrai neįprasta, ir nežinome, kas ją sąlygojo. 


„Jis vaikštinėja su savo tėvu, matyt, po Praterį“, nes matosi ro- 
tonda, priešais ją mažėlesnis priestatas, 0 prie šio pritvirtintas oro 
balionas, kuris atrodo nepakankamai pripūstas. Tėvas klausia jo, kam 
visa tai; jis nustemba, bet paaiškina. Paskui jie ateina į kiemą, kuria- 
me paklotas didžiulis lakštas skardos. Tėvas nori atsiplėšti sau didelį 
gabalą, bet pirma apsidairo, ar niekas nepastebės. Jis sako tėvui, kad 

tereikia tik pasakyti prižiūrėtojui, o tada jau galima imti kiek reikia. 
Iš šito kiemo laiptai veda žemyn į šachtą, kurios sienos minkštai iš- 
muštos, - tarsi odinis krėslas. Šios šachtos gale yra ilgoka platforma, 
toliau prasideda nauja šachta...“ 


Sapnavusysis aiškina: rotonda — tai mano genitalijos, oro 
balionas priešais ją - mano penis, kurio glebumu esu nepaten- 
kintas. Galima išversti detaliau: rotonda yra užpakalis, kurį vai- 
kas nuolat priskiria prie genitalijų, mažėlesnis priestatas - kap- 
šelis. Sapne tėvas jo klausia, ką visa tai reiškia, t. y. klausia 
apie genitalijų paskirtį ir funkciją. Natūralu būtų pakeisti ap- 
linkybes taip, kad klaustų ne tėvas, ojis pats. Kadangi šia tema 
jis niekada nėra tėvo klausinėjęs, tai sapno mintį tenka laikyti 
noro pasireiškimu arba sąlygos teiginiu: „Jeigu būčiau papra- 
šęs tėvo paaiškinti seksualinius dalykus...“ Šios minties tęsinį 
netrukus aptarsime. 


Nereikia iš karto simboliškai aiškinti skarda iškloto kiemo, 
jis susijęs su patalpa tėvo parduotuvėje. Takto sumetimais me- 
džiagą, kuria prekiauja tėvas, pakeičiau „skarda“, daugiau sap- 
no turinyje nieko nekeisdamas. Sapnavusysis įsijungė į tėvo 
verslą ir labai pasipiktino tomis nekorektiškomis intrigomis, 
kuriomis dažniausiai buvo grindžiamas pelnas. Todėl ankstes- 
nės sapno minties tęsinys galėtų skambėti taip: „(Jei būčiau jo 
paklausęs), jis būtų mane apgavęs kaip apgaudinėja savo klien- 
tus“. Skardos plėšimas vaizduoja nesąžiningumą versle, bet 
sapnavusysis pateikia ir antrąjį šio elemento aiškinimą: jis reiš- 
kiąs onanizmą. Mums tai seniai žinoma, antra vertus, puikiai 
dera su tuo, kad onanizmo paslaptis išreiškiama jos priešingy- 
be (tai galima daryti atvirai). Visus lūkesčius patenkina ir tai, 
kad onanistinė veikla kaip ir klausinėjimas pirmoje sapno sce- 
noje priskiriami tėvui. Remdamasis tuo, kad šachtos sienos 
minkštai išmuštos, jis aiškina, kad tai vagina. Savavališkai pri- 
dursiu, kad nusileidimu žemyn kaip ir lipimu aukštyn papras- 
tai vaizduojamas lytinis aktas vaginoje. 


178 SAPNAI 


Tai, kad pirma šachta baigiasi ilgoka platforma, už kurios 
prasideda nauja šachta, jis aiškina biografijos faktais. Ilgą lai- 
ką gyvenęs lytinį gyvenimą, dėl tam tikrų sunkumų jis atsisa- 
kė lytinių santykių, o dabar tikisi, kad baigęs gydymo kursą 
vėl galės juos atnaujinti. 


8) Pateiksiu du sapnus, sapnuotus užsieniečio, itin linkusio 
į poligamiją; jie įrodo, kad sapnuojančiojo Ego, net ir neatsi- 
spindėdamas išreikštajame sapno turinyje, reiškiasi kiekviena- 
me sapne. Lagaminai sapnuose simbolizuoja moteris. 


a) Jis išvyksta, į stotį ekipažu gabenamas jo bagažas, daug vienas 
ant kito sukrautų lagaminų, tarp jų du dideli „pavyzdiniai lagami- 
nai. Jis kažkam sako guosdamas: juk šitie važiuoja tik iki stoties. 


Jis visada keliauja su dideliu bagažu, be to, per gydymo 
kursą pateikė daugybę istorijų apie moteris. Du juodi laga- 
minai atitinka dvi juodbruves moteris, kurioms dabar jo gy- 
venime skiriamas pagrindinis vaidmuo. Viena iš jų norėjo at- 
važiuoti paskui jį į Vieną; mano patartas jis telegrafu atšaukė 
šią kelionę. 


b) Scena muitinėje. Vienas bendrakeleivis atidaro savo laga- 
miną ir sako, abejingai rūkydamas cigaretę: „Čia nieko nėra“. Mui- 
tininkas, regis, patiki, bet pagraibo lagamine dar kartą ir suranda 
kažką itin draudžiamo. Tada keleivis nusivylęs sako: „Nieko nepa- 
darysi“. Jis yra keleivis, o aš - muitininkas. Šiaip visada labai 
atvirai viską prisipažindamas, jis sumanė nuslėpti nuo ma- 
nęs savo naują ryšį su dama, nes teisingai spėjo, kad galiu ją 
pažinoti. Nemalonią demaskavimo situaciją jis priskyrė kitam 
asmeniui, tad šiame sapne tarsi ir nepasirodo. 


9) Pateiksiu pavyzdį tokio simbolio, kurio dar neminėjau. 
Jis sutinka savo seserį, lydimą dviejų draugių, kurios irgi seserys. Jis 
ištiesia ranką abiem, bet savo seseriai ne. 

Jokių asociacijų su tikrais įvykiais. Bet jo mintys nukrypsta 
į tuos laikus, kai jis apmąstė savo atradimą: mergaičių krūtys 
išsivysto labai vėlai. Vadinasi, abi seserys yra krūtys, jis mielai 
paliestų jas ranka, jei tik tai nebūtų jo sesers krūtys. 


10) Mirties simbolikos pavyzdys sapne: Jis eina labai aukštu, 
stačiu metaliniu tiltu su dviem asmenimis, kurių vardus žino, bet 
pamiršta nubusdamas. Staiga abu palydovai išnyksta, ir jis mato vy- 
rą su kepure ir drobiniais drabužiais, primenantį šmėklą. Jis klausia, 
ar šis ne telegrafo pasiuntinys... Ne. Ar jis vežikas? Ne. Tada eina 
toliau, patiria sapne baisų siaubą,'o nubudęs pratęsia sapną fan- 
tazija, kad geležinis tiltas staiga griūva, o jis krinta į prarają. 


Paprastai artimiausi yra tie asmenys, apie kuriuos pabrėž- 
tinai sakoma, kad jie nepažįstami, kad jų vardai pamiršti. Sap- 
navusysis turi brolį ir seserį; jei jis trokštų jų mirties, tai būtų 
visai teisinga, kad jį dėl to apimtų mirties baimė. Apie telegra- 
fo pasiuntinį jis sako, kad tokie žmonės visada atnešą blogas 
naujienas. Iš uniformos tai galėjęs būti ir žibintininkas, kuris 
užgesina žibintus - kaip mirties genijus gesina gyvenimo fa- 
kelą. Vežėjas jam asocijuojasi su Uhlando eilėraščiu apie kara- 
liaus Karlo kelionę jūra ir primena pavojingą jo paties ir dviejų 
bičiulių kelionę jūra, kurioje jam teko eilėraštyje minimo kara- 
liaus vaidmuo. Geležinis tiltas primena neseną nelaimingą at- 
sitikimą ir kvailą posakį: „gyvenimas - tai grandininis tiltas“. 


11) Kitas mirties vaizdavimo pavyzdys - štai toks sapnas: 
Nepažįstamas vyriškis įteikia jam vizitinę kortelę juodais rėmeliais. 


12) Tolesnis sapnas, kurį, beje, sąlygojo ir neurozinė būse- 
na, sudomins jus dėl kelių priežasčių. 


Jis važiuoja traukiniu. Traukinys sustoja atvirame lauke. Jis ma- 
no, kad gresia avarija; reikia sugalvoti, kaip išsigelbėti ir pasprukti; 

jis eina per traukinio kupė ir žudo visus, ką sutinka: konduktorių, 
mašinistą tr t. t. 


Tai asocijuojasi su vieno draugo pasakojimu. Kažkokiame 
Italijos geležinkelio ruože kupė buvo vežamas pamišėlis, ir ne- 
rakeleivį. Vadinasi, jis susitapatina su tuo pamišėliu ir savo teisę 
tam grindžia įkyria, kartkartėmis jį kamuojančia idėja: jis turįs 
„pašalinti visus bendrininkus“. Bet paskui jis atranda ir geres- 
nę motyvaciją, tapusią sapno dingstimi. Vakar teatre jis vėl pa- 
matė merginą, kurią norėjo vesti, bet paliko, nes ši suteikė jam 
dingstį pavyduliauti. Jo pavydas būna toks intensyvus, kad ves- 
damas ją jis būtų tikras pamišėlis. Tai reiškia: jis laiko ją tokia 
nepatikima, kad turėtų iš pavydo nužudyti visus sutiktus žmo- 
nes. Jau žinome, kad ėjimas per kambarius, šiuo atveju per ku- 
pė, yra santuokinio gyvenimo [Verheiratetsein] (vienpatystės 
[Einehe] priešingybės) simbolis. 


Apie traukinio sustabdymą atvirame lauke ir avarijos bai- 
mę jis pasakoja: kai vieną sykį buvo taip sustabdytas nepasie- 
kęs stoties traukinys, jauna kartu keliavusi dama paaiškino, 
kad, matyt, gresia susidūrimas, ir tikslingiausia būtų sprukti 
[die Beine hoch zu heben - pakelti kojas aukštyn]. Bet šis „kojas 
aukštyn“ [die Beine hoch] vaidino tam tikrą vaidmenį per pa- 
sivaikščiojimus ir išvykas į gamtą su ana mergina pirmosiomis 
laimingos meilės dienomis. Dar vienas argumentas, kad dabar 
ją vesdamas jis turėtų būti pamišėlis. Žinodamas visas aplin- 
kybes galėjau guldyti galvą, kad jo noras būti tokiu pamišėliu 
dar nebuvo išblėsęs. 

Trylikta paskaita 


Archajiški sapno bruožai ir jo infantilumas 


Ponios ir ponai! Leiskite ir vėl priminti mūsų gautąją išvadą, 
teigiančią, kad sapno cenzūros veikiamas sapno darbas slap- 
tosioms sapno mintims suteikia kitą raiškos formą. Slaptosios 
mintys yra ne kas kita, kaip mums žinomos sąmoningos mūsų 
mintys būdraujant; naujasis jų raiškos būdas sapne mums ne- 
suprantamas dėl įvairių jo ypatybių. Sakėme, kad juo grįžta- 
ma prie seniai įveiktų mūsų intelektualinės raidos būsenų, — 
prie vaizdų kalbos, simbolinio santykio, galbūt tokių santykių, 
kurie egzistavo prieš atsirandant mūsų mąstymo kalbai. Todėl 
sapno darbo raiškos būdą pavadinomearchaišku arba regresyviu. 


Vadinasi, galite padaryti išvadą, kad giliau pastudijavę 
sapno darbą įstengsime gauti vertingų žinių apie nelabai aiš- 
kias mūsų intelektualinės raidos ištakas. Tikiuosi, kad taip ir 
bus, bet iki šiol dar niekas nesiėmė šio darbo. Priešistoriniai 
laikai, į kuriuos sugrąžina sapno darbas, yra dvejopo pobū- 
džio: pirma, tai individuali priešistorė, vaikystė; antra vertus, 
kadangi kiekvienas individas vaikystėje glaustai pakartoja vi- 
są Žmonių rūšies raidą, tai ir ši - filogenetinė — priešistorė. 
Nemanau, kad neįmanoma būtų atskirti, kurie iš slaptųjų psi- 
chikos procesų kilę iš individualios, kurie — iš filogenetinės 
priešistorės. Pvz., man regis, filogenetiniu paveldu teisėtai ga- 
lime laikyti simbolinį santykį, kurio pavienis žmogus nieka- 
da nesimoko. 

Tačiau tai ne vienintelis archaiškas sapno bruožas. Turbūt 
kiekvienas iš savo patirties žinote keistą vaikystės amneziją. 
Turiu omeny tą faktą, kad pirmieji vaikystės metai - penkeri, 
šešeri ar aštuoneri —- nepalieka tokių pėdsakų atmintyje kaip 
vėlesni išgyvenimai. Nors esama pavienių žmonių, kurie gali 
pasigirti nenutrūkstamai prisimeną viską nuo ankstyviausios 
vaikystės iki šių dienų, bet atminties spragų pasitaiko kur kas 
dažniau. Man regis, šis faktas turėtų stebinti labiau nei esame 
įpratę. Dvejų metų vaikas gali gerai kalbėti, netrukus paaiškė- 
ja, kad jis susigaudo sudėtingomis psichinėmis aplinkybėmis 
ir išsako samprotavimus, kuriuos po daugelio metų jam reikia 
atpasakoti, nes jis pats juos pamiršo. Bet juk ankstyvaisiais me- 
tais atmintis pajėgesnė, nes ji mažiau apkrauta negu paskiau. 
Be to, nėra jokio pagrindo laikyti atminties funkciją itin aukšta 
ar sudėtinga psichikos veikla; priešingai, pasitaiko, kad gerą 
atmintį turi labai menkai išvystyto intelekto žmonės. 


Pirmąją ypatybę papildo antroji: kartais iš ankstyvuosius 
vaikystės metus gaubiančios prisiminimų tuštumos iškyla 
pavieniai gerai išsilaikę prisiminimai, dažniausiai vaizdai, ir 
sunku pasakyti, kodėl kaip tik jie išsaugomi. Mūsų atmintis 
atlieka atranką tvarkydama vėlesnio gyvenimo įspūdžių me- 
džiagą. Ji išsaugo tai, kas svarbu, o nesvarbius dalykus atme- 
ta. Visai kas kita - išlikę vaikystės prisiminimai. Jie nebūtinai 
atitinka svarbius vaikystės dienų išgyvenimus, netgi tokius, 
kurie galėtų atrodyti svarbūs vaikui. Dažnai jie tokie banalūs 
ir nereikšmingi, kad stebimės, kodėl kaip tik ši smulkmena ne- 
buvo užmiršta. Kadaise vaikystės amnezijos ir ją pertraukian- 
čių prisiminimų mįslę mėginau spręsti pasitelkęs analizę ir nu- 
stačiau, kad ir vaiko prisiminimuose išlieka tik tai, kas svarbu. 
Tik dėl jums jau žinomų procesų - sutirštinimo ir ypač perstū- 
mimo - tai, kas svarbu, prisiminimuose pakeičiama nesvarbiais 
dalykais. Todėl tokius vaikystės prisiminimus pavadinau už- 
klojančiais prisiminimais |Deckerinnerungen; išsamios analizės 
padedami iš jų galime atstatyti tai, kas pamiršta. 

Psichoanalitinio gydymo metu nuolat tenka užpildyti vai- 
kystės prisiminimų spragas, ir jei gydymas apskritai pavyks- 
ta, 0 tai nutinka gana dažnai, tai į dienos šviesą iškeliamas 
anų užmirštų vaikystės metų turinys. Šie įspūdžiai niekada 
nebuvo tikrai užmiršti, jie tik buvo neprieinami, paslėpti, ne- 
sąmoningi. Bet kartais jie išnyra spontaniškai, ir tai nutinka 
sapnuojant. Pasirodo, sapno gyvenimas palytėja šiuos slap- 
tus, infantilius įspūdžius. Tai liudija gražūs literatūroje apra- 
šyti pavyzdžiai, ir aš galiu pridėti savų. Kartą tam tikromis 
aplinkybėmis sapnavau Žmogų, kuris, regis, padarė man kaž- 
kokią paslaugą; labai aiškiai mačiau jį priešais save. Tai buvo 
vienakis mažo ūgio vyriškis, storas, tarp pečių įtraukta galva. 
Iš bendro konteksto padariau išvadą, kad tai gydytojas. Lai- 
mė, galėjau paklausti tada dar gyvos mamos, kaip atrodė tos 
vietovės, kurioje gyvenau iki trejų metų, gydytojas, ir sužino- 
jau, kad jis buvo vienakis, žemas, storas, tarp pečių įtraukta 
galva; taip pat sužinojau, po kokio nelaimingo atsitikimo, kurį 
buvau pamiršęs, jis man padėjo. Vadinasi, dar vienas archaiš- 
kas sapno bruožas yra šis sugebėjimas naudotis pamiršta pir- 
mųjų vaikystės metų medžiaga. 


Tai teisinga ir kalbant apie antrąją mus kamavusią mįslę. 
Prisiminkite, kaip jus nustebino mūsų tyrimo išvada, teigianti, 
kad sapnus sukelia pabrėžtinai pikti ir nevaržomi seksualiniai 
norai, dėl kurių neišvengiamai atsiranda sapno cenzūra ir sap- 
no iškraipymas. Kai tokį sapną paaiškiname, o sapnavusysis 
geriausiu atveju neneigia aiškinimo, visgi jis dažniausiai klau- 
sia, iš kur kyla toks, atrodytų, jam visiškai svetimas noras, nes 
jis suvokia norįs visiškos priešingybės. Nereikia drovėtis nu- 
rodant šių norų ištakas. Šie pikti norai kyla iš praeities, dažnai 
visai netolimos. Galima parodyti, kad kažkada jie buvo žino- 
mi ir suvokiami, net jei dabar taip ir nėra. Moteris, kurios sap- 
nas reiškia, kad ji norėtų matyti savo vienintelę septyniolik- 
metę dukrą mirusią, mūsų paskatinta prisipažįsta, kad kadaise 

ji puoselėjusi šį norą. Dukra yra nelaimingos, greitai suirusios 
santuokos vaisius. Kartą, dar nešiodama kūdikį įsčiose, po aud- 
ringos šeimyninės scenos moteris įniršusi ėmė daužyti pilvą 
kumščiais, norėdama užmušti vaiką. Kiek motinų, šiandien 
švelniai, net pernelyg švelniai mylinčių savo vaikus, pastojo 
nenoromis ir troško, kad toji gyvybė jose nesivystytų; jos net 
paversdavo šį norą įvairiais, laimė, nekenksmingais veiksmais. 
Tad vėliau tokiu mįslingu tapęs mylimo asmens mirties troški- 
mas yra kilęs iš ankstyvojo santykio su tuo asmeniu. 


Tėvas, iš kurio sapno aiškėja, kad jis nori savo mylimo vy- 
riausio sūnaus mirties, irgi priverstas prisiminti, jog šis noras 
kažkada nebuvo jam svetimas. Kai sūnus dar buvo žinduklis, 
savo santuoka nepatenkintas vyriškis dažnai pagalvodavo, kad 
mirus šiai mažai, nieko jam nereiškiančiai būtybei jis vėl būtų 
laisvas ir geriau pasinaudotų savo laisve. Galima parodyti, kad 
daugelis neapykantos jausmų yra panašios kilmės; tai praei- 
ties prisiminimai, kažkada buvę sąmoningi, atlikę savo vaid- 
menį psichikos gyvenime. Dabar skubėsite padaryti išvadą, kad 
tokių norų ir tokių sapnų neturėtų būti tais atvejais, kai santy- 
kis su kokiu nors asmeniu nepatyrė panašių virsmų, kaijis nuo 
pat pradžių buvo vienodas. Esu pasiruošęs sutikti su šia jūsų 
išvada, tik noriu įspėti, kad žiūrėtumėte ne sapno raidės, bet jo 
prasmės, kurią nustato analizė. Gali nutikti, kad išreikštajame 
sapne mylimo asmens mirtis tėra šiurpi kaukė, reiškianti visai 
ką kita, arba kad mylimas asmuo tėra klaidinantis kito asmens 
pakaitalas. 


Bet dėl tų pačių faktų jums iškils kitas, kur kas rimtesnis 
klausimas. Sakysite: net jei kažkada tikrai buvo trokštama ar- 
timo Žmogaus mirties, net jei tai galiausiai patvirtina atmintis, 
vis dėlto tai dar nieko nereiškia; juk mirties troškimas seniai 
įveiktas, tad šiandien jis tegali egzistuoti tik kaip nesąmonin- 
gas, jokių afektų nesukeliantis prisiminimas, o ne stipri emoci- 
ja. Pastaroji būtų visiškai nepagrįsta. Tad kodėl sapnas apskritai 

atkuria tą mirties troškimą? Klausimas išties teisėtas; mėgin- 
dami jį atsakyti nuklystume pernelyg toli ir turėtume išsakyti 
savo požiūrį į vieną labai reikšmingą mokymo apie sapnus mo- 
mentą. Bet esu priverstas nenuklysti nuo mūsų samprotavimų 
ir kiek susilaikyti. Būkite pasiruošę laikinai atsižadėti. Pasiten- 
kinkime užsiminę, kad galime įrodyti, jog šis įveiktas noras 
yra sapno sukėlėjas, ir tęskime tyrimą mėgindami nustatyti, ar 
ir kitus piktus norus galime kildinti iš praeities. 


Apsiribokime noru pašalinti kokį nors asmenį; dažniausiai 
šį norą galime aiškinti nenumaldomu sapnuojančiojo egoizmu. 
Labai dažnai jis yra sapno atsiradimo priežastis, ir nesunku tai 
įrodyti. Vos tik kas nors gyvenime stoja mums skersai kelio, — 
o tai dažnai nutinka sudėtingomis aplinkybėmis, - sapnas tuoj 
pat ryžtasi jį nužudyti, nesvarbu, tėvą, motiną, brolį, seserį, su- 
tuoktinį ir t. t. Jau ganėtinai stebėjomės tokiu Žmogaus prigim- 
ties sugedimu ir, žinoma, nebuvome linkę išsyk pripažinti šį 
sapnų aiškinimo rezultatą. Bet ėmę ieškoti tokių norų ištakų 
praeityje netrukus aptinkame individualios praeities periodą, 
kai toks egoizmas ir tokie norai net artimiausių Žmonių atžvil- 
giu visiškai nestebina. Vaikas kaip tik pirmaisiais, vėliau am- 
nezijos apgaubiamais, metais dažnai itin ryškiai demonstruoja 
egoizmą, nuolat rodo aiškų polinkį į jį arba, teisingiau pasa- 
kius, jo liekanas. Vaikas pirmiausia myli save ir tik paskui iš- 
moksta mylėti kitus, išmoksta dalelę savęs paaukoti kitiems. 
Tuos asmenis, kuriuos jis, atrodytų, myli nuo pat pradžių, jis 
pirmiausia myli už tai, kad jie reikalingi, kad be jų jis negali 
apsieiti, - taigi vėl dėl egoistinių motyvų. Tik ilgainiui meilės 
jausmas tampa nepriklausomas nuo egoizmo. Iš tiesų, vaikas 
išmoksta mylėti per egoizmą. 


Dabar pravartu būtų palyginti vaiko požiūrį į brolius bei 
seseris su jo požiūriu į tėvus. Mažas vaikas nebūtinai myli 
savo brolius ir seseris, dažnai jis akivaizdžiai jų nemyli. Ne- 
abejotina, kad jis nekenčia jų kaip konkurentų, ir žinome, kaip 

dažnai ši nuostata išlieka ilgus metus, iki pat brandos ar net 
ilgiau. Gana dažnai ją pakeičia arba veikiau užkloja kita nuo- 
stata, bet atrodo, kad priešiškoji yra ankstyvesnė. Lengviausia 
ją pastebėti, kai pustrečių-ketverių ar penkerių metų vaikas 
susilaukia broliuko ar sesutės. Dažniausiai naujagimis sutin- 
kamas nedraugiškai. Gana įprasti tokie samprotavimai: „Aš jo 


[1 


nenoriu, tegul gandras pasiima jį atgal!“ Paskui naujagimį sten- 
giamasi kiekviena proga paniekinti ar net sužaloti, net ir tie- 
sioginiai pasikėsinimai nėra visiškai negirdėtas dalykas. Jei am- 
žiaus skirtumas mažesnis, tai intensyvėjant vaiko psichinei 
veiklai jis jau atranda konkurentą ir prisitaiko prie jo. Jei šis 
skirtumas didesnis, tai naujas vaikas gali nuo pat pradžių su- 
kelti tam tikrų simpatijų kaip įdomus objektas, kaip savotiška 
gyva lėlė; kai amžiaus skirtumas daugiau nei aštuoneri metai, 
dažnai, ypač mergaitėms, nubunda rūpestingi, motiniški jaus- 
mai. Bet, atvirai kalbant, jei anapus sapno aptinki brolio ar se- 
sers mirties troškimą, tai retai jis yra mįslingas, paprastai ne- 
sunku atrasti jo provaizdį ankstyvoje vaikystėje, o dažnai ir 
vėlesniais bendro gyvenimo metais. 


Turbūt nėra nė vieno vaikų kambario, kuriame nevyktų ar- 
šiausi jo gyventojų konfliktai. Jų motyvai — tai kova dėl tėvų 
meilės, dėl bendros nuosavybės, dėl vietos kambaryje. Priešiš- 
kus jausmus žadina ir vyresni, ir jaunesni broliai bei seserys. 
Man regis, Bernardas Shaw kartą pasakė: „Jei jauna anglų da- 
ma ko nors nekenčia labiau už savo motiną, tai yra jos vyres- 
nioji sesuo“. Visgi kažkas šiame teiginyje mus stebina. Iš bė- 
dos galime suprasti neapykantą ir konkurenciją tarp brolių ir 
seserų, bet kaip neapykanta prasiskverbia į dukters ir moti- 
nos, tėvų ir vaikų santykius? 


Be abejo, pastaruosius santykius ir vaikai vertina palankiau. 
Tai atitinka ir mūsų lūkesčius; juk kur kas labiau piktinamės, 
kai stinga meilės tarp tėvų ir vaikų, o ne tarp brolių ir seserų. 
Tai, ką pirmu atveju laikome, taip sakant, šventybe, antruoju 

yra kasdienybė. Bet kasdieniai stebėjimai rodo, kad dažnai tė- 
vų ir suaugusių vaikų jausmai skiriasi nuo visuomenės pagei- 
daujamo idealo, rodo, kiek čia susikaupė priešiškumo, kuris 
prasiveržtų, jei nebūtų likę pagarbos ir švelnių jausmų prie- 
maišų. Motyvai visiems žinomi, jie pasižymi tendencija atskir- 
ti tos pačios lyties asmenis, dukterį ir motiną, tėvą ir sūnų. Duk- 
tė laiko motiną autoritetu, ribojančiu jos valią, siekiančiu, kad 
ji paklustų visuomenės reikalavimui atsižadėti savo seksuali- 
nės laisvės; negana to, kartais tai ir konkurentė, kuri priešina- 
si ir nesileidžia išstumiama. Viskas dar akivaizdžiau vyksta 
tarp tėvo ir sūnaus. Pastarajam tėvas įkūnija bet kokią sociali- 
nę prievartą: užkerta kelią jo savivalei, ankstyvam seksuali- 
niam malonumui, malonumui naudotis šeimos turtais, jei jų 
yra. Jei tėvo mirties laukia sosto paveldėtojas, šis laukimas ga- 
li virsti tragedija. Ne tokie grėsmingi tėvo ir dukters, motinos 
ir sūnaus santykiai. Čia pasitaiko gryniausi nuolatinio, jokių 
egoistinių sumetimų netrikdomo švelnumo pavyzdžiai. 


Kodėl kalbu apie tokius banalius ir visiems žinomus daly- 
kus? Todėl, kad esama neabejotino polinkio neigti jų reikšmę 
gyvenime tvirtinant, kad visuomenės reikalaujamas idealas įgy- 
vendinamas kur kas dažniau, nei iš tikrųjų. Bet tepasako tiesą 
psichologas, nepalikime šios užduoties cinikui. Beje, neigimą 
girdime tik tada, kai kalbama apie realų gyvenimą. Laisvai nau- 
dotis motyvais, nesutampančiais su visuomenės skelbiamais 
idealais, leidžiama literatūroje ir draminėje poezijoje. 


Tad nenuostabu, kad daugybės žmonių sapnai atskleidžia 
jų norą pašalinti tėvus, ypač tą iš jų, kuris yra tos pačios lyties 
kaip ir sapnuojantysis. Galime spėti, kad šis noras reiškiasi ir 
būdraujant, be to, kartais net įsisąmoninamas, - juk jį stengia- 
masi pridengti kitu motyvu, tarkime, užuojauta be reikalo 
kenčiančiam tėvui, kaip matėme mūsų pateiktame trečiajame 
pavyzdyje. Retai santykius lemia vien priešiškumas, daug daž- 
niau šis pasitraukia, užleisdamas vietą švelnesniems, jį slopi- 

nantiems jausmams, ir tenka laukti, kol sapnas tarsi izoliuos jį 
nuo kitų jausmų. Šitaip sapno izoliuotas priešiškumas atrodo 
milžiniškas, bet jis menksta, kai įjungiamas į gyvenimo kon- 
tekstą atlikus aiškinimo darbą (H. Sachs). Tačiau tokį sapno 
norą atrandame ir tada, kai gyvenime jis neturi jokio pagrin- 
do, kai suaugęs žmogus būdraudamas nė už ką jo nepripažįs- 
ta. Priežastis čia ta, kad giliausias ir stabiliausias susvetimėji- 
mo motyvas — ypač tarp tos pačios lyties asmenų - pradėjo 
veikti ankstyvoje vaikystėje. 


Turiu omeny aiškiai lytinio pobūdžio varžybas dėl meilės. 
Dar būdamas mažas, sūnus ima jausti ypatingą švelnumą mo- 
tinai, kurią jis laiko savo nuosavybe, o tėvą - konkurentu, mė- 
ginančiu nuneigti jo vienvaldystę; panašiai ir maža mergaitė 
laiko motiną asmeniu, temdančiu jos švelnius santykius su tė- 
vu ir užimančiu vietą, kurią ji mielai užimtų pati. Tik stebėji- 
mais galėsime nustatyti, kokius ankstyvosios vaikystės metus 
siekia šios nuostatos, mūsų pavadintos Edipo kompleksu, nes sak- 
mėje apie Edipą, kiek susilpninti, įgyvendinami abudu kraštu- 
tiniai sūnaus padėties sąlygojami norai: užmušti tėvą ir vesti 
motiną. Nenoriu teigti, kad Edipo kompleksas aprėpia vaikų 
ir tėvų santykių visumą; ši gali būti kur kas sudėtingesnė. Be 
to, Edipo kompleksas gali reikštis stipriau ar silpniau, jis gali 
patirti inversiją, bet, šiaip ar taip, tai nuolatinis ir labai reikš- 
mingas vaiko psichikos gyvenimo veiksnys, ir kyla grėsmė 
veikiau nepakankamai įvertinti jo poveikį ir jo sąlygojamą vys- 
tymąsi, negu juos pervertinti. Beje, reaguoti edipiška nuosta- 
ta vaikus dažnai paskatina tėvai, pasirinkdami meilės objek- 
tu priešingos lyties vaiką, tad tėvui mielesnė dukra, motinai — 
sūnus, kurie ir tampa nuvertėjusio meilės objekto pakaitalu 
santuokai atvėsus. 


Nepasakyčiau, kad pasaulis būtų itin dėkingas psichoa- 
nalizei už Edipo komplekso atradimą. Priešingai, tai sukėlė 
stipriausią suaugusių Žmonių pasipriešinimą, ir net tie, kurie 

nespėjo prisidėti neigdami šį smerktiną ar draudžiamą emo- 
cinį santykį, vėliau išpirko savo kaltę sumenkindami kom- 
plekso reikšmę kitokiomis jo interpretacijomis. Mano giliau- 
siu įsitikinimu, čia nėra ką neigti ir gražinti. Reikia priimti 
faktą, kurį graikų sakmė pateikia kaip neišvengiamą lemtį. Įdo- 
mu, kad iš gyvenimo išstumtas Edipo kompleksas perleidžia- 
mas poezijai, tarsi atiduodamas jai laisvai naudotis. O. Rankas 
išsamioje studijoje parodė, kad daugelio draminės poezijos mo- 
tyvų ištakos yra Edipo kompleksas, - kuo įvairiausiai pakeis- 
tas, nugludintas, užmaskuotas, t. y. patyręs iškraipymą, kurį 
jau žinome kaip cenzūros darbą. Tad galime teigti, kad Edipo 
kompleksas būdingas ir tiems asmenims, kuriems nusišypsojo 
laimė vėlesniame gyvenime išvengti konfliktų su tėvais; glau- 
džiai su juo susijęs vadinamasis kastracijos kompleksas, - reakci- 
jaį tėvui priskiriamą seksualinį bauginimą arba ankstyvos sek- 
sualinės vaiko veiklos slopinimą. 


Galime tikėtis, kad rezultatai, kuriuos gavome tyrinėdami 
vaiko psichikos gyvenimą, padės paaiškinti ir tai, iš kur kyla 
kiti sapne pasireiškiantys draudžiami norai, būtent perdėti sek- 
sualiniai potroškiai. Žodžiu, privalome patyrinėti, kaip vysto- 
si vaiko seksualinis gyvenimas; daugelis šaltinių liudija, jog 
nepakenčiamai klystame neigdami vaiko seksualinį gyvenimą 
ir tardami, kad seksualumas randasi tik lytiškai bręstant kartu 
su genitalijų brendimu. Priešingai, vaiko seksualinis gyveni- 
mas nuo pat pradžių yra labai įvairus ir daugeliu atžvilgių 
skiriasi nuo to seksualumo, kuris vėliau laikomas normaliu. 
Vadinamieji suaugusiųjų „iškrypimai“ — tai nukrypimai nuo 
normos, kurie gali būti kelių rūšių: pirma, kai peržengiamos 
rūšies ribos (praraja tarp Žmogaus ir gyvūno); antra, kai igno- 
ruojamos pasišlykštėjimo ribos; trečia, kai nepaisomos incesto 
[Inzest] ribos (seksualinio pasitenkinimo su kraujo giminaičiais 
draudimas); ketvirta, homoseksualiniai santykiai; penkta, kai 
genitalijų vaidmuo skiriamas kitiems kūno organams ir vie- 
toms. Visi šie ribojimai savaime nuo pat pradžių neegzistuoja, 

jie randasi palaipsniui kaip vystymosi ir auklėjimo rezultatas. 
Mažas vaikas nuo jų laisvas. Jis nežino, kokia baisi prajaja tarp 
žmogaus ir gyvūno; ta puikybė, kuri žmogų skiria nuo gyvū- 
no, iškeroja vėliau. Pradžioje jis nesibjauri ekskrementais, tik 
auklėjamas pamažu išmoksta jais bjaurėtis; jam nelabai svar- 
būs lyčių skirtumai, ko gero, tą pačią genitalijų formą jis pri- 
skiria abiem lytims; pirmuosius seksualinius geidulius ir smal- 
sumą jis nukreipia į artimiausius ir dėl įvairių priežasčių my- 
asmenis; galiausiai jam paaiškėja tai, kas vėliau prasiveržia 
pasiekus meilės santykių viršūnę: kad ne tik lytiniams orga- 
nams, bet ir daugeliui kitų kūno vietų būdingas toks pat jaut- 
rumas, kad jos teikia panašų malonumo pojūtį, todėl gali atlik- 
ti genitalijų vaidmenį. Žodžiu, vaiką galime vadinti „polimor- 
fiškai iškrypusiu“, ir jeigu visi šie jauduliai pasireiškia labai 
silpnai, tai tik todėl, kad jie kur kas mažiau intensyvūs nei vė- 
lesniais gyvenimo metais, ir, antra vertus, todėl, kad dėl auk- 
lėjimo motyvų bet kokia seksualinė vaiko raiška tuoj pat nu- 
slopinama. Toks slopinimas net paverčiamas teorija: suaugu- 
sieji stengiasi nepastebėti vienų vaiko seksualinės raiškos po- 
žymių, o kitus aiškina maskuodami jų seksualinę prigimtį; taip 
galiausiai jie apskritai gali neigti vaiko seksualinę raišką. Daž- 
niausiai tai daro žmonės, kurie vaikų kambaryje piktinasi įvai- 
riomis seksualinėmis vaikų išdaigomis, o atsisėdę prie rašo- 
mojo stalo gina tų vaikų seksualinį tyrumą. Sau palikti arba 
suvedžioti vaikai dažnai pasižymi ryškiais seksualinės veiklos 
dį šitų „paikysčių“ ir „žaidimų“, nes nei moralės, nei įstatymo 
požiūriu vaikas nėra visavertis ir atsakingas, bet vis dėlto šie 
dalykai egzistuoja ir yra savaip reikšmingi — ir kaip įgimtos 
konstitucijos požymiai, ir kaip paskesnio vystymosi priežas- 
tys ir paskatos; jie daug ką paaiškina ir vaiko, ir apskritai žmo- 
gaus seksualiniame gyvenime. Tad jei anapus mūsų aptariamų 
iškraipytų sapnų aptinkame šiuos iškrypėliškus norus, tai reiškia 
vien tai, kad ir čia sapnas paėjėjo atgal infantilios būsenos link. 

Ypatingo dėmesio vertas vienas šių draudžiamų norų - bū- 
tent incesto, t. y. lytinių santykių su tėvais ir broliais ar seseri- 
mis, noras. Patys žinote, kokį pasibjaurėjimą tokiais lytiniais 
santykiais jaučia ar bent demonstruoja visuomenė ir kaip ji pa- 
brėžia prieš šiuos santykius nukreiptus draudimus. Ko tik ne- 
daryta siekiant paaiškinti tokią incesto baimę. Vieni priėmė 
prielaidą, kad šis draudimas — tai gamtos siekio gerinti rūšį 
atspindys psichikoje, nes įveisa* pablogintų veislės požymius; 
kiti tvirtina, kad seksualiniai potroškiai nukrypsta nuo minė- 
tųjų asmenų, jei nuo ankstyvos vaikystės gyvenama kartu su 
jais. Beje, abiem atvejais incesto būtų tiesiog automatiškai iš- 
vengta, tad nesuprantama, kodėl reikėtų tokio griežto draudi- 
mo, veikiau liudijančio stiprų geismą. Psichoanalitiniai tyrinė- 
jimai vienareikšmiškai parodė, kad pirmasis ir įprastas meilės 
objekto pasirinkimas turi incesto pobūdį, kad tik vėliau prasi- 
deda priešinimasis, kurio, matyt, negalime kildinti iš indivi- 
dualios psichologijos. 


Apžvelkime, ką sužinojome, kai siekdami suprasti sapną gi- 
linomės į vaiko psichologiją. Nustatėme ne tik tai, kad sapnui 
prieinama pamirštų vaikystės išgyvenimų medžiaga, bet ir tai, 
kadjam (t. y. nesąmoningumo srityje) tebeegzistuoja visas vai- 
ko psichikos gyvenimas, visos to gyvenimo ypatybės - egoiz- 
mas, incestinis meilės objekto rinkimasis ir t. t., kad jis kasnakt 
grąžina mus į šį infantilų lygmenį. Vadinasi, pasitvirtina tai, 
kad nesąmoninga psichikos veikla yra infantili veikla. Pradeda blėsti 
keistas įspūdis, kad žmoguje yra tiek daug blogio. Šis siaubin- 
gas blogis tėra pradinė, primityvi, infantili psichikos gyveni- 
mo dalis; vaikas gali ją demonstruoti, bet kartais nepastebime 
jos, nes ji neryški, o kartais neimame į širdį, nes nereikalaujame 
iš vaiko etinio tobulumo. Į šį lygmenį nusileidęs sapnas suke- 
lia regimybę, kad atskleidė blogį mumyse. Bet tai klaidinama 


* Inzucht, artimos giminystės gyvūnų kryžminimas. — Vert. 

regimybė, veltui leidomės jos įbauginami. Mes nesame tokie 
blogi, kaip norėjome pripažinti atlikę sapnų aiškinimą. 


Jei blogio proveržiai sapnuose - tik infantilizmai, tik grįŽi- 
mas prie mūsų etinės raidos ištakų, kai vėl esame vaikai ir min- 
timis, ir jausmais, tai išmintinga būtų nesigėdyti šių piktų sap- 
nų. Tačiau išmintis tėra psichikos gyvenimo dalelė, psichikoje 
vyksta ir daugybė neišmintingų dalykų, tad pasitaiko, kad ne- 
išmintingai gėdijamės tokių sapnų. Atiduodame juos cenzū- 
rai, gėdijamės ir piktinamės, jei išimtiniais atvejais kuris nors 
norų prasiskverbia į sąmonę nepakankamai iškraipytas ir bū- 
name priversti jį atpažinti; kartais gėdijamės iškraipytų sapnų 
taip, tarsi juos suprastume. Prisiminkite kad ir aną dorą damą, 
besipiktinančią savo neanalizuotu sapnu apie „meilės tarny- 
bą“. Vadinasi, problema dar neišspręsta, ir gali būti, kad toliau 
tirdami blogio raišką sapne, padarysime kitokią išvadą ir ki- 
taip įvertinsime Žmogaus prigimtį. 


Viso tyrimo rezultatas - du faktai, kurie tėra naujų mįslių, 
naujų abejonių šaltiniai. Pirma: sapno darbo regresija yra ne 
tik formali, bet ir materiali. Ji ne tik suteikia primityvią raiškos 
formą mūsų mintims, bet ir pažadina visas primityvaus 
psichikos gyvenimo ypatybes, - pirmykštį Ego viešpatavimą, 
pradinius mūsų seksulinio gyvenimo protrūkius, netgi senąją 
mūsų intelekto nuosavybę, jei pastarąja galime laikyti simboli- 
nį santykį. Ir antra: visą šį kadaise vienvaldiškai viešpatavusį 
infantilumą dabar turime priskirti nesąmoningumo sričiai, tad 
kinta ir plečiasi mūsiškis šios srities vaizdinys. Nesąmoninga 
gali būti ne tik tai, kas slapta dabar; nesąmoningumo sritis — 
tai ypatingas psichinis pasaulis su jam būdingais norais, savi- 
ta raiška ir savotiškais psichiniais mechanizmais, kurie kitaip 
neveikia. Bet juk slaptosios sapno mintys, kurias aptikome aiš- 
kindami sapnus, nepriklauso šitam pasauliui; priešingai, tai to- 
kios mintys, kurias galėtume pamąstyti ir būdraudami. Bet, 
šiaip ar taip, jos nesąmoningos; kaip išspręsti šį prieštaravimą? 

Pradedame nutuokti, kad būtina išskirti du dalykus. Mūsų są- 
moningame gyvenime atsirandantys ir jo požymius turintys 
vadinamieji dienos atgarsiai [Tagesreste| susiduria su kažko- 
kia nesąmoningumo srities dalimi, - ir randasi sapnas. Tarp 
šių dviejų polių ir vyksta sapno darbas. Regresijos sąlyga, ma- 
tyt, yra nesąmoningos dalies poveikis dienos atgarsiams. Tai 
giliausia išvada apie sapno esmę, kurią įmanoma padaryti da- 
bar, neištyrus kitų psichikos sričių. Bet netrukus tikrai turėsi- 
me ieškoti naujų terminų norėdami atskirti, kuo slaptųjų sap- 
no minčių nesąmoningumas skiriasi nuo ano infantilaus pa- 
saulio nesąmoningumo. 


Žinoma, galime iškelti ir tokį klausimą: kodėl psichinė veikla 
taip regresuoja miegant? Kodėl neregresavusi ji neįveikia mie- 
gą trikdančių psichinių dirginimų? Jei sapno cenzūra verčia ją 
dangstytis sena, dabar jau nesuprantama raiškos forma, tai kam 
reikia atgaivinti senus, jau įveiktus jausmus, norus ir būdo bruo- 
žus, t. y. kam papildyti formąlią regresiją materialia? Vieninte- 
lis mus patenkinantis atsakymas būtų toks: tik šitaip gali rastis 
sapnas, niekaip kitaip neįmanoma dinamiškai panaikinti dir- 
ginimo. Bet kol kas dar neturime teisės šitaip atsakyti. 

Keturiolikta paskaita 


Norų patenkinimas 


Ponios ir ponai! Ar nevertėtų dar kartą apžvelgti mūsų nueitą 
kelią? Prisiminti, kaip naudodami savo techniką susidūrėme 
su sapno iškraipymu, kaip sumanėme jį apeiti ir svarbiausias 
žinias apie sapno esmę gavome iš infantilių sapnų. Prisiminti, 
kaip paskui pasitelkę šio tyrimo rezultatus ėmėme tirti sapno 
iškraipymą ir, tikiuosi, pamažu jį įveikėme. Bet dabar turime 
prisipažinti, kad tai, ką gavome pirmuoju ir antruoju būdu, ne 
visai sutampa. Mūsų užduotis - palyginti abu rezultatus ir su- 
derinti juos tarp savęs. 


Abiem atvejais padarėme išvadą, kad sapno darbo esmė — 
minčių pavertimas haliucinaciniu išgyvenimu. Nelabai aišku, 
kaip tai įvyksta, bet čia ši bendrosios psichologijos problema 
neturėtų mums rūpėti. Iš vaikų sapnų sužinojome, kad sapno 
darbas siekia pašalinti miegą trikdantį psichinį dirginimą pa- 
tenkindamas norą. Nieko panašaus negalėjome pasakyti apie 
iškraipytus sapnus, kol neišmokome jų aiškinti. Bet nuo pat 
pradžių tikėjomės, kad iškraipytus sapnus įstengsime traktuo- 
ti tuo pačiu požiūriu, kaip ir infantilius. Pirmiausia šis lūkestis 
išsipildė nustačius, kad, tiesą sakant, visi sapnai yra vaikų sap- 
nai, visi jie dirba su infantilia medžiaga, vaikiškomis emocijo- 
mis ir vaikiškais mechanizmais. Laikydami sapno iškraipymą 
įveiktu, dabar turime ištirti, ar ir iškraipytiems sapnams gali- 
me priskirti norų patenkinimo funkciją. 

Neseniai mėginome paaiškinti keletą sapnų, bet visai išlei- 
dome iš akių tai, ar jie patenkina kokį nors norą. Esu tikras, 
kad jums ne kartą kilo klausimas: kurgi čia patenkinami norai, 
juk šito, esą, siekia sapno darbas? Šis klausimas reikšmingas; 
kaip tik jį uždavinėja mūsų neprofesionalūs kritikai. Kaip 
žinote, žmonija linkusi instinktyviai gindamasi reaguoti į inte- 
lektines naujoves. Tai reiškiasi ir tuo, kad bet kokia naujovė 
tuoj pat kuo labiau redukuojama, ojei įmanoma, tai tiesiog pa- 
verčiama lozungu. Atsiradus naujajam mokymui apie sapnus, 
tokiu lozungu tapo norų patenkinimas. Diletantas klausia: kurgi 
norų patenkinimas? Iškart, vos išgirdęs, kad sapnu turi būti 
patenkinamas noras, jis užduoda šį klausimą ir atsako į jį nei- 
giamai. Jam tuoj pat į galvą ateina begalė jo sapnų, kuriuose 
nemalonus jausmas virsdavo tiesiog siaubu, todėl šis psichoa- 
nalitinio mokymo apie sapnus teiginys atrodo visiškai neįtiki- 
mas. Nesunku atsakyti, kad iškraipytuose sapnuose norų pa- 
tenkinimas negali būti akivaizdus, jį pirma reikia atrasti, tad 
negalime jo nurodyti, pirma neišaiškinę sapno. Taip pat žino- 
me, kad iškraipytų sapnų norai - tai draudžiami, cenzūros at- 
mesti norai, kad kaip tik jų egzistavimas ir tapo sapno iškrai- 
pymo priežastimi, sapno cenzūros įsikišimo motyvu. Bet kriti- 
ką-diletantą sunku įtikinti, kad neišsiaiškinę sapno negalime 
svarstyti, koks noras juo patenkinamas. Kritikas tai nuolat pa- 
miršta. Tiesą sakant, jo neigiama nuostata norų patenkinimo 
teorijos atžvilgiu yra ne kas kita, kaip sapno cenzūros padari- 
nys, cenzūruotų sapno norų pakaitalas ir jų neigimo rezultatas. 


Žinoma, ir mes pajusime poreikį išsiaiškinti, kodėl būna tiek 
daug nemalonaus turinio sapnų, baisių sapnų [Angsttraumel. 
Čia pirmą kartą susiduriame su sapno afektų problema, kurią 
savaime verta tirti, bet, deja, negalime to imtis. Jei sapnas yra 
norų patenkinimas, tai nemalonių pojūčių jame neturėtų būti; 
iš pirmo žvilgsnio kritikai-diletantai atrodo teisūs. Bet reikia 
atsižvelgti į tris sunkumus, apie kuriuos jie nepagalvojo. 


196 SAPNAI 


Pirma: gali būti, kad sapno darbui ne visai pavyko paten- 
kinti norą, todėl dalis nemalonaus afekto, susijusio su slapto- 
siomis sapno mintimis, perėjo į išreikštąjį sapno turinį. Tokiu 
atveju analizė turėtų parodyti, kad šios sapno mintys buvo dar 
nemalonesnės, nei iš jų sukurtas sapnas. Kaskart tai pavyksta 
įrodyti. Pripažįstame, kad sapno darbas nepasiekė savo tikslo, 
panašiai kaip troškulio sukeltas sapnas, kuriame geri, neįsten- 
gia numalšinti troškulio. Jis tebekamuoja, ir turi pabusti, kad 
atsigertum. Bet vis dėlto tai buvo tikras sapnas, jo esmė nepa- 
kito. Privalome pasakyti: Ut desint vires, tamen est laudanda vo- 
luntas.* Pagirtinas bent jau aiškiai išreikštas ketinimas. Tokie 
nesėkmės atvejai gana dažni. Beje, prisideda ir tai, kad sapno 
darbui daug sunkiau norima linkme pakeisti afektus nei turi- 
nį; afektai kartais būna labai patvarūs. Tad pasitaiko, kad ne- 
malonų sapno minties turinį sapnas jau pavertė noro patenki- 
nimu, bet nemalonus afektas prasiveržia į išreikštąjį sapną ne- 
pakeistas. Tokiu atveju sapne afektas visiškai nesiderina su tu- 
riniu, ir mūsų kritikai gali sakyti: sapnas anaiptol nėra noro 
patenkinimas, jei net visiškai nekaltas jo turinys gali sukelti 
nemalonumo pojūtį. Šią neprotingą pastabą atremsime teigda- 
mi, kad sapno darbo siekimas patenkinti norą tokiuose sap- 
nuose yra izoliuotas, ir kaip tik todėl juose atsiskleidžia ryš- 
kiausiai. Klaida atsiranda dėl to, kad su neurozėmis nesusidū- 
ręs žŽMogus įsivaizduoja, jog turinys yra kur kas labiau susijęs 
su afektu, todėl negali suvokti, kad turiniui pasikeitus atitin- 
kamas afektas nebūtinai pakinta. 


Pereisime prie antrojo, kur kas svarbesnio ir gilesnio mo- 
mento, kurio diletantas irgi nepaiso. Aišku, kad norų patenki- 
nimas turėtų teikti malonumą, bet kartu kyla klausimas - kam? 
Žinoma, tam, kuris nori. Bet jau girdėjome, kad sapnuojančio- 
jo santykis su jo norais ypatingas. Jis juos atmeta, atlieka jų 
cenzūrą, trumpai tariant, nemėgsta jų. Tad jų patenkinimas 


* Nors jėgų neužteko, pastangos pagirtinos (lot.). - Vert. 

suteikia jam anaiptol ne malonumą, o visiškai priešingą jaus- 
mą. Patirtis rodo, kad šis priešingas jausmas yra baimė, - šitą 
faktą irgi reikia paaiškinti. Dėl tokio santykio su savo sapno 
norais sapnuojantįjį galime palyginti su būtybe, kurią sudaro 
du labai glaudžiai tarp savęs susiję asmenys. Užuot toliau 
samprotavęs šia tema, priminsiu jums žinomą pasaką, kurioje 
atsispindi panašūs santykiai. Geroji fėja pažada neturtingiems 
sutuoktiniams, vyrui ir žmonai, išpildyti pirmus tris jų norus. 
Jie labai nudžiunga ir ruošiasi rūpestingai apgalvoti tuos tris 
norus. Bet iš gretimos lūšnos atsklidęs kepamų dešrelių kva- 
pas suvilioja moteriškę ir ji užsimano poros tokių dešrelių. Be- 
regint jos jau čia; pirmas noras patenkintas. Vyras pasipiktina 
ir įniršio pagautas pageidauja, kad tos dešrelės pakibtų ant 
žmonos nosies. Tai irgi įvyksta, dešrelės tvirtai įsitaiso naujoje 
vietoje, jų neįmanoma nuplėšti; taip patenkinamas antras no- 
ras, bet šis noras yra vyro; žmonai toks noro patenkinimas la- 
bai nemalonus. Patys žinote, kas toliau nutinka. Kadangi jie 
abu iš esmės yra vičena, vyras ir žmona, tai trečias noras turi 
skambėti taip: lai dešrelės palieka žmonos nosį. Šia pasaka ga- 
lėtume ne kartą pasinaudoti kitame kontekste; čia pateikiau ją 
tik norėdamas pailiustruoti, kaip vieno asmens noro patenki- 
nimas gali būti nemalonus kitam asmeniui, jei jie tarp savęs 
nesutaria. 


Dabar mums nebus labai sunku geriau suprasti baisius sap- 
nus. Pasinaudosime dar vienu faktu, o paskui ryšimės pada- 
ryti prielaidą, kurią galima įvairiai pagrįsti. Pastebėta, kad 
baisių sapnų turinys dažnai visiškai neiškraipytas, taip sa- 
kant, išvengęs cenzūros. Baisus sapnas neretai yra akivaiz- 
dus noro patenkinimas, žinoma, ne malonaus, o neleistino noro. 
Cenzūrą pakeičia baimė. Jei galime tvirtinti, kad infantilus 
sapnas - tai atviras leistino noro patenkinimas, kad įprasti- 
nis iškraipytas sapnas - užmaskuotas išstumto noro paten- 
kinimas, tai baisiam sapnui tinka tik tokia formulė: jis yra 
atviras išstumto noro patenkinimas. Baimė - tai ženklas, kad 

išstumtas noras pasirodė esąs stipresnis už cenzūrą, kad jis pra- 
siveržė arba ketino prasiveržti nepaisydamas cenzūros. Su- 
prantame, kad tai, kas jį patenkina, mums, sapno cenzūros 
šalininkams, tegali būti nemalonių pojūčių ir gynybos dings- 
tis. Sapne jaučiama baimė - tai, jei norite, baimė, kad šie pa- 
prastai užgniaužti norai yra tokie stiprūs. Kodėl gynyba reiš- 
kiasi baime, nesuprasime studijuodami vien sapnus; aišku, 
kad reikia tirti baimės reiškinius kitose srityse. 


Kas teisinga, kalbant apie neiškraipytus baisius sapnus, tą 
galime priskirti ir sapnams, patyrusiems dalinį iškraipymą, ir 
kitiems nemaloniems sapnams [Unlusttraume|, kuriuose ne- 
smagūs pojūčiai veikiausiai atitinka baimę. Iš baisaus sapno 
paprastai nubundame; mes linkę nutraukti sapną, kol išstum- 
tas sapno noras nebuvo prieš cenzūros valią visiškai patenkin- 
tas. Šiuo atveju sapnas nepasiekia savo tikslo, bet sapno esmė 
nuo to nepakinta. Anksčiau lyginome sapną su naktiniu sargu, 
norinčiu apsaugoti mūsų miegą nuo trikdžių. Pasitaiko, kad ir 
naktinis sargas turi pažadinti miegantįjį, - tada, kai jis jaučiasi 
per silpnas, kai neįstengia vienas nuvyti trikdį ar pavojų. Ta- 
čiau kartais mums pavyksta toliau miegoti, net kai sapnas tam- 
pa grėsmingas ir užplūsta baimė. Sapne sakome sau: tai tik sap- 
nas, — ir miegame toliau. 


Kada sapno noras įstengia nugalėti cenzūrą? Tai priklauso 
tiek nuojo, tiek nuo sapno cenzūros. Kartais dėl nežinomų prie- 
žasčių noras gali pernelyg sustiprėti; bet susidaro įspūdis, kad 
dažniau šį jėgų santykio pokytį sukelia sapno cenzūra. Jau gir- 
dėjome, kad kiekvienu atskiru atveju cenzūra dirba nevieno- 
dai intensyviai, skirtingus elementus ji apdoroja nevienodai 
griežtai. Dabar norėtume pridurti dar vieną prielaidą: cenzūra 
apskritai gana permaininga ir kaskart nevienodai griežtai ver- 
tina tą patį nepriimtiną elementą. Jei kartais ji pasijunta bejėgė 
prieš kokį nors netikėtai ją užklupusį sapno norą, tai, užuot 
mėginusi jį iškraipyti, griebiasi kraštutinės priemonės - atsisa- 
kyti miego būsenos pasitelkiant augančią baimę. 

Kartu į akis krinta tai, kad apskritai dar nežinome, kodėl 
pikti, nedori norai sukrunta kaip tik naktį, trikdydami mūsų 
miegą. Atsakymas gali būti tik prielaida, įvertinanti sapno bū- 
senos ypatumą. Dieną šiuos norus stipriai varžo cenzūra, pa- 
prastai neleidžianti jiems reikštis kokiu nors veiksmu. Naktį 
cenzūra kaip ir visas psichikos gyvenimas veikiausiai pajun- 
giama vieninteliam norui miegoti ar bent smarkiai susilpnė- 
ja. Susilpnėjus cenzūrai uždrausti norai naktį vėl gali atgimti. 
Yra nervingų ligonių, kuriuos kankina nemiga ir kurie prisi- 
pažįsta pradžioje norėję šios nemigos. Jie nesiryždavę užmigti, 
baimindamiesi sapnų, t. y. kaip tik susilpnėjusios cenzūros 
padarinių. Nesunku suprasti, kad šitaip pristabdyti cenzūrą 
nėra labai pavojinga. Miego būsena varžo mūsų judrumą; net 
ir suaktyvėję pikti ketinimai negalėtų labai pakenkti, jie tik 
sukurtų iš esmės nekenksmingą sapną; kaip tik šias ramina- 
mas aplinkybes nusako itin išmintinga sapnuojančiojo pastaba, 
susijusi su naktimi, bet ne su sapno gyvenimu: juk tai tik sap- 
nas, — tad nevaržysiu jo ir miegosiu toliau. 


Trečia, prisiminę, kad su savo norais besigrumiantį sapnuo- 
jantįjį galime palyginti su būtybe, kurią sudaro du skirtingi, 
bet itin glaudžiai susiję asmenys, suprasite ir kitą galimybę: 
kaip patenkinant norą gali įvykti tai, kas itin nemalonu, - bū- 
tent bausmė. Čia vėl pravers pasaka apie tris norus: keptos deš- 
relės ant lėkštės yra tiesioginis moters —- pirmo asmens - noro 
patenkinimas; dešrelės ant jos nosies yra vyro - antro asmens —- 
noro patenkinimas, bet kartu ir bausmė už paiką žmonos norą. 
Paskui tirdami neurozes atrasime ir trečio noro, kuris pasakoje 
yra paskutinis, motyvaciją. Žmogaus psichikos gyvenime daug 
tokių baustinų tendencijų; jos labai stiprios, ir galime teigti, 
kad kaip tik jos sukelia dalį nemalonių sapnų. Turbūt dabar 
sakysite, kad beveik nieko neliko iš mūsų taip liaupsinto norų 
patenkinimo. Bet atidžiau pažvelgę sutiksite, kad esate netei- 
sūs. Toliau aptarsime visa tai, kuo sapnas galėtų būti, - o kai 

kurių autorių nuomone, kuo jis iš tikrųjų yra; priešingai šiai 
įvairovei, tikrai ribotas yra sapno kaip noro patenkinimo - bai- 
mės išgyvenimo - bausmės įvykdymo suvokimas. Reikia dar 
pridurti, kad baimė - tai tiesioginė noro priešingybė, kad aso- 
cijuojant priešingybės itin suartėja, o nesąmoningumo srityje, 
kaip žinome, ir sutampa; be to, bausmė taip pat yra noro pa- 
tenkinimas, - tik kito, cenzūrą atliekančio asmens noro. 


Vadinasi, nors ir priešinotės noro patenkinimo teorijai, bet 
nesulaukėte iš manęs jokių nuolaidų. Tačiau įsipareigojome įro- 
dyti, kad noras patenkinamas ir kiekvienu iškraipytu sapnu, 
ir, žinoma, nenorime atsisakyti šios užduoties. Grįžkime prie 
ano jau aiškinto sapno apie tris blogus bilietus už 1 floriną 50 
kreicerių, iš kurio jau daug pasimokėme. Tikiuosi, kad dar pri- 
simenate jį. Dama, kuriai vyras dieną pranešė apie trim mėne- 
siais jaunesnės draugės Elizos sužadėtuves, sapnuoja sėdinti 
su savo vyru teatre. Viena parterio pusė beveik tuščia. Vyras 
sako jai, kad Eliza su savo sužadėtiniu irgi norėję eiti į teatrą, 
bet negalėję, nes gavę tik blogus bilietus, tris už vieną floriną 
50 kreicerių. Ji mano, kad tai anaiptol ne bėda. Atspėjome, kad 
sapno mintys išreiškė apmaudą dėl jos ankstyvos santuokos ir 
nepasitenkinimą vyru. Turime teisę pasidomėti, kaip šios niū- 
rios mintys buvo paverstos noro patenkinimu, ir pamėginti ap- 
tikti jo pėdsakus išreikštajame sapno turinyje. Jau žinome, kad 
cenzūra eliminavo iš sapno elementą „per anksti, skubotai“. 
Tuščias parteris yra užuomina į tai. Susipažinus su sapno sim- 
bolika kur kas suprantamesnis tampa paslaptingasis elemen- 
tas „trys už vieną floriną 50 kreicerių“.* Trejetas iš tiesų reiškia 
vyrą, ir minėtąjį sapno elementą nesunku išversti: nusipirkti 
vyrą už kraitį („dešimt kartų geresnį būčiau galėjusi nusipirkti 
už savo kraitį“). Aišku, kad vedybos pakeistos ėjimu į teatrą. 
„Pernelyg skubotas bilietų įsigijimas“ tiesiog pakeičia pernelyg 


* Neminiu, kad bevaikės moters atveju jį galima aiškinti ir kitaip, nes anali- 
zė nepateikė tokios medžiagos. 

ankstyvą santuoką. Bet toks pakeitimas ir yra noro patenkini- 
mas. Dama ne visada buvo tokia nepatenkinta savo ankstyva 
santuoka kaip tądien, kai sužinojo apie draugės sužadėtuves. 
Kažkada ji didžiavosi santuoka ir jautėsi pranašesnė už drau- 
gę. Naivios merginos susižadėjusios dažnai džiūgauja, kad da- 
bar galės eiti į visus iki šiol joms draustus teatro spektaklius, 
kad galės viską pamatyti. Aišku, kad čia ryškėjantis noras pa- 
matyti arba smalsumas pradžioje buvo seksualinio pobūdžio, 
jis krypo į lytinį gyvenimą, ypač tėvų; paskui smalsumas tapo 
stipriu motyvu, pastūmėjusiu merginą ankstyvai santuokai. 
Tad ėjimas į teatrą tampa suprantamu santuokinio gyvenimo 
pakaitalu. Dabar, kamuojama apmaudo dėl savo ankstyvos san- 
tuokos, ji grįžta į tuos laikus, kai ankstyva santuoka reiškė jos 
noro patenkinimą, nes tenkino smalsumą; kaip tik šio ankstes- 
nio noro veikiama ji pakeičia santuoką ėjimu į teatrą. 


Galime pasakyti, kad tai ne pats patogiausias pavyzdys sie- 
kiant parodyti slaptą noro patenkinimą. Panašiai turėtume elg- 
tis su kitais iškraipytais sapnais. Negaliu dabar to daryti, todėl 
tik išsakysiu savo įsitikinimą, kad tai visada pavyks. Visgi norė- 
čiau ilgėliau užtrukti prie šio teorijos momento. Mano patirtis 
rodo, kad tai pažeidžiamiausias mokymo apie sapnus elemen- 
tas, sukeliantis daugiausia prieštaravimų bei nesusipratimų. 
Be to, gal jums atrodys, kad sakydamas, jog sapnas yra noro 
patenkinimas arba jo priešingybė - įgyvendinta baimė ar baus- 
mė, iš dalies jau atsisakiau savo teiginio; gal pamanysite, kad 
tai patogi proga priversti mane daryti tolesnes nuolaidas. Taip 
pat girdėjau priekaištą, kad dalykus, kurie man atrodo akivaiz- 
dūs, dėstau pernelyg glaustai ir todėl nepakankamai įtikimai. 


Ne vienas kartu su mumis ėjęs iki šios mokymo apie sap- 
nus vietos ir priėmęs visus to mokymo pateiktus teiginius, 
išgirdęs apie norų patenkinimą, stabteli ir klausia: tarkime, 
kad kiekvienas sapnas turi prasmę ir kad analitinė technika 

gali ją atskleisti; kodėl gi šią prasmę kaskart reikia sprausti į 
norų patenkinimo formulę, nors akivaizdu, kad ji visiškai ne- 
tinka? Kodėl naktinis mąstymas negali įgauti tiek pat įvairių 
prasmių kaip ir dieninis, kodėl sapnas negali kartais tenkinti 
noro, kartais, kaip pats minėjote, įgyvendinti jo priešingybės — 
baimės, kodėl jis negali reikšti ketinimo, įspėjimo, svarstymo 
„Už“ ir „prieš“, perspėjimo, sąžinės priekaišto arba ruošimo- 
si būsimam veiksmui ir pan. Kodėl visada tik noras ar daugių 
daugiausia jo priešingybė? 


Galėtume pamanyti, kad nesutarimai šiuo klausimu nėra 
labai svarbūs, jei visur kitur sutariame. Pakanka to, kad paro- 
dėme, jog sapnas turi prasmę, ir žinome jos paieškos būdus; 
nelabai svarbu, kad buvome priversti šią prasmę apriboti. Bet 
iš tikrųjų taip nėra. Nesusipratimas šioje vietoje neigia mūsiš- 
kio sapnų suvokimo esmę ir menkina jo reikšmę tiriant neuro- 
zes. Be to, mokslui nepriimtinas ir veikiausiai žalingas tas nuo- 
laidumas, kuris komercijoje vertinamas kaip „paslaugumas“. 


Pirmasis atsakymas į klausimą, kodėl sapnas negali būti 
daugiareikšmis minėtąja prasme, kaip ir įprasta tokiais atve- 
jais skamba taip: nežinau, kodėl taip neturi būti. Aš to neno- 
riu. Dėl manęs tebūnie kitaip. Vienintelė smulkmena kliudo 
kur kas plačiau ir patogiau suvokti sapną, būtent tai, kad iš 
tikrųjų taip nėra. Antruoju atsakymu pabrėžiu, kad man pa- 
čiam nesvetima prielaida, jog sapnas atitinka įvairias mąstymo 
formas ir intelektines operacijas. Kartą vienoje ligos istorijoje 
aprašiau sapną, kuris kartojosi tris naktis iš eilės, o paskui nu- 
stojo, ir paaiškinau šį atvejį, kad sapnas atitiko ketinimą, kurį 
įvykdžius jam nereikėjo daugiau kartotis. Vėliau aprašiau sap- 
ną, kuris sutapo su prisipažinimu. Tad kaip galiu prieštarauti 
sau ir teigti, kad sapnas visada tėra noro patenkinimas? 

Taip elgiuosi norėdamas išvengti kvailo nesusipratimo, ga- 
linčio niekais paversti visus mūsų sapnų tyrimo rezultatus, — 
tokio nesusipratimo, kai sapnas sutapatinamas su slaptosio- 
mis sapno mintimis ir apie jį teigiama tai, ką tegalima teigti tik 
apie pastarąsias. Tiesa, kad sapnas gali atitikti viską, ką minė- 
jome, kad jį galime laikyti ketinimu, įspėjimu, svarstymu, pa- 
siruošimu, mėginimu spręsti užduotį ir t. t. Bet atidžiau pa- 
žvelgę pamatysite, kad visa tai susiję tik su slaptosiomis sapno 
mintimis, virtusiomis sapnu. Iš sapnų analizės žinote, kad ne- 
sąmoningam žmonių mąstymui dažnai būdingi įvairūs ketini- 
mai, pasiruošimai, svarstymai, iš kurių sapno darbas paskui 
sukuria sapnus. Jei dabar jums nerūpi sapno darbas, bet itin 
domina nesąmoningas Žmogaus mąstymas, tai atmeskite sap- 
no darbą ir būsite visiškai teisūs, sakydami, kad sapnas atitin- 
ka įspėjimą, ketinimą ir pan. Psichoanalitinėje praktikoje tai 
dažnai nutinka: dažniausiai siekiame sugriauti sapno formą ir 
atkurti ryšius tarp slaptųjų minčių, iš kurių atsirado sapnas. 


Taip apibūdinę slaptąsias sapno mintis, visai tarp kitko su- 
žinome, kad minėti labai sudėtingi psichiniai procesai gali 
vykti nesąmoningai, - tai nuostabus ir kartu gluminamas re- 
zultatas! 


Bet grįžkime atgal; jūs teisūs tik tuo atveju, jei suvokiate, 
kad naudojote sutrumpintus posakius, ir nemanote, kad minė- 
toji įvairovė sudaro sapno esmę. Sakydami „sapnas“ privalote 
turėti omeny išreikštąjį sapną, t. y. sapno darbo produktą, arba 
daugių daugiausia sapno darbą, t. y. tą psichinį procesą, kuris 
iš slaptųjų sapno minčių sukuria išreikštąjį sapną. Naudojant 
šį žodį bet kokia kita prasme kyla sąvokų maišatis, kuri tegali 
pakenkti. Jei omeny turite slaptąsias, anapus sapno glūdinčias 
mintis, taip ir sakykite, nemaskuokite sapno problemos neaiš- 
kiais posakiais. Slaptosios sapno mintys yra ta medžiaga, ku- 
rią sapno darbas paverčia išreikštuoju sapnu. Kodėl būtinai no- 
rite painioti medžiagą ir ją formuojantį darbą? Ar tokiu atveju 

jūs kuo nors pranašesni už tuos, kurie mato tik darbo produk- 
tą ir negali paaiškinti, iš kur jis atsirado ir kaip padarytas? 


Vienintelis esminis dalykas sapne yra sapno darbas, kuris 
veikia slaptųjų minčių medžiagą. Neturime teisės nepaisyti 
sapno darbo teorijoje, net jei tam tikromis praktinėmis aplin- 
kybėmis galime tai daryti. Be to, analitinis tyrimas rodo, kad 
sapno darbas niekada neapsiriboja suteikęs šioms mintims 
jums žinomą archaišką ar regresyvią raiškos formą. Jis nuolat 
priduria tai, kas nesusiję su slaptosiomis dienos mintimis, bet 
yra tikrasis sapno formavimo variklis. Šis neišvengiamas prie- 
das ir yra nesąmoningas noras, o sapno turinys pertvarkomas 
taip, kad šis noras būtų patenkintas. Vadinasi, sapnas gali būti 
įspėjimas, ketinimas, pasiruošimas ir t. t., jei atsižvelgiate vien 
į jo atspindimas mintis; kartu jis visada yra ir nesąmoningo 
noro patenkinimas, o jei žiūrite į jį kaip į sapno darbo rezulta- 
tą, tai jis yra tik noro patenkinimas. Tad sapnas niekada nėra 
tiesiog ketinimas, įspėjimas, jis yra ketinimas, kuriam suteikia- 
ma archaiška forma pasitelkus nesąmoningą norą ir kuris pa- 
keičiamas taip, kad patenkintų šį norą. Vienas požymis - noro 
patenkinimas — yra nuolatinis; kitas gali keistis; beje, tai irgi 
gali būti noras, tokiu atveju slaptąjį dienos norą sapnas paten- 
kina, padedamas nesąmoningo noro. 


Visa tai labai gerai suprantu, bet nežinau, ar pavyko pa- 
siekti, kad ir jūs suprastumėte. Be to, sunku tai įrodyti. Tai ap- 
skritai neįmanoma, išsamiai neišanalizavus daugybės sapnų, 
antra vertus, tai kebliausias ir reikšmingiausias mūsiškio sap- 
nų suvokimo momentas, kurio neįstengsime įtikimai išdėstyti 
nesiedami su tuo, apie ką kalbėsime vėliau. Ar manote, kad 
galime paneigti visuotinį daiktų sąryšį ir giliai prasiskverbti į 
vienojų prigimtį, nepasidomėję kitais panašios prigimties daik- 
tais? Kadangi nieko nežinome apie artimiausius sapno gimi- 
naičius - neurozinius simptomus, teks apsiriboti tuo, ką pasie- 
kėme. Tenoriu pateikti dar vieną pavyzdį ir keletą naujų minčių. 

Imkime vėl tą patį, jau ne sykį aptartą sapną apie 3 teatro 
bilietus už 1 fl. 50 kr. Galiu patikinti, kad pradžioje paėmiau šį 
pavyzdį neturėdamas jokių ypatingų ketinimų. Slaptąsias šio 
sapno mintis jau žinote. Tai damos apmaudas dėl ankstyvos 
santuokos, kilęs išgirdus Žinią apie draugės sužadėtuves; tai 
panieka savo vyrui, mintis, kad palūkėjusi ji būtų gavusi kur 
kas geresnį. Žinome ir norą, kuris šias mintis pavertė sapnu: 
tai noras pamatyti, galimybė eiti į teatrą; šis noras greičiausiai 
yra savotiška atmaina ankstesnio smalsumo: kas iš tikrųjų 
įvyksta, kai susituoki. Žinia, toks vaikų smalsumas nuolat 
krypsta į seksualinį tėvų gyvenimą, todėl tai yra infantilus po- 
traukis, - arba sąlygotas infantilumo tuo atveju, jei jis išlieka 
vėliau. Bet dieną gauta žinia nedavė jokios dingsties šiam smal- 
sumui, ji sukėlė tik apmaudą ir apgailestavimą. Pradžioje šis 
noras nebuvo susijęs su slaptosiomis sapno mintimis, ir sapno 
aiškinimo rezultatą galėjome įjungti į analizę, nekreipdami dė- 
mesio į šį norą. Apmaudas savaime irgi nesukėlė sapno; sap- 
nas negalėjo atsirasti iš minties „nesąmonė buvo taip anksti 
tekėti“ tol, kol ši nepažadino ankstesnio noro pagaliau pama- 
tyti, kas įvyksta susituokus. Paskui šis noras suformavo sapno 
turinį, pakeisdamas santuokinį gyvenimą ėjimu į teatrą, ir su- 
teikė jam ankstesnio noro patenkinimo formą: taip, aš galiu ei- 
ti į teatrą ir matyti visus draudžiamus dalykus, o tu negali; aš 
ištekėjau, o tu turi laukti. Šitaip dabartinė situacija paverčiama 
priešingybe, senasis triumfas pakeičia dabartinį pralaimėjimą. 
Tarp kitko, smalsumo patenkinimas susipina su egoistiniu pa- 
sitenkinimu nugalėjus konkurentę. Pasitenkinimą rodo išreikš- 
tasis sapno turinys: ji tikrai sėdi teatre, o jos draugė neįstengė 
įeiti. Prie šios pasitenkinimo situacijos prijungti sapno turinio 
fragmentai, už kurių tebeglūdi slaptosios sapno mintys, virsta 
netinkama ir nesuprantama modifikacija. Aiškinant sapną rei- 
kia nepaisyti visko, kas atspindi noro patenkinimą, ir atkurti 
nemalonias slaptąsias sapno mintis. 

Pateiksiu samprotavimą, kuriuo noriu atkreipti jūsų dė- 
mesį į slaptąsias sapno mintis, dabar iškilusias į pirmą planą. 
Prašau nepamiršti, kad, pirma, jos yra nesąmoningos, antra, 
jos visiškai protingos ir rišlios, tad gali būti laikomos supran- 
tamomis reakcijomis į sapno dingstį, trečia, jos gali reikšti bet 
kokį jausmą arba bet kokią intelektinę operaciją. Dabar griež- 
čiau nei pirma pavadinsiu šias mintis „dienos atgarsiais“ [Tages- 
reste] nepriklausomai nuo to, ar sapnavusysis jas pripažįsta, ar 
ne. Dabar dienos atgarsius atskirsiu nuo slaptųjų sapno minčių, 
pastarosiomis kaip ir anksčiau vadindamas viską, ką sužino- 
me, aiškindami sapną; tokiu atveju dienos atgarsiai tėra slap- 
tųjų sapno minčių dalis. Vadinasi, mūsų požiūriu, prie dienos 
atgarsių prisijungė dar kažkas, irgi priklausantis nesąmoningumo 
sričiai, - stiprus, bet išstumtas noras, - ir tik dėljo galėjo rastis 
sapnas. Veikdamas dienos atgarsius, šis noras išjudina kitą slap- 
tųjų sapno minčių dalį, kuri jau neatrodo racionali ir nėra susi- 
jusi su gyvenimu būdraujant. 


Kartą, apibūdindamas dienos atgarsių santykį su nesąmo- 
ningu noru, pasinaudojau palyginimu, kurį galiu tik pakarto- 
ti. Kiekvienai įmonei reikalingas kapitalistas, padengiantis iš- 
laidas, ir verslininkas, turintis idėją ir mokantis ją įgyvendinti. 
Kapitalisto vaidmenį formuojant sapną visada atlieka nesąmo- 
ningas noras, -jis teikia psichinę energiją formuojantis sapnui; 
dienos atgarsiai — tai verslininkas, sprendžiantis, kaip panau- 
doti turimas lėšas. Tiesa, kapitalistas gali irgi turėti idėją ir iš- 
manyti reikalus, arba verslininkas gali turėti kapitalą. Tai su- 
prastina praktinę situaciją, bet apsunkina jos teorinį suprati- 
mą. Toks asmuo liaudies ūkyje bus nuolat skaidomas į du savo 
aspektus — kapitalistą ir verslininką, šitaip atstatant pradinę 
situaciją, iš kurios kilo mūsų palyginimas. Formuojant sapną 
irgi pasitaiko tokių variacijų, kuriomis pasidomėti siūlau jums 
patiems. 


XIV. NORŲ PATENKINIMAS 207 


Negalime eiti toliau, nes tikriausiai jau seniai jus kamuoja 
viena dėmesio verta abejonė. Klausiate, ar dienos atgarsiai ne- 
sąmoningi ta pačia prasme kaip anas noras, būtinas, kad iš jų 
galėtų rastis sapnas? Jūsų nuojauta teisinga. Štai čia yra visa 
esmė. Dienos atgarsiai nėra nesąmoningi šia prasme. Sapno 
noras priklauso kitai - infantilios kilmės - nesąmoningumo 
sričiai, pasižyminčiai ypatingais mechanizmais. Šias dvi ne- 
sąmoningumo sritis derėtų atskirti skirtingai jas pavadinant. 
Bet verčiau palūkėkime, kol susipažinsime su neurozėmis. 
Jeigu jau priekaištaujama, kad nesąmoningumo sritis tėra mū- 
sų fantazijos vaisius, tai ką išgirsime prisipažinę, kad mums 
primygtinai reikia dviejų jos rūšių? 


Štai čia sustokime. Ir vėl išgirdote anaiptol ne išsamias ži- 
nias; bet ar neteikia vilčių mintis, kad šios žinios plėsis, kad jas 
plėsime mes arba kiti po mūsų? Be to, argi nesužinojote pakan- 
kamai daug naujų, tiesiog stulbinamų dalykų? 

Penkiolikta paskaita 


Abejonės ir kritika 


Ponios ir ponai! Negalime atsisveikinti su sapnais neaptarę tų 
dažniausiai pasitaikančių abejonių ir svyravimų, kuriuos su- 
kelia mūsų naujosios pažiūros. Atidžiausi iš jūsų tikriausiai jau 
ir patys sukaupė nemažai tokios medžiagos. 


1. Tikriausiai jums susidarė įspūdis, kad net ir stropiai lai- 
kantis technikos sapnų aiškinimo rezultatai būna tokie ne- 
apibrėžti, jog išreikštojo sapno neįmanoma tiksliai pakeisti 
slaptosiomis sapno mintimis. Šį įspūdį jūs grindžiate tuo, kad, 
pirma, niekada nežinai, ar tam tikrą sapno elementą reikia su- 
vokti tiesiogine prasme ar kaip simbolį, nes daiktai, kuriuos 
naudojame kaip simbolius, dėl to anaiptol nenustoja buvę sa- 
vimi. Bet jei nėra jokio objektyvaus pagrindo, padedančio iš- 
spręsti šią problemą, tai sapno aiškinimas priklauso nuo aiš- 
kintojo savivalės. Negana to, kadangi sapno darbas sutapatina 
priešingybes, kaskart atsiranda ir šis neapibrėžtumas: ar tam 
tikrą sapno elementą reikia sieti su pozityvia ar negatyvia jo 
reikšme, suvokti tiesiogine ar priešinga prasme. Tai dar viena 
galimybė pasireikšti aiškintojo savivalei. Trečia, dėl taip daž- 
nai sapne pasitaikančių inversijų aiškintojas irgi gali bet ku- 
rioje sapno vietoje padaryti inversiją. Galiausiai prisiminsite 
mano žodžius, kad retai gali būti tikras, jog atrastasis sapno 
aiškinimas yra vienintelis galimas. Visada gresia pavojus ne- 
pastebėti kito visiškai priimtino sapno aiškinimo. Tad nusprę- 
site: tokiomis aplinkybėmis aiškintojo savivalei paliekama tiek 
erdvės, kad nepanašu, jog galėtume tikėtis objektyviai tikslių 

rezultatų. Antra vertus, galite tarti, kad sapnas čia niekuo dė- 
tas, kad jo aiškinimo trūkumai sąlygojami mūsų klaidingų pa- 
žiūrų ir prielaidų. 


Jūsų pateikiama medžiaga, be abejo, yra nepriekaištinga, bet 
manau, kad ja negalima grįsti abiejų jūsų padarytų išvadų: kad 
mūsų atliekamas sapno aiškinimas yra gryna savivalė ir kad 
rezultatų trūkumai verčia abejoti mūsų metodo teisėtumu. Jei 
aiškintojo savivale laikysite jo išradingumą, patirtį, supratin- 
gumą, tai sutinku su jumis. Tikrai negalime atsisakyti tokių 
asmeninių savybių, ypač spręsdami sunkias sapnų aiškinimo 
užduotis. Bet juk ir kitose mokslo srityse yra ne kitaip. Neįma- 
noma sutrukdyti, kad kas nors įvaldytų tam tikrą techniką ne 
blogiau arba naudotųsi ja geriau už kitą. Tariamos savivalės, 
kuri atsiranda, pvz., aiškinant simbolius, galiausiai nebelieka, 
nes paprastai sapno minčių tarpusavio ryšis, sapno sąsajos su 
sapnuojančiojo gyvenimu bei bendros psichinės aplinkybės, ku- 
riomis buvo susapnuotas sapnas, leidžia pasirinkti vieną iš ga- 
limų aiškinimų, o kitus atmesti kaip netinkamus. Dėl sapno 
aiškinimo trūkumų galime padaryti išvadą, kad mūsų požiū- 
ris neteisingas, bet šią išvadą paneigsime pastebėję, jog sapno 
daugiareikšmiškumas arba neapibrėžtumas yra būtina jo sa- 
vybė, visiškai atitinkanti mūsų lūkesčius. 


Prisiminkime teiginį, kad sapno darbas išverčia slaptąsias 
sapno mintis į primityvią kalbą, analogišką paveikslėlių raš- 
tui. Visos primityvios raiškos sistemos pasižymi neapibrėž- 
tumais ir dviprasmybėmis, bet dėl to anaiptol neturime teisės 
abejoti tų sistemų tinkamumu. Žinote, kad sapno darbo at- 
liekamas dviprasmybių sutapatinimas yra vadinamosios „prie- 
šingos pirminių žodžių prasmės“ senosiose kalbose analogija. 
Kalbininkas K. Abelis (1884), kuriam turime būti dėkingi už šį 
atradimą, pabrėžia, kad pranešimas, kurį vienas Žmogus per- 
duodavo kitam tokiais ambivalentiškais žodžiais, toli gražu ne- 
būdavo dviprasmiškas. Tonas ir žodį lydintis gestas aiškiai 

parodydavo, kurią iš dviejų priešingybių turi omeny kalbanty- 
sis. Rašant vietoj gesto pridėdavo tam tikrą netariamą ženklą, 
pvz., stačią arba atsainiai sėdintį žmogeliuką priklausomai nuo 
to, ar hieroglifas ken turėdavo reikšti „stiprus“, ar „silpnas“. 
Šitaip, nepaisant garsų ir ženklų daugiareikšmiškumo, nesusi- 
pratimų būdavo išvengiama. 


Pasidomėję senosiomis raiškos sistemomis, pvz., seniausių 
kalbų rašto sistemomis, atrasime tokių dviprasmybių, kokių 
tikrai nepakęstume šiais laikais. Pvz., kai kuriose semitų kal- 
bose rašant žymimi tik priebalsiai. Praleistus balsius skaityto- 
jas turi įstatyti pats, remdamasis savo žiniomis ir kontekstu. 
Ne visai toks, bet gana panašus yra hieroglifų rašto principas, 
todėl ir nežinome, kaip skambėjo senovės egiptiečių kalba. 
Šventasis Egipto raštas pasižymi ir kitomis ypatybėmis. Rašan- 
tysis savo nuožiūra gali dėlioti paveikslėlius iš dešinės į kairę 
arba iš kairės į dešinę. Kad galėtum skaityti, turi laikytis to- 
kios taisyklės: skaityti ta kryptimi, į kurią žvelgia figūros, 
paukščiai ir pan. Be to, rašantysis galėjo išdėstyti paveikslėlius 
ir vertikaliai, o rašydamas ant mažesnių objektų sukeisti ženk- 
lų seką dėl patrauklumo ar erdvės užpildymo motyvų. Bet 
labiausiai hieroglifų rašto skaitymą sunkina tai, kad čia ne- 
skiriami žodžiai. Paveikslėliai išdėstomi eilutėje vienodais at- 
stumais, ir nežinai, ar ženklas priklauso ankstesniam žodžiui, 
ar yra naujo žodžio pradžia. Persų dantiraštyje, priešingai, 
įkypas pleištas skiria vieną žodį nuo kito. 


Dar ir šiandien 400 milijonų Žmonių naudojasi itin sena 
kinų kalba ir raštu. Nemanykite, kad juos išmanau; kiek pasi- 
domėjau jais tikėdamasis aptikti analogijų su sapno neapib- 
rėžtumu. Mano lūkesčiai pasitvirtino. Kinų kalba kupina 
neapibrėžtumų, kurie mums įvarytų tikrą siaubą. Žinia, ją su- 
daro aibė skiemeninių garsų, kurie tariami pavieniai arba jun- 
giami poromis. Vienas pagrindinių dialektų turi apie 400 tokių 
garsų. Kadangi šio dialekto žodyną sudaro apie 4000 žodžių, 

kiekvienas garsas gali įgyti apie dešimt skirtingų reikšmių, vie- 
ni garsai jų įgyja mažiau, kiti, savo ruožtu, daugiau. Yra ištisa 
aibė priemonių, padedančių išvengti daugiaprasmiškumo, nes 
vien iš konteksto neįmanoma nustatyti, kurią iš dešimties skie- 
meninio garso reikšmių kalbantysis nori pateikti klausančia- 
jam. Tarp jų - dviejų garsų jungimas į sudėtinį Žodį ir keturių 
skirtingų „tonų“ naudojimas, tariant skiemenis. Jeigu šią kal- 
bą lyginame su sapnais, tai dar įdomiau, kad ji beveik neturi 
gramatikos. Negalime pasakyti, ar kuris nors iš vienskiemenių 
žodžių yra daiktavardis, veiksmažodis ar būdvardis, negana 
to, šie žodžiai nekaitomi, tad neįmanoma kaip kitose kalbose 
pagal žodžio kaitymą nustatyti jo giminę, skaičių, galūnę, lai- 
ką ar veikslą. Kalbą sudaro, taip sakant, gryna žaliava; panašiai 
ir sapno darbas paverčia mūsų mąstymo kalbą žaliava, paša- 
lindamas visus minčių sąryšius. Neapibrėžtumą kinų kalboje 
turi panaikinti pats klausytojas, remdamasis bendru konteks- 
tu. Užsirašiau kinų patarlės pavyzdį, jos pažodinis vertimas 
skamba taip: 


Mažai kas matyti daug kas nuostabu. 


Patarlę nesunku suprasti. Ji gali reikšti: kuo mažiau esi ma- 
tęs, tuo dažniau nustembi. Arba: daug kas stebina tą, kuris mažai 
matė. Aišku, kad nedaroma skirtumo tarp šių tik gramatiškai 
skirtingų vertimų. Teigiama, kad nepaisant šių neapibrėžtu- 
mų kinų kalba yra puiki priemonė mintims reikšti. Vadinasi, 
neapibrėžtumas nebūtinai reiškia daugiareikšmiškumą. 


Bet turime pripažinti, kad sapno raiškos sistemoje viskas 
vyksta kur kas sudėtingesniau nei aptartose kalbose ir raštuo- 
se. Juk vis dėlto pastaraisiais iš esmės siekiama kažką pranešti, 
t. y. kad ir kokiais būdais ir pagalbinėmis priemonėmis nau- 
dotųsi, jie skirti tam, kad būtų suprasti. Kaip tik šitai nebūdin- 
ga sapnui. Sapnas niekam nieko nenori pasakyti, jis nėra pra- 
nešimo priemonė, priešingai, jis siekia likti nesuprastas. Todėl 

neturėtume nustebti ir suglumti, kad nepavyko paaiškinti kai 
kurių sapno neapibrėžtumų ir daugiaprasmybių. Neabejotinas 
mūsų palyginimo rezultatas tėra tik įsitikinimas, kad neapi- 
brėžtumai, dėl kurių mėginama abejoti sapnų aiškinimo įtiki- 
mumu, yra būdingi visoms primityvioms raiškos sistemoms. 


Tik praktika ir patirtis gali parodyti, ar iš tikrųjų įmanoma 
suprasti sapną. Aš manau, kad įmanoma, o rezultatai, kuriuos 
pateikia teisingai išmokyti psichoanalitikai, patvirtina mano po- 
žiūrį. Diletantai apskritai, kaip ir mokslo diletantai, mėgaujasi 
skeptiškumu susidūrę su mokslinio darbo sunkumais ir dvejo- 
nėmis. Manau, visai be reikalo. Gal ne visi žinote, kad pana- 
šios aplinkybės susiklostė šifruojant babiloniečių-asirų įrašus. 
Buvo metas, kai viešoji nuomonė laikė dantiraščio šifruotojus 
fantazuotojais, o jų tyrinėjimus - apgavyste. Bet 1857 m. Kara- 
liškoji Azijos Draugija [Royal Asiatic Society] atliko lemiamą 
eksperimentą. Ji pasiūlė keturiems žŽymiausiems dantiraščio 
tyrinėtojams — Rawlinsonui, Hincksui, Foxui Talbotui ir Op- 
pertui - užantspauduotuose vokuose atsiųsti nepriklausomus 
vieno neseniai rasto įrašo vertimus; palyginusi šiuos keturis 
vertimus draugija paskelbė, jog jie pakankamai panašūs, kad 
galima būtų pasitikėti šifravimo laimėjimais ir tikėtis tolesnės 
jo pažangos. Mokslininkų-diletantų pašaipa pamažu blėso, o 
pasitikėjimas skaitant dantiraščio dokumentus vis didėjo. 


2. Tolesnės abejonės glaudžiai siejasi su kitu įspūdžiu, ku- 
ris galbūt susidarė ir jums: kartais esame priversti pateikti 
tokius sapnų aiškinimo variantus, kurie atrodo nenatūralūs, 
dirbtiniai, pritempti, t. y. priverstiniai ar net komiški, tarsi 
nevykęs pokštas. Su tokiais apibūdinimais susiduriame taip 
dažnai, kad daug negalvodamas paimsiu paskutinį man ži- 
nomą pavyzdį. Klausykite: neseniai vienas seminarijos direk- 
torius laisvojoje Šveicarijoje neteko tarnybos už tai, kad užsi- 
iminėjo psichoanalize. Jis pareiškė protestą, ir vienas Berno 
laikraštis viešai paskelbė, kaip tą direktorių charakterizuoja 


XV. ABEJONĖS IR KRITIKA 213 


mokyklos vadovybė. Pateiksiu kelis šio dokumento sakinius, 
kurie susiję su psichoanalize: „stulbina tai, kokie dirbtini ir 
įmantrūs yra daugelis pavyzdžių, pateikiamų ir minėtoje Dr. 
Pfisterio iš Ciuricho knygoje... Iš tikrųjų keista, kad seminari- 
jos direktorius be jokios kritikos priima visus tuos teiginius ir 
tariamus įrodymus“. Šie sakiniai pateikiami kaip „nešališko 
teisėjo“ nuosprendis. Manau, kad tikrai „dirbtinis“ yra kaip 
tik šis nešališkumas. Išgirdę tokius pareiškimus prisiminki- 
me, kad ir nešališkam stebėtojui nepakenktų truputį pagal- 
voti ir šiek tiek išmanyti tai, apie ką jis kalba. 


Iš tiesų malonu matyti, kai kas nors remdamasis pirmaisiais 
įspūdžiais greitai ir neklysdamas susigaudo ir sprendžia opiau- 
sius giluminės psichologijos klausimus. Sapnų aiškinimai to- 
kiam Žmogui atrodo dirbtiniai ir pritempti, jie nepatinka jam, 
todėl yra neteisingi, ir apskritai visa tai - niekų darbas; jam 
neateina į galvą mintis, kad dėl tam tikrų priežasčių tie aiški- 
nimai turi atrodyti dirbtiniai; kokios yra šios priežastys, - tai 
jau kitas klausimas. 


Minėtasis faktas esmingai susijęs su perstūmimo, kuris yra 
stipriausia cenzūros priemonė, rezultatais. Pasitelkusi perstū- 
mimą cenzūra sukuria tikrojo sapno turinio pakaitalus, tam 
tikras užuominas. Bet tai tokios užuominos, kurias savaime 
nelengva atpažinti, nelengva nuo jų atgaliniu keliu pasiekti 
tikrąjį turinį, su kuriuo jos susijusios keisčiausiomis, ne- 
įprastomis, paviršutiniškomis asociacijomis. Tačiau kaskart kal- 
bama apie dalykus, kurie turi būti slepiami, kurie skirti nu- 
slėpti; juk kaip tik to siekia sapno cenzūra. Nereikia tikėtis, kad 
tai, kas slepiama, atrasime įprastoje vietoje. Šiandien veikian- 
čios pasienio tarnybos šiuo požiūriu kur kas gudresnės už švei- 
carų mokyklos vadovybę. Ieškodamos dokumentų ir užrašų 
jos nesitenkina portfeliais ir piniginėmis, bet atsižvelgia ir į tai, 
kad šnipai ir kontrabandininkai draudžiamus daiktus gali slėpti 

įvairiausiose savo drabužių vietose, tarkim, tarp dvigubų auli- 
nių batų puspadžių. Jei daiktai randami ten, tai jų, be abejo, ne 
tik labai ieškojo, bet ir surado. 


Pripažindami, kad slaptasis sapno elementas ir jo pakaita- 
las išreikštajame sapne susiję tarp savęs tolimiausiais, keisčiau- 
siais, kartais komiškais, kartais sąmojingais ryšiais, remiamės 
gausiais pavyzdžiais, kuriuos paprastai ne mes paaiškinome. 
Dažniausiai to tiesiog negalime padaryti: protingiausias žŽmo- 
gus negalėtų atspėti esamo ryšio. Sapnavusysis arba pats aki- 
moju išverčia sapno elementą pirma į galvą atėjusia mintimi — 
jis tai gali, nes tai jo sapne atsirado šis pakaitalas, - arba pa- 
teikia mums tiek daug medžiagos, kad aiškinimas jau nerei- 
kalauja didelės išmonės, tiesiog peršasi pats. Jei sapnavusysis 
nepadeda mums vienu šių būdų, atitinkamas išreikštojo sap- 
no elementas amžiams lieka nesuprastas. Leiskite papasakoti 
dar vieną neseną pavyzdį. Viena mano pacientė gydymo metu 
neteko tėvo. Nuo tol ji kiekviena proga stengiasi prikelti jį sap- 
ne. Viename jos sapnų tėvas pasirodo tam tikromis nelabai 
reikšmingomis aplinkybėmis ir sako: dabar ketvirtis dvyliktos, 
pusė dvylikos, be penkiolikos pirma. Aiškinantis šią keistenybę, 
jai atėjo į galvą tik tai, kad tėvui patikdavo, kai suaugę vaikai 
laiku susirinkdavo prie bendro stalo. Aišku, kad tai siejosi su 
sapno elementu, bet dar negalėjome padaryti jokios išvados 
apie jo kilmę. Remiantis bendra gydymo situacija kilo įtari- 
mas, kad sapne atsispindi ir stropiai slopinamas pasipriešini- 
mas mylimam ir gerbiamam tėvui. Paskesnės pacientės min- 
tys atrodo visai nutolusios nuo sapno; ji pasakoja, kad vakar 
jai girdint daug kalbėta apie psichologiją, ir vienas giminaitis 
pasakęs: kiekviename iš mūsų tebegyvena pirmykštis žŽmo- 
gus [|Urmensch|. Dabar viskas aišku. Tai buvo puiki dingstis 
dar kartą prikelti mirusį tėvą. Sapne ji pavertė jį „laikrodžio 
žmogumi“ [Uhrmensch|, priversdama per pietus skelbti va- 
landų ketvirčius. 

Negalime nepastebėti, kad šis pavyzdys panašus į pokštą, 
ir tikrai dažnai nutinka, kad sapnavusiojo pokštas palaikomas 
aiškintojo sąmojingumu. Pasitaiko ir tokių atvejų, kai neleng- 
va nuspręsti, ar kalbama apie pokštą, ar apie sapną. Bet prisi- 
minkite, kad panašiai abejoti vertė tam tikri kalbos riktai. Vie- 
nas vyriškis pasakoja sapnavęs, kad jo dėdė pabučiavo jį jiems 
sėdint jo automobilyje [Auto]. Tuoj pat jis pats paaiškina: tai 
reiškia autoerotizmą (mokymo apie libido terminas, reiškiantis 
pasitenkinimą be pašalinio objekto). Ar nepasišaipė šis vyriš- 
kis iš mūsų, pateikdamas jam patikusį pokštą kaip sapną? Ne- 
manau; jis tikrai tai sapnavo. Bet iš kur šis stulbinamas pana- 
šumas į pokštą? Dėl šio klausimo kitados kiek išklydau iš kelio 
pajutęs būtinybę nuodugniau ištirti pokštą. Paaiškėjo, kad pokš- 
tas atsiranda, kai ikisąmoningos [vorbewusst] mintys nesąmo- 
ningai apdorojamos ir paskui išnyra kaip pokštas. Jos patiria 
nesąmoningumo srityje veikiančių mechanizmų - sutirštinimo 
ir perstūmimo - poveikį, tų pačių mechanizmų, kurie priside- 
da formuojant sapną, ir kaip tik todėl sapnas kartais panašus į 
pokštą. Bet netyčinis „sapno pokštas“ mūsų anaiptol nepra- 
linksmina. Patyrinėję pokštą galite sužinoti kodėl. „Sapno pokš- 
tas“ mums atrodo nevykęs pokštas, jis nesukelia juoko, palie- 
ka mus abejingus. 


Bet ir šiuo požiūriu esame antikinių sapnų aiškintojų sekė- 
jai; jie paliko mums ir visiškai beverčių, ir tokių puikių pavyz- 
džių, kurių neįstengtume geriau paaiškinti. Papasakosiu jums 
istoriškai reikšmingą Aleksandro Didžiojo sapną, kurį daug- 
maž panašiai pateikia Plutarchas ir Artemidoras iš Daldi. Kar- 
tą, kai karaliaus kariuomenė buvo apsiautusi Tyro miestą (322 
m. pr. Kr.), jis susapnavo šokantį satyrą. Kariuomenę lydėjęs 
sapnų aiškintojas Aristandras paaiškino šį sapną, išskaidęs žo- 
dį „satyras“ į dvi dalis - ca Tupoo (tavo yra Tyras), - ir išpra- 
našavo karaliui pergalę. Išgirdęs tokį aiškinimą, Aleksandras 
įsakė tęsti apsiaustį ir galiausiai užėmė Tyrą. Gana dirbtiniu 
atrodąs aiškinimas pasirodė esąs teisingas. 

3. Įsivaizduoju, kad ypatingą įspūdį jums padarys žinia, jog 
mūsiškę sapnų sampratą kritikavo ir tokie žmonės, kurie ilgą 
laiką kaip psichoanalitikai aiškino sapnus. Būtų pernelyg keis- 
ta, jei nebūtų išnaudota tokia puiki dingstis pridaryti naujų klai- 
dų; todėl supainioję sąvokas ir šį tą neteisėtai apibendrinę jie 
paskelbė teiginių, savo klaidingumu ne ką nusileidžiančių me- 
dicinos požiūriui į sapną. Vieną tokį teiginį jau žinote. Sako- 
ma, kad sapnas bando prisitaikyti prie dabarties ir mėgina 
spręsti ateities uždavinius, žodžiu, jam būdinga „prospektyvi 
tendencija“ (A. Maeder). Jau minėjome, kad šitaip teigiant sap- 
nas sutapatinamas su slaptosiomis jo mintimis, t. y. neatsižvel- 
giama į sapno darbą. Jei šis teiginys apibūdina nesąmoningą 
psichinę veiklą, kuri apima ir slaptąsias sapno mintis, tai jis 
nenaujas ir, antra vertus, neišsamus, nes nesąmoninga psichi- 
nė veikla yra ne tik pasirengimas ateičiai, bet dar ir daugybė 
kitų dalykų. Kur kas didesnė painiava, regis, lydi kitą teiginį, 
skelbiantį, kad anapus kiekvieno sapno galima atrasti „mirties 
klauzulę“ [Todesklausel]. Nežinau, ką iš tikrųjų ši formulė reiš- 
kia, bet spėju, kad ji atsirado supainiojus sapną su sapnuojan- 
čiojo asmenybe. 


Keli puikūs pavyzdžiai nepagrįstai apibendrinami ir teigia- 
ma, kad kiekvieną sapną galima aiškinti dvejopai: taip, kaip 
aiškinome mes, psichoanalitiškai, ir, antra vertus, vadinamuo- 
ju anagoginiu būdu, kai instinktyvių potroškių nepaisoma, o 
siekiama pavaizduoti aukštesnius psichikos procesus (H. Sil- 
berer). Tokių sapnų tikrai esama, bet veltui stengtumėtės pri- 
taikyti šį požiūrį bentjau daugumai sapnų. Išklausius visa, apie 
ką kalbėjome, nesuvokiamas turėtų atrodyti teiginys, esą vi- 
sus sapnus reikia aiškinti biseksualiai, kaip susidūrimą dviejų 
srautų, kuriuos galime vadinti vyrišku ir moterišku (A. Ad- 
ler). Žinoma, yra ir tokių sapnų, vėliau sužinosite, kad savo 
sąranga jie primena tam tikrus isterijos simptomus. Pateikiu 
šias naujas, tariamai visiems sapnams būdingas ypatybes, kad 
įspėčiau jus ar bent aiškiai parodyčiau, ką apie tai galvoju. 

4. Kartą objektyviu sapnų tyrinėjimo reikšmingumu buvo 
suabejota pastebėjus, kad analitiškai gydomi pacientai sapnų 
turinį pritaiko prie teorijų, labiausiai patinkančių jų gydyto- 
jams; vieni sapnuoja vien seksualinius potroškius, kiti - val- 
džios troškimą, treti — net naują gimimą (W. Stekel). Šis faktas 
nustoja svarbos, jei prisiminsime, kad žmonės sapnavo ir tada, 
kai nebuvo psichoanalizės, galėjusios turėti įtakos jų sapnams, 
o dabartiniai pacientai irgi buvo pratę sapnuoti anksčiau, prieš 
pradėdami gydytis. Netrukus šis atradimas atrodo savaime su- 
prantamas ir visiškai nereikšmingas sapno teorijai. Sapną su- 
keliančių dienos atgarsių šaltinis yra stiprūs mūsų būdraujan- 
čio gyvenimo interesai. Jei pokalbiai su gydytoju ir jo nurody- 
mai pacientui reikšmingi, tai jie virsta dienos atgarsiais, gali 
tapti psichiniais sapnų sukėlėjais kaip bet kokie kiti emociškai 
svarbūs neįgyvendinti interesai ir reikštis panašiai kaip soma- 
tiniai dirginimai, veikiantys sapnuojantįjį miegant. Gydytojo 
pažadintos mintys kaip ir kiti sapno sukėlėjai gali pasirodyti 
išreikštajame sapne arba būti aptiktos tarp slaptųjų sapno min- 
čių. Juk žinome, kad sapnus galima sukelti eksperimentiniu 
būdu, tiksliau pasakius, dalį sapno medžiagos sapnui galima 
pateikti. Tad analitikas veikia pacientus panašiai kaip eksperi- 
mentuotojas, keičiantis tiriamųjų asmenų galūnių padėtis, tar- 
kim, minėtasis Mourly Voldas. 


Dažnai galima įteigti sapnuojančiajam, apie ką turi būti jo 
sapnas, bet neįmanoma paveikti to, ką jis susapnuos. Sapno dar- 
bo mechanizmas ir nesąmoningas sapno noras nepasiduoda 
svetimoms įtakoms. Jau anksčiau aptardami somatinių dirgi- 
nimų sukeliamus sapnus sužinojome, kad sapno gyvenimo sa- 
vitumą ir savarankiškumą liudija reakcija, kuria sapnas atsi- 
liepia į somatinius ir psichinius dirginimus. Tad ir čia teiginys, 
verčiantis abejoti sapnų tyrinėjimo objektyvumu, atsirado su- 
painiojus sapną su sapno medžiaga. 

Ponios ir ponai, tai viskas, ką norėjau papasakoti jums apie 
sapno problemas. Numanote, kad daug ką praleidau, ir paty- 
rėte, kad beveik visais klausimais nebuvau išsamus. Taip atsi- 
tiko todėl, kad sapno fenomenai susiję su neuroziniais simpto- 
mais. Sapno studijos mums buvo įvadas į neurozių teoriją, ir 
toks elgesys, be abejo, yra teisingesnis už priešingą. Bet jei tir- 
dami sapną pasiruošiame geriau suprasti neurozes, tai, antra 
vertus, tik susipažinę su neuroziniais reiškiniais įstengsime tei- 
singai įvertinti sapną. 


Nežinau, ką manote jūs, bet užtikrinu, kad nesigailiu tiek laiko 
skyręs sapno problemoms ir pareikalavęs tiek jūsų dėmesio. Joks 
kitas objektas nepadeda taip greitai įsitikinti pagrindinių psi- 
choanalizės teiginių teisingumu. Norėdami parodyti, kad ko- 
kio nors neurozinio susirgimo simptomai yra prasmingi, kad 
jie atspindi kažkokį ketinimą ir yra sąlygoti ligonio gyvenimo 
aplinkybių, turėtume įtemptai dirbti daug mėnesių ar net me- 
tų. Bet kartais gali pakakti kelių valandų, kad visa tai įrodytu- 
me paėmę iš pradžių neaiškų sapną, ir šitaip patvirtintume vi- 
sas psichoanalizės prielaidas: apie psichikos procesų nesąmo- 
ningumą, apie ypatingus mechanizmus, kuriems jie paklūsta, 
apie varomąsias jėgas, kurių išraiška yra tie procesai. Turėda- 
mi omeny sapno ir neurozinio simptomo sąrangos analogiją ir, 
antra vertus, tai, kaip greitai sapnuojantysis virsta budriu, pro- 
tingu Žmogumi, įsitikinsime, kad ir neurozę galima aiškinti tik 
pakitusia psichikos gyvenimo jėgų sąveika. 


TREČIA DALIS 

Šešiolikta paskaita 


Psichoanalizė ir psichiatrija 


Ponios ir ponai! Džiaugiuosi, po metų vėl jus matydamas ir 
galėdamas pratęsti mūsų pokalbius. Pernai išdėsčiau psichoa- 
nalitinę riktų ir sapnų sampratą; šiemet norėčiau supažindinti 
jus, kaip psichoanalizė aiškina neurozinius reiškinius, turin- 
čius daug bendro ir su riktais, ir su sapnais, kuo netrukus pa- 
tys įsitikinsite. Bet įspėju iš anksto, kad, deja, šiemet jūsų ir 
mano santykis bus kitoks nei pernai. Tada man rūpėjo nė žings- 
nio nežengti nesuderinus savo teiginių su jūsų samprotavimais; 
aš dažnai diskutuodavau su jumis, atsižvelgdavau į jūsų prieš- 
taravimus, tiesą sakant, laikiaujus ir jūsų „sveiką protą“ aukš- 
čiausia instancija. Toliau taip tęstis negali dėl paprastos prie- 
žasties. Riktai ir sapnai kaip fenomenai nebuvo jums svetimi; 
galima sakyti, kad jūsų patirtis prilygo arba nesunkiai galėjo 
prilygti maniškei. Bet neurozinių reiškinių sritis jums visiškai 
nepažįstama; patys nebūdami gydytojai, galite remtis vien ma- 
no pateikiamomis žiniomis, o ko verti net ir puikiausi sampro- 
tavimai, jei neišmanai aptariamos medžiagos? 


Bet nemanykite, kad pasiskelbiu nuo šiol skaitysiąs dogma- 
tiškas paskaitas ir primygtinai reikalausias besąlygiško tikėji- 
mo. Tai būtų nesusipratimas, šitaip pamanę pasielgtumėte su 
manimi labai neteisingai. Nesiruošiu primesti jums savų įsitiki- 
nimų, - noriu tik paskatinti jus mąstyti bei atsikratyti prietarų. 
Jei nežinodami faktinės medžiagos patys spręsti neįstengiate, tai 
anaiptol neprivalote nieko nei priimti, nei atmesti. Turite tik 

nesipriešindami išklausyti tai, ką jums papasakosiu. Įsitikini- 
mai ne taip lengvai randasi, o be jokių pastangų įgytieji netru- 
kus pasirodo esą silpni ir beverčiai. Teisę kuo nors įsitikinti 
turi tik tas, kuris kaip aš daug metų dirbo su ta pačia medžiaga 
ir savo kailiu patyrė tas stulbinančias naujoves. Be to, ar ap- 
skritai intelekto srityje priimtini skuboti įsitikinimai, Žaibiški 
atsivertimai, laikini atsižadėjimai? Ar nepastebite, kad „coup 
de foudre“*, meilė iš pirmo žvilgsnio, priklauso visai kitai — 
afektų — sričiai? Net iš savo pacientų nereikalaujame, kad jie 
ateitų pripažindami psichoanalizės teiginius ir pasiryžę tapti 
jos šalininkais. Kaip tik tai jiems dažnai atrodo įtartina. Labiau- 
siai mums pageidautina jų nuostata - geranoriškas skepsis. Žo- 
džiu, pabandykite ir jūs populiarias arba psichiatrines pažiū- 
ras pamažu papildyti psichoanalitinėmis, lai jos visos sąvei- 
kauja, derinasi tarpusavy ir susilydę virsta vienu galutiniu 
sprendimu. 


Antra vertus, nė akimirksnį neturėtumėte manyti, kad dės- 
tydamas psichoanalitines pažiūras pateikiu jums kažkokią spe- 
kuliatyvią sistemą. Priešingai, tai patirtis, tiesioginių stebėji- 
mų išraiška arba tų stebėjimų apdorojimo padarinys. Tolesnė 
mokslo pažanga parodys, ar šis apdorojimas buvo pakanka- 
mas ir pagrįstas, bet dabar, kai jau prabėgo kone pustrečio de- 
šimtmečio, nugyvenęs nemažą gyvenimo dalį, galiu nesigir- 
damas teigti, kad šie stebėjimai buvo sunkaus, kruopštaus ir 
nuodugnaus darbo rezultatai. Man dažnai susidaro įspūdis, tar- 
si psichoanalizės priešininkai visiškai nenorėtų atsižvelgti į to- 
kią mūsų teiginių kilmę, tarsi jie manytų, jog tai tėra vien 
subjektyvios mintys, kurias kiekvienas panorėjęs gali atmesti sa- 
vo nuožiūra. Ne visai suprantu tokį savo priešininkų elgesį. 
Gal jis toks todėl, kad gydytojai pernelyg įprato neprasidėti 
su nervų ligoniais, pernelyg neatidžiai klauso, ką šie nori pa- 
sakyti, tad galiausiai jiems atrodo keista, jog galima kažką 
vertingo sužinoti iš tokių ligonių kalbų, žodžiu, kad galima 


* Žaibo smūgis (pranc.). - Vert. 


XVI. PSICHOANALIZĖ IR PSICHIATRIJA 223 


nuodugniai juos ištirti. Šia proga pažadu jums, kad skaitydamas 
savo paskaitas mažai polemizuosiu, ypač su atskirais asme- 
nimis. Aš taip ir neįstengiau patikėti teiginiu, kad ginčas — 
visų daiktų tėvas. Manau, kad šis teiginys kilo iš graikų so- 
fistikos, todėl kaip ir ši pervertina dialektiką. Visada maniau, 
kad vadinamoji mokslinė polemika apskritai yra gana nevai- 
singa, negana to, ji beveik visada labai asmeniška. Prieš keletą 
metų ir aš galėjau pasigirti įsivėlęs į tikrą mokslinę diskusiją 
su vieninteliu tyrinėtoju (Lowenfeldu iš Miuncheno). Viskas 
baigėsi tuo, kad mes tapome ir iki šiol likome draugais. Bet 
ilgai nesiryžau tokio bandymo pakartoti, nes nebuvau tikras 
dėl panašios baigties. 


Dabar, ko gero, nuspręsite, kad vengdamas literatūrinių dis- 
kusijų parodau vien tai, kad tiesiog nepakenčiu prieštaravimų 
ir esu labai užsispyręs, arba, tariant mokslo kalba, „pamišęs“. 
Norėčiau atsakyti: jei kada nors nuveikę tokį sunkų darbą jūs 
kuo nors įsitikinsite, tai turėsite neabejotiną teisę kiek atkak- 
liau laikytis savo įsitikinimų. Be to, turiu pareikšti, kad dir- 
bant mano pažiūros kai kuriais svarbiais klausimais keitėsi; 
žinoma, tuos pokyčius kaskart viešai paskelbdavau. Bet ką pel- 
niau tokiu atvirumu? Vieni apskritai nesužinojo apie šias pa- 
taisas ir iki šiol kritikuoja tuos mano teiginius, kurie man seniai 
neturi ankstesnės reikšmės. Kiti prikaišioja kaip tik tuos poky- 
čius ir dėl jų laiko mane nepatikimu. Argi ne tiesa: tas, kuris 
jau keletą kartų pakeitė savo pažiūras, apskritai nevertas pasi- 
tikėjimo, nes akivaizdu, kad ir paskutiniai jo teiginiai gali būti 
klaidingi? Bet paprastai užsispyrusiu ir pamišusiu vadiname 
kaip tik tą, kuris nedvejodamas laikosi vienąkart ištartų Žo- 
džių ar nesileidžia pakankamai greitai perkalbamas. Kas be- 
lieka girdint tokius prieštaringus kritiškus vertinimus, jei ne 
tiesiog būti savimi ir pasikliauti savo nuomone? Tam ryžausi 
ir neleisiu, jog man trukdytų perdirbinėti ir taisyti visas teori- 
jas taip, kad jos atspindėtų mano didėjančią patirtį. Kol kas ne- 
aptikau nieko, dėl ko turėčiau keisti pagrindinius jų rezulta- 
tus, tikiuosi, kad taip bus ir toliau. 

Vadinasi, turiu pateikti psichoanalitinę neurozinių reiški- 
nių sampratą. Aišku, kad norėčiau susieti juos su mūsų aptar- 
tais fenomenais, - ir dėl jų analogijos, ir dėl kontrasto. Pradė- 
siu nuo vieno simptominio veiksmo, kurį per mano priėmimą 
padaro dauguma pacientų. Analitikas ne ką nuveiks su tokiais 
asmenimis, kurie ateina į gydytojo kabinetą, norėdami per ket- 
virtį valandos iškloti savo ilgo gyvenimo vargus. Kur kas dau- 
giau žinodamas, jis negali kaip kiti gydytojai pasakyti: „Jūs 
sveikas“, ir parekomenduoti kiek pasigydyti vandens proce- 
dūromis. Vienas mūsų kolega į klausimą, ką jis veikiąs su savo 
pacientais per priėmimą, gūžtelėjęs pečiais atsakė: „Skiriu jiems 
piniginę baudą už jų išdaigas“. Tad nenustebkite išgirdę, kad 
net labiausiai užsiėmę psichoanalitikai per priėmimo valandas 
paprastai nėra labai užimti. Aš įstatydinau dvigubas duris tarp 
laukiamojo ir savo kabineto bei liepiau apkalti jas veltiniu. Šio 
nedidelio įrenginio paskirtis nekelia abejonių. Bet pacientai, ku- 
riuos įleidžiu iš laukiamojo, nuolat pamiršta uždaryti paskui 
save duris, ir beveik visada abejos lieka atviros. Tai pastebėjęs 
nedelsdamas gana nemaloniu tonu pareikalauju, kad įėjęs ar 
įėjusi grįžtų atgal ir ištaisytų savo klaidą, nors tai būtų labai 
elegantiškas ponas ar itin išsipusčiusi dama. Gal palaikysite 
tai nereikalingu pedantiškumu. Iš tikrųjų, kartais šito reika- 
laudamas prašaunu, nes pasitaiko tokių pacientų, kurie patys 
negali liesti durų rankenos ir džiaugiasi, jei lydintys asmenys 
padeda jiems šio prisilietimo išvengti. Bet dažniausiai neap- 
sirinku, nes pacientas, kuris taip elgiasi, kuris palieka atviras 
duris iš laukiamojo į gydytojo kabinetą, yra neišsiauklėjęs ir 
nusipelno, kad būtų sutiktas nedraugiškai. Nepulkite jo ginti, 
neišklausę iki galo. Jis būna toks aplaidus tik tuo atveju, jei 
laukiamajame sėdėjo vienas, žodžiu, palikdamas už nugaros 
tuščią kambarį; taip neatsitinka, jei kartu su juo laukė kiti, pa- 
šaliniai žmonės. Šiuo atveju pacientas puikiai supranta, jog jam 
pačiam pravartu, kad pašaliniai nenugirstų jo pokalbio su gy- 
dytoju, ir niekada nepamiršta rūpestingai uždaryti abejas duris. 

Šitaip determinuotas paciento aplaidumas nėra nei atsitik- 
tinis, nei beprasmis, nėra netgi nereikšmingas, nes pamatysi- 
me, kadjis atspindi įėjusiojo santykį su gydytoju. Pacientas yra 
vienas iš daugybės Žmonių, kuriems reikia autoritetų, kurie nori 
būti apstulbinti, įbauginti. Jis tikriausiai telefonu pasiteiravo, 
kada jam geriausia atvykti, jis įsivaizdavo prie kabineto pagal- 
bos laukiančią minią, - tarsi prie Julijaus Meinlio firmos filia- 
lo*. Dabar jis įžengia į tuščią, maža to, itin kukliai apstatytą 
laukiamąjį ir jaučiasi sukrėstas. Jis turi nubausti gydytoją už 
tai, kad norėjo parodyti jam pernelyg didelę pagarbą, - ir nesi- 
teikia uždaryti durų tarp laukiamojo ir kabineto. Tuo jis nori 
pasakyti gydytojui: „Ak, juk ten nieko nėra, ir tikriausiai nie- 
kas neateis, kol aš čia būsiu“. Jei jo pasipūtimo iškart nepakir- 
sime griežta pastaba, tai ir pokalbio metu jis elgsis stačiokiškai 
ir nepagarbiai. 


Analizuodamas šį nežymų simptominį veiksmą parodau tik 
tai, ką jūs ir taip Žinote: tai ne atsitiktinis, bet motyvuotas, pras- 
mingas ir tikslingas veiksmas, jis siejasi su paciento psichine 
būsena ir yra nežymus kažkokio kito, svarbesnio psichinio pro- 
ceso ženklas. Bet svarbiausia tai, kad apie šiuo veiksmu pasi- 
reiškiantį procesą nieko nežino paciento sąmonė: nė vienas iš 
tų, kurie paliko abejas duris atviras, neprisipažins tokiu ap- 
laidumu norėję parodyti man savo panieką. Gal vienas kitas 
prisimins nusivylimo jausmą, apėmusį įžengus į tuščią laukia- 
mąjį, bet jų sąmonė tikrai nesusiejo šio įspūdžio su paskesniu 
simptominiu veiksmu. 


Pridurkime prie šios trumpos simptominio veiksmo analizės 
vienos ligonės istoriją. Pasirenku tokią, kuri dar nenublanko ma- 
no atmintyje, be to, ją palyginti nesunku trumpai nupasakoti. 


* Maisto prekių parduotuvės, prie kurių karo metais stovėdavo didelės ei- 
lės. - Vert. 

Tačiau, kaip žinote, kiekvienu atveju neišvengiamai tenka pa- 
teikti tam tikras detales. 


Vienas jaunas karininkas, trumpam sugrįžęs namo atosto- 
gų, prašo manęs pagydyti jo uošvę, kuri gyvendama kuo pui- 
kiausiomis sąlygomis ir sau, ir namiškiams nuodija gyvenimą 
kliedesiu. Susipažįstu su puikiai atrodančia 53 metų dama, 
draugiška ir paprasta, kuri visai atvirai papasakoja štai ką: ji 
gyvena kaime su savo vyru, vadovaujančiu didžiuliam fabri- 
kui; jų santuoka labai laiminga. Dama kaip įmanydama giria- 
si, koks nuoširdus ir rūpestingas jos vyras. Jie susituokė iš mei- 
lės prieš 30 metų ir niekada nepatyrė nesusipratimų, kivirčų, 
niekada nebuvo ir dingsties pavyduliauti. Abu vaikai irgi lai- 
poilsį. Bet prieš metus atsitiko neįtikimas, jai nesuvokiamas da- 
lykas: ji išsyk patikėjo anoniminiu laišku, kuriame jos nuostabu- 
sis vyras buvo kaltinamas meilės ryšiu su jaunute mergina, - ir 
tada jos laimė subyrėjo. Viskas vyko daugmaž taip: ji turėjo 
kambarinę, su kuria galbūt pernelyg dažnai intymiai pasikal- 
bėdavo. Kambarinė baisiai nekentė kitos merginos, tiesiog per- 
sekiojo ją už tai, kad ši, nebūdama aukštesnės kilmės už ją, 
gyvenime pasiekė kur kas daugiau. Užuot ėjusi tarnauti, mer- 
gina pasistengė įgyti komercinį išsilavinimą, pradėjo dirbti 
fabrike ir gavo gerą vietą, kai čia ėmė stigti personalo, pašau- 
kus dalį darbuotojų į karinę tarnybą. Dabar ji gyveno pačiame 
fabrike, bendravo su ponais ir net vadinosi panele. Aišku, kad 
gyvenimo nuskriaustoji buvo pasiruošusi kuo bjauriau apkal- 
bėti buvusią mokyklos laikų draugę. Kartą mūsų dama šne- 
kučiavosi su kambarine apie vieną savo svečią, pagyvenusį 
poną, kuris, anot kalbų, negyveno su savo žmona, bet palaikė 
ryšius su kita moterimi. Dama pati nesupranta, kaip galėjo 
atsitikti, kad ji staiga prasitarė: „Baisiausia man būtų sužinoti, 
kad mano gerasis vyras irgi palaiko tokius ryšius“. Kitą dieną 
ji gavo paštu anoniminį laišką, kuriame pakeista rašysena jai 
buvo pranešama kaip tik ši tarsi pačios prisišaukta žinia. Dama 

nusprendė - greičiausiai, teisingai, - kad laišką parašė piktoji 
kambarinė, nes jame kaip jos vyro mylimoji buvo nurodyta ta 
mergina, kurios neapkentė ir kurią persekiojo tarnaitė. Nors ji 
išsyk kiaurai permatė intrigą, be to, savo apylinkėje žinojo pa- 
kankamai daug pavyzdžių, rodančių, kad neverta tikėti tokiais 
bailiais įskundinėjimais, bet, šiaip ar taip, tas laiškas akimirks- 
niu ją palaužė. Dama labai susijaudino, liepė pakviesti vyrą ir 
apipylė jį audringais priekaištais. Vyras juokdamasis atmetė 
kaltinimą ir padarė geriausia, kas buvo įmanoma. Jis iškvietė 
namų ir fabriko gydytoją, o šis pasistengė nuraminti nelaimin- 
gąją moterį. Ir kiti jų veiksmai buvo visiškai suprantami. 
Kambarinė buvo atleista, o tariamoji varžovė - ne. Nuo tol 
ligonė ne kartą nurimdavo, netikėdavo anoniminio laiško tu- 
riniu, - bet niekada nenurimdavo iš esmės ir ilgam. Pakakda- 
vo jai išgirsti tos panelės vardą arba sutikti merginą gatvėje, 
kad ją vėl ištiktų nepasitikėjimo ir skausmo priepuolis, kad 
vėl pasipiltų priekaištai. 


Štai tokia šios šaunios moters ligos istorija. Nereikia dide- 
lės psichiatrinės patirties, kad suprastume, jog priešingai dau- 
geliui kitų nervų ligonių savo atvejį ji pavaizdavo netgi per 
švelniai, t. y. disimuliavo, kad iš tikrųjų ji niekada nenustojo 
tikėjusi anoniminiame laiške išsakytu kaltinimu. 


Kaip elgsis psichiatras tokios ligos atveju? Mes jau žinome, 
kaip jis traktuotų simptominį veiksmą paciento, neuždarančio 
kabineto durų. Jis pavadintų šį veiksmą psichologinės reikš- 
mės neturinčiu atsitiktinumu, kuris jo visiškai neliečia. Bet pa- 
vyduliaujančios moters ligos atveju toks santykis neįmanomas. 
Simptominiam veiksmui galime būti abejingi, bet ligos simp- 
tomas yra pernelyg reikšmingas. Jis reiškia intensyvią subjek- 
tyvią kančią, antra vertus, kelia objektyvią grėsmę bendram 
šeimos gyvenimui; žodžiu, šis simptomas neišvengiamai turi 
patraukti psichiatro dėmesį. Jis pirmiausia mėgins apibūdinti 
simptomą, pabrėždamas esminę jo ypatybę. Ta idėja, dėl kurios 

kankinasi moteris, savaime nėra beprasmiška; juk pasitaiko, 
kad pagyvenę vedę vyriškiai palaiko meilės ryšius su jauno- 
mis merginomis. Beprasmiška ir nesuvokiama kažkas kita. 
Pacientė neturi jokio pagrindo tikėti tuo, kad jos švelnus ir 
ištikimas sutuoktinis priklausytų šiai neretai pasitaikančių ve- 
dusių vyrų kategorijai, - išskyrus anoniminį laišką. Ji žino, kad 
ši rašliava neturi jokios įrodomosios galios, be to, visiškai pa- 
tenkinamai paaiškina jos kilmę; vadinasi, dama turėtų pasa- 
kyti sau, kad neturi jokio pagrindo pavyduliauti, ji ir sako 
tai, bet vis tiek kenčia taip, tarsi pripažintų, jog jos pavydas 
teisėtas. Tokias idėjas, kurių nepaveikia loginiai ar realybės 
diktuojami argumentai, susitarta vadinti kliedesio idėjomis 
[Wahnideen]. Vadinasi, mieląją ponią kamuoja pavydo kliede- 
sys [Eifersuchtswahn]. Matyt, tai ir yra esminė šio ligos atve- 
jo charakteristika. 


Šitai konstatavę turėtume dar labiau juo susidomėti. Jeigu 
net atodaira į realybę nepadeda įveikti kliedesio idėjos, tai gal 
ir neverta realybėje ieškoti tos idėjos priežasties? Tad iš kur 
randasi kliedesio idėjos? Jos būna įvairiausio turinio; kodėl šiuo 
atveju kliedesio turinys yra pavyduliavimas? Kokius asmenis 
apninka kliedesio idėjos ir ypač pavyduliavimo kliedesys? Da- 
bar norėtume išgirsti psichiatro nuomonę, bet kaip tik čia jis 
palieka mus bėdoje. Jis nagrinėja tik vienintelį iš mūsų iškeltų 
klausimų. Patyrinėjęs šios moters šeimos istoriją jis galbūt at- 
sakys: kliedesio idėjos būdingos tiems Žmonėms, kurių šei- 
mose ne kartą pasitaikė tokie ar panašūs psichiniai sutriki- 
mai. Kitaip tariant, jei šią moterį apniko kliedesys, tai ji yra 
paveldėjusi polinkį jam. Žinoma, tai jau šis tas, bet ar viskas, 
ką norėtume sužinoti? Viskas, kas sąlygojo šį ligos atvejį? Ar 
turime pasitenkinti tarę, kad faktas, jog išsivystė kaip tik pa- 
vyduliavimo, o ne kitoks kliedesys, yra visiškai nereikšmin- 
gas, atsitiktinis ar nepaaiškinamas? Be to, ar teiginį apie pavel- 
dėtų įtakų dominavimą galime suprasti ir negatyviai, t. y. kad 
visai nesvarbu, ką ši psichika patyrė, jai tiesiog buvo lemta kada 


XVI. PSICHOANALIZĖ IR PSICHIATRIJA 229 


nors pradėti kliedėti? Norite sužinoti, kodėl mokslinė psichiat- 
rija čia daugiau nieko neaiškina? Atsakysiu: sukčius yra tas, 
kuris duoda daugiau, nei turi. Psichiatras tikrai negali nė tru- 
pučio pasistūmėti aiškindamas šį atvejį. Jis turi tenkintis diag- 
noze ir ligos eigos prognoze, o ši visada nepatikima, kad ir ko- 
kia didžiulė būtų gydytojo patirtis. 


Bet ar psichoanalizė įstengia ką nors daugiau? Be abejo; ti- 
kiuosi parodyti, kad net tokiu sudėtingu atveju ji gali aptikti 
tai, kas padeda suprasti ligos esmę. Pirmiausia prašau atkreipti 
dėmesį į tokią nereikšmingą detalę: pacientė tiesiog išprovo- 
kavo anoniminį laišką, kuriuo remiasi jos kliedesio idėja, išva- 
karėse pareikšdama intrigantei tarnaitei, jog didžiausia nelai- 
mė būtų, jei jos vyras užmegztų meilės ryšį su jauna mergina. 
Taip ji pakišo tarnaitei mintį pasiųsti jai anoniminį laišką. Žo- 
džiu, kliedesio idėja tampa šiek tiek nepriklausoma nuo laiš- 
ko; ligonė jau anksčiau baiminosi tokio ryšio, - o gal norėjo jo? 
Pridurkime kitus nereikšmingus požymius, atsiskleidusius per 
vos dvi valandas trukusią analizę. Beje, papasakojusi savo is- 
toriją, pacientė labai neigiamai sutiko siūlymą pasakyti toles- 
nes jai į galvą ateinančias mintis bei prisiminimus. Ji tvirtino, 
kad nieko neateina į galvą, kad ji jau viską pasakė, ir po dviejų 
valandų pokalbį tikrai reikėjo nutraukti, nes ji pareiškė, kad 
jaučiasi sveika, ir patikino, jog liguista idėja jos daugiau neka- 
muos. Žinoma, dama pasakė tai tik priešindamasi, nes baimi- 
nosi analizės tęsinio. Bet per šias dvi valandas ji ištarė kelias 
frazes, kurias galima - net privalu - atitinkamai paaiškinti; jas 
paaiškinus atsiskleidžia visa pavyduliavimo kliedesio genezė. 
Dama buvo labai įsimylėjusi jauną vyriškį, savo žentą, kurio 
spiriama ir susirado mane. Apie šį įsimylėjimą ji nieko nežino- 
jo arba žinojo labai mažai; dėl giminystės ryšių nesunku buvo 
maskuoti jį nekaltu švelnumu. Mūsų ligšiolinė patirtis leidžia 
įsijausti į šios 53 metų padorios moters ir puikios motinos psi- 
chikos gyvenimą. Tai buvo siaubingas, neįmanomas įsimylėji- 
mas, ir todėl jis negalėjo tapti sąmoningas; bet, šiaip ar taip, jis 

egzistavo ir būdamas nesąmoningas ypač slėgė. Kažkas turėjo 
atsitikti, reikėjo ieškoti pagalbos, ir palengvėjimą suteikė iš- 
stūmimo mechanizmas, dažnai prisidedantis, kad atsirastų pa- 
vyduliavimo kliedesys. Jos nekamuotų sąžinės priekaištai dėl 
neištikimybės, jei ne tik ji, sena moteris, mylėtų jauną vaikiną, 
bet ir jos vyras palaikytų meilės ryšius su jauna mergina. Vadi- 
nasi, fantazija apie vyro neištikimybę buvo vėsinantis kompre- 
sas antją deginusios žaizdos. Savo meilės ji neįsisąmonino, bet 
daugybę privalumų jai teikęs tos meilės atspindys buvo įky- 
rus, beprotiškas, sąmoningas. Aišku, kad tokiu atveju visi ar- 
gumentai bejėgiai, nes jie nukreipti prieš atspindį, o ne prieš 
pirmavaizdį, kuris suteikė atspindžiui tokią galią, pats pasi- 
likdamas visiškai neliečiamas nesąmoningumo srityje. 


Apibendrinkime trumpo, bet nelengvo psichoanalitinio ty- 
rimo, padėjusio suvokti šį ligos atvejį, rezultatus. Žinoma, tu- 
rėdami omeny, kad mūsų gautos žinios teisingos, - nors šito 
negaliu čia aptarinėti. Pirma: kliedesio idėja nėra beprasmiška 
ar nesuprantame, ji prasminga, gerai motyvuota, susijusi su 
afektyviais ligonės išgyvenimais. Antra: ši idėja yra neišven- 
giama reakcija į nesąmoningą psichinį procesą, kuris išsiduo- 
da kitais požymiais, ir kaip tik dėl šio ryšio ji įgauna kliedesio 
pobūdį, tampa atspari loginiams argumentams ir realybės fak- 
tams. Kliedesio idėja yra geidžiama, tai savotiška paguoda. Tre- 
čia: ligą sukėlęs išgyvenimas nedviprasmiškai sąlygojo tai, kad 
pasireiškė kaip tik pavyduliavimo kliedesys, ne koks nors ki- 
tas. Juk pamenate, kad išvakarėse dama pareiškė intrigantei 
merginai, jog siaubingiausia jai būtų jos vyro neištikimybė. Ne- 
pamirškite ir abiejų analogijų su mūsų analizuotu simptomi- 
niu veiksmu: ir aiškinantis prasmę arba ketinimą, ir nustatant 
santykį su nesąmoningu situacijos turiniu. 


Žinoma, toli gražu neatsakėme į visus klausimus, kuriuos 
galėtume kelti. Negana to, šios ligos atveju susiduriame su dau- 
gybe kitų problemų: tokių, kurios kol kas apskritai neiš- 

sprendžiamos, ir tokių, kurias spręsti trukdo tam tikros nepa- 
lankios aplinkybės. Pvz., kodėl ši moteris, būdama laiminga 
santuokiniame gyvenime, įsimyli savo žentą, ir kodėl paleng- 
vėjimas, kurį galima būtų patirti ir kitaip, pasiekiamas šitaip 
atspindint, projektuojant savo būseną vyrui? Nemanykite, kad 
beprasmiška ir paika kelti tokius klausimus. Mes jau turime 
šiek tiek medžiagos, kad galėtume į juos atsakyti. Moteris yra 
to kritinio amžiaus, kai staiga nepageidaujamai išauga moterų 
seksualinis poreikis; vien to galėtų pakakti. Be to, gali būti, kad 
jos geras ir ištikimas sutuoktinis jau keleri metai nebeturi tų 
seksualinių sugebėjimų, kurių reikia gerai išsilaikiusiai mote- 
riai patenkinti. Patirtis rodo, kad kaip tik tokie vyrai, kurių iš- 
tikimybė tokiu atveju savaime suprantama, ypatingai švelniai 
elgiasi su savo Žmonomis ir nepaprastai pakantūs jų nervų 
negalavimams. Svarbu ir tai, kad kaip tik jaunas jos dukters 
sutuoktinis tapo šio patogeninio įsimylėjimo objektu. Kaip tik 
tokią permainą dažnai patiria stiprus erotinis prieraišumas duk- 
teriai, galiausiai kildintinas iš motinos seksualinės konstituci- 
jos. Šia proga tikriausiai galiu priminti, kad nuo seno itin opiais 
laikomi uošvės ir žento santykiai, kad pirmykštės tautos juos 
reguliavo labai griežtais tabu, „vengimo“ reikalavimais*. Daž- 
nai šie santykiai peržengia — tiek pozityvia, tiek negatyvia pras- 
me - kultūros nustatytas ribas. Tiesa, negaliu pasakyti, ar mūsų 
atveju pasireiškė vienas, du, ar galbūt visi šie veiksniai, - ne- 
galiu pasakyti tik todėl, kad man neleido tęsti analizės ilgiau 
nei dvi valandas. 


Matau, gerbiamieji, kad kalbėjau apie tai, ko jūs dar nepasi- 
ruošę suvokti. Taip elgiausi norėdamas palyginti psichiatriją 
su psichoanalize. Visgi dabar turiu teisę paklausti: ar nepaste- 
bėjote, kaip jos viena kitai prieštarauja? Psichiatrija nenaudoja 
techninių psichoanalizės metodų, nesistengia kažką susieti su 
kliedesio idėjos turiniu, užuot atskleidusi dalines, tiesiogines 


* Plg. S. Freud, Totem und Tabu. 

priežastis, pasirėmusi paveldimumu ji pateikia labai api- 
bendrintą ir tolimą etiologiją. Bet ar tai prieštaravimas, prie- 
šingybė? Gal veikiau papildymas? Ar paveldimumo veiksnys 
paneigia išgyvenimų įtaką, ar, priešingai, abu šie faktoriai su- 
sivienija pačiu veiksmingiausiu būdu? Sutikite, kad psichiat- 
rinis darbas iš esmės niekuo neprieštarauja psichoanalitiniam 
tyrimui. Žodžiu, ne psichiatrija, o psichiatrai priešinasi psi- 
choanalizei. Psichoanalizės santykis su psichiatrija panašus į 
histologijos ir anatomijos santykį; viena tiria išorines organų 
formas, kita - juos sudarančius audinius ir elementarias dale- 
les. Tiesiog sunku įsivaizduoti, kad šios viena kitą papildančios 
tyrinėjimo rūšys prieštarautų tarpusavy. Žinote, kad šiandien 
anatomija laikoma mokslinės medicinos pagrindu, bet kadaise 
buvo draudžiama skrosti žmonių lavonus, norint sužinoti vi- 
dinę kūno sandarą, panašiai kaip dabar smerktina užsiiminėti 
psichoanalize, siekiant išsiaiškinti vidinius psichikos gyveni- 
mo mechanizmus. Galbūt netrukus suprasime, kad nuodugni 
mokslinė psichiatrija neįmanoma nežinant giluminių, nesąmo- 
ningų psichikos gyvenimo procesų. 


Galbūt tarp jūsų atsiras ir tokių, kuriems būtų malonu, jei 
taip dažnai užsipuldinėjamą psichoanalizę galėtume pateisin- 
ti ir kitu, terapijos, požiūriu. Žinote, kad psichiatrinė terapija 
iki šiol neįstengė paveikti kliedesio idėjų. Gal tai įstengtų psi- 
choanalizė, turinti savo požiūrį į šių simptomų mechanizmą? 
Ne, ponai, ji to negali; prieš šią negalią ji bejėgė kaip ir bet kuri 
kita terapija, — bent kol kas. Nors galime suprasti, kas nutiko 
ligoniui, bet neturime jokių priemonių, padedančių jam tai su- 
prasti. Girdėjote, kad vos pradėjęs analizuoti kliedesio idėją, 
negalėjau šio darbo tęsti. Ar teigsite, kad tokių ligos atvejų ana- 
lizė peiktina, nes lieka bevaisė? Aš taip nemanau. Mes turime 
teisę ir net privalome atlikti tyrinėjimus nepaisydami, koks bus 
jų tiesioginis naudingas efektas. Galiausiai - nežinia kur ir ka- 
da - kiekviena pažinimo kruopelė peraugs į sugebėjimą, taip 
pat ir sugebėjimą gydyti. Net jei pasirodytų, kad psichoanalizė 

nesėkminga ne tik kliedesio, bet ir kitų nervų ir psichikos ligų 
atveju, ji vis tiek būtų visiškai pateisinama kaip nepakeičia- 
ma mokslinio tyrinėjimo priemonė. Nors, tiesą sakant, tokiu 
atveju negalėtume ja naudotis; mūsų medžiaga, tie Žmonės, 
kuriuos norime tyrinėti, gyvenantys, turintys savo valią ir sa- 
vus motyvus dalyvauti mūsų darbe, atsisakytų mums padėti. 
Tad leiskite šiandien baigti pastaba, kad egzistuoja didelės 
nervų sutrikimų grupės, kurias tiriant mūsų žinojimas jau vir- 
to sugebėjimu gydyti, ir kad tam tikromis aplinkybėmis mū- 
sų laimėjimai gydant šiuos paprastai sunkiai gydomus 
negalavimus nemenkesni už vidinės terapijos laimėjimus. 


234 


Septyniolikta paskaita 


Simptomų prasmė 


Ponios ir ponai! Praeitą paskaitą minėjau, kad klinikinei psi- 
chiatrijai nėra labai svarbu, kaip pasireiškia atskiras simpto- 
mas ir koks jo turinys, kad psichoanalizė, priešingai, atsižvelgė 
kaip tik į tai ir pirmiausia nustatė, jog simptomas yra prasmin- 
gas ir siejasi su ligonio išgyvenimais. Pirmiausia neurozinių 
simptomų prasmę aptiko J. Breueris, tyrinėjęs vieną nuo tol iš- 
garsėjusį isterijos atvejį ir sėkmingai pagydęs pacientę (1880- 
1882). Tiesa, nepriklausomai nuo jo simptomų prasmingumą 
patvirtino P. Janet'as; literatūrinis prioritetas irgi priklauso šiam 
prancūzų tyrinėtojui, nes Breueris savo stebėjimus paskelbė 
praėjus daugiau nei dešimtmečiui (1893-1895), bendradarbiau- 
damas su manimi. Beje, mums visai neturėtų rūpėti, kas pada- 
rė šį atradimą, nes patys žinote, kad kiekvienas atradimas pa- 
daromas daugiau nei vieną kartą ir nė vienas iš jų nepadaro- 
mas iš karto; maža to, sėkmė nebūtinai susijusi su nuopelnais. 
Juk Amerika nepavadinta Kolumbo vardu. Didysis psichiatras 
Leuret'as dar anksčiau už Breuerį ar Janet'ą pareiškė, kad psi- 
chikos ligonių kliedesius tektų laikyti prasmingais, jei tik 
įstengtume juos išversti. Prisipažįstu, ilgą laiką buvau linkęs 
itin vertinti P. Janet'o nuopelnus aiškinant neurozinius simp- 
tomus, kuriais, pasak jo, pasireiškia ligonį užvaldžiusios ide- 
es inconscientes*. Bet ilgainiui Janet'as tapo labai santūrus, kal- 
bėdavo taip, tarsi prisipažintų, kad „nesąmoningos idėjos“ 


* Nesąmoningos idėjos (pranc.). - Vert. 

tebuvo vaizdingas posakis, pagalbinė priemonė, une fagon de 
parler*; esą, jis neturėjęs omeny nieko realaus. Nuo to laiko aš 
nesuprantu Janet'o samprotavimų, bet manau, kad jis visai be 
reikalo atsižadėjo daugelio savo nuopelnų. 


Žodžiu, neuroziniai simptomai turi prasmę kaip ir riktai ar 
sapnai, be to, kaip ir pastarieji jie atspindi tų žmonių, kuriems 
yra būdingi, gyvenimą. Šią svarbią išvadą norėčiau paaiškinti 
keliais pavyzdžiais. Galiu tik teigti, bet anaiptol neįrodysiu, 
kad taip būna visada ir visais atvejais. Panorėję įzyti savos pa- 
tirties patys tuo įsitikinsite. Dėl tam tikrų motyvų imsiu ne is- 
terijos, o kitos labai keistos, jai artimos neurozės pavyzdžius; 
pastarajai noriu skirti keletą įžanginių žodžių. Ši vadinamoji 
įkyriųjų būsenų neurozė ne tokia populiari kaip visiems žino- 
ma isterija; ji nėra, galima sakyti, tokia įkyriai triukšminga, tad 
atrodo esanti veikiau asmeninis ligonio reikalas; ji neturi be- 
veik jokių somatinių požymių, visi jos simptomai reiškiasi psi- 
chikoje. Įkyriųjų būsenų neurozė ir isterija — tai neurozinio 
negalavimo formos, kurias pirmiausia ėmėsi tirti ir kuriomis 
grįsta psichoanalizė, jas gydydama triumfuoja mūsų terapija. 
Bet mįslingojo šuolio iš psichikos į somatiką išvengianti įky- 
riųjų būsenų neurozė psichoanalitinių tyrinėjimų dėka tapo 
mums aiškesnė ir suprantamesnė už isteriją; sužinojome, kad 
ši neurozė kur kas labiau išryškina kai kuriuos kraštutinius neu- 
rozinius bruožus. 


Įkyriųjų būsenų neurozė pasireiškia tuo, kad ligonius ka- 
muoja visiškai jiems neįdomios mintys, jie jaučia impulsus, ku- 
rie atrodo esą visiškai svetimi, bei stimulus tokiems veiksmams, 
kuriuos atlikdami nepatiria jokio malonumo, bet jų neatlikti 
tiesiog neįmanoma. Mintys (įkyrūs vaizdiniai) gali būti apskri- 
tai beprasmiškos arba tik pačiam individui nereikšmingos, daž- 
naijos būna visiškai kvailos, tačiau bet kuriuo atveju tai įtempto 


* Kalbos posakis (pranc.). - Vert. 

sekinančio mąstymo, kuriam ligonis atsiduoda visiškai neno- 
romis, padarinys. Ligonis privalo mąstyti prieš savo valią, pri- 
valo sukti galvą, tarsi būtų kalbama apie svarbiausius jo gy- 
venimo uždavinius. Impulsai, kuriuos jis jaučia, gali atrodyti 
vaikiški ar beprasmiai, bet dažniausiai jų turinys tiesiog siau- 
bingas, pvz., tai gali būti pagunda įvykdyti sunkų nusikalti- 
mą, tad ligonis ne tik neigia juos kaip svetimus, bet siaubo 
apimtas vengia jų ir ginasi draudimais, atsižadėjimais, savo 
laisvės ribojimu, kad tik jų neįgyvendintų. Antra vertus, šie 
impulsai niekada, tikrai nėsyk neįgyvendir.ami; vengimas ir 
atsargumas nugali. Vadinamieji įkyrūs veiksmai, kuriuos li- 
gonis iš tikrųjų atlieka, yra visiškai nežalingi, tikrai nereikš- 
mingi poelgiai; tai dažniausiai pakartojimai, ceremoningos jo 
kasdienės veiklos puošmenos, kurios be galo ištęsia ir beveik 
neįgyvendinamais paverčia būtiniausius veiksmus — ruošimąsi 
miegui, prausimąsi, rengimąsi, pasivaikščiojimus. Kiekybinis 
liguistų vaizdinių, impulsų ir veiksmų santykis anaiptol nėra 
vienodas skirtingoms įkyriųjų būsenų neurozių formoms ir at- 
skiriems jų atvejams; paprastai vienas ar kitas šių veiksnių vy- 
rauja ir liga pavadinama pagal jį, bet bendri visų šių formų 
bruožai yra pakankamai akivaizdūs. 


Žinoma, tai siaubinga kančia. Manau, kad net labiausiai ne- 
suvaržyta psichiatro fantazija neįstengtų sukonstruoti ką nors 
panašaus, ir niekada nesiryžtum tuo patikėti, jei nematytum 
kasdien savo akimis. Bet nemanykite, kad ligoniui padėsite įkal- 
binėdami jį prasiblaškyti, pamiršti tas kvailas mintis, nuveikti 
ką nors protinga, užuot taip pokštavus. Jis pats to norėtų, nes 
yra visiškai aiškaus proto, pritaria jūsų samprotavimams apie 
jo įkyriuosius simptomus, be to, ir pats jums apie juos pasako- 
ja. Jis tik negali kitaip; normaliame psichikos gyvenime nerasi- 
me jokių analogijų tai energijai, su kuria kažin kas prasiveržia 
įkyriųjų būsenų neurozės atveju. Ligonis tegali tik viena: pa- 
keisti, vietoj vienos kvailos idėjos griebtis kitos, kiek padores- 
nės, kaitalioti atsargumo priemones ar draudimus, vietoj vieno 

ceremonialo atlikti kitą. Jis gali šiek tiek kaitalioti įkyriąją bū- 
seną, bet pašalinti jos neįstengia. Pagrindinė jo ligos ypatybė 
yra ta, kad visi simptomai gali keisti savo formą, toldami nuo 
pradinės; be to, krinta į akis, kad priešingybės (poliariškumas), 
kurių kupinas psichikos gyvenimas, šiuo atveju itin ryškiai at- 
skirtos. Kartu su pozityvaus ar negatyvaus turinio įkyriąja bū- 
sena intelekto srityje randasi abejonės, pamažu imama abejoti 
net patikimiausiais dalykais. Ilgainiui visa tai virsta vis dides- 
niu neryžtingumu, energijos stygiumi, laisvės apribojimu. Ant- 
ra vertus, paprastai įkyriųjų būsenų kamuojamas neurotikas 
pradžioje būna labai energingas, itin užsispyręs, jo intelekti- 
niai sugebėjimai dažniausiai viršija vidutinius. Dažnai ir jo 
etinis išsivystymas labai aukštas, jis perdėm sąžiningas, ko- 
rektiškas kur kas labiau, nei įprasta. Galite įsivaizduoti, kiek 
reikia darbuotis, kad daugmaž susigaudytum analizuodamas 
tokį prieštaringą būdo ypatybių ir ligos simptomų derinį. Beje, 
kol kas nesiekiame nieko kito, tik suprasti, paaiškinti keletą 
šios ligos simptomų. 


Galbūt prisiminę mūsų ankstesnius samprotavimus norėsi- 
te sužinoti, kaip įkyriųjų būsenų neurozės problemas spren- 
džia šiuolaikinė psichiatrija. Deja, čia popieriai prasti. Įkyrio- 
sios būsenos pavadinamos įvairiais vardais, bet daugiau apie 
jas nieko nepasakoma. Tačiau pabrėžiama, kad jų simptomai 
būdingi „degeneratams“. Toks teiginys mus nelabai tenkina, 
tai veikiau įvertinimas, nuosprendis, o ne paaiškinimas. Turė- 
tume žinoti, kad kaip tik tokie žmonės pasižymi įvairiausio- 
mis keistenybėmis. Netgi manome, kad asmenys, kuriems iš- 
sivysto šie simptomai, turėtų iš prigimties skirtis nuo kitų 
žmonių. Bet norėtume paklausti: ar jie labiau „degeneravę“ už 
kitus nervų ligonius, pvz., isterikus ar sergančius psichozėmis? 
Akivaizdu, kad ir ši charakteristika pernelyg bendra. Galime 
net suabejoti, ar ji apskritai teisinga, kai sužinome, kad tokie 
simptomai pasitaiko ir įžymiems Žmonėms, kurių laimėjimai 
ypač dideli ir reikšmingi visuomenei. Juk paprastai nedaug 

tesužinome apie intymųjį šių žmonių gyvenimą tiek dėl jų pa- 
čių slapumo, tiek dėljų biografų melagysčių, tačiau kartais tarp 
jų atsiranda tokių tiesos fanatikų kaip Emile Zola, ir tokiu at- 
veju išgirstame, kiek daug keisčiausių įkyriųjų įpročių kama- 
vo jį visą gyvenimą“. 


Psichiatrija ir čia surado išeitį, prakalbusi apie Dėgėnėrės su- 
pėrieurs**. Puiku, - tačiau per psichoanalizę patyrėme, kad šiuos 
keistus įkyriuosius simptomus ir kitas, beje, ir nedegeneravu- 
sių Žmonių, negalias galime ilgam pašalinti. Man pačiam tai 
ne kartą pavyko. 


Noriu pateikti tik du įkyriojo simptomo analizės pavyz- 
džius; vienas iš jų yra jau labai senas, bet nerandu gražesnio, 
kuriuo galėčiau jį pakeisti, o antras - visiškai naujas. Apsiribo- 
siu šiais dviem pavyzdžiais, nes pasakodamas apie kiekvieną 
iš jų turiu būti labai išsamus, privalau įnikti į visas detales. 


Viena beveik trisdešimtmetė dama, kurią kamavo ypač sun- 
kios įkyriosios būsenos ir kuriai tikriausiai būčiau padėjęs, jei 
mano darbo nebūtų sužlugdęs klastingas atsitiktinumas, apie 
kurį galbūt kada nors papasakosiu, - žodžiu, ta dama kelissyk 
per dieną tarp daugelio kitų įkyriųjų veiksmų atlikdavo ir ši- 
tokį: ji išbėgdavo iš savo kambario į gretimą, atsistodavo ten 
tam tikroje vietoje prie vidury stovėjusio stalo, paskambinda- 
vo tarnaitei, liepdavo jai atlikti kokį nors nereikšmingą pave- 
dimą arba tiesiog vėl ją paleisdavo ir bėgdavo atgal. Žinoma, 
tai nėra sunkus ligos simptomas, bet, šiaip ar taip, savaip įdo- 
mus. Simptomą pavyko patikimai ir nepriekaištingai paaiškinti, 
visiškai nesikišant gydytojui. Neišmanau, kaip būčiau galėjęs 
atspėti šio įkyriojo veiksmo prasmę ar mėginti jį kaip nors aiš- 
kinti. Kiek beklausinėjau ligonės: „Kodėl taip darote? Kokia 


* E. Toulouse, Ėmile Zola. Enguėte mėdico-psychologigue, Paris 1896. 
** Aukščiausieji degeneratai (pranc.). - Vert. 

šito veiksmo prasmė?“ — ji atsakydavo: „Nežinau“. Bet vieną 
dieną, kai pagaliau pavyko įveikti labai svarbią, principinę jos 
abejonę, ji staiga suvokė ir papasakojo viską, kas siejosi su įky- 
riuoju veiksmu. Prieš daugiau nei dešimtį metų pacientė ište- 
kėjo už pagyvenusio vyriškio, kuris vestuvių naktį pasirodė 
esąs impotentas. Tą naktį jis daugybę kartų bėgiojo iš savo į jos 
kambarį, mėgindamas pakartoti bandymą, bet kaskart veltui. 
Ryte jis suirzęs pasakė: „Bus gėda, kai tarnaitė klos lovą“, stvėrė 
atsitiktinai kambaryje buvusį raudono rašalo buteliuką ir iš- 
pylė jį ant paklodės, bet ne ten, kur ši dėmė būtų galėjusi atsi- 
rasti. Pradžioje nesupratau, koks ryšys tarp šio prisiminimo ir 
aptariamo įkyriojo veiksmo, nes, mano manymu, juos siejo tik 
daugkartinis bėgiojimas iš vieno kambario į kitą ir galbūt tar- 
naitės pasirodymas. Tada pacientė nusivedė mane prie stalo 
kitame kambaryje ir parodė ant staltiešės didžiulę dėmę. Ji pa- 
aiškino, jog kaskart įbėgusi į kambarį taip atsistojanti prie sta- 
lo, kad pašaukta tarnaitė negalėtų nepastebėti dėmės. Dabar 
jau nekilo abejonių, kad ana pirmosios nakties scena ir dabar- 
tinis įkyrusis veiksmas yra intymiai susiję; dar daug ko galima 
pasimokyti iš šio pavyzdžio. 


Pirmiausia aišku, kad pacientė identifikuojasi su savo vy- 
ru; juk tai jį ji vaidina, mėgdžiodama bėgiojimą iš vieno kam- 
bario į kitą. Teęsdami šį palyginimą turime pripažinti, kad lovą 
ir paklodę ji pakeičia stalu ir staltiese. Atrodytų, tai tėra sava- 
vališka prielaida, bet mes ne veltui studijavome sapnų simbo- 
liką. Sapne irgi dažnai pasitaiko stalas, akivaizdžiai reiškian- 
tis lovą. Stalas ir lova kartu apibūdina santuoką, todėl vienas 
lengvai pakeičiamas kitu. 


Taip jau būsime įrodę, kad įkyrusis veiksmas yra prasmin- 
gas; atrodo, kad jis vaizduoja, pakartoja aną reikšmingą sceną. 
Bet neprivalome tenkintis vien išoriniu panašumu; tikriausiai 
nuodugniau ištyrę šitą sąryšį sužinosime kažką svarbesnio — 
įkyriojo veiksmo ketinimą. Akivaizdu, kad to veiksmo esmė 

yra tarnaitės iškvietimas ir dėmės parodymas, - priešingai vy- 
ro pastabai: „Gėda bus...“ Vyras, kurio vaidmenį dabar atlieka 
dama, nesigėdi tarnaitės, vadinasi, dėmė yra reikiamoje vieto- 
je. Tad matome, kad pacientė ne tik pakartojo aną sceną, bet ir 
pratęsė ją, pakoregavo, pataisė. Antra vertus, kartu ji koreguo- 
ja ir tai, kas buvo taip nemalonu aną naktį, dėl ko prireikė rau- 
dono rašalo: vyro impotenciją. Žodžiu, įkyriuoju veiksmu sa- 
koma: ne, netiesa, jam nereikėjo gėdytis tarnaitės, jis nebuvo 
impotentas; įkyrusis veiksmas panašiai kaip sapnas vaizduoja 
įgyvendintą norą, jis atspindi ketinimą išaukštinti vyrą, paneigti 
jo nesėkmę. 


Gautąją išvadą patvirtina viskas, ką galėčiau papasakoti 
jums apie šią moterį; tiksliau, visos mūsų žinios apie ją kaip tik 
taip verčia aiškinti šį savaime nesuprantamą įkyrųjį veiksmą. 
Moteris daugybę metų gyvena skyrium nuo vyro, vis slopin- 
dama ketinimą juridiškai nutraukti savo santuoką. Bet apie jos 
išsivadavimą negali būti jokios kalbos; ji priversta būti ištiki- 
ma savo vyrui, ji šalinasi visų, idant išvengtų pagundų, ji atlei- 
džia jam ir aukština jį vaizduotėje. Taip, didžiausia jos ligos 
paslaptis yra ta, kad šia liga pacientė gelbsti vyrą nuo piktų 
paskalų, pateisina savo gyvenimą skyrium nuojo ir leidžia jam 
patogiai gyventi. Tad analizuodami, atrodytų, nereikšmingą 
įkyrųjį veiksmą tiesiausiu keliu suvokėme šio ligos atvejo es- 
mę, kartu paaiškėjo ir didelė dalis paslapties, gaubiančios bet 
kurią įkyriųjų būsenų neurozę. Mielai ilgėliau užtrunku ties 
šiuo atveju, nes jis pasižymi keliomis ypatybėmis, su kurio- 
mis, deja, retai susiduriame. Pati ligonė vienu moju paaiškino 
savo simptomą, — be psichoanalitiko pagalbos ir įsikišimo; ji 
paaiškino jį susiedama ne su pamirštu vaikystės išgyvenimu, 
kaip būna kitais atvejais, bet su brandžiame amžiuje patirtu ir 
iš jos atminties neišdilusiu išgyvenimu. Todėl visi prieštaravi- 
mai, kuriais kritikai paprastai stengiasi paneigti mūsiškį simp- 
tomų aiškinimą, šiuo atveju atkrinta. Akivaizdu, kad ne visa- 
da mus lydi tokia sėkmė. 

Ir dar! Ar atkreipėte dėmesį, kad šis nelabai įspūdingas įky- 
rusis veiksmas atskleidė mums intymųjį pacientės gyvenimą? 
Kažin ar gali moteris papasakoti ką nors intymesnio už savo 
pirmosios vestuvių nakties istoriją, ir nejaugi būtų atsitiktinis 
ir nereikšmingas tas faktas, kad susidūrėme su lytinio gyveni- 
mo intymumu? Tiesa, gal šįsyk dėl to kaltas mano pasirinkimas. 
Neskubėkime daryti išvadų ir imkime kitą dažnai pasitaikantį 
visiškai kitokio pobūdžio pavyzdį - būtent pasiruošimo mie- 
gui ceremonialą. 


Devyniolikmetė mergina, žydinti, talentinga vienturtė, pra- 
nokstanti savo tėvus ir išsilavinimu, ir intelekto judrumu, vai- 
kystėje buvo neklaužada ir padauža, o paskutiniais metais tar- 
si be jokios išorinės priežasties tapo nervų ligone. Ji labai irzli, 
ypač su motina, nuolat nepatenkinta, paniurusi, neryžtinga, 
dvejojanti, galiausiai prisipažįsta jau nebegalinti viena vaikš- 
čioti didesnėmis gatvėmis ir aikštėmis. Pernelyg nesigilinsime 
įjos liguistą būseną, kuri gana komplikuota ir kurią apibūdina 
mažiausiai dvi diagnozės - agorafobija ir įkyriųjų būsenų neu- 
rozė, — paminėsime tik tai, kad ši mergina sukūrė ypatingą 
pasiruošimo miegui ceremonialą; kuriuo kankina savo tėvus. 
Galima sakyti, kad kiekvienas normalus Žmogus turi savąjį 
pasiruošimo miegui ceremonialą arba siekia sukurti tam tik- 
ras sąlygas, be kurių jis negali užmigti; perėjimui iš būdravi- 
mo į miego būseną suteikiamos tam tikros kas vakarą karto- 
jamos formos. Bet visas sąlygas, kurios reikalingos sveikam 
žmogui, kad jis užmigtų, galime racionaliai suprasti, be to, jis 
nesunkiai ir ilgai negaišdamas prisitaiko, jei kartais dėl išori- 
nių aplinkybių prireikia ką nors keisti. Tačiau patologinis ce- 
remonialas visiškai nelankstus, jis atliekamas nepaisant di- 
džiausių aukų, beje, irgi dangstantis racionaliomis priežastimis, 
tad paviršutiniškai žiūrint atrodo, kad nuo normalaus cere- 
monialo jis skiriasi tik perdėtu rūpestingumu. Bet pažvelgę ati- 
džiau pamatysime, kad racionalumo apklotas per trumpas, kad 

ceremonialas apima potvarkius, peržengiančius bet kokias ra- 
cionalaus pagrindimo ribas arba tiesiog prieštaraujančius to- 
kiam pagrindimui. Pasak mūsų pacientės, ji griebiasi naktinių 
atsargumo priemonių, nes miegant jai reikalinga ramybė, to- 
dėl būtina pašalinti visus triukšmo sukėlėjus. Šio tikslo ji sie- 
kia taip: sustabdo didįjį laikrodį, esantį jos kambaryje, visus 
kitus laikrodžius išneša, nepasilikdama net mažučio rankinio 
laikrodėlio ant naktinio stalelio. Gėlių vazonus ir vazas ji taip 
sustato ant rašomojo stalo, kad naktį jie negalėtų nukristi, su- 
dužti ir ją pažadinti. Ji žino, kad visas šias priemones tik ta- 
riamai pateisina ramybės poreikis; ji negirdėtų mažojo laikrodė- 
lio, netjeijis liktų ant naktinio stalelio, ir visi iš patirties žinome, 
kad tolygus švytuoklinio laikrodžio tiksėjimas ne tik netruk- 
do miegoti, - veikiau migdo. Ji sutinka, kad visiškai nepagrįs- 
tai būgštauja, jog naktį gali savaime nukristi ir sudužti gėlių 
vazonai ir vazos, palikti įprastose vietose. Antra vertus, kiti 
ceremonialo reikalavimai neigia ramybės poreikį. Iš tiesų, truk- 
dantys triukšmai gali tik sustiprėti, įvykdžius reikalavimą pa- 
likti pusiau praviras duris tarp jos kambario ir tėvų miegamo- 
jo, realizuojamą prikraunant į tarpdurį įvairiausių daiktų. Bet 
svarbiausi reikalavimai susiję su lova. Pagalvė galvūgalyje ne- 
turi liesti medinio lovos krašto. Maža pagalvėlė privalo gulėti 
ant šios didelės pagalvės sudarydama rombą; galvą pacientė 
deda tiesiai ant rombo įstrižainės. Prieš užsiklojant reikia taip 
supurtyti plunksnų antklodę (Austrijoje vadinamą „Duchent“), 
kad kojūgalyje ji būtų kuo storesnė, bet paskui mergina nieka- 
da nepamiršta šitą plunksnų sankaupą išsklaidyti. 


Leiskite nutylėti kitas smulkias šio ceremonialo detales; iš jų 
nepasimokytume nieko naujo, tik pernelyg nuklystume nuo sa- 
vo tikslų. Bet turėkite omeny, kad paprastai viskas vyksta nela- 
bai sklandžiai. Mergina nuolat būgštauja, kad ne viską padarė 
taip, kaip reikia; ji turi patikrinti, pakartoti, abejoja tai viena, tai 
kita saugumo priemone, todėl kas vakarą kone dvi valandas ne- 
gali užmigti pati ir neleidžia miegoti įbaugintiems tėvams. 

Šitą kankynę buvo kur kas sunkiau analizuoti nei įkyrųjį 
mūsų ankstesnės pacientės veiksmą. Turėjau daryti užuomi- 
nas, siūlyti aiškinimo variantus, kuriuos mergina vis arba pa- 
neigdavo ryžtingu „ne“, arba priimdavo niekinamai dvejoda- 
ma. Bet po pirminės neigiamos reakcijos atėjo metas, kai ji pati 
susidomėjo galimais jai siūlomų aiškinimų variantais, ėmė 
stebėti jų sukeliamas asociacijas, kaupė prisiminimus, nustati- 
nėjo sąryšius, kol galiausiai visus tuos aiškinimus priėmė rem- 
damasi savo atliktu darbu. Kartu vis silpnėjo poreikis atlikti 
įkyriuosius atsargumo veiksmus, ir dar gydymui nesibaigus ji 
atsisakė viso ceremonialo. Beje, turite Žinoti ir tai, kad analiti- 
nis darbas vyksta taip, jog tiesiog neįmanoma nuosekliai ap- 
doroti atskirą simptomą tol, kol jis galutinai paaiškės. Priešin- 
gai, esi priverstas nuolat užmesti kokią nors temą, būdamas 
tikras, kad vėl grįši prie jos kitomis aplinkybėmis. Tad toliau 
pateikiu simptomų aiškinimą, sintezuojantį rezultatus, ku- 
riuos nuolat pertraukiamas kitų darbų kaupi ištisas savaites 
ir mėnesius. 


Pamažu mūsų pacientė ima suprasti, kad besiruošdama nak- 
čiai ji pašalina laikrodį kaip moteriškų genitalijų simbolį. Laik- 
rodžiui, kuris, kaip jau žinome, gali įgyti ir kitas simbolines 
reikšmes, genitalijų vaidmuo šiuo atveju priskiriamas dėl to, 
kad jis siejasi su periodiškais procesais ir lygiais intervalais. 
Moteris gali pasididžiuoti, kad jos menstruacijos tokios regu- 
liarios kaip laikrodžio mechanizmas. Bet didžiausią nerimą mūsų 
pacientei kėlė tai, kad laikrodžio tiksėjimas jai trukdys miego- 
ti. Laikrodžio tiksėjimą galime palyginti su klitorio pulsavi- 
mu seksualiai susijaudinus. Paciėntė iš tikrųjų nesyk nubus- 
davo dėl šio jai nemalonaus pojūčio, ir reikalavimas pašalinti 
nakčiai iš jos kambario visus einančius laikrodžius atspindė- 
jo šią erekcijos baimę. Gėlių vazonai bei vazos kaip ir visi in- 
dai taip pat yra moteriški simboliai. Todėl nėra beprasmės 
tos atsargumo priemonės, kurių imasi pacientė, kad naktį jie 

nenukristų ir nesudužtų. Juk žinome plačiai paplitusį paprotį 
per sutuoktuves sudaužyti indą arba lėkštę. Kiekvienas daly- 
vis pasiima po šukę, ir galime spėti, kad ikimonogaminių san- 
tuokinių papročių požiūriu šitaip jis tarsi atsisako pretenzijų į 
nuotaką. Kalbėdama apie šį savo ceremonialo fragmentą, mer- 
gina pateikė vieną prisiminimą ir keletą asociacijų. Kartą vai- 
kystėje nešina stikliniu ar moliniu indu ji pargriuvo ir įsipjovė 
pirštą, kuris pradėjo smarkiai kraujuoti. Kai ji paūgėjo ir šį tą 
sužinojo apie lytinius santykius, ją užvaldė nerimastinga mintis, 
kad vestuvių naktį ji nekraujuos ir pasirodys esanti neskaisti. 
Tad griebdamasi atsargumo priemonių, kad nesudužtų vazos, 
ji atmeta visą kompleksą, susijusį su nekaltybe ir kraujavimu 
per pirmą sueitį, atmeta ir baimę kraujuoti, ir priešingą bai- 
mę -nekraujuoti. Triukšmo vengimas, kuriuo ji teisina šias prie- 
mones, čia mažai kuo dėtas. 


Vieną dieną pagrindinę savo ceremonialo prasmę ji atspėjo 
supratusi, ką reiškia reikalavimas, kad pagalvė neliestų lovos 
krašto. Pagalvė jai visada buvo moteris, o status medinis lovos 
kraštas — vyras. Žodžiu, ji norėjo išskirti moterį ir vyrą, t. y. 
norėjo atskirti tėvus, sutrukdyti jų santuokinį aktą, o mes pri- 
dursime, kad norėjo padaryti tai magišku būdu. Prieš susikur- 
dama ceremonialą tą patį tikslą ji mėgino pasiekti tiesmukiau. 
Ji simuliuodavo baimę arba panaudodavo savo polinkį bai- 
mei, kad nebūtų uždaromos durys tarp tėvų miegamojo ir vai- 
kų kambario. Šis reikalavimas išliko ir šiandieniniame cere- 
moniale. Taip atsirado galimybė slapčiomis klausytis, ką veikia 
tėvai, bet pasinaudojusi šia galimybe ji susirgo ištisus mėne- 
sius trukusia nemiga. Ji nepasitenkino šitaip trukdydama tė- 
vams, bet pasiekė, kad kartkartėmis galėtų miegoti tarp tėvų 
jų lovoje. Tada „pagalvė“ ir „medinis kraštas“ tikrai negalė- 
davo susiliesti. Galiausiai, užaugusi tokia didelė, kad jau ne- 
begalėdavo patogiai įsitaisyti lovoje tarp tėvų, ji sąmoningai 
simuliuodavo baimę ir privertė motiną pasikeisti lovomis ir 
užleisti savo vietą šalia tėvo. Aišku, kad ši situacija ir buvo 
šaltinis tų fantazijų, kurių padariniai jaučiami ceremoniale. 

Jei pagalvė buvo moteris, tai prasmingas buvo ir plunksnų 
antklodės purtymas tol, kol visos plunksnos nusės apačioje, su- 
darydamos kauburį. Tai reiškė: moteris tapo nėščia; bet pacientė 
niekada nepamiršdavo panaikinti šitą nėštumą, nes ji daugybę 
metų baiminosi, kad tėvams lytiškai santykiaujant atsiras ki- 
tas vaikas, ir ji įgis konkurentą. Antra vertus, jei didžioji pa- 
galvė buvo moteris, motina, tai mažoji pagalvėlė tegalėjo būti 
dukra. Kodėl šią pagalvėlę reikėjo dėti kaip rombą, kodėl mer- 
ginos galva turėjo gulėti tiksliai ant įstrižainės? Pacientė ne- 
sunkiai prisiminė, kad rombas - tai runa, kuri kartojasi ant 
kiekvienos sienos ir kuri reiškia atviras moters genitalijas. Tad 
ji pati vaidino vyrą, tėvą, o jos galva buvo vyro lytinio orga- 
no pakaitalas. (Plg. simbolinį kastracijos vaizdavimą galvos 
nukirtimu.) 


Sakysite: kokie koktūs dalykai vaidenasi nekaltai merginai. 
Sutinku, bet nepamirškite, kad ne aš juos sukūriau, aš tik pa- 
aiškinau. Juk ne mažiau keistas yra ir toks pasiruošimo miegui 
ceremonialas, be to, negalite nepripažinti atitikmens tarp cere- 
monialo ir jį aiškinančių fantazijų. Bet man labiau rūpi atkreipti 
jūsų dėmesį į tai, kad ceremonialas atspindėjo ne vieną vienin- 
telę, o keletą fantazijų, beje, turinčių bendrą centrą. Įsidėmėki- 
te ir tai, kad ceremonialo potvarkiai seksualinius norus patei- 
kia tai pozityviai, tai negatyviai, kartais tiesiog pavaizduoja 
juos, o kartais neigia. 


Analizuodami šį ceremonialą galėtume dar daugiau pasiek- 
ti, jei deramai susietume jį su kitais ligonės simptomais. Bet 
mes pasuksime kitu keliu. Pasitenkinkite nuoroda, kad šią mer- 
giną kamuoja ankstyvaisiais vaikystės metais atsiradęs eroti- 
nis prieraišumas tėvui. Galbūt todėl ji taip priešiškai elgiasi su 
motina. Įsidėmėkime ir tai, kad simptomo analizė ir šįsyk pa- 
rodė seksualinį ligonės gyvenimą. Tikriausiai kuo dažniau 
mums pavyks suprasti neurozinių simptomų prasmę ir tikslą, 
tuo mažiau stebins šis faktas. 

Žodžiu, laisvai pasirinkęs du pavyzdžius parodžiau, kad 
neuroziniai simptomai kaip ir riktai ar sapnai turi prasmę, kad 
jie intymiai susiję su pacientų išgyvenimais. Ar galiu tikėtis, 
kad priimsite šį labai reikšmingą teiginį išklausę du pavyz- 
džius? Ne. Bet ar galite reikalauti, kad pasakočiau jums vis nau- 
jus pavyzdžius, kol pasijusite įtikinti? Irgi ne, nes taip išsamiai 
kaip iki šiol aptariant kiekvieną atskirą atvejį, vien šiam neu- 
rozių teorijos punktui nušviesti prireiktų penkių valandų pa- 
skaitos. Tad apsiribosiu pateikęs mano teiginį patvirtinančius 
pavyzdžius ir pasiūlysiu pasiskaityti atitinkamą literatūrą: kla- 
sikinius simptomų aiškinimus, pirmiausia Breuerio (isterija), 
nuostabų visiškai neaiškių vadinamosios dementia praecox* 
simptomų nušvietimą C. G. Jungo darbuose, parašytuose tada, 
kai šis tyrinėtojas buvo tik psichoanalitikas ir nesistengė būti 
pranašas, — ir visus kitus darbus, kurie nuo tol užpildė mūsų 
žurnalus. Nestinga kaip tik tokių tyrinėjimų. Psichoanalitikus 
taip patraukė neurozinių simptomų analizė, aiškinimas, verti- 
mas, kad pradžioje jie užmetė visas kitas neurozių problemas. 


Pateikiamų įrodymų gausa tikrai padarys didžiulį įspūdį 
kiekvienam, kuris imsis tokio darbo. Bet jo laukia ir vienas keb- 
lumas. Jau žinome, kad simptomo prasmė susijusi su ligonio 
išgyvenimais. Galime tikėtis, kad šitą ryšį nustatysime tuo grei- 
čiau, kuo individualesnė yra simptomo raiška. Tokiu atveju te- 
reikia tiesiog susieti beprasmę idėją ir betikslį veiksmą su pra- 
eities aplinkybėmis, pateisinančiomis šią idėją, o veiksmą pa- 
verčiančiomis tikslingu. Kaip tik tokio pobūdžio pavyzdys yra 
įkyrusis veiksmas tos mūsų pacientės, kuri bėgiojo prie stalo ir 
skambinėjo tarnaitei. Bet gana dažnai pasitaiko visai kitokios 
rūšies simptomų. Juos privalome pavadinti „tipiškais“ ligos 
simptomais, jie visada nepaprastai vienodi, o individualūs po- 
žymiai visai išnyksta arba yra tokie neryškūs, kad juos sunku 


* Ankstyva silpnaprotybė (lot.), šizofrenija. - Vert. 

susieti su individualiais ligonių išgyvenimais ir priskirti ko- 
kiai nors konkrečiai jų išgyventai situacijai. Pažvelkime dar kar- 
tą į įkyriųjų būsenų neurozę. Pasiruošimo miegui ceremonia- 
las, kurį atlieka mūsų antroji pacientė, irgi turi daug tipiškų 
bruožų, antra vertus, ir pakankamai daug individualių, lei- 
džiančių jį, taip sakant, istoriškai paaiškinti. Bet visi įkyriųjų 
būsenų neuroze sergantys ligoniai yra linkę kartoti, ritmizuoti 
veiksmus, izoliuoti juos vieną nuo kito. Daugelis iš jų pernelyg 
dažnai prausiasi. Vis tie patys požymiai varginančiai mono- 
toniškai kartojasi ligos istorijose pacientų, sergančių agorafo- 
bija (topofobija, erdvės baime), kurią laikome ne įkyriųjų bū- 
senų neuroze, o baimės isterija [Angsthysterie|, — šie ligoniai 
bijo uždarų patalpų, didelių atvirų aikščių, ilgų gatvių ir alėjų. 
Jie jaučiasi saugūs, jei juos lydi pažįstami Žmonės arba pas- 
kui važiuojantis ekipažas. Šį bendrą foną ligoniai nuspalvina 
individualiais poreikiais, galima sakyti, kaprizais, kurie kar- 
tais tiesiog prieštaringi. Vienas vengia tik siaurų gatvių, kitas 
tik plačių, vienas gali eiti tik tada, kai gatvėje nedaug žmo- 
nių, kitas, priešingai, kai jų daug. Ir individualių bruožų gau- 
sa pasižyminti isterija turi daugybę bendrų, tipiškų simptomų, 
kurių, matyt, negalima paprastai istoriškai paaiškinti. Nepa- 
mirškite, kad diagnozuodami atsižvelgiame kaip tik į šiuos ti- 
piškus simptomus. Jei konkrečiu isterijos atveju tipišką simp- 
tomą tikrai pavyko susieti su kokiu nors vienu išgyvenimu arba 
panašių išgyvenimų aibe, pvz., jei isterišką vėmimą susiejome 
su pasibjaurėjimo įspūdžių seka, tai suglumsime, kai analizuo- 
dami kitą vėmimo atvejį nustatysime visiškai kitą akivaizdžiai 
veiksmingų išgyvenimų seką. Atrodo, tarsi priežastys, dėl ku- 
rių isterikai vemia, būtų visiškai neaiškios, o tos istorinės ap- 
linkybės, kurias atskleidžia analizė, tėra vien dingstis reikštis 
šitai vidinei būtinybei. 


Tad netrukus tenka pripažinti liūdną faktą: nors ir įstengia- 
me patenkinamai paaiškinti individualų neurozinį simptomą, 
susieję jį su paciento išgyvenimu, bet savo menu negalime 

kliautis susidūrę su kur kas dažnesniais tipiškais simptomais. 
Negana to, pateikiau jums toli gražu ne visus sunkumus, kurie 
kyla mėginant aiškinti simptomus istoriškai. Aš ir nenoriu to 
daryti, nes nors ir ketinu nieko negražinti ir neslėpti, bet anaip- 
tol neturiu teisės elgtis taip, kad pačioje mūsų bendrų studijų 
pradžioje pasijustumėte sutrikę ir bejėgiai. Tiesa, kad siekda- 
mi suprasti simptomus kol kas žengiame pirmuosius žingsnius, 
bet pasirėmę tuo, ką jau sužinojome, ilgainiui įstengsime pa- 
aiškinti ir tai, ko dar nesuprantame. Pamėginsiu jus paguosti 
pasakęs, kad vargu ar pirmos ir antros rūšies simptomai fun- 
damentaliai skiriasi. Jei individualūs simptomai taip akivaiz- 
džiai susiję su ligonio išgyvenimais, tai gali būti, kad tipiški 
simptomai atspindi tipišką, visiems Žmonėms būdingą išgy- 
venimą. Kiti nuolat besikartojantys neurozės požymiai gali būti 
bendros reakcijos, kurias liguisto pokyčio prigimtis primeta li- 
goniams, pvz., kartojimą ar abejones įkyriųjų būsenų neurozės 
atveju. Žodžiu, anaiptol neprivalome iš karto nuleisti rankų; 
pažiūrėsime, kas bus toliau. 


Ir sapnų teorijoje mūsų laukia panašus keblumas. Negalė- 
jau aptarti jo anksčiau, kalbėdamas apie sapnus. Išreikštasis 
sapno turinys būna kuo įvairiausias, jis skirtingas kiekvienam 
individui; nuosekliai parodėme, ką galime gauti, atlikę šio tu- 
rinio analizę. Bet, antra vertus, esama ir vadinamųjų „tipiškų“, 
visiems žmonėms vienodų to paties turinio sapnų, kuriuos ana- 
lizuodami susiduriame su tais pačiais sunkumais. Tai sapnai 
apie kritimą, skridimą, sklandymą, plaukimą, sukaustymo po- 
jūtį, nuogumą bei tam tikri baimės sapnai, kuriuos skirtingiems 
žmonėms aiškiname tai vienaip, tai kitaip, bet nei jų monoto- 
niškumas, nei tipiška raiška visiškai nepaaiškėja. Tačiau pa- 
stebime, kad ir šiuose sapnuose bendras fonas pasipildo in- 
dividualiai permainingais priedais; galbūt ilgainiui pagili- 
nę savo nuovoką ir šiuos sapnus įstengsime nepritempdami 
paaiškinti tomis sapnų gyvenimo ypatybėmis, kurias aptiko- 
me tirdami kitus sapnus. 

Aštuoniolikta paskaita 


Fiksacija į traumą. Nesąmoningumo sritis 


Ponios ir ponai! Paskutinį kartą sakiau, kad savo darbą ketina- 
me tęsti, nepaisydami kylančių abejonių, atsižvelgdami į mū- 
sų atradimus. Kol kas apskritai nepaminėjome dviejų įdomiau- 
sių išvadų, išplaukiančių iš mūsų aptartų pavyzdžių analizės. 


Pirma: susidaro įspūdis, jog abi pacientės fiksuojasi į tam 
tikrą praeities fragmentą, neįstengia nuo jo išsivaduoti, ir kaip 
tik todėl joms svetima ir dabartis, ir ateitis. Liga tapo jų prie- 
globsčiu - taip anksčiau žmonės pasitraukdavo į vienuolynus, 
ten kęsdami sunkius likimo smūgius. Mūsų pirmąją pacientę 
tokia Žiauri lemtis ištiko dėl faktiškai iširusios santuokos. Sa- 
vo simptomais moteris tarsi toliau palaiko ryšį su vyru: išmo- 
kome suprasti jį užstojančius ir aukštinančius, jam atleidžian- 
čius, jo netektį apraudančius balsus. Nors ji jauna ir kitų vyrų 
geidžiama, bet griebėsi visų įmanomų realių ir įsivaizduoja- 
mų (magiškų) atsargumo priemonių, kad liktų jam ištikima. Ji 
vengia pašalinių žmonių, nesirūpina savo išore, taip pat ne- 
įstengia greitai pakilti iš krėslo, kuriame sėdėjo, negali nieko 
dovanoti motyvuodama tuo, kad niekas negali turėti jokio iš 
jos gauto daikto. 


Mūsų antrosios pacientės gyvenimą nulėmė dar prieš lyti- 
nę brandą atsiradęs erotinis prieraišumas tėvui. Ji irgi padarė 
išvadą, kad negali ištekėti šitaip sirgdama. Vargu ar suklysi- 
me įtarę, jog ji susirgo, kad nereikėtų tekėti ir galima būtų pa- 
silikti su tėvu. 

Negalime apeiti klausimo: kaip, kokiu būdu atsiranda ir kuo 
motyvuota ši keista ir žalinga nuostata? Galime spėti, kad toks 
elgesys nėra išskirtinė šių dviejų ligonių ypatybė, kad pana- 
šiai elgiamasi kiekvienos neurozės atveju. Iš tikrųjų tai bend- 
ras, praktiškai reikšmingas kiekvienos neurozės bruožas. Pir- 
moji Breuerio pacientė-isterikė irgi fiksavosi į tą gyvenimo 
periodą, kai ji slaugė savo sergantį tėvą. Bet ir pasveikusi ji iš 
esmės išsižadėjo gyvenimo, išvengė normalaus moters likimo 
net ir tapusi sveika bei darbinga. Atlikdami analizę galime įsi- 
tikinti, kad kiekvieno paciento ligos simptomai ir šių padari- 
niai grąžina jį į tam tikrą praeities periodą. Nors ir keistai skam- 
bėtų, bet dažnai pasirenkama labai ankstyva gyvenimo fazė, 
vaikystės ar net kūdikystės metai. 


Ryškią tokio mūsų nervų ligonių elgesio analogiją aptinka- 
me tirdami kitus susirgimus, vadinamąsias traumines neuro- 
zes [traumatische Neurosen], kurios itin dažnos dabar, kai vyks- 
ta karas. Žinoma, jų pasitaikydavo ir prieš karą, po traukinių 
susidūrimų ar kitų baisių katastrofų. Trauminės neurozės iš 
esmės skiriasi nuo spontaniškųjų, kurias esame įpratę analitiš- 
kai tirti ir gydyti; be to, jų kol kas nepavyko išnagrinėti mūsų 
požiūriu, ir tikiuosi, kad kada nors galėsiu paaiškinti jums šios 
nesėkmės priežastį. Bet vienu atžvilgiu ir tos, ir kitos neurozės 
visiškai panašios. Tirdami traumines neurozes aiškiai matome, 
kad jų priežastis yra fiksacija į traumos momentą. Aplinkybės, 
kuriomis įvyko trauma, nuolat kartojasi ligonių sapnuose; jei 
susiduri su isteriją primenančiais priepuoliais, kuriuos gali 
analizuoti, tai sužinai, kad priepuolis ištiko ligonį, kai jis vi- 
siškai įsijautė į traumos aplinkybes. Atrodo, tarsi jos tebebū- 
tų neįveiktos, tebebūtų neišspręsta aktuali užduotis, ir toks 
pacientų suvokimas mums labai svarbus; atsižvelgus į jį tam- 
pa įmanomas vadinamasis ekonominis psichikos procesų nag- 
rinėjimas. Taip, žodis „trauminis“ turi tik šią ekonominę pras- 
mę,- vienją. Juo apibūdiname tokį išgyvenimą, dėl kurio psi- 
chikos dirginimas per trumpą laiką taip sustiprėja, kad nuo 

jo išsivaduoti ar jį apdoroti įprastais būdais nepavyksta, ir ener- 
gijos apykaita ilgam sutrinka. 


Ši analogija skatina pavadinti trauminiais ir tuos išgyveni- 
mus, į kuriuos fiksuojasi mūsų nervų ligoniai. Kartu gautume 
ir paprastą sąlygą, būtiną, kad atsirastų neurozinis 
negalavimas. Neurozę galėtume laikyti trauminiu negalavimu, 
atsirandančiu pernelyg sustiprėjus afektyviam išgyvenimui, 
kurio ligonis jau neįstengia įveikti. Iš tiesų kaip tik taip skam- 
bėjo pirmoji formuluotė, kurioje 1893-1895 metais kartu su 
Breueriu teoriškai apibendrinome mūsų naujus stebėjimus. Šį 
požiūrį puikiai patvirtina mūsų pirmosios pacientės - jaunos, 
su vyru išsiskyrusios moters - atvejis. Ji neištvėrė negalėdama 
realizuoti savo santuokos ir įstrigo prie šios traumos. Antra 
vertus, formuluotė nėra pakankamai išsami, tai patvirtina at- 
vejis tos merginos, kuri fiksuojasi į savo tėvą. Juk mažos mer- 
gaitės taip dažnai prisiriša prie tėvo ir taip dažnai ilgainiui 
įveikia šį prieraišumą, kad pavadinę jį „trauminiu“ tiesiog 
paneigtume šio žodžio turinį, antra vertus, ligonės istorija ro- 
do, kad pirminė erotinė fiksacija iš pradžių lyg ir praėjo nepa- 
dariusi žalos ir tik po daugybės metų vėl pasireiškė įkyriųjų 
būsenų neurozės simptomais. Tad galime tikėtis tam tikrų 
komplikacijų, įvairesnių susirgimo aplinkybių, bet kartu nu- 
manome, kad „trauminio“ požiūrio nereikia atmesti kaip klai- 
dingo; jis pravers mums kitoje vietoje. 


Dabar ir vėl turime palikti mūsų pramintą kelią. Kol kas jis 
neveda toliau; kad atrastume jo tęsinį, privalome sužinoti dau- 
gybę kitų dalykų. O dėl fiksacijos į tam tikrą praeities fazę ga- 
lime pridurti, kad šio reiškinio nereikia tapatinti su neuroze. 
Kiekviena neurozė kartu yra ir fiksacija, bet anaiptol ne kiek- 
viena fiksacija sukelia neurozę, sutampa su neuroze ar atsiran- 
da dėl neurozės. Puikus afektyvios fiksacijos į praeitį pavyz- 
dys yra sielvartas, kurį kartais lydi visiškas abejingumas ir 
dabarčiai, ir ateičiai. Bet net nespecialistai lengvai atskirs 

sielvartą nuo neurozės. Antra vertus, esama neurozių, kurias 
galime pavadinti patologine sielvarto forma. 


Pasitaiko, kad žmones taip sukausto traumuojantys, jų lig- 
šiolinio gyvenimo pamatus sukrečiantys įvykiai, jog jie nu- 
stoja domėtis dabartimi ir ateitimi, jų psichika ilgam įstringa 
praeityje, bet šie nelaimėliai nebūtinai tampa nervų ligoniais. 
Todėl kad ir koks stabilus ir reikšmingas būtų šis požymis, 
apibūdindami neurozę neturėtume jo pervertinti. 


Dabar aptarsime antrąjį mūsų analizės rezultatą; galime būti 
tikri, kad ilgainiui neprireiks jo apriboti. Pasakojau jums, kokį 
įkyrųjį veiksmą atlikdavo pirmoji pacientė, taip pat kokį inty- 
mų prisiminimą iš savo gyvenimo ji susiejo su šiuo veiksmu, 
paskui ištyrėme įkyriojo veiksmo ir prisiminimo santykį ir juo 
remdamiesi nustatėme įkyriojo veiksmo ketinimą. Bet visiškai 
nepaisėme vienos aplinkybės, kuri verta ypatingo dėmesio. Pa- 
cientė nenutuokė, jog įkyrusis veiksmas susijęs su minėtuoju 
išgyvenimu, kad ir kiek kartojo tą veiksmą. Jų sąryšio ji neži- 
nojo; ji tegalėjo atsakyti, jog nežino, kas verčia ją atlikti tą veiks- 
mą. Paskui, gydymo metu, ji staiga aptiko tą sąryšį ir galėjo 
apie jį papasakoti. Tačiau ji vis dar nežinojo, kam atlieka tą 
įkyrųjį veiksmą, nežinojo, kad siekia pakoreguoti nemalonų 
praeities fragmentą, išaukštinti mylimą vyrą. Daug darbo ir pa- 
stangų prireikė, kol ji suprato ir prisipažino, kad tik šis moty- 
vas tegalėjo būti įkyriojo veiksmo varomąja jėga. 


Ryšys su scena, lydėjusia nenusisekusią pirmąją naktį, ir li- 
gonės švelnumo motyvas - du veiksniai, sudarantys tai, ką pa- 
vadinome įkyriojo veiksmo „prasme“. Bet atlikdama veiksmą 
moteris ničnieko nežinojo apie šią prasmę - nežinojo nei įky- 
riojo veiksmo kilmės, nei jo tikslo. Vadinasi, vyko kažkokie 
psichiniai procesai, ir šio vyksmo padarinys buvo įkyrusis 
veiksmas; būdama normalios būsenos pacientė suvokdavo pa- 
tį vyksmą, bet jos sąmonei likdavo nepasiekiamos jo psichinės 

prielaidos. Ji elgėsi kaip tas užhipnotizuotas žmogus, kuriam 
Bernheimas liepė pabudus palaukti penkias minutes, o paskui 
išskleisti palatoje skėtį; būdraudamas jis atliko šią užduotį, bet 
niekaip negalėjo paaiškinti savo elgesio. Kaip tik tokias aplin- 
kybes turime omeny sakydami, kad egzistuoja nesąmoningi psi- 
chiniai procesai. Mes pagrįstai metame iššūkį visam pasauliui, 
siūlydami griežčiau, moksliškiau pagrįsti šiuos reiškinius, - to- 
kiu atveju mielai atsisakysime prielaidos, kad nesąmoningi psi- 
chiniai procesai egzistuoja. Bet iki tol tvirtai laikysimės šios 
prielaidos ir nepatikliai gūžtelėję pečiais atmesime mums ne- 
suprantamą prieštaravimą, teigiantį, kad mokslo požiūriu ne- 
sąmoningumo sritis yra kažkas nerealaus, kad ji - tik pagalbi- 
nė priemonė, une fagon de parler*. Kažkas nerealaus, kas sukelia 
tokius realiai apčiuopiamus padarinius kaip įkyrusis veiksmas! 


Ir antrosios pacientės atveju matome iš esmės tą patį. Ji su- 
sikūrė reikalavimą, kad pagalvė neturi liesti lovos krašto, ir 
privalo vykdyti šį reikalavimą, bet nežino, kaip jis atsirado, ką 
reiškia ir kuo grįsta jo galia. Nesvarbu, ar ji abejinga šiam rei- 
kalavimui, ar priešinasi jam, širsta, ketina nepaklusti - nuo to 
niekas nesikeičia. Reikalavimas turi būti įvykdytas, ir pacientė 
veltui klausia savęs kodėl. Bet turime pripažinti, jog įkyriųjų 
būsenų neurozės simptomai, tie nežinia iš kur išnyrantys vaiz- 
diniai ir impulsai, nepaklūstantys jokioms normalaus psichi- 
kos gyvenimo įtakoms, net pačiam ligoniui atrodantys kaip 
neįveikiami svetimo pasaulio atėjūnai, mirtingųjų sambūrin pa- 
tekę nemirtingieji, - turime pripažinti, jog jie kuo aiškiausiai 
liudija, kad psichikos gyvenime yra ypatinga, nuo kitų izoliuota 
sritis. Šie simptomai patvirtina nesąmoningų reiškinių egzis- 
tavimą, ir kaip tik todėl vien sąmonės psichologiją pripažįs- 
tanti klinikinė psichiatrija nesumoja nieko kito, tik paskelbti 
juos ypatingos degeneracijos požymiais. Žinoma, įkyrieji vaiz- 
diniai ir impulsai savaime nėra nesąmoningi, kaip ir įkyrieji 


* Kalbos posakis (pranc). - Vert. 

veiksmai jie neišvengia sąmoningo suvokimo. Neprasiskverbę 
į sąmonę jie nebūtų tapę simptomais. Bet jų psichinės prielai- 
dos, kurias nustatome atlikę analizę, tie ryšiai, kuriais juos su- 
siejame aiškindami, yra nesąmoningi bent jau tol, kol analizuo- 
dami nepasiekiame, kad ligonis juos įsisąmonintų. 


Dabar įsidėmėkite, kad išvados, gaunamos abiem aptaria- 
mais atvejais, pasitvirtina tiriant kiekvieną bet kokio neuro- 
zinio negalavimo simptomą, kad visur ir visada ligonis neži- 
no simptomų prasmės, kad analizuojant vis paaiškėja, jog šie 
simptomai — tai padariniai nesąmoningų procesų, kurie tam 
tikromis palankiomis aplinkybėmis gali tapti sąmoningais; ta- 
da suprasite, kad psichoanalizė negali išsiversti be nesąmo- 
ningų psichinių reiškinių, todėl ir esame įpratę operuoti jais 
kaip jutimiškai apčiuopiamais. Galbūt suprasite ir tai, kokie 
bejėgiai šiuo klausimu yra tie, kuriems nesąmoningumo sritis 
tėra sąvoka, kurie niekada neanalizavo, niekada neaiškino sap- 
nų ir neieškojo neurozinių simptomų prasmės bei ketinimo. Pa- 
kartosiu dar kartą, nes tai svarbu siekiant mūsų užsibrėžtų tiks- 
lų: galimybė atlikus analizę suteikti neuroziniam simptomui 
prasmę neginčijamai įrodo nesąmoningų psichinių procesų eg- 
zistavimą, — arba, jei jums labiau patinka, verčia priimti tokio 
egzistavimo prielaidą. 


Bet tai ne viskas. Breueris dar išsamiau apibūdino nesąmo- 
ningumo srities ir neurozinių simptomų sąryšį savo antruoju 
atradimu, kuris, mano manymu, netgi turiningesnis už pirmą- 
ji, nors jis ir nesulaukė šalininkų. Iš jo sužinome ne tik tai, kad 
simptomų prasmė paprastai neįsisąmoninama; pasirodo, kad 
nesąmoningumą ir simptomo egzistavimo galimybę sieja pa- 
keičiamumo santykis. Jūs mane netrukus suprasite. Aš teigiu 
kartu su Breueriu: kaskart aptikę simptomą galime padaryti 
išvadą, kad egzistuoja nesąmoningi procesai, kuriuose glūdi 
šio simptomo prasmė. Antra vertus, tam, kad pasireikštų simp- 
tomas, būtina, jog ši prasmė nebūtų įsisąmoninta. Sąmoningi 

procesai nesukuria simptomų; vos tik atitinkami nesąmonin- 
gi procesai virsta sąmoningais, simptomas turi išnykti. Tur- 
būt dabar jau numanote galimos terapijos būdą, numanote, 
kaip galima panaikinti simptomus. Šiuo būdu Breueris iš tie- 
sų išgydė, t. y. išvadavo nuo simptomų savo isterišką pacientę; 
jis atrado techniką, leidusią jai suvokti nesąmoningus proce- 
sus, kuriuose glūdėjo simptomo prasmė, ir simptomai išnyko. 


Šis Breuerio atradimas nebuvo abstraktaus mąstymo rezul- 
tatas; tai sėkmingo stebėjimo rezultatas, gautas tik dėl ligonės 
geranoriškumo. Nesikamuokite, mėgindami suprasti jį remda- 
miesi kokiais nors kitais jums jau žinomais dalykais; šį atradi- 
mą turėtumėte laikyti nauju fundamentaliu faktu, kuris padės 
mums daug ką paaiškinti. Tad leiskite tą patį dar kartą pasa- 
kyti kitais žodžiais. 


Simptomas atsiranda kaip kažkokio kito proceso pakaita- 
las [Ersatz|, tokio proceso, kuris pats negalėjo pasireikšti. Nor- 
maliai vykdami tam tikri psichiniai procesai būtų tapę priei- 
nami sąmonei. Bet atsitiko kitaip, ir todėl tuos nutrauktus, 
kažkaip sutrikdytus, nesąmoningais likusius procesus atspin- 
di simptomas. Vadinasi, įvyko savotiškas pakeitimas; jei pa- 
vyktų anuliuoti šį pakeitimą, neurozinių simptomų terapija ir 
būtų atlikusi savo užduotį. 


Breuerio atradimas tebėra psichoanalitinės terapijos pagrin- 
das. Visi vėlesni tyrinėjimai patvirtino teiginį, kad simptomai 
išnyksta įsisąmoninus jų nesąmoningas prielaidas, nors keis- 
čiausios ir neįtikimiausios komplikacijos lydi bet kokį mėgini- 
mą praktiškai pasinaudoti šiuo teiginiu. Mūsų terapija paveiki 
tuo, kad nesąmoningus reiškinius ji paverčia sąmoningais, ir 
paveiki tik tiek, kiek įstengia įgyvendintį šį virsmą. 


Dabar kiek nukrypsime, idant nepamanytumėte, kad tera- 
pinis darbas labai lengvas. Juk šitaip samprotaudami teigiame, 

kad neurozė atsiranda dėl savotiško neišmanymo, dėl psichinių 
procesų, kuriuos reikėtų žinoti, nežinojimo. Tai labai prime- 
na garsųjį Sokrato mokymą, pasak kurio net ydos atsirandan- 
čios dėl nežinojimo. Bet patyrusiam psichoanalitikui paprastai 
nesunku atspėti, kokie ligonio potroškiai liko nesąmoningi. 
Todėl pasakęs ligoniui tai, ką žino pats, šitaip išvaduodamas 
ligonį nuo nežinojimo, psichoanalitikas nesunkiai galėtų jį iš- 
gydyti. Taip atsiskleistų bent viena neįsisąmonintos simpto- 
mo prasmės dalis; apie antrąją jos dalį - simptomo ryšį su ligonio 
išgyvenimais — gydytojas ne ką tegali pasakyti, nes tų išgyve- 
nimų nežinodamas jis turi laukti, kol ligonis juos prisimins ir 
jam pasakys. Bet ir šiuo atveju kartais įmanoma atrasti šiokių 
tokių pakaitalų. Pvz., galime pasiteirauti ligonio giminaičių 
apie tai, kąjis išgyveno, ir dažnai šie įstengia prisiminti jį trau- 
mavusius įvykius, kartais net tokius, kurių nežino pats ligo- 
nis, nes jie įvyko ankstyvaisiais jo gyvenimo metais. Sujungę 
abudu metodus galėtume tikėtis per trumpą laiką ir nedidelė- 
mis pastangomis įveikti patogeninį nežinojimą. 


O, kad taip būtų! Štai čia patiriame tai, ko pradžioje visai 
nesitikėjome. Pasirodo, kad žinojimas žinojimui nelygu, kad 
esama įvairių žinojimo rūšių, kurios anaiptol nėra psicholo- 
giškai lygiavertės. II y a fagots et fagots*, - kartą pasakė Moliė- 
re'as. Gydytojo žinojimas netapatus ligonio žinojimui, jo po- 
veikis visiškai kitoks. Gydytojas nieko nepasieks žodžiais per- 
duodamas savo žinojimą ligoniui. Ne, taip sakydami nebūsi- 
me visiškai teisūs. Jam nepavyks pašalinti simptomų, bet jis 
pradės analizę, ir pirmasis jos požymis greičiausiai bus prieši- 
nimasis. Tokiu atveju ligonis sužinos tai, ko iki tol nežinojo, — 
savo simptomo prasmę, - bet žinos apie ją tiek pat mažai, kaip 
ir anksčiau. Žodžiu, patiriame, kad yra keletas nežinojimo rū- 
šių. Kad įžvelgtume skirtumą tarp jų, turime pagilinti savo 
psichologines žinias. Bet visgi neklystame teigdami, kad 


* Daiktas daiktui nelygu (pranc.) - Vert. 

simptomai išnyksta sužinojus jų prasmę. Tereikia tik pridurti, 
kad žinojimas turi remtis vidine ligonio permaina, įvykstančia 
tik atliekant tikslingą psichinį darbą. Problemas, su kuriomis 
čia susiduriame, netrukus apibendrinę aptarsime kaip simpto- 
mų susidarymo dinamiką. 


Ponai! Dabar turiu paklausti, ar ne per daug sudėtinga ir 
neaišku tai, ką jums kalbu? Ar negluminu jūsų, taip dažnai at- 
mesdamas ankstesnius teiginius, juos apribodamas, pradėda- 
mas plėtoti mintį ir vėl jos atsisakydamas? Labai gaila, jei taip 
yra. Bet aš itin nemėgstu suprastinimų tiesos sąskaita, be to, 
nesu nusiteikęs prieš tai, kad susidarytumėte bendrą įspūdį apie 
mūsų aptariamo objekto įvairiapusiškumą bei vidinius jo są- 
ryšius, ir nemanau, kad pakenksiu kiekvienu klausimu pa- 
teikdamas kiek daugiau žinių, neijūs galite tuo momentu pa- 
naudoti. Žinau, kad tai, ką pateiki, kiekvienas klausytojas ar 
skaitytojas mintyse apdoroja, sutrumpina, suprastina ir atsi- 
renka, ką norėtų įsiminti. Matyt, iš dalies teisinga, kad juo 
turiningesnė buvo medžiaga, juo daugiau jos lieka atmintyje. 
Norėčiau tikėti, kad visi antraeiliai priedai nesutrukdė jums 
aiškiai suprasti, kas esminga kalbant apie simptomų prasmę ir 
nesąmoningumo sritį bei jų tarpusavio ryšį. Tikriausiai supra- 
tote ir tai, kad toliau sieksime dviejų tikslų: stengsimės sužino- 
ti, kaip žmonės suserga, kaip atsiranda neurotiška gyvenimo 
nuostata (tai klinikinė problema) ir, antra vertus, kaip neurozė 
sąlygoja liguistų simptomų vystymąsi (tai psichikos dinami- 
kos problema). Ir abi šios problemos turi kažkur susieiti. 


Šiandien neketinu toliau plėtoti šios temos, bet dar turime 
laiko, todėl norėčiau atkreipti jūsų dėmesį į vieną aptartųjų pa- 
vyzdžių ypatybę, kurios reikšmę įstengsime tinkamai įvertinti 
ateityje, —- į atminties spragas arba amnezijas. Girdėjote, kad 
psichoanalitinio gydymo užduotį galime nusakyti tokia formu- 
le: visus nesąmoningus patogeninius procesus reikia paversti 
sąmoningais. Tikriausiai nustebsite sužinoję, kad šią formulę 


258 BENDROJI NEUROZIŲ TEORIJA 


galime pakeisti kita: reikia užpildyti visas ligonio atminties 
spragas, pašalinti jo amnezijas. Tai reikštų tą pati. Vadinasi, 
teigiame, kad ligonio amnezijos yra labai reikšmingos formuo- 
jantis ligos simptomams. Bet prisiminę pirmąjį mūsų analizuotą 
atvejį sakysite, kad šitaip vertinti amnezijas neturime teisės. 
Ligonė nepamiršo scenos, su kuria siejasi jos įkyrusis veiks- 
mas, priešingai, ta scena gyva jos atmintyje, be to, prie šio simp- 
tomo atsiradimo neprisidėjo ir jokie kiti pamiršti dalykai. Mū- 
sų antrosios pacientės, įkyrųjį ceremonialą kartojančios mergi- 
nos, atveju aplinkybės visiškai analogiškos, nors ir ne tokios 
aiškios. Ir ji nepamiršo, kaip elgėsi ankstyvaisiais vaikystės me- 
tais, nepamiršo, kad reikalaudavo palikti atviras duris tarp sa- 
vo kambario ir tėvų miegamojo, kad išvijo motiną iš jos vietos 
lovoje; ji atsimena tai labai aiškiai, nors ir dvejodama, nenoromis. 
Keista čia tik tai, kad pirmoji pacientė, begalę kartų atlikusi 
įkyrųjį veiksmą, nė karto nepastebėjo, jog jis primena išgyve- 
nimą po pirmosios santuokinės nakties, ir kad ji neprisiminė 
šito išgyvenimo, kai buvo tiesiogiai klausinėjama, kuo moty- 
vuotas jos įkyrusis veiksmas. Tą patį galime pasakyti ir apie 
merginą, kurios ceremonialas bei dingstys jį atlikti susiję su 
tomis pačiomis, kas vakarą pasikartojančiomis aplinkybėmis. 
Abiem atvejais jokios amnezijos, jokios prisiminimų spragos 
nėra, nutrūkęs tik ryšys, kuris leistų atkurti reikiamus prisimi- 
nimus, leistų jiems vėl išnirti. Tokio atminties sutrikimo pa- 
kanka, kad atsirastų įkyriųjų būsenų neurozė, bet ne isterija. 
Pastarajai neurozei būdingos itin didelės amnezijos. Paprastai 
analizuodamas kiekvieną atskirą isterijos simptomą užtinki iš- 
tisą grandinę gyvenimo įspūdžių, kuriuos ligonis palaipsniui 
prisimena ir apibūdina kaip seniai užmirštus. Ši grandinė sie- 
kia ankstyviausius gyvenimo metus, todėl galime sakyti, kad 
isterinė amnezija yra tiesioginis infantilios amnezijos tęsinys, 
tos amnezijos, kuri gaubia mūsų, normalių žmonių, psichikos 
gyvenimo pradžią. Antra vertus, nustembame sužinoję, kad li- 
gonis gali užmiršti ir paskutinius išgyvenimus, kad amnezija 
pagraužia, jeigu visiškai nepraryja, kaip tik tai, dėl ko atsirado 

arba suaktyvėjo liga. Nesenų prisiminimų visuma netenka svar- 
bių detalių, kartais jos pakeičiamos išgalvotomis. Beveik visa- 
da tik prieš pat analizės pabaigą išnyra tam tikri nesenų išgy- 
venimų prisiminimai, iki tol buvę nepasiekiami ir palikdavę 
ryškias spragas bendrame prisiminimų kontekste. 


Minėjome, kad tokie prisiminimų gebos sutrikimai būdingi 
isterijai, be to, jokio pėdsako atmintyje nepaliekančios būsenos 
gali būti tiesiog šios ligos simptomas (isteriniai priepuoliai). 
Jeigu kitaip yra įkyriųjų būsenų neurozės atveju, tai gal būsite 
linkę padaryti išvadą, kad šios amnezijos tėra psichologinė is- 
terinio pokyčio ypatybė, o ne bendras visų neurozių bruožas. 
Šis skirtumas tarp abiejų neurozių neatrodys toks reikšmingas, 
jei atsižvelgsime į tokius samprotavimus. Susitarėme, kad simp- 
tomo „prasme“ laikysime du veiksnius: tai, iš kur randasi simp- 
tomas, ir kurlink jis veda, t. y. simptomą sukėlusius įspūdžius 
bei išgyvenimus ir tuos tikslus, kuriems jis tarnauja. Vadina- 
si, išoriniai įspūdžiai, kažkada būtinai sąmoningai suvokti, o 
paskui užmiršti, tapę nesąmoningais, nusako simptomo kil- 
mę. Tačiau simptomo tikslas, jo ketinimas - tai endopsichinis 
procesas, kuris gal ir suvokiamas pradžioje, bet ne mažiau 
tikėtina, kad jis niekada neįsisąmoninamas iš karto ir ilgai pasi- 
lieka nesąmoningumo srityje. Todėl nelabai svarbu, ar am- 
nezija užgriebė ir tuos pradinius išgyvenimus, dėl kurių atsirado 
simptomas, kaip nutinka isterijos atveju; simptomo priklau- 
somybę nuo nesąmoningumo srities sąlygoja simptomo tiks- 
las, ketinimas, kuris nuo pat pradžių gali būti nesąmoningas, 
ir ši priklausomybė įkyriųjų būsenų neurozei būdinga ne ma- 
žiau negu isterijai. 


Bet, šitaip sureikšminę nesąmoningumo srities vaidmenį psi- 
chikos gyvenime, iššaukėme pačias pikčiausias psichoanalizės 
kritikos dvasias. Nesistebėkite tuo ir netikėkite, kad priešina- 
masi tik dėl to, kad nesąmoningumo sritis sunkiai suvokiama, 
ar dėl to, kad santykinai sunku gauti jos egzistavimą patvirti- 

nančių duomenų. Manau, kad priešinimosi priežastys kur kas 
gilesnės. Amžiams bėgant naiviai Žmonijos savimeilei moks- 
las sudavė du sunkius smūgius. Pirmąjį - paskelbęs, kad mūsų 
žemė nėra Visatos centras, kad ji tėra mažytė neįsivaizduoja- 
mo dydžio pasaulinės sistemos dalelė. Šį smūgį siejame su Ko- 
pernikus'o vardu, nors panašias pažiūras skelbė jau Aleksand- 
rijos mokslininkai. Antrąjį smūgį Žmonija patyrė tada, kai bio- 
loginiai tyrinėjimai paneigė privilegijuotąjį Žmogaus tvėrimą, 
parodė, kad žmogus kilęs iš gyvūnų pasaulio ir negali atsikra- 
tyti savo gyvūniškos prigimties. Įveikę aršiausią amžininkų pa- 
sipriešinimą jau mūsų laikais šį perkainojimą atliko Ch. Dar- 
winas, Wallace'as ir jų pirmtakai. Bet trečią, patį skaudžiausią 
smūgį žmogaus didybės manijai suduos šiandieniniai psicho- 
loginiai tyrinėjimai, liudijantys, kad Ego nėra net savojo būsto 
šeimininkas, kad jis turi pasitenkinti apgailėtinomis žiniomis 
apie nesąmoningus savo psichikos gyvenimo vyksmus. Mes, 
psichoanalitikai, nesame nei pirmieji, nei vieninteliai, paskel- 
bę šitą kvietimą susimąstyti. Tačiau, matyt, kaip tik mums lemta 
kuo energingiausiai jį ginti ir patvirtinti visiems suprantamais 
faktais. Dėl to mūsų mokslas susilaukė visuotinio priešinimo- 
si, tokio priešinimosi, kai visiškai nepaisoma akademinio man- 
dagumo, kai opozicija atsižada bet kokios nepartinės logikos; 
pridursime, kad šio pasaulio ramybę sudrumstėme dar ir ki- 
taip, - netrukus jūs patys tuo įsitikinsite. 

Devyniolikta paskaita 


Priešinimasis 17 išstumimas 


Ponios ir ponai! Kad geriau suprastume neurozes, mums rei- 
kia naujos patirties, ir ši bus dvejopa. Bet abiem atvejais tai 
labai keista ir visiškai netikėta patirtis. Išklausę pernykštes pa- 
skaitas, jūs jau esate pakankamai tam pasiruošę. 


Pirma: ligonis, kurį imamės gydyti, kurį stengiamės išva- 
duoti nuo liguistų simptomų, atsako mums stipriu, atkakliu, 
visą gydymo laikotarpį trunkančiu priešinimusi [Widerstand]. 
Tai labai keistas faktas, tad neturėkime pernelyg didelių vilčių, 
kad juo bus patikėta. Ligonio giminaičiams geriausia apskri- 
tai nieko neužsiminti, nes jie būtinai pamanys, kad išsisuki- 
nėjame siekdami pateisinti ilgą gydymo trukmę ar nesėkmin- 
gą jo baigtį. Be to, ir ligonis visus šio priešinimosi fenomenus 
pateikia nesuvokdamas, jog priešinasi, ir didžiule sėkme lai- 
kome, jei mums pavyksta pasiekti bent jau tai, kad jis suvokia 
šitą priešinimąsi ir atsižvelgia į jį. Tik pamanykite, ligonis, ku- 
ris taip kamuojasi dėl savo simptomų ir verčia kamuotis arti- 
muosius, ligonis, pasiryžęs paaukoti galybę laiko, pinigų, jėgų, 
pasiryžęs įveikti save, kad tik išsivaduotų nuo tų simptomų, — 
tas pats ligonis priešinasi gelbėtojui, skatindamas savo ligą. 
Koks neįtikėtinas teiginys! Bet tai tiesa, o į priekaištus, jog tai 
neįtikėtina, tegalime atsakyti, kad gyvenime pasitaiko analo- 
giškų atvejų, kad kiekvienas, dėl nepakeliamo dantų skausmo 
kreipęsis į dantų gydytoją, tikriausiai stvėrė jį už rankos, kai 
šis su replėmis artėjo prie skaudančio danties. 

Ligonių priešinimasis būna labai įvairus, dažnai jis sun- 
kiai apčiuopiamas, be to, nuolat keičia savo raiškos formas. 
Todėl gydytojas turi būti atsargus ir ne itin patiklus. Juk psi- 
choanalitinėje terapijoje naudojame tą pačią techniką, su ku- 
ria susipažinote, kai aiškinome sapnus. Mes siūlome ligoniui 
ramios savistabos aplinkybėmis nesileidžiant į apmąstymus 
išvardyti visus vidinius potyrius - jausmus, mintis, prisimi- 
nimus - tokia tvarka, kokia jie išnyra. Kartu primygtinai rei- 
kalaujame nepasiduoti, jei kiltų noras rinktis ar nutylėti kokią 
nors tų minčių, nesvarbu, koks būtų šio noro motyvas: ar kad 
tos mintys pernelyg nemalonios arba netaktiškos, jog jas išsaky- 
tum, ar kadjos pernelyg nereikšmingos, tiesiog pašalinės, ar kad 
jos beprasmės, todėl išvis nevertos minėti. Raginame ligonį ste- 
bėti tik savo sąmonės paviršių, nekritikuoti to, ką jis čia aptin- 
ka, ir įtikinėjame, kad gydymo sėkmė, o labiausiai jo trukmė 
priklausysianti nuo jo sąžiningumo laikantis šios techninės psi- 
choanalizės taisyklės. Naudodami sapnų aiškinimo techniką 
jau patyrėme, kad kaip tik tos mintys, dėl kurių kyla minėti 
prieštaravimai ir abejonės, dažniausiai ir yra toji medžiaga, per 
kurią mums atsiskleidžia nesąmoningumo sritis. 


Reikalaudami laikytis šios pagrindinės techninės taisyklės 
pradžioje pasiekiame tik tai, kad visas priešinimasis nukryps- 
ta įją. Ligonis kaip beįmanydamas stengiasi ją apeiti. Kartais 
jis teigia, kad jam nieko neateina į galvą, kartais - kad užgriū- 
va tiek daug visko, jog jis tiesiog nieko nespėja suvokti. Paskui 
nemaloniai nustebina tai, kad ligonis akivaizdžiai pasiduoda 
tai vienai, tai kitai minėtų abejonių, išsiduodamas ilgomis jo 
šneką pertraukiančiomis pauzėmis. Paklaustas jis prisipažįs- 
ta, kad kažko tikrai negali pasakyti, nes gėdijasi, ir šis motyvas 
verčia jį nepaisyti duoto pažado. Vienąsyk jis nepasako, kas 
jam ateina į galvą, nes tai susiję ne su juo, o su kitu asmeniu. 
Kitąsyk, anot jo, tai tikrai pernelyg nesvarbu, kvaila ir bepras- 
miška; juk aš nemanęs, kad jis turi kreipti dėmesį į tokias min- 
tis. Variacijos šia tema tiesiog neaprėpiamos, tad esi priverstas 

nuolat prieštarauti ir aiškinti, kad sakyti viską, vadinasi, iš tik- 
rųjų sakyti viską. 


Vargu ar pasitaiko tokių ligonių, kurie nemėgintų rezervuoti 
sau kokio kampo, neįsileisdami į jį gydytojo. Antai vienas vy- 
riškis, bene inteligentiškiausias iš mano pacientų, ištisas savai- 
tes slėpė intymų meilės ryšį ir sakė manęs, jog; ši istorija yra jo 
asmeninis reikalas, kai liepiau pasiaiškinti, kodėl jis pažeidęs 
šventąją taisyklę. Aišku, kad analitinis gydymas visiškai nesi- 
derina su tokia prieglobsčio teise. Pamėginkite padaryti išimtį 
ir paskelbkite, kad negalima nieko suimti Vienos Aukštajame 
turguje ar, tarkim, šv. Stepono bažnyčioje, o paskui pabandy- 
kite sulaikyti kokį nors garsų nusikaltėlį. Jūs rasite jį kaip tik 
šiame prieglobstyje, ne kur kitur. Kartą ryžausi padaryti išimtį 
vienam objektyviai labai pajėgiam pacientui, tarnyboje davu- 
siam priesaiką, draudžiančią kalbėti su pašaliniais apie tam tik- 
rus dalykus. Jis buvo patenkintas gydymu, bet aš - toli gražu 
ne; nusprendžiau daugiau niekada nekartoti bandymo tokio- 
mis aplinkybėmis. 


Mūsų techninė taisyklė tampa kone visiškai bevertė, kai įky- 
riųjų būsenų neuroze sergantys pacientai kaip tik į ją nukrei- 
pia savo perdėtą sąžiningumą ir abejones. Baimės kamuojami 
isterikai priveda ją ad absurdum*, pateikdami tik tokias min- 
tis, kurios taip toli nuo to, ko ieškome, kad analizei tiesiog 
nenaudingos. Bet nesiruošiu su jumis aptarinėti šių techninių 
sunkumų. Ryžtu ir atkaklumu priešinimąsi galiausiai pavyks- 
ta įveikti, ligonis ima šiek tiek laikytis pagrindinės taisyklės, 
ir jo priešinimasis nukrypsta į kitą sritį. Tai jau intelektinis 
priešinimasis: ligonis grumiasi, griebdamasis įvairiausių ar- 
gumentų, pasitelkdamas visus analitinių teorijų sunkumus ir 
tuos neįtikėtinus teiginius, kuriuos jose gali aptikti norma- 
lus, bet neinformuotas protas. Tokiu atveju išgirstame, kaip 


* Prie absurdo (lot.). - Vert. 

vienas balsas pateikia prieštaravimus ir kritiką, kurie moksli- 
nėje literatūroje paprastai skamba choru. Kaip tik todėl nieko 
naujo nepatiriame, klausydamiesi nespecialistų prieštaravi- 
mų. Tai tikra audra stiklinėje. Bet su pacientu galime pakal- 
bėti; paaiškėja, jog jis mielai sutiktų, kad jį pamokytume, 
painformuotume, paneigtume jo teiginius, nurodytume litera- 
tūrą, kuri padėtų jam toliau lavintis. Jis pasiruošęs tapti psi- 
choanalizės šalininku su sąlyga, kad asmeniškai jo paties 
psichoanalizė pasigailės. Bet mes žinome, kad tai tik prie- 
šinimasis, nukrypimas nuo mūsų specialių uždavinių, todėl 
netenkiname šio smalsumo. Ypatingos priešinimosi taktikos 
galime tikėtis iš įkyriųjų būsenų kamuojamo neurotiko. To- 
kiu atveju analizė dažniausiai vyksta nekliudoma, tad ilgai- 
niui vis labiau aiškėja jo ligos mįslės, bet galiausiai imi stebėtis, 
kodėl šio aiškumo nelydi praktinė pažanga, kodėl simptomas 
nė kiek nesilpnėja. Tada pasirodo, kad priešinimasis čia dangs- 
tomas abejone, ir šitaip sėkmingai žlugdomos mūsų pastan- 
gos. Ligonis pasakė sau daugmaž taip: viskas labai puiku ir 
įdomu. Mielai pažiūrėsiu, kas bus toliau. Mano liga labai pa- 
sikeistų, jeigu tai būtų tiesa. Bet aš netikiu, kad tai tiesa, o kol 
netikiu, tol mano ligos tai visiškai neliečia. Gali praeiti nema- 
ža laiko, kol pats suvoki šią santūrią laikyseną, o tada prasi- 
deda lemiama kova. 


Intelektinis priešinimasis nėra pats baisiausias, jį visada įvei- 
ki. Bet net formaliai vykdydamas analizės reikalavimus pacien- 
tas sugeba priešintis taip, kad vienas sunkiausių techninių psi- 
choanalizės uždavinių ir yra šio priešinimosi įveikimas. Užuot 
prisiminęs, jis atkuria tokias savo gyvenimo nuostatas ir to- 
kius jausmus, kuriuos, pasinaudodamas vadinamuoju „per- 
kėlimu“ [Ūbertragung|], gali nukreipti prieš gydytoją ir gy- 
dymą. Jei ligonis vyras, tai perkėlimo pagrindas paprastai yra 
jo santykiai su tėvu, kurio vaidmenį jis dabar primeta gydyto- 
jui; tokiu atveju ligonio priešinimasis reiškiasi asmeninio ir inte- 
lektinio savarankiškumo siekiu, garbėtroška, kurios pirmutinis 

tikslas kažkada buvo pamėgdžioti tėvą ar jį pranokti, nenoru 
antrąsyk gyvenime užsikrauti dėkingumo naštą. Kartais susi- 
daro įspūdis, kad siekdamas parodyti, jog gydytojas klysta, siek- 
damas, jog jis pasijustų bejėgis, nugalėtas, ligonis visiškai atsi- 
žada kur kas labiau verto tikslo: įveikti ligą. Švelnus, erotiškai 
nuspalvintas perkėlimas į gydytoją būdingas moterims, kurios 
meistriškai naudojasi juo priešinimosi tikslams. Kai šis polinkis 
pasiekia tam tikrą ribą, jas nustoja dominti aktualios gydymo 
aplinkybės, jos nesilaiko nė vieno iš pradžioje prisiimtų įsipa- 
reigojimų, asmeniniai santykiai su gydytoju blogėja dėl nuolati- 
nio pavydo bei kartėlio išgirdus neišvengiamą, nors ir atsargiai 
ištartą neigiamą atsakymą, ir analizė nukenčia, praradusi vieną 
iš galingiausių varomųjų jėgų. 


Tokio priešinimosi negalime vertinti vienpusiškai. Iš jo gau- 
ni tiek daug svarbios medžiagos apie ligonio praeitį, be to, ji 
taip įtikimai atkuriama, kad lanksčia technika nukreipus prie- 
šinimąsi reikiama linkme jis gali tapti puikiausia analizės at- 
rama. Dėmesio verta tai, kad pradžioje ši medžiaga visada 
naudojama priešinimuisi, kad pirmiausia pateikiama gydy- 
mui nepalankijos dalis. Kitaip tariant, siekiamiems pokyčiams 
ligonis priešinasi savo charakterio ypatybėmis, savo Ego 
nuostatomis. Kartu sužinai, kaip šios charakterio ypatybės at- 
sirado neurozės aplinkybėmis, reaguojant į tų aplinkybių ke- 
liamus reikalavimus, ir pastebi tokius charakterio bruožus, ku- 
rie šiaip išvis nepasireiškia arba reiškiasi kur kas silpniau ir 
kuriuos galima pavadinti latentiniais. Be to, neturėtumėte pa- 
manyti, kad tokį priešinimąsi laikome nenumatyta grėsme mū- 
sų analitiniam darbui. Ne, mes žinome, kad jis neišvengiamai 
turi pasireikšti; mes nepatenkinti tik tuo atveju, jei nesukelia- 
me pakankamai ryškaus priešinimosi ir negalime jo paaiškinti 
ligoniui. Taip, galiausiai suprantame, kad analizė iš esmės pa- 
vyksta tik įveikus šį priešinimąsi, kad tik atlikę šitą mūsų dar- 
bo dalį galime būti tikri, jog kažką pasiekėme. 

Pridurkime dar tai, kad mėgindamas sutrukdyti gydymą li- 
gonis naudojasi kiekvienu pasitaikančiu atsitiktinumu, kiek- 
vienu dėmesį nukreipiančiu išoriniu įvykiu, kiekvienu prieš 
analizę nukreiptu autoritetingo jo aplinkos žmogaus išpuoliu, 
kiekvienu atsitiktiniu arba neurozę komplikuojančiu organi- 
niu susirgimu, pridurkime, kad net pagerėjusi jo būsena gali 
tapti motyvu sumažinti pastangas, - ir susidarysime apytikslį, 
bet anaiptol ne išsamų vaizdą, su kokiomis priešinimosi for- 
momis ir priemonėmis susiduriame analizuodami. Privalėjau 
taip išsamiai aptarti šią problemą, nes mūsų dinaminis po- 
žiūris į neurozes kaip tik ir remiasi šia patirtimi, tuo, kad neu- 
rotikai priešinasi jų simptomų panaikinimui. Pradžioje ir 
Breueris, ir aš psichoterapiją grindėme hipnoze; gydydamas 
savo pirmąją pacientę Breueris visada pasitelkdavo hipnozi- 
nę būseną; šiuo atžvilgiu iš pradžių buvau jo sekėjas. Prisipa- 
žįstu, kad toks darbas buvo ir lengvesnis, ir malonesnis, be 
to, spartesnis. Deja, rezultatai buvo permainingi ir trumpa- 
laikiai, todėl galiausiai hipnozės atsisakiau. Paskui supratau, 
kad neįmanoma buvo suprasti negalavimų dinamikos tol, kol 
naudojomės hipnoze. Pati hipnozės būsena trukdė gydytojui 
suvokti, kad egzistuoja priešinimasis. Išlaisvindama tam tik- 
rą sritį analitiniam darbui, hipnozė nustumdavo priešinimąsi 
į antrą planą; susikaupęs šios srities paribiuose jis tapdavo ne- 
perprantamas, panašiai kaip abejonė įkyriųjų būsenų neuro- 
zės atveju. Todėl galiu teisėtai sakyti, kad tikroji psichoanalizė 
prasidėjo atsisakius hipnozės pagalbos. 


Bet jei taip svarbu konstatuoti priešinimąsi, turbūt galime 
ir atsargiai paabejoti: ar nesielgiame pernelyg lengvabūdiškai 
visur įžvelgdami priešinimąsi? Gal kai kuriais neurozių atve- 
jais asociacijos tikrai nekyla dėl kitų priežasčių, gal mūsų 
prielaidas neigiančių argumentų turinys tikrai vertas dėme- 
sio, ir klystame laikydami priešinimusi ir atmesdami pacien- 
tų pateikiamą intelektinę kritiką. Bet, gerbiamieji, mes ne pro- 
bėgšmais padarėme tokią išvadą. Kiekvieną kritišką pacientą 

galėjome stebėti, kai jis pradėjo priešintis ir kai nustojo tai da- 
ręs. Priešinimosi intensyvumas kinta per visą gydymo proce- 
są; jis didėja artėjant prie naujos temos, būna stipriausias, kai 
jos tyrimas pasiekia kulminaciją, ir visiškai išnyksta užbaigus 
temą. Be to, viso įmanomo priešinimosi niekada nepatirsime, 
nebent padarytume ypatingą techninę klaidą. Žodžiu, nesyk 
įsitikinome, kad tas pats žmogus analizės metu daugybę kartų 
tai atsisako kritiškos nuostatos, tai vėl jos griebiasi. Jis tampa 
itin kritiškas, jei kyla grėsmė, kad jo sąmonei atsiskleis naujas, 
itin nemalonus nesąmoningos medžiagos fragmentas; jei anks- 
čiau jis daug ką suprato ir priėmė, tai dabar visa tai tiesiog 
išgaruoja; siekdamas bet kokia kaina priešintis, pacientas gali 
atrodyti kaip afektyvus silpnaprotis. Bet jis vėl atgauna nuo- 
voką ir darosi supratingas, jei mums pavyksta padėti jam įveikti 
šį naują priešinimąsi. Vadinasi, jo kritika nėra savarankiška, 
pagarbos verta funkcija, ji tėra jo afektyvių nuostatų įrankis ir 
kyla dėl priešinimosi. Ligonis gali labai sąmojingai gintis ir būti 
labai kritiškas, jeigu jam kas nors nepatinka; priešingu atveju 
jis gali būti pernelyg patiklus. Tikriausiai mes visi nedaug nuo 
jo skiriamės; jo intelekto priklausomybė nuo afektų taip ryš- 
kiai atsiskleidžia tik todėl, kad analizuodami jį tiesiog užspei- 
čiame į kampą. 


Kaip vertiname faktą, kad ligonis taip energingai priešina- 
si, neleisdamas panaikinti jo ligos simptomų ir atkurti norma- 
lią psichinių procesų tėkmę? Sakome sau, kad čia veikia stip- 
rios jėgos, trukdančios pakeisti ligonio būseną; greičiausiai tai 
tos pačios jėgos, kurios kažkada priverstinai šią būseną sukė- 
lė. Kažkas vyko formuojantis simptomams, ir dabar mes gali- 
me tai rekonstruoti, pasirėmę savo patirtimi atskleidžiant 
simptomus. Iš Breuerio stebėjimų jau Žinome: būtina simpto- 
mo egzistavimo sąlyga yra ta, kad kažkoks psichinis procesas 
nesibaigė normaliai, negalėjo tapti sąmoningas. Simptomas 
pakeičia tai, kas neįvyko. Dabar jau žinome, kurioje vietoje 
veikė minėtosios jėgos. Reikėjo labai spyriotis, kad aptariamas 

psichinis procesas neprasiskverbtų iki sąmonės; tad jis liko 
nesąmoningas. Būdamas nesąmoningas jis buvo pakankamai 
galingas, kad sukurtų simptomą. Analitinio gydymo metu vėl 
patiriame tą patį spyriojimąsi, dabar trukdantį nesąmoningus 
procesus paversti sąmoningais. Tai jaučiame kaip ligonio prie- 
šinimąsi. Patogeninį procesą, kurį išduoda priešinimasis, pa- 
vadinsime išstūmimu [Verdrūngung). 


Dabar reikėtų kiek aiškiau įsivaizduoti išstūmimo proce- 
są. Jis yra simptomų atsiradimo sąlyga, antra vertus, nežino- 
me nieko panašaus į šį procesą. Jei paimsime, pvz., kokį nors 
impulsą, psichinį procesą, galintį virsti veiksmu, tai aišku, kad 
šio impulso galima atsisakyti, - tokią procedūrą vadiname at- 
metimu ar pasmerkimu. Šitaip impulsas netenka savo ener- 
gijos, tampa bejėgis, bet gali išlikti kaip prisiminimas. Jo liki- 
mas sprendžiamas kontroliuojant Ego. Visiškai kitaip bus, jei 
įsivaizduosime, kad tas pats impulsas išstumiamas. Tokiu at- 
veju jis išsaugotų savo energiją ir, antra vertus, nepaliktų jo- 
kio prisiminimo; be to, išstūmimo procesas vyktų Ego nepa- 
stebimas. Vadinasi, šiuo palyginimu nė kiek nepriartėjame 
prie išstūmimo esmės. 


Noriu pateikti jums tuos teorinius vaizdinius, kurie vienin- 
teliai pravertė, kad išstūmimo sąvoka būtų labiau apibrėžta. 
Tai būtina pirmiausia tam, kad žodis „nesąmoningas“ įgautų 
ne vien grynai deskriptyvią, bet ir sisteminę reikšmę, t. y. kad 
psichinio proceso sąmoningumą ar nesąmoningumą ryžtumės 
laikyti tik viena jo savybių, be to, nebūtinai vienareikšme. Jei 
procesas liko nesąmoningas, tai galbūt sąmoningumo stygius 
tėra jį ištikusio likimo ženklas, bet ne pats likimas. Norėdami 
įsivaizduoti patį likimą, tarkime, kad kiekvienas psichinis pro- 
cesas - išskyrus vieną išimtį, kurią aptarsime vėliau, - pirmiau- 
sia egzistuoja nesąmoningoje stadijoje ar fazėje ir tik iš šios per- 
eina į sąmoningą fazę, panašiai kaip nufotografuotas vaizdas 
pradžioje yra negatyvas, o paskui per pozityvų procesą virsta 


XIX. PRIEŠINIMASIS IR IŠSTŪMIMAS 269 


tikru vaizdu. Bet ne kiekvienas negatyvas virsta pozityvu, ir 
taip pat nebūtina, kad kiekvienas nesąmoningas psichinis pro- 
cesas virstų sąmoningu. Kitaip tariant, iš pradžių procesas pri- 
klauso psichinei nesąmoningumo sistemai [psychisches System 
des Unbewufšten] ir tam tikromis aplinkybėmis gali pereiti į 
psichinę sąmoningumo sistemą [System des Bewufšten]. 


Pats grubiausias ir patogiausias būdas įsivaizduoti šias sis- 
temas yra erdvinis. Palyginkime nesąmoningumo sistemą su 
didžiuliu prieškambariu, kuriame kaip atskiros būtybės knibž- 
da įvairūs psichiniai impulsai. Prie šio prieškambario šliejasi 
kitas, siauresnis kambarys, tarsi svetainė, kuriame yra sąmo- 
nė. Bet ant slenksčio tarp šių dviejų patalpų stovi sargas, kuris 
kiekvieną psichinį impulsą patikrina, cenzūruoja ir, jei šis jam 
nepatinka, neįleidžia į svetainę. Iš karto aišku, kad nelabai svar- 
bu, ar atskirą psichinį impulsą sargas nuveja tiesiog nuo slenks- 
čio, ar gena jį atgal iš svetainės. Tai priklauso tik nuo sargo 
budrumo ir nuo to, ar laiku jis tą impulsą atpažino. Remda- 
miesi šiuo palyginimu galime toliau vystyti savo nomenkla- 
tūrą. Būdama kitame kambaryje sąmonė nepasiekia prieškam- 
baryje esančių psichinių impulsų; taigi pradžioje jie turi būti 
nesąmoningi. Tie iš jų, kurie pasiekė slenkstį ir buvo sargo 
atstumti, negali prasiskverbti iki sąmonės; juos vadiname iš- 
stumtais [verdrangt). Bet ir tie, kuriuos sargas įleido per slenks- 
tį, nebūtinai iškart tapo sąmoningi; jie gali tapti tokiais tik 
atkreipę į save sąmonės dėmesį. Todėl antrąją patalpą turime 
teisę pavadinti ikisągmoningumo [des Vorbewufšten] sistema. To- 
kiu atveju įsisąmoninimo [Bewufštwerden] sąvoka išsaugo sa- 
vo grynai deskriptyvią prasmę. Tai, kad koks nors psichinis 
impulsas yra išstumtas, reiškia, kad sargas jo neįleidžia iš ne- 
sąmoningumo į ikisąmoningumo sistemą. Tai tas pats sargas, 
kurįjau pažįstame kaip priešinimąsi, patiriamą, kai analitiškai 
gydydami mėginame panaikinti išstūmimą. 

Žinau, dabar sakysite, kad šie vaizdiniai yra tiek pat gru- 
būs, kiek fantastiški, ir mokslui visiškai nepriimtini. Žinau, kad 
jie grubūs; negana to, žinome ir tai, kad jie neteisingi, be to, jei 
neklystu, jau turime kuo juos pakeisti. Nežinau, ar ir šie pakai- 
talai jums atrodys fantastiški. Kol kas tai tėra pagalbiniai vaiz- 
diniai, kaip anas Ampere'o žmogeliukas, plaukiojantis elektros 
srovėje, ir nereikia jų niekinti, kol jie padeda suprasti stebimus 
faktus. Užtikrinu jus, kad grubioji prielaida apie dvi patalpas, 
sargą ant slenksčio tarp jų bei sąmonę kaip stebėtoją, esantį 
antrojo kambario gale, gana neblogai nusako tikrąją padėtį. Be 
to, norėčiau, jog pripažintumėte, kad mūsų naudojami termi- 
nai - nesąmoningas, ikisąmoningas, sąmoningas - yra kur kas ma- 
žiau klaidinantys ir lengviau pateisinami už kitus siūlomus ar 
naudojamus terminus, kaip antai pasąmoningas [unterbewutst], 
šaliasąmoningas [nebenbewutšt], vidujsąmoningas [binnenbe- 
wulst] ir pan. 


Todėl kur kas svarbesnė man būtų jūsų pastaba, kad toji 
psichikos aparato sąranga, kurią priėmiau norėdamas paaiš- 
kinti neurozinius simptomus, yra visuotinė, taigi turėtų at- 
spindėti ir normalią funkciją. Žinoma, čia jūs teisūs. Dabar 
negalime gilintis į šią išvadą, bet jei studijuodami patologi- 
nes aplinkybes turime vilties išsiaiškinti taip gerai slepiamus 
normalius psichinius procesus, tai mūsų susidomėjimas simp- 
tomų susidarymo psichologija turi labai padidėti. 


Beje, ar nepastebėjote, kuo grįstos mūsų prielaidos apie dvi 
sistemas, jų tarpusavio ryšį bei jų ryšį su sąmone? Sargas tarp 
nesąmoningumo ir sąmoningumo sistemų - tai ne kas kita, kaip 
cenzūra, kuri, kaip matėme, formuoja išreikštąjį sapną. Dienos 
atgarsiai, mūsų pripažinti sapnų sukėlėjai, buvo ikisąmoninga 
medžiaga, kurią naktį, miegant, veikė nesąmoningi ir išstumti 
potroškiai ir kuri kartu su pastaraisiais, pasipildžiusi jų ener- 
gijos, galėjo sudaryti slaptąjį sapno turinį. Nesąmoningumo sis- 
temai spaudžiant ši medžiaga buvo sutirštinta ir perstumta, 

žodžiu, apdorota tokiais būdais, kurie apskritai nebūdingi 
normaliam psichikos gyvenimui, t. y. ikisąmoningumo siste- 
mai, arba pasitaiko tik kaip išimtys. Mūsų požiūriu, abi siste- 
mas ir apibūdina toks jų veiklos būdų skirtumas; santykis su 
sąmone, kuri glaudžiai siejasi su ikisąmoningumo sistema, 
mums buvo tik priklausomybės vienai iš dviejų sistemų žen- 
klas. Sapno negalime pavadinti patologiniu fenomenu; jis ga- 
li pasitaikyti kiekvienam sveikam Žmogui miegant. Tad mūsų 
prielaida apie psichikos aparato struktūrą, leidžianti supras- 
ti ir sapno, ir neurozinių simptomų atsiradimą, turi neginči- 
jamą teisę būti pripažinta ir kalbant apie normalų psichikos 
gyvenimą. 


Tai viskas, ką čia norėjome pasakyti apie išstūmimą. Bet jis 
tėra išankstinė simptomų atsiradimo sąlyga. Žinome, kad simp- 
tomas pakeičia kažką, kas nepasireiškė, nes buvo išstumtas. 
Tačiau anaiptol nepakanka tik konstatuoti išstūmimą, norint 
suprasti, kaip susidaro šis pakaitalas. Nustačius išstūmimo fak- 
tą kyla kiti su šia problema susiję klausimai: kokie psichiniai 
impulsai išstumiami, kokios jėgos tai atlieka ir dėl kokių mo- 
tyvų? Kol kas težinome vieną dalyką. Tirdami priešinimąsi gir- 
dėjome, kad jį sukelia tam tikros Ego jėgos, žinomos ir latenti- 
nės charakterio savybės. Kaip tik šios jėgos atlieka išstūmimą 
ar bent jau prisideda prie jo. Nieko daugiau kol kas nežinome. 


Štai čia mums padeda antroji patirtis, apie kurią pradžioje 
užsiminiau. Atlikę analizę galime bendrais bruožais pasakyti, 
koks yra neurozinio simptomo tikslas. Tai jums ne naujiena. 
Parodžiau tai pateikęs du neurozių atvejus. Bet ko verti du at- 
vejai? Jūs turite teisę reikalauti dviejų šimtų, begalės pavyz- 
džių. Deja, šito negaliu. Ir vėl padės tik sava patirtis arba tikė- 
jimas, kurį sustiprins tai, kad visų analitikų tvirtinimai šiuo 
klausimu sutampa. 

Prisiminkite, kad abiem atvejais, kurių simptomus tyrėme 
labai nuodugniai, analizė atskleidė intymiausius ligonių sek- 
sualinio gyvenimo dalykus. Be to, pirmu atveju tiriamo simp- 
tomo tikslas arba ketinimas buvo ypač aiškus; galbūt antruoju 
atveju jį kiek temdė vienas veiksnys, kurį aptarsime vėliau. Bet 
analizuodami visus kitus atvejus gautume visiškai tuos pačius 
rezultatus. Kaskart analizė atskleistų ligonio seksualinius iš- 
gyvenimus ir norus, kaskart turėtume konstatuoti, kad simp- 
tomai tarnauja tam pačiam tikslui. Pasirodo, kad šis tikslas — 
tai seksualinių norų patenkinimas; simptomais ligonis siekia 
seksualinio pasitenkinimo, jie yra pakaitalas seksualinio pasi- 
tenkinimo, kurio ligoniui stinga gyvenime. 


Prisiminkite įkyrųjį mūsų pirmosios pacientės veiksmą. Mo- 
teris pasigenda savo karštai mylimo vyro, su kuriuo negali gy- 
venti dėl jo silpnybių ir trūkumų. Ji privalo likti jam ištikima, 
negali pakeisti jo niekuo kitu. Įkyrusis simptomas suteikia tai, 
ko ji trokšta: išaukština jos vyrą, neigia jo silpnybes, pataiso 
jas, pirmiausia jo impotenciją. Šis simptomas kaip ir sapnas iš 
esmės yra noro išpildymas, beje, erotinio noro, o tai ne visada 
būdinga sapnui. Antrosios pacientės atveju galėjote mažų ma- 
žiausiai padaryti išvadą, jog savo ceremonialu ji siekia sukliu- 
dyti tėvų sueitį arba ją nutolinti, kad neatsirastų kitas vaikas. 
Tikriausiai atspėjote ir tai, kad iš esmės ji nori užimti motinos 
vietą. Žodžiu, ir čia matome siekimą pašalinti seksualinio pa- 
sitenkinimo kliūtis ir išpildyti savo seksualinius norus. Netru- 
kus aptarsime ir minėtąją komplikaciją. 


Ponai! Idant vėliau netektų savo teiginių apriboti, atkreipiu 
jūsų dėmesį į tai, kad visa, ką pasakoju apie išstūmimą, simp- 
tomų susidarymą bei jų reikšmę, buvo gauta tiriant tris neuro- 
zių formas, būtent baimės isteriją, konversinę isteriją ir įkyrių- 
jų būsenų neurozę, ir teisinga tik kalbant apie jas. Šie trys 
negalavimai, kuriuos įpratome jungti į vieną „perkėlimo neuro- 
zių“ [ŪUbertragungsneurosen] grupę, ir nusako tą sritį, kurioje 

paveiki psichoanalitinė terapija. Kitas neurozes psichoanali- 
zė ištyrė kur kas mažiau; pasirodė, kad vienai jų grupei tera- 
pinis poveikis apskritai neįmanomas. Be to, nepamirškite, kad 
psichoanalizė dar labai jaunas mokslas, kad ji reikalauja daug 
pastangų ir laiko pasiruošimui, kad dar neseniai ja užsiimi- 
nėjo vienintelis žmogus. Bet mes pasiruošę visapusiškai gi- 
lintis ir į tuos negalavimus, kurie nėra perkėlimo neurozės. 
Tikiuosi, man pavyks parodyti, kaip ši nauja medžiaga papil- 
do mūsų prielaidas ir rezultatus, taip pat ir tai, kad ją studijuo- 
dami gavome ne prieštaravimus, bet nustatėme aukštesnio ly- 
gio vienovę. Žodžiu, jei viskas, apie ką dabar kalbu, susiję su 
trimis perkėlimo neurozėmis, leiskite pridurti tai, kas dar 1a- 
biau padidins simptomų reikšmę. Palyginę susirgimų priežas- 
tis gauname rezultatą, kurį galime nusakyti tokia formule: šie 
asmenys suserga dėl priverstinio atsižadėjimo |Versagung|, ne- 
galėdami tikrovėje patenkinti savo seksualinių norų. Matote, 
kaip puikiai dera tarp savęs abu rezultatai. Vadinasi, simpto- 
mus juo labiau tenka laikyti pasitenkinimo, kurio stinga gy- 
venime, pakaitalais. 


Žinoma, galima įvairiai prieštarauti teiginiui, kad neurozi- 
niai simptomai yra seksualinio pasitenkinimo pakaitalai. Šian- 
dien noriu paminėti du iš galimų prieštaravimų. Analitiškai 
ištyrę didesnį skaičių neurotikų tikriausiai nustebę pasakysi- 
te: daugeliu atvejų tai visiška netiesa; simptomai čia turi prie- 
šingą tikslą — išvengti arba atsisakyti seksualinio pasitenkini- 
mo. Neteigsiu, kad jūsų aiškinimas klaidingas. Psichoanalizės 
požiūriu aplinkybės dažnai yra kur kas sudėtingesnės, nei 
mums norėtųsi. Jei viskas būtų taip paprasta, ir be psichoa- 
nalizės būtume viską atskleidę. Iš tikrųjų jau kai kurios mūsų 
antrosios pacientės ceremonialo detalės turi tokių asketiškų, 
seksualiniam pasitenkinimui priešiškų bruožų, pvz., kai ji pa- 
šalina laikrodžius siekdama magišku būdu išvengti naktinių 
erekcijų arba kai stengiasi, kad indai nenukristų ir nesudužtų, o 
tai tapatu jos nekaltybės išsaugojimui. Kitais mano analizuotais 
miego ceremonialo atvejais šie negatyvūs bruožai buvo dar 

ryškesni; dažnai visą ceremonialą sudarydavo veiksmai, ku- 
riais būdavo siekiama apsiginti nuo seksualinių prisiminimų 
ir pagundų. Betjau nesyk patyrėme, kad psichoanalizėje prie- 
šybės nereiškia prieštaravimo. Savo teiginį galėtume išplėsti 
sakydami, kad simptomais arba siekiama seksualinio pasiten- 
kinimo, arba stengiamasi apsiginti nuo jo, kad isterijai labiau 
būdingas pozityvus siekis išpildyti norą, o įkyriųjų būsenų 
neurozei - negatyvus, asketiškas. Jei simptomai gali teikti ir 
seksualinį pasitenkinimą, ir jo priešingybę, tai šį dvipusišku- 
mą arba poliariškumą aiškiai sąlygoja viena dar neminėta jų 
mechanizmo ypatybė. Pasirodo, kad simptomai yra kompro- 
miso padariniai, atsirandantys dėl dviejų priešingų siekių in- 
terferencijos, atspindintys ir tai, kas išstumta, ir tai, kas prisi- 
dėjo prie išstūmimo ir simptomų atsiradimo. Vienas ar kitas 
siekis gali būti labiau išreikštas, ir tik retkarčiais kurio nors iš 
jų įtaka visiškai išnyksta. Isterijos atveju simptomas dažniau- 
siai sujungia abu tikslus. Įkyriųjų būsenų neurozės atveju abu 
siekiai dažnai visiškai atskirti; simptomas yra dvigubas, jį su- 
daro du veiksmai, atliekami vienas paskui kitą ir paneigiantys 
vienas kitą. 


Ne taip lengva įveikti antrąją abejonę. Apžvelgę dar dau- 
giau simptomų aiškinimų tikriausiai nuspręsite, kad seksuali- 
nio pasitenkinimo pakaitalo sąvoka čia pernelyg plati. Primyg- 
tinai teigsite, kad simptomai anaiptol nesuteikia jokio realaus 
pasitenkinimo, kad gana dažnai apsiribojama atgaivinus kokį 
nors pojūtį ar pavaizdavus kokią nors seksualinio komplekso 
fantaziją. Be to, tariamasis seksualinis pasitenkinimas dažnai 
yra vaikiško, nepadoraus pobūdžio, primenantis masturbaci- 
jos aktą ar nepadorius įpročius, kurie draudžiami vaikams, nuo 
kurių stengiamasi juos atpratinti. Dar labiau nustebsite išgir- 
dę, kad kaip seksualinis pasitenkinimas pateikiama tai, ką vei- 
kiau reikėtų apibūdinti kaip žiaurių ar šlykščių, net nenatū- 
ralių aistrų patenkinimą. Ponai, šiuo klausimu nesutarsime 
išsamiau neištyrę Žmogaus seksualinio gyvenimo ir kartu 
nenustatę, kokius dalykus turime teisę vadinti seksualiniais. 

Dvidešimta paskaita 


Seksualinis žmogaus gyvenimas 


Ponios ir ponai! Atrodo, jokių abejonių neturėtų kilti dėl to, ką 
reikėtų laikyti „seksualiniais“ dalykais. Pirmiausia tai, kas ne- 
padoru, apie ką negalima kalbėti. Esu girdėjęs, kad vieno žy- 
maus psichiatro mokiniai pamėgino įtikinti savo mokytoją, jog 
isterikų simptomai dažnai vaizduoja seksualinius veiksmus. 
Šiam tikslui jie nusivedė jį prie lovos, kurioje gulėjo isterikė; 
jos priepuoliai neabejotinai primindavo gimdymą. Bet psichiat- 
ras paprieštaravo: juk gimdymas visai ne seksualinis procesas. 
Žinoma, gimdymas ne visada yra kažkas nepadoraus. 


Matau, kad užgavau jus šitaip pokštaudamas apie rimtus 
dalykus. Bet tai ne visai pokštas. Iš tikrųjų, ne taip lengva nu- 
sakyti sąvokos „seksualinis“ turinį. Turbūt tinkamiausias api- 
brėžimas būtų toks: ši sąvoka apima viską, kas siejasi su dviejų 
lyčių skirtumais; tačiau jums toks apibrėžimas atrodys neiš- 
raiškingas ir pernelyg platus. Padarę prielaidą, kad sąvokos 
esmė yra seksualinis aktas, jūs tikriausiai pavadinsite seksu- 
aliniais visus veiksmus, kuriais siekiama malonumo ir kurie 
atliekami su kūnu ir ypač su kitos lyties lytiniais organais, 
taikantis sujungti genitalijas ir atlikti lytinį aktą. Bet taip ma- 
nydami iš tikrųjų beveik sutapatinate nepadorius dalykus su 
seksualiniais, tad gimdymas tokiu atveju išties nepriklauso prie 
pastarųjų. Jei seksualumo esme paskelbsite giminės pratęsimą, 
rizikuojate atmesti visą aibę veiksmų, kuriais nesiekiama pra- 
tęsti giminę, bet, šiaip ar taip, jie tikrai yra seksualiniai, kaip 
antai masturbacija ar tiesiog bučinys. Bet jau nesyk įsitikinome, 
kad kaskart, kai mėginame pateikti apibrėžimus, susiduriame 

su keblumais; nemanykite, kad dabar mums geriau pavyks. 
Galime įtarti, kad vystantis sąvokai „seksualinis“ dėl kažko- 
kių priežasčių įvyko, anot taiklaus H. Silbererio posakio, „už- 
klojimo klaida“ [Uberdeckungsfehler]. Šiaip ar taip, apskri- 
tai mes šiek tiek gaudomės, ką žmonės priskiria prie seksua- 
linių dalykų. 


Kasdieniame gyvenime visiems praktiniams poreikiams pa- 
kanka atodairos į lyčių priešingybę, į malonumo potyrį, į gimi- 
nės pratęsimą bei to, kas slėptina, nepadoru, pobūdį. Bet moks- 
lui šito negana. Atlikdami kruopščius tyrinėjimus, kurie įma- 
nomi tik pasiaukojamai įveikiant save, susipažinome su gru- 
pėmis individų, kurių „seksualinis gyvenimas“ labai nukrypsta 
nuo įprasto vidurkio. Vieni „iškrypėliai“, galime sakyti, išbrau- 
kė iš savo programos lyties skirtumą. Jų seksualinius norus gali 
pažadinti tik tos pačios lyties žmonės; kita lytis ir ypačjos lyti- 
niai organai jiems apskritai nėra lytinis objektas, kraštutiniu 
atveju netgi sukelia pasibjaurėjimą. Žinoma, kartu jie visiškai 
atsižadėjo giminės pratęsimo. Tokius žmones vadiname homo- 
seksualiais arba invertuotais. Dažnai — bet ne visada — tai ne- 
priekaištingai išsilavinę, puikaus intelekto ir aukštos moralės 
vyrai ir moterys, slegiami tik šio lemtingo nukrypimo. Savo 
mokslingų atstovų lūpomis jie skelbiasi esą ypatinga Žmonių 
padermės atmaina, „trečiąja lytimi“, lygiomis teisėmis egzis- 
tuojančia kartu su kitomis dviem. Tikriausiai turėsime progų 
kritiškai išnagrinėti šias pretenzijas. Aišku, kad jie nėra žmo- 
nijos „elitas“, nors ir mėgsta taip save vadinti, ir kad tarp jų 
yra bentjau ne mažiau nepilnaverčių ir niekam tikusių indivi- 
dų, negu tarp kitos seksualinės pakraipos žmonių. 


Šitie iškrypėliai bent jau elgiasi su savo seksualiniu objektu 
daugmaž taip, kaip normalieji su savuoju. Bet yra visa aibė kitų, 
kurių seksualinė veikla vis labiau tolsta nuo to, kas atrodo geis- 
tina protingam Žmogui. Savo įvairove ir keistenybėmis jie pri- 
lygsta groteskiškiems P. Breughelio nutapytiems išsigimėliams, 

gundantiems šventą Antaną, arba G. Flaubert'o pavaizduotiems 
buvusiems dievams ir jų garbintojams, procesija slenkantiems 
pro atgailaujantį nusidėjėlį. Idant nesusipainiotume, turime 
kažkaip suklasifikuoti šitą knibždėlyną. Tad suskirstome juos 
į dvi grupes: išskiriame tuos, kurie kaip ir homoseksualistai 
pakeitė seksualinį objektą, ir tuos, kuriems pirmiausia pakito 
seksualinis tikslas. Pirmajai grupei priklauso visi, atsisakę su- 
eities genitalijomis ir vieno partnerio genitalijas pakeitę kita 
kūno dalimi ar sritimi; jie peržengia organinės sąrangos ir pa- 
sibjaurėjimo sąlygotas ribas (burna, išangė vietoje makšties). 
Kitiems šios grupės atstovams genitalijos tebėra svarbios, bet 
ne dėl seksualinės, o dėl kitų funkcijų, su kuriomis jas sieja 
anatominės priežastys bei kaimynystė. Sužinome, kad šių 
žmonių seksualinį dėmesį gali visiškai užvaldyti šalinimo 
funkcijos, kurios auklėjant vaiką nustumiamos į šalį kaip ne- 
padorios. Dar kiti apskritai atsisako genitalijų kaip objekto, 
geidžiamu objektu jiems tampa moters krūtinė, koja, kasa. Dar 
kitiems, fėtišistams, nieko nereiškia ir kūno dalis, visus jų no- 
rus patenkina kokia nors drabužių detalė, batas, apatiniai bal- 
tiniai. Toliau - tokie individai, kuriems, tiesa, reikia viso objek- 
to, bet jų keliami reikalavimai tam objektui keisti arba bjaurūs, 
kartais jie netgi reikalauja, kad jis virstų beginkliu lavonu, ir 
prievarta paverčia jį tokiu, kad galėtų juo mėgautis. Bet pa- 
kaks šių baisenybių! 


Kita grupė prasideda iškrypėliais, kurių seksualiniai norai 
apsiriboja tuo, kas normaliu atveju tėra įžanginis ir paruošia- 
masis veiksmas. Jie siekia apžiūrėti, apčiupinėti partnerį, ste- 
bėti, kaip jis atlieka intymius reikalus, arba apnuogina slėptinas 
savo kūno dalis neaiškiai vildamiesi, kad ir jiems bus atlyginta 
tokiu atsakomuoju veiksmu. Paskui žengia mįslingieji sadis- 
tai, kurių švelnumo siekis teturi vienintelį tikslą: skaudinti ir 
kankinti objektą, pradedant smulkiais pažeminimais, baigiant 
sunkiais kūno sužalojimais; toliau tarsi dėl pusiausvyros atsi- 
randa jų priešingybė, mazochistai, kuriems vienintelis malo- 
numas yra realiai ar simboliškai patirti, kaip mylimas objektas 

juos žemina bei kankina. Dar kiti sujungia ir suderina keletą 
tokių nukrypimų; negana to, galiausiai sužinome, kad kiek- 
viena iš šių grupių yra dvilypė, kad greta tų, kurie ieško sek- 
sualinio pasitenkinimo tikrovėje, esama ir tokių, kuriems pa- 
kanka tą pasitenkinimą įsivaizduoti, kuriems nereikia jokio 
realaus objekto, nes jie gali jį pakeisti fantazija. 


Kartu nekyla nė menkiausia abejonė, kad tokie svaičiojimai, 
keistenybės ir bjaurastys iš tikrųjų yra seksualinė šių žmonių 
veikla. Ir ne tik todėl, kad jie šitaip suvokia tą veiklą, jaučia ją 
kaip tokį pakaitalą; mes irgi turime pridurti, kad jos vaidmuo 
jų gyvenime atitinka normalaus seksualinio pasitenkinimo 
vaidmenį mūsiškiame, kad dėljos jie kaip ir mes sudeda tokias 
pačias, kartais net didžiules aukas; galime bendrais bruožais 
ar net detaliau ištirti, kur šie nenormalumai ribojasi su norma, 
o kur nuojos nukrypsta. Ir čia negalite nepastebėti to nepado- 
rumo atspalvio, kuris paprastai siejamas su seksualine veikla; 
bet dažniausiai nepadorumas čia išauga iki gėdingumo. 


Ponios ir ponai, kaip vertiname tokius neįprastus seksuali- 
nio pasitenkinimo būdus? Akivaizdu, kad nieko nepešime pik- 
tindamiesi, išreikšdami savo asmeninį pasibjaurėjimą ir pati- 
kindami, kad mums tokie geiduliai svetimi. Niekas mūsų šito 
neklausia. Galiausiai tai reiškinių sritis, viena tarp daugelio ki- 
tų. Be to, išsisukinėjimą, kad tai vien retenybės ir keistenybės, 
nesunku paneigti. Priešingai, tai dažnai pasitaikantys, plačiai 
paplitę fenomenai. Bet jei kas nors užsimanytų teigti, kad dėl 
šių fenomenų mūsų požiūris į seksualinį gyvenimą neturėtų 
keistis, nes jie visi be išimties yra seksualinio potraukio nukry- 
pimai ir sutrikimai, tai tokiam žmogui reikėtų rimtai atsakyti. 
Nesupratę šių liguistų seksualumo formų, negalėdami susieti 
jų su normaliu seksualiniu gyvenimu, nesuprasime ir norma- 
laus seksualumo. Žodžiu, neišvengiamai kyla užduotis teoriš- 
kai pagrįsti minėtų iškrypimų galimybę ir jų ryšį su vadina- 
muoju normaliu seksualumu. 

Dabar mums pravers vieno tyrinėjimo išvada ir pora naujų 
atradimų. Už pirmąją turime būti dėkingi Ivanui Blochui; po- 
žiūrį į iškrypimus kaip į „degeneracijos požymius“ jis pako- 
reguoja nurodydamas, kad tokie nukrypimai nuo seksualinio 
tikslo, tokie santykio su seksualiniu objektu pokyčiai pasitai- 
kydavo nuo seno, visais laikais, visose - ir primityviausiose, 
ir labiausiai civilizuotose — tautose; kartais jie būdavo laiko- 
mi leistinais ir visų pripažįstami. Abu minėtieji atradimai pa- 
daryti psichoanalitiškai tiriant neurotikus; jie turėtų esmingai 
paveikti mūsų požiūrį į seksualinius iškrypimus. 


Sakiau, kad neuroziniai simptomai yra seksualinio pasiten- 
kinimo pakaitalai, ir užsiminiau, kad pamėginę simptomų ana- 
lize patvirtinti šį teiginį, susidursime su tam tikrais sunkumais. 
Teiginys teisingas tik tokiu atveju, jei į „seksualinio pasitenki- 
nimo“ sąvoką įtraukiame ir vadinamuosius perversinius sek- 
sualinius poreikius, nes stebėtinai dažnai piršte peršasi kaip 
tik toks simptomų aiškinimas. Niekais virsta visos homosek- 
sualistų pretenzijos į išskirtinumą, kai sužinome, kad kiekvie- 
nas neurotikas pasirodo turįs homoseksualinių polinkių ir kad 
gana daug simptomų išreiškia šitą latentinę inversiją. Tie, ku- 
rie viešai skelbiasi esą homoseksualistai, yra sąmoningai ir at- 
virai invertuoti; jie tėra lašas jūroje palyginus su latentiniais 
homoseksualistais. Bet savo lyties objekto pasirinkimą priva- 
lome laikyti dėsninga meilės gyvenimo atšaka ir vis labiau iš- 
mokstame šiam faktui skirti itin didelę reikšmę. Žinoma, tuo 
anaiptol neneigiame atviro homoseksualumo ir normalaus el- 
gesio skirtumų; praktinė jų reikšmė išlieka, tačiau teorinė vertė 
nepaprastai sumažėja. Mes netgi manome, kad paranoja, 
negalavimas, kurio jau negalime laikyti perkėlimo neuroze, at- 
siranda mėginant gintis nuo pernelyg stiprių homoseksuali- 
nių impulsų. Tikriausiai dar atsimenate, kad atlikdama įkyrųjį 
veiksmą viena mūsų pacientė vaidino vyrą, savo paliktą su- 
tuoktinį; neurotiškos moterys simptomais dažnai tarsi pamėg- 

džioja vyrą. Jeigu ir negalime šio reiškinio laikyti homoseksu- 
alumu, tai, šiaip ar taip, jis labai susijęs su pastaruoju. 


Tikriausiai žinote, kad isterinės neurozės simptomai gali ap- 
imti įvairias organų sistemas ir sutrikdyti visas funkcijas. Ana- 
lizė rodo, kad taip reiškiasi perversiniais vadinami impulsai, 
atspindintys norą genitalijas pakeisti kitais organais. Šie orga- 
nai elgiasi kaip genitalijų pakaitalai; kaip tik isterijos simpto- 
matika leido padaryti išvadą, kad kūno organai atlieka ne tik 
funkcinį vaidmenį, kad jie turi ir seksualinę - erogeninę - reikš- 
mę, ir kad funkcinė šių organų veikla sutrinka, jei pernelyg 
išauga jų seksualinis vaidmuo. Šitaip paaiškėja, kaip atsiranda 
daugybė isterijos simptomais laikomų pojūčių ir inervacijų, su- 
sijusių su organais, regis, nieko bendro neturinčiais su seksua- 
lumu: tai perversinių seksualinių impulsų realizacijos, kitiems 
organams perėmus lytinių organų vaidmenį. Paskui matome, 
kad kaip tik maitinimosi ir šalinimo organai dažnai tampa sek- 
sualinio jaudinimo šaltiniu. Taigi ir vėl tai, su kuo susidūrėme 
kalbėdami apie iškrypimus, tik tada tai buvo akivaizdu ir ne- 
abejotina, o isterijos atveju prireikė eiti aplinkiniais keliais, pir- 
ma aiškinti simptomus, paskui susieti atitinkamus perversinius 
seksualinius impulsus ne su individo sąmone, o su nesąmo- 
ningumo sritimi. 


Pasirodo, kad svarbiausi įkyriųjų būsenų neurozės simptomų 
deriniai atsiranda spaudžiant pernelyg stipriems sadistiniams, 
t. y. tikslo požiūriu perversiniams seksualiniams impulsams; ati- 
tikdami įkyriųjų būsenų neurozės struktūrą, simptomai 
dažniausiai atspindi gynybą nuo tokių sadistinių norų arba iš- 
reiškia kovą tarp priešingų - pasitenkinimo ir gynybos - ten- 
dencijų. Bet pasitenkinimas čia anaiptol nenukenčia, jis patiria- 
mas aplinkiniais keliais, kai ligonis su pasimėgavimu nukreipia 
sadistinius impulsus prieš savo asmenybę, tampa savęs kankin- 
toju. Kitos, mąsliosios, neurozės formos atitinka perdėtą sek- 
sualizavimą tų aktų, kurie šiaip tėra paruošiamieji normalaus 

seksualinio pasitenkinimo etapai, t. y. norą žiūrėti, liesti, tyri- 
nėti. Taip galime paaiškinti ypatingą prisilietimo baimės ir įky- 
raus prausimosi reikšmę. Nepaprastai daug įkyriųjų veiksmų 
slaptai kartoja bei modifikuoja masturbaciją, kuri, kaip Žino- 
me, yra vienintelis monotoniškas veiksmas, lydintis įvairiau- 
sias seksualinio fantazavimo formas. 


Nesunkiai galėčiau parodyti, kad iškrypimai ir neurozės dar 
glaudžiau susiję, bet manau, kad mūsų tikslams pakaks to, ką 
pasakiau. Antra vertus, šitaip paaiškinus simptomų reikšmę 
nereikėtų pervertinti perversinių polinkių dažnumo ir inten- 
syvumo. Girdėjote, kad atsižadėjus normalaus seksualinio pasi- 
tenkinimo galima susirgti neuroze. Tokio realaus atsižadėjimo 
atveju poreikis nukrypsta nenormaliais seksualinio jaudinimo 
keliais. Vėliau pamatysite, kaip tai įvyksta. Šiaip ar taip, turė- 
tumėte suprasti, kad dėl šitokio „kolateralinio“ stabdymo per- 
versiniai impulsai turėtų būti stipresni nei tada, kai normaliam 
seksualiniam pasitenkinimui nekyla jokių realių kliūčių. Beje, 
tą patį galima pasakyti ir apie atvirus iškrypimus. Kartais juos 
išprovokuoja arba suaktyvina kokios nors laikinos aplinkybės 
arba nuolatiniai socialiniai įpročiai, pernelyg apsunkinantys 
normalų seksualinio potraukio patenkinimą. Tačiau kitais at- 
vejais perversiniai polinkiai, regis, visiškai nepriklauso nuo šių 
juos skatinančių aplinkybių; tokiems individams tai tiesiog nor- 
malus seksualinio gyvenimo būdas. 


Galbūt šią akimirką jums atrodo, kad veikiau supainiojo- 
me, negu paaiškinome normalaus ir perversinio seksualumo 
ryšį. Bet išklausykite tokį samprotavimą: jeigu tiesa, kad rea- 
lios kliūtys arba normalaus seksualinio pasitenkinimo stygius 
gali pažadinti perversinius kai kurių individų polinkius, kurie 
kitomis aplinkybėmis nepasireikštų, tai tenka padaryti prielai- 
dą, kad kažkokia šių individų psichinės sąrangos dalis pritaria 
tokiems iškrypimams; arba, jei norite, tie iškrypimai glūdi juo- 
se latentine forma. Taip priartėjame prie antrojo atradimo, apie 

kurį užsiminiau pradžioje. Psichoanalitikai turėjo atkreipti dė- 
mesį ir į vaiko seksualinį gyvenimą kaip tik todėl, kad anali- 
zuojant simptomus ligonių prisiminimai ir asociacijos daž- 
niausiai nukrypdavo į ankstyvuosius vaikystės metus. Tai, ką 
atradome šitaip tirdami, ilgainiui pasitvirtino tiesiogiai ste- 
bint vaikus. Pasirodė, kad visų iškrypimų šaknys glūdi vai- 
kystėje, kad vaikai turi tokių polinkių ir atsiduoda jiems su 
nebranda, atitinkančia jų amžių, žodžiu, kad perversinis sek- 
sualumas tėra sustiprėjęs, į atskirus impulsus išskaidytas in- 
fantilus seksualumas. 


Žinoma, dabar jūsų požiūris į iškrypimus pasikeis, jau ne- 
neigsite jų ryšio su Žmogaus seksualiniu gyvenimu, bet kiek 
nemalonių staigmenų ir jūsų jausmus žeidžiančių konfliktų ly- 
dės šį pokytį! Aišku, kad pradžioje būsite linkę viską neigti: 
neigsite, kad vaikams būdinga tai, ką galime pavadinti seksu- 
aliniu gyvenimu; neigsite, kad mūsų stebėjimai teisingi; neig- 
site, kad vaikų elgesį pagrįstai galime susieti su tuo, kas vėliau 
smerkiama kaip iškrypimas. Tad leiskite pirmiausia paaiškinti 
jūsų piktinimosi motyvus, o paskui pateikti mūsų stebėjimų 
rezultatus. Tvirtinti, kad vaikams nebūdingas seksualinis gy- 
venimas, t. y. seksualinis susijaudinimas, seksualiniai porei- 
kiai ir savotiškas jų patenkinimas, kad jie staiga atsiranda tarp 
12 ir 14 metų, biologijos požiūriu - neatsižvelgiant į jokius ste- 
bėjimus - būtų taip pat neįtikėtina ir net absurdiška, kaip teig- 
ti, kad vaikai į pasaulį ateina be genitalijų, kad jos išauga tik 
lytinio brendimo metais. Tai, kas tada nubunda, yra giminės 
pratęsimo funkcija, pasitelkianti jau esamą fizinę ir psichinę 
medžiagą. Jūs klystate painiodami seksualumą su giminės pra- 
tęsimu, ir ši klaida trukdo jums suprasti seksualumą, iškrypi- 
mus ir neurozes. Bet ši klaida yra tendencinga. Kad ir keistai 
skambėtų, bet jos priežastis ta, kad jūs irgi buvote vaikai ir pa- 
tyrėte auklėjimo įtaką. Seksualinio potraukio, pratrūkstančio 
siekiu pratęsti giminę, sutramdymas, apribojimas, pajungimas 
individualiai, su socialiniu poreikiu sutampančiai valiai, yra 

viena svarbiausių auklėjimo užduočių, kurias privalo spręsti 
visuomenė. Be to, ji suinteresuota stabdyti seksualinio potrau- 
kio vystymąsi, kol vaikas nepasieks tam tikro intelektinės 
brandos lygio, nes visiškai prasiveržus seksualiniam potrau- 
kiui auklėjimo galimybės praktiškai išnyksta. Tokiu atveju šis 
potraukis sugriautų visas užkardas ir nuplautų taip sunkiai 
kurtą kultūros statinį. Jį sutramdyti niekada nėra lengva, kar- 
tais tai nelabai, kartais pernelyg gerai pavyksta. Žmonių vi- 
suomenės motyvas galiausiai yra ekonominis; neturėdama pa- 
kankamai maisto produktų, kad galėtų išlaikyti nedirbančius 
narius, ji turi riboti savo narių skaičių ir nukreipti jų energiją 
nuo seksualinės veiklos prie darbo. Žodžiu, amžina, pirmapra- 
dė, mūsų dienas siekianti gyvenimo būtinybė. 


Matyt, auklėtojų patirtis parodė, kad norint suvaldyti nau- 
jos kartos seksualinę valią reikia pradėti ją veikti iš anksto, 
nelaukiant lytinio brendimo audrų, įsikišant į šias audras pra- 
našaujantį vaiko seksualinį gyvenimą. Tuo tikslu vaikui už- 
draudžiama ir paskelbiama pasibjaurėtina beveik visa infantili 
seksualinė veikla; iškeliamas idealus tikslas paversti vaiko gy- 
venimą neseksualiu, galiausiai pasiekiama, kad jis iš tikrųjų 
laikomas tokiu, ir šitai tampa moksline teorija. Siekiant ap- 
saugoti savo tikėjimą ir savo ketinimus nuo prieštaravimų, 
seksualinės vaiko veiklos stengiamasi nepastebėti, - tiesa, tai 
reikalauja nemenkų pastangų, - arba pasitenkinama tuo, kad 
moksle ji kitaip apibūdinama. Vaikas laikomas tyra, nekalta 
būtybe, o kiekvienas kitaip manantis yra niekingas piktada- 
rys, įžeidžiantis švelnius ir šventus žmonijos jausmus. 


Tik vaikai ir nepripažįsta šitų sąlyginumų, jie naiviai nau- 
dojasi savo gyvuliškomis teisėmis ir nuolat rodo, kad tyrais jie 
dar tik turi tapti. Gana keista, kad vaikų seksualumo neigėjai 
nedaro jokių auklėjimo nuolaidų ir pavadinę „blogais įpročiais“ 
kuo griežčiausiai baudžia kaip tik jų nepripažįstamo seksua- 
lumo apraiškas. Didelį teorinį susidomėjimą kelia faktas, kad 

pirmuosius penkerius šešerius metus, t. y. tą gyvenimo laiko- 
tarpį, kuris labiausiai nesiderina su neseksualios vaikystės prie- 
taru, daugeliui žmonių paskui apgaubia amnezijos migla, ku- 
rią iš esmės išsklaidyti gali tik analitinis tyrimas, bet pasitaiko, 
kad kai kurios sapnų formos ją perskrodžia dar anksčiau. 


Dabar noriu aptarti tai, ką seksualiniame vaiko gyvenime 
galima aiškiausiai matyti. Tikslinga būtų įvesti ir libido [Libi- 
do] sąvoką. Pagal analogiją su alkiu libido vadiname jėgą, ku- 
ria pasireiškia potraukis, šiuo atveju seksualinis, panašiai kaip 
alkiu reiškiasi potraukis maistui. Kitos sąvokos, kaip antai sek- 
sualinis susijaudinimas ar seksualinis pasitenkinimas, komen- 
tarų nereikalauja. Lengvai suprasite, kad sudėtingiausia pa- 
aiškinti seksualinę kūdikio veiklą, ir gal net pasinaudosite šiuo 
faktu prieštaraudami. Visus tos veiklos aiškinimus gauname 
analitiškai tirdami, nuo simptomo grįždami atgal. Pirmieji sek- 
sualiniai kūdikio impulsai pasireiškia drauge su kitomis gy- 
vybiškai svarbiomis funkcijomis. Kaip žinote, labiausiai kūdikį 
domina maitinimosi procesas; pasisotinęs jis įminga prie krū- 
ties su palaimingo pasitenkinimo išraiška, kuri paskui kartosis 
patyrus seksualinį orgazmą. Šito, ko gero, per maža, kad būtų 
galima daryti atitinkamas išvadas. Bet pastebime, kad kūdikis 
nori kartoti maitinimosi aktą, nereikalaudamas naujo maisto; 
vadinasi, jis nėra alkio genamas. Sakome, jis čiulpia arba žin- 
da, ir tai, kad šitai darydamas vėl užmiega su palaiminga iš- 
raiška, rodo, jog pasitenkinimą sukėlė čiulpimo veiksmas. Ži- 
nia, netrukus kūdikis jau ir neužmiega nepačiulpęs. Apie sek- 
sualinę tokios veiklos prigimtį pirmasis prakalbo senas vaikų 
gydytojas dr. Lindneris iš Budapešto. Matyt, panašiai čiulpi- 
oriniams apibendrinimams. Jie neabejoja, kad čiulpimu siekia- 
ma tik malonumo, priskiria jį prie blogų įpročių ir, jei vaikas 
nesutinka šio blogo įpročio atsisakyti, įvairiais nemaloniais bū- 
dais verčia jį tai padaryti. Vadinasi, sužinome, kad kūdikis atlie- 
ka veiksmus, neturinčius jokių kitų tikslų, išskyrus malonumo 

siekį. Manome, kad šitą malonumą jis pirmiausia patiria mai- 
tindamasis, bet netrukus išmoksta jį atskirti nuo šio proceso. 
Malonumo pojūtį galime susieti tik su burnos ir lūpų jaudini- 
mu, todėl pavadiname šias kūno dalis erogeninėmis zonomis, o 
čiulpimo teikiamą malonumą laikome seksualiniu. Žinoma, dar 
teks diskutuoti, ar tokie apibūdinimai yra pagrįsti. 


Jei kūdikis galėtų kalbėti, jis tikrai pripažintų, kad motinos 
krūties čiulpimas yra svarbiausias jo gyvenimo veiksmas. Ir 
nebūtų labai neteisus, nes šiuo veiksmu jis patenkina išsyk du 
svarbius poreikius. Psichoanalizė nustebina parodydama, ko- 
kią didžiulę psichinę reikšmę tebeturi šis aktas visą gyvenimą. 
Motinos krūties čiulpimas tampa seksualinio gyvenimo išei- 
ties tašku, nepasiekiamu kiekvieno paskesnio seksualinio pa- 
sitenkinimo pirmavaizdžiu, prie kurio sunkią valandą gana 
dažnai sugrįžta vaizduotė. Jis apima motinos krūtinę kaip pir- 
mąjį seksualinio potraukio objektą; kažin ar įstengsiu jums per- 
teikti, koks reikšmingas šis pirmas objektas pasirenkant visus 
vėlesnius objektus, kaip stipriai jis ir jo virsmai bei pakaitalai 
veikia įvairiausias mūsų psichinio gyvenimo sritis. Bet pirmiau- 
sia vaikas nustoja jį čiulpęs ir pakeičia jį savo kūno dalimi. Vai- 
kas pradeda čiulpti nykštį, savo liežuvį. Taip jis patiria malo- 
numą nepriklausomai nuo išorinio pasaulio pritarimo, negana 
to, malonumas stiprėja, jaudinant ir antrąją kūno zoną. Eroge- 
ninės zonos ne vienodai jautrios; todėl, pasak Lindnerio, kai 
tyrinėdamas savo kūną kūdikis aptinka itin jautrias savo geni- 
talijų vietas ir gali pereiti nuo čiulpimo prie onanizmo, tai tampa 
svarbiu išgyvenimų. 


Išsiaiškinę čiulpimo reikšmę susipažinome su dviem pagrin- 
dinėmis infantilaus seksualumo ypatybėmis. Jis nubunda ten- 
kinant svarbius organinius poreikius ir yra autoerotiškas, t. y. 
objektų ieškoma ir jie atrandami savo kūne. Vykstant šalinimo 
procesams iš dalies kartojasi tai, kas aiškiausiai atsiskleidė kūdi- 
kiui maitinantis. Pastebime, jog kūdikis jaučia malonumą 

šlapindamasis bei tuštindamasis ir netrukus stengiasi šiuos 
veiksmus atlikti taip, kad atitinkamai jaudindami erogenines 
gleivinės zonas jie suteiktų kuo didesnį malonumą. Štai čia, 
anot subtiliosios Lou Andreas, pasaulis pasireiškia kaip truk- 
danti, jo malonumo siekiui priešiška jėga, žadinanti būsimų 
išorinių ir vidinių kovų nuojautą. Kūdikiui leidžiama atsikra- 
tyti savo ekskrementų ne bet kuriuo momentu, o tik kitų žmo- 
nių nustatytu laiku. Versdami jį atsisakyti šitų malonumo šal- 
tinių jie paskelbia, kad visa, kas siejasi su šiomis funkcijomis, 
yra nepadoru ir slėptina. Taip kūdikis pirmą kartą privalo iš- 
mainyti malonumą į socialinį orumą. Jo santykis su ekskremen- 
tais nuo pat pradžių yra kitoks. Jis nesibjauri savo išmatomis, 
vertina jas kaip savo kūno dalį, su kuria nelengvai išsiskiria, ir 
panaudoja jas kaip pirmąją „dovaną“, bandydamas įteikti la- 
biausiai jo vertinamiems Žmonėms. Net ir tada, kai auklėtojai 
atpratina jį nuo šių polinkių, išmatų vertingumą jis priskiria 
„dovanoms“ ir „pinigams“. Atrodo, kad, priešingai, savo lai- 
mėjimais šlapinantis jis itin didžiuojasi. 


Žinau, kad seniai norite mane nutraukti ir sušukti: gana 
šlykštybių! Tuštinimasis — seksualinio pasitenkinimo šaltinis, 
kuriuo naudojasi jau kūdikis! Išmatos — vertinga substancija, 
išangė — savotiškos genitalijos! Mes netikime tuo, tačiau dabar 
suprantame, kodėl vaikų gydytojai ir pedagogai atmetė psi- 
choanalizę ir jos rezultatus. Ne, gerbiamieji! Jūs pamiršote vie- 
nintelį dalyką: infantilaus seksualinio gyvenimo faktus norė- 
jau pateikti siedamas juos su seksualiniais iškrypimais. Kodėl 
gi jums nesužinoti, kad daugeliui suaugusių —- homoseksualių 
ir heteroseksualių - žmonių lytinio akto metu išangė tikrai pa- 
keičia makštį? Kad yra daugybė individų, kurie visą gyveni- 
mą tuštindamiesi patiria geidulius, pasak jų, gana didelius? 
Susidomėjimą defekacijos aktu ir malonumą, patiriamą stebint 
kito defekaciją, patvirtins patys vaikai, kai jie kiek paūgės ir 
galės tai pasakyti. Žinoma, prieš tai jūs neturėtumėte nuolat jų 
bauginti, antraip vaikai puikiai supras, kad privalo tylėti. O 

dėl kitų dalykų, kuriais nenorite tikėti, siūlau jums pasidomėti 
analizės ir tiesioginio vaikų stebėjimo rezultatais ir sakau, kad 
viso šito nematyti arba kitaip matyti yra tikrai didelis menas. 
Be to, aš visai nenusiteikęs prieš tai, kad jums į akis kristų vai- 
kų seksualinės veiklos ir iškrypimų giminingumas. Juk tai sa- 
vaime suprantama; jei vaikas apskritai turi seksualinį gyveni- 
mą, tai jis turi būti perversinis, nes vaikui, išskyrus kai kurias 
neaiškias užuominas, stinga to, kas seksualumą paverčia gi- 
minės pratęsimo funkcija. Antra vertus, visų iškrypimų bend- 
ras bruožas yra tas, kad atsisakoma giminės pratęsimo tikslo. 
Seksualinę veiklą vadiname perversine kaip tik tada, kai atsi- 
žadama giminės pratęsimo ir kaip nepriklausomo tikslo sie- 
kiama patirti malonumą. Taigi suprantate, kad seksualinio gy- 
venimo lūžis ir posūkis yra jo pajungimas giminės pratęsimo 
tikslams. Visa, kas vyksta iki šio posūkio, taip pat visa, kas jo 
išvengė, t. y. tarnauja vien malonumo siekiui, vadinama ne- 
garbingu „iškrypimo“ vardu ir niekinama. 


Tad leiskite tęsti trumpą infantilaus seksualumo apibūdini- 
mą. Tai, ką pasakiau apie dvi organines sistemas, galėčiau pa- 
pildyti atsižvelgdamas ir į kitas. Seksualinė vaiko veikla - tai 
veikla visos aibės dalinių potraukių [Partialtriebe|, kuriuos jis 
stengiasi patenkinti nepriklausomai vieną nuo kito iš dalies 
naudodamasis savo kūnu, iš dalies — išoriniu objektu. Labai 
greitai tarp šių organų išsiskiria genitalijos; kai kuriems žmo- 
nėms tas malonumo potyris, kurį teikia genitalijos nedalyvau- 
jant kitoms genitalijoms arba objektui, prasidėjęs nuo onaniz- 
mo kūdikystėje tęsiasi lytinio brendimo metais, kai onanizmas 
yra priverstinis, ir dar ilgiau. Beje, onanizmo temos taip greit 
neišsemtume; tai medžiaga, kurią reikia visapusiškai aptarti. 


Nors ir esu linkęs dar labiau trumpinti šią temą, turiu šį tą 
pasakyti apie vaikų seksualinius tyrinėjimus [Sexualforschung|. 
Tai būdingas vaikų seksualumo bruožas ir reikšmingas neuro- 
zių simptomatikos veiksnys. Infantilūs seksualiniai tyrinėjimai 

prasideda labai anksti, kartais dar nesulaukus trejų metų. Jie 
nėra susiję su nieko vaikui nereiškiančiais lyčių skirtumais, 
nes - bent jau berniukai - abiem lytims priskiria vyriškas geni- 
talijas. Vėliau berniukas padaro atradimą, kad jo sesutė arba 
žaidimų draugė turi vaginą, ir iš pradžių bando neigti tai, ką 
liudija jo pojūčių organai, nes negali įsivaizduoti į save pana- 
šios būtybės, kuri neturėtų tokios vertingos detalės. Paskui ber- 
niukas išsigąsta šios jam atsivėrusios galimybės, ir ima veikti 
visi ankstesni grasinimai, kuriuos jis girdėdavo, kai pernelyg 
daug dėmesio skirdavo savo mažam organui. Jį užvaldo kast- 
racijos kompleksas, kurio atsiradimas paveikia jo charakterio 
formąvimąsi, jei jis lieka sveikas, jo neurozę, jei jis suserga, jo 
priešinimąsi, jei jis analitiškai gydomas. Žinome, jog maža mer- 
gaitė jaučiasi labai nuskriausta dėl to, kad neturi didelio mato- 
mo penio, ji pavydi berniukui šito turto ir iš esmės dėl šios prie- 
žasties užsimano būti vyru; šis noras paskui vėl atsinaujina, jei 
atlikdama savo moterišką vaidmenį ji patiria nesėkmę ir su- 
serga neuroze. Beje, mergaitės klitoris vaikystėje atlieka penio 
vaidmenį, tai ypatingo jautrumo vieta, čia pasiekiamas auto- 
erotinis pasitenkinimas. Tam, kad maža mergaitė virstų mote- 
rimi, labai svarbu, kad makšties anga laiku ir visiškai perimtų 
klitorio jautrumą. Vadinamosios seksualinės moterų anestezi- 
jos atvejais klitoris atkakliai išsaugo savo jautrumą. 


Seksualinis vaiko susidomėjimas pirmiausia nukrypsta į kitą 
problemą, kuri sutampa su Tebų sfinkso misle; jam rūpi, iš kur 
atsiranda vaikai, dažniausiai dėl to, kad jis egoistiškai baimi- 
nasi naujo vaiko atsiradimo. Daug dažniau nei manome net 
visai maži vaikai netiki atsakymu, kurį jie išgirsta vaikų kam- 
baryje: vaikus atneša gandras. Jausdamas, kad suaugusieji jį 
apgaudinėja, slepia tiesą, vaikas paprastai užsisklendžia savy- 
je ir tampa savarankiškesnis. Bet savo jėgomis jis nepajėgia iš- 
spręsti šios problemos. Neišsivysčiusi seksualinė konstitucija 
riboja jo pažinimo galimybes. Iš pradžių jis mano, kad vaikai 
atsiranda, kažko užvalgius, be to, nenutuokia, kad vaikus gali 

turėti tik moterys. Paskui jis sužino apie šį ribojimą ir jau nu- 
stoja vaiko atsiradimą sieti su maistu; šią mintį atspindi pasa- 
kos. Kiek paūgėjęs vaikas ima suvokti, kad tėvas irgi turi atlik- 
ti kažkokį vaidmenį atsirandant vaikui, bet negali atspėti, koks 
tas vaidmuo. Atsitiktinai pamatęs lytinį aktą, jis palaiko jį prie- 
varta, muštynėmis, t. y. sadistiškai jį interpretuoja. Bet iš pra- 
džių jis nesieja šio akto su vaiko atsiradimu. Pamatęs kraujo 
dėmes lovoje ir ant motinos baltinių, jis dar labiau įsitikina, 
kad tėvas tikrai sužeidė motiną. Dar vėliau jis, matyt, ima nu- 
tuokti, jog vyro lytinis organas esmingai prisideda, kad atsi- 
rastų vaikai, bet negali priskirti šiai kūno daliai jokios kitos 
funkcijos, išskyrus šlapinimąsi. 


Nuo pat pradžių vaikai vieningai mano, kad vaikas gimsta 
per žarnyną, žodžiu, kad jis atsiranda kaip išmatų kamuolys. 
Šios teorijos atsisakoma tik tada, kai nuvertėja visi analiniai in- 
teresai; ją pakeičia prielaida, kad gimdant atsiveria bamba, arba 
kad gimdymo vieta yra sritis tarp moters krūtų. Taip smalsus 
vaikas arba pamažu artėja prie seksualinių faktų pažinimo, ar- 
ba savo nežinojimo išmuštas iš vėžių apeina juos, kol paprastai 
dar iki lytinio brendimo gauna dažniausiai įžeidų ir neišsamų 
paaiškinimą, kuris neretai paveikia jį traumuojančiai. 


Ponai! Jūs, žinoma, esate girdėję, kad seksualumo sąvoka 
psichoanalizėje buvo neleistinai išplėsta, siekiant apginti tei- 
ginius apie seksualinę neurozių prigimtį ir seksualinę simp- 
tomų reikšmę. Dabar galite spręsti, ar tas išplėtimas buvo 
nepagrįstas. Seksualumo sąvoką išplėtėme tik tiek, kad ji apim- 
tų infantilųjį ir perversinį seksualumą. Vadinasi, mes tik grą- 
žinome šiai sąvokai tikrąją jos apimtį. Tai, kas vadinama sek- 
sualumu už psichoanalizės ribų, susiję su ribotu seksualiniu 
gyvenimu, kuris tarnauja giminės pratęsimui ir vadinamas 
normaliu. 

Dvidešimt pirma paskaita 


Libido raida ir seksualinė organizacija 


Ponai! Man susidarė įspūdis, kad neįstengiau įtikimai paaiš- 
kinti, kokią reikšmę mūsiškei seksualumo sampratai turi iškry- 
pimai. Todėl norėčiau kiek įmanydamas pataisyti ir papildyti 
tai, ką išdėsčiau. 


Ne vien dėl iškrypimų buvome priversti pakeisti seksualu- 
mo sąvoką ir kartu sukėlėme tokį audringą pasipriešinimą. Tai 
padaryti dar labiau paskatino infantilaus seksualumo studijos, 
o abiejų reiškinių atitikimas buvo lemiamas. Bet kad ir kokios 
akivaizdžios būtų infantilaus seksualumo apraiškos vėlesniais 
vaikystės metais, jos tampa vis labiau neapibrėžtos, kai artėja- 
me priejų užuomazgų. Nenorėdamas kreipti dėmesio į jų vys- 
tymosi istoriją ir analitinius ryšius, gali ginčyti jų seksualinį 
pobūdį ir priskirti joms kokias nors kitas, nediferencijuotas, 
ypatybes. Nepamirškite, kad dabar neturime jokio kito visuo- 
tinai pripažinto požymio, nusakančio seksualinę kokio nors 
proceso prigimtį, išskyrus minėtąjį to proceso ryšį su giminės 
pratęsimo funkcija; bet šis požymis pernelyg ribotas, todėl tu- 
rime jo atsisakyti. Biologiniai kriterijai, tarkim, W. Flie8o pa- 
siūlytieji 23-ų ir 28-4 dienų periodai, kol kas labai ginčytini; 
cheminės seksualinių procesų ypatybės, kurias numanome, dar 
tik turi būti atrastos. Tačiau seksualiniai suaugusių žmonių iš- 
krypimai, priešingai, yra visiškai apčiuopiami ir nedviprasmiš- 
ki. Net visuotinai pripažintas jų pavadinimas rodo, kad jie ne- 
abejotinai susiję su seksualumu. Lai vadina juos degeneracijos 
požymiais ar kaip kitaip, bet kol kas dar niekas nedrįso jų 
priskirti kokiems nors kitiems, o ne seksualinio gyvenimo 

fenomenams. Vien dėl jų turime teisę sakyti, kad seksualumas 
ir giminės pratęsimo funkcija nesutampa, nes akivaizdu, kad 
visų iškrypimų atveju atsižadama giminės pratęsimo tikslų. 


Matau čia vieną dėmesio vertą paralelę. Nors daugelis lin- 
kę sutapatinti sąmoningus ir psichinius reiškinius, privalėjo- 
me išplėsti sąvoką „psichinis“ ir pripažinti, kad esama psi- 
chinių reiškinių, kurie nėra sąmoningi. Panašiai daugelis laiko 
identiškais „seksualinius“ ir „giminės pratęsimui tarnaujan- 
čius“ — arba, jei norite trumpesnio apibūdinimo: „genitali- 
nius“ — procesus, 0 mes neapsieisime nepripažinę tokių „sek- 
sualinių“ reiškinių, kurie nėra „genitaliniai“, kurie nieko 
bendra neturi su giminės pratęsimu. Šis panašumas tėra for- 
malus, bet jis turi ir gilesnę prasmę. 


Jeigu faktas, kad egzistuoja seksualiniai iškrypimai, yra toks 
svarbus argumentas kalbant apie seksualumą, tai kodėl jis jau 
seniai neatliko savo darbo ir neišsprendė šio klausimo? Tikrai 
negaliu to pasakyti. Man regis, taip yra dėl ypatingo santykio 
su iškrypimais; jis atsispindi ir teorijoje, trukdydamas moks- 
liškai įvertinti šiuos reiškinius. Tarsi niekam nepavyktų pamirš- 
ti, kad jie ne tik bjaurūs, bet ir pasibaisėtini, pavojingi; atrodo, 
tarsi jie būtų patrauklūs, ir širdies gilumoje reikėtų įveikti slaptą 
pavydą tiems, kurie jais mėgaujasi, - panašiai kaip baudžian- 
tis landgrafas žinomoje Tannhaūuserio parodijoje prisipažįsta: 


„Veneros grote pamiršo jis garbę ir pareigą! 
— Keista, bet mums šito nepasitaiko.“ 


Iš tikrųjų iškrypėliai yra veikiau apgailėtinos būtybės, labai 
brangiai mokančios už sunkiai pasiekiamą pasitenkinimą. 


Nepaisant perversinės veiklos objektų ir tikslų keistumo, ji 
yra neabejotinai seksualinė dėl to, kad, šiaip ar taip, perversi- 
nio pasitenkinimo aktas dažniausiai baigiasi visišku orgazmu 

ir lytinių produktų išsiskyrimu. Aišku, kad šitaip atsitinka tik 
suaugusiems individams; vaiko atveju orgazmas ir lytinės iš- 
skyros neįmanomos, yra tik užuominos į juos, kurios dažniau- 
siai irgi nelaikomos neabejotinai seksualinėmis. 


Seksualinių iškrypimų įvertinimą papildysiu dar šį tą pri- 
durdamas. Kad ir kaip jie koneveikiami, kad ir kaip suprieši- 
nami su normalia seksualine veikla, nesunku pastebėti, kad 
perversiniai požymiai dažnai būdingi ir normalių žmonių sek- 
sualiniam gyvenimui. Net bučinį pagrįstai galime pavadinti 
perversiniu aktu, nes tai yra dviejų erogeninių burnos zonų, o 
ne genitalijų sąlytis. Bet niekas jo nesmerkia kaip perversinio, 
priešingai, scenoje jis priimtinas kaip švelni užuomina į seksu- 
alinį aktą. Bet kaip tik bučinys gali lengvai virsti visišku iškry- 
pimu, kai jis toks intensyvus, jog kartu ištuštinamos genitali- 
jos ir įvyksta orgazmas; tai nutinka ne taip retai. Beje, galime 
išgirsti, kad vienam būtina seksualinio pasitenkinimo sąlyga 
yra objekto lytėjimas ir apžiūrinėjimas; kad kitas gnaibosi ir 
kandžiojasi pasiekęs seksualinio susijaudinimo kulminaciją; 
kad kartais mylintįjį labiau jaudina ne objekto genitalijos, o ko- 
kia nors kita kūno sritis, - ir daugybę panašių dalykų. Bepras- 
miška būtų atskirti nuo normaliųjų ir priskirti iškrypėliams 
individus, turinčius tokių savybių; priešingai, vis labiau įsitiki- 
ni, kad iškrypimų esmė - ne nukrypimas nuo seksualinio tiks- 
lo, ne genitalijų atsižadėjimas ir net ne objekto pakeitimas, bet 
tai, kad šie nukrypimai tampa pernelyg išskirtiniai ir nustelbia 
giminės pratęsimui tarnaujantį seksualinį aktą. Perversiniai 
veiksmai nėra iškrypimai, jei jie įtraukiami į normalaus seksu- 
alinio akto atlikimą kaip jį paruošiantys ar sustiprinantys prie- 
dai. Žinoma, dėl tokių faktų normalų ir perversinį seksualumą 
skirianti praraja labai susiaurėja. Savaime prieiname išvadą, 
kad normalus seksualumas atsiranda iš ankstesnio, iki jo bu- 
vusio seksualumo, atsisakius kai kurių ano ypatybių kaip ne- 
tinkamų bei sulydžius kitas ir pajungus jas naujam giminės pra- 
tęsimo tikslui. 

Netrukus mūsų žinios apie iškrypimus mums pravers, kai 
patikslinę prielaidas vėl atsidėsime infantiliojo seksualumo stu- 
dijoms; tačiau pirma turiu atkreipti jūsų dėmesį į vieną svarbų 
skirtumą tarp abiejų aptariamų reiškinių. Perversinis seksua- 
lumas paprastai yra labai centruotas, visa veikla siekiama vie- 
no - dažniausiai vienintelio - tikslo, čia vyrauja koks nors dalinis 
potraukis: arba jis apskritai vienintelis, arba visi kiti potrau- 
kiai pajungiami jo tikslams. Šiuo atžvilgiu perversinis ir nor- 
malus seksualumas skiriasi tik tuo, kad vyrauja skirtingi dali- 
niai potraukiai ir todėl skiriasi seksualiniai tikslai. Žodžiu, ir 
čia, ir ten susiduriame su gerai organizuota tironija, tik vienur 
valdžią užgrobė viena, kitur - kita giminė. Infantilusis seksua- 
lumas, priešingai, iš viso nėra centruotas ir organizuotas, at- 
skiri daliniai potraukiai čia lygiateisiai ir kiekvienas savo nuo- 
žiūra siekia malonumo. Žinoma, ir centravimas, ir jo stygius 
puikiai dera su tuo faktu, kad ir perversinis, ir normalus sek- 
sualumas atsirado iš infantiliojo. Beje, pasitaiko tokių perver- 
sinio seksualumo atvejų, kurie labiau primena infantilųjį sek- 
sualumą: daugybė dalinių potraukių nepriklausomai vienas 
nuo kito pasiekia arba, tiksliau pasakius, išsaugo savo tikslus. 
Tokius atvejus teisingiau būtų apibūdinti kaip seksualinio gy- 
venimo infantilumą, o ne kaip iškrypimus. 


Šitaip pasiruošę, galime aptarti vieną siūlymą, kurio tikrai 
neišvengsime. Mums sakys: kodėl primygtinai reikalaujate va- 
dinti seksualumu tas net jūsų požiūriu neapibrėžtas vaikų gy- 
venimo apraiškas, iš kurių vėliau išsivysto seksualumas? Ar 
negalėtumėte pasitenkinti fiziologiniu aprašymu ir tiesiog pa- 
sakyti, kad matome tokią kūdikio veiklą, kaip čiulpimas arba 
ekskrementų sulaikymas, rodančią, kad jis siekia organų teikia- 
mo malonumo [Organlust|]? Tai padarę išvengtumėte kiekvieno 
žmogaus jausmus žeidžiančios prielaidos, esą, ir kūdikis gy- 
vena seksualinį gyvenimą. Taip, ponai, aš nenusistatęs prieš 
organų teikiamą malonumą; žinau, kad didžiausias seksualinės 

sueities malonumas irgi yra tik su genitalijų veikla susijęs, 
šių organų teikiamas malonumas. Bet ar galite man pasakyti, 
kada pirminis indiferentiškas malonumas įgauna seksualinį 
pobūdį, kurį neabejotinai turime pripažinti vėlesnėmis jo vys- 
tymosi fazėmis? Ar apie organų teikiamą malonumą žinote 
daugiau negu apie seksualumą? Atsakysite, kad malonumas 
įgauna seksualinį pobūdį tada, kai savo vaidmens imasi geni- 
talijos; kad seksualiniai reiškiniai sutampa su genitaliniais. 
Teiginį, jog tam prieštarauja iškrypimai, atmesite nurodyda- 
mi, kad daugelio iškrypimų tikslas visgi yra genitalinis orgaz- 
mas, nors jo ir siekiama kitais būdais, be genitalijų sąlyčio. Jū- 
sų pozicijos tikrai sustiprės, kai dėl pasitaikančių iškrypimų 
iš seksualumo apibrėžimo išbrauksite jo ryšį su giminės pra- 
tęsimu ir pirmenybę suteiksite genitalijų veiklai. Bet tokiu at- 
veju mūsų požiūriai ne taip smarkiai skiriasi; jūs tik suprieši- 
nate lytinius organus su kitais organais. Bet kaip įvertinsite 
daugybę faktų, liudijančių, kad siekiant malonumo genitali- 
jas gali pakeisti kiti organai, kaip antai normalaus bučinio, per- 
versinės praktikos, isterijos simptomatikos atveju? Pastarajai 
neurozei būdinga tai, kad jaudinimo reiškiniai, pojūčiai ir iner- 
vacijos, net erekcijos procesai, paprastai susiję su genitalijomis, 
apima kitas, gana tolimas kūno sritis (pvz., perkeliami aukš- 
tyn, į galvą ir veidą). Šitaip demaskuoti, neturėdami nieko, kas 
paremtų jūsiškį seksualumo apibūdinimą, tikriausiai ryšitės pa- 
sekti mano pavyzdžiu ir pavadinsite „seksualiniais“ net tuos 
veiksmus, kuriais organų teikiamo malonumo siekiama anks- 
tyvoje vaikystėje. 


Dabar išklausykite dar du mano požiūrį pateisinančius 
samprotavimus. Kaip Žinote, abejotinus ir neapibrėžtus veiks- 
mus, kuriais siekiama malonumo ankstyvaisiais vaikystės me- 
tais, pavadinome seksualiniais, nes analizuodami simptomus 
nusigauname iki jų tirdami neabejotinai seksualinę medžia- 
gą. Sutinku, tai anaiptol nereiškia, kad tie veiksmai irgi turi 
būti seksualiniai. Bet paimkite analogišką atvejį. Įsivaizduo- 


XXI. LIBIDO RAIDA IR SEKSUALINE ORGANIZACIJA 295 


kite, kad negalėdami stebėti, kaip iš sėklos išsivysto du dvida- 
liai augalai, obelis ir pupa, abiem atvejais galime apžvelgti jų 
raidą priešinga kryptimi, nuo visiškai susiformavusio augalo 
iki daigo su dviem lapeliais. Daigų lapeliai atrodo visiškai in- 
diferentiški, abiem atvejais visiškai vienodi. Nejaugi tvirtinsiu, 
kad jie tikrai vienodi, o specifiniai obels ir pupelės skirtumai 
atsiranda vėliau, vegetacijos metu? Ar biologijos požiūriu ne- 
bus teisingiau manyti, kad jie glūdi jau daiguose, nors ir nega- 
liu įžvelgti skirtumo tarp pastarųjų? Bet analogiškai elgiamės 
pavadindami seksualiniu kūdikio veiksmus lydintį malonumą. 
Negaliu dabar aptarinėti, ar bet kokį organų teikiamą malo- 
numą galime vadinti seksualiniu, ar neegzistuoja koks nors 
kitokio pobūdžio malonumas, kurio nederėtų taip vadinti. Per- 
nelyg mažai Žinau apie organų teikiamą malonumą, apie jo 
sąlygas, ir apskritai nenustebsiu, jei dėl regresyvinio analizės 
pobūdžio galiausiai susidursiu su tokiais reiškiniais, kurių kol 
kas išvis neįmanoma apibrėžti. 


Beje, net ir įstengę mane įtikinti, kad kūdikio veiksmų ne- 
derėtų vertinti kaip seksualinių, ne itin pagrįstumėte savo tei- 
ginį apie seksualinį vaiko tyrumą. Nuo trejų metų seksualinis 
vaiko gyvenimas yra visiškai akivaizdus; šiuo metu ima reikš- 
tis genitalijos, galbūt dėsningai prasideda infantilios mastur- 
bacijos, t. y. genitalinio pasitenkinimo, periodas. Nestinga ir 
psichinių bei socialinių seksualinio gyvenimo apraiškų; nepri- 
klausomai nuo psichoanalizės ir iki jos objektyviems tyrinėto- 
jams krito į akis dabar atliekamas objekto pasirinkimas, švel- 
nus prisirišimas prie tam tikrų asmenų, net vienos iš dviejų 
lyčių pasirinkimas bei pavydas, - tai patvirtins kiekvienas ste- 
bėtojas, kuris nėra nusiteikęs to nematyti. Prieštarausite, jog 
anaiptol neabejojote, kad švelnumas nubunda labai anksti, abe- 
jojote tik tuo, kadjis yra „seksualinis“. Žinoma, vaikai tarp tre- 
jų ir aštuonerių metų jau išmoko šitai slėpti, bet būdami atidūs 
įstengsite surinkti pakankamai duomenų, patvirtinančių „jus- 
linius“ tokio švelnumo tikslus, o jų pristigę galite pasitelkti 
analitinių tyrinėjimų sukauptą medžiagą. Seksualiniai tikslai 

šiuo gyvenimo periodu labai glaudžiai susiję su vaiko atlieka- 
mu seksualiniu tyrinėjimų; keletą tokio tyrinėjimo pavyzdžių 
jau pateikiau. Aišku, kad perversinis kai kurių tikslų pobūdis 
priklauso nuo vaiko, dar nesuvokusio kopuliacijos tikslo, kons- 
titucinės nebrandos. 


Tarp šeštų ir aštuntų gyvenimo metų seksualinis vaiko vys- 
tymasis aprimsta ir atslūgsta, ir šį laikotarpį kultūriniu požiū- 
riu palankiausiais atvejais galime pagrįstai vadinti latentiniu 
periodu [Latentzeit]. Latentinio periodo gali apskritai nebūti, 
be to, nebūtinai šiuo metu visiškai nutrūksta seksualinė veikla 
ir išnyksta seksualiniai interesai. Daugumą iki latentinio peri- 
odo patirtų išgyvenimų ir psichinių impulsų vėliau pasiglem- 
žia infantili amnezija, jau minėta užmarštis, apgaubianti ir nu- 
tolinanti pirmuosius mūsų gyvenimo metus. Kaskart atlikdami 
psichoanalizę turime atkurti atmintyje šitą pamirštą gyveni- 
mo periodą; sunku atsikratyti minties, kad užmaršties priežas- 
tis yra jame glūdinčios seksualinio gyvenimo užuomazgos, Žo- 
džiu, kad užmarštis yra išstūmimo padarinys. 


Nuo trejų metų seksualinis vaiko gyvenimas daug kuo ati- 
tinka suaugusio žmogaus seksualinį gyvenimą; jau žinome, kad 
nuo pastarojo jis skiriasi tvirtos organizacijos bei genitalijų pri- 
mato stygiumi, neišvengiamais perversiniais požymiais ir, be 
abejo, kur kas menkesniu seksualinių siekių intensyvumu. Bet 
teorijai įdomiausios ankstesnės seksualinio vystymosi, kurį esa- 
me linkę vadinti libido raida, fazės. Toji raida tada tokia spar- 
ti, kad tiesiogiai stebint turbūt niekada nepavyktų užfiksuoti 
trumpalaikių jos epizodų. Tik psichoanalitiškai tiriant neuro- 
zes buvo galima nuspėti, kad egzistuoja tokios ankstyvos libi- 
do raidos fazės. Žinoma, tai tėra konstrukcijos, bet praktiškai 
atlikdami psichoanalitinį tyrimą įsitikinsite, kad tos konstruk- 
cijos būtinos ir naudingos. Netrukus suprasite, kodėl kaip tik 
per patologiją atsiskleidžia ryšiai, kurių nepastebime tirdami 
normalų objektą. 

Taigi dabar galime pasakyti, kaip klostosi seksualinis vai- 
ko gyvenimas, kol nusistovi genitalijų primatas, kurio užuo- 
mazgos siejasi su infantiliąja epocha iki latentinio periodo ir 
kuris nenutrūkstamai formuojasi lytinio brendimo metais. Tas 
ankstyvasis laikotarpis pasižymi savotiška nestabilia organi- 
zacija, kurią norėtume pavadinti pregenitaline. Svarbiausi dali- 
niai potraukiai šiuo metu yra ne genitaliniai, osadistiniai ir ana- 
liniai. Vyriško ir moteriško pradų priešingybė kol kas visiškai 
nesvarbi; svarbesnė yra aktyvaus ir pasyvaus pradų priešingy- 
bė, ją galime laikyti seksualinio poliariškumo, su kuriuo ji vė- 
liau ir susilieja, pirmtake. Tai, ką paskesnės genitalinės fazės 
požiūriu galėtume apibūdinti kaip vyrišką veiklos ypatybę, 
šioje fazėje reiškiasi siekimu užvaldyti, kuris lengvai virsta 
žiaurumu. Pasyvaus tikslo siekiai susiję su šiuo metu labai 
reikšminga erogenine išangės zona. Labai sustiprėja potrau- 
kis matyti ir pažinti; tiesą sakant, genitalijos seksualiniame 
gyvenime dalyvauja tik kaip šlapinimosi organas. Nestinga ob- 
jektų daliniams potraukiams, kurie būdingi šiai fazei, bet tie 
objektai nebūtinai sulydomi į vieną. Sadistinė-analinė orga- 
nizacija yra preliminari būsimos genitalinio primato fazės pa- 
kopa. Nuodugniau tirdami sužinome, kokia tos organizacijos 
dalis išsaugoma ir pereina į paskesnę, galutinę seksualumo for- 
mą ir kokiais būdais jos daliniai potraukiai įtraukiami į naują 
genitalinę organizaciją. Anapus sadistinės-analinės libido rai- 
dos fazės atsiveria dar ankstyvesnė primityvesnės organizacijos 
pakopa, kurioje pagrindinis vaidmuo tenka erogeninei burnos 
sričiai. Nesunkiai atspėsite, kad jai būdinga seksualinė čiulpi- 
mo veikla, ir galite nusistebėti supratingumu senovės egiptie- 
čių, kurie vaiką, net ir dieviškąjį Horą, vaizdavo su pirštu 
burnoje. Tik visai neseniai Abrahamas aprašė šios primityvios 
oralinės fazės įtaką vėlesniam seksualiniam gyvenimui. 


Ponai! Numanau, kad mano paskutinės pastabos apie vai- 
ko seksualinės organizacijos pokyčius veikiau prislėgė jus, nei 
pamokė. Galbūt ir vėl pernelyg įnikau į smulkmenas. Bet 

turėkite kantrybės; tai, ką išgirdote, labiau pravers ateityje. Kol 
kas įsidėmėkite, kad seksualinis gyvenimas - arba, mūsų žo- 
džiais, libido funkcija - nėra kažkas gatava, be to, ne šiaip plė- 
tojasi, bet susideda iš kelių labai skirtingų fazių, - žodžiu, kad 
tai yra kelissyk pasikartojantis procesas, analogiškas, tarkime, 
vikšro virtimui drugeliu. Vystymosi lūžis įvyksta, kai visi da- 
liniai potraukiai pajungiami genitalijų primatui ir kartu seksu- 
alumas pajungiamas giminės pratęsimo funkcijai. Iki tol tėra, 
taip sakant, padrikas seksualinis gyvenimas, nepriklausoma at- 
skirų dalinių potraukių veikla, siekiant organų teikiamo malo- 
numo. Šią anarchiją švelnina „pregenitalinių“ organizacijų 
užuomazgos, pirmiausia sadistinė-analinė fazė, iki jos - ma- 
tyt, primityviausia, oralinė fazė. Negana to, viena organizaci- 
jos pakopa virsta kita, vykstant įvairiems dar nelabai ištirtiems 
procesams. Kitą kartą sužinosime, kokią reikšmę siekiant su- 
prasti neurozes įgyja tas faktas, kad libido raida tokia ilga ir 
daugiapakopė. 


Šiandien aptarsime dar vieną šios raidos aspektą, būtent 
dalinių seksualinių potraukių santykį su objektu. Tiksliau, 
probėgšmais apžvelgsime šią raidą, idant išsamiau aptartu- 
me vieną gana vėlyvą jos rezultatą. Kai kuriems seksualinio 
potraukio komponentams, tarkime, potraukiui valdyti (sadiz- 
mui), potraukiui apžiūrinėti ir pažinti, nuo pat pradžių ir vė- 
liau reikia pašalinio objekto. Kitiems, kurie aiškiau susiję su 
tam tikromis erogeninėmis kūno zonomis, toks objektas rei- 
kalingas tik pradžioje, kol tie seksualinio potraukio kompo- 
nentai remiasi neseksualinėmis funkcijomis, ir tampa nerei- 
kalingas jiems atsiskyrus nuo šių funkcijų. Žodžiu, pirmasis 
objektas, į kurį nukrypsta oralinis seksualinio potraukio kom- 
ponentas, yra motinos krūtinė, tenkinanti kūdikio maitinimosi 
poreikį. Erotinis komponentas, kuris patenkinamas žindant, per 
čiulpimo aktą tampa nepriklausomas, kūdikis atsižada pašali- 
nio objekto ir pakeičia jį kokia nors savo kūno dalimi. Oralinis 
potraukis virsta autoerotiniu, beje, analinis ir kiti erogeniniai 

potraukiai tokie yra nuo pat pradžių. Tolesnės raidos tikslai, 
trumpai tariant, yra du: pirma, atsisakyti autoerotizmo, vėl pa- 
keisti savo kūno objektą pašaliniu; antra, suvienodinti skirtin- 
gus atskirų potraukių objektus, pakeisti juos vieninteliu objek- 
tu. Žinoma, tai pavyksta tik tada, kai šis objektas yra savo kū- 
ną primenanti visuma. Be to, tai negali įvykti, neatsisakius kai 
kurių autoerotinių potraukių kaip netinkamų. 


Objektų paieškos procesai gana painūs, kol kas jie dar ne- 
buvo aiškiai aprašyti. Pabrėžkime, nes mūsų tikslams tai svar- 
bu: jei procesas pasiekia tam tikrą baigmę vaikystės metais iki 
latentinio periodo, tai pasirinktas objektas pasirodo esąs be- 
veik identiškas su pirmuoju oralinio potraukio objektu. Tegul 
tai ir ne motinos krūtinė, bet, šiaip ar taip, motina. Mes vadi- 
name motiną pirmuoju meilės objektu. Apie meilę kalbame, kai 
norime pabrėžti psichinį seksualinių potroškių aspektą, nu- 
stumdami į antrą planą arba laikinai pamiršdami tuos kūniš- 
kus arba „juslinius“ potraukius, kuriais jie grįsti. Tuo metu, 
kai motina tampa vaiko meilės objektu, prasideda ir psichinis 
išstūmimo darbas, kuriuo pasiekiama tai, kad vaikas nežino 
kai kurių savo seksualinių tikslų. Motinos kaip meilės objekto 
pasirinkimas siejasi su visa aibe reiškinių, kuriuos pavadino- 
me „Edipo kompleksu“ ir kurie tapo labai reikšmingi psichoa- 
nalitiškai aiškinant neurozes, be to, bene labiausiai prisidėjo, 
kad kiltų toks didelis pasipriešinimas psichoanalizei. 


Išklausykite trumpą istoriją, įvykusią per šį karą. Vienas 
drąsus psichoanalizės sekėjas dirba gydytoju vokiečių fronte 
kažkur Lenkijoje ir patraukia kolegų dėmesį tuo, kad kartą 
jam pavyksta netikėtai paveikti vieną ligonį. Klausinėjamas jis 
prisipažįsta dirbąs psichoanalizės priemonėmis ir sutinka pa- 
sidalyti savo žiniomis su kolegomis. Žodžiu, kas vakarą kor- 
puso gydytojai, kolegos ir viršininkai renkasi paklausyti ezo- 
terinio analizės mokymo. Kiek laiko viskas klojasi neblogai, 
bet kartą, kai pranešėjas papasakoja klausytojams apie Edipo 

kompleksą, pakyla vienas viršininkas ir pareiškia, kad jis tuo 
netikįs, kad tikra niekšybė kalbėti tokius dalykus jiems, nar- 
siems Tėvynės gynėjams ir šeimų galvoms, ir uždraudžia to- 
lesnes paskaitas. Analitikas pasiprašo perkeliamas į kitą fronto 
ruožą. Manau, prasti popieriai, jei vokiečių pergalei pasiekti 
reikia šitaip „organizuoti“ mokslą, ir kažin ar vokiečių moks- 
las pakęs tokią organizaciją. 


Dabar nekantraujate norėdami sužinoti, kas gi yra tas bai- 
susis Edipo kompleksas. Tai pasako jo pavadinimas. Visi žino- 
te graikų sakmę apie karalių Edipą, kuriam likimas lemia nu- 
žudyti savo tėvą ir vesti savo motiną, kuris daro viską, kad 
išvengtų orakulo pranašystės, ir galiausiai nubaudžia save apa- 
kindamas, kai patiria, kad nieko nenutuokdamas jau įvykdė 
abu nusikaltimus. Tikiuosi, kad daugelį jūsų sukrėtė šios sak- 
mės pagrindu sukurta Sofoklio tragedija. Meniškai vilkinamas 
ir naujų įkalčių vėl pakurstomas tyrimas, kurį vaizduoja Ati- 
kos poetas, pamažu atskleidžia kažkada Edipo padarytą nusi- 
kaltimą; šis tyrimas primena psichoanalizės eigą. Iš vieno dia- 
logo aiškėja, jog suklaidinta motina-žmona Jokastė nesutinka, 
kad tyrimas būtų tęsiamas. Ji aiškina, kad daugelis žmonių 
sapnuoja gyveną su savo motinomis, bet sapnų galima nepai- 
syti. Mes nemenkiname sapnų reikšmės, - bent jau tipiškų, 
daugelio žmonių sapnuojamų sapnų, — ir neabejojame, kad 
Jokastės minimas sapnas glaudžiai susijęs su keistu ir baisiu 
sakmės turiniu. 


Stebėtina, kad Sofoklio tragedija nesukelia žiūrovui bentjau 
pasipiktinimo, reakcijos, panašios į ano naivaus karo gydytojo 
reakciją, tik kur kas labiau pagrįstos. Juk tai iš esmės nemorali 
pjesė, ji neigia moralinę žmogaus atsakomybę, parodo, kad nu- 
sikaltimą lemia dieviškos jėgos ir kad žmogus, dėl moralinių 
paskatų besipriešinantis nusikaltimui, yra visiškai bejėgis. Ga- 
lėtum nesunkiai pamanyti, kad sakmės medžiaga siekiama ap- 
kaltinti dievus bei likimą, ir kritiškas, su dievais nesutariantis 

Euripidas tikriausiai būtų ją pateikęs kaip tokį kaltinimą. Bet 
neįmanoma, kad šitaip šią medžiagą panaudotų dievotasis So- 
foklis; sunkumus nugalėti padeda dievobaimingas apsukru- 
mas, kai aukščiausia morale pripažįstamas paklusnumas die- 
vams, net jei šie įsako nusikalsti. Nemanau, kad ši moralė yra 
stiprioji pjesės vieta, bet visai ne nuo jos priklauso tai, kad tra- 
gedija tokia įtaigi. Klausytojas reaguoja ne į moralę, o į slaptą 
sakmės prasmę ir turinį. Jis reaguoja taip, tarsi būtų išanaliza- 
vęs save, aptikęs Edipo kompleksą ir demaskavęs dievų valią 
bei orakulą kaip išaukštintas savosios nesąmoningumo srities 
pamėkles. Atrodo, tarsi jis prisimintų norą pašalinti tėvą bei 
vesti motiną ir pasibaisėtų juo. Ir poeto balsą jis supranta taip, 
tarsi šis norėtų pasakyti: veltui vengi atsakomybės ir įtikinėji, 
kad priešinaisi šiems nusikalstamiems ketinimams. Tu vis tiek 
kaltas, nes niekada neįstengei jų įveikti; jie tebėra, nors ir nesą- 
moningi. Psichologinė tiesa kaip tik tokia. Net išstūmęs savo 
piktus potroškius į nesąmoningumo sritį ir paskui sakydamas, 
kad nėra už juos atsakingas, žmogus priverstas jausti šią atsa- 
komybę kaip neaiškios kilmės kaltės jausmą. 


Visiškai neabejotina, kad Edipo kompleksas yra vienas 
svarbiausių kaltės jausmo, taip dažnai kankinančio neuroti- 
kus, šaltinių. Negana to, studijoje apie žmonių religijos ir mo- 
ralės ištakas, kurią pavadinau „Totemas ir tabu“ ir paskelbiau 
1913 metais, išsakiau prielaidą, kad galbūt Žmonija kaip vi- 
suma savo istorijos pradžioje dėl Edipo komplekso įgavo kal- 
tės jausmą, pagrindinį religijos ir moralės šaltinį. Mielai dau- 
giau apie tai pakalbėčiau, bet verčiau susilaikysiu. Pradėjus 
šią temą, sunku nuo jos atitrūkti, o mums reikia grįžti prie 
individualios psichologijos. 


Tad ką galime sužinoti apie Edipo kompleksą tiesiogiai ste- 
bėdami vaiką ikilatentiniu periodu, kai jis renkasi objektą? Ne- 
sunku pastebėti, kad mažasis vyras norėtų, jog motina priklau- 
sytų tik jam, kad tėvo buvimą jis laiko kliūtimi, piktinasi, kai 

šis rodo jai švelnumą, neslepia pasitenkinimo, kai tėvas išvyksta 
ar nebūna namuose. Dažnai berniukas tiesiog išsako savo jaus- 
mus, pažadėdamas motinai, kad ją ves. Sakysite, tai niekai 
palyginus su Edipo poelgiais, bet iš tikrųjų to visiškai pakan- 
ka, tai iš esmės tas pats. Stebėjimus dažnai sunkina tai, kad 
kitomis aplinkybėmis vaikas būna labai švelnus su tėvų; bet jis 
gana ilgai puikiai derina tokias priešingas — teisingiau pasa- 
kius, ambivalentiškas - emocines nuostatas, kurios suaugusiam 
netrukus taptų konfliktinės; vėliau nesąmoningumo srityje šios 
nuostatos irgi ilgai būna greta. Mums prieštaraus, kad mažo 
berniuko elgesį sąlygoja egoistiniai motyvai ir visiškai nepa- 
grįstai čia ieškome erotinio komplekso. Motina tenkina visus 
vaiko poreikius, todėl šis suinteresuotas, kad jai nerūpėtų nie- 
kas kitas. Ir tai tiesa, bet netrukus paaiškės, kad tokiomis ir 
panašiomis aplinkybėmis egoistinis interesas tėra erotinio sie- 
kio atrama. Jei mažylis rodo savo motinai visiškai akivaizdų 
seksualinį smalsumą, reikalaudamas naktį miegoti su ja, siūlo- 
si dalyvauti jai atliekant tualetą ar net mėgina ją suvilioti, ką 
dažnai pastebi ir juokdamasi papasakoja motina, tai šitaip, be 
abejo, atsiskleidžia erotinė jo prieraišumo prigimtis. Negalima 
pamiršti, kad motina lygiai taip pat rūpinasi ir dukrele, bet 
anaiptol nesulaukia tokių rezultatų, ir kad gana dažnai tėvas 
varžosi su ja rūpindamasis berniuku, bet jam nepavyksta tapti 
tokiu reikšmingu, kaip motinai. Žodžiu, jokia kritika neįsten- 
gia eliminuoti iš situacijos lyties teikiamų privilegijų. Juk kaip 
tik egoistinių sumetimų požiūriu mažajam vyrui būtų visiš- 
kai neprotinga tenkintis vienu asmeniu, užuot turėjus savo 
paslaugoms du. 


Kaip pastebėjote, pavaizdavau tik berniuko santykį su tėvu 
ir motina. Mažai mergaitei viskas klostosi panašiai, tereikia pa- 
daryti atitinkamas pataisas. Švelniai prisirišusi prie tėvo, sie- 
kianti pašalinti motiną kaip nereikalingą ir užimti jos vietą, 
net kur kas vėlesnio moteriškumo priemonėmis koketuojanti 
maža mergaitė sukuria tokį patrauklų paveikslą, kad tiesiog 

pamirštame, kokia rimta yra ši infantili situacija ir kokių sun- 
kių padarinių ji gali turėti ateityje. Nepamirškime pridurti, kad 
bundant edipiškai vaiko nuostatai dažnai lemtingą įtaką daro 
tėvai, paklusdami lytinei traukai: ten, kur yra keli vaikai, tėvas 
akivaizdžiai teikia pirmenybę dukrai, o motina švelnesnė su 
sūnumi. Bet ir dėl šio veiksnio negalime rimtai suabejoti spon- 
taniška vaiko Edipo komplekso prigimtimi. Edipo kompleksas 
perauga į šeimos kompleksą, kai atsiranda naujų vaikų. Vėl 
įgavęs egoistinio kenkimo bruožų jis sąlygoja tai, kad vaikas 
pasitinka jaunesnius brolius ir seseris priešiškai ir nesvyruo- 
damas nori juos pašalinti. Paprastai šiuos neapykantos jaus- 
mus vaikai išsako net dažniau už tuos, kurie susiję su tėvų 
kompleksu. Jei noras išsipildo ir mirtis netrukus nusineša ne- 
pageidaujamą atėjūną, tai vėlesnė analizė gali parodyti, koks 
svarbus buvo vaikui šis mirties atvejis, net jei jis ir neišliko jo 
atmintyje. Naujagimio nustumtas į antrą planą, pradžioje net 
visiškai izoliuotas nuo motinos, vaikas sunkiai atleidžia tokį 
atstūmimą; jis patiria jausmus, analogiškus suaugusio žmogaus 
įtūžiui, kurie dažnai tampa ilgalaikio susvetimėjimo priežasti- 
mi. Jau minėjome, kad seksualinis tyrinėjimas ir visos jo išvados 
paprastai grindžiamos šia gyvenimiška vaiko patirtimi. Bro- 
liams ir seserims augant, santykis su jais reikšmingai kinta. Vie- 
toj neištikimos motinos berniukas gali pasirinkti meilės objek- 
tu seserį; jau vaikų kambaryje tarp kelių brolių, besisukančių 
aplink jaunesnę sesutę, gali vykti priešiškos rungtynės, labai 
reikšmingos jų vėlesniam gyvenimui. Tėvą, kuris jau ne toks 
rūpestingas kaip ankstyvaisiais metais, mažai mergaitei gali 
pakeisti vyresnysis brolis, o vaiką, kurio ji veltui norėjo iš tė- 
vo, - jaunesnė sesutė. 


Tokius ir daugybę kitų panašių faktų gauname tiesiogiai 
stebėdami vaikus ir tirdami išlikusius, analizės įtakos nepaty- 
rusius vaikystės metų prisiminimus. Todėl padarysite ir tokią 
išvadą: be galo svarbus Žmogaus gyvenimo veiksnys yra tai, 
kelintas vaikas jis yra šeimoje, ir kiekvienoje biografijoje reikėtų 

į šį veiksnį atsižvelgti. Bet kur kas svarbiau, kad turėdami ome- 
ny šią nesunkiai gaunamą informaciją, negalėsite nenusišyp- 
soti prisiminę visus mokslinius samprotavimus, kuriais ban- 
doma aiškinti incesto draudimą. Ko tik čia neprigalvota! Kad 
nuo vaikystės gyvenant kartu lytinis potraukis turėtų nukrypti 
nuo kitos lyties šeimos narių, arba kad psichikoje biologinę 
tendenciją vengti išsigimimo turėtų atitikti įgimta incesto bai- 
mė! Kartu visiškai pamirštama, kad incesto pagundos nerei- 
kėtų taip nepermaldaujamai drausti įstatymais ir papročiais, 
jei ji būtų patikimai natūraliai ribojama. Tiesa yra kaip tik prie- 
šinga. Pirmasis žmonių pasirenkamas objektas visada yra in- 
cestinis, vyras renkasi motiną ir seserį; reikia griežčiausių 
draudimų, kad šis ir vėliau išliekantis infantilus polinkis ne- 
pasireikštų. Primityvios, laukinės tautos incestą draudžia kur 
kas griežčiau, nei mes; neseniai Th. Reikas paskelbė puikų 
darbą, kuriame parodė, kad su lytine branda siejamais lauki- 
nių tautų ritualais, vaizduojančiais antrąjį gimimą, siekiama 
išlaisvinti berniuką nuo incestinio prieraišumo motinai ir su- 
taikyti jį su tėvu. 


Mitologija liudija, kad incestas, kuriuo tariamai taip bjauri- 
si žmonės, be jokių būgštavimų pripažįstamas dievams, oO iš 
senovės istorijos galite sužinoti, kad šventa valdovo prieder- 
mė buvo incestinė santuoka su seserimi (seniesiems faraonams, 
Peru inkams). Vadinasi, kalbama apie privilegijas, kurios drau- 
džiamos paprastai liaudžiai. 


Vienas Edipo nusikaltimas - kraujomaiša su motina, kitas — 
tėvo nužudymas. Beje, tai kaip tik tie didieji nusikaltimai, ku- 
riuos smerkia totemizmas, pirmoji socialinė-religinė žmonių 
institucija. Palikime dabar tiesioginius vaiko stebėjimus ir pa- 
sidomėkime suaugusių, neurotikais tapusių žmonių analitiniais 
tyrinėjimais. Ką gi daugiau sužinome apie Edipo kompleksą, 
atlikdami analizę? Tai galime nusakyti keliais žodžiais. Anali- 
zė atskleidžia kompleksą tokį, kokį jį vaizduoja sakmė; ji rodo, 

kad kiekvienas iš šių neurotikų buvo Edipas arba reaguoda- 
mas į kompleksą tapo Hamletu, o tai reiškia tą patį. Žinoma, 
analitinis Edipo komplekso vaizdas yra padidintas ir sušiurkš- 
tintas infantilusis eskizas. Neapykanta tėvui, jo mirties troš- 
kimas čia pateikiami jau ne baikščiomis užuominomis, švel- 
numas motinai siejamas su tikslu užvaldyti ją kaip moterį. Ar 
įtikėtina, kad švelniais vaikystės metais pasireikštų tokios 
stiprios ir radikalios emocijos, ar analizė neklaidina mūsų, pa- 
keliui įpynusi kokį nors naują veiksnį? Nesunku jį atrasti. Kas- 
kart, kai Žmogus, net istorikas, pasakoja apie praeitį, reikia at- 
sižvelgti į tai, kaip jis iškraipo jos vaizdą, netyčia į praeitį nu- 
keldamas šį tą iš dabarties arba tarpinių laikotarpių. Dėl neu- 
rotiko galime net suabejoti, ar jis to nedaro visiškai tikslingai; 
vėliau sužinosime jo motyvus ir apskritai turėsime skaitytis su 
„atgalinio fantazavimo“ į tolimą praeitį faktu. Nesunkiai pa- 
stebime ir tai, kad dažnai neapykanta tėvui sustiprėja dėl visos 
aibės motyvų, kuriuos tegalima sieti su vėlesniais laikais ir san- 
tykiais, kad seksualiniai norai motinos atžvilgiu įgauna tokias 
formas, kokių vaikas dar negalėjo žinoti. Bet veltui atgaliniu 
fantazavimu aiškintume Edipo komplekso visumą, veltui mė- 
gintume nukelti ją į vėlesnius laikus. Tiesioginiai vaiko stebė- 
jimai patvirtina, kad infantilus branduolys ir daugiau ar ma- 
žiau detalių visada yra. 


Didžiulę praktinę reikšmę turi klinikinis faktas, kuris glū- 
di anapus analitiniu būdu nustatytos Edipo komplekso for- 
mos. Sužinome, kad lytinio brendimo metais, kai seksualinis 
potraukis pasireiškia visa jėga, vėl pasirenkami senieji šeimy- 
niniai ir incestiniai objektai, jie vėl įkraunami libido [libidi- 
nos besetzt werden). Infantilusis objekto pasirinkimas tebu- 
vo silpna preliudija, kurios įtaka jaučiama renkantis objektą 
lytinio brendimo metais. Vyksta labai intensyvūs emociniai 
procesai, formuojantys Edipo kompleksą arba reakciją į jį, daž- 
niausiai turintys pasilikti už sąmonės ribų, nes tapo nepa- 
kenčiamos jų įgyvendinimo sąlygos. Nuo šiol individas turi 

spręsti didžiąją atsiskyrimo nuo tėvų užduotį, ir tik ją atlikęs 
jis nustoja buvęs vaiku, kad taptų socialinės bendrijos nariu. 
Sūnaus užduotis yra nukreipti savo libido nuo motinos ir pa- 
naudoti jį, renkantis realų pašalinį meilės objektą, bei susitai- 
kyti su tėvu, jei tebejaučia jam priešiškumą, arba išsivaduoti 
nuo jo spaudimo, jei reaguodamas į infantilų protestą jis tapo 
priklausomas nuo tėvo. Ši užduotis iškyla kiekvienam žmo- 
gui; dėmesio verta tai, kad retai pavyksta ją išspręsti idealiai, 
t. y. psichologiniu ir socialiniu požiūriu korektiškai. Neuroti- 
kai apskritai neįstengia jos išspręsti; sūnų visą gyvenimą sle- 
gia tėvo autoritetas, jis nesugeba nukreipti savo libido į kitą 
objektą. Atitinkamai pakeitus santykį, ta pati dalia gali ištikti 
dukterį. Šia prasme Edipo kompleksą teisėtai laikome neuro- 
zių pagrindu. 


Ponai, tikriausiai nutuokiate, kad skubėdamas praleidžiu 
daugybę praktiškai ir teoriškai reikšmingų aplinkybių, susiju- 
sių su Edipo kompleksu. Nenagrinėju ir jo variacijų bei gali- 
mos inversijos. Iš tolimesnių jo ryšių paminėsiu tik vieną: pa- 
aiškėjo, kad jis daro lemiamą įtaką poetinei kūrybai. Vienoje 
dėmesio vertoje knygoje Otto Rankas parodė, kad visų laikų 
dramaturgai medžiagos dažniausiai sėmėsi iš Edipo ir incesti- 
nio kompleksų, iš jų variacijų ir priedangų. Reikia paminėti ir 
tai, kad abu nusikaltėliški Edipo komplekso norai ir iki psi- 
choanalizės buvo laikomi tikraisiais nevaržomo potraukių gy- 
venimo atstovais. Tarp enciklopedininko Diderot'o veikalų yra 
įžymusis dialogas „Le neveu de Rameau“, kurį į vokiečių kal- 
bą išvertė ne kas kitas, o Goethe. Čia galite perskaityti keistą 
sakinį: Si le petit sauvage ėtait abandonnė d lui-mėme, gu il conser- 
vat toute son imbėsillitė et gu il rėunit au peu de raison de Venfant 
au berceau la violance des passions de Vhomme de trente ans, il tor- 
drait le col d son pėre et coucherait avec sa mėre.* 


* Jei mažas laukinukas būtų paliktas sau ir, išsaugojęs visą savo kvailumą, 
prie menko kūdikio proto prijungtų trisdešimtmečio vyro aistrų siautulį, tai jis 
nusuktų sprandą savo tėvui ir sugultų su motina (pranc.). - Vert. 

Bet negaliu nepaminėti kito dalyko. Ne veltui Edipo moti- 
na-žmona užsiminė apie sapną. Ar dar prisimenate, kas paaiš- 
kėjo tiriant sapnus: sapną sudarantys norai dažnai yra perver- 
sinio, incestinio pobūdžio arba išduoda netikėtą priešiškumą 
artimiems ir mylimiems giminaičiams? Anuomet neatsakėme 
į klausimą, iš kur randasi šie pikti jausmai. Dabar jūs galite į jį 
atsakyti. Jie atspindi ankstyvąjį infantilų, sąmoningame gyve- 
nime seniai atsižadėtą libido paskirstymą ir jo įkrovas į tam 
tikrus objektus [Objektbesetzungen|, kurios, kaip paaiškėja nak- 
tį, tebeegzistuoja ir tebėra kažkiek veiksmingos. Kadangi ne 
tik neurotikai, bet ir visi žmonės sapnuoja perversinius, inces- 
tinius ir tūžmingus sapnus, galime padaryti išvadą, kad ir nor- 
malių žmonių raidos kelyje neišvengiami iškrypimai ir libido 
įkrovos į Edipo komplekso objektus, kad tai yra normalios rai- 
dos kelias, kad neurotikai tik ryškiau ir šiurkščiau parodo tai, 
ką aptinkame atlikę ir sveikų Žmonių analizę. Tai viena prie- 
žasčių, dėl kurių pirma tyrėme sapnus, o paskui - neurozinius 
simptomus. 


308 


Dvidešimt antra paskaita 


Požiūris į vystymąsi ir regresiją. Etiologija 


Ponios ir ponai! Girdėjome, jog libido funkcija turi ilgai vysty- 
tis, kad galiausiai vadinamuoju normaliu būdu imtų tarnauti 
giminės pratęsimo tikslams. Dabar norėčiau parodyti, kokią 
reikšmę šis faktas įgyja sąlygodamas neurozes. 


Tikiuosi, neprieštarausime bendrosios patologijos teorijoms, 
padarę prielaidą, kad besivystantis libido patiria du pavojus: 
pirma, gaišties [Hemmung|, ir, antra, regresijos [Regression]. Tai 
reiškia, kad vykstant bendrai biologinių procesų kaitai pasi- 
taiko, jog ne visos paruošiamosios fazės praeinamos vienodai 
sėkmingai ir visiškai įveikiamos; kai kurios libido funkcijos da- 
lys ilgam įstringa šiose ankstyvose fazėse ir bendrą jo raidos 
paveikslą papildo vystymosi pertrūkiai. 


Paieškokime analogiškų procesų kitose srityse. Kai anksty- 
vaisiais žmonijos istorijos laikais visa tauta apleisdavo savo gy- 
venamąją vietą ieškodama naujos, tai, žinoma, naująją vietą pa- 
siekdavo anaiptol ne visi. Be įvairių kitų keliaujant patiriamų 
nuostolių, pasitaikydavo, kad maži klajoklių būriai ar bend- 
rijos sustodavo pakeliui ir apsigyvendavo čia, o pagrindinė 
masė patraukdavo toliau. Arba imkime artimesnį palygini- 
mą: žinote, kad tam tikru embriono vystymosi momentu 
aukščiausiųjų žinduolių lytinės liaukos, pradžioje buvusios gi- 
liai pilvo ertmėje, keičia savo padėtį ir atsiduria beveik po oda 
dubens apačioje. Dėl tokio liaukų judėjimo pasitaiko vyriškos 
lyties individų, kurių viena porinio organo dalis pasiliko klubų 

ertmėje arba įstrigo vadinamajame kirkšnių kanale, pro kurį 
turi praeiti abi liaukos; pasitaiko ir tokių, kurių kirkšnių kana- 
las liko atviras, nors paprastai jis turi užsitraukti, lytinėms liau- 
koms atsidūrus savo vietoje. Kai buvau jaunas studentas, Brū- 
ckes'o vadovaujamas atlikau pirmąjį mokslinį darbą: tyrinėjau 
mažos, itin archaiškos sandaros žuvytės užpakalinių nervų šak- 
nelių atsiradimą iš nugaros smegenų. Nustačiau, kad nervinės 
šių šaknelių skaidulos išeina iš didelių ląstelių, esančių užpa- 
kaliniame pilkosios medžiagos gumbe; šitai nebūdinga kitiems 
nugaros smegenis turintiems gyvūnams. Tačiau netrukus ap- 
tikau tokias nervų ląsteles ne tik pilkojoje medžiagoje, bet ir 
visame ruože iki vadinamojo spinalinio užpakalinės šaknelės 
ganglijo, ir padariau išvadą, kad ganglinių sankaupų ląstelės 
iš nugaros smegenų perėjo į šaknelinę nervo dalį. Tai patvir- 
tina ir vystymosi istorija; bet šios mažos žuvytės atveju pasi- 
likusios ląstelės atspindi visas permainas. Labiau įsigilinę ne- 
sunkiai atrasite silpnąsias šių palyginimų vietas. Todėl iš karto 
norime pasakyti: mūsų manymu, bet kokio seksualinio siekio 
raida gali vykti taip, kad atskiri to siekio komponentai lieka 
ankstesnėse pakopose, o kiti pasiekia galutinį tikslą. Kartu su- 
prantate, kad kiekvieną tokį siekį įsivaizduojame kaip tam tik- 
rą nuo gyvenimo pradžios nenutrūkstamą srautą, kurį kiek 
dirbtinai suskaidome į atskiras, viena po kitos einančias dalis. 
Jūs teisūs, manydami, kad šiuos vaizdinius reikėtų toliau aiš- 
kintis, bet pernelyg toli nuklystume pamėginę tai daryti. Leis- 
kite dar pridurti, kad tokį dalinio siekio užsibuvimą ankstes- 
nėje pakopoje turime pavadinti (potraukio) fiksacija |Fixierung]. 


Antrasis tokios daugiapakopės raidos pavojus yra tas, kad 
ir labiau išsivystę komponentai atgaliniu keliu gali lengvai grįž- 
ti į vieną šių ankstesnių pakopų; tokį procesą vadiname regre- 
sija [Regression]. Siekis patiria regresiją tuo atveju, jei stiprios 
išorinės kliūtys trukdo įgyvendinti jo funkciją, t. y. pasiekti pasi- 
tenkinimo tikslą vėlesne arba labiau išvystyta forma. Gali būti, 
kad fiksacija ir regresija nėra visiškai nepriklausomos. Kuo 

stipresnės fiksacijos raidos kelyje, tuo greičiau funkcija išvengs 
išorinių sunkumų, regresuodama iki tų fiksacijų, taigi tuo ne- 
atsparesnė bus susiformavusi funkcija išorinėms jos realizavi- 
mo kliūtims. Įsivaizduokite, kad klajojanti tauta paliko savo 
sustojimo vietose stiprius būrius; tokiu atveju toliau patrauku- 
sieji gali sugrįžti į šias vietas, jei kelyje jie bus sumušti arba 
susidurs su itin stipriu priešu. Antra vertus, pavojus patirti pra- 
laimėjimą tuo didesnis, kuo daugiau tautiečių pasiliko pakely. 


Norėdami suprasti neurozes nepaleiskite iš akių šio santy- 
kio tarp fiksacijos ir regresijos. Tai bus tvirtas pagrindas spren- 
džiant klausimą apie neurozių priežastis, apie jų etiologiją, — 
tą klausimą, kurio netrukus imsimės. 


Bet pirmiausia dar kiek panagrinėkime regresiją. Susipaži- 
nę su libido funkcijos raida, galite tikėtis dviejų regresijos rū- 
šių: libido grįžimo prie pirmųjų jį patraukusių objektų, kurie, 
žinia, visada yra incestinės prigimties, ir, antra vertus, visos 
seksualinės organizacijos sugrįžimo į ankstesnę pakopą. Abi 
regresijos rūšys pasitaiko sergant perkėlimo neurozėmis, ir abi 
svarbios šių neurozių mechanizmui. Ypač pirmoji jų, libido grį- 
žimas prie pradinių incestinių objektų, yra požymis, tiesiog var- 
ginančiai reguliariai besikartojantis tiriant neurotikus. Kur kas 
daugiau apie libido regresijas galėtume pasakyti, aptardami 
dar vieną neurozių grupę, vadinamąsias narcizines neurozes, 
bet dabar neketiname to daryti. Šie negalavimai atskleidžia ir 
kitus, iki šiol neminėtus libido funkcijos raidos procesus ir ati- 
tinkamai parodo naujas regresijų rūšis. Bet, manau, pirmiau- 
sia turiu įspėti jus nepainioti regresijos su išstūmimu ir padėti 
jums suvokti šių dviejų procesų santykį. Kaip prisimenate, 
vykstant išstūmimo procesui psichinis aktas, kurį galima būtų 
įsisąmoninti, t. y. kuris priklauso ikisąmoningumo sistemai, pa- 
verčiamas nesąmoningųu, t. y. nustumiamas į nesąmoningumo 
sistemą. Be to, išstūmimu vadiname ir tokį procesą, kai nesą- 
moningas psichinis aktas apskritai nepraleidžiamas į ikisąmo- 

ningumo sistemą, kai cenzūra jį atmeta tiesiog nuo slenksčio. 
Žodžiu, išstūmimo sąvoka visiškai nesusijusi su seksualumu; 
prašome įsidėmėti šitą faktą. Ji nusako grynai psichologinį pro- 
cesą, kurį dar geriau apibūdintume pavadindami topiniu [to- 
pisch]. Tuo norime pasakyti, kad išstūmimo sąvoka susijusi su 
įsivaizduojamais erdviniais tūriais arba, jei vėl norime atsisa- 
kyti šio grubaus pagalbinio vaizdinio, su psichikos aparato, su- 
daryto iš atskirų psichinių sistemų, sąranga. 


Tik pateikę šį palyginimą pastebime, kad iki šiol žodį „re- 
gresija“ naudojome ne bendra, o perdėm specialia reikšme. 
Suteikę šiam žodžiui bendrą, t. y. grįžimo iš aukštesnės į Že- 
mesnę raidos pakopą, prasmę, ir išstūmimą galėsime laikyti 
regresija, nes ir jį galime apibūdinti kaip grįžimą į ankstesnę, 
giluminę [tiefere] psichinio akto vystymosi pakopą. Bet kal- 
bant apie išstūmimą šis atgalinis judėjimas mums nelabai rū- 
pi, nes išstūmimu dinamine prasme vadiname ir tokį procesą, 
kai psichinis aktas sulaikomas žemesnėje nesąmoningumo sri- 
ties pakopoje. Žodžiu, išstūmimas yra topinė-dinaminė sąvo- 
ka, o regresija - grynai deskriptyvi. Bet iki šiol regresija vadi- 
nome ir su išstūmimu susieti mėginome išimtinai libido grįži- 
mą į ankstesnes jo vystymosi pakopas, taigi tokį reiškinį, kuris 
esmingai skiriasi nuo išstūmimo ir visiškai nepriklauso nuo jo. 
Be to, libido regresijos negalime laikyti grynai psichiniu pro- 
cesu, visai neaiški jos lokalizacija psichiniame aparate. Net jei 
regresija ir daro didžiulę įtaką psichiniam gyvenimui, vis tiek 
reikšmingiausias jos veiksnys yra organinis. 


Ponai, tokie samprotavimai turėtų pasirodyti sausoki. No- 
rėdami įspūdingiau jais pasinaudoti, pažvelkime į neurozių kli- 
niką. Žinote, kad du pagrindiniai perkėlimo neurozių grupės 
atstovai yra isterija ir įkyriųjų būsenų neurozė. Nors isterijos 
atvejais pasitaiko, ir net gana reguliariai, kad libido regresuoja 
prie pirminių incestinių objektų, bet niekada nevyksta regresi- 
ja įankstesnę seksualinės organizacijos pakopą. Užtat pagrindi- 

nis vaidmuo isterijos mechanizme tenka išstūmimui. Jei leistu- 
mėte mūsų dabartines patikimas žinias apie šią neurozę papil- 
dyti dar viena konstrukcija, reikalo esmę galėčiau nusakyti taip: 
nors daliniai potraukiai susivienijo ir nusistovėjo genitalijų pri- 
matas, bet šio susivienijimo rezultatams priešinasi su sąmone 
susijusi ikisąmoningumo sistema. Genitalinė organizacija nu- 
sistovėjo nesąmoningumo, bet ne ikisąmoningumo srityje, ir 
dėl šio ikisąmoningumo srities diktuojamo atmetimo susiklos- 
to vaizdas, kiek primenantis tą būseną, kuri buvo prieš nusi- 
stovint genitalijų primatui. Bet iš tiesų tai visiškai kita būse- 
na. Iš dviejų libido regresijų kur kas įspūdingesnė yra libido 
regresija į ankstesnę seksualinės organizacijos fazę. Kadangi 
ji nepasitaiko isterijos atvejais, o mūsiškė neurozių samprata 
dar pernelyg priklausoma nuo pirmiausia atliktų psichoana- 
litinių isterijos tyrinėjimų, tai libido regresijų reikšmė paaiš- 
kėja kur kas vėliau nei išstūmimo reikšmė. Būkime pasiruošę 
papildyti ir naujai įvertinti savo pažiūras, kai nagrinėsime ne 
tik isteriją ir įkyriųjų būsenų neurozę, bet ir kitas, narcizines, 
neurozes. 


Įkyriųjų būsenų neurozės atveju, priešingai, libido regresi- 
ja į ankstesnę sadistinę-analinę organizacijos pakopą yra ryš- 
kiausias faktas, nulemiantis ir šios neurozės simptomų raišką. 
Meilės impulsas čia privalo maskuotis sadistiniu impulsu. Įky- 
rusis vaizdinys: norėčiau tave nužudyti, -jei atmesime tam tik- 
rus ne atsitiktinius, o būtinus priedus, - iš esmės reiškia ne ką 
kita, kaip: norėčiau su tavimi mylėtis. Pridurkite dar tai, kad 
kartu įvyko objektų regresija, todėl šie impulsai nukreipti į ar- 
timiausius ir mylimiausius asmenis, ir galėsite įsivaizduoti, ko- 
kį siaubą įkyrieji vaizdiniai sukelia ligoniui ir kartu kokie keisti 
jie atrodo, kai jis sąmoningai juos suvokia. Šios neurozės me- 
chanizmą papildo dar ir išstūmimas, tiesa, nelengva tai išdės- 
tyti tokiame trumpame įvade, kaip šis. Neprisidėjus išstūmi- 
mui libido regresija niekada nesukeltų neurozės, ji pasireikštų 
iškrypimu. Taigi matote, kad išstūmimas yra toks procesas, 

kuris pirmiausia būdingas neurozei ir labiausiai ją charakteri- 
zuoja. Gal kada nors pasitaikys proga papasakoti jums, ką Ži- 
nome apie iškrypimų mechanizmą; tada pamatysite, kad ir čia 
ne viskas vyksta taip paprastai, kaip norėtųsi. 


Ponai! Manau, kad palankiausiai sutiksite ką tik girdėtus 
samprotavimus apie libido fiksaciją ir regresiją, jei laikysite 
juos pasiruošimu neurozių etiologijos tyrinėjimui. Apie tai 
prasitariau tik vieną kartą, užsiminęs, kad Žmonės suserga 
neuroze, netekę galimybės patenkinti savo libido, t. y. dėl „pri- 
verstinio atsižadėjimo“ [Versagung|, ir kad neuroziniai simp- 
tomai yra atsižadėto pasitenkinimo pakaitalas. Žinoma, tai 
anaiptol nereiškia, kad kiekvienas, atsižadėjęs patenkinti li- 
bido, virsta neurotiku; tai reiškia vien tai, kad priverstinio atsi- 
žadėjimo veiksnys buvo aptiktas visais tirtų neurozių atvejais. 
Žodžiu, teiginys nėra apverčiamas. Be to, tikriausiai suprato- 
te, kad tuo teiginiu anaiptol neatskleidėme visų neurozių etio- 
logiją gaubiančių paslapčių, išskyrėme tik svarbią ir būtiną 
susirgimo sąlygą. 


Dabar neaišku, į ką reikėtų atkreipti dėmesį, toliau svars- 
tant šį teiginį: į priverstinio atsižadėjimo pobūdį ar į atsiža- 
dančio asmens ypatybes. Priverstinis atsižadėjimas labai retai 
būna visapusiškas ir absoliutus; jis gali tapti patogeniniu veiks- 
niu tik tuo atveju, jei tenka atsižadėti to vienintelio pasitenki- 
nimo būdo, kurio reikalauja individas, vienintelio, kuriuo jis 
sugeba pasitenkinti. Apskritai galima įvairiai išgyventi libido 
patenkinimo stygių, nesusergant dėl to. Pirmiausia yra tokių 
žmonių, kurie įstengia šį stygių ištverti; jie nėra laimingi, juos 
kankina ilgesys, bet jie nesuserga. Toliau turėkime omeny, kad 
kaip tik seksualiniai potraukiai, jei galima taip pasakyti, itin 
plastiški. Jie gali pakeisti vienas kitą, vienas jų gali perimti kitų 
intensyvumą; kai neįmanoma realiai patenkinti vieno potrau- 
kio, šitai galima kompensuoti patenkinus kitą. Seksualiniai 
potraukiai sąveikauja kaip besijungiančių, skysčio pripildytų 

kanalų tinklas, negana to, jie paklūsta genitalijų primatui, — 
žodžiu, visa tai toli gražu nelengva nusakyti vienu vaizdiniu. 
Be to, daliniai seksualiniai potraukiai ir iš jų susidedantis sek- 
sualinis siekis pasižymi dideliu sugebėjimu keisti savo objek- 
tą, išmainyti jį į kitą, taigi ir lengviau pasiekiamą; dėl tokio 
sugebėjimo keistis ir pasiruošimo pasitenkinti surogatais smar- 
kiai sumažėja patogeninis priverstinio atsižadėjimo poveikis. 
Vienas procesų, padedančių išvengti ligos dėl priverstinio at- 
sižadėjimo, įgavo ypatingą kultūrinę reikšmę. Jo esmė tokia: 
seksualinis siekis nuo savo tikslo — dalinio malonumo arba ma- 
lonumo pratęsti giminę - nukreipiamas į kitą, genetiškai susi- 
jusį su atsižadėtuoju, bet nebe seksualinį tikslą; jį galime pava- 
dinti socialiniu. Šį procesą vadiname „sublimacija“ [Sublimie- 
rung|, sutikdami su įprastu vertinimu, pagal kurį socialiniai 
tikslai laikomi aukštesniais už seksualinius, iš esmės egoisti- 
nius, tikslus. Beje, sublimacija tėra tik vienas specialus atvejis, 
kai seksualiniai siekiai remiasi kitais, neseksualiniais, siekiais. 
Apie ją dar turėsime kalbėti kitame kontekste. 


Dabar pamanysite, kad pasitenkinimo stygius tapo visiškai 
nereikšmingas dėl visų tų priemonių, kurios padeda jį ištverti. 
Bet tai netiesa, patogeninė jo galia išlieka. Paprastai minėtų 
priešnuodžių nepakanka. Vidutiniškas nepatenkinto libido kie- 
kis, kurį įstengia ištverti Žmonės, yra ribotas. Anaiptol ne visų 
žmonių libido išlieka plastiškas ar laisvai judrus, be to, ir sub- 
limacija visada gali apimti tik tam tikrą libido dalį, nekalbant 
jau apie tai, kad daugelio žmonių sugebėjimas sublimuoti yra 
labai menkas. Akivaizdu, kad svarbiausias šių ribojimų yra 
libido judrumo ribojimas, kai individo pasitenkinimas tampa 
priklausomas nuo nedaugelio tikslų ir objektų. Prisiminę, kad 
netobulai vystydamasis libido patiria daugybę kartais netgi pa- 
kartotinių fiksacijų ankstesnėse savo organizacijos ir objektų 
paieškos fazėse, paprastai nesuteikiančių realaus pasitenkini- 
mo, suprasite, kad libido fiksacija — tai antras galingas veiks- 
nys, kartu su išstūmimu sąlygojantis ligą. Schematiškai sutrum- 

pinę galite kalbėti apie du neurozių etiologijos veiksnius: libi- 
do fiksacija yra vidinis, polinkio į neurozę, veiksnys, o privers- 
tinis atsižadėjimas - išorinis, atsitiktinis veiksnys. 


Pasinaudosiu proga ir įspėsiu jus nesivelti į vieną visiškai 
nereikalingą ginčą. Moksle įprasta išgriebti tiesos dalelę, pa- 
teikti ją kaip tariamą visumą, o paskui dėl jos grumtis su tuo, 
kas liko ir yra ne mažiau teisinga. Šitaip nuo psichoanalitinio 
judėjimo jau atskilo keletas krypčių, iš kurių viena pripažįsta 
tik egoistinius potraukius ir neigia seksualinius, kita vertina 
tik realių gyvenimo užduočių poveikį, bet nepaiso praeities įta- 
kų ir t. t. Dabar atsirado dingstis panašioms priešpriešoms ir 
ginčams: ar neurozės yra e9gzogeniniai ar endogeniniai susirgi- 
mai, ar tai neišvengiamas tam tikros konstitucijos ar tam tikrų 
kenksmingų (traumuojančių) gyvenimo įspūdžių padarinys, ir 
ypač, ar jas sukelia libido fiksacija (ir kitos seksualinės konsti- 
tucijos ypatybės), ar jos atsiranda spaudžiant priverstiniam at- 
sižadėjimui? Apskritai ši dilema man atrodo ne ką rimtesnė už 
kitą, kurią galiu pateikti: ar vaikas atsiranda tėvui apvaisinus, 
ar motinai pastojus? Būsite teisūs atsakę, kad abi sąlygos būti- 
nos. Neurozių priežastis sieja jei ir ne visai toks, tai bent labai 
panašus santykis. Jas nagrinėdami galime išdėstyti visus neu- 
rozinių susirgimų atvejus tokia seka, kurioje abiejų veiksnių — 
seksualinės konstitucijos ir išgyvenimų arba, jei norite, libido 
fiksacijos ir priverstinio atsižadėjimo - santykis toks, kad vie- 
nam veiksniui stiprėjant kitas silpnėja. Viename sekos gale at- 
sidurs ekstremalūs atvejai, apie kuriuos tikrai galite pasakyti: 
dėl ypatingos libido raidos šie žmonės neišvengiamai būtų su- 
sirgę, kad ir ką jiems būtų tekę patirti, kad ir kaip juos būtų 
tausojęs gyvenimas. Kitame sekos gale bus atvejai, kuriuos rei- 
kės vertinti priešingai: šie žmonės tikrai būtų išvengę ligos, jei 
jų gyvenime nebūtų susiklosčiusios vienokios ar kitokios ap- 
linkybės. Į sekos vidurį patekusius atvejus galime apibūdinti 
taip: čia didesnis ar mažesnis seksualinės konstitucijos polin- 
kis į ligą susipynė su didesniu ar mažesniu žalingų gyvenimo 

aplinkybių poveikiu. Seksualinė šių žmonių konstitucija nebūtų 
sukėlusi neurozės, jei jie nebūtų patyrę tam tikrų išgyvenimų, 
ir, antra vertus, šie išgyvenimai nebūtų turėję trauminio po- 
veikio, jei libido būsena būtų buvusi kita. Ko gero, galėčiau 
pripažinti, kad reikšmingesnis šioje sekoje yra polinkio į ligą 
veiksnys, bet ir tai priklauso nuo to, kaip nusakysime neuras- 
tenijos ribas. 


Ponai! Siūlau tokias sekas pavadinti papildomomis sekomis 
[Erganzungsreihen|; nusiteikite, kad dar ne kartą pasitaikys 
proga sudaryti kitas panašias sekas. 


Atrodo, kad atkaklumas, su kuriuo libido laikosi tam tikrų 
krypčių ir objektų, kitaip tariant, jo /ipnumas [Klebrigkeit| yra 
savarankiškas, individualiai permainingas veiksnys; visiškai 
nežinome, nuo ko jis priklauso, bet aišku, kad daugiau ne- 
menkinsime jo reikšmės neurozių etiologijai. Antra vertus, ne- 
turėtume laikyti šio ryšio ir pernelyg glaudžiu. Dėl neaiškių 
priežasčių įvairiomis aplinkybėmis toks libido „lipnumas“ bū- 
dingas ir normaliam Žmogui, be to, jis yra lemiamas iškrypi- 
mų veiksnys, t. y. būdingas individams, kurie tam tikra pras- 
me yra tiesiog neurotikų priešingybė. Jau iki psichoanalizės 
buvo žinoma (Binet), kad iškrypėlių anamnezė labai dažnai pa- 
teikia itin ankstyvą nenormalios potraukio krypties ar nenor- 
malaus objekto pasirinkimo įspūdį, į kurį visam gyvenimui fik- 
suojasi individo libido. Dažnai negali pasakyti, kodėl šis įspū- 
dis galėjo taip stipriai patraukti libido. Noriu papasakoti vieną 
tokį atvejį iš savo patirties. Vyriškis, kuriam šiandien nieko 
nereiškia moters genitalijos ir visos kitos grožybės, kuriam 
neįveikiamą seksualinį susijaudinimą sukelia tik apauta tam 
tikros formos koja, prisimena išgyvenimą, nulėmusį jo libido 
fiksaciją, kai jam buvo šešeri metai. Jis sėdėjo ant suolelio šalia 
guvernantės, mokiusios jį anglų kalbos. Guvernantei - senai, 
liesai, negražiai panelei vandeningomis mėlynomis akimis ir 
riesta nosimi - tą dieną skaudėjo koją, todėl ji ištiesė ją, apautą 

aksomine šlepete, ant pagalvėlės; viršutinė kojos dalis buvo kuo 
padoriausiai pridengta. Po kelių nedrąsių normalios seksua- 
linės veiklos bandymų lytinio brendimo metais tokia liesa, 
gyslota koja, kokią jis matė sėdėdamas šalia guvernantės, ta- 
po vyriškiui vieninteliu seksualiniu objektu; jei prie tokios ko- 
jos prisijungdavo dar ir kiti anglų guvernantės tipą prime- 
nantys bruožai, tai vyriškis tiesiog negalėdavo atsispirti. Bet 
ši libido fiksacija pavertė jį ne neurotiku, o iškrypėliu, vadina- 
muoju kojos fetišistu. Taigi matote: nors stipri ir pirmalaikė 
libido fiksacija yra būtina neurozių priežastis, bet su fiksacijo- 
mis susiduriame ir toli už neurozių srities ribų. Kaip ir anks- 
čiau minėtas priverstinis atsižadėjimas, ši sąlyga savaime ma- 
žai ką lemia. 


Atrodo, neurozių priežasčių problema komplikuojasi. Išties, 
psichoanalitinis tyrinėjimas supažindina mus su nauju veiks- 
niu, į kurį neatsižvelgėme sudarydami etiologinę seką ir kuris 
ryškiausias tada, kai neurozinė negalia staiga pakeičia gerą sa- 
vijautą. Tokiais atvejais visada aptinkame vidinės potroškių ko- 
vos, arba, kaip įpratome sakyti, psichinio konflikto, požymių. 
Viena asmenybės dalis gina tam tikrus norus, kita priešinasi ir 
atmeta juos. Be tokio konflikto nebūna neurozės. Atrodo, nie- 
ko stebėtino čia nėra. Žinia, mūsų psichinį gyvenimą nuolat 
drumsčia konfliktai, kuriuos turime spręsti. Vadinasi, turi su- 
siklostyti ypatingos aplinkybės, kad toks konfliktas taptų pa- 
togeninis. Tad galime pasidomėti, kokios tos aplinkybės, tarp 
kokių psichinių jėgų vyksta patogeniniai konfliktai ir koks to- 
kio konflikto santykis su kitais ligą sukeliančiais veiksniais. 


Tikiuosi galėsiąs patenkinamai atsakyti į šiuos klausimus, 
net jei atsakymai bus schematiškai sutrumpinti. Konfliktas ky- 
la dėl priverstinio atsižadėjimo, kai pasitenkinimo galimybės 
netekęs libido yra priverstas ieškoti kitų objektų ir pasitenki- 
nimo būdų. Būtina konflikto sąlyga yra tai, kad viena asmeny- 
bės dalis nepripažįsta naujųjų objektų ir būdų, taigi uždeda 

jiems veto, dėl kurio libido neįmanoma patenkinti naujuoju bū- 
du. Paskui vyksta simptomų formavimosi procesas, kurį nag- 
rinėsime vėliau. Atsižvelgus į protestą atmestieji libido siekiai 
realizuojami aplinkiniais keliais, kiek pakeisti ir sušvelninti. 
Šie aplinkkeliai — tai simptomų susidarymo būdai, o simpto- 
mai yra naujojo pasitenkinimo išraiška, ankstesnio pasitenki- 
nimo pakaitalas, kurio prireikė dėl priverstinio atsižadėjimo. 


Psichinio konflikto reikšmę galime nusakyti ir kitais žo- 
džiais: priverstinis išorinis atsižadėjimas tampa patogeniniu, jei 
prisideda priverstinis vidinis atsižadėjimas. Žinoma, išorinis ir 
vidinis atsižadėjimas susiję su skirtingais pasitenkinimo objek- 
tais ir būdais. Išoriniu atsižadėjimu panaikinama viena pasi- 
tenkinimo galimybė, vidiniu atsižadėjimu siekiama panaikinti 
kitą, dėl kurios ir kyla konfliktas. Esu linkęs naudoti šiuos vaiz- 
dinius dėl jų slapto numanomo turinio. Tai užuomina, kad vi- 
diniai suvaržymai atsirado, ko gero, priešistoriniais Žmonijos 
vystymosi laikais dėl realių išorinių kliūčių. 


Bet kokios jėgos protestuoja prieš libido siekius, kokia yra 
antroji patogeninio konflikto pusė? Apskritai kalbant, tai ne 
seksualiniai potraukiai. Visus juos sujungiame pavadindami 
„Ego potraukiais“ [Ichtriebe]; mes neįstengiame jų labiau iš- 
skaidyti psichoanalitiškai tirdami perkėlimo neurozes, geriau- 
siu atveju kiek susipažįstame su jais, tirdami analizės sukeltą 
pasipriešinimą. Vadinasi, patogeninis kontliktas yra konflik- 
tas tarp seksualinių ir Ego potraukių. Daugeliu atvejų atrodo, 
tarsi konfliktas turėtų kilti tarp skirtingų grynai seksualinių 
siekių; bet iš esmės tai nieko nekeičia, nes vienas iš dviejų 
konfliktuojančių seksualinių siekių paprastai patenkina Ego, 
o antrasis sukelia jo pasipriešinimą. Žodžiu, ir šiuo atveju kon- 
fliktas vyksta tarp Ego ir seksualumo. 


Ponai! Apibūdinusi kokį nors psichinį procesą kaip seksua- 
linių potraukių rezultatą psichoanalizė labai dažnai susilauk- 

davo piktų priekaištų, kad žmoguje glūdi ne vien seksualu- 
mas, kad psichiniame gyvenime esama ir kitų potraukių bei 
interesų, kad negalima „visko“ kildinti iš seksualumo. Labai 
džiugu, kad bent kartą mūsų nuomonė sutampa su psichoana- 
lizės priešininkų nuomone. Psichoanalizė niekada nepamiršo, 
kad esama ir neseksualinių potraukių, jos pagrindas yra aiški 
seksualinių ir Ego potraukių atskirtis; dar prieš pasigirstant 
bet kokiems protestams ji anaiptol netvirtino, kad neurozes 
reikia kildinti iš seksualumo, o teigė, kad jų ištakos - tai kon- 
fliktas tarp Ego ir seksualumo. Sunku įsivaizduoti, dėl kokių 
motyvų ji galėtų ginčyti Ego potraukių egzistenciją arba jų 
reikšmę, nagrinėdama seksualinių potraukių vaidmenį nor- 
maliame gyvenime ir sergant neuroze. Jai tiesiog buvo lemta 
pirmiausia susidurti su seksualiniais potraukiais, nes kaip tik 
jie labiausiai atsiskleidė tiriant perkėlimo neurozes, ir, antra 
vertus, ji privalėjo studijuoti tai, ko nepaisė kiti. 


Netiesa ir tai, kad psichoanalizė visiškai nesidomėjo nesek- 
sualia asmenybės dalimi. Kaip tik Ego ir seksualumo atskirtis 
leido itin aiškiai suprasti, kad ir Ego potraukiams būdinga ilga 
raida, ne visiškai nepriklausoma nuo libido, tokia raida, kuri 
savo ruožtu veikia libido. Tiesa, apie Ego raidą išmanome kur 
kas mažiau nei apie libido raidą, nes tik studijuodami narcizi- 
nes neurozes galime tikėtis atskleisti Ego struktūrą. Bet Ferenc- 
zi's jau nuveikė didelį darbą mėgindamas teoriškai sukonst- 
ruoti Ego raidos pakopas, ir turime pripažinti, jog gavome bent 
du tvirtus atramos taškus, kad galėtume įvertinti šitą raidą. 
Mes nemanome, kad individo libido interesai nuo pat pradžių 
prieštarauja jo savisaugos interesams; kiekvienoje pakopoje 
Ego veikiau stengsis prisiderinti prie esamos seksualinės or- 
ganizacijos ir pajungti ją sau. Atskirų libido raidos fazių kai- 
ta tikriausiai vyksta pagal nustatytą programą; bet negalime 
nesutikti, kad šį procesą gali paveikti Ego, ir kartu, matyt, 
esama kažkokio paralelizmo, tam tikros atitinkamybės tarp 
Ego ir libido raidos fazių; galbūt patogeninis veiksnys yra šios 

atitinkamybės sutrikimas. Svarbu, kaip elgiasi Ego tuo atveju, 
jei kuriuo nors savo vystymosi raidos libido patiria stiprią fik- 
saciją. Ego gali pritarti šiai fiksacijai ir atitinkamai tapti per- 
versiniu, kitaip tariant, infantiliu. Antra vertus, jis gali reaguo- 
ti į libido sulaikymą neigiamai, ir tokiu atveju ten, kur libido 
ištiko fiksacija, Ego patiria išstūmimą. 


Žodžiu, taip sužinome, kad trečiasis neurozių etiologijos 
veiksnys - polinkis į konfliktus - yra sąlygojamas ir Ego, ir libi- 
do raidos. Vadinasi, ir vėl papildėme mūsų žinias apie neuro- 
zių priežastis. Pirmoji, bendriausia, neurozių sąlyga yra pri- 
verstinis atsižadėjimas, antroji — libido fiksacija, stumianti jį 
tam tikra kryptimi, trečioji —- dėl Ego raidos atsirandantis po- 
linkis į konfliktus, kai Ego atmeta tokius libido impulsus. Tad, 
matyt, viskas ne taip painu ir kur kas lengviau suvokiama, ne- 
gujums atrodė klausantis mano išvedžiojimų. Bet, ko gero, pa- 
aiškės, kad tai dar ne viskas. Reikės pridurti šį tą naujo ir deta- 
liau panagrinėti tai, ką jau žinome. 


Norėdamas pademonstruoti, kaip dėl Ego raidos randasi 
konfliktai ir kartu sąlygojamos neurozės, pateiksiu pavyzdį, 
tegul išgalvotą, bet visiškai įtikimą. Pasirėmęs Nestroy'o ko- 
medija pavadinsiu jį “ Pusrūsyje ir pirmame aukšte“. Pusrū- 
syje gyvena kiemsargis, pirmame aukšte - namo savininkas, 
turtingas ir kilmingas žmogus. Abu turi vaikų; tarkime, na- 
vaiku. Nesunkiai gali atsitikti, kad vaikų žaidimai įgaus ne- 
padorų, t. y. seksualinį pobūdį, kad jie žais „tėtį ir mamą“, ste- 
bės vienas kitą atliekant intymius reikalus ir dirgins genitali- 
jas. Nepaisant penkerių ar šešerių metų amžiaus, kiemsargio 
mergaitė veikiausiai jau galėjo matyti suaugusiųjų seksualu- 
mo apraiškas, tad ji, ko gero, atliks suvedžiotojos vaidmenį. 
Net jei šie išgyvenimai labai trumpalaikiai, vis dėlto jie suak- 
tyvina tam tikrus seksualinius abiejų vaikų impulsus, kurie 
bendriems žaidimams pasibaigus keletą metų pasireikš 

masturbacija. Tiek bendrumų; visiškai skirtingi bus galutiniai 
rezultatai. Kiemsargio dukra masturbuosis iki menstruacijų 
pradžios, paskui nesunkiai to atsisakys, po kelerių metų susi- 
ras mylimąjį, gal pagimdys vaiką, pasuks vienu ar kitu gyve- 
nimo keliu, gal taps populiaria artiste ir gyvenimą baigs kaip 
aristokratė. Galjos likimas nebus toks puikus, bet, šiaip ar taip, 
ji nugyvens gyvenimą, nepatyrusi žalos dėl pirmalaikio savo 
seksualumo proveržio, nesusirgusi neuroze. Kitaip bus namų 
savininko dukrelei. Dar būdama vaikas ji ims nujausti, kad pa- 
darė kažką negera, netrukus, tikriausiai po aršios kovos, atsi- 
sakys masturbacijos ir vis tiek liks šiek tiek prislėgta. Tapusi 
mergina, galėdama šį tą sužinoti apie seksualinius santykius, 
ji nusigręš nuo jų su nepaaiškinamu pasibjaurėjimu ir verčiau 
norės nieko nežinoti. Tikriausiai dabar ją vėl apims nenugali- 
mas masturbacijos poreikis, kuriuo ji nedrįs skųstis. Sulaukusi 
tokio amžiaus, kai galėtų patikti vyrui kaip moteris, ji susirgs 
neuroze, kartu prarasdama santuokos ir kitas gyvenimo viltis. 
Jei analizės padedami suvokiame šią neurozę, paaiškėja, kad 
puikiai išauklėta, inteligentiška, kilnių siekių mergina visiškai 
išstūmė savo seksualinius impulsus ir kad neįsisąmoninti jie 
tebėra įstrigę prie varganų išgyvenimų, patirtų su vaikystės 
drauge. 


Nors išgyvenimai vienodi, bet abu likimai tokie skirtingi 
todėl, kad vienos merginos Ego patyrė tam tikrą raidą, o kitos 
merginos - ne. Kiemsargio dukrai seksualinė veikla ir vėliau 
atrodė natūrali, kaip ir vaikystėje nekėlė abejonių. Namų savi- 
ninko dukra patyrė auklėjimo įtaką ir pakluso jo reikalavimams. 
Iš pasiūlytų paskatų jos Ego susikūrė moters tyrumo ir skais- 
tumo idealą, su kuriuo nesiderina seksualinė veikla; intelekti- 
nė raida prisidėjo sumenkindama jos akyse jai skirtą moters 
vaidmenį. Taip moralinė ir intelektinė Ego raida tapo jos kon- 
flikto su seksualumo poreikiais priežastimi. 

Šiandien norėčiau aptarti dar vieną Ego raidos klausimą, tiek 
turėdamas omeny tam tikrą ateities perspektyvą, tiek todėl, kad 
kaip tik tai, apie ką kalbėsiu, pateisina mūsų mėgstamą griežtą 
ir anaiptol ne savaime suprantamą Ego ir seksualinių potraukių 
atskirtį. Vertindami ir Ego, ir libido raidą, turime akcentuoti po- 
žiūrį, į kurį iki šiol mažai kas atkreipdavo dėmesį. Abiem atve- 
jais iš esmės paveldima, sutrumpintai pakartojama visos žmo- 
nijos raida, apimanti labai ilgą laikotarpį nuo pirmykščių lai- 
kų. Man regis, šios filogenetinės libido vystymosi ištakos yra 
akivaizdžios. Prisiminkite, kad vienos klasės gyvūnų genitali- 
jų aparatas glaudžiai susijęs su burna, kitos — neatskiriamas 
nuo šalinimo aparato, dar kitos susijęs su judėjimo organais, — 
visi šie duomenys patraukliai aprašyti puikioje W. Bolsche'o 
knygoje. Galime sakyti, kad gyvūnų pasaulyje matome įvai- 
riausius iškrypimus, tapusius seksualine organizacija. Filoge- 
netinį požiūrį į žmogų kiek sunkina ta aplinkybė, jog iš esmės 
paveldėtos savybės vėl įgyjamos per individualią raidą, ma- 
tyt, todėl, kad tos sąlygos, kurios kitados privertė įgyti naujų 
savybių, tebeegzistuoja ir tebeveikia kiekvieną individą. Saky- 
čiau, kažkada jų poveikis buvo kūrybinis, o dabar jos tiesiog 
sugrąžina tai, kas jau yra buvę. Be to, neabejotina, kad nulem- 
tos raidos eigą kiekvieno individo atveju gali sugriauti arba 
pakeisti naujos išorinės įtakos. Žinome tą jėgą, kuri skatino 
žmonijos raidą ir kuri iki šiol tebeveikia ta pačia kryptimi; tai 
ir vėl realybės diktuojamas priverstinis atsižadėjimas arba, jei 
norime jį pavadinti tikruoju vardu, gyvenimiškoji būtinybė: 
Avayvkn. Ji buvo griežta auklėtoja ir daug ką iš mūsų padarė. 
Neurotikai - tai tie vaikai, kuriems brangiai kainavo jos griež- 
tumas, tačiau, šiaip ar taip, bet koks auklėjimas yra rizikingas. 
Beje, įvertinę gyvenimiškąją būtinybę kaip raidos variklį, ne- 
turėtume neigti „vidinių vystymosi tendencijų“ reikšmės, jei- 
gu pavyksta įrodyti, kad tokių tendencijų būta. 


Dėmesio verta tai, kad seksualinių potraukių ir savisaugos 
instinktų santykiai su realia būtinybe yra skirtingi. Savisaugos 

instinktus ir visa, kas su jais susiję, lengviau ugdyti; jie anksti 
išmoksta paklusti būtinybei ir vystytis pagal realybės reikala- 
vimus. Tai suprantama, nes jiems reikalingų objektų jie negali 
įsigyti kitais būdais; be šių objektų individas pražūtų. Seksua- 
linius potraukius ugdyti sunkiau, nes pradžioje jie gali apsieiti 
be pašalinių objektų. Tarsi parazituodami jie gali jungtis prie 
kitų kūno funkcijų ir patirti autoerotinį pasitenkinimą, todėl 
pradžioje yra nepavaldūs realios būtinybės įtakoms ir dažnai 
išlieka tokie tam tikra prasme savavališki, nepasiduodantys 
auklėjimui, žodžiu, „nesupratingi“ visą gyvenimą. Be to, jau- 
ną asmenybę paprastai įmanoma auklėti tik tol, kol galutinai 
nubunda jos seksualiniai poreikiai. Auklėtojai tai Žino ir elgia- 
si atitinkamai; bet galbūt psichoanalizės rezultatai įtikins juos, 
kad auklėjant reikia sutelkti dėmesį į pirmuosius vaikystės me- 
tus, pradedant nuo žindomo kūdikio. Mažas ketverių arba pen- 
kerių metų Žmogus dažnai jau yra visiškai susiformavęs, vė- 
liau jis tik palaipsniui atskleidžia tai, kas į jį įdėta. 


Norėdami galutinai įvertinti aptarto skirtumo tarp savisau- 
gos instinktų ir seksualinių potraukių reikšmę, turime pradėti 
iš tolo ir pateikti vieną tų samprotavimų, kuriuos galima pa- 
vadinti ekonominiais. Taip įžengiame į bene svarbiausią, bet, 
deja, ir neaiškiausią psichoanalizės sritį. Keliame klausimą, 
ar įmanoma nusakyti pagrindinį mūsų psichikos aparato dar- 
bo tikslą, ir pirmu priartėjimu atsakome, kad šis tikslas yra pa- 
siekti malonumą. Atrodo, kad visa mūsų psichikos veikla sie- 
kiama patirti malonumą ir išvengti nemalonumo, t. y. kad šią 
veiklą automatiškai reguliuoja malonumo principas [Lustprin- 
zip]. Dabar labiausiai norėtume žinoti, kokiomis aplinkybėmis 
jaučiamas malonumas ir nemalonūmas, bet kaip tik šių Žinių 
mums trūksta. Tikrai galime teigti vien tai, kad malonumas kaž- 
kaip siejasi su psichikos aparatą veikiančio dirginimo mažėji- 
mu, silpnėjimu, nykimu, o nemalonumas - su jo didėjimu. Jo- 
kių abejonių dėl šio teiginio nelieka ištyrus intensyviausią žmo- 
gaus patiriamą malonumą - malonumą atliekant seksualinį 

aktą. Vykstant tokiems su malonumu susijusiems procesams 
sprendžiamas psichinio susijaudinimo arba energijos likimas, 
todėl tokio pobūdžio samprotavimus vadiname ekonominiais. 
Žinoma, psichinio aparato paskirtį ir funkciją galime aprašyti 
kitaip, bendriau, neakcentuodami malonumo potyrio. Galime 
sakyti, kad psichinio aparato tikslas yra įveikti dirginimus, pa- 
siekiančius jį iš išorės ir vidaus, išsivaduoti nuo šių dirginimų. 
Akivaizdu, kad seksualiniai potraukiai nuo pat savo raidos pra- 
džios iki pabaigos susiję su malonumo potyrių; ši pirminė jų 
funkcija nekinta. Taip pat ir Ego potraukiai pradžioje siekia 
malonumo. Bet auklėtojos-būtinybės veikiami Ego potraukiai 
netrukus išmoksta pakeisti malonumo principą jo modifika- 
cija. Užduotis išvengti nemalonumo jiems tampa beveik ly- 
giavertė su užduotimi patirti malonumą; Ego suvokia, kad 
kartais būtina atsisakyti nedelsiamo malonumo, būtina ati- 
dėti malonumo potyrį, patirti šiokį tokį nemalonumą ir ap- 
skritai atsižadėti tam tikrų malonumo šaltinių. Taip išauklėtas 
Ego tapo „supratingas“, jis jau nesileidžia valdomas malonu- 
mo principo, bet paklūsta realybės principui [Realitatsprinzipj), 
kurio tikslas iš esmės irgi yra malonumas, nors atidėtas ir men- 
kesnis, bet dėl atodairos į realybę labiau garantuotas. 


Perėjimas nuo malonumo prie realybės principo yra vienas 
svarbiausių Ego raidos rezultatų. Jau žinome, kad seksualiniai 
potraukiai pavėluotai ir nenoromis nueina šį Ego raidos etapą, 
o paskui išgirsime, kokie padariniai gresia žmogui dėl to, kad 
jo seksualumas tenkinasi tokiais trapiais ryšiais su realybe. Pa- 
baigoje — dar viena čia tinkanti pastaba. Jeigu Ego kaip ir libi- 
do turi savo raidos istoriją, nereikėtų nustebti išgirdus, kad pa- 
sitaiko ir „Ego regresijų“; tikriausiai norėsite sužinoti, kokį 
vaidmenį Ego grįžimas į ankstesnes vystymosi fazes gali atlik- 
ti neurozių atveju. 

Dvidešimt trečia paskaita 


Simptomų susidarymo būdai 


Ponios ir ponai! Nespecialistui ligos esmė yra jos simptomai, 
tad, jo manymu, norint išgydyti ligą reikia panaikinti tuos simp- 
tomus. Gydytojas stengiasi skirti ligą nuo jos simptomų ir tei- 
gia, kad panaikinę simptomus anaiptol nebūtinai išgydome li- 
gonį. Bet jei kas ir lieka iš ligos panaikinus simptomus, tai tik 
ligos gebėjimas kurti naujus simptomus. Tad kol kas laikyki- 
mės nespecialistų požiūrio ir tarkime, kad įsigilinę į ligos simp- 
tomus suvokiame ir ligą. “ 

Simptomai (žinoma, kalbame apie psichinius arba psicho- 
geninius simptomus ir psichinę negalią) - tai individo gyveni- 
mo visumai žalingi ar bent visiškai nereikalingi aktai, kuriais 
ligonis skundžiasi, dažniausiai apibūdindamas juos kaip pri- 
verstinius, nemalonumo arba kančios lydimus aktus. Šie aktai 
žalingi, nes jie reikalauja tam tikrų psichinių sąnaudų, antra 
vertus, papildomų psichinių sąnaudų prireikia jiems įveikti. 
Intensyviai formuojantis simptomams dėl šių sąnaudų indivi- 
dui pavaldi psichinė energija gali labai sumažėti, ir jis gali ne- 
bepajėgti spręsti svarbius gyvenimo uždavinius. Kadangi čia 
labiausiai lemia iššvaistytos energijos kiekis, lengvai suprasi- 
te, kad „negalia“ yra iš esmės praktinė sąvoka. Bet jei laiky- 
damiesi teorinio požiūrio nepaisysite kiekybių, lengvai galė- 
site pasakyti, kad mes visi esame ligoniai, t. y. neurotikai, nes 
simptomų atsiradimo sąlygos aptinkamos ir tiriant normalius 
žmones. 

Jau žinome, kad neuroziniai simptomai atsiranda dėl kon- 
flikto, kurį sukelia naujasis libido patenkinimo būdas. Abi prie- 
šiškomis virtusios jėgos vėl susitinka per simptomą; sudary- 
damos simptomą jos tarsi pasiekia kompromisą ir susitaiko. 
Todėl simptomas toks gajus: jį palaiko abi pusės. Taip pat Ži- 
nome, kad vienas konflikto partnerių - tai nepatenkintas, tik- 
rovės atstumtas libido, verčiamas ieškoti naujų pasitenkinimo 
būdų. Jei tikrovė nepermaldaujama ir tada, kai libido pasiruo- 
šęs pasirinkti kitą objektą vietoje atsižadėtojo, tai jis galiausiai 
bus priverstas pasukti regresijos keliu ir siekti pasitenkinimo 
pasitelkdamas ankstesnę, jau įveiktą organizacinę pakopą ar- 
ba vieną anksčiau paliktų objektų. Regresuoti libido įstengia 
dėl fiksacijos, kurią jis paliko savo raidos kelyje. 


Čia ryškiai išsiskiria keliai, vedantys perversijos ir neuro- 
zės link. Jei regresijos nesukelia Ego pasipriešinimo, neurozė 
neišsivysto, libido patiria kokį nors realų, nors ir nenormalų 
pasitenkinimą. Bet jeigu Ego, disponuojantis ne tik sąmone, bet 
ir motorinės inervacijos bei psichinių impulsų realizacijos ga- 
limybėmis, nepritaria regresijoms, kyla konfliktas. Libido tarsi 
atkertamas ir turi mėginti kažkaip išsisukti, kad galėtų atlikti 
malonumo principo reikalaujamą energijos įkrovą. Jis turi išsi- 
sukti nuo Ego. Tokią galimybę jis realizuoja regresyviai nuei- 
damas savo raidos kelią ir sugrįždamas prie tų fiksacijų, nuo 
kurių Ego kadaise gynėsi išstūmimu. Judėdamas atgal ir už- 
imdamas šias ankstesnes pozicijas libido išvengia Ego ir jo įsta- 
tymų, bet kartu atsižada visų Ego įtakoje pasiektų auklėjimo 
rezultatų. Jis buvo nuolankus, kol tikėjosi pasitenkinimo; 
spaudžiamas dvigubo - vidinio ir išorinio - atsižadėjimo, jis 
tampa nepaklusnus ir prisimena senus gerus laikus. Toks, iš 
esmės nesikeičiantis, yra jo būdas. Vaizdiniai, kuriuos libi- 
do dabar įkrauna savo energija, priklauso nesąmoningumo 
sistemai ir paklūsta čia veikiantiems procesams, ypač sutirš- 
tinimui ir perstūmimui. Taip susiklosto aplinkybės, visiškai 
analogiškos sapnų susidarymo aplinkybėms. Panašiai kaip 

nesąmoningumo srityje susiformavęs tikrasis sapnas, kuriuo 
patenkinama nesąmoninga geidžiama fantazija, susiduria su 
tam tikra (iki)sąmoninga veikla, atliekančia cenzūrą ir leidžian- 
čia išpildžius cenzūros reikalavimus suformuoti išreikštąjį sap- 
ną kaip kompromisą, taip ir libido atstovai nesąmoningumo 
srityje turi skaitytis su ikisąmoningo Ego jėga. Prieš juos nu- 
kreiptas Ego prieštaravimas įgauna „priešingos įkrovos“ [Ge- 
genbesetzung|] formą, libido verčiamas pasirinkti tokią raišką, 
kuri kartu atspindėtų ir tą prieštaravimą. Taip atsiranda simp- 
tomas, daugsyk iškraipyta nesąmoningo libidinio noro paten- 
kinimo atauga, meistriškai parinkta dviprasmybė su dviem 
visiškai priešingomis reikšmėmis. Tik šioje vietoje galime pa- 
matyti, kuo skiriasi sapno ir simptomo susidarymas: formuo- 
jantis sapnui ikisąmoningas tikslas tėra išsaugoti miegą, ne- 
praleisti į sąmonę nieko, kas galėtų jį sutrukdyti; anaiptol 
nesiekiama nesąmoningam potroškiui ryžtingai sušukti: ne, jo- 
kiu būdu! Čia galima būti tolerantiškesniam, nes miegančiojo 
situacija kelia mažesnę grėsmę. Miego būsena savaime užtve- 
ria kelią į realybę. 


Matote, kad konflikto aplinkybėmis libido gali išsisukinėti, 
nes esama fiksacijų. Regresyvi šių fiksacijų įkrova leidžia apeiti 
išstūmimą ir nukreipti - arba patenkinti - libido, laikantis kom- 
promiso sąlygų. Aplinkiniu keliu per nesąmoningumo sritį ir 
fiksacijas libido galiausiai pavyksta pasiekti realų pasitenkini- 
mą, žinoma, labai ribotą ir vos pastebimą. Leiskite šį galutinį 
rezultatą papildyti dviem pastabomis. Pirmiausia atkreipkite 
dėmesį į tai, kaip glaudžiai čia tarp savęs susiję libido ir nesą- 
moningumo sritis ir, antra vertus, Ego, sąmonė ir realybė, nors 
iš pradžių jie anaiptol nesudaro vienovės; be to, įsidėmėkite, 
kad visa, ką čia pasakiau ir ką aptarsime toliau, būdinga tik 
isterinių neurozių simptomų susidarymui. 


Kur libido aptinka tas fiksacijas, kurių jam reikia pralaužti 
išstūmimui? Tai infantilaus seksualumo veikla ir išgyvenimai, 

kažkada atsižadėti daliniai potraukiai ir vaikystės laikų objek- 
tai. Vadinasi, libido vėl grįžta prie jų. Vaikystės laikotarpis yra 
dvigubai reikšmingas: tada išryškėja, kokiems potraukiams vai- 
kas labiausiai linkęs iš prigimties, ir, antra vertus, išoriniai 
veiksniai, atsitiktiniai išgyvenimai pirmąsyk pažadina, suak- 
tyvina kitus potraukius. Manau, kad esame neabejotinai teisūs 
atlikdami tokį skyrimą. Jokia kritika nenuneigs įgimtų polin- 
kių raiškos, bet analitinė patirtis verčia pripažinti ir tai, kad 
libido gali patirti fiksacijas dėl grynai atsitiktinių vaikystės iš- 
gyvenimų. Nematau čia jokių teorinių keblumų. Konstituciniai 
polinkiai irgi yra mūsų protėvių išgyvenimų padariniai, jie ir- 
gi kadaise buvo įgyti; toks įgijimas yra būtina paveldimumo 
sąlyga. Ir argi įmanoma, kad kaip tik mūsų tiriamoje kartoje 
nutrūktų šis įgijimas, vėliau virstantis paveldėjimu? Bet nerei- 
kėtų, kaip dažnai daroma, menkinti infantiliųjų išgyvenimų 
reikšmės lyginant su protėvių ir brandos metų išgyvenimais, 
priešingai, juos reikia ypač įvertinti. Jų padarinius sunkina tai, 
kad šie išgyvenimai patiriami, kai individas dar tik formuoja- 
si, ir kaip tik todėl jų poveikis gali būti traumuojantis. Rouxas 
ir kiti mokslininkai, tyrinėję gyvūnų vystymosi mechaniką, pa- 
rodė, kad gyvūno vystymasis labai sutrinka, adatos dūriu pa- 
žeidus gemalo audinius ląstelių dalijimosi periodu. Tačiau 
toks sužeidimas visiškai nepavojingas lervai arba išsivysčiu- 
siam gyvūnui. 


Vadinasi, suaugusių individų libido fiksacija, kurią laiko- 
me vienu konstitucinių neurozių etiologijos veiksnių, skyla į 
du komponentus: į paveldėtus ir į ankstyvoje vaikystėje įgytus 
polinkius. Žinome, kad schema tikriausiai sukels studijuojan- 
čiojo simpatijas. Todėl šiuos santykius pateiksime pasitelkę to- 
kią schemą: 

Neurozių = polinkis dėllibido + atsitiktinis suaugusiojo 
priežastys fiksacijos išgyvenimas (traumuojantis) 
seksualinė konstitucija infantilusis išgyvenimas 


(ikiistorinis išgyvenimas) 


Paveldėta seksualinė konstitucija yra labai įvairi priklauso- 
mai nuo to, kuris iš dalinių potraukių - vienas ar derinamas su 
kitais - yra ryškesnis. Seksualinė konstitucija ir infantilaus iš- 
gyvenimo veiksnys sudaro „papildomą seką“, visiškai analo- 
gišką mums jau žinomai sekai, kurią sudaro polinkis į neurozę 
ir atsitiktinis traumuojantis suaugusio individo išgyvenimas. 
Ir čia, ir ten aptinkame tuos pačius ekstremalius atvejus ir pa- 
keičiamumo santykį. Dabar natūralu paklausti, ar paveldėti 
konstituciniai veiksniai nelemia įspūdingiausios libido regre- 
sijos - regresijos į ankstesnę seksualinės organizacijos pakopą; 
bet geriau atidėkime šį klausimą, kol apžvelgsime daugiau neu- 
rozinių negalavimų formų. 


Stabtelėkime dabar ties analitinių tyrinėjimų nustatytu fak- 
tu, kad neurotikų libido susijęs su jų infantiliais seksualiniais 
išgyvenimais. Taip atsiranda regimybė, kad šie išgyvenimai be 
galo reikšmingi Žmogaus gyvenimui ir labai prisideda prie jo 
ligos. Jie neabejotinai reikšmingi tol, kol kalbame apie terapinį 
darbą. Bet palikus nuošaly šią užduotį nesunku pastebėti čia 
gresiantį nesusipratimą, galintį pastūmėti mus pernelyg vien- 
pusiškai orientuotis gyvenime, atsižvelgiant tik į neurozinę si- 
tuaciją. Infantilūs išgyvenimai neturėtų būti tokie reikšmingi, 
nes libido grįžta prie jų regresuodamas, išvytas iš savo anks- 
tesnių pozicijų. Tokiu atveju peršasi priešinga išvada: kadaise 
anie libido išgyvenimai išvis nebuvo reikšmingi, jie įgavo reikš- 
mės tik per regresiją. Prisiminkite, su tokia alternatyva jau su- 
sidūrėme aptardami Edipo kompleksą. 

Ir šįsyk apsispręsti bus nesunku. Visiškai teisinga pastaba, 
kad libido regresija labai padidina libidinę infantiliųjų išgyve- 
nimų įkrovą, taigi ir jų patogeninę reikšmę, bet labai apsiriktu- 
me palaikę tai vieninteliu lemiamu veiksniu. Turime atsižvelgti 
ir į kitus samprotavimus. Pirmiausia stebėjimai neabejotinai ro- 
do, kad infantilūs išgyvenimai yra savaime reikšmingi ir savo 
reikšmingumą atskleidžia jau vaikystėje. Juk pasitaiko ir vai- 
kų neurozių, kai atgalinio judesio laike veiksnys neišvengia- 
mai silpnėja ar net visai išnyksta ir liga tiesiogiai susijusi su 
traumuojančiu įvykiu. Tokių infantilių neurozių studijos pa- 
deda išvengti vieno kito pavojingo, su suaugusiųjų neurozė- 
mis susijusio nesusipratimo, panašiai kaip vaikų sapnų studi- 
jos tapo raktu suvokiant suaugusiųjų sapnus. Vaikų neurozės 
pasitaiko labai dažnai, kur kas dažniau, nei manoma. Papras- 
tai jos nepastebimos arba vertinamos kaip sugedimas ar neiš- 
siauklėjimas, neretai užgniaužiamos „vaikų kambario“ auto- 
ritetų, bet vėliau, žvelgiant atgal, jas visada nesunku atpažinti. 
Dažniausiai jos reiškiasi kaip baimės isterija. Kita proga suži- 
nosime, ką tai reiškia. Analizė nuolat atskleidžia, kad vėles- 
niais gyvenimo metais išsivysčiusi neurozė yra tiesioginis anos 
dar neaiškios, dar tik besimezgančios negalios tęsinys. Bet, kaip 
minėjome, pasitaiko atvejų, kai vaikiškas nervingumas tiesio- 
giai perauga į ligą, kuri tęsiasi visą gyvenimą. Su keletu vai- 
kiškų neurozių atvejų galėjome susipažinti analizuodami vai- 
kus, žodžiu, kelissyk susidūrėme su aktualia neurozės būsena; 
daug dažniau turėjome tenkintis brandaus amžiaus ligonio pa- 
sakojimais apie savo infantiliąją neurozę, ir tada negalėjome 
neatsižvelgti į tam tikras pataisas ir atsargumo priemones. 


Antra vertus, reikia pridurti, jog būtų nesuprantama, kodėl 
libido taip reguliariai regresuoja į vaikystės laikus, jeigu ten 
nėra nieko, kas galėtų jį patraukti. Fiksacija, kaip spėjame, 
atsirandanti kai kuriais libido vystymosi momentais, tegali 
būti turininga tik tuo atveju, jei padarome prielaidą, kad į ją 

sutelkiamas tam tikras libido energijos kiekis. Galiausiai galiu 
priminti, kad, kaip ir anksčiau aptartų sekų atveju, infantiliųjų 
ir vėlesnių išgyvenimų intensyvumą ir jų patogeninį reikšmin- 
gumą sieja papildomumo santykis. Pasitaiko tokių atvejų, kai 
pagrindine ligos priežastimi tampa seksualiniai vaikystės iš- 
gyvenimai; šie įspūdžiai akivaizdžiai traumuojantys, ir visiš- 
kai pakanka vidutinės seksualinės konstitucijos bei jos nebran- 
dos, kad jie taptų lemtingi. Kartu esama ir kitokių atvejų, kai 
labiau išryškėja vėlesni konfliktai, o analizės aptinkami vai- 
kystės įspūdžiai pasirodo esą grynai regresijos rezultatas; taigi 
matome du kraštutinumus - „vystymosi gaištį“ ir „regresi- 
ją“, o tarp jų galime išskirti įvairiausius abiejų veiksnių są- 
veikos laipsnius. 


Šios aplinkybės turėtų būti įdomios pedagogikai, kuri sie- 
kia apsaugoti vaiką nuo neurozės, anksti įsikišdama į jo seksu- 
alinį vystymąsi. Kol daugiausia dėmesio skiriama infantiliems 
seksualiniams išgyvenimams, tol galima manyti, kad visa, ką 
įmanoma padaryti nervų ligų profilaktikos labui, bus atlikta 
pasirūpinus sulėtinti šį vystymąsi ir apsaugojus vaiką nuo to- 
kių išgyvenimų. Bet jau žinome, kad neurozes sąlygojančios 
aplinkybės yra sudėtingesnės, kad jų negalima visapusiškai 
paveikti atsižvelgus į vienintelį veiksnį. Griežta vaikystės ap- 
sauga praranda vertę, nes ji bejėgė prieš konstitucinį veiksnį; 
negana to, ją daug sunkiau įgyvendinti, negu įsivaizduoja auk- 
lėtojai, antra vertus, ją lydi du nauji pavojai, kurių nereikia 
menkinti: pirma, ji gali pernelyg pavykti, t. y. paskatinti per- 
dėtą, ilgainiui kenksmingą tapsiantį seksualinį išstūmimą, ir, 
antra, vaikas gali išeiti į gyvenimą, nepasiruošęs sutikti seksu- 
alinių poreikių audrų, užklupsiančių jį brendimo metais. Tad 
lieka abejotina, kokiu mastu gali būti naudinga vaikystės ap- 
sauga; kažin ar pakitusi nuostata į realybę nebūtų veiksmin- 
gesnė neurozių profilaktikos priemonė. 

Dabar grįžkime prie simptomų. Vadinasi, jie sukuria atsi- 
žadėto pasitenkinimo pakaitalą, libido regresuojant į anks- 
tesnius laikus; su tuo neatskiriamai susijęs libido grįžimas į 
ankstesnes objektų paieškos ar seksualinės organizacijos rai- 
dos pakopas. Jau girdėjome, kad neurotikas įstringa kažkur 
praeityje; dabar žinome, kad tai toks praeities periodas, kai jo 
libido netrūko pasitenkinimo, kai jis buvo laimingas. Jis tol knai- 
siojasi po savo gyvenimo istoriją, kol suranda tokį laikotarpį, — 
tai gali būti netgi kūdikystės metai, kuriuos jis prisimena arba 
skatinamas vėlesnių motyvų įsivaizduoja. Simptomas savaip 
kartoja aną ankstyvą infantilųjį pasitenkinimą, iškraipytą cen- 
zūros, kuri atsiranda dėl konflikto, dažniausiai lydimą kančios 
pojūčio ir sumišusį su elementais, tapusiais ligos dingstimi. 
Simptomo teikiamas pasitenkinimas pasižymi daugybe keis- 
tenybių. Mums nesvarbu, kad individas jo neatpažįsta, kad ta- 
riamą pasitenkinimą jis jaučia veikiau kaip kančią ir skundžia- 
si juo. Toks virsmas yra psichinio konflikto, kuriam spau- 
džiant turėjo susidaryti simptomas, padarinys. Kas kažkada 
tenkino individą, dabar turi žadinti jo pasipriešinimą arba pa- 
sibjaurėjimą. Priminsiu nereikšmingą, bet pamokomą tokios 
pojūčių permainos pavyzdį. Vaikas, pradžioje godžiai čiul- 
pęs pieną iš motinos krūties, po kelerių metų paprastai ima 
bjaurėtis pienu, ir auklėtojams gana sunku įveikti šį pasibjau- 
rėjimą. Jis dar labiau sustiprėja, jei pieną arba juo balintą gė- 
rimą dengia plėvelė. Matyt, negalima nuneigti, kad ši plėvelė 
pažadina kažkada taip trokštos motinos krūtinės prisimini- 
mą. Aišku, kad prisideda ir traumuojantį poveikį padaręs nu- 
junkymo išgyvenimas. 


Yra ir kitų priežasčių, dėl kurių simptomai mums atrodo 
keistos ir nesuvokiamos libido patenkinimo priemonės. Jie toli 
gražu neprimena nieko, su kuo esame įpratę sieti pasitenkini- 
mą. Dažniausiai jie nesusiję su objektu ir kartu neturi ryšio su 
išorine tikrove. Mūsų požiūriu, tai yra realybės principo atsi- 
žadėjimo ir grįžimo prie malonumo principo rezultatas. Bet 

kartu tai grįžimas prie savotiško išplėstinio autoerotizmo, ku- 
ris seksualiniam potraukiui kadaise teikė pirminį pasitenkini- 
mą. Šis patiriamas atliekant kūno pokytį užuot keitus išorinį 
pasaulį, t. y. keičiant išorinę akciją vidine, veiksmą - prisitai- 
kymu, 0 tai savo ruožtu atitinka vieną filogenetiniu požiūriu 
labai reikšmingą regresiją. Suprasime tai vėliau siedami su nau- 
ju reiškiniu, kurį aptiksime analitiškai tyrinėdami simptomų 
susidarymą. Be to, prisiminkime, kad simptomų susidarymą 
lydėjo tie patys nesąmoningumo srities procesai kaip ir sapno 
susidarymą, būtent sutirštinimas ir perstūmimas. Simptomas 
kaip ir sapnas vaizduoja kažkokį įgyvendintą norą, infantilųjį 
pasitenkinimą, bet dėl kraštutinio sutirštinimo šis pasitenkini- 
mas gali būti sutelktas į vienintelį pojūtį ar inervaciją, o dėl 
kraštutinio perstūmimo apsiriboti kokia nors nereikšminga vi- 
so libidinio komplekso detale. Tad nenuostabu, kad ir mums 
dažnai sunku pažinti simptomo maskuojamą ir kaskart aptin- 
kamą libidinį pasitenkinimą. 


Įspėjau jus, kad dar sužinosime šį tą naujo; tai iš tiesų stul- 
binamas ir gluminamas faktas. Jau girdėjote, kad analizuoda- 
mi simptomus susiduriame su infantiliaisiais išgyvenimais, į 
kuriuos fiksavosi libido ir dėl kurių atsirado simptomai. Stul- 
bina tai, kad šios infantilios scenos anaiptol ne visada yra tik- 
ros. Taip, dažniausiai jos netikros, o kartais tiesiog visiškai 
priešingos istorinei tiesai. Akivaizdu, kad šis atradimas bene 
labiausiai pravers diskredituojant tokius rezultatus pateikian- 
čią analizę arba ligonius, kurių parodymais grįsta ir ji, ir visa 
neurozių samprata. Negana to, yra ir dar labiau gluminamų 
faktų. Jei analizės aptinkami infantilieji išgyvenimai visada bū- 
tų realūs, jaustume tvirtą žemę po kojomis; jei jie visada būtų 
klastotės, atsiskleistų kaip ligonių išmonės, fantazijos, privalė- 
tume apleisti šią netvirtą dirvą ir ieškoti prieglobsčio kitur. Bet 
nėra nei taip, nei kitaip; galima įrodyti, kad vaikystės išgyve- 
nimai, sukonstruojami arba prisimenami atliekant analizę, kar- 
tais yra neginčijamai melagingi, kartais neabejotinai teisingi, o 

dažniausiai tai tiesos ir melo mišinys. Žodžiu, kartais simpto- 
mai tikrai vaizduoja ankstesnius išgyvenimus, kuriuos galime 
laikyti prisidėjusius prie libido fiksacijos, o kartais jie atspindi 
ligonio fantazijas, kurioms, aišku, nederėtų priskirti etiologi- 
nio vaidmens. Susigaudyti čia nelengva. Galbūt pirmuoju at- 
ramos tašku taps labai panašus atradimas: atskiri vaikystės 
prisiminimai, kuriuos nuo seno ir nepaisant jokių analizių 
sąmoningai puoselėjo žmonės, irgi gali būti netikri arba bent 
suplakti tiesą su melu. Dažniausiai nesunku įrodyti, kad šie 
prisiminimai neteisingi, tad galime bent pasiguosti, kad dėl to- 
kio netikėto nusivylimo kalta ne analizė, o ligoniai. 


Kiek pagalvoję nesunkiai suprasime, kas mus čia taip glu- 
mina. Tai realybės nuvertinimas, skirtumo tarp jos ir fantazi- 
jos nepaisymas. Jau kone įsižeidžiame, kad ligonis mus mulki- 
no išgalvotomis istorijomis. Mums regis, kad tikrovė skiriasi 
nuo išmonės kaip žemė nuo dangaus, tad ir vertiname ją visiš- 
kai kitaip. Beje, normaliai samprotaudamas taip pat mano ir 
ligonis. Žinoma, kai ligonis pateikia medžiagą, kuri nuo simp- 
tomų veda prie pageidaujamų, vaikystės išgyvenimus mėgdžio- 
jančių situacijų, pradžioje abejojame, ar jis kalba apie tikrovę, 
ar pasakoja fantazijas. Vėliau remdamiesi tam tikrais požymiais 
galime apsispręsti šiuo klausimu; tada kyla užduotis supažin- 
dinti ligonį su mūsų sprendimu. Tačiau tai atlikdami neišveng- 
sime sunkumų. Jei išsyk atskleisime ligoniui, kad jis ketina pa- 
teikti fantazijas, kuriomis apipynė savo vaikystės istoriją kaip 
kiekviena tauta apipina sakmėmis savo pamirštą priešistorę, 
pastebėsime, jog staiga nepageidaujamai sumažėja jo susido- 
mėjimas šios temos plėtote. Jis irgi nori žinoti tik tikrus faktus 
ir niekina visokias „fantazijas“. Bet jei leisime jam tikėti, kad 
tiriame realius jo vaikystės įvykius, kol nebaigsime šios darbo 
dalies, rizikuojame vėliau susilaukti jo priekaištų dėl tokios 
klaidos ir pajuokos dėl mūsų tariamos lengvatikystės. Jis ilgai 
nesupras mūsų siūlymo laikyti fantaziją ir tikrovę lygiaver- 
tėmis ir pradžioje nesirūpinti tuo, ar vaikystės prisiminimai, 

kuriuos norime atskleisti, yra tikri, ar ne. Tačiau akivaizdu, kad 
pastarųjų psichikos darinių atžvilgiu tai yra vienintelė teisin- 
ga nuostata. Jie irgi savotiškai realūs; nepaneigiamas faktas, 
kad ligonis sukūrė kaip tik tokias fantazijas, ir šis faktas ne 
mažiau reikšmingas jo neurozei už tikrą šių fantazijų turinio 
išgyvenimą, jeigu jis būtų buvęs. Šios fantazijos susijusios su 
psichine, o ne su materialia realybe, ir ilgainiui įsitikinsime, kad 
neurozių pasaulyje lemia psichine realybė. 


Tarp aplinkybių, kurias nuolat mini savo jaunystės istorijas 
pasakojantys neurotikai, be kurių, matyt, niekada neapsieina- 
ma, esama kelių ypač svarbių, tad manau, jas reikia itin išskirti 
iš kitų. Išvardysiu keletą tokių pavyzdžių: tai tėvų sueities ste- 
bėjimas, suvedžiojimas, kurį atliko suaugęs Žmogus, ir grasi- 
nimas iškastruoti. Labai klystume padarę prielaidą, kad jie nie- 
kada neturi realaus pagrindo; priešingai, apklausę vyresnius 
giminaičius dažnai galime neabejotinai įrodyti, kad tai tikri fak- 
menys pagrasina nupjausią penį ar nuodėmingą ranką mažam 
berniukui, kuris pradeda nepadoriai Žaisti su savo peniu ir dar 
nežino, kad tokį užsiėmimą reikia slėpti. Klausinėjami tėvai 
dažnai prisipažįsta tai darę, nes mano, kad šitaip gąsdindami 
elgėsi teisingai; kai kurie Žmonės aiškiai, sąmoningai prisi- 
mena tokį grasinimą, ypač jei jis išsakytas vėlesniais metais. 
Jeigu grasinimą išsako motina ar kitas moteriškos lyties as- 
muo, tai jo įvykdymas paprastai suverčiamas tėvui arba - gy- 
dytojui. Garsiajame „Struwwelpeter“ Frankfurto pediatras 
Hoffmannas, pagarsėjęs seksualinių ir kitų vaikų amžiaus 
kompleksų supratimu, pateikia sušvelnintą kastracijos varian- 
tą, nykščio nupjovimą kaip bausmę už atkaklų jo čiulpimą. 
Bet pernelyg neįtikima, kad vaikams būtų grasinama juos iš- 
kastruoti taip dažnai, kaip atrodo analizuojant neurotikus. 
Mums pakaks suprasti, kad vaikas iš užuominų sulipdo tokį 
grasinimą vaizduotėje, žinodamas, kad autoerotinis pasiten- 
kinimas yra draudžiamas, ir veikiamas to įspūdžio, kurį jam 

padarė moteriškų genitalijų atradimas. Taip pat visiškai įma- 
noma, kad net ir neproletarų šeimose lyg ir nieko nesupran- 
tantis ir nieko neprisimenantis mažas vaikas tampa tėvų ar 
kitų suaugusių Žmonių lytinio akto liudininku ir kad jis gali 
vėliau suprasti šitą įspūdį ir reaguoti į jį. Bet jei sueitis nupa- 
sakojama su visomis smulkmenomis, kurios turėtų trukdyti 
stebėjimą, arba jei, kaip dažnai paaiškėja, tai yra sueitis iš už 
nugaros, more ferarum*, turbūt nelieka jokios abejonės, kad ši 
fantazija grįsta gyvūnų (šunų) sueities stebėjimais ir moty- 
vuota vaiko brendimo metais nepatenkintu noru stebėti. To- 
kių fantazijų viršūnė yra tėvų lytinio akto stebėjimas dar negi- 
mus, esant motinos įsčiose. Itin įdomi yra fantazija apie suve- 
džiojimą, nes ji pernelyg dažnai anaiptol ne fantazija, o realus 
prisiminimas. Bet, laimė, ji reali ne taip dažnai, kaip pradžioje 
atrodė iš analizės rezultatų. Vis dar dažniau pasitaiko, kad su- 
vedžiotojai yra vyresni ar bendraamžiai vaikai, o ne suaugu- 
sieji, ir jei mergaičių, kurios pateikia šį faktą iš savo vaikystės 
istorijos, suvedžiotoju nuolat pasirodo esąs tėvas, tai jokių abe- 
jonių nekelia nei fantastinis šio kaltinimo pobūdis, nei jį ska- 
tinantys motyvai. Tokia suvedžiojimo fantazija, kai realaus 
suvedžiojimo nebuvo, vaikas dangsto autoerotinį savo sek- 
sualinės veiklos periodą. Vaizduotėje nukeldamas geidžiamą 
objektą į ankstesnius laikus vaikas išvengia gėdos dėl mas- 
turbacijos. Beje, nemanykite, kad faktas, jog artimiausi vyriškos 
lyties giminaičiai naudojasi vaiku kaip seksualiniu objektu, 
priklauso vien fantazijos sričiai. Daugelis analitikų susidūrė 
su atvejais, kai tokie santykiai buvo realūs, juos buvo galima 
neginčijamai nustatyti; bet ir jie buvo nukelti į ankstesnius vai- 
kystės metus, nors susiję su vėlesniais. 


Susidaro įspūdis, kad tokie įvykiai vaikystėje kažkodėl bū- 
tinai reikalingi, kad jie yra neliečiamoji neurozės dalis. Puiku, 


jei jie tikrai buvo; jei tikrovė jų nepateikė, tai jie sulipdomi iš 


* Panaši į gyvūnų (lot.) - Vert. 

užuominų ir papildomi fantazija. Rezultatas visada toks pat, ir 
iki šiol mums nepavyko parodyti, kad šių įvykių padariniai 
kuo nors skirtųsi priklausomai nuo to, ar įvykiai realūs, ar su- 
fantazuoti. Čia ir vėl susiduriame su taip dažnai minėtu papil- 
domumo santykiu, tiesa, keisčiausiu iš visų jau aptartų. Iš kur 
randasi šių fantazijų poreikis ir jų medžiaga? Dėl potraukių 
šaltinių nekyla jokių abejonių, bet neaišku, kodėl kaskart su- 
kuriamos tos pačios tokio turinio fantazijos. Turiu paruošęs at- 
sakymą, bet manau, kad palaikysite jį pernelyg drąsiu. Man 
regis, pirminės fantazijos [Urphantasien] - taip norėčiau pava- 
dinti šias ir, žinoma, kai kurias kitas fantazijas - yra filogene- 
tinis paveldas. Jomis individas peržengia savo patirties ribas 
priešistorinės patirties link, kur jo asmeninė patirtis tampa 
pernelyg rudimentinė. Man regis, visiškai įmanoma, kad vis- 
kas, kas šiandien kaip fantazija pateikiama per analizę, - vaiko 
suvedžiojimas, seksualinių impulsų nubudimas stebint seksu- 
alinį tėvų aktą, grasinimas kastracija ar tiesiog kastracija, - pir- 
mykštėje Žmonių šeimoje buvo realybė ir kad fantazuojantis 
vaikas tiesiog užpildo asmeninės tiesos spragas priešistorinė 
tiesa. Ir vėl kyla įtarimas, kad neurozių psichologija išsaugo- 
jo daugiau faktų iš senųjų žmonijos raidos laikų, nei visi kiti 
šaltiniai. 


Ponai! Minėtosios aplinkybės verčia įdėmiau pažvelgti į 
„fantazija“ vadinamos psichinės veiklos atsiradimą ir jos reikš- 
mę. Kaip žinote, visi ją aukštai vertina, nors jos funkcija psichi- 
kos gyvenime yra visiškai neaiški. Ką galiu apie tai pasakyti? 
Jūs žinote, kad išorinės būtinybės verčiamas žmogaus Ego il- 
gainiui išmoko vertinti realybę ir atsižvelgti į realybės princi- 
pą, tad jis įstengia laikinai arba ilgam atsižadėti įvairių - ne tik 
seksualinių - savo malonumo siekio objektų ir tikslų. Bet žmo- 
gui visada sunkiai sekasi atsižadėti malonumo; jis visada sa- 
votiškai kompensuoja tokį atsižadėjimą. Mainais jis leidžia sau 
tokią psichinę veiklą, kuria pripažįstama tolesnė visų atsižadė- 
tų malonumo šaltinių ir jo patyrimo būdų egzistencija, tokia 

egzistencijos forma, kai jie išlaisvinami nuo pretenzijų realy- 
bei ir vadinamojo realybės išmėginimo [Realitatsprūfung. 
Kiekvienas siekis tuoj pat virsta jo išsipildymo vaizdiniu; ne- 
abejotina, kad fantazuojant apie norų išsipildymą patiriamas 
pasitenkinimas, kartu žinant, kad kalbama ne apie realybę. Va- 
dinasi, fantazijos veikla leidžia žmogui toliau mėgautis laisve 
nuo išorinės prievartos, ta laisve, kurios jis seniai atsižadėjo 
tikrovėje. Žmogus įstengia pakaitomis būti tai besimėgaujan- 
čiu gyvūnu, tai protinga būtybe. Jis nesitaiksto su tuo apgailė- 
tinu pasitenkinimu, kurį gali išplėšti iš tikrovės. „Apskritai ne- 
įmanoma išsiversti be pagalbinių konstrukcijų“, - kartą pasa- 
kė Th. Fontane. Psichinio fantazijos pasaulio kūrimo analogas 
yra „draustinių“, „gamtosaugos parkų“ steigimas ten, kur 
žemdirbystės, transporto ir pramonės poreikiai grasina neat- 
pažįstamai pakeisti pirmykštį žemės veidą. Gamtosaugos par- 
kai išsaugo savo senąją būseną, kuri visur kitur tampa būti- 
nybės auka. Viskas ten gali augti ir vešėti taip, kaip nori, - ir 
tai, kas nenaudinga, ir tai, kas netgi kenksminga. Psichinis 
fantazijos pasaulis ir yra toks realybės principo išvengęs 
draustinis. 


Žinomiausi fantazijos gaminiai yra mūsų jau aptarti vadi- 
namieji „dienos sapnai“, įsivaizduojamas garbėtroškos, didy- 
bės, erotinių norų patenkinimas, kuris tarpsta tuo labiau, kuo 
labiau realybė reikalauja kuklumo ar kantrybės. Per jį akivaiz- 
džiai atsiskleidžia fantazijos laimės esmė, malonumo potyrio 
nepriklausomybės nuo realybės pritarimo atkūrimas. Žinome, 
kad šie dienos sapnai yra naktinių sapnų branduolys ir pro- 
vaizdžiai. Naktinis sapnas iš esmės yra ne kas kita, kaip die- 
nos sapnas, kurį paveikė naktinė potraukių laisvė ir iškraipė 
naktinė psichikos veiklos forma. Mūsų jau netrikdo idėja, kad 
ir dienos sapnas nebūtinai yra sąmoningas, kad esama ir nesą- 
moningų dienos sapnų. Tokie nesąmoningi dienos sapnai yra 
ir naktinių sapnų, ir neurozinių simptomų šaltinis. 


XXIII. SIMPTOMŲ SUSIDARYMO BŪDAI 339 


Iš tolesnių samprotavimų jums paaiškės fantazijos reikšmė 
formuojantis simptomams. Sakėme, kad priverstinio atsižadė- 
jimo atveju regresuojantis libido užima anksčiau paliktas po- 
zicijas, kuriose yra užsilikęs tam tikras jo kiekis. Mes neatsisa- 
kome šio teiginio ir nekoreguojame jo, tik privalome įstatyti 
tarpinę grandį. Kaip libido suranda kelią į šias fiksacijų vietas? 
Visi objektai ir kryptys, kurių atsižadėjo libido, nėra atsižada- 
mi absoliučiai. Jie arba jų atžalos tam tikru intensyvumu išsau- 
gomi fantazijos vaizdiniuose. Tad libido pakanka pasukti į fan- 
tazijas, nuo kurių atsiveria kelias prie visų išstumtų fiksacijų. 
Kol buvo tenkinama tam tikra sąlyga, tol šios fantazijos buvo 
pakenčiamos, konflikto tarp jų ir Ego nekilo, kad ir kokie ryš- 
kūs buvo prieštaravimai. Šią kiekybinio pobūdžio sąlygą pažei- 
džia atgalinis libido antplūdis į fantazijas. Šis priedas taip pa- 
didina fantazijų įkrovą energija, kad jos tampa labai reiklios, 
pradeda reikalauti realizacijos. Bet taip konfliktas tarp jų ir Ego 
tampa neišvengiamas. Nepriklausomai nuo to, ar fantazijos bu- 
vo ikisąmoningos ar sąmoningos, dabar jos pasiduoda Ego at- 
liekamam išstūmimui ir paklūsta nesąmoningumo srities trau- 
kai. Libido persikelia nuo šių dabar nesąmoningų fantazijų prie 
jų ištakų nesąmoningumo srityje, prie jų fiksacijos vietų. 


Libido grįžimas prie fantazijų yra pereinamoji simptomų for- 
mavimosi pakopa, kurią itin verta pažymėti. C. G. Jungas ją 
pavadino labai tinkamu introversijos vardu, bet visai be reikalo 
suteikė jam dar ir kitą prasmę. Mes apsiribosime laikydami 
introversija libido nusigręžimą nuo realaus pasitenkinimo ga- 
limybių ir jo papildomą įkrovą į iki šiol nekenksmingas fan- 
tazijas. Introvertas anaiptol nėra neurotikas, bet jo būsena ne- 
stabili; labiau pakitus jėgų santykiui išsivystys neuroziniai 
simptomai, jei jis nesuras kitų būdų nukreipti susikaupusį li- 
bido. Buvimas introversijos pakopoje jau nulemia nerealų neu- 
rotiško pasitenkinimo pobūdį ir skirtumo tarp realybės ir fan- 
tazijos nepaisymą. 


340 BENDROJI NEUROZIŲ TEORIJA 


Tikriausiai pastebėjote, kad savo paskutiniais samprota- 
vimais etiologinės grandinės struktūrą papildžiau nauju 
veiksniu, būtent kiekybe, aptariamų energijų dydžiu; su šiuo 
veiksniu visur reikės skaitytis. Neišsiversime apsiribodami 
vien kokybine etiologinių sąlygų analize. Arba, kitaip tariant, 
nepakanka vien dinaminės psichinių procesų sampratos, rei- 
kia ir ekonominio požiūrio. Turime pabrėžti, kad, kol nebus pa- 
siektas tam tikras įkrovos energija laipsnis, tol konflikto tarp 
dviejų siekių nekils, net jei turinio požiūriu sąlygos jam jau se- 
niai pribrendusios. Patogeninė konstitucinių veiksnių reikšmė 
priklauso ir nuo to, kiek vienas dalinis potraukis konstitucijoje 
yra stipresnis už kitus; galima netgi manyti, kad kokybiniu po- 
žiūriu visų Žmonių konstitucija vienoda, kad skiriasi tik šie kie- 
kybiniai santykiai. Atsparumą neurozėms irgi ne mažiau le- 
mia kiekybinis veiksnys. Svarbu tai, kokį nepanaudoto libido 
kiekį individas gali išlaikyti laisvą ir kokią savo libido dalį įsten- 
gia nukreipti nuo seksualinių tikslų ir skirti sublimacijai. Ga- 
lutinis psichinės veiklos tikslas, kokybiškai apibūdinamas kaip 
siekimas patirti malonumą ir išvengti nemalonumo, ekonomi- 
niu požiūriu reiškia užduotį įveikti psichikos aparate veikian- 
čius susijaudinimo dydžius (dirginimo masę) ir išvengti ne- 
malonumą keliančio jų sąstovio. 


Tiek norėjau pasakyti jums apie neurozinių simptomų su- 
sidarymą. Tiesa, kad nepamirščiau dar kartą aiškiai pabrėžti: 
visa, ką čia kalbėjau, pasakytina tik apie isterijos simptomus. 
Nors pagrindas liks tas pats, bet daug kas bus kitaip apta- 
riant įkyriųjų būsenų neurozę. Potraukių reikalavimams be- 
sipriešinančios priešingos įkrovos, kurias minėjome kalbėda- 
mi apie isteriją, sergant įkyriųjų būsenų neuroze dominuoja, 
per vadinamuosius „reaktyviniu darinius“ lemdamos klini- 
kinį vaizdą. Tirdami kitas neurozes irgi aptinkame panašių ir 
dar didesnių nukrypimų, beje, čia simptomų susidarymo me- 
chanizmai toli gražu neištirti. 

Prieš atsisveikindamas norėčiau trumpam atkreipti jūsų dė- 
mesį į vieną fantazijos gyvenimo sritį, kuri nusipelno visuoti- 
nio susidomėjimo. Esama atgalinio kelio nuo fantazijos į tikro- 
vę, ir tai yra menas. Menininkas iš esmės irgi yra intravertas, 
kurį nuo neurozės skiria keli žingsniai. Jį gena itin stiprūs po- 
traukiai, jis norėtų garbės, valdžios, turtų, šlovės ir moterų mei- 
lės; bet priemonių patenkinti šiuos potraukius jam stinga. To- 
dėl jis kaip kiekvienas nepatenkintas žmogus nusigręžia nuo 
tikrovės ir visą dėmesį, taip pat ir savo libido nukreipia į gei- 
džiamus fantazijos gyvenimo vaizdus, nuo kurių galėtų atsi- 
verti kelias į neurozę. Ir, matyt, turi susiklostyti labai palan- 
kios aplinkybės, kad tai nebūtų galutinis jo raidos rezultatas; 
juk gerai žinoma, kad kaip tik menininkai dažnai kenčia iš da- 
lies praradę darbingumą dėl neurozių. Tikriausiai jų konstitu- 
cija pasižymi stipria sublimacijos geba ir konfliktą lemiančių 
išstūmimų silpnumu. Menininkas randa atgalinį kelią į realy- 
bę štai tokiu būdu. Jis nėra vienintelis, gyvenantis fantazijos 
pasaulyje. Tarpinis fantazijos pasaulis egzistuoja visuotiniu 
žmonijos susitarimu, iš ten palengvėjimo ir paguodos tikisi 
kiekvienas jų stokojantis. Bet ribotos yra nemenininkų gali- 
mybės patirti malonumą iš fantazijos šaltinių. Dėl neįveikia- 
mų išstūmimų jie priversti tenkintis varganais dienos sapnais, 
kurie dar gali būti sąmoningi. Bet tikras menininkas įstengia 
daugiau. Pirmiausia jis sugeba taip apdoroti savo dienos sap- 
nus, kad jie praranda pernelyg asmeniškus bruožus, kurie ga- 
lėtų atstumti pašalinius žmones, ir suteikia pasitenkinimą ki- 
tiems. Taip pat jis moka juos taip sušvelninti, kad jų kilmė iš 
uždraustų šaltinių tampa sunkiai įžvelgiama. Negana to, me- 
nininkas pasižymi mįslingu sugebėjimu formuoti medžiagą, kol 
ji taps tikslia jo fantazijos vaizdinio kopija, o paskui iš šio savo 
nesąmoningos fantazijos atvaizdo sugeba patirti tokį malonu- 
mą, kad išstūmimai bent jau laikinai įveikiami ir panaikinami. 
Jei jis tai įstengė, tai ir kiti gali semtis paguodos ir palengvėji- 
mo iš jiems neprieinamais atrodžiusių nesąmoningumo srities 
šaltinių, o menininkas patiria jų dėkingumą ir susižavėjimą, 
per fantaziją įgydamas tai, ką pradžioje turėjo tik kaip fantazi- 
ją: garbę, valdžią ir moterų meilę. 


342 


Dvidešimt ketvirta paskaita 


Bendras nervingumas 


Ponios ir ponai! Išklausę paskutines paskaitas įveikėte tokią 
sunkią darbo dalį, kad dabar valandėlei paliksiu mūsų temą ir 
kreipsiuosi į jus. 


Žinau, kad esate nepatenkinti. Kitaip įsivaizdavote „Psicho- 
analizės įvadą“. Tikėjotės išgirsti gyvenimiškų pavyzdžių, o 
ne teoriją. Sakote man, kad šį tą supratote apie neurozių prie- 
žastis tąsyk, kai pateikiau paralelę „pusrūsyje ir pirmame aukš- 
te“, bet verčiau tai būtų buvę tikri stebėjimai, o ne išgalvota 
istorija. Arba esą jums kiek paaiškėjusi simptomų „prasmė“, 
kai pradžioje papasakojau apie du — reikia manyti, neišgalvo- 
tus, - simptomus ir išnagrinėjau juos bei jų ryšį su ligonių gy- 
venimų; tikėjotės, kad taip tęsiu ir toliau. Užuot elgęsis šitaip, 
pateikdavau jums plačias, neaprėpiamas teorijas, kurios nie- 
kada nebūdavo išsamios, nuolat pasipildydavo naujais elemen- 
tais, negana to, naudodavau sąvokas, kurių dar nebūdavau pa- 
aiškinęs, deskriptyvų dėstymą keisdavau dinamine samprata, 
šią — vadinamąja „ekonomine“, neleisdamas suvokti, kurie iš 
pateikiamų terminų reiškia tą patį ir keičiami vienas kitu tik 
dėl skambumo priežasčių, be to, pasiūliau jums tokias plačias 
sąvokas, kaip malonumo, realybės principai ir filogenetinis pa- 
veldas, žodžiu, užuot pateikęs žadėtąjį įvadą, prieš jūsų akis 
išskleidžiau kažin ką, vis labiau tolstantį nuo jūsų. 


Kodėl nepradėjau neurozių teorijos įvado aptardamas tai, 
ką jūs Žinote apie nervingumą ir kas jus seniai domino? Kodėl 

nekalbėjau apie savotišką nervų ligonių būdą, jų nesupranta- 
mas reakcijas į žmonių bendravimą ir išorines įtakas, jų irzlu- 
mą, neprognozuojamą elgesį ir neprisitaikymą gyvenime? Ko- 
dėl nepasirūpinau, kad pirma suvoktumėte paprastesnes kas- 
dienes nervingumo formas, o paskui palaipsniui neperėjau prie 
mįslingų ekstremalių jo pasireiškimo atvejų? 


Taip, ponai, negaliu nepripažinti: jūs teisūs. Nesu taip be- 
protiškai susižavėjęs savuoju dėstymo menu, kad kiekvieną jo 
trūkumą pateikčiau kaip ypatingą grožybę. Netgi manau, jums 
būtų buvusi didesnė nauda, jei būčiau dėstęs kitaip; taip ir 
ketinau elgtis. Bet ne visada savo gerus ketinimus gali įgy- 
vendinti. Pateikiamoje medžiagoje dažnai glūdi kažkas, kas 
komanduoja ir nukreipia nuo pradinių ketinimų. Net toks 
nereikšmingas darbas kaip gerai žinomos medžiagos tvarky- 
mas ne visai paklūsta autoriaus valiai; jis vyksta kaip užsigei- 
džia, o paskui gali tik klausinėti savęs, kodėl viskas susiklostė 
taip, o ne kitaip. 


Viena iš priežasčių, matyt, yra ta, kad skyriui, kuriame ap- 
tariamos neurozės, jau nebetinka pavadinimas „Psichoanali- 
zės įvadas“. Psichoanalizės įvadą sudaro riktų ir sapnų studi- 
jos; mokymas apie neurozes jau yra psichoanalizė. Nemanau, 
kad per tokį trumpą laiką būčiau galėjęs supažindinti jus su 
mokymu apie neurozes kitaip, ne tokia koncentruota forma. 
Reikėjo parodyti, kaip susiję simptomų prasmė ir reikšmė, iš- 
orinės ir vidinės sąlygos bei simptomų susidarymo mecha- 
nizmas. Tai ir mėginau padaryti; tai yra daugmaž šiandie- 
nio psichoanalizės mokymo branduolys. Kartu daug ką rei- 
kėjo pasakyti apie libido ir jo raidą, taip pat šį tą apie Ego 
raidą. Išklausę įvadą jau buvote susipažinę su mūsų techni- 
kos prielaidomis, su požiūriu į nesąmoningumo sritį ir iš- 
stūmimą (priešinimąsi). Per vieną tolesnių paskaitų sužino- 
site, kokia yra natūrali psichoanalizės tąsa. Neslėpiau nuo 
jūsų, kad visos mūsų žinios grindžiamos vienintelės nervų 

ligų grupės, vadinamųjų perkėlimo neurozių, tyrinėjimu. 
Negana to, pateikiau tik isterinės neurozės simptomų susida- 
rymo mechanizmą. Tačiau jei ir neįgijote solidžių Žinių ir ne- 
įsiminėte kiekvienos smulkmenos, tikiuosi, kad susidarėte 
bendrą vaizdą apie tai, kokiomis priemonėmis dirba psichoa- 
nalizė, kokius klausimus ji mėgina spręsti ir kokių rezultatų 
jau yra pasiekusi. 


Priskyriau jums pageidavimą, kad neurozių temą būčiau 
pradėjęs, nupasakodamas nervų ligonių elgesį, kaip jie kenčia 
dėl neurozių, kaip grumiasi su jomis ir prisitaiko prie jų. Žino- 
ma, tai labai įdomi ir reikšminga medžiaga, ją ir pateikti ne- 
sunku, bet abejoju, ar tikrai verta nuo to pradėti. Tokiu atveju 
rizikuoji neatskleisti nesąmoningumo srities, deramai neįver- 
tinti milžiniškos libido reikšmės ir visas aplinkybes matyti bei 
vertinti iš ligonio Ego pozicijų. Visiškai akivaizdu, kad šis Ego 
anaiptol nėra patikima ir nešališka instancija. Juk tai jėga, nei- 
gianti nesąmoningumo sritį, nuvertinanti ją iki išstumtinų da- 
lykų, tad kaip galime tikėtis, kad Ego bus teisingas nesąmo- 
ningumo srities atžvilgiu? Tarp išstumtų dalykų pirmiausia yra 
atmestieji seksualumo poreikiai; savaime suprantama, kad ne- 
galime kliautis Ego nuomonėmis vertindami jų apimtį ir reikš- 
mę. Nuo tos akimirkos, kai pradeda aiškėti išstūmimo faktas, 
esame įpareigoti neskirti ginčo teisėju vienos iš besiginčijančių 
šalių, ir dar nugalėtojos. Esame pasiruošę, kad Ego klaidins mus 
savo parodymais. Jeigu tikėsime Ego, jis visą laiką buvo akty- 
vus, norėjo savo simptomų ir pats juos sukūrė. Bet mes žino- 
me, kad jis leido sau pabūti šiek tiek pasyviam, o paskui mėgi- 
na tai nuslėpti ir pagražinti. Tiesa, tokiam bandymui jis ryžtasi 
ne visada; patyręs įkyriųjų būsenų neurozės simptomus jis bū- 
na priverstas pripažinti, kad susidūrė su kažkokia svetima jė- 
ga, nuo kurios vargiai įstengia apsiginti. 


Lengvai klojasi tam, kuriam šie įspėjimai netrukdo visas Ego 
klastotes priimti už gryną pinigą; jis išvengia priešinimosi, su 

kuriuo susiduria psichoanalizė, akcentuodama nesąmoningu- 
mo sritį, seksualumą ir Ego pasyvumą. Jis gali kartu su Alfre- 
du Adleriu teigti, kad „nervingas charakteris“ yra neurozės 
priežastis, o ne išdava, bet neįstengs paaiškinti nė menkiau- 
sios simptomų susidarymo detalės, nė vieno sapno. 


Paklausite: ar tikrai nebūtų įmanoma teisingai įvertinti Ego 
indėlį į nervingumą ir simptomų susidarymą ir kartu grubiai 
neneigti psichoanalizės aptiktų veiksnių? Atsakau: žinoma, tai 
turi būti įmanoma, ir kada nors tai tikrai bus padaryta; bet ne 
psichoanalizės reikalas pradėti kaip tik nuo to. Ko gero, gali- 
ma nuspėti, kada psichoanalizei iškils ši užduotis. Esama neu- 
rozių, kurioms Ego įtaka daug didesnė, nei iki šiol tirtoms; jas 
vadiname „narcizinėmis“ neurozėmis. Analitiškai tirdami šiuos 
negalavimus įstengsime nešališkai ir patikimai įvertinti Ego 
vaidmenį neurozinių susirgimų etiologijoje. 


Bet į vieną iš Ego santykių su savo neuroze galime atsižvelgti 
iš karto, nes jis visiškai akivaizdus. Matyt, jis būdingas visiems 
atvejams, bet aiškiausiai atsiskleidžia per trauminę neurozę, ku- 
rios kol kas anaiptol nesuvokiame. Įsidėmėkite, kad tie patys 
veiksniai reiškiasi sudarydami visų galimų neurozių formų 
priežastis ir mechanizmą, bet pagrindinis vaidmuo formuojant 
simptomus tenka tai vienam, tai kitam šių veiksnių. Tai pa- 
našu į aktorių trupę, kurioje kiekvienas turi savo amplua: did- 
vyris, artimas draugas, intrigantas ir t. t.; bet savo benefisui 
kiekvienas aktorius pasirinks kitą pjesę. Antai simptomais 
virstančios fantazijos niekada nebus tokios ryškios, kaip iste- 
rijos atveju; priešingos įkrovos arba reaktyvieji Ego dariniai 
vyrauja įkyriųjų būsenų neurozės atveju; tai, ką aptardami sap- 
nus pavadinome antriniu apdorojimu, kaip kliedesį į pirmą pla- 
ną iškelia paranoja, ir t. t.. 


Tad trauminių neurozių - ypač tų, kurios atsiranda dėl ka- 
ro baisenybių - atveju neabejotinai reiškiasi savanaudiškas, 

saugumo ir naudos siekiantis Ego motyvas; jo nepakanka su- 
kelti ligą, bet prasidėjusią jis ją palaiko ir pritaria jai. Tai mo- 
tyvas, siekiantis apsaugoti Ego nuo pavojų, kurių grėsmė ta- 
po ligos priežastimi, ir neleidžiantis pasveikti, kol šie pavojai 
gali pasikartoti arba kol nebus gauta kompensacija už patirtą 
pavojų. 


Bet ir kitais atvejais Ego suinteresuotas neurozės atsiradi- 
mu ir gyvavimu. Jau sakėme, kad Ego irgi palaiko simptomą, 
nes tam tikra šio dalis tenkina išstumiančiąją Ego tendenciją. 
Be to, patogiausia ir malonumo principui priimtiniausia išeitis 
yra konflikto sprendimas sukuriant simptomą; neabejotina, kad 
tai apsaugo Ego nuo sunkaus ir varginamo vidinio darbo. Taip, 
pasitaiko tokių atvejų, kai gydytojas irgi turi pripažinti, kad 
neurozė kaip konflikto baigtis yra mažiausiai žalinga ir socia- 
liai priimtiniausia išeitis. Nesistebėkite išgirdę, kad ir gydyto- 
jas kartais stoja ligos, su kuria jis grumiasi, pusėn. Jam nedera 
visais gyvenimo atvejais spraustis į sveikatos fanatiko rolę, jis 
žino, kad pasaulyje esama ne tik neurozinių bėdų, bet ir realių 
nepanaikinamų kančių, kad būtinybė gali pareikalauti iš žmo- 
gaus paaukoti savo sveikatą ir kad tokia vieno Žmogaus auka 
dažnai leidžia išvengti didžiulės nelaimės daugeliui kitų žmo- 
nių. Tad jei galima sakyti, kad neurotikas nuo konflikto kas- 
kart bėga į ligą, reikia pripažinti, kad toks bėgimas kartais vi- 
siškai pateisinamas, ir gydytojas, kuris tai suprato, pasitrauks 
tylėdamas ir atjausdamas. 


Bet toliau tirdami neurozes nekreipkime dėmesio į šiuos iš- 
imtinius atvejus. Paprastai paaiškėja, kad į neurozę pasukęs 
Ego įgyja tam tikrą vidinį ligos teikiamą išlošį [Krankheitsge- 
winn). Be to, kai kadajis įgyja ir apčiuopiamų išorinių privalu- 
mų, kuriuos labiau ar mažiau vertina. Pateiksiu dažniausiai 
pasitaikantį tokio pobūdžio pavyzdį. Moteris, kurios vyras el- 
giasi grubiai, negailestingai ją išnaudodamas, gana dažnai pa- 
sitraukia į neurozę, jei turi tam polinkį, jei yra pernelyg baili ar 


XXIV. BENDRAS NERVINGUMAS 347 


pernelyg dora, kad slapta pasiguostų su kitu vyru, jei nėra pa- 
kankamai stipri, kad nepaisydama išorinių kliūčių išsiskirtų 
su juo, jei negali tikėtis išlaikyti save ar susirasti geresnį vyrą 
irjei, be to, prisirišusi prie savo grubaus vyro seksualiniais po- 
jūčiais. Jos liga virsta ginklu kovojant su galinguoju vyru, gink- 
lu, kurį ji gali panaudoti savo gynybai ir kuriuo gali piktnau- 
džiauti kerštaudama. Savo liga ji gali skųstis, nors tikriausiai 
niekada nedrįso skųstis savo santuoka. Gydytoją ji paverčia pa- 
galbininku, savo šiaip negailestingą vyrą priverčia gailėtis jos, 
išlaidauti dėl jos, leisti jai laikinai nebūti namie, šitaip išsiva- 
duodama nuo santuokinės priespaudos. Jei tokia išorinė arba 
atsitiktinė ligos teikiama nauda tikrai reikšminga, tai neturė- 
tumėte puoselėti didelių vilčių, kad savo terapija paveiksite 
neurozę. 


Priekaištausite man, kad tai, ką papasakojau jums apie li- 
gos teikiamą išlošį, kaip tik ir patvirtina mano atmestą požiū- 
rį, esą Ego nori neurozės ir sukuria ją. Neskubėkite, ponai, gal- 
būt tai tereiškia vien tai, kad Ego taikstosi su neuroze, kuriai 
negali atsispirti, ir mėgina išpešti geriausia, jei apskritai iš jos 
įmanoma ką nors pešti. Tai tik viena proceso dalis, tiesa, malo- 
nioji. Ego pritaria neurozei, nes ji teikia privalumų, bet ji teikia 
ne vien privalumus. Paprastai netrukus paaiškėja, kad pritar- 
damas neurozei Ego padarė nevykusį sandėrį. Jis pernelyg 
brangiai apmokėjo konitlikto palengvėjimą; su simptomais su- 
siję kankynės pojūčiai veikiausiai tėra ekvivalentiškas konflik- 
to kančių pakaitalas, negana to, juos tikriausiai lydi dar dides- 
nis nemalonumo kiekis. Ego norėtų atsikratyti šio simptomų 
sukelto nemalonumo, neprarasdamas ligos teikiamo išlošio, bet 
kaip tik šito jis neįstengia. Kartu paaiškėja, kad jis nebuvo toks 
aktyvus, kaip tikėjosi; įsidėmėkime šį faktą. 


Ponai, tapę gydytojais ir susidūrę su neurotikais, netrukus 
atsižadėsite lūkesčių, kad garsiausiai aimanuojantys ir besi- 
skundžiantys savo liga bus labiausiai pasiruošę priimti pagalbą 

ir mažiausiai jai priešinsis. Veikiau atvirkščiai. Lengvai supra- 
site, kad visa tai, dėl ko didėja ligos teikiamas išlošis, stiprina 
ir išstūmimo sukeliamą priešinimąsi bei sunkina gydymą. Bet 
prie šio išlošio, kuris atsiranda, taip sakant, kartu su simpto- 
mais, turime pridurti ir kitą, prisidedantį vėliau. Egzistuoda- 
ma ilgesnį laiką tokia psichinė organizacija kaip liga galiausiai 
įgyja savarankiškos būtybės savybių; ji ima demonstruoti sa- 
votišką savisaugos instinkto analogą, tarp jos ir kitų psichinio 
gyvenimo aspektų, netgi jai iš esmės priešiškų, nusistovi tam 
tikras modus vivendi“, ir gali atsitikti, kad susiklosčius atitin- 
kamoms aplinkybėms ji vėl pasirodo esanti naudinga ir veiks- 
minga, tarsi įgyja antrinę funkciją, kuri dar labiau sustiprina 
jos egzistavimą. Paimkime pavyzdį ne iš patologijos, o ryškų 
kasdienio gyvenimo atvejį. Stropus darbininkas, savo triūsu 
užsidirbdavęs duoną, per nelaimingą atsitikimą darbe tampa 
invalidu; dirbti jis jau negali, bet ilgainiui pradeda gauti ne- 
didelę invalidumo pensiją ir išmoksta naudotis savo luošu- 
mu elgetaudamas. Naujosios, kad ir pablogėjusios jo egzis- 
tencijos pagrindas dabar yra kaip tik tai, dėl ko jis prarado 
ankstesnę egzistenciją. Panaikindami jo luošumą pradžioje pa- 
liksite jį be pragyvenimo lėšų; visai neaišku, ar jis galės imtis 
savo ankstesnio darbo. Tai, kas neurozės atveju atitinka šį ant- 
rinį pasinaudojimą liga, galime prijungti kaip antrinį ligos tei- 
kiamą išlošį prie minėtojo pirminio. 


Bet apskritai norėčiau patarti: nemenkinkite praktinės ligos 
teikiamo išlošio reikšmės ir nesileiskite, kad jis pernelyg im- 
ponuotų jums teoriniu požiūriu. Nepaisant anksčiau minėtų 
išimčių, ligos teikiamas išlošis primena Oberlanderio iliustruo- 
tus „gyvūnų išminties“ pavyzdžius iš Fliegende Blūtter. Antai 
arabas joja ant kupranugario siauru, stačiame kalno šlaite iš- 
kirstu takeliu. Posūkyje jis susiduria su pasiruošusiu šuoliui 
liūtu. Žmogus nemato jokios išeities: vienoje pusėje stati uola, 


* Susitarimas (lot.) - Vert. 

kitoje - bedugnė; apsigręžti ir pasprukti neįmanoma; jis supran- 
ta, kad pražuvo. Kitaip atrodo gyvūnui. Jis šoka kartu su raite- 
liu į bedugnę, - liūtui nelieka nieko kito, tik žvelgti jiems įkan- 
din. Ir ligonį ne itin gelbsti neurozės paslaugos. Galbūt taip 
yra todėl, kad konflikto sprendimas pasitelkiant simptomus yra 
automatinis procesas, kuris gali visiškai neatitikti gyvenimo 
reikalavimų ir kuriam vykstant Žmogus atsisako panaudoti sa- 
vo geriausias ir vertingiausias jėgas. Jeigu būtų pasirinkimo 
galimybė, veikiau vertėtų žūti, garbingai kaunantis su likimu. 


Ponai! Turiu paaiškinti ir kitus motyvus, privertusius mane 
pradėti mokymą apie neurozes ne bendro nervingumo tema. 
Gal jums atrodo, kad taip elgiausi todėl, kad priešingu atveju 
būtų buvę kur kas sunkiau pagrįsti seksualinę neurozių kil- 
mę? Bet klystumėte taip manydami. Tiriant perkėlimo neuro- 
zes pirmiausia reikia atlikti simptomų aiškinimo darbą; tik 
tada galima padaryti tokią išvadą. Tačiau įprastoms vadina- 
mųjų aktualiųjų neurozių formoms etiologinė seksualinio gy- 
venimo reikšmė yra tiesiog grubus, akivaizdus faktas. Su juo 
susidūriau daugiau nei prieš dvidešimt metų, kai vienąkart 
iškėliau sau klausimą, kodėl apklausiant nervų ligonius pa- 
prastai nepaisoma jų seksualinio gyvenimo. Anuomet dėl šių 
tyrinėjimų praradau populiarumą tarp ligonių, bet man pri- 
reikė visai nedaug pastangų, ir netrukus galėjau išsakyti tokį 
teiginį: neurozių nepasitaiko, jei vita sexualis* yra normalus, — 
omeny turėjau aktualias neurozes. Žinoma, šis teiginys neat- 
spindi individualių skirtumų tarp žmonių, jis nukenčia ir dėl 
„normalumo“ sąvoką nuolat lydinčio neapibrėžtumo, bet, šiaip 
ar taip, jis ir šiandien praverčia pirminei grubiai orientacijai. 
Anuomet man pavyko aptikti specifinius ryšius, siejančius tam 
tikras nervingumo formas su atskirais žalingais seksualiniais 
įpročiais, ir neabejoju, kad šiandien savo žinioje turėdamas pa- 
našų ligonių kontingentą galėčiau pakartoti anuos stebėjimus. 


* Seksualinis gyvenimas (lot.) - Vert. 

Gana dažnai patirdavau, kad vyriškis, naudojęsis tam tikra ne- 
pilno seksualinio pasitenkinimo rūšimi, pvz., manualiniu ona- 
nizmu, susirgdavo savotiška aktualiosios neurozės forma, antra 
vertus, ši neurozė tuoj pat virsdavo kita, kai jis pakeisdavo to- 
kį seksualinį režimą kitu, kuris irgi nepasižymėdavo nepriekaiš- 
tingumu. Pagal ligonio būsenos pokyčius man pavykdavo at- 
spėti jo seksualinio gyvenimo permainas. Beje, tada išmokau 
atkakliai laikytis savo prielaidų tol, kol įveikdavau pacientų 
apsimetinėjimą ir priversdavau jas patvirtinti. Tiesa ir tai, kad 
paskui jie mieliau eidavo pas kitus gydytojus, kurie ne taip uo- 
liai teiraudavosi apie jų seksualinį gyvenimą. 


Jau tada negalėjau nepastebėti, kad ligos priežastys ne vi- 
sada siejosi su seksualiniu gyvenimu. Jei vienas susirgdavo tie- 
siog dėl žalingo seksualinio polinkio, tai kitas - dėl to, kad pra- 
rado turtą arba persirgo sunkia organine liga. Tokią įvairovę 
pavyko paaiškinti vėliau, kai supratome spėjamą Ego ir libido 
tarpusavio ryšį, ir kuo labiau gilėjo šio ryšio supratimas, tuo 
labiau mus tenkino ir šis paaiškinimas. Individas suserga neu- 
roze tik tokiu atveju, jei jo Ego prarado sugebėjimą paskirstyti 
libido. Kuo stipresnis Ego, tuo lengviau jis susidoroja su šia 
užduotimi; jei Ego dėl kokių nors priežasčių susilpnėja, pada- 
riniai gali būti tokie patys, kaip ir tuo atveju, kai pernelyg iš- 
auga libido pretenzijos, t. y. gali išsivystyti neurozinis 
negalavimas. Ego sieja su libido dar intymesni ryšiai, kurie kol 
kas nepateko į mūsų akiratį, tad jais ir nesiremiu aiškindamas. 
Esminiu ir daug ką atskleidžiančiu teiginiu laikome tai, kad 
kiekvienu atveju nepriklausomai nuo ligos atsiradimo aplin- 
kybių neurozės simptomus sąlygoja libido, o tai savo ruožtu 
liudija jo nenormalų panaudojimą. 


Bet dabar turiu atkreipti jūsų dėmesį į lemiamą skirtumą 
tarp simptomų, būdingų aktualiosioms ir psichinėms neuro- 
zėms; iki šiol daugiausia dėmesio skyrėme vienai psichinių neu- 
rozių grupei, būtent perkėlimo neurozėms. Abiem atvejais 

simptomai kildintini iš libido, jie atspindi nenormalų libido pa- 
naudojimą, yra pasitenkinimo pakaitalai. Bet aktualiųjų neu- 
rozių simptomai - spaudimas galvoje, skausmo pojūtis, kokio 
nors organo dirginimas, funkcijos silpnėjimas ar slopinimas — 
neturi jokios „prasmės“, jokios psichinės reikšmės. Jie ne tik 
reiškiasi fiziniais požymiais kaip ir, pvz., isterijos simptomai; 
tai grynai fiziniai procesai, kurie atsiranda visiškai nedaly- 
vaujant tiems sudėtingiems psichikos mechanizmams, kuriuos 
aptarėme. Žodžiu, kaip tik jie taip ilgai buvo laikomi psicho- 
neuroziniais simptomais. Bet kaipgi jie tokiu atveju gali ati- 
tikti libido — psichikoje veikiančios jėgos — sąnaudas? Ponai, 
tai labai paprasta. Leiskite priminti vieną pirmiausių psichoa- 
nalizei pateiktų priekaištų. Kažkada buvo sakoma, kad ji sie- 
kia sukurti grynai psichologinę neurozinių reiškinių teoriją ir 
kad tai visiškai beviltiškas užsiėmimas, nes psichologinės te- 
orijos niekada negalėsiančios paaiškinti ligos. Kaip paprastai 
užmiršdavo, kad seksualinė funkcija anaiptol nėra nei grynai 
psichinis, nei grynai somatinis reiškinys. Ji veikia ir kūno, ir 
psichikos gyvenimą. Jei paaiškėjo, kad psichoneurozių simp- 
tomais reiškiasi seksualinės funkcijos poveikio psichikai sutri- 
kimai, nenustebsime išgirdę, kad aktualiosios neurozės yra tie- 
sioginė somatinė seksualinių sutrikimų išdava. 


Vertinga nuoroda siekiant suvokti seksualinius sutrikimus 
tampa klinikinės praktikos patvirtintas faktas, į kurį atsižvel- 
gia įvairūs tyrinėtojai. Simptomatikos detalėmis ir savotiška 
įtaka visoms organų sistemoms ir funkcijoms aktualiosios neu- 
rozės neabejotinai primena liguistas būsenas, atsirandančias dėl 
chroniško išorinių nuodingų medžiagų poveikio ir staigaus jo 
nutrūkimo, - intoksikacijos ir abstinencijos būsenas. Dar labiau 
abi susirgimų grupes artina tokios būsenos, kurias, kaip antai 
M. Basedowii ligą, irgi išmokome sieti su nuodingų medžiagų 
poveikiu, — bet tie nuodai nėra organizmui svetimi, jie nepa- 
kliūva į jį iš išorės, 0 yra organizmo medžiagų apykaitos rezul- 
tatas. Manau, kad dėl šių analogijų tiesiog privalome laikyti 

neurozes seksualinio medžiagų apykaitos sutrikimo išdava, ne- 
svarbu, ar dėl to, kad seksualinių toksinų gaminama daugiau, 
nei individas įstengia pasisavinti, ar dėl to, kad vidinės ir net 
psichinės sąlygos trukdo teisingai panaudoti šias medžiagas. 
Liaudis nuo seno taip manė apie seksualinio potraukio prigimtį, 
meilę ji vadina „apsvaigimu“ [Rausch] ir sako, kad įsimylima 
išgėrus meilės gėrimo, žodžiu, perkelia veikiančią priežastį į 
išorinį pasaulį. Šia proga galėtume prisiminti erogenines zo- 
nas ir teiginį, kad seksualinis susijaudinimas gali kilti įvairiau- 
siuose organuose. Beje, mums nieko nereiškia žodžiai „seksu- 
alinė medžiagų apykaita“ arba „seksualumo chemija“; nieko 
apie tai nežinome, negalime net nuspręsti, ar reikėtų manyti, 
kad egzistuoja dvi seksualinės medžiagos, kurias galėtume pa- 
vadinti „vyriška“ ir „moteriška“, ar pakanka apsiriboti vienu 
seksualiniu toksinu, kuris ir būtų dirginančių libido poveikių 
nešėjas. Tiesą sakant, mūsų sukurtas mokslinis psichoanalizės 
statinys tėra antstatas, kuris kada nors turi įgyti organinius pa- 
matus; bet kol kas mes jų nežinome. 


Psichoanalizę kaip mokslą charakterizuoja ne apdorojama 
medžiaga, o naudojama technika. Pernelyg nepritempdami psi- 
choanalize galime naudotis ne tik neurozių teorijoje, ją galime 
taikyti ir kultūros istorijai, religijos mokslui bei mitologijai. Ji 
siekia ne ko kito, kaip atskleisti psichikos gyvenime nesąmo- 
ningumo sritį. Psichoanalizės neįmanoma taikyti sprendžiant 
aktualiųjų neurozių problemas, tokių neurozių, kurių simpto- 
mai, matyt, atsiranda dėl tiesioginio toksinio poveikio; psicho- 
analizė čia nelabai gali padėti ir turi pasitraukti, užleisdama 
vietą biologiniams-medicininiams tyrinėjimams. Dabar turbūt 
geriau suprantate, kodėl medžiagą pateikiau kaip tik tokia tvar- 
ka. Pažadėjus „Neurozių teorijos įvadą“, neabejotinai būtų buvę 
teisingiau pradėti nuo paprastų aktualiųjų neurozių formų, pas- 
kui tirti sudėtingesnius psichinius negalavimus, atsirandančius 
dėl libido sutrikimų. Aptardamas aktualiąsias neurozes būčiau 
turėjęs papasakoti viską, ką žinome ar manome žiną apiejas iš 

įvairių šaltinių, o apibūdindamas psichoneurozes būčiau tu- 
rėjęs kalbėti apie psichoanalizę, svarbiausią pagalbinę tech- 
ninę priemonę, kuri paaiškina šias būsenas. Bet ketinau skai- 
tyti ir paskelbiau dėstysiąs „Psichoanalizės įvadą“; man kur 
kas labiau rūpėjo, kad susidarytumėte bendrą psichoanalizės 
vaizdą, o ne kauptumėte informaciją apie neurozes, todėl vi- 
sai pagrįstai nepradėjau nuo aktualiųjų, psichoanalizei visiš- 
kai beverčių, neurozių. Be to, manau, kad mano pasirinkimas 
buvo geresnis dar ir todėl, kad gilios psichoanalizės prielai- 
dos ir platūs jos ryšiai tikrai verti kiekvieno išsilavinusio žmo- 
gaus dėmesio; neurozių teorija tėra tik viena iš daugelio me- 
dicinos sričių. 


Tačiau pagrįstai tikitės, kad šiek tiek dėmesio skirsime ir 
aktualiosioms neurozėms. Privalome tai jau vien dėl jų inty- 
maus klinikinio ryšio su psichoneurozėmis. Tad noriu pra- 
nešti, kad skiriame tris grynas aktualiųjų neurozių formas: 
neurasteniją, baimės neurozę ir hipochondriją. Bet ir šis skirsty- 
mas susilaukė priekaištų. Nors visi pavadinimai naudojami, 
bet jais nusakomas turinys yra neapibrėžtas ir nestabilus. Be 
to, kai kurie gydytojai apskritai vengia skaidyti painų neuro- 
zinių reiškinių pasaulį, išskirti jame kokius nors klinikinius 
vienetus, atskiras ligas, ir net nepripažįsta skirstymo į aktu- 
aliąsias neurozes ir psichoneurozes. Man rodos, jie persisten- 
gia ir pasuka anaiptol ne tuo keliu, kuris vestų pažangos link. 
Išvardytos neurozių formos kartais pasitaiko visiškai grynos, 
bet dažniau jos pinasi tarpusavyje ir dar su kokia nors psi- 
choneuroze. Bet dėl to neturėtume atsisakyti jas skirti. Prisi- 
minkite, kuo skiriasi mokymas apie mineralus ir mokymas 
apie akmenis mineralogijoje. Mineralai aprašomi kaip atskiri 
vienetai, nes jie dažnai aptinkami kaip kristalai, aiškiai išsi- 
skiriantys iš savo aplinkos. Akmenis sudaro mineralų sankau- 
pos, susijungusios ne atsitiktinai, bet dėl savo atsiradimo ap- 
linkybių. Mes dar pernelyg mažai žinome apie neurozių raidą, 
kad galėtume sukurti neurozių teoriją, primenančią mokymą 

apie akmenis. Bet būsime teisūs, iš bendros masės išskirdami 
mums pažįstamus klinikinius vienetus, kuriuos galima paly- 
ginti su mineralais. 


Suvokti psichoneurozių simptomų susidarymą labai pade- 
da reikšmingas ryšys, siejantis aktualiųjų neurozių ir psicho- 
neurozių simptomus; aktualiosios neurozės simptomas dažnai 
yra psichoneurozinio simptomo branduolys ir paruošiamoji sta- 
dija. Šis santykis ryškiausias tarp neurastenijos ir konversine 
isterija vadinamos perkėlimo neurozės, tarp baimės neurozės 
ir baimės isterijos, taip pat tarp hipochondrijos ir formų, toliau 
vadinamų parafrenija (dementia praecox ir paranoja). Imkime, 
pvz., isterinį galvos arba strėnų skausmą. Analizė rodo, kad 
atlikus sutirštinimą ir perstūmimą šis skausmas tampa pakai- 
talu, patenkinančiu ištisą aibę libidinių fantazijų ir prisimini- 
mų. Bet kadaise šis skausmas buvo realus, jis buvo tiesioginis 
seksualinis-toksinis simptomas, somatinė libidinio susijaudi- 
nimo išraiška. Anaiptol nenorime teigti, kad visi isteriniai simp- 
tomai turi tokį branduolį, bet tiesa, kad taip būna labai dažnai 
ir kad visos — normalios arba patologinės - libidinio susijaudi- 
nimo įtakos kūnui dažniausiai reiškiasi kaip tik isterijos simp- 
tomų susidarymu. Jos atlieka vaidmenį tos smėlio kruopelės, 
kurią moliuskas apgaubia perlamutro sluoksniais. Lygiai taip 
formuodama simptomus psichoneurozė pasitelkia patogiausią 
ir tinkamiausią medžiagą, trumpalaikius seksualinio susijau- 
dinimo požymius, lydinčius seksualinį aktą. 


Toks procesas itin įdomus diagnostiniu ir terapiniu požiū- 
riu. Neretai pasitaiko, kad neurozei linkę, bet dar nesergantys 
ja individai patiria liguistus kūno pokyčius - tarkim, uždegi- 
mą ar sužeidimą, - ir šie paskatina simptomų susidarymo dar- 
bą, kuris realybės pateiktą simptomą kuo skubiausiai paverčia 
visų nesąmoningų fantazijų, kurioms ir tetrūko raiškos prie- 
monių, atstovu. Tokiu atveju gydytojas rinksis tai vieną, tai ki- 
tą gydymo būdą: gal jis panorės pašalinti organinę priežastį, 

nesirūpindamas triukšmingu neuroziniu jos perdirbiniu, o gal 
grumsis su atsiradusia neuroze, nepaisydamas jos organinės 
dingsties. Sėkmė parodys, kad tai vienas, tai kitas būdas tei- 
singas arba neteisingas; vargu ar įmanoma pateikti bendras in- 
strukcijas tokiais mišriais atvejais. 


356 


Dvidešimt penkta paskaita 


Baimė 


Ponios ir ponai! Tikriausiai paskutinę paskaitą apie bendrą ner- 
vingumą palaikėte neišsamiausiu ir nepakankamiausiu mano 
pranešimų. Žinau tai ir manau, kad niekas negalėjo jūsų nu- 
stebinti labiau, nei tai, jog visiškai neužsiminiau apie baimę, 
kuria skundžiasi daugelis nervų ligonių, laikydami ją baisiau- 
sia kančia, galinčia tapti be galo intensyvia ir sukelti beprotiš- 
kiausius veiksmus. Tačiau norėjau bent šiuo klausimu nebūti 
santūrus; priešingai, nusprendžiau itin pabrėžti nervų ligonių 
baimės problemą ir ją išsamiai išdėstyti. 


Kas yra baimė, nereikia pasakoti; kiekvienas jūsų kažkada 
esate patyrę šį pojūtį arba, tiksliau kalbant, šią afektyvią būse- 
ną. Bet manau, nė vienas nesate pakankamai rimtai savęs pa- 
klausęs, kodėl kaip tik nervų ligoniai jaučia kur kas didesnę 
baimę negu kiti žmonės. Galbūt tai atrodo savaime supranta- 
ma; juk paprastai žodžiai „nervingas“ ir „baikštus“ [angstlich] 
naudojami kaip sinonimai, tarsi jie reikštų tą patį. Bet tam ne- 
turime jokios teisės; esama baikščių žmonių, kurie anaiptol nė- 
ra nervingįi, ir, antra vertus, esama ligonių, kuriuos kamuoja 
daugybė simptomų, bet tarp tų simptomų neaptiksime polin- 
kio baimei. 


Kad ir kaip būtų, neabejotina, kad baimės problema yra pa- 
grindinis taškas, kuriame susipina įvairiausi svarbiausi klau- 
simai; tai mįslė, kurią atspėjus gerokai paaiškėtų mūsų psichi- 
kos gyvenimas. Neimsiu tvirtinti galįs pateikti galutinį šios 

problemos sprendimą, bet Žinau, kad tikitės, jog ir šią temą psi- 
choanalizė nagrinėja visiškai kitaip nei mokyklinė medicina. 
Ten, regis, pirmiausia domimasi anatominėmis baimės būse- 
nos atsiradimo priežastimis. Žodžiu, sakoma, kad dirginamos 
medulla oblongata*; ligonis sužino, jog serga klajoklio nervo 
neuroze. Medulla oblongata yra labai svarbus ir gražus objek- 
tas. Puikiai prisimenu, kiek laiko ir pastangų kadaise skyriau 
jo studijoms. Bet šiandien turiu pasakyti, kad nežinau nieko, 
kas galėtų mažiau praversti siekiant psichologiškai suprasti bai- 
mę, kaip nervų kelio, kuriuo sklinda jos impulsai, žinojimas. 


Apie baimę galima ilgai samprotauti visiškai neminint ner- 
vingumo. Iš karto mane suprasite, jei tokią baimę pavadinsiu 
realia, supriešinęs ją su neurozine baime. Reali baimė mums at- 
rodo visiškai racionalus ir suprantamas reiškinys. Sakome, kad 
šitaip reaguojama suvokus išorinį pavojų, t. y. numatomą grės- 
mę, kad ši baimė susijusi su bėgimo refleksu ir kad ją galime 
laikyti savisaugos instinkto raiška. Aišku, jog tai, kokiomis ap- 
linkybėmis atsiranda baimė, t.y. kokie objektai ir kokios situa- 
cijos ją sukelia, labiausiai priklausys nuo mūsų Žinių ir mūsų 
galios išorinio pasaulio atžvilgiu suvokimo. Visiškai supran- 
tama, kad laukinis baiminasi patrankos ir išsigąsta saulės už- 
temimo, o baltasis, įvaldęs aną ginklą ir sugebantis iš anksto 
numatyti šį įvykį, tomis pačiomis aplinkybėmis baimės nejau- 
čia. Tačiau kartais baimę sukels kaip tik išsamesnės žinios, pa- 
dedančios iš anksto įžvelgti pavojų. Antai laukinis išsigąs pa- 
matęs miške pėdsakus, kurie neišmanėliui nieko nereiškia, o jį 
įspėja apie netoliese esantį žvėrį, arba patyręs jūreivis su siau- 
bu žiūrės į debesėlį danguje, kuris keleiviui atrodo nereikšmin- 
gas, o jam pranašauja artėjantį uraganą. 


Kiek pamąsčius tenka pripažinti, kad reikia iš pagrindų 
peržiūrėti nuomonę, jog reali baimė yra racionali ir tikslinga. 


* Pailgosios smegenys (lot.). - Vert. 

Teisingai elgtis gresiant pavojui - tai blaiviai įvertinti savo jė- 
gas, palyginti jas su grėsmės dydžiu, o paskui nuspręsti, kas 
teikia daugiau vilčių: bėgimas ar gynyba, o galbūt net puoli- 
mas. Bet tokiu atveju baimei apskritai nelieka vietos; viskas, 
kas vyksta, tikriausiai vyktų taip pat ar net geriau, jeigu baimė 
nebūtų kilusi. Taip pat žinote, kad itin didelė baimė apskritai 
yra netikslinga, ji paraližuoja bet kokį veiksmą, taip pat ir bė- 
gimą. Dažniausiai reaguojant į pavojų susipina baimės afektas 
ir gynybos veiksmas. Išgąsdintas gyvūnas bijo ir bėga, bet tiks- 
lingas čia yra bėgimas, o ne baimė. 


Tad kyla pagunda teigti, kad baimės atsiradimas apskritai 
yra netikslingas. Galbūt geriau baimę suprasime, kiek atidžiau 
ištyrę baimės situaciją. Pirmoji jos dalis - tai pasirengimas pa- 
vojui, kai didėja sensorinis dėmesys ir motorinė įtampa. Šito- 
kią lūkestingą parengtį neabejotinai turime laikyti naudinga, o 
jos nebuvimas gali turėti rimtų padarinių. Iš jos kyla motorinis 
veiksmas, pradžioje bėgimas, vėliau galbūt veiksminga gyny- 
ba, ir, antra vertus, tai, ką jaučiame kaip baimės būseną. Kuo 
labiau baimės vystymasis apsiriboja tik pirmaisiais požymiais, 
tik signalu, tuo lengviau pasirengimas baimei virsta veiksmu, 
tuo tikslingiau vyksta visas procesas. Todėl tikslingoji reiški- 
nio, kurį vadiname baime, dalis, man regis, yra pasirengimas 
baimei [Angstbereitschaft|, o netikslingoji - baimės vystyma- 
sis ĮAngstentwicklung]. 


Vengiu gilintis į klausimą, ar mūsų kalba žodžiais „baimė“, 
„būgštavimas“, „išgąstis“ nusakomi tie patys, ar skirtingi reiš- 
kiniai. Manau tik, kad baimė [Angst] labiau susijusi su būsena, 
ne itin paiso objekto, o būgštavimas [Furcht] kaip tik nukreip- 
tas į objektą. Atrodo, kad „išgąstis“ [Schreck], priešingai, turi 
ypatingą prasmę, būtent pabrėžia pavojaus efektą, kai nebuvo 
pasirengimo baimei. Žodžiu, galime sakyti, kad baimė gelbsti 
žmogų nuo išgąsčio. 

Tikriausiai neliksite nepastebėję tam tikro daugiareikšmiš- 
kumo ir neapibrėžtumo, kuriuo pasižymi žodžio „baimė“ var- 
tosena. Dažniausia baime laikoma subjektyvi būsena, atsiran- 
danti dėl „baimės vystymosi“ ir vadinama afektu. Kas yra 
afektas dinaminiu požiūriu? Šiaip ar taip, tai kažkas labai su- 
dėtinga. Afektas apima, pirma, tam tikras motorines inerva- 
cijas arba energijos iškrovas, antra, tam tikrus pojūčius, kurie 
yra dvejopi: tai atliktų motorinių veiksmų suvokimas ir tie- 
sioginiai malonumo bei nemalonumo pojūčiai, kurie, kaip sa- 
koma, suteikia afektui pagrindinį toną. Bet nemanau, kad tai, 
ką išvardijau, nors kiek paliestų afekto esmę. Kai kurių afektų 
atveju, matyt, galima pažvelgti giliau ir sužinoti, kad branduo- 
lys, kuris jungia minėtąjį ansamblį, yra tam tikro reikšmingo 
išgyvenimo pakartojimas. Šis išgyvenimas tegalėtų būti tik 
labai ankstyvas gana bendro pobūdžio įspūdis, kurį reikia pri- 
skirti ne individo, bet rūšies priešistorei. Kad geriau mane su- 
prastumėte, pasakysiu, jog afekto būsena savo sąranga pri- 
mena isterijos priepuolį: kaip ir šis ji yra kažkokio prisiminimo 
nuosėdos. Tad isterijos priepuolis yra tarsi naujai atsiradęs in- 
dividualus afektas, o normalus afektas - tai bendros, paveldi- 
ma tapusios isterijos raiška. 


Nemanykite, kad tai, ką čia pasakiau apie afektus, yra pri- 
pažintas įprastos psichologijos turtas. Priešingai, tai pažiūros, 
kurias subrandino psichoanalizė ir kurias tik ji ir pripažįsta. 
Mes, psichoanalitikai, nesuprantame, ką apie afektus teigia psi- 
chologija, pvz., Jameso-Lange'o teorija, ir apie tai nediskutuo- 
jame. Bet nesame labai tikri ir dėl savojo afektų supratimo; tai 
tėra pirmasis bandymas kiek susiorientuoti šioje neaiškioje sri- 
tyje. Bet tęsiu toliau: mes tikimės žiną, kokį ankstyvą įspūdį 
pakartoja baimės afektas. Teigiame, kad tai yra gimimo aktas, 
per kurį siekis atsikratyti įtampos, nemalonumo jausmas bei 
somatiniai pojūčiai sudaro junginį, kuris tampa mirtino pavo- 
jaus veikimo pirmavaizdžiu ir nuo tol nuolat kartojasi kaip bai- 
mės būsena. Tada baimės išgyvenimą sukėlė kraujo atsinauji- 

nimo (vidinio kvėpavimo) pertrūkis, žodžiu, pirmoji baimė bu- 
vo toksinės kilmės. Pavadinimas „baimė“ [Angst] - angustiae, 
ankštuma [Enge] - pabrėžia kvėpavimo suvaržymą, kuris bu- 
vo realios gimimo situacijos padarinys ir kurį dabar nuolat at- 
kuria afektas. Reikšmingu laikysime ir tą faktą, kad pirmoji 
baimės būsena susijusi su atskyrimu nuo motinos. Aišku, esa- 
me įsitikinę, kad per nesuskaičiuojamas kartas polinkis kartoti 
pirmąją baimės būseną tapo tokia neatskiriama organizmo sa- 
vybe, kad nė vienas individas negali išvengti baimės afekto, 
netjeijis kaip legendinis Macduffas būtų „išpjautas iš savo mo- 
tinos kūno“, taigi nepatyręs gimimo akto. Nieko negalime pa- 
sakyti apie nežinduolių baimės būsenos pirmavaizdį. Taip pat 
nežinome, koks šių padarų pojūčių kompleksas ekvivalentiš- 
kas mūsiškei baimei. 


Turbūt bus įdomu išgirsti, kaip apskritai gali kilti tokia 
mintis, kad gimimo aktas yra baimės afekto šaltinis ir pirma- 
vaizdis. Abstraktūs samprotavimai čia mažai kuo dėti; šią idė- 
ją perėmiau veikiau iš naivaus liaudies mąstymo. Prieš dau- 
gelį metų mes, jauni ligoninės gydytojai, sėdėjome prie pietų 
stalo restorane; vienas akušerinės klinikos asistentas papa- 
sakojo linksmą istoriją apie paskutinį akušerių egzaminą. Viena 
kandidatė, paklausta, ką reiškia, jei gimdymo metu vaisiaus 
vandenyse atsirado mekonium (kūdikio išmatos, ekskremen- 
tai), tuoj pat atsakė, kad vaikas bijo. Ji buvo išjuokta ir pravy- 
ta. Bet aš nebyliai pritariau jai ir pradėjau nutuokti, kad varg- 
šė kaimo motėriškė neklysdama apčiuopė labai svarbų ryšį. 


Pereikime dabar prie neurozinės baimės; su kokiomis nau- 
jomis raiškos formomis ir aplinkybėmis susiduriame, tirdami 
nervų ligonių baimę? Čia galima daug ką pasakyti. Pirmiausia 
aptinkame bendrą baimingumą, taip sakant, išsklidžią baimę, 
pasiruošusią griebtis bet kokio daugmaž tinkamo vaizdinio, 
veikiančią sprendimus, sąlygojančią lūkesčius, tykančią bet ko- 
kios ją pateisinančios progos. Šią būseną vadiname „laukimo 

baime“ [Erwartungsangst] arba „baimingu laukimu“ [angstli- 
che Erwartungl. Iš visų galimybių tokios baimės kamuojami 
individai visada numato baisiausią, kiekvieną atsitiktinumą jie 
laiko nelaimės pranašu, pasinaudoja neigiamu kiekvieno ne- 
apibrėžtumo aspektu. Šis charakterio bruožas - polinkis ne- 
laimės lūkesčiams - būdingas daugeliui žmonių, kurių šiaip 
negalime vadinti ligoniais, juos laikome tiesiog pernelyg 
baikščiais arba pesimistais; tačiau vienas nervų susirgimas, 
kurį pavadinau „baimės neuroze“ ir priskyriau prie aktua- 
liųjų neurozių, visada susijęs su nepaprastai didele laukimo 
baime. 


Antroji baimės forma, priešingai aptartajai, labiau psichiš- 
kai suvaržyta: ji lydi tam tikrus objektus ir situacijas. Tai bai- 
mė, susijusi su labai įvairiomis ir dažnai itin keistomis „fobijo- 
mis“. Žymus amerikiečių psichologas Stanley Hallas neseniai 
pateikė visas šias fobijas, pavadintas prašmatniais graikiškais 
vardais. Tai primena dešimties egiptietiškų negandų išvardiji- 
mą, tik fobijų kur kas daugiau nei dešimt. Paklausykite, kas 
gali tapti fobijos objektu arba turiniu: tai tamsa, tuščia erdvė, 
atviros aikštės, katės, vorai, vikšrai, gyvatės, pelės, perkūnija, 
aštrūs daiktai, kraujas, uždaros patalpos, žmonių spūstis, vie- 
natvė, ėjimas tiltu, kelionės jūra arba traukiniu ir t. t. Pabandę 
susiorientuoti šiame knibždėlyne pirmiausia galime išskirti tris 
grupes. Kai kurie baimę keliantys objektai ir situacijos kraupo- 
ki ir mums, normaliems, jie susiję su pavojumi, tad šios fobijos 
atrodo suprantamos, nors ir kiek perdėtos. Antai daugumai iš 
mūšų koktu susidurti su gyvate. Galima sakyti, kad gyvačių 
fobija yra bendražmogiškas reiškinys; Ch. Darwinas labai 
įspūdingai aprašė, kaip gyvatės puolamas jis negalėjo atsi- 
spirti baimei, nors ir žinojo, kad nuo gyvatės jį skiria stora 
stiklo siena. Antrai grupei priskiriame tuos atvejus, kurie irgi 
susiję su pavojumi, bet šio pavojaus įpratome nepaisyti ir perne- 
lyg nesureikšminti. Šiai grupei priklauso daugelis situacinių 
fobijų. Žinome, kad nelaimingo atsitikimo tikimybė važiuojant 

geležinkeliu didesnė negu sėdint namie, nes pasitaiko trauki- 
niams susidurti, taip pat žinome, kad laivas gali nugrimzti į 
dugną, o tokiu atveju dažniausiai nuskęsta ir keleiviai, bet ne- 
galvojame apie šiuos pavojus ir be baimės keliaujame geležin- 
keliu bei jūra. Negali neigti, kad įkrisi į upę, jei tiltas sugrius tą 
akimirką, kai juo eisi, bet tai atsitinka taip retai, kad nelaikoma 
pavojumi. Ir vienatvė savaip pavojinga, todėl tam tikromis ap- 
linkybėmis jos vengiame; bet tai anaiptol nereiškia, kad nega- 
lėtume jos ištverti nė akimirksnio. Tą patį galime pasakyti ir 
apie žmonių spūstį, uždaras patalpas, perkūniją ir pan. Stebi- 
na ne šių neurotikų fobijų turinys, bet intensyvumas. Fobijos 
baimė yra tiesiog nenusakoma! Kartais susidaro įspūdis, kad 
neurotikai baiminasi visai ne tų dalykų ir situacijų, kurie ir 
mums kartais gali kelti baimę ir kuriuos jie kaip ir mes vadina 
tais pačiais vardais. 


Trečiosios grupės fobijų apskritai neįstengiame suvokti. Jei 
stiprus suaugęs vyriškis bijo eiti gerai pažįstamo gimtojo miesto 
gatve ar aikšte, jei sveiką, gerai sudėtą moterį apima akla bai- 
mė, vos tik katė paliečia jos suknelės kraštą ar per kambarį 
šmurkšteli pelytė, tai ar įmanoma čia įžvelgti kokį nors ryšį su 
pavojumi, kurį vis dėlto akivaizdžiai jaučia šie fobijų kamuo- 
jami žmonės? Šiai grupei priklausančios gyvūnų fobijos anaip- 
tol nėra tik perdėtos bendražmogiškos antipatijos išraiška, nes 
esama daugybės žmonių, kurie, tarsi demonstruodami visišką 
priešingybę, nepraeis nė pro vieną katę jos nepamasinę ir 
nepaglostę. Pelytė, kurios taip bijo moterys, kartu yra švel- 
niausias malonybinis pavadinimas; ne viena mergina, mielai 
leidžianti mylimajam ją taip vadinti, pasibaisėjusi suklinka 
pamačiusi šį dailų gyvūnėlį. Apie vyrą, bijantį gatvių ir aikš- 
čių, tegalime pasakyti vien tai, kad jis elgiasi kaip mažas vai- 
kas. Vaikas mokomas vengti tokių situacijų kaip pavojingų, ir 
išties agorafobijos kamuojamas vyriškis nejaučia baimės, jei kas 
nors jį lydi per aikštę. 

Abi aprašytosios baimės formos - išsklidi laukimo baimė ir 
baimė, susijusi su fobijomis, —- nėra tarpusavy priklausomos. 
Nė viena jų nėra aukštesnė kitos pakopa, abi kartu jos pasitai- 
ko tik retsykiais ir tarsi atsitiktinai. Net ir stipriausias bendras 
baimingumas nebūtinai reiškiasi fobija; individai, kurių gyve- 
nimas itin suvaržytas dėl agoratfobijos, gali visiškai nejausti pe- 
simistinės laukimo baimės. Pasirodo, kai kurios fobijos, pvz., 
aikščių, geležinkelių baimė, atsiranda vėlesniais metais, o ki- 
tos, kaip antai tamsos, griaustinio, gyvūnų baimė, patiriamos 
nuo pat pradžių. Pirmosios priskiriamos prie sunkių ligų, ant- 
rosios — veikiau prie keistenybių, kaprizų. Numanome, kad ku- 
rios nors pastarųjų kamuojamas Žmogus paprastai jaučia ir ki- 
tas, panašias fobijas. Pridursiu, kad visas šias fobijas laikome 
baimės isterija, labai gimininga žinomai konversinei isterijai. 


Trečioji neurozinės baimės forma yra tikras galvosūkis, nes 
čia visiškai neaiškus ryšys tarp baimės ir gresiančio pavojaus. 
Pvz., isterijos atveju tokia baimė lydi isterijos simptomus; be 
to, ji gali kilti susijaudinus, tačiau tokiomis aplinkybėmis, kai 
galėtume tikėtis kokių nors kitų afektų, tik ne baimės, arba 
reikštis kaip visiškai atviras, nuo aplinkybių nepriklausomas 
baimės priepuolis, vienodai nesuprantamas ir mums, ir ligo- 
niui. Čia negali būti jokios kalbos apie pavojų ar kokią nors iki 
pavojaus išpūstą dingstį. Tokie spontaniški priepuoliai liudija, 
kad kompleksas, kurį apibūdiname kaip baimės būseną, gali 
skilti į dalis. Priepuolio visumą gali pakeisti atskiras labai in- 
tensyvus simptomas — drebulys, svaigulys, širdies plakimas, 
dusulys, - o įprasto jausmo, pagal kurį pažįstame baimę, gali 
visai arba beveik nebūti. Bet ir klinikiniu, ir etiologiniu požiū- 
riu visos šios būsenos, kurias vadiname „baimės ekvivalentais“, 
prilygsta baimei. 


Dabar kyla du klausimai. Ar neurozinę baimę, atsirandan- 
čią, kai pavojus negresia arba yra labai menkas, galima susieti 
su realia baime, kuri visada yra reakcija į gresiantį pavojų? Kaip 

reikėtų suprasti neurozinę baimę? Kol kas laikysimės tokios 
prielaidos: jei yra baimė, turi būti ir tai, ko bijomasi. 


Remdamasis klinikiniais stebėjimais galiu pateikti jums ke- 
letą nuorodų, padedančių suprasti neurozinę baimę, ir atskleisti 
jų reikšmę. 


a) Nesunku nustatyti, kad laukimo baimė, arba bendras bai- 
mingumas, glaudžiai siejasi su tam tikrais seksualinio gyveni- 
mo procesais, tarkim, su savotišku libido panaudojimu. Papras- 
čiausias ir labiausiai pamokomas tokio pobūdžio pavyzdys yra 
kai kurių individų patiriamas vadinamasis nuviliantis susijau- 
dinimas; šiuo atveju stiprus seksualinis susijaudinimas nepa- 
kankamai atslūgsta, nepasiekia patenkinamos baigmės. Taip 
atsitinka, pvz., susižadėjusiems vyrams arba tokioms moterims, 
kurių vyrai dėl nepakankamos potencijos arba iš atsargumo 
sutrumpina ar nutraukia lytinį aktą. Tada libido susijaudini- 
mą pakeičia baimė; tai gali būti laukimo baimė arba baimės 
priepuoliai bei tų priepuolių ekvivalentai. Toks seksualinis re- 
žimas, kai lytinis aktas nutraukiamas dėl atsargumo motyvų, 
taip dažnai sukelia baimės neurozę vyrams ir ypač moterims, 
kad gydytojui tokiais atvejais pirmiausia rekomenduojama pa- 
sidomėti šia etiologija. Kartu galima begalę kartų įsitikinti, kad 
atsisakius seksualinių nukrypimų baimės neurozė išnyksta. 


Mano žiniomis, net ir psichoanalizei tolimi gydytojai jau 
neneigia, kad seksualinis susilaikymas ir baimės būsena yra 
susiję. Bet nemanau, kad nebus mėginimų apversti šį santykį 
teigiant, kad čia susiduriame su individais, kurie dėl savo iš- 
ankstinio polinkio baimei linkę susilaikyti ir seksualiniuose 
dalykuose. Bet šiam teiginiui prieštarauja elgesys moterų, ku- 
rių seksualinė veikla iš esmės yra pasyvios prigimties, t. y. 
sąlygojama vyro. Kuo temperamentingesnė moteris, kuo la- 
biau ji linkusi seksualiniams santykiams ir sugeba pasiekti 
pasitenkinimą, tuo greičiau į vyro impotenciją arba coitus 

interruptus* ji reaguos baimės požymiais; seksualiniu požiū- 
riu šaltoms arba menko libido moterims tokie nukrypimai kur 
kas mažiau reikšmingi. 


Žinoma, seksualinė abstinencija, kurią dabar taip rekomen- 
duoja gydytojai, tampa baimės būsenos priežastimi tik tada, 
kai patenkinamos iškrovos nepatiriantis libido gana stiprus ir 
kai didesnė jo dalis nėra sublimuota. Ligos atsiradimą visada 
lemia kiekybiniai veiksniai. Net ir tada, kai kalbame apie cha- 
rakterį, o ne apie ligą, nesunku pastebėti, kad seksualiniai ribo- 
jimai glaudžiai susiję su tam tikru baimingumu ir svyravimu, o 
bebaimiškumą ir drąsą lydi ir laisvas seksualinių poreikių pa- 
tenkinimas. Kad ir kaip keistų ir komplikuotų šiuos santy- 
kius įvairios kultūrinės įtakos, daugumai žmonių baimė su- 
sijusi su seksualiniais ribojimais. 


Pateikiau jums anaiptol ne visus faktus, patvirtinančius mi- 
nėtąjį genetinį libido ir baimės ryšį. Pvz., reikėtų paminėti tai, 
kaip baimės negalavimai siejasi su tam tikrais gyvenimo eta- 
pais, tarkim, lytinio brendimo ar menopauzės metais, kurie 
pasižymi ryškiu libido produkcijos padidėjimu. Stebėdami kai 
kurias susijaudinimo būsenas tiesiogiai matome, kaip libido 
pinasi su baime ir kaip galiausiai jis virsta baime. Visi šie fak- 
tai daro dvejopą įspūdį: pirma, kad kalbama apie tam tikrą li- 
bido, kurio neleidžiama normaliai panaudoti, sankaupą, ir, an- 
tra, kad atsidūrėme išimtinai somatinių procesų srityje. Pra- 
džioje neaišku, kaip iš libido randasi baimė; konstatuojame tik 
tai, kad libido išnyksta ir jį pakeičia baimė. 


b) Antrąją nuorodą gauname analizuodami psichoneurozes, 
ypač isteriją. Girdėjome, kad šios ligos simptomus dažnai ly- 
di baimės - taip pat ir nekonkrečios - priepuolis arba ilgalai- 
kė būsena. Ligoniai negali pasakyti, ko jie baiminasi, ir atlikę 


*Nutrauktą lytinį aktą (lot.) - Vert. 

akivaizdų antrinį apdorojimą savo baimę susieja su tinkamiau- 
siomis fobijomis, kaip antai mirties, pamišimo ar apopleksijos 
fobija. Analizuodami situaciją, kuri sukėlė baimę arba ją ly- 
dintį simptomą, dažniausiai galime įvardyti tą normalią psi- 
chinio proceso baigmę, kuri nebuvo pasiekta ir kurią pakeitė 
baimė. Kitaip tariant, konstruojame nesąmoningą procesą taip, 
tarsi jis nebūtų patyręs išstūmimo ir būtų be jokių kliūčių per- 
ėjęs į sąmonę. Šį procesą irgi būtų lydėjęs tam tikras afektas; 
mūsų nuostabai sužinome, kad, jei šis normalų procesą lydin- 
tis afektas išstumiamas, nepriklausomai nuo afekto kokybės jį 
bet kuriuo atveju pakeičia baimė. Žodžiu, susidūrę su isterinės 
baimės būsena sužinome, kad nesąmoningas jos koreliatas ga- 
li būti panašaus pobūdžio emocija, t. y. baimė, gėda, sumiši- 
mas, antra vertus, ir pozityvus libido sujaudinimas, - arba prie- 
šiškai agresyvus, taigi pyktis ir pagieža. Vadinasi, baimė yra 
universali moneta, į kurią mainomi arba gali būti išmainyti vi- 
si afektai, jeigu turi būti išstumtas juos atitinkančių vaizdinių 
turinys. 


c) Trečiasis faktas susijęs su įkyriuosius veiksmus atliekan- 
čiais ligoniais, kurių, regis, pasigailėjo baimė. Tačiau jei pa- 
bandysime sukliudyti jiems atlikti kokį nors įkyrųjį veiksmą 
arba jei jie patys išdrįs ir pamėgins jo atsisakyti, tai siaubinga 
baimė galiausiai vis tiek privers juos paklusti. Tad supranta- 
me: įkyriuoju veiksmu tebuvo dangstoma baimė, jis buvo at- 
liekamas tik tam, kad būtų išvengta baimės. Vadinasi, įkyrių- 
jų būsenų neurozės atveju baimės atsiradimą keičia simptomų 
susidarymas, ir visiškai analogišką santykį aptiksime tirdami 
isteriją: dėl išstūmimo proceso išsivystys arba gryna, arba simp- 
tomų lydima baimė, arba apskritai susidarys simptomai be bai- 
mės. Tad, abstrakčiai kalbant, tikriausiai teisinga tai, kad simp- 
tomai formuojasi vien siekiant išvengti antraip neišvengiamos 
baimės. Jei baimę suvokiame šitaip, ji tampa pagrindinė pro- 
blema toliau tiriant neurozes. 

Pasirėmę baimės neurozių stebėjimais padarėme išvadą, kad 
baimę sukeliantys nukrypimai nenormaliai naudojant libido at- 
siranda somatinių procesų pagrindu. Isterijos ir įkyriųjų būse- 
nų neurozės analizė parodė, kad analogiškas nukrypimas ir jo 
sąlygotas analogiškas rezultatas gali atsirasti dėl psichinių ins- 
tancijų nepritarimo. Tad tiek žinome apie neurozinės baimės 
atsiradimą; viskas dar gana neapibrėžta. Bet kol kas nematau, 
kokiu keliu galėtume eiti toliau. Atrodo, kad dar sunkiau sek- 
sis spręsti antrąją mūsų užduotį, t.y. nustatyti ryšį tarp neu- 
rozinės baimės, kaip nenormaliai panaudoto libido, ir realios 
baimės, kuri atitinka reakciją į pavojų. Norėtųsi tikėti, kad tai 
visiškai skirtingi dalykai, bet neturime jokių priemonių, ku- 
rios leistų pajusti skirtumą tarp realios ir neurozinės baimės. 


Ieškomas ryšys galiausiai atsiskleis, jei priimsime prielaidą 
apie dažnai minėtą Ego ir libido priešingybę. Žinia, baimė ran- 
dasi kaip Ego reakcija į pavojų ir yra signalas, jog reikia pradė- 
ti bėgti; todėl gali būti, kad ir neurozinės baimės atveju Ego 
bando bėgti, tiesa, šįsyk nuo savo libido pretenzijų, kad dabar 
vidinį pavojų jis vertina taip, tarsi šis būtų išorinis. Tai patei- 
sintų mūsų lūkesčius, kad ten, kur atsiranda baimė, yra ir tai, 
ko bijomasi. Bet analogiją galime tęsti. Jei mėginimą bėgti nuo 
išorinių pavojų ilgainiui pakeičia atkaklumas ir tikslingos gy- 
nybos priemonės, tai galbūt neurozinės baimės vystymąsi kei- 
čia simptomų susidarymas, kuris sukausto baimę. 


Dabar kyla nauji suvokimo sunkumai. Juk baimė, kuri reiš- 
kia Ego bėgimą nuo savo libido, irgi turėtų kilti iš libido. Tai 
nelabai aišku; kartu tai įspėjimas nepamiršti, kad individo li- 
bido iš esmės priklauso jam ir negali būti su juo supriešintas 
tarsi kažkoks išorinis dalykas. Kalbame apie mums kol kas ne- 
aiškią topinę baimės vystymosi dinamiką; nežinia, kokios ir 
kokių psichinių sistemų energijos čia eikvojamos. Ir į šiuos 
klausimus nepažadu atsakysiąs, bet nepraleiskime progos pa- 
ėjėti dviem kitais keliais, kaip ir anksčiau mūsų abstrakčius 

samprotavimus grįsdami tiesioginiais stebėjimais ir analitiniu 
tyrimu. Pasidomėkime, kaip atsiranda vaiko baimė ir kokia yra 
neurozinės baimės, kurią siejame su fobijomis, kilmė. 


Vaikų baikštumas yra gana įprastas reiškinys, ir turbūt tik- 
rai sunku atskirti, ar tai neurozinė, ar reali baimė. Be to, vaikų 
elgesys verčia abejoti, ar toks skyrimas apskritai prasmingas. 
Mat pirmiausia mes visai nesistebime, jei vaikas baiminasi ne- 
pažįstamų Žmonių, naujų situacijų ir daiktų, lengvai paaiškin- 
dami tokią vaiko reakciją jo silpnumu ir neišmanymu. Žodžiu, 
manome, kad vaikas turi stiprų polinkį realiai baimei, ir laiky- 
tume visiškai tikslingu reiškiniu, jei toks baikštumas būtų pa- 
veldimas. Vaikas elgtųsi tiesiog kaip pirmykštis žmogus arba 
šių dienų laukinis, dėl savo neišmanymo ir bejėgiškumo bijan- 
tis visų naujovių ir daugelio tų dalykų, kurie mums jau žinomi 
ir nekelia baimės. Mūsų lūkesčiai visiškai pasiteisintų, jei pa- 
aiškėtų, kad vaiko fobijos bent iš dalies sutampa su tomis fobi- 
jomis, kurių buvimo galime tikėtis anais pirmykščiais žmoni- 
jos raidos laikais. 


Antra vertus, negalime nepastebėti, kad ne visi vaikai vie- 
nodai baikštūs ir kad kaip tik tie, kurie ypač baiminasi įvai- 
riausių objektų ir situacijų, vėliau tampa nervų ligoniais. Va- 
dinasi, akivaizdus polinkis realiai baimei irgi liudija neurozi- 
nę dispoziciją, baikštumas atrodo esąs svarbiausias dalykas, ir 
daroma išvada, kad vaikas, o vėliau ir paauglys baiminasi libi- 
do intensyvumo, nes jis baiminasi apskritai visko. Taip tarsi 
paneigiama, kad baimė randasi iš libido, ir atrodo, kad paty- 
rinėję realios baimės atsiradimo aplinkybes, nuosekliai priei- 
tume išvadą, jog galutinė neurozės priežastis yra savo silpnu- 
mo ir bejėgiškumo - nevisavertiškumo, anot A. Adlerio ter- 
minologijos - suvokimas, jeigu toks suvokimas būdingas ir 
brandesniems gyvenimo metams, neapsiriboja tik vaikyste. 

Tai skamba taip paprastai ir patraukliai, kad tikrai verta su- 
klusti. Tiesa, taip tik perstumtume nervingumo mįslę į kitą sri- 
tį. Juk nevisavertiškumo jausmas - ir kartu baimės atsiradimo 
bei simptomų susidarymo sąlygos - išlieka ir vėliau; tai toks 
neabejotinas faktas, kad veikiau reikėtų paaiškinti, kodėl kar- 
tais kaip išimtis pasitaiko tai, ką vadiname sveikata. Tačiau ką 
sužinome atidžiai stebėdami vaikų baikštumą? Mažas vaikas 
pirmiausia baiminasi svetimų Žmonių; situacijos jam tampa 
reikšmingos tik tada, kai jose dalyvauja žmonės, į daiktus jis 
ima kreipti dėmesį vėliau. Bet svetimųjų vaikas baiminasi ne 
todėl, kad priskirtų jiems piktus kėslus ir lygintų savo silpnu- 
mą su jų jėga, t. y. laikytų juos pavojingais savo egzistencijai, 
saugumui, skausmo nebuvimui. Toks nepatiklus, visuotinio po- 
linkioį agresiją išgąsdintas vaikas tėra išties nevykusi teorinė 
konstrukcija. Vaikas išsigąsta svetimo žmogaus, nes yra nu- 
siteikęs pamatyti pažįstamą ir mylimą asmenį, dažniausiai 
motiną. Baime virsta jo nusivylimas ir ilgesys, žodžiu, nepa- 
naudotas libido, kuris dabar negali likti laisvas ir virsta bai- 
me. Kažin ar galime laikyti atsitiktiniu tą faktą, kad ši tipiška 
vaiko baimės situacija kartoja aplinkybes, kai kilo pirmoji bai- 
mės būsena per gimimo aktą, būtent atskyrimą nuo motinos. 


Pirmosios situacinės vaikų fobijos — tai tamsos ir vienatvės 
fobijos; pirmoji dažnai išlieka visą gyvenimą, ir abiem atvejais 
dėjau, kaip tamsos bijojęs vaikas šaukė į gretimą kambarį: „Te- 
ta, pakalbėk su manim, aš bijau“. „Bet kam tau to reikia? Tu 
juk manęs nematai“. Vaikas atsakė: „Šviesiau, kai kas nors kal- 
ba“. Žodžiu, tamsoje ilgesys virsta tamsos baime. Anaiptol ne- 
manome, kad neurozinė baimė tėra antrinis ir ypatingas rea- 
lios baimės atvejis, veikiau matome, kad tai, kas reiškiasi kaip 
reali mažo vaiko baimė, turi esminį bendrą bruožą su neurozi- 
ne baime: kyla dėl nepanaudoto libido. Atrodo, kad vaikas ne 
itin paveldi realią baimę. Visos situacijos, kurios vėliau gali 
tapti fobijų atsiradimo sąlygomis, - aukštis, siauri tilteliai virš 

vandens, kelionės geležinkeliu ir jūra, - nekelia vaikui baimės, 
ir tuo labiau, kuo mažiau jis išmano. Būtų labai pageidautina, 
jei jis paveldėtų daugiau gyvybę saugančių instinktų; tai labai 
palengvintų jo priežiūrą, kuria siekiama išvengti tai vieno, tai 
kito jam gresiančio pavojaus. Bet pradžioje vaikas tikrai per- 
vertina savo jėgas ir nejaučia baimės, nes nepažįsta pavojų. Jis 
bėgioja vandens telkinio krantu, lipa ant palangės, žaidžia su 
aštriais daiktais ir ugnimi, žodžiu, daro viską, kas gali jam pa- 
kenkti ir sukelti auklių nuogąstavimus. Jei galiausiai nubunda 
reali baimė, tai ji yra grynai auklėjimo išdava, nes negalima 
leisti, kad vaikas viską išmoktų iš savo patirties. 


Jeigu pasitaiko vaikų, kiek labiau pažengiančių šiuo baimės 
ugdymo keliu ir paskui surandančių tokių pavojų, dėl kurių 
jie nebuvo įspėti, tai šį reiškinį puikiai paaiškina tai, kad jų 
konstitucijai iš prigimties būdingas didesnis libidinis poreikis 
arba kad jie išpaikinti pirmalaikio libidinio patenkinimo. Ne- 
nuostabu, kad tarp šių vaikų yra ir būsimieji nervų ligoniai; 
juk Žinome, kad nesugebėjimas ilgiau ištverti didesnį libido 
sąstovį labiausiai prisideda prie neurozės atsiradimo. Atkreip- 
kite dėmesį į tai, kad čia savo teises atgauna ir konstitucinis 
veiksnys, nors, tiesą sakant, mes jų niekada neginčijome. Mes 
prieštaraujame tik tada, kai dėljų nepaisoma visų kitų ir kon- 
stitucinis veiksnys įvedamas netgi ten, kur pagal bendrus 
stebėjimų ir analizės duomenis jam iš viso nėra vietos - arba 
galima skirti nebent paskutinę vietą. 


Leiskite apibendrinti vaikų baikštumo stebėjimus: infantili 
baimė mažai turi bendro su realia baime, priešingai, ji labai 
gimininga neurozinei suaugusiųjų baimei. Kaip ir pastaroji, ji 
atsiranda dėl neišnaudoto libido ir pakeičia trūkstamą meilės 
objektą išoriniu daiktu arba situacija. 


Dabar nudžiugsite išgirdę, kad fobijų analizė negali mums 
pateikti daug naujo. Viskas čia vyksta taip pat, kaip ir vaikų 

baimės atveju; nepanaudotas libido nuolat verčiamas tariamai 
realia baime ir pasitelkiamas menkiausias išorinis pavojus, 
maskuojantis libido pretenzijas. Ši atitinkamybė anaiptol nė- 
ra keista, nes infantilios fobijos yra ne tik pirmavaizdžiai, bet 
ir tiesioginės prielaidos bei preliudijos vėlesnių fobijų, kurias 
priskiriame „baimės isterijoms“. Kiekviena isterinė fobija kyla 
iš vaikiškos baimės ir yra jos tęsinys, net jei fobijos turinys ki- 
toks ir todėl ją reikia kitaip pavadinti. Skirtingi yra abiejų 
negalavimų mechanizmai. Jei suaugusiojo libido kaip ilgesys 
šiuo momentu negali būti panaudotas, tai anaiptol nereiškia, 
kad jis virs baime. Suaugęs individas seniai išmoko tokį libido 
išlaikyti laisvą ar kitaip jį panaudoti. Bet jei libido susijęs su 
psichiniu impulsu, kuris patyrė išstūmimą, susiklosto aplin- 
kybės, primenančios vaiko, neskiriančio sąmoningumo ir ne- 
sąmoningumo sričių, situaciją; regresija prie infantilios fobijos 
tarsi atveria kelią, kuriuo gali patogiai vykti libido virsmas bai- 
me. Kaip prisimenate, mes daug kalbėjome apie išstūmimą, bet 
visada domėjomės tik išstumiamo vaizdinio likimu, kurį, Ži- 
noma, buvo lengviau sužinoti ir pavaizduoti. Niekada neatsi- 
žvelgdavome į tai, kas nutinka su išstumiamu vaizdiniu susi- 
jusiam afektui, ir tik dabar sužinome, kad jo artimiausia lemtis 
yra virsti baime, kad ir kokios kokybės tas afektas būtų norma- 
laus proceso atveju. Bet šis afekto virsmas yra kur kas svarbes- 
nė išstūmimo proceso dalis. Nėra lengva apie tai kalbėti, nes 
negalime teigti, jog nesąmoningi afektai egzistuoja ta prasme 
kaip nesąmoningi vaizdiniai. Koks bebūtų vaizdinys, sąmonin- 
gas ar nesąmoningas, jis išlieka beveik toks pats; galime nuro- 
dyti, kas atitinka nesąmoningą vaizdinį. Bet afektą, kaip iškro- 
vos procesą [Abfuhrvorgang|, reikia vertinti visiškai kitaip nei 
vaizdinį; negalime pasakyti, kas jį atitinka nesąmoningumo sri- 
tyje, kol nuodugniau neapmąstėme ir neišsiaiškinome mūsiš- 
kių psichinių procesų prielaidų. Šito čia negalime daryti. Bet 
išsaugokime mūsų patirtą įspūdį, kad baimės vystymasis glau- 
džiai susijęs su nesąmoningumo sistema. 

Sakiau, kad artimiausia išstūmimo veikiamo libido lemtis 
yra virtimas baime, tiksliau pasakius, baimės pavidalo iškro- 
va. Turiu pridurti: tai ne vienintelė ir ne galutinė lemtis. Neu- 
rozių atveju vyksta tokie procesai, kuriais siekiama suvaržyti 
baimės vystymąsi, ir įvairiausiais būdais tai pasiseka atlikti. 
Pvz., tirdami fobijas galime aiškiai išskirti dvi neurozinio pro- 
ceso fazes. Per pirmąją atliekamas išstūmimas ir libido paver- 
čiamas baime, kuri susiejama su išoriniu objektu. Per antrąją 
sukuriamos atsargumo ir saugumo priemonės, turinčios padė- 
ti išvengti sąlyčio su šiuo išoriniu laikomu pavojumi. Išstūmi- 
mas atitinka Ego bandymą pabėgti nuo libido, kuris jaučiamas 
kaip pavojus. Fobiją galime palyginti su apkasais, kasamais sie- 
kiant apsisaugoti nuo išorinio pavojaus, kurį šiuo atveju pa- 
keičia baimę keliantis libido. Gynybinės fobijų sistemos silpny- 
bė yra ta, kad išoriškai sustiprinta tvirtovė liko atvira vidiniams 
antpuoliams. Niekada nepavyksta visiškai suprojektuoti libi- 
do keliamo pavojaus į išorę. Todėl kitos neurozės sukuria kitas 
gynybos sistemas, varžančias baimės vystymosi galimybes. Tai 
labai įdomi neurozių psichologijos sritis, deja, ji nuvestų mus 
per toli ir pareikalautų kur kas nuodugnesnių specialių Žinių. 
Noriu pridurti tik viena. Jau kalbėjau jums apie „priešingą įkro- 
vą“, kurią Ego naudoja išstūmimo metu ir kurią jis turi nuolat 
palaikyti, kad išstūmimas būtų patvarus. Šios priešingos įkro- 
vos užduotis yra po išstūmimo įvairiomis formomis apsisau- 
goti nuo baimės vystymosi. 


Grįžkime prie fobijų. Dabar, ko gero, galiu pasakyti, kad 
suprantate, jog nepakanka vien mėginimų aiškinti fobijų turi- 
nį domintis tik tuo, kaip vienas ar kitas objektas arba kokia 
nors situacija tampa fobijos objektu. Fobijos turinys fobijai reikš- 
mingas daugmaž tiek pat, kiek išreikštasis sapno fasadas reikš- 
mingas visam sapnui. Turėdami omeny neišvengiamus riboji- 
mus turime pripažinti, kad tarp fobijų objektų pasitaiko to- 
kių, kurie, kaip pažymi Stanley Hallas, gali tapti baimės ob- 
jektais filogenetinio paveldėjimo pagrindu. Šitai patvirtintų 

ir tas faktas, kad dažnai įmanoma nustatyti tik simbolinį šių 
baimės objektų ir pavojaus ryšį. 


Tad įsitikinome, kad baimės problema, galima sakyti, yra 
pagrindinė neurozių psichologijos problema. Didelį įspūdį 
mums padarė tai, kaip baimės vystymasis siejasi su libido lem- 
timi ir nesąmoningumo sistema. Tik vienas faktas tarsi niekaip 
nesiderina su mūsų samprotavimais, jį jaučiame kaip mūsų su- 
pratimo spragą: tai sunkiai nuginčijamas faktas, kad realią bai- 
mę reikia vertinti kaip Ego savisaugos instinkto raišką. 

Dvidešimt šešta paskaita 


Libido teorija ir narcizmas 


Ponios ir ponai! Ne kartą anksčiau, o visai neseniai ir vėl mums 
teko atskirti Ego potraukius ir seksualinius potraukius. Pra- 
džioje išstūmimo procesas atskleidė, kad jie gali vieni kitiems 
prieštarauti, kad paskui seksualiniai potraukiai formaliai įvei- 
kiami ir verčiami pasitenkinimą patirti regresyviais aplinkke- 
liais, šį savo pralaimėjimą kompensuodami nenugalimumu. 
Paskui sužinojome, kad Ego ir seksualinių potraukių santykis 
su auklėtoja-būtinybe nuo pat pradžių yra skirtingas, todėl jie 
nueina nevienodą vystymosi kelią ir yra kitaip susiję su realy- 
bės principu. Galiausiai tikimės nustatę, kad afektyvią baimės 
būseną su seksualiniais potraukiais sieja kur kas glaudesni 
ryšiai, negu su Ego potraukiais; tai rezultatas, kuris atrodo 
neišsamus tik vienu svarbiu požiūriu. Norėdami jį sustiprinti 
pasitelksime dėmesio vertą faktą, kad dviejų elementariau- 
sių savisaugos instinktų - alkio ir troškulio —- nepatenkinimas 
niekada nesukelia baimės, o nepatenkinto libido virsmas bai- 
me, kaip girdėjome, yra gerai žinomas ir dažnai pasitaikantis 
fenomenas. 


Bet negalima neigti mūsų teisės skirti Ego ir seksualinius 
potraukius. Tokią teisę turime jau vien todėl, kad egzistuoja 
seksualinis gyvenimas kaip ypatinga individo veikla. Tegali- 
ma tik paklausti, kokia, mūsų manymu, yra šio skyrimo reikš- 
mė, kiek jis yra prasmingas. Bet atsakymas į šį klausimą pri- 
klausys nuo tų išvadų, kurias gausime nustatę, kaip skiriasi 
seksualinių ir kitų, su jais priešinamų, potraukių somatinė ir 

psichinė raiška ir kiek reikšmingi yra šių skirtumų rezultatai. 
Žinoma, neturime jokio pagrindo teigti, jog egzistuoja esmi- 
nis, kad ir nelabai apčiuopiamas, skirtumas tarp abiejų po- 
traukių grupių. Abi jos tėra pavadinimai, nusakantys indivi- 
do energijos šaltinius, ir diskutuoti, ar jos iš esmės sutampa 
ar esmingai skiriasi, o jei sutampa, tai kada atsiskyrė viena 
nuo kitos, galima ne apie sąvokas, o apie užjų slypinčius bio- 
loginius faktus. Kol kas apie tai žinome pernelyg mažai; bet 
net jei žinotume daugiau, tai anaiptol nepraverstų mūsų ana- 
litiniam tyrimui. 


Akivaizdžiai ne ką teišlošime, Jungo pavyzdžiu pabrėžę pir- 
mapradę visų potraukių vienybę ir pavadinę „libido“ visur 
pasireiškiančią energiją. Kadangi jokiais triukais neįmanoma 
iš psichikos gyvenimo eliminuoti seksualinės funkcijos, tai tie- 
siog būtume priversti kalbėti apie seksualinį ir neseksualinį li- 
bido. Bet pasilikime sau teisę ir toliau libido vadinti varomą- 
sias seksualinio gyvenimo jėgas. 


Žodžiu, manau, kad psichoanalizei nėra labai svarbu, ar 
toli galime pažengti išties pagrįstai skirdami seksualinius po- 
traukius ir savisaugos instinktus; ji ir nekompetetinga šiuo 
klausimu. Žinoma, biologijos požiūriu esama įvairių priežas- 
čių laikyti svarbiu tokį skyrimą. Juk seksualumas yra vienin- 
telė gyvo organizmo funkcija, peržengianti individo ribas ir 
užtikrinanti jo ryšį su savo rūšimi. Neabejotina, kad atskirai 
būtybei ne visada naudinga realizuoti šią funkciją kaip kitas, 
kad nepaprastai stipraus malonumo kaina yra pavojai, gresian- 
tys gyvybei ir dažnai ją netgi atimantys. Be to, tikriausiai esa- 
ma ir ypatingų, nesutampančių su mums žinomais, medžiagų 
apykaitos procesų, dėl kurių dalis individualaus gyvenimo gali 
išlikti kaip paveldimi palikuonių polinkiai. Galiausiai atskira 
būtybė, kuri laiko save svarbiausiu dalyku, o savo seksualinę 
veiklą — viena pasitenkinimo priemonių, biologiniu požiūriu 
tėra kartų sekos epizodas, trumpaamžis virtualia amžinybe 

apdovanotos gemalo plazmos pridurkas, tarsi laikinas ją per- 
gyvensiančio fideikomiso* savininkas. 


Tačiau nereikia tokių plačių apibendrinimų psichoanalitiš- 
kai aiškinant neurozes. Atskirai tirdami seksualinius ir Ego 
potraukius įgijome raktą, padedantį suprasti perkėlimo neu- 
rozių grupę. Jas galėjome kildinti iš tokios esminės situacijos: 
seksualiniai potraukiai ima prieštarauti savisaugos instink- 
tams arba, kalbant biologiniais, nors ir ne tokiais tiksliais ter- 
minais, Ego kaip atskiros savarankiškos būtybės pozicija ima 
prieštarauti jo kaip kartų sekos nario pozicijai. Tikriausiai tik 
žmogus gali patirti tokį susidvejinimą, todėl, ko gero, neurozė 
apskritai yra jo pranašumas prieš kitus gyvūnus. Atrodo, kad 
sąlygos kilti šiam konfliktui susidarė, kai pernelyg išsivystė 
libido ir galbūt kaip tik todėl susiformavo labai diferencijuotas 
psichikos gyvenimas. Visiškai akivaizdu, kad tai sąlygojo ir di- 
džiulę pažangą, kurią padarė Žmogus peržengdamas bendru- 
mo su gyvūnais ribas, tad jo geba susirgti neuroze tėra išvirkš- 
tinė kitų jo sugebėjimų pusė. Bet ir šie samprotavimai tik nu- 
kreipia mus nuo artimiausios užduoties. 


Iki šiol mūsų darbo prielaida buvo ta, kad seksualinius po- 
traukius nuo Ego potraukių galime atskirti pagal jų raišką. 
Perkėlimo neurozių atveju tai nesunkiai pavyko. Tas energi- 
jos įkrovas, kurias Ego nukreipia į seksualinių siekių objek- 
tus, pavadinome „libido“, visas kitas, kylančias iš savisaugos 
instinkto, — „interesais“; stebėdami libido įkrovas, jų virsmus 
ir galutinį likimą, susidarėme pirmą įspūdį apie psichinių jėgų 
mechanizmą. Tinkamiausia medžiaga šiems tikslams buvo per- 
kėlimo neurozės. Bet Ego, jį sudarančios struktūros, šių sąran- 
ga ir veikimo būdas kol kas tebėra paslaptis, ir galime tik spė- 
lioti, kad analizuodami kitus neurozinius sutrikimus įstengsi- 
me susivokti ir čia. 


*Nekilnojamasis turtas, kurio savininko teisės yra aprėžtos (feodalinė tei- 
sė). - Vert. 

Ir tokius sutrikimus jau seniai pradėjome tirti psichoanali- 
tiniu požiūriu. Dar 1908 m. po mudviejų diskusijų K. Abra- 
hamas išsakė teiginį, kad pagrindinė psichoze laikomos de- 
mentia praecox ypatybė yra ta, kad čia stinga objektinės libido 
įkrovos. („Psichoseksualiniai isterijos ir dementia praecox 
skirtumai“.) Bet paskui iškilo klausimas, kas atsitinka nuo ob- 
jektų nukrypusiam silpnapročių libido? Abrahamas nedvejo- 
damas atsakė: jis nukreipiamas atgal į Ego, ir dementia pra- 
ecox atveju šis refleksyvus apgręžimas yra didybės kliedesio 
šaltinis. Didybės kliedesį galima palyginti su meilės gyvenime 
pasitaikančiu seksualiniu meilės objekto pervertinimu. Taip pir- 
mąsyk išmokome suprasti vieną psichozinio negalavimo ypa- 
tybę, susiedami ją su normaliu meilės gyvenimu. 


Iš karto pasakysiu, kad šios ankstyvosios Abrahamo pažiū- 
ros išliko psichoanalizėje ir tapo mūsų požiūrio į psichozes pa- 
grindu. Žodžiu, pamažu įsigalėjo požiūris, kad prie objektų pri- 
sirišęs libido, siekiantis patirti pasitenkinimą iš šių objektų, gali 
juos apleisti ir pakeisti savuoju Ego; šis vaizdinys buvo vis 
nuosekliau plėtojamas. Tokį libido paskirstymą pavadinome 
narcizmu, perėmę šį pavadinimą iš P. Nacke's, kuris aprašė 
tokią perversiją, kai suaugęs individas savo kūnui skyrė vi- 
sas švelnybes, kuriomis paprastai apdovanojamas kitas sek- 
sualinis objektas. 


Bet netrukus supranti, kad faktas, jog esama tokios libido 
fiksacijos į savo kūną ar asmenį, 0 ne į kitą objektą, negali 
būti nei išimtinis, nei mažareikšmis. Priešingai, tikėtina, kad 
šitoks narcizmas yra visuotinė pirmapradė būsena, iš kurios 
tik vėliau išsivystė meilė objektui, bet dėl to narcizmas anaip- 
tol neprivalėjo išnykti. Prisiminkime objektinio libido raidą: 
teigėme, kad daugelis seksualinių potraukių pradžioje pa- 
tenkinami naudojantis savo kūnu (mes sakome: autoerotiškai) ir 
kad ši autoerotizmo galimybė sąlygojanti tai, jog realybės prin- 
cipu grindžiama seksualumo raida atsilieka. Tad autoerotizmas 

buvo seksualinė veikla, susijusi su narcizine libido paskirsty- 
mo stadija. 


Trumpai tariant, susidarėme tokį vaizdinį apie Ego libido 
[Ichlibido] ir objektinio libido [Objektlibido] santykį, kurį ga- 
liu pailiustruoti pasitelkdamas analogiją iš zoologijos. Prisi- 
minkite paprasčiausius gyvius, menkai diferencijuotos pro- 
toplazminės substancijos gumulėlius. Iš jų gali driektis išaugos, 
vadinamosios pseudopodijos, į kurias šie gyviai perlieja savo 
kūno substanciją. Bet jie gali šias išaugas įtraukti ir vėl virsti 
protoplazmos gumulėliais. Išaugų tiesimą palyginame su libi- 
do nukreipimu objektų link, antra vertus, pagrindinis libido 
kiekis gali likti pačiame Ego; darome prielaidą, kad normalio- 
mis aplinkybėmis Ego libido gali nekliudomai virsti objekti- 
niu libido, 0 šis savo ruožtu vėl būti įtrauktas Ego. 


Remdamiesi šiais vaizdiniais galime paaiškinti ištisą aibę 
psichinių būsenų arba, jei kalbėsime kukliau, aprašyti libido 
teorijos terminais būsenas, priskirtinas normaliam gyvenimui, 
pvz., elgesį įsimylėjus, organinio susirgimo atveju, miegant. 
Aptardami miego būseną padarėme prielaidą, kad jos esmė yra 
nusigręžimas nuo išorinio pasaulio ir nusiteikimas miegoti. Pa- 
aiškėjo, kad sapne pasireiškianti naktinė psichikos veikla tar- 
nauja ketinimui miegoti ir, be to, yra valdoma grynai egoisti- 
nių motyvų. Dabar, turėdami omeny libido teoriją, teigiame, 
kad miegas yra tokia būsena, kai atsisakoma objektinių - tiek 
libido, tiek Ego - įkrovų, visas jas grąžinant į Ego. Ar tokiu 
būdu poilsis miegant ir apskritai nuovargio prigimtis netam- 
pa aiškesni? Tą palaimingos izoliacijos įsčiose vaizdą, kurį 
kasnakt sukuria miegantysis, papildo ir psichinės realijos. 
Miegant vėl nusistovi pirmapradis libido paskirstymas, t. y. 
visiškas narcizmas, kai Ego interesai ir libido sugyvena kar- 
tu, neatskiriamai susiję savimi patenkintame Ego. 

Čia galima būtų padaryti dvi pastabas. Pirma, kuo skiriasi 
narcizmo ir egoizmo sąvokos? Manau, narcizmas tėra libidi- 
nis egoizmo papildymas. Kalbėdami apie egoizmą, omeny tu- 
rime tik individo naudą; kai kalbame apie narcizmą, atsižvel- 
giame ir į libidinį individo pasitenkinimą. Kaip praktinius mo- 
tyvus juos dažnai galime aptikti skyrium. Individas gali būti 
absoliučiai egoistiškas ir kartu palaikyti stiprias libidines ob- 
jektų įkrovas, nes objekto teikiamas libidinis pasitenkinimas 
irgi priklauso prie Ego poreikių. Tokiu atveju egoizmo už- 
duotis yra užtikrinti, kad objekto siekimas nepakenktų Ego. 
Antra vertus, galima būti egoistu ir kartu tikru narcizu, t. y. 
jausti labai silpną objekto poreikį, ar kalbėtume apie tiesiogi- 
nį seksualinį pasitenkinimą, ar apie tuos aukštesnius seksua- 
linio poreikio sąlygotus siekius, kuriuos kaip „meilę“ esame 
įpratę supriešinti su „juslingumu“. Abiem atvejais egoizmas 
yra savaime suprantamas, stabilus, o narcizmas - kintamas 
elementas. Egoizmo priešingybės — altruizmo - ir libidinės 
objektų įkrovos sąvokos nesutampa, pirmoji skiriasi nuo ant- 
rosios seksualinio pasitenkinimo siekių nebuvimu. Bet labai 
įsimylėjus altruizmas ir libidinė objekto įkrova sutampa. Pa- 
prastai seksualinis objektas patraukia dalį Ego narcizmo, tai 
pastebime kaip vadinamąjį „seksualinį objekto pervertinimą“. 
Jei, be to, šį procesą papildo altruistinis perėjimas nuo egoiz- 
mo prie seksualinio objekto, pastarasis tampa tiesiog galin- 
gas; jis tarsi praryja Ego. 


Manau, kiek atsigausite, jei vietoj iš esmės sausos moksli- 
nės fantastikos pateiksiu poetinį pavyzdį, iliustruojantį eko- 
nominę narcizmo ir įsimylėjimo priešingybę. Pasitelksiu jį iš 
Goethe's „Vakarų - Rytų divano“: 


ZULEIKA 
Liaudis, tarnas ir valdovas, 
jie išliks visais laikais. 
Ir didžiausias žemės lobis 

Asmenybės nepakeis. 
Kad ir kaip tau nesisektų, 
Netektis nėra baisi; 

Visko galima netekti, 

jei išsaugai, kas esi. 


HATEMAS 
Tu teisi. Taip sako Žmonės; 
Aš kitaip tai suprantu: 
Visą žemišką malonę 
Vien Zuleikoje randu. 
Kai jinai mane nužvelgia, 
Aš jaučiuos kažkas esąs, 
Tačiau vos akis nudelbia — 
Prarandu vertes visas. 
Ir tada Hatemui - galas; 
Tačiau laimė, kai žinai: 
Jis iš karto tapt privalo 
Tuo, ką vertina jinai. 

(Vertė Antanas A. Jonynas) 


Antroji pastaba papildo sapnų teoriją. Negalime suprasti, 
kaip atsiranda sapnas, nepadarę prielaidos, kad išstumti nesą- 
moningi psichiniai impulsai tapo kažkiek nepriklausomi nuo 
Ego, taigi nepaklūsta norui miegoti ir išsaugo savo įkrovas, nors 
visų nuo Ego priklausomų objektinių įkrovų ir būtų atsižadėta 
miego labui. Tik tokiu atveju galima suprasti, kaip šie nesąmo- 
ningi impulsai gali pasinaudoti naktiniu cenzūros susilpnėji- 
mu arba išnykimu ir kaip jie įstengia pasitelkti dienos atgar- 
sius, iš kurių medžiagos formuoja draudžiamą sapno norą. Ant- 
ra vertus, iš dalies kaip tik dėl šio jau egzistuojančio ryšio su 
išstumtais nesąmoningais impulsais kyla tas pasipriešinimas, 
kuriuo dienos atgarsiai pasitinka noro miegoti sąlygotą libido 
nuotėkį. Tad papildykime mūsiškę sapnų susidarymo sampratą 
šiuo dinamiškai svarbiu bruožu. 

Organinio negalavimo, skausmingo dirginimo, organų už- 
degimo atveju libido aiškiai atsiskiria nuo savo objektų. Jis vėl 
atitraukiamas į Ego kaip padidinta susirgusios kūno dalies įkro- 
va. Galbūt net drįsime teigti, kad šiomis aplinkybėmis į akis 
labiau krinta libido atsiskyrimas nuo jo objektų, negu egoisti- 
nio dėmesio išoriniam pasauliui netektis. Atrodo, kad dabar 
atsiveria galimybė suprasti hipochondriją, kuriai būdinga tai, 
kad koks nors organas susilaukia panašaus Ego dėmesio, nors, 
mūsų požiūriu, jis yra visiškai sveikas. Bet nepasiduosiu pa- 
gundai eiti toliau šia linkme arba aptarinėti kitas situacijas, ku- 
rios tampa suprantamos arba nesunkiai aprašomos, priėmus 
objektinio libido grįžimo į Ego prielaidą; mat nekantrauju at- 
sakyti į du prieštaravimus, kurie, kaip žinau, jus dabar kamuoja. 
Pirma, norėtumėte, kad paaiškinčiau, kodėl miego, ligos ir pa- 
našiomis aplinkybėmis primygtinai noriu skirti libido nuo in- 
teresų, seksualinius potraukius nuo Ego potraukių, nors visus 
stebimus faktus visiškai paaiškina prielaida, kad egzistuoja 
viena vieninga energija, kuri laisvai judėdama įkrauna tai ob- 
jektą, tai Ego, pasitarnaudama ir vienam, ir kitam potraukiui. 
Antra, kaip drįstu libido atitraukimą nuo objekto laikyti pa- 
tologinės būsenos šaltiniu, jei toks objektinio libido virsmas 
Ego libido — arba, bendriau kalbant, Ego energija - yra nor- 
malus, kasdien, kasnakt pasikartojantis psichinės dinamikos 
procesas. 


Į tai galiu atsakyti: pirmasis jūsų prieštaravimas tikrai pa- 
grįstas. Tikriausiai mėgindami tiesiog paaiškinti miego, ligos, 
įsimylėjimo būsenas anaiptol nebūtume priversti skirti Ego li- 
bido nuo objektinio libido, arba libido nuo intereso. Bet jūs pa- 
mirštate tuos tyrinėjimus, kuriais rėmėmės ir su kuriais dabar 
siejame šių psichinių situacijų nagrinėjimą. Atskirti libido ir 
interesą, t. y. seksualinius potraukius ir savisaugos instinktus, 
buvome priversti, kai supratome konitliktą, kuris yra perkėli- 
mo neurozių priežastis. Nuo tol jau negalime atsisakyti šito 

skyrimo. Tai, kad objektinis libido gali virsti Ego libido, žo- 
džiu, kad reikia skaitytis su Ego libido, buvo vienintelė galima 
prielaida, leidusi išspręsti vadinamųjų narcizinių neurozių, 
pvz., dementia praecox, mįslę, ir paaiškinti, kuo jos panašios 
į isteriją ir įkyriųjų būsenų neurozę ir kuo skiriasi nuo jų. 
Miego, ligos, įsimylėjimo atvejams tik pritaikome tai, ką nu- 
statėme kaip neginčijamai teisingą faktą kitose srityse. Tokį 
taikymą galime tęsti toliau ir pažiūrėti, ką gausime. Vienin- 
telis teiginys, kurio negalime laikyti tiesiogine mūsų anali- 
tinės patirties išvada, yra tas, kad libido lieka libido, nesvar- 
bu, ar jis būtų nukreiptas į objektus, ar į savo Ego, ir niekada 
nevirsta egoistiniu interesu, kaip niekada nevyksta ir prie- 
šingas procesas. Bet šis teiginys lygiavertis seksualinių po- 
traukių atskyrimui nuo Ego potraukių, kuris jau buvo kritiš- 
kai įvertintas ir kurio dėl euristinių motyvų laikysimės tol, 
kol jis galbūt bus paneigtas. 


Ir antrajame jūsų prieštaravime glūdi teisingas klausimas, 
tik nukreiptas klaidinga linkme. Aišku, kad objektinio libido 
atitraukimas į Ego nėra tiesiogiai patogeninis procesas; juk Ži- 
nome, kad kaskart prieš užmingant libido atitraukiamas nuo 
objektų, o nubudus vyksta priešingas procesas. Protoplazmos 
gyvis įtraukia išaugas, kad progai pasitaikius vėl jas ištiestų. 
Bet visai kas kita, jei atsitraukti nuo objektų libido verčia koks 
nors labai energingas procesas. Tokiu atveju narciziniu virtęs 
libido neįstengia rasti atgalinio kelio prie objektų, ir, žinoma, 
toks libido judrumo suvaržymas yra patogeninis. Atrodo, tam 
tikras ribas viršijanti narcizinio libido sankaupa yra nepake- 
liama. Galime net įsivaizduoti, kad objektinė libido įkrova at- 
sirado kaip tik todėl, kad Ego turėjo atiduoti savo libido, idant 
nesusirgtų nuo jo sąstovio. Jei planuotume išsamiau susipa- 
žinti su dementia praecox, parodyčiau, jog procesas, atskirian- 
tis libido nuo objektų ir užkertantis atgalinį kelią prie jų, la- 
bai giminingas išstūmimo procesui, jį reikia laikyti pastarojo 
papildiniu. Bet greičiausiai pajustumėte pažįstamą dirvą po 

kojomis sužinoję, kad, mūsų ligšiolinėmis žiniomis, šio proce- 
so sąlygos beveik identiškos išstūmimo sąlygoms. Matyt, čia 
susiduriame su tuo pačiu konfliktu, vykstančiu tarp tų pačių 
jėgų. Jei rezultatas kitoks nei, tarkim, isterijos atveju, priežas- 
tis tegali būti skirtingi pradiniai polinkiai. Silpnoji šių ligonių 
libido vystymosi vieta yra kitoje fazėje; lemiama fiksacija, ku- 
ri, kaip pamenate, paskatina simptomų susidarymą, yra kitur, 
veikiausiai primityvaus narcizmo stadijoje, į kurią galiausiai 
ir grįžta dementia praecox sergantis ligonis. Labai svarbu, kad 
tirdami narcizines neurozes buvome priversti priimti prielai- 
dą, jog libido fiksacija susijusi su kur kas ankstesnėmis jo rai- 
dos fazėmis, nei sergant isterija ir įkyriųjų būsenų neuroze. Bet 
jau girdėjote, kad sąvokų, kurias įgijome studijuodami perkė- 
limo neurozes, visiškai pakanka norint susiorientuoti praktiš- 
kai kur kas sunkesnių narcizinių neurozių atvejais. Bendrumų 
tikrai labai daug; tai iš esmės ta pati reiškinių sritis. Bet galite 
įsivaizduoti ir tai, kaip beviltiška tikėtis, kad šiuos jau psichiat- 
rijos tiriamus negalavimus paaiškins tas, kuris imasi šios už- 
duoties neturėdamas analitinių žinių apie perkėlimo neurozes. 


Dementia praecox simptomų paveikslą, beje, labai per- 
mainingą, nusako ne vien tie simptomai, kurie atsiranda, kai 
libido atitraukiamas nuo objektų ir kaip narcizinis libido su- 
telkiamas pačiame Ego. Labai reikšmingi yra kiti fenomenai, 
atitinkantys libido siekį vėl grįžti prie objektų, taigi susiję su 
mėginimu atsinaujinti arba pasveikti. Pastarieji simptomai net- 
gi triukšmingesni, labiau krinta į akis; jie neabejotinai primena 
isterijos, kiek mažiau įkyriųjų būsenų neurozės simptomus, bet 
ir skiriasi nuo jų visais atžvilgiais. Atrodo, kad libido, besisten- 
giantis vėl grįžti prie objektų, t. y. objektų vaizdinių, dementia 
praecox atveju tikrai kažką apčiuopia, bet tarsi tik šešėlius, — 
turiu omeny su objektais susijusius žodinius vaizdinius. Dau- 
giau čia negaliu apie tai kalbėti, bet manau, kad tokia atgal 
besiveržiančio libido elgsena leido mums suprasti, kuo iš tiesų 
sąmoningas vaizdinys skiriasi nuo nesąmoningo. 

Įvedžiau jus į sritį, kurioje galime tikėtis tolesnės psichoa- 
nalitinio darbo pažangos. Kai išdrįsome naudotis Ego libido 
sąvoka, prieinamos tapo narcizinės neurozės; iškilo užduotis 
paaiškinti šiuos susirgimus dinamiškai ir kartu suvokti Ego, 
šitaip papildant mūsų Žinias apie psichikos gyvenimą. Ego psi- 
chologija, kurią siekiame sukurti, turi būti grindžiama ne mū- 
sų savistabos duomenimis, bet, kaip ir libido atveju, Ego sutri- 
kimų ir jo skilimų analize. Tikriausiai atlikę šį didelį darbą ne 
itin vertinsime mūsų ligšiolines Žinias apie libido likimą, ku- 
rias gavome studijuodami perkėlimo neurozes. Bet kol kas to 
darbo beveik ir nepradėjome. Ta technika, kuri pasitarnavo 
mums tiriant perkėlimo neurozes, neįveikia narcizinių neuro- 
zių. Netrukus sužinosite kodėl. Kai susiduriame su narcizine 
neuroze, visada pradžioje pavyksta kiek pasistūmėti, o paskui 
iškyla siena, kuri priverčia mus sustoti. Žinote, kad ir perkėli- 
mo neurozių atvejais pasitaikydavo tokių kliūčių, bet tada jas 
galėjome pašalinti dalimis. Narcizinių neurozių priešinimosi 
neįmanoma įveikti; daugių daugiausia galime mestelėti smal- 
sų žvilgsnį per sienos viršų ir pažiūrėti, kas dedasi anapus. Tad 
mūsų techninius metodus reikia keisti kitais; dar nežinia, ar 
pavyks mums tai padaryti. Žinoma, medžiagos nestinga ir šiais 
atvejais. Ligoniai daug ką pasako apie save, nors tai ir nėra 
atsakymai į mūsų klausimus; kol kas esame priversti aiškinti 
jų pasakojimus pasitelkdami tas Žinias, kurias įgijome nagri- 
nėdami perkėlimo neurozių simptomus. Sutapimai pakanka- 
mai dideli, kad galėtume tikėtis pradinės sėkmės. Kokios yra 
šios technikos galimybių ribos, visiškai neaišku. 


Kyla ir kitų sunkumų, kurie trukdo mums žengti pirmyn. 
Atskleisti narcizinius susirgimus ir glaudžiai su jais susijusias 
psichozes gali tik tie stebėtojai, kurie išmoko analitiškai tirti 
perkėlimo neurozes. Bet mūsų psichiatrai nestudijuoja psicho- 
analizės, o mes, psichoanalitikai, pernelyg retai susiduriame 
su psichiatrijos tiriamais atvejais. Turi užaugti nauja psichiatrų, 

studijuojančių psichoanalizę kaip parengiamąjį mokslą, karta. 
Taijau pradedama daryti Amerikoje, kur labai daug žymių psi- 
chiatrų dėsto psichoanalitinį mokymą studentams, o ligoninių 
savininkai ir psichiatrijos gydyklų direktoriai stengiasi, kad li- 
goniai būtų stebimi remiantis šiuo mokymu. Vis dėlto ir mums 
keletą kartų pavyko žvilgtelėti anapus narcizinės sienos, ir da- 
bar noriu papasakoti šį tą, ką, atrodo, pavyko ten pamatyti. 


Šiandienė klasifikacijos bandymus atliekanti psichiatrija 
neįstengia skirti apibrėžtos vietos tokiai negaliai kaip para- 
noja, chroniškas sistemingas pamišimas. Bet jokių abejonių 
nekelia jos artima giminystė su dementia praecox. Kažkada 
pasiūliau paranojai ir dementia praecox bendrą parafrenijos 
pavadinimą. Paranojos formos aprašomos pagal savo turinį: 
tai didybės kliedesys, persekiojimo kliedesys, meilės kliedesys 
(erotomanija), pavydo kliedesys ir t. t. Nesitikėsime, kad psi- 
chiatrija mėgins paaiškinti šiuos kliedesius. Paminėsiu jums 
kaip, tiesa, kiek pasenusį ir nevisavertį pavyzdį mėginimą kil- 
dinti vieną simptomą iš kito remiantis intelektine racionaliza- 
cija: esą ligonis, kuris iš pradžių yra linkęs tikėti, kad yra per- 
sekiojamas, ilgainiui padaro išvadą, kad jis turėtų būti labai 
svarbi asmenybė, jeigu yra taip persekiojamas, ir pereiti prie 
didybės kliedesio. Mūsų analitiniu požiūriu didybės kliedesys 
yra tiesioginė Ego išaukštinimo, atsirandančio atsisakius li- 
bidinės objektų įkrovos, išdava, antrinis narcizmas kaip grį- 
žimas prie pirminio ankstyvosios vaikystės narcizmo. Bet ste- 
bėdami persekiojimo kliedesio atvejus aptikome faktus, pa- 
skatinusius pasukti tam tikru keliu. Pirmiausia krito į akis, 
kad persekiotojas beveik visada būdavo tos pačios lyties kaip 
ir persekiojamasis. Šitai dar įmanoma nekaltai paaiškinti, bet 
keli gerai ištirti atvejai aiškiai parodė, kad susirgus persekio- 
toju pavirto iki tol labiausiai mylimas tos pačios lyties asmuo. 
Liga gali vystytis ir toliau, nes dėl kokio nors panašumo myli- 
mas asmuo gali būti pakeičiamas kitu, pvz., tėvas mokytoju, 
viršininku. Tokie vis gausėjantys pavyzdžiai leidžia padaryti 

išvadą, kad paranoia persecutoria* - tai forma, kuria individas 
ginasi nuo pernelyg sustiprėjusių homoseksualinių impulsų. 
Tad švelnumo virsmas neapykanta, kuris, žinia, gali tapti rim- 
ta grėsme mylimo ir nekenčiamo Žmogaus gyvybei, atitinka 
libidinių impulsų virsmą baime, kuri nuolat lydi išstūmimo pro- 
cesus. Štai paskutinis tokio pobūdžio atvejis, kurį man teko ste- 
bėti. Vieną jauną gydytoją reikėjo išsiųsti iš gimtojo miesto, nes 
jis kėsinosi į tame mieste gyvenusio profesoriaus sūnaus, iki 
tol jo geriausio draugo, gyvybę. Šį buvusį draugą ligonis kalti- 
no tikrai velniškais kėslais ir demoniškomis galiomis. Jis buvo 
kaltas dėl visų nelaimių, kurios paskutiniais metais ištiko ligo- 
nio šeimą, dėl visų jo šeimyninių ir socialinių nesėkmių. Maža 
to, blogasis draugas ir jo tėvas, profesorius, sukėlę karą ir pasi- 
kvietę į šalį rusus. Už tai jis jau tūkstantį kartų turėjęs sumokė- 
ti gyvybe; ligonis buvo tvirtai įsitikinęs, kad mirus nusikaltė- 
liui baigtųsi visos nelaimės. Vis dėlto jo ankstesnis švelnumas 
tebebuvo toks stiprus, kad jam sutraukė ranką, kai kartą pasi- 
taikė proga iš arti nušauti priešą. Iš keleto trumpų pokalbių 
paaiškėjo, kad draugiški abiejų santykiai prasidėjo labai seniai, 
dar gimnazijoje. Mažų mažiausiai vienąsyk jie peržengė drau- 
gystės ribas; kartu praleista naktis tapo visiškos lytinės suei- 
ties dingstimi. Mūsų pacientas niekada nejautė moterims to- 
kių jausmų, kurie atitiktų jo amžių ir patrauklią asmenybę. 
Kartą jis buvo susižadėjęs su gražia ir kilminga mergina, bet 
ši nutraukė sužadėtuves nesulaukusi sužadėtinio švelnumo. 
Po kelerių metų prasidėjo jo liga; tai įvyko kaip tik tą akimir- 
ką, kai jam pirmąkart pavyko visiškai patenkinti moterį. Kai ši 
dėkinga ir atsidavusi apkabino jį, jis staiga pajuto keistą skaus- 
mą, tarsi aštrų pjūvį aplink kaukolės viršūnę. Šitą pojūtį jis vė- 
liau išsiaiškino taip, tarsi jam buvo padarytas pjūvis, kuriuo 
atidengiamos smegenys skrodžiant; kadangi jo draugas tapo 
patologinės anatomijos specialistu, pamažu paaiškėjo ir tai, kad 
tik jis tegalėjo atsiųsti tą moterį kaip gundytoją. Tada ligoniui 


* Persekiojimo kliedesys (lot.). - Vert. 

atsivėrė akys, jis prisiminė ir kitus persekiojimus, kurių auka 
tapo dėl buvusio draugo intrigų. 


Bet kaip yra tais atvejais, kai persekiotojas ne tos pačios ly- 
ties kaip persekiojamasis, atrodytų, prieštaraujančiais mūsiš- 
kei gynybos nuo homoseksualinio libido teorijai? Neseniai man 
pasitaikė galimybė tirti tokį atvejį, ir tariamas prieštaravimas 
galiausiai virto patvirtinimu. Jauna mergina manė, kad ją per- 
sekioja vyriškis, su kuriuo ji turėjo du švelnius pasimatymus; 
bet pradinė jos kliedesio idėja buvo nukreipta prieš moterį, ku- 
rią galime laikyti motinos pakaitalu. Tik po antrojo pasimaty- 
mo ji padarė pažangą ir tą pačią kliedesio idėją nukreipė nuo 
moters į vyrą. Taigi ir čia pradžioje buvo išlaikyta sąlyga, kad 
persekiotojas yra tos pačios lyties. Skųsdamasi savo draugui- 
globėjui ir gydytojui pacientė nutylėjo šią savo kliedesio stadi- 
ją, šitaip sudarydama tariamo prieštaravimo mūsiškei parano- 
jos sampratai įspūdį. 


Pradžioje narcizmui artimesnis homoseksualinis, o ne hete- 
roseksualinis objekto pasirinkimas. Tad jei vėliau tenka atsisa- 
kyti nepageidaujamai stipraus homoseksualinio impulso, tai 
itin lengva pasukti atgaliniu keliu į narcizmą. Iki šiol labai re- 
tai pasitaikydavo proga kalbėti su jumis apie meilės gyvenimo 
pagrindus, negaliu to daryti ir dabar. Pabrėšiu vien tai, kad 
objekto pasirinkimas, toji pažanga, kurią padaro libido praėjęs 
narcizinę stadiją, yra dviejų skirtingų tipų. Tas pasirinkimas 
gali būti narcizinio tipo, kai savasis Ego pakeičiamas objektu, 
kuo panašesniu į jį, arba atramos tipo [Anlehnungstypus|, kai 
asmenys, tapę vertingi, nes patenkina kitus gyvybinius porei- 
kius, pasirenkami ir libido objektais. Mūsų požiūriu, stipria li- 
bido fiksacija į narcizinio tipo objektų pasirinkimą irgi reiškia- 
si polinkis atviram homoseksualumui. 


Prisimenate, per pirmą mūsų šio semestro susitikimą pasa- 
kojau apie vienos moters pavydo kliedesį. Dabar, kai artėjame 

prie pabaigos, tikriausiai norėtumėte išgirsti, kaip psichoana- 
litiškai aiškiname kliedesio idėją. Deja, apie tai galiu pasakyti 
kur kas mažiau, nei tikitės. Tai, kad kliedesio idėjos kaip ir įky- 
riosios būsenos neįveikia loginiai argumentai ir reali patirtis, 
aiškiname jų ryšiu su nesąmoningumo sritimi, kuriai atstovauja 
ir kurią slopina kliedesio arba įkyri idėja. Šių negalavimų skir- 
tumus grindžiame skirtinga jų topika ir dinamika. 


Ne tik paranojos, bet ir melancholijos, beje, įgaunančios 
įvairias klinikinės formas, atveju mums pavyko surasti veiks- 
nį, leidusį pažvelgti į vidinę ligos struktūrą. Sužinojome, kad 
tie priekaištai, kuriais melancholikai be gailesčio kankina sa- 
ve, iš tikrųjų yra skirti kitam asmeniui, seksualiniam objektui, 
kurį jie prarado arba kuris dėl jo kaltės nustojo jiems buvęs 
reikšmingas. Tad galėjome padaryti išvadą, kad nors melan- 
cholikas ir atitraukė savo libido nuo objekto, bet per tam tikrą 
procesą, kurį galėtume pavadinti „narcizine identifikacija“, tas 
objektas įkurdinamas pačiame Ego, tarsi suprojektuojamas į 
Ego. Čia galiu tik vaizdingai nupasakoti šį procesą, nepateik- 
damas topinio-dinaminio jo aprašymo. Su savuoju Ego tada 
elgiamasi kaip su atsižadėtu objektu, jis patiria objektui skir- 
tus agresijos ir keršto protrūkius. Melancholikų polinkis sa- 
vižudybei irgi tampa suprantamesnis atsižvelgus į tai, kad 
įsiūtis tuo pačiu smūgiu nukreipiamas į savąjį Ego ir į myli- 
mą-nekenčiamą objektą. Melancholija kaip ir kiti narciziniai 
negalavimai labai aiškiai atskleidžia vieną jausmų gyvenimo 
bruožą, kurį nuo Bleulerio laikų įpratome vadinti ambivalentiš- 
kumu. Omeny turime tai, kad tam pačiam asmeniui jaučiami 
priešingi, ir švelnūs, ir priešiški, jausmai. Gaila, kad per mūsų 
paskaitas neturėjau progos daugiau papasakoti apie jausmų 
ambivalentiškumą. 


Be narcizinės identifikacijos, pasitaiko ir isterinė, kurią pa- 
žįstame kur kas seniau. Norėčiau, kad būtų įmanoma nusakyti 
jų skirtumus keliais aiškiais apibrėžimais. Galiu papasakoti šį 

tą apie periodines ir ciklines melancholijos formas; tikriausiai 
mielai tai išklausysite. Pasirodo, palankiomis aplinkybėmis ga- 
lime - aš tai patyriau dusyk - užkirsti kelią būsenos su ta pačia 
ar priešinga nuotaika pasikartojimui analitiškai gydant ligonį 
tarp dviejų ligos priepuolių. Kartu sužinome, kad ir melancho- 
lijos, ir manijos atvejais ypatingu būdu sprendžiamas konitlik- 
tas, kurio prielaidos visiškai sutampa su kitų neurozių prie- 
laidomis. Galite įsivaizduoti, kiek daug šioje srityje dar turi 
atskleisti psichoanalizė. 


Sakiaujums ir tai, kad analizuodami narcizinius susirgimus 
tikimės suprasti Ego sąrangą, išsiaiškinti, iš kokių instancijų 
jis susideda. Vienur jau pradėjome tai daryti. Analizuodami 
stebėjimo kliedesį padarėme išvadą, kad Ego sudėtyje tikrai 
esama tokios instancijos, kuri nuolat stebi, kritikuoja, lygina, 
šitaip priešindamasi kitai Ego daliai. Todėl manome, kad ligo- 
nis, kuris skundžiasi esą yra sekamas ir stebimas kiekvienas jo 
žingsnis, pranešama ir kritikuojama kiekviena jo mintis, sako 
dar nepakankamai vertinamą tiesą. Jis klysta vien nukeldamas 
šią nemalonią jėgą išorėn kaip jam svetimą. Savajame Ego jis 
jaučia viešpataujant kažkokią instanciją, kuri lygina aktualųjį 
Ego ir bet kokią jo veiklą su ligonio susikurtu Ego idealu [Ideal- 
Ich]. Taip pat manome, kad šis idealas buvo sukurtas siekiant 
atstatyti pasitenkinimą savimi, susijusį su pirminiu infantiliu 
narcizmu, bet ilgainiui patyrusį tiek daug trikdžių ir nuoskau- 
dų. Save stebinčią instanciją jau pažįstame kaip Ego cenzorių, 
sąžinę; kaip tik ji atlieka sapnų cenzūrą naktį, išstumdama ne- 
leistinus norus. Stebėjimo kliedesio atveju ji subyra, kartu at- 
skleisdama, kad yra atsiradusi dėl tėvų, auklėtojų, socialinės 
aplinkos įtakų, dėl identifikacijos su kai kuriais šių pavyzdžiu 
laikomų asmenų. 


Tai būtų keletas rezultatų, kuriuos iki šiol gavome psichoa- 
nalitiškai tirdami narcizinius susirgimus. Žinoma, jų dar per- 
nelyg mažai, ir jiems stinga to aiškumo, kuris įmanomas tik 

gerai susipažinus su nauja sritimi. Visus šiuos rezultatus ga- 
vome pasinaudoję Ego libido arba narcizinio libido sąvoka; ją 
pasitelkdami ir narcizinėms neurozėms galėjome pritaikyti tuos 
samprotavimus, kurie buvo teisingi perkėlimo neurozėms. Bet 
dabar paklausite: ar gali būti, kad libido teorijos pakaks paaiš- 
kinti visas narcizinių sutrikimų ir psichozių negalias, kad vi- 
sada ligos priežastimi laikysime libidinį psichikos gyvenimo 
veiksnį, kad niekada prie jos neprisidės koks nors savisaugos 
instinktų funkcijos pokytis? Ponios ir ponai, man regis, nerei- 
kia skubėti spręsti šį klausimą, kuris dar nepakankamai pri- 
brendo. Galime ramiai palikti jį ateities mokslui. Nenustebčiau, 
jei paaiškėtų, kad patogeninis poveikis iš tikrųjų yra libidinių 
potraukių privilegija, žodžiu, jei libido teorija galėtų triumfuoti, 
apimdama visą ruožą nuo paprasčiausių aktualiųjų neurozių 
iki sunkiausio psichozinio individo susvetimėjimo. Juk žino- 
me, kad charakteringas libido bruožas yra priešintis, nepaklusti 
pasaulio realybei, Anankei. Bet manau, visiškai tikėtina, kad 
Ego potraukiai patiria antrinį patogeninių libido impulsų po- 
veikį ir šitaip priverstinai sutrikdoma jų funkcija. Be to, anaip- 
tol nemanau, kad mūsų tyrinėjimų kryptis sužlugtų paaiškė- 
jus, kad sunkių psichozių atvejais Ego potraukių nukrypimas 
nuo vėžių netgi yra pirminis; ateitis tai parodys, - bentjau jums. 
O man leiskite akimirkai grįžti prie baimės ir nušviesti vieną 
klausimą, kuris liko neaiškus. Sakėme, kad šiaip gerai žino- 
mas ryšys tarp baimės ir libido nesiderina su teiginiu, kad rea- 
li baimė pavojaus akivaizdoje turėtų būti savisaugos instinkto 
raiška, nors vargu ar galima šiuo teiginiu abejoti. Bet kaip bū- 
tų, jei baimės afektas kiltų ne iš egoistinių Ego potraukių, o iš 
Ego libido? Juk baimės būsena netikslinga bet kokiu atveju, jos 
netikslingumas tampa visiškai akivaizdus, kai baimė pakan- 
kamai išauga. Ji trukdo atlikti veiksmą, - ar tai būtų bėgimas, 
ar gynyba, - kuris tik ir tėra tikslingas ir pasitarnauja savisau- 
gai. Tad priskirdami afektyvią realios baimės dalį Ego libido, 
o veiksmą - Ego savisaugos instinktui, pašalintume visus te- 
orinius sunkumus. Beje, jūs juk nemanote, kad žmogus bėga, 

nes jaučia baimę? Ne, baimę jauti ir puoli bėgti dėl tų pačių 
motyvų, atsirandančių suvokus pavojų. Su mirtinais pavojais 
susidūrę žmonės pasakoja, kad jie visai nebijojo, tik veikė, pvz., 
taikėsi šautuvu į plėšrūną, ir, žinoma, tai buvo tikslingiausias 
jų veiksmas. 


392 


Dvidešimt septinta paskaita 


Perkėlimas 


Ponios ir ponai! Kadangi artėjame prie mūsų paskaitų pabaigos, 
tikriausiai puoselėjate tam tikrus lūkesčius, kurių neturėčiau 
apvilti. Tikriausiai manote, kad po psichoanalitinės medžia- 
gos brūzgynus jus vedžiojau ne tam, kad galiausiai paleis- 
čiau nė žodžiu neužsiminęs apie terapiją, kuri tik ir tesuteikia 
galimybę apskritai užsiimti psichoanalize. Be to, negaliu ne- 
paliesti šios temos, nes ji atskleis naują faktą, kuris apčiuopia- 
mai padės geriau suvokti mūsų nagrinėtas negalias. 


Žinau, nesitikite, kad pateiksiu jums techninius nurodymus, 
kaip atlikti analizę siekiant terapinių tikslų. Norėtumėte nors 
bendrais bruožais sužinoti, kaip veikia psichoanalitinė terapi- 
ja ir ką daugmaž ji pasiekia. Tam turite neabejotiną teisę. Bet 
nenoriu jums visko išdėstyti, primygtinai reikalauju, kad susi- 
voktumėte patys. 


Pagalvokite! Jūs susipažinote su visomis esminėmis susir- 
gimo sąlygomis, taip pat su visais ligonį veikiančiais veiksniais. 
Ką gi čia įmanoma terapiškai paveikti? Pirmiausia žinome, kad 
esama paveldėtų polinkių, - apie juos retai kalbame, nes juos 
labai energingai pabrėžia kiti, o mes neturime pridurti nieko 
naujo. Bet nemanykite, kad jų neįvertiname; kaip tik mes, tera- 
peutai, pakankamai aiškiai jaučiame jų galią. Bet, šiaip ar taip, 
čia nieko negalime pakeisti; ir mums tai yra tiesiog mūsų pa- 
stangas ribojanti duotybė. Toliau - ankstyvųjų vaikystės išgy- 
venimų įtaka, kuriai analizuodami įpratome teikti pirmenybę; 

tie išgyvenimai yra praeityje, mes negalime jų panaikinti. To- 
liau — visa tai, ką nusakėme „realaus priverstinio atsižadėji- 
mo“ sąvoka, kaip antai gyvenimo nesėkmės, dėl kurių pati- 
riama meilės stoka, taip pat skurdas, šeimyninė nesantaika, 
nesėkminga santuoka, nepalankios socialinės aplinkybės ir 
griežti moraliniai reikalavimai, slegiantys individą. Žinoma, 
čia pakankamai daug galimybių labai veiksmingai terapijai, bet 
tai turėtų būti tokia terapija, kuria, pasak Vienos liaudies pa- 
davimo, užsiiminėjo imperatorius Juozapas: įsikiša galingas 
labdarys, kurio valiai paklūsta žmonės, ir sunkumai išnyksta. 
Bet kas esame mes, kad galėtume naudoti tokią labdarą kaip 
mūsų terapijos priemonę? Neturtingi ir visuomeniškai bejėgiai, 
priversti savo medicinine veikla užsidirbti pragyvenimo lėšas, 
mes negalime netgi to, ką gali kiti gydytojai, gydantys kitais 
metodais, - skirti savo pastangas ir nepasiturintiems. Mūsų te- 
rapija reikalauja pernelyg daug laiko ir trunka pernelyg ilgai. 
Bet galbūt nusigriebsite vieno minėtų momentų ir pamanysite, 
kad jis gali būti atraminiu mūsų terapinės veiklos tašku. Jeigu 
visuomenės pateikiami moraliniai ribojimai prisideda prie li- 
gonio patiriamų nepriteklių, gydant galima padrąsinti jį arba 
tiesiog liepti peržengti šias ribas, pasitenkinti ir pasveikti, atsi- 
sakius vykdyti kokį nors visuomenės aukštai vertinamą idea- 
lą, kurio tikrovėje taip dažnai nesilaikoma. Žodžiu, pasveikti 
per nevaržomą seksualinį „savęs išgyvenimą“. Tiesa, tokiu at- 
veju analitinis gydymas bus įtartas tuo, kad jis netarnauja vi- 
suomeninei moralei. Duodamas vienam, jis atima iš visų. 


Bet, ponios ir ponai, kas jus taip neteisingai informavo? Ne- 
gali būti jokios kalbos apie tai, kad analitinėje terapijoje būtų 
bent kiek reikšmingas patarimas nevaržomai seksualiai save 
išgyventi. Jau vien todėl, kad pareiškėme, jog ligonį kamuoja 
stiprus konfliktas tarp libidinio impulso ir seksualinio išstū- 
mimo, tarp juslinio ir asketiško postūmio. Šis konfliktas neiš- 
nyks, jei vienam šių postūmių padėsime nugalėti priešingą. Juk 
akivaizdu, kad nervų ligonio atveju nugalėjo askezė. Kaip tik 

todėl nuslopintas seksualinis siekis reiškiasi simptomais. Jei da- 
bar, priešingai, pasiektume juslingumo pergalę, simptomai tu- 
rėtų pakeisti nuošaly pasilikusį seksualinį išstūmimą. Nė vie- 
nas pasirinktų sprendimų negali panaikinti vidinio konflikto, 
kaskart kuri nors pusė liktų nepatenkinta. Tik labai retais at- 
vejais konfliktas yra pakankamai silpnas, kad galėtų lemti toks 
veiksnys kaip gydytojo pritarimas vienai ar kitai pusei, bet, tiesą 
sakant, tokiais atvejais analitinis gydymas nereikalingas. As- 
menys, kuriems gydytojas gali turėti tokią įtaką, tą kelią būtų 
atradę ir be gydytojo. Juk žinote: jei susilaikantis jaunuolis ryž- 
tasi nelegaliems seksualiniams santykiams arba nepatenkinta 
moteris ieško kompensacijos su kitu vyru, tai jie paprastai ne- 
laukia gydytojo ar net analitiko leidimo. 


Paprastai šiomis aplinkybėmis nepaisoma vieno esminio da- 
lyko: patogeninio neurotikų konflikto nevalia painioti su nor- 
malia psichinių tos pačios psichologinės prigimties impulsų ko- 
va. Čia susiduria dvi jėgos, kurių viena pasiekė ikisąmoningą 
ir sąmoningą sritį, o kita buvo sulaikyta nesąmoningumo sri- 
tyje. Todėl konfliktas negali būti išspręstas; varžovai taip tinka 
vienas kitam, kaip baltasis lokys ir banginis iš visiems gerai 
žinomo pavyzdžio. Tikrasis sprendimas gali būti priimtas tik 
tada, kai varžovai susitiks tame pačiame lauke. Manau, vie- 
nintelė terapijos užduotis ir yra padaryti, kad tokia dvikova 
taptų įmanoma. 


Be to, galiu patikinti, jog esate neteisingai informuoti, jei 
manote, kad patarimai ir vadovavimas tvarkant kasdienio gy- 
venimo reikalus yra sudėtinė analitinio poveikio dalis. Prie- 
šingai, tokio mentoriaus vaidmens vengiame kiek įmanydami, 
labiau už viską norime, kad ligonis spręstų savarankiškai. To- 
dėl netgi reikalaujame, kad visus gyvybiškai svarbius sprendi- 
mus, kaip antai profesijos pasirinkimą, ūkinę veiklą, santuoką 
ar skyrybas, ligonis atidėtų, kol truks gydymas, ir įgyvendintų 
juos tik jam pasibaigus. Sutikite, visai ne šito tikėjotės. Tik kai 

kuriems labai jauniems arba visiškai bejėgiams ir nestabiliems 
asmenims negalime taikyti šio labai pageidaujamo ribojimo. 
Tokiais atvejais turime derinti gydytojo ir auklėtojo veiklą; bet 
tada puikiai suvokiame savo atsakomybę ir laikomės būtinų 
atsargumo priemonių. 


Tas įkarštis, su kuriuo ginuosi nuo priekaišto, esą nervų li- 
gonis analitinio gydymo metu pastūmėjamas nevaržomiems iš- 
gyvenimams, neturėtų sudaryti įspūdžio, kad, priešingai, li- 
gonį veikiame visuomeninio moralumo linkme. Šitai mums 
bent jau ne mažiau svetima. Nors esame tik stebėtojai, ne re- 
formatoriai, bet negalime atsisakyti kritinio požiūrio ir neįsten- 
giame pritarti įprastai seksualinei moralei bei aukštai vertinti 
tuos būdus, kuriais visuomenė mėgina praktiškai tvarkyti sek- 
sualinio gyvenimo problemas. Galime aiškiai parodyti, kad va- 
dinamasis visuomenės dorovingumas reikalauja daugiau au- 
kų negu yra vertas, kad jos metodai nei remiasi teisingumu, 
nei liudija išmintį. Mes netrukdome pacientams išklausyti to- 
kią kritiką, pratiname juos be prietarų aptarti seksualinius, taip 
pat ir visus kitus klausimus, ir jei gydymo kursui pasibaigus 
tapę savarankiški jie savo nuožiūra pasirenka kokią nors tar- 
pinę poziciją tarp visiško seksualinio išgyvenimo ir neišven- 
giamos askezės, nė vienas jų pasirinkimas neslegia mūsų sąži- 
nės. Sakome sau, kad tam, kuris išsiugdė teisingą santykį su 
savimi, negresia pavojus tapti nedorovingu, net jei jo dorovin- 
gumo kriterijai kiek skiriasi nuo visuomenės priimtų. Beje, mes 
stengiamės nepervertinti seksualinio susilaikymo problemos 
reikšmingumo neurozių gydymui. Tik retais atvejais patoge- 
ninę priverstinio atsižadėjimo situaciją ir ją lydintį libido są- 
stovį gali panaikinti lengviau prieinami lytiniai santykiai. 


Vadinasi, terapinio analizės poveikio negalite paaiškinti 
tuo, kad leidžiamas nevaržomas seksualinis išgyvenimas. Pa- 
ieškokite kito paaiškinimo. Manau, kad atmesdamas šią jūsų 
spėlionę padariau vieną pastabą, vedančią teisinga linkme. 

Tikriausiai mes padedame ligoniui nesąmoningą reiškinį pa- 
versdami sąmoningu, perkeldami jį iš nesąmoningumo į sąmo- 
ningumo sritį. Išties, taip ir yra. Nesąmoningumą paversdami 
sąmoningumu panaikiname išstūmimą, pašaliname simptomų 
susidarymo sąlygas, patogeninį konfliktą paverčiame norma- 
liu, kuris turi būti kaip nors išspręstas. Nepasiekiame nieko 
daugiau, tik šią psichinę ligonio permainą; tepadedame jam 
tiek, kiek tai pavyksta. Ten, kur neįmanoma panaikinti išstū- 
mimo arba analogiško psichinio proceso, nėra ką veikti ir mū- 
sų terapijai. 


Mūsų pastangų tikslą galime nusakyti įvairiomis formulė- 
mis: įsąmoninti nesąmoningus impulsus, panaikinti išstūmi- 
mą, užpildyti amnezijos spragas, - visa tai reiškia tą patį. Bet 
galbūt jums nepatiks toks prisipažinimas. Nervų ligonio pa- 
sveikimą jūs įsivaizdavote visiškai kitaip, manėte, kad po var- 
ginamo psichoanalizės darbo jis taps kitu žmogumi, o pasirodo, 
kad pasiekiame tik tai, kad kiek sumažėja jo nesąmoningu- 
mas ir kiek padidėja sąmoningumas. Tikriausiai nepakanka- 
mai vertinate tokios vidinės permainos reikšmę. Pasveikęs 
nervų ligonis iš tikrųjų tapo kitu žmogumi, bet, žinoma, iš es- 
mės jis liko tas pats, t.y. tapo toks, koks būtų galėjęs tapti ge- 
riausiu atveju susiklosčius palankiausioms aplinkybėms. Bet 
tai labai daug. Tikriausiai tokio psichinių lygmenų skirtumo 
svarba jums taps įtikima išgirdus, kiek daug reikia nuveikti ir 
kokių pastangų prireikia, kad galėtume atlikti šį iš pažiūros 
nereikšmingą ligonio psichinio gyvenimo pokytį. 


Akimirkai nukrypsiu nuo temos ir paklausiu, ar žinote, ką 
vadiname kauzaline terapija? Tai metodas, nukreiptas ne prieš 
liguistus reiškinius, o pirmiausia siekiantis pašalinti ligos prie- 
žastis. Ar mūsų psichoanalitinė terapija yra kauzalinė, ar ne? 
Atsakyti nėra paprasta, bet tai padarę galbūt įsitikinsime, kad 
nelabai verta šitaip formuluoti klausimą. Kadangi analitinė te- 
rapija nekelia neatidėliotinos užduoties pašalinti simptomus, 

ji veikia kaip kauzalinė. Kitaip pažvelgę galite sakyti, kad ji 
nėra tokia. Jau seniai ištyrėme priežastinę grandinę nuo išstū- 
mimų iki įgimtų potraukių, pastarųjų santykinį intensyvumą 
konstitucijoje ir raidos proceso nukrypimus. Įsivaizduokite, 
kad, tarkime, pasitelkę chemiją galime įsikišti į šį mechaniz- 
mą, padidinti ar sumažinti esamą libido kiekį arba sustiprinti 
vieną potraukį kito sąskaita; tai būtų tikrai kauzalinė terapija, 
ir mūsų analizė atliktų būtiną parengiamąjį žvalgybinį darbą. 
Kaip Žinote, apie tokį poveikį libido procesams dar negali būti 
jokios kalbos; atlikdami mūsų psichoterapiją taikomės į kitą 
grandį, ne tiesiog į mums žinomas reiškinių ištakas, - bet vis 
dėlto tai pakankamai nutolusi nuo simptomų grandis, kuri ta- 
po mums prieinama labai įsidėmėtinomis aplinkybėmis. 


Tad ką turime daryti, norėdami paversti nesąmoningus mū- 
sų pacientų impulsus sąmoningais? Kadaise manėme, kad tai 
visai paprasta, mums tereikia juos atspėti ir pasufleruoti ligo- 
niui. Bet dabar jau Žinome, tai buvo trumparegiška klaida. Mū- 
sų žinojimas apie nesąmoningumo sritį nėra lygiavertis ligo- 
nio žinojimui; jei atskleisime jam savo žinojimą, šį žinojimą jis 
turės ne vietoj savo nesąmoningumo srities, bet greta jos, ir tai 
nedaug ką keičia. Veikiau turėtume įsivaizduoti šitą nesąmo- 
ningumo sritį topiškai, turėtume atrasti paciento prisiminimuose 
tą vietą, kur ji susidarė dėl išstūmimo. Šį išstūmimą reikia pa- 
naikinti, ir tada nesunku paversti nesąmoningą reiškinį sąmo- 
ningu. Kaip panaikinti išstūmimą? Čia pereiname į antrąją mū- 
sų užduoties sprendimo fazę. Iš pradžių išstūmimo paieškos, 
paskui priešinimosi, palaikančio šį išstūmimą, panaikinimas. 


Kaip įveikti priešinimąsi? Lygiai taip pat: atpažinti jį ir nu- 
rodyti pacientui. Juk priešinimąsi irgi sukelia išstūmimas, tas 
pats, kurį norime panaikinti, arba anksčiau įvykęs. Priešinimąsi 
sukuria priešinga įkrova, atsirandanti, kad išstumtų nepadorų 
impulsą. Todėl darome tai, ką norėjome daryti nuo pat pra- 
džių: aiškiname, spėliojame ir pasakome ligoniui; bet dabar tai 

atliekame tinkamoje vietoje. Priešinga įkrova arba priešinima- 
sis priklauso ne nesąmoningumo sričiai, o Ego, kuris mums 
talkina netgi tuo atveju, jei priešinimasis nėra sąmoningas. Ži- 
nome, čia kalbama apie dvejopą žodžio „nesąmoningas“ pras- 
mę: kaip fenomeno ir, antra vertus, kaip sistemos. Tai atrodo 
labai sudėtinga ir nesuprantama; bet juk tai tik pasikartojimas, 
ar ne? Jau seniai esame tam pasiruošę. Tikimės, kad ligonis at- 
sisakys priešinimosi, atsižadės priešingos įkrovos, jei aiškin- 
dami suteiksime jo Ego galimybę juos pažinti. Kokios varomo- 
sios jėgos mums padeda? Pirmiausia paciento siekis pasveikti, 
paskatinęs jį įsitraukti į bendrą darbą, antra, jo intelektas, kurį 
aiškindami paremiame. Neabejotina, kad ligonio intelektas 
lengviau atpažįsta priešinimąsi ir atitinkamai išverčia tai, kas 
išstumta, jei pateikiame jam reikiamus hipotetinius vaizdinius. 
Jei pasakysiu jums: pažvelkite į dangų, pamatysite ten oro ba- 
lioną, tai jūs aptiksite jį lengviau, nei tuo atveju, jei paprašysiu 
jūsų tiesiog pažvelgti aukštyn, ar nepamatysite ten ko nors. Ir 
pirmąkart pro mikroskopą žiūrinčiam studentui dėstytojas pa- 
sako, ką jis turi pamatyti, antraip jis apskritai nemato nieko, 
nors viskas ten yra ir gali būti pamatyta. 


O dabar vienas faktas. Mūsų prielaida pasitvirtina ištisai 
aibei nervų ligų: isterijoms, baimės būsenoms, įkyriųjų būsenų 
neurozėms. Atradę išstūmimą, atskleidę priešinimąsi, nustatę 
išstumtus dalykus tikrai įstengiame išspręsti mūsų užduotį: 
įveikti priešinimąsi, panaikinti išstūmimą, paversti nesąmonin- 
gus reiškinius sąmoningais. Kartu visiškai aiškiai įsivaizduo- 
jame, kokia arši kova vyksta paciento psichikoje įveikiant kiek- 
vieną priešinimąsi; tai normali psichinė kova, vykstanti tame 
pačiame psichologiniame lygmenyje tarp motyvų, siekiančių 
išlaikyti priešingą įkrovą, ir tų, kurie pasiruošę jos atsisakyti. 
Pirmieji - tai senieji motyvai, kažkada sąlygoję išstūmimą; tarp 
antrųjų yra naujai atsiradusieji, kurie, tikėkimės, išspręs kon- 
fliktą mūsų pageidaujama prasme. Mums pavyko atgaivinti se- 
nąjį išstūmimo konfliktą, peržiūrėti anuomet baigtą procesą. 

Nauja medžiaga, kurią priduriame, - tai, pirma, įspėjimas, kad 
ankstesnis sprendimas sukėlė ligą, bei pažadas, kad kitoks 
sprendimas atvers kelią pasveikimui, ir, antra, didžiulis visų 
aplinkybių pokytis, įvykęs po ano pirminio išstūmimo. Tada 
Ego buvo silpnas, infantilus ir tikriausiai turėjo priežasčių boi- 
kotuoti libido poreikius kaip pavojingus. Šiandien jis yra stip- 
resnis ir labiau patyręs, be to, turi pašonėje pagalbininką, gy- 
dytoją. Tad galime tikėtis, kad pavyks surasti kitą išeitį at- 
naujintam konfliktui, kad tai jau nebus išstūmimas, ir, kaip 
minėta, isterijų, baimės ir įkyriųjų būsenų neurozių atvejais 
mus lydinti sėkmė rodo, kad iš principo esame teisūs. 


Bet esama kitų ligos formų, kai, nepaisant panašių sąlygų, 
mūsų terapinė veikla niekada nėra sėkminga. Ir čia susiduria- 
me su pradiniu kontliktu tarp Ego ir libido, dėl kurio įvyko 
išstūmimas, - nors jį ir galime kitaip topiškai charakterizuoti, 
— ir čia įmanoma nustatyti tuos ligonio gyvenimo etapus, kada 
įvyko išstūmimas, ir čia naudojame tą patį metodą, pasiruošę 
duoti tuos pačius pažadus, suteikiame tą pačią pagalbą, pa- 
teikdami hipotetinius vaizdinius, ir vėl atstumas tarp ano iš- 
stūmimo ir dabarties leidžia kitaip spręsti konfliktą. Bet įveikti 
priešinimąsi arba panaikinti išstūmimą nepavyksta. Šių pacien- 
tų — paranojikų, melancholikų, dementia praecox aukų - ap- 
skritai nepaveikia psichoanalitinė terapija, jie jai nepasiduoda. 
Kodėl taip yra? Tik ne dėl intelekto stygiaus; žinoma, reikia, 
kad mūsų pacientai turėtų šiokių tokių intelektinių sugebėji- 
mų, bet, pvz., jų tikrai nestinga paranojikams, sugebantiems 
itin sumaniai kombinuoti. Negalime pasigesti ir kitų varomų- 
jų jėgų. Pvz., melancholikai, priešingai paranojikams, puikiai 
suvokia, kad jie serga ir todėl taip šunkiai kenčia, bet vis dėlto 
jie netampa prieinamesni. Čia susiduriame su faktu, nesupran- 
tamu ir todėl verčiančiu abejoti, ar tikrai supratome visas sąly- 
gas, dėl kurių kitų neurozių atvejais buvo pasiekta sėkmė. 

Toliau tirdami isterikus ir įkyriųjų būsenų neurotikus ne- 
trukus atskleisime kitą faktą, kuriam esame visai nepasiruošę. 
Pastebėsime, kad šie ligoniai su mumis elgiasi gana savotiškai. 
Tikėjomės, kad numatėme visas varomąsias jėgas, į kurias rei- 
kės atsižvelgti gydant, kad visiškai racionalizavome savo ir 
paciento situaciją taip, jog galime ją apžvelgti tiesiog kaip arit- 
metikos pavyzdį, o paskui pasirodo, kad į tą situaciją prasi- 
skverbė kažkoks veiksnys, kurio nebuvome apskaičiavę. Ši 
netikėta naujovė irgi būna įvairialypė, pradžioje paminėsiu 
dažnesnes ir lengviau suprantamas jos raiškos formas. 


Žodžiu, pastebime, kad pacientas, kuris teturėtų ieškoti iš- 
eities iš savo liguistų konfliktų, staiga itin susidomi gydytojo 
asmenybe. Viskas, kas siejasi su šiuo asmeniu, jam atrodo svar- 
biau už jo paties reikalus ir atitraukia jį nuo ligos. Todėl kiek 
laiko bendravimas su juo tampa labai malonus; ligonis itin pa- 
slaugus, kiek įmanydamas rodo dėkingumą, atskleidžia savo 
asmenybės subtilumą ir tokius jos privalumus, kurių mes gal- 
būt ir nebūtume ieškoję. Gydytojas irgi susidaro palankią nuo- 
monę apie pacientą ir dėkoja likimui, leidusiam padėti tokiai 
reikšmingai asmenybei. Jei gydytojas turi galimybę pakalbėti 
su paciento giminaičiais, jam malonu būna išgirsti apie abipu- 
sę simpatiją. Pacientas namuose nenuilsdamas giria gydytoją, 
liaupsina vis naujus jo privalumus. „Jis žavisi jumis, aklai Ju- 
mis pasitiki, viskas, ką Jūs sakote, jam yra tarsi apreiškimas“,-— 
pasakoja giminaičiai. Kartais kuris nors iš šio choro yra įžval- 
gesnis ir pareiškia: „Man jau nusibodo, jis nekalba apie nieką, 
tik apie Jus, tik Jūs jam nuolat ant liežuvio“. 

Tikėkimės, gydytojas yra pakankamai kuklus, kad tokį sa- 
vo asmenybės vertinimą paaiškintų tomis viltimis, kurias jis 
gali sukelti ligoniui, bei tuo, kad stulbinantys ir išlaisvinantys 
atradimai, kurie lydi gydymo procesą, išplečia ligonio intelek- 
tinį horizontą. Šiomis aplinkybėmis analizė irgi vyksta puikiai, 
pacientas supranta kiekvieną užuominą, gilinasi į gydymo me- 
tu jam keliamas užduotis, pateikia gausybę prisiminimų ir 

minčių, stebina gydytoją savo aiškinimų teisingumu ir taiklu- 
mu, tad šis patenkintas konstatuoja, kaip mielai ligonis priima 
psichologines naujoves, paprastai sukeliančias aršiausią svei- 
kųjų pasipriešinimą. Gerą tarpusavio supratimą analitinio dar- 
bo metu atitinka ir objektyvus, visų aplinkinių pripažįstamas 
sveikatos būklės pagerėjimas. 


Bet dangus negali nuolat būti giedras. Vienądien jis apsi- 
niaukia. Gydymas ima strigti; pacientas tvirtina, kad jam nieko 
neateina į galvą. Visiškai akivaizdu, kad darbas jo nedomina, 
kad jis lengva širdimi atsisakė vykdyti jam pateiktą nurody- 
mą sakyti viską, kas ateina į galvą, nepasiduoti jokiems kriti- 
niams prieštaravimams. Jis elgiasi taip, tarsi nevyktų gydy- 
mo kursas, tarsi nebūtų ano susitarimo tarp jo ir gydytojo; 
akivaizdu, kad jam kažkas rūpi, bet jis nori tai pasilaikyti sau. 
Tai situacija, pavojinga gydymo procesui. Neabejotina, kad su- 
siduriame su galingu priešinimusi. Bet kas gi atsitiko? 


Jei pavyksta vėl išsiaiškinti situaciją, pasirodo, kad trikdžio 
priežastis yra ta, jog pacientas į gydytoją perkėlė savo stiprius 
švelnius jausmus, kurių nepateisina nei gydytojo elgesys, nei 
gydant susiklostęs ryšys. Žinoma, kokia forma pasireiškia šis 
švelnumas ir kokių tikslų juo siekiama, priklausys nuo asme- 
ninių abiejų dalyvių santykių. Jei kalbame apie jauną merginą 
ir jauną vyriškį, gali susidaryti normalaus įsimylėjimo įspū- 
dis, mums atrodys visiškai suprantama, kad mergina įsimyli 
vyriškį, su kuriuo gali ilgai būti viena ir aptarti intymius daly- 
kus, vyriškį, kuris jos atžvilgiu užima palankią pranašesnio pa- 
galbininko poziciją; tikriausiai išleisime iš akių, kad turėtume 
veikiau tikėtis, jog neurotiškos merginos gebėjimas mylėti yra 
sutrikęs. Kuo labiau asmeniniai gydytojo ir paciento santykiai 
tolsta nuo šio pavyzdžio, tuo keisčiau atrodo tai, kad kaskart 
atrandame tą patį emocinį ryšį. Dar pusė bėdos, kai matome, 
jog jauną, nevykusiai ištekėjusią moterį apėmė rimta aistra sa- 
vo kol kas nevedusiam gydytojui, jog ji pasiruošusi siekti 

skyrybų, kad galėtų priklausyti jam arba pasiryžusi užmegzti 
su juo slaptą meilės ryšį, jei kyla socialinės kliūtys. Taip atsi- 
tinka ne tik per psichoanalitinį gydymą. Bet tokiomis aplin- 
kybėmis nustebęs išklausai moterų ir merginų žodžius, liudi- 
jančius visiškai apibrėžtą jų požiūrį į terapijos procesą: esą 
jos visada žinojusios, kad gali pasveikti tik per meilę, ir nuo 
pat gydymo pradžios tikėjusios, kad šis bendravimas galiau- 
siai suteiks tai, ko joms iki šiol stigo gyvenime. Tik ši viltis 
paskatino jas įdėti tiek daug pastangų į gydymo procesą ir įveik- 
ti visus sunkumus, kalbant apie save. O mes pridursime: ir taip 
lengvai suprasti viską, kuo paprastai sunku patikėti. Bet toks 
prisipažinimas mus tiesiog pribloškia, visi mūsų apskaičiavi- 
mai nueina niekais. Nejaugi juos atlikdami būtume praleidę 
svarbiausią veiksmą? 


Išties, kuo labiau didėja mūsų patirtis, tuo sunkiau atsispir- 
ti šiai mūsų mokslingumą pašiepiančiai pataisai. Pradžioje ke- 
letą kartų dar galėjome tikėtis, kad analitinį gydymą sutrikdė 
atsitiktinis, t.y. nenumatytas ir ne jo sąlygotas įvykis. Bet jei 
toks švelnus paciento prisirišimas prie gydytojo reguliariai kar- 
tojasi, jei jis atsiranda nepalankiausiomis aplinkybėmis lydi- 
mas tiesiog groteskiškų nesusipratimų, - net senoms moterims, 
net prie žilagalvio vyriškio, net tada, kai, mūsų požiūriu, nėra 
jokių pagundų, - tai tiesiog privalome atmesti trukdančio atsi- 
tiktinumo idėją ir pripažinti, kad kalbama apie fenomeną, kuo 
glaudžiausiai susijusį su ligos esme. 


Naująjį nenorom pripažįstamą faktą vadiname perkėlimu 
[Ubertragung]. Omeny turime jausmų perkėlimą į gydytojo 
asmenį, nes netikime, kad gydymo situacija galėtų pateisinti 
tokių jausmų atsiradimą. Veikiau spėjame, kad ligonės pasi- 
ruošimas patirti jausmus atsirado kažkur kitur, kad jis subren- 
do ir, pasitaikius progai, per analitinį gydymą perkeliamas į 
gydytojo asmenį. Perkėlimas gali pasireikšti kaip audringas 
meilės reikalavimas arba įgauti nuosaikesnes formas; jauna 

mergina gali panorėti tapti mylimiausia seno vyriškio dukra, 
o ne mylimąja, libidinis siekis gali reikštis kaip švelnus pasiū- 
lymas neišardomos, bet idealios dvasinės draugystės. Kai ku- 
rios moterys moka sublimuoti perkėlimą ir jį kaitalioti tol, kol 
jis tampa savaip gyvybingas; kitos priverstos jį pateikti gru- 
biu, pirminiu, dažniausiai nepakenčiamu pavidalu. Bet, šiaip 
ar taip, tai visada tas pats reiškinys, ir niekada nereikia apsi- 
rikti dėl tų pačių jo ištakų. 


Prieš klausdami, ką mums veikti su naujuoju perkėlimo 
faktu, išsamiau jį apibūdinkime. Kaip reikalai klostosi, kai pa- 
cientai vyrai? Čia galėtume tikėtis, kad išvengsime įkyraus 
lyčių skirtumo ir jų traukos. Deja, atsakymas toks: ne ką ge- 
riau, nei tada, kai pacientės moterys. Ir vėl prieraišumas prie 
gydytojo, ir vėl jo savybių pervertinimas, panirimas į jo in- 
teresų ratą, ir vėl pavydas visiems jam artimiems Žmonėms. 
Sublimuotos perkėlimo formos tarp vyrų tuo dažnesnės, o tie- 
sioginis seksualinis reikalavimas tuo retesnis, kuo labiau at- 
virą homoseksualumą nustelbia kiti šio potraukio komponento 
panaudojimo būdai. Pacientai vyrai dažniau nei moterys ver- 
čia gydytoją patirti ir tokią perkėlimo formą, kuri iš pirmo 
žvilgsnio, atrodytų, prieštarauja viskam, ką iki šiol aprašė- 
me, —- priešišką arba negatyvų perkėlimą. 


Pirmiausia įsidėmėkime, kad perkėlimas atsiranda jau gy- 
dymo pradžioje ir kurį laiką yra galingiausia darbo paskata. Jo 
visiškai nejauti, ir nereikia dėl jo rūpintis, kol jis palankiai vei- 
kia kartu atliekamą analizę. Jei jis paskui virsta priešinimusi, 
tenka atkreipti į jį dėmesį ir pripažinti, kad perkėlimo santykis 
su gydymo procesu pakito, iškilus dviem skirtingoms ir prie- 
šingoms sąlygoms: pirma, jei perkėlimas kaip švelnus polinkis 
pernelyg sustiprėjo, pernelyg aiškiai išsidavė, kad yra kilęs iš 
seksualinių potraukių ir todėl turi sukelti vidinį pasipriešini- 
mą, ir, antra, jei jį sudaro priešiški, o ne švelnūs impulsai. Pa- 
prastai priešiški jausmai atsiranda vėliau, nei švelnūs, po 

pastarųjų; jų vienalaikis egzistavimas puikiai atspindi jausmų 
ambivalentiškumą, kuris būdingas daugeliui mūsų intymių 
santykių su kitais žmonėmis. Priešiški jausmai kaip ir švelnūs 
reiškia emocinį prisirišimą, pvz., užsispyrimas kaip ir paklus- 
numas irgi atspindi priklausomybę, nors ir su priešingu žen- 
klų. Negalime abejoti tuo, kad priešiškus jausmus gydytojui 
irgi turime vadinti „perkėlimu“, nes gydymo situacija tikrai 
nėra pakankama dingstis jiems atsirasti; tad būtinybė suprasti 
negatyvų perkėlimą užtikrina, kad nesuklydome, vertindami 
pozityvų arba švelnų perkėlimą. 


Pateikdami techninę analizės instrukciją turime nuodugniai 
aptarti, iš kur atsiranda perkėlimas, kokie keblumai dėl jo ky- 
la, kaip jį įveikiame ir kokią naudą galiausiai iš jo turime; šian- 
dien galiu apie tai užsiminti tik probėgšmais. Mes anaiptol ne- 
turime paklusti perkėlimo sąlygotiems paciento reikalavimams, 
antra vertus, absurdiška būtų juos nedraugiškai ar net pasi- 
piktinus atmesti; perkėlimą įveikiame nurodydami ligoniui, 
kad jo jausmai atsirado ne dabar ir skirti ne gydytojui, bet tik 
kartoja tai, kas jau anksčiau yra buvę. Taip užuot kartojus pri- 
verčiame jį prisiminti. Tada perkėlimas, nesvarbu, švelnus ar 
priešiškas, atrodęs didžiausia grėsme gydymui, virsta geriau- 
siu jo įrankiu, padedančiu atverti slapčiausius psichikos gyve- 
nimo reiškinius. Bet norėčiau tarti keletą Žodžių, kad išsklai- 
dyčiau tą nemalonią nuostabą, kurią jums sukėlė šis taip neti- 
kėtai atsiradęs fenomenas. Neturime pamiršti, kad mūsų ana- 
lizuojamo paciento liga nėra gatavas, sustingęs darinys, kad ji 
auga ir vystosi kaip gyva būtybė. Jos vystymasis nesibaigia pra- 
dėjus gydymą, tačiau pasirodo, kad naujoji ligos veikla susi- 
telkia į vienintelį tašką, būtent paciento santykį su gydytoju, 
vos tik gydymas užvaldo pacientą. Žodžiu, perkėlimą galima 
palyginti su brazdo sluoksniu, kuris skiria medieną nuo žie- 
vės ir iš kurio susidaro nauji audiniai, ir todėl kamienas storė- 
ja. Kai perkėlimas įgauna tokią reikšmę, darbas su ligonio pri- 
siminimais nebėra toks svarbus. Nesuklysime pasakę, kad nuo 

šiol tai jau ne ankstesnė paciento liga, o naujai sukurta ir per- 
dirbta neurozė, pakeičianti pirmąją. Šį naują senos ligos egzem- 
pliorių stebėjai nuo pat pradžių, matei, kaip jis atsirado ir vys- 
tėsi, ir orientuojiesi čia itin gerai, nes esi centrinis jo objektas. 
Visi ligonio simptomai prarado pirmykštę reikšmę ir prisitai- 
kė prie naujos, su perkėlimu susijusios, prasmės. Arba išliko 
tik tokie simptomai, kuriuos pavyko taip perdirbti. Bet įveikę 
šią naują - dirbtinę - neurozę išvaduosime pacientą nuo ligos, 
kurią pradėjome gydyti, išspręsime mūsų terapinę užduotį. Jei 
žmogus bendraudamas su gydytoju yra normalus, jei jo nevei- 
kia išstumti potraukiai, jis pasiliks toks ir privačiame gyveni- 
me gydytojui pasitraukus. 


Perkėlimo reikšmė gydymui yra išimtinė, tiesiog lemiama 
isterijų, baimės isterijų, įkyriųjų būsenų neurozių atvejais; kaip 
tik todėl šios neurozės buvo sujungtos ir pavadintos „perkėlimo 
neurozėmis“. Kai atlikdamas analitinį darbą susidarai aiškų 
įspūdį apie perkėlimo darbą, jau negali abejoti dėl to, kokio 
pobūdžio yra nuslopintieji impulsai, kurie reiškiasi kaip šių 
neurozių simptomai, ir nereikalauji svaresnių jų libidinės pri- 
gimties įrodymų. Galime sakyti, kad tik atsižvelgus į perkėli- 
mą galutinai sutvirtėjo mūsų įsitikinimas, kokie reikšmingi yra 
simptomai kaip libidinio pasitenkinimo pakaitalai. 


Dabar visiškai pagrįstai galime pataisyti mūsiškę dinaminę 
gydymo proceso sampratą ir suderinti ją su naujuoju požiūriu. 
Jei ligoniui reikia įveikti normalų konfliktą su priešinimusi, kurį 
jam atskleidžiame atlikdami analizę, turi būti galinga paskata, 
kuri padėtų jam apsispręsti mūsų norima, pasveikimo, linkme. 
Antraip gali atsitikti, kad jis nuspręs pakartoti ankstesnę baig- 
mę ir vėl išstums tai, kas pakilo į sąmonę. Kovos rezultatus 
lemia ne jo intelektinis suvokimas, kuris nėra nei pakankamai 
gilus, nei laisvas tokiam veiksmui, bet tik ligonio santykis su 
gydytoju. Jei perkėlimas yra pozityvus, ligonis laiko gydytoją 
autoritetu, tiki jo teiginiais ir nuomonėmis. Jei tokio perkėlimo 

nėra arba jis neigiamas, ligonis nė iš tolo neklausys gydytojo 
neijo argumentų. Tikėjimas čia pakartoja savo atsiradimo isto- 
riją: jis yra kilęs iš meilės ir pradžioje nereikalauja jokių argu- 
mentų. Tik paskui argumentams skiriama tiek dėmesio, kad 
imama juos tikrinti, net jei juos pateikia mylimas žmogus. Ne- 
paremti tikėjimu argumentai nieko nereiškė ir nereiškia dau- 
gelio žmonių gyvenime. Žodžiu, net ir intelektiniam poveikiui 
žmogus pasiduoda tik tiek, kiek jis apskritai įstengia atlikti li- 
bidinę objektų įkrovą, ir galime visiškai pagrįstai manyti ir 
būgštauti, kad jo narcizmo laipsnis riboja net ir puikiausios ana- 
litinės technikos galimybes. 


Visiems normaliems žmonėms turime priskirti gebėjimą per- 
kelti libidinę objektų įkrovą ir į asmenis. Polinkis perkėlimui, 
kuriuo pasižymi minėtieji neurotikai, tėra pernelyg sustiprėju- 
si visiems bendra savybė. Tačiau būtų labai keista, jei niekas 
niekada nebūtų pastebėjęs ir įvertinęs tokio paplitusio ir tokio 
reikšmingo žmonių charakterio bruožo. Tai ir buvo pastebėta. 
Nepaprastai įžvalgiai Bernheimas grindė savąjį mokymą apie 
hipnozinius reiškinius teiginiu, kad visi žmonės kažkiek pasi- 
duoda įtaigai. Šis pasidavimas įtaigai [Suggestibilitūt] yra ne 
kas kita, kaip polinkis perkėlimui, tik kiek siauresne prasme, 
nes Bernheimas neatsižvelgė į negatyvų perkėlimą. Bet jis nie- 
kada negalėjo pasakyti, kas yra įtaiga ir kaip ji vyksta. Jam tai 
buvo esminis faktas, apie kurio kilmę jis nieko negalėjo pasa- 
kyti. Jis nesuprato suggestibilitė* priklausomybės nuo seksua- 
lumo, nuo libido veiklos. Žodžiu, turime prisipažinti, jog savo 
techniką atsisakėme grįsti hipnoze vien tam, kad vėl atrastu- 
me įtaigą, virtusią perkėlimu. 


Dabar patylėsiu suteikdamas žodį jums. Matau, kyla toks 
galingas protestas, kad nesugebėsite toliau klausyti, jei nelei- 
siu jums jo išsakyti: „Vadinasi, pagaliau prisipažinote, kad 


* Pasidavimas įtaigai (pranc.). - Vert. 

dirbate pasitelkę įtaigą kaip hipnotizuotojai. Mes jau seniai tai 
įtarėme. Tad kam reikėjo vaikščioti aplinkkeliais — tirti praei- 
ties prisiminimus, atrasti nesąmoningumo sritį, aiškinti ir versti 
iškraipymus, kam tos didžiulės darbo, laiko, pinigų sąnaudos, 
jei vienintelis veiksmingas dalykas yra įtaiga? Kodėl savo įtai- 
gos nenukreipiate tiesiogiai prieš simptomus, kaip tai daro 
kiti, sąžiningi, hipnotizuotojai? Maža to, jei ketinate teisintis 
teigdami, kad vaikščiodami aplinkkeliais padarėte daugybę 
reikšmingų psichologinių atradimų, nepastebimų atliekant 
tiesioginę įtaigą, kas dabar laiduos, kad Jūsų atradimai teisin- 
gi? Galjie irgi įtaigos rezultatas, be to, atsitiktinės įtaigos; ar ir 
šioje srityje neprimetate ligoniui tai, ką norite ir kas Jums atro- 
do esą teisinga?“ 


Viskas, ką man prikišate, yra įdomu ir į viską reikia atsaky- 
ti. Bet šiandien jau negaliu to padaryti, mums trūksta laiko. 
Tad iki kito karto. Pamatysite, viską jums paaiškinsiu. Šian- 
dien turiu dar baigti tai, ką pradėjau. Žadėjau paaiškinti pasi- 
rėmęs perkėlimo faktu, kodėl mūsų terapinės pastangos nesėk- 
mingos, kai susiduriame su narcizinėmis neurozėmis. 


Pakaks kelių žodžių, kad pamatytumėte, kaip paprastai iš- 
sisprendžia mįslė ir kaip puikiai viskas dera. Stebėjimai rodo, 
kad narcizinėmis neurozėmis susirgusieji arba apskritai neturi 
perkėlimo gebos, arba tėra tik nepakankami jos likučiai. Jie at- 
stumia gydytoją ne dėl priešiškumo, o dėl abejingumo. Todėl 
jis negali jų paveikti; viskas, ką jis sako, palieka juos abejingus, 
nedaro jokio įspūdžio, todėl pasveikimo mechanizmas, kurį su- 
kuriame kitų neurozių atvejais, atnaujindami patogeninį kon- 
fliktą ir įveikdami išstūmimo priešinimąsi, čia neįmanomas. Jie 
lieka tokie, kokie yra. Jie jau ne kartą bandė savarankiškai išsi- 
gydyti, bet šių mėginimų rezultatai buvo patologiniai; mes nie- 
ko negalime pakeisti. 

teigėme, kad veikiausiai jie atsižadėjo objektų įkrovos ir pa- 
vertė objektinį libido Ego libido. Tai būdingas požymis, ski- 
riantis juos nuo pirmosios neurotikų grupės (isterija, baimės ir 
įkyriųjų būsenų neurozės). Šią prielaidą patvirtina ir ligonių 
elgesys, kai mėginame juos gydyti. Jie neatlieka perkėlimo ir 
todėl nepasiduoda mūsų įtakai, negali būti išgydyti. 

Dvidešimt aštunta paskaita 


Analitinė terapija 


Ponios ir ponai! Jau žinote, apie ką šiandien kalbėsiu. Klausė- 
te, kodėl pripažindami, kad mūsų atliekamas poveikis iš es- 
mės grįstas perkėlimu, t.y. įtaiga, vis dėlto psichoanalitinėje 
terapijoje atsisakome naudotis tiesiogine įtaiga; be to, išsakėte 
abejonę, ar galime būti tikri, kad mūsų psichologiniai atradi- 
mai objektyvūs, jei įtaiga tokia reikšminga. Pažadėjau išsamiai 
atsakyti į šiuos klausimus. 


Tiesioginė įtaiga — tai įtaiga, nukreipta prieš simptomų raiš- 
ką, kova tarp jūsų autoriteto ir paciento ligos motyvų. Pasta- 
rieji jūsų nedomina, jūs reikalaujate, kad ligonis neleistų, jog 
šie motyvai reikštųsi simptomais. Tad nėra principinio skirtu- 
mo, ar taikysite ligoniui hipnozę, ar ne. Bernheimas ir vėl su 
jam būdingu įžvalgumu tvirtino, kad įtaiga yra esminis hipno- 
tizmo reiškinių veiksnys, o hipnozė jau yra įtaigos padarinys, 
t. y. įteigta būsena, ir jis mielai praktikuodavo įtaigą ligoniui 
būdraujant, nes ir tada galima pasiekti tą patį, kaip ir ligonį 
užhipnotizavus. 


Ką pirmiausiai norėtumėte išgirsti šiuo klausimu - patir- 
ties faktus ar teorinius samprotavimus? 


Pradėkime nuo pirmųjų. Aš buvau Bernheimo, kurį aplan- 
kiau 1889 m. Nansyje ir kurio knygą apie įtaigą išverčiau į 
vokiečių kalbą, mokinys. Daugybę metų gydžiau hipnoze: pra- 
džioje tai dariau įteigdamas draudimą, vėliau pradėjau jį 

derinti su paciento apklausa pagal Breuerio metodą. Todėl hip- 
nozinės arba sugestyvios terapijos laimėjimus galiu vertinti 
remdamasis didžiule patirtimi. Anot seno medikų principo, ide- 
ali terapija turi būti greita, patikima ir nekelti nemalonių pojū- 
čių ligoniui, tad Bernheimo metodas patenkino bent du iš šių 
reikalavimų. Ją galima buvo atlikti greičiau, t. y. kur kas grei- 
čiau, negu analitinę, ir ligonis nepatirdavo jokių rūpesčių ir 
keblumų. Gydytojui ji ilgainiui virsdavo monotonišku užsiė- 
mimu: kiekvieną kartą tomis pačiomis priemonėmis vis už- 
draudi įvairiausius simptomus, nieko nenutuokdamas apie 
jų prasmę ar reikšmę. Tai buvo ne mokslinė veikla, o pameist- 
rio darbas, primenantis magiją, užkeikimus ir fokusus; bet dėl 
ligonio interesų to galima buvo nepaisyti. Bet trečio dalyko sti- 
go: metodas nebuvo patikimas nė vienu atžvilgiu. Vienam li- 
goniui jį buvo galima taikyti, kitam — ne; su vienu pavykdavo 
daug nuveikti, su kitu - labai mažai, ir niekad nebūdavo aišku 
kodėl. Dar blogiau nei šis metodo aikštingumas buvo jo laimė- 
jimų trumpaamžiškumas. Netrukus vėl ką nors išgirdęs apie 
ligonį sužinodavai, kad ankstesnė negalia sugrįžo arba ją pa- 
keitė nauja. Ir vėl galėjai hipnotizuoti. Be to, patyrę kolegos 
įspėdavo pernelyg dažnai nekartoti hipnozės, kad ligonis ne- 
prarastų savarankiškumo ir nepriprastų prie šios terapijos kaip 
prie narkotikų. Sutinku, kad kartais viskas puikiai pavykda- 
vo: nedideles pastangas lydėdavo visiška ir ilgalaikė sėkmė. 
Bet kodėl rezultatas būdavo toks, likdavo neaišku. Kartą atsi- 
tiko taip, kad sunki būsena, kurią buvau visiškai pašalinęs po 
trumpo hipnozinio gydymo, atsinaujino, kai ligonė supyko ant 
manęs, nors buvau niekuo dėtas; paskui susitaikėme ir vėl 
panaikinau tą būseną, šįsyk kur kas nuodugniau, bet ji vėl 
atsinaujino ligonei antrą kartą atšalus. Kitąsyk patyriau, kaip 
ligonė, kuriai hipnotizuodamas ne kartą padėjau atsikratyti 
nervingų būsenų, gydant ypač sunkų atvejį netikėtai apsivijo 
rankomis man apie kaklą. Nori nenori, bet susidūręs su tokiais 
faktais kiekvienas bus priverstas paklausti savęs, kokia jo su- 
gestyvaus autoriteto prigimtis ir kilmė. 

Tiek apie patirtį. Ji rodo, kad nedaug ką praradome atsisa- 
kę tiesioginės įtaigos. Dabar leiskite pridurti keletą samprota- 
vimų. Hipnozinė terapija ir iš paciento, ir iš gydytojo reikalau- 
ja labai menkų pastangų. Ši terapija puikiai atitinka tą požiūrį 
į neurozes, kurio iki šiol laikosi daugelis gydytojų. Gydytojas 
sako sergančiajam neuroze: nieko jums nėra, tai tik nervai, 
todėl jūsų negalavimą galiu panaikinti keliais žodžiais per ke- 
lias minutes. Bet mūsų energetiniam mąstymui prieštarauja 
požiūris, kad menkomis pastangomis galime išjudinti didžiulį 
krovinį, tiesiogiai jį veikdami ir nesinaudodami atitinkamais 
papildomais įrengimais. Aplinkybės labai panašios, ir patir- 
tis patvirtina, kad ir su neurozėmis toks triukas nenusiseka. 
Tiesa, žinau, kad šis argumentas nėra visiškai nepaneigiamas; 
pasitaiko ir „sėkmingų“ atvejų. 


Tos žinios, kurias įgijome per psichoanalizę, leidžia taip 
nusakyti hipnozinės ir psichoanalitinės įtaigos skirtumą: hip- 
nozinė terapija psichikos gyvenime mėgina kažką pridengti 
ir užtušuoti, o analitinė - atskleisti ir pašalinti. Pirmąją gali- 
me palyginti su kosmetika, antrąją — su chirurgija. Pirmoji pa- 
sitelkia įtaigą, kad uždraustų simptomus, ji sustiprina išstū- 
mimą, bet nepaliečia nė vieno tų procesų, dėl kurių atsirado 
simptomai. Analitinė terapija skverbiasi prie šaknų, prie tų kon- 
fliktų, iš kurių atsirado simptomai, ir naudoja įtaigą siekdama 
pakeisti šitų konfliktų rezultatus. Hipnozinė terapija leidžia pa- 
cientui būti neveikliam ir nesikeisti, tad jis visiškai nesugeba 
priešintis atsiradus naujai dingsčiai susirgti. Analitinis gydy- 
mas ir iš gydytojo, ir iš ligonio reikalauja didelių pastangų, tik 
šitaip gali būti įveiktas vidinis priešinimasis. Įveikiant šį prie- 
šinimąsi ligonio psichikos gyvenimas palaipsniui kinta, pasie- 
kia aukštesnę vystymosi pakopą, ir ligonis tampa atsparus pa- 
sitaikius naujai galimybei susirgti. Esminė analitinio gydymo 
dalis, kurią turi atlikti ligonis, yra darbas įveikiant priešinimą- 
si; gydytojas jam padeda įtaiga, kuriai skiriamas auklėjimo 

vaidmuo. Todėl teisingai sakyta, kad psichoanalitinis gydymas 
yra savotiškas perauklėjimas [Nacherziehung|]. 


Tikiuosi, dabar paaiškinau jums, kuo mūsiškis terapinės įtai- 
gos naudojimo būdas skiriasi nuo to būdo, kuris tik ir teįmano- 
mas hipnozinės terapijos atveju. Susieję įtaigą su perkėlimu 
suprasite ir jau anksčiau į akis kritusį hipnozinės terapijos aikš- 
tingumą, ir tai, kodėl analitinės terapijos rezultatus iki jos ribi- 
nių atvėjų galima numatyti. Naudodami hipnozę priklausome 
nuo ligonio sugebėjimo atlikti perkėlimą, bet visiškai negali- 
me to perkėlimo paveikti. Perkėlimas, kurį atlieka hipnotizuo- 
jamasis, gali būti negatyvus arba, kaip dažniausiai pasitaiko, 
ambivalentiškas, be to, nuo perkėlimo pacientas gali gintis 
kokiomis nors ypatingomis nuostatomis; mes apie tai nieko 
nesužinome. Atlikdami psichoanalizę dirbame tiesiog su per- 
kėlimu, pašaliname tai, kas jam trukdo, gaminame sau pa- 
geidaujamą instrumentą, padėsiantį mums dirbti. Taip atsiran- 
da galimybė visiškai kitaip panaudoti įtaigos jėgą; mes ją 
valdome; ne ligonis įteigia sau, ko jis nori, o mes vadovaujame 
jo įtaigai, kiek jis apskritai leidžiasi jos veikiamas. 


Dabar sakysite: nesvarbu, kaip vadinsime mūsų analizės va- 
romąją jėgą - įtaiga ar perkėlimu, - bet kyla pavojus, kad jos 
įtaka pacientui privers suabejoti objektyviu mūsų duomenų pa- 
tikimumu. Kas naudinga terapijai, kenkia tyrimui. Kaip tik šis 
priekaištas dažniausiai pateikiamas psichoanalizei, ir reikia pri- 
pažinti: nors ir klaidingo, negalima atmesti jo kaip neprotingo. 
Bet jeigu jis būtų teisingas, psichoanalizė tebūtų tik itin gerai 
užmaskuotas, itin veiksmingas sugestyvaus gydymo būdas, ir 
nereikėtų rimtai žiūrėti į visus jos teiginius apie gyvenimo įta- 
kas, psichinę dinamiką, nesąmoningumo sritį. Priešininkai ma- 
no kaip tik taip; pasak jų, mes „įkalbame“ ligoniui visa, kas 
siejasi su seksualinių išgyvenimų reikšme, jeigu ne pačius iš- 
gyvenimus, žinoma, pirma sukūrę tokias kombinacijas mūsų 
pagedusioje vaizduotėje. Šiuos išpuolius lengviau paneigti 

pasirėmus patirtimi, o ne teorija. Tas, kuris pats atliko psicho- 
analizę, galėjo daugybę kartų įsitikinti, kad šitaip nieko neįma- 
noma ligoniui įteigti. Žinoma, nesunku padaryti jį kokios nors 
teorijos šalininku ir priversti prisidėti prie galimų gydytojo klai- 
dų. Tokiu atveju jis elgiasi kaip kiekvienas kitas, kaip moki- 
nys, bet paveikiamas tik jo intelektas, o ne liga. Išspręsti ligo- 
nio konfliktus ir įveikti jo priešinimąsi pavyksta tik tada, kai 
jam pateikiami hipotetiniai vaizdiniai atitinka jo vidinę tikro- 
vę. Netinkamos gydytojo prielaidos atkrinta analizės metu, jų 
tenka atsisakyti, pakeičiant naujomis. Tikslia technika stengie- 
si apsisaugoti nuo laikinų įtaigos laimėjimų, tačiau jie nėra pa- 
vojingi, net jei ir pasitaiko, nes niekada neapsiriboji pirmąja 
sėkme. Nemanai, kad analizė baigta, kol nesupranti visų tiria- 
mo atvejo neaiškumų, neužpildai atminties spragų, nenustatai 
išstūmimo dingsčių. Pernelyg ankstyvus laimėjimus laikai vei- 
kiau analitinio darbo kliūtimis, nei jo paskatomis, todėl kas- 
kart naikini šiuos laimėjimus, atskleisdamas juos. sąly gojusį per- 
kėlimą. Iš esmės kaip tik ši ypatybė skiria analitinį gydymą 
nuo grynai sugestyvaus, dėl jos analitinius rezultatus pamažu 
nustoja įtarinėti esant įtaigos padariniais. Gydant bet kokiu ki- 
tu sugestyviu būdu, perkėlimas rūpestingai puoselėjamas ir 
neliečiamas; gydant analitiškai jis virsta objektu, naikinama 
bet kokia jo raiškos forma. Analitinio gydymo pabaigoje per- 
kėlimas turi būti pašalintas, ir jei tada pasiekiame ar išsaugo- 
me teigiamą rezultatą, jis jau nėra salygotas įtaigos, jį gauna- 
me įtaigos padedami įveikę vidinį priešinimąsi, atlikę vidinę 
ligonio permainą. 


Nuo atskirų įtaigos efektų apsaugo tai, kad gydydami nuo- 
lat turime kovoti su priešinimusi, kuris gali virsti negatyviu 
(priešišku) perkėlimu. Neužmiršime pasiremti ir tuo, kad dau- 
gelį analizės rezultatų, kuriuos šiaip būtų galima įtarti esant 
įtaigos produktais, neabejotinai patvirtina kiti tikrai nepriekaiš- 
tingi šaltiniai. Mūsų informantai šiuo atveju yra silpnapročiai 
ir paranojikai, kurių, žinoma, negali įtarti polinkiu pasiduoti 

sugestyviai įtakai. Tai, ką šie ligoniai pasakoja apie simbolių 
vertinius ir fantazijas, prasiskverbusius iki jų sąmonės, tiksliai 
sutampa su rezultatais, gautais tiriant perkėlimo neurozėmis 
sergančius ligonius, taigi patvirtina objektyvų mūsų aiškini- 
mų, kuriais dažnai abejojama, teisingumą. Manau, neapsirik- 
site, šioje vietoje patikėję analize. 


Dabar išsamiau pavaizduokime sveikimo mechanizmą, pa- 
sitelkdami libido teorijos formules. Neurotikas nesugeba pa- 
tirti malonumo, nes jo libido nenukreiptas į realų objektą, ir 
neįstengia nieko nuveikti, nes turi eikvoti labai daug energi- 
jos, kad išlaikytų libido išstumtą ir apsisaugotų nuo jo antplū- 
džio. Jis pasveiktų išnykus konfliktui tarp Ego ir libido, kai 
Ego vėl galėtų disponuoti libido. Tad terapijos užduotis yra 
išvaduoti libido nuo ankstesnių, nuo Ego nepriklausomų prie- 
raišumų ir padaryti, kad jis vėl taptų paklusnus Ego. Kurgi yra 
neurotiko libido? Jį nesunku surasti; jis susijęs su simptomais, 
teikiančiais vienintelį įmanomą pasitenkinimo pakaitalą. Va- 
dinasi, reikia užvaldyti simptomus, sunaikinti juos, - kaip tik 
to iš mūsų reikalauja ligonis. Kad panaikintume simptomus, 
reikia grįžti prie jų ištakų, atgaivinti juos sukėlusį konfliktą ir 
išspręsti jį kitaip, pasitelkus tokias varomąsias jėgas, kurių ka- 
daise stigo ligoniui. Ši išstūmimo proceso revizija tik iš dalies 
gali būti atlikta remiantis prisiminimais apie išstūmimą sukė- 
lusius procesus. Lemiama darbo dalis atliekama, kai užsimez- 
gus santykiui su gydytoju, atlikus „perkėlimą“ sukuriami nauji 
senųjų konfliktų variantai, ir nors dabar ligonis vėl norėtų elg- 
tis taip, kaip elgėsi kadaise, bet jis verčiamas sukaupti visas 
psichines jėgas ir padaryti kitokį sprendimą. Tad perkėlimas 
tampa kautynių lauku, kuriame susiduria visos tarp savęs ko- 
vojančios jėgos. 


Ir libido, ir priešinimasis jo reikalavimams dabar sutelkia- 
mi į santykį su gydytoju; kartu neišvengiamai libido nelieka 
simptomams. Tikrąją paciento ligą keičia dirbtinai sukelta 

perkėlimo liga, įvairius nerealius libido objektus - irgi fantas- 
tinis gydytojo asmenybės objektas. Bet pasitelkęs įtaigą gydy- 
tojas iki aukščiausio psichinio laipsnio pakylėja šią naują kovą 
dėl naujo objekto, ji vyksta kaip normalus psichikos konflik- 
tas. Išvengus naujo išstūmimo panaikinamas Ego ir libido su- 
svetimėjimas, atkuriama psichinė asmenybės vienybė. Atsisky- 
ręs nuo laikino objekto, gydytojo asmenybės, libido jau negali 
grįžti prie senųjų objektų ir pasilieka Ego žinioje. Šio terapinio 
darbo metu įveikiamos jėgos yra Ego nepalankumas tam tik- 
roms libido kryptims bei libido, nenorom paliekančio kažkada 
įkrautus [besetzt] objektus, atkaklumas arba lipnumas. 


Tad terapinis darbas skyla į dvi fazes: pirmoje visas libido 
atitraukiamas nuo simptomų ir sutelkiamas į perkėlimą; ant- 
roje vyksta kautynės dėl naujojo objekto, ir galiausiai libido 
išlaisvinamas nuo jo. Teigiamą atnaujinto konflikto baigmę le- 
mia tai, kad dabar neleidžiama įvykti išstūmimui, tad libido 
negali išsprūsti nuo Ego vėl pasitraukdamas į nesąmoningu- 
mo sritį. Tai įmanoma todėl, kad veikiant gydytojo įtaigai 
vyksta Ego permaina. Aiškinimo darbas ilgainiui paverčia ne- 
sąmoningus reiškinius sąmoningais, Ego išauga nesąmonin- 
gumo srities sąskaita, pamokytas jis susitaiko su libido ir yra 
linkęs leisti jam šiek tiek pasitenkinti, be to, Ego kiek mažiau 
baiminasi libido reikalavimų, nes atsiranda galimybė dalį jų 
patenkinti per sublimaciją. Kuo labiau gydymo metu vykstan- 
tys procesai sutampa su šiuo idealizuotu aprašymu, tuo dides- 
nė sėkmė lydi psichoanalitinę terapiją. Ją gali riboti nepakan- 
kamas libido, nenorom apleidžiančio savo objektus, judrumas, 
ir narcizmo, neleidžiančio perkėlimui peržengti tam tikrų ri- 
bų, užsispyrimas. Galbūt sveikimo proceso dinamiką dar la- 
biau nušviesime pastebėję, kad ta libido dalis, kurią perkėli- 
mo padedami nukreipiame į save, ir yra visas iš Ego valdžios 
išsprūdęs libido. 

Reikėtų įspėti, kad žinodami, kaip pasiskirsto libido per gy- 
dymo procesą ir po jo, anaiptol neturime teisės daryti tiesmu- 
kų išvadų apie tai, kaip jis pasiskirstęs ligos metu. Tarkime, 
mums pavyko sėkmingai susidoroti su kokiu nors ligos atveju 
sukūrus, o paskui pašalinus stiprų jausmų perkėlimą nuo tėvo 
į gydytoją; bet būtume neteisūs sakydami, kad ligonį anksčiau 
kamavo toks nesąmoningas prieraišumas tėvui. Perkėlimas nuo 
tėvo į gydytoją tik sukuria kovos lauką, kuriame įveikiame li- 
bido; ligonio libido jį pasiekia iš kitų pozicijų. Kovos laukas 
nebūtinai turi sutapti su svarbia priešo tvirtove. Priešo sosti- 
nės gynyba neprivalo vykti prie jos vartų. Tik vėl panaikinę 
perkėlimą galime mintyse rekonstruoti libido pasiskirstymą, 
buvusį ligos metu. 


Libido teorijos požiūriu galime tarti paskutinį žodį apie 
sapnus. Neurotikų sapnai kaip ir jų riktai bei laisvosios aso- 
ciacijos padeda atskleisti neurozinių simptomų prasmę ir li- 
bido pasiskirstymą. Sapnai, kaip norų išsipildymai, rodo, ko- 
kie potroškiai buvo išstumti ir prie kokių objektų prisirišo nuo 
Ego išsisukęs libido. Todėl sapnų aiškinimas labai svarbus per 
psichoanalitinį gydymą, o kartais jis ilgą laiką būna tiesiog svar- 
biausia darbo dalis. Jau žinome, kad miego būsena savaime 
susilpnina išstūmimą. Sumažėjus spaudimui, veikiančiam iš- 
stumtą impulsą, šis gali sapne reikštis daug aiškiau, negu die- 
nos metu per simptomą. Tad sapno tyrimas yra patogiausias 
būdas pažinti išstumtus nesąmoningus reiškinius, prie kurių 
priklauso ir iš Ego valdžios išsprūdęs libido. 


Bet neurotikų sapnai iš esmės niekuo nesiskiria nuo norma- 
lių Žmonių sapnų; ko gero, jų net apskritai neįmanoma atskir- 
ti. Būtų paika nervų ligonių sapnuose ieškoti tokių požymių, 
kurių nebūtų sveikų žmonių sapnuose. Tad turime pasakyti, 
kad skirtumas tarp neurozės ir sveikatos būsenos egzistuoja 
tik dieną, sapnų gyvenimo jis nesiekia. Dalis tų prielaidų, ku- 
rias padarėme apie neurotiko sapnų ir simptomų ryšį, tinka ir 

sveikam žmogui. Negalime neigti, kad ir sveiko Žmogaus psi- 
chikoje esama tų veiksnių, dėl kurių tik ir gali susidaryti ir sap- 
nai, ir simptomai; privalome padaryti išvadą, kad ir sveikas 
žmogus atliko išstūmimą bei deda tam tikras pastangas, siek- 
damas jį palaikyti, kad ir jo nesąmoningumo sistemoje slypi 
išstumti, bet dar tebeturintys energijos impulsai, kad ir jo libido 
dalis yra ištrūkusi iš Ego kontrolės. Vadinasi, ir sveikas žmogus 
yra potencialus neurotikas, bet, matyt, sapnas yra vienintelis 
simptomas, kurį jis įstengia sukurti. Tiesa, atidžiau patyrinėję 
jo gyvenimą būdraujant pamatysime, kad tai tik regimybė, kad 
iš tiesų jo tariamai sveikas gyvenimas persmelktas smulkių, 
praktiškai nereikšmingų simptomų. 


Tad skirtumas tarp psichinės sveikatos ir neurozės tėra 
praktinis klausimas, kurio sprendimas priklauso nuo to, ar 
pakankamai individas išsaugojo darbingumą ir sugebėjimą 
patirti malonumą. Šis rezultatas tikriausiai priklauso nuo re- 
liatyvaus santykio, siejančio laisvos ir išstūmimo suvaržytos 
energijos kiekį, taigi yra kiekybinio, o ne kokybinio pobūdžio. 
Turbūt neverta priminti, kad toks požiūris teoriškai pagrin- 
džia įsitikinimą, jog neurozės iš principo yra išgydomos, net 
jei jų pagrindas yra konstituciniai polinkiai. 


Šitaip galime charakterizuoti sveikatą, remdamiesi neuro- 
tikų ir sveikų Žmonių sapnų identiškumų; tai yra viskas, ką 
galime apie tai pasakyti. Bet gauname tolesnes, su sapnu susi- 
jusias, išvadas: negalime sapno atskirti nuo neurozinių simp- 
tomų, neturime manyti, kad visą jo esmę nusako minčių pa- 
vertimo archaiška raiškos forma formulė, privalome iškelti 
prielaidą, kad sapnas atspindi realiai egzistuojantį libido pa- 
skirstymą ir realias objektų įkrovas. 


Greitai baigsime. Tikriausiai nusivylėte, kad skirsnyje apie 
psichoanalitinę terapiją pateikiau tik teorines pažiūras, nieko 
nepasakiau nei apie sąlygas, kuriomis prasideda gydymas, nei 

apie rezultatus, kurių jis pasiekia. Bet nutylėsiu ir viena, ir ki- 
ta. Nepasakosiu apie gydymo sąlygas, nes neketinu pateikti 
praktinio psichoanalizės vadovo, nekalbėsiu apie jo rezulta- 
tus, nes mane stabdo keletas motyvų. Mūsų pokalbių pradžio- 
je pabrėžiau, kad palankiomis aplinkybėmis pasiekiame to- 
kių laimėjimų, kurie nenusileidžia gražiausiems vidaus ligų 
terapijos laimėjimams, ir galiu pridurti, kad jų neįmanoma 
būtų pasiekti jokiais kitais būdais. Jei pasakyčiau daugiau, 
būčiau įtartas, kad reklamuodamas psichoanalitinę terapiją 
noriu užgožti sustiprėjusius nepasitenkinimo balsus. Net ofi- 
cialiuose kongresuose gydytojai „kolegos“ ne kartą grasino 
psichoanalitikams atversią akis kenčiančiai publikai ir paro- 
dysią, koks menkavertis yra psichoanalizės metodas, surink- 
dami analizės nesėkmių atvejus ir paskelbdami apie jos pa- 
darytą žalą. Bet šis rinkinys, net jei nepaisysime priešiško, 
skundikiško tokios priemonės pobūdžio, neleis susidaryti tei- 
singo požiūrio apie terapinį analizės veiksmingumą. Kaip ži- 
note, analitinė terapija yra jauna; prireikė daug laiko, kol nusi- 
stovėjo jos technika, antra vertus, tai galėjo vykti tik dirbant ir 
kartu kaupiant patirtį. Dėl minėtų dėstymo sunkumų gydyto- 
jas, pradedantis praktikuoti psichoanalizę, kur kas labiau nei 
kiti specialistai priverstas savarankiškai tobulintis, ir jo pirmųjų 
darbo metų rezultatai anaiptol neleidžia spręsti apie analitinės 
terapijos veiksmingumą. 


Ankstyvuoju psichoanalizės periodu daug mėginimų gydyti 
nepavyko, nes buvo gydomi tokie ligoniai, kuriems šis meto- 
das apskritai netinka; šiandien, nustatę indikacijas, tokius at- 
vejus atsisakome gydyti. Bet ir šias indikacijas tegalėjome gau- 
ti tik iš patirties. Juk kadaise nežinojai iš anksto, kad išreikštos 
paranojos ir dementia praecox formos nepasiduoda mūsų me- 
todui, ir turėjai teisę jį taikyti visoms ligoms. Bet daugiausia 
nesėkmių pirmaisiais metais įvykdavo ne dėl gydytojo kaltės 
ar dėl netinkamo objekto pasirinkimo, o dėl nepalankių išori- 
nių aplinkybių. Mes aptarėme tik vidinį - paciento - priešini- 

mąsi, kuris neišvengiamas ir kurį galime įveikti. Išorinis prie- 
šinimasis, su kuriuo susiduria analizė dėl ligonio santykių, jo 
aplinkos, teoriškai nėra labai įdomus, bet turi didžiulę prakti- 
nę reikšmę. Psichoanalitinį gydymą galima palyginti su chi- 
rurgine operacija; kad būtų sėkmingas, jis irgi turėtų būti atlie- 
kamas palankiausiomis sąlygomis. Žinote, kokių priemonių 
imasi chirurgas: tinkama patalpa, geras apšvietimas, asisten- 
tas, giminių nušalinimas ir t. t. Paklauskite savęs, ar daug ope- 
racijų pavyktų, jei jos būtų atliekamos stebint visiems šeimos 
nariams, kaišiojantiems nosį į operacijos lauką ir garsiai kly- 
kaujantiems sulig kiekvienu skalpelio pjūviu. Psichoanalitiš- 
kai gydant giminaičių įsikišimas yra tiesioginė grėsmė, ir dar 
tokia, kurios nežinai kaip išvengti. Esi pasiruošęs vidiniam pa- 
ciento priešinimuisi, kurį laikai būtinu, bet kaip apsiginti nuo 
išorinio priešinimosi? Ligonio giminaičiams neįmanoma nie- 
ko paaiškinti, neįmanoma jų įtikinti laikytis nuošaliai, niekada 
negalima stoti jų pusėn neprarandant ligonio pasitikėjimo, nes 
jis - Žinoma, teisėtai — reikalauja, kad žmogus, kuriuo pasitiki, 
būtų jo pusėje. Kiekvienas, kuris žino, kokie nesutarimai daž- 
nai skaldo šeimą, kaip ir analitikas nelabai nustebs suvokęs, 
jog kartais artimiausi ligonio giminaičiai labiau suinteresuoti, 
kad jis liktų toks, koks yra, nepasveiktų. Jei neurozė, kaip daž- 
nai pasitaiko, susijusi su šeimos narių konfliktais, sveikasis il- 
gai nesvyruodamas pasirinks savo interesus, o ne ligonio pa- 
sveikimą. Nereikia stebėtis, kad sutuoktiniui nelabai patinka 
gydymas, per kurį, kaip jis ne be pagrindo įtaria, atskleidžia- 
mas jo nuodėmių sąrašas; tuo nesistebime, bet ir negalime sau 
priekaištauti už tai, kad mūsų pastangos liko bevaisės pirma 
laiko nutraukus gydymą, nes sergančios moters priešinimąsi 
papildė jos vyro priešinimasis. Mes siekėme to, kas buvo ne- 
įmanoma susiklosčiusiomis aplinkybėmis. 


Užuot pasakojęs jums daugybę atvejų, pateiksiu tik vieną, 
kuriame dėl medicininių sumetimų buvau priverstas prisiimti 
nukentėjusiojo vaidmenį. Prieš daug metų ėmiau analitiškai 

gydyti jauną mergaitę, kuri jau seniai iš baimės negalėdavo iš- 
eiti į gatvę ir viena pasilikti namuose. Ligonė ilgainiui prisipa- 
žino, kad jos vaizduotę užvaldė atsitiktinai pastebėti švelnūs 
jos motinos ir pasiturinčio šeimos draugo santykiai. Bet ji bu- 
vo tokia nerangi arba tokia gudri, kad išsidavė motinai, apie 
ką kalbama per analizės seansus, pakeitusi elgesį su ja, ėmusi 
reikalauti, kad tik ji gelbėtų ją nuo vienatvės baimės, ir ėmusi 
užstoti duris, kai motina susiruošdavo išeiti. Anksčiau motina 
irgi buvo labai nervinga, bet prieš kelerius metus pasveiko pa- 
sigydžiusi vandens gydykloje. Pridursiu, kad toje gydykloje ji 
susipažino su minėtuoju vyriškiu ir užmezgė visais atžvilgiais 
ją tenkinusius ryšius. Nustebinta audringų merginos reikala- 
vimų, motina staiga suprato, ką reiškia jos dukters baimė.Ji 
susirgusi, kad galėtų įkalinti savo motiną ir suvaržytų jos ju- 
dėjimo laisvę, kurios jai reikėjo, norint susitikti su mylimuo- 
ju. Greitai apsisprendusi motina nutraukė kenksmingą gydymą. 
Merginą atidavė į psichiatrijos ligoninę ir daug metų demonst- 
ravo kaip „nelaimingą psichoanalizės auką“. Taip pat ilgai dėl 
nesėkmingos šio gydymo baigties apie mane sklido blogos kal- 
bos. Tylėjau, nes laikiau save susaistytu pareigos išsaugoti 
diskretiškumą. Daug vėliau sužinojau iš vieno kolegos, ap- 
lankiusio aną psichiatrijos ligoninę ir pamačiusio ten agora- 
fobija sergančią merginą, kad apie jos motinos ir pasiturinčio 
šeimos draugo santykius žino visas miestas; veikiausiai jiems 
pritaria ir motinos vyras, merginos tėvas. Tad dėl tokios „pa- 
slapties“ buvo paaukotas gydymas. 


Prieškario metais, kai užplūdus ligoniams iš daugelio šalių 
tapau nepriklausomas nuo savo gimtojo miesto malonės ar ne- 
malonės, prisiėmiau taisyklę nepradėti gydyti tokio ligonio, ku- 
ris nėra sui juris*, nepriklausomas nuo kitų žmonių esminiais 
gyvenimo klausimais. Ne kiekvienas psichoanalitikas gali sau 
tai leisti. Gal išklausę mano perspėjimus apie giminaičius pa- 


* Savarankiškas (lot.). - Vert. 


XXVIII. ANALITINĖ TERAPIJA 421 


darysite išvadą, kad psichoanalizės tikslams reikia ligonius 
atskirti nuo jų šeimų, t. y. taikyti šią terapiją tik psichiatrijos 
ligoninių pacientams. Bet negaliu sutikti su jumis šiuo klau- 
simų; daug geriau, kai ligoniai - jei tik jie nėra visiškai išsekę — 
gydomi tomis pačiomis sąlygomis, kuriomis jie turi spręsti 
jiems kylančias užduotis. Bet artimųjų elgesys neturėtų pa- 
versti niekais šito pranašumo; jie neturėtų priešiškumu griauti 
gydytojo darbo. Bet kaipgi priversite paklusti nuo mūsų ne- 
priklausomus veiksnius? Žinoma, numanote ir tai, kad gydy- 
mo viltys susijusios su socialine šeimos aplinka ir jos kultū- 
ros lygmeniu. 


Arne tiesa, psichoanalizės kaip terapijos veiksmingumo per- 
spektyvos atrodo gana liūdnos, net jei daugelį mūsų nesėkmių 
galėtume paaiškinti išoriniais trukdančiais veiksniais! Tada 
analizės šalininkai patarė mums psichoanalizės nesėkmių rin- 
kinį pasitikti statistine sėkmingų atvejų apžvalga. Nesutikau 
ir su tuo. Pareiškiau, kad statistika yra bevertė, jei į ją įtraukia- 
mi pernelyg nevienarūšiai vienetai, o tie neurozių atvejai, ku- 
rie buvo gydyti, iš tikrųjų nelygiaverčiai visais atžvilgiais. Be 
to, aptariamas laikotarpis pernelyg trumpas, kad galima būtų 
spręsti apie galutinį pasveikimą, o daugelio atvejų apskritai 
nebuvo galima aptarinėti. Tai pasakytina apie tuos asmenis, 
kurie slėpė ir savo ligą, ir jos gydymą, tad ir jų pasveikimas 
turėjo būti išlaikytas paslaptyje. Bet labiausiai mane stabdė 
suvokimas, kad terapijos srityje žmonės elgiasi visiškai ira- 
cionaliai, tad nėra jokios vilties ko nors pasiekti protingomis 
priemonėmis. Terapinę naujovę jie gali pasitikti ekstazišku 
susižavėjimu, kaip, pvz., tada, kai Kochas viešai paskelbė apie 
savo pirmąjį tuberkuliną prieš tuberkuliozę, arba giliu nepasi- 
tikėjimu, kaip atsitiko su tikrai naudingais Jennerio skiepais, 
kurie iki šiol turi nesutaikomų priešininkų. Psichoanalizė su- 
sidūrė su aiškia išankstine neigiama nuostata. Išgydęs tikrai 
sunkų ligonį galėjai išgirsti: tai nieko neįrodo, jis pats per tiek 
laiko būtų pasveikęs. O jei ligonei, jau išgyvenusiai keturis 

melancholijos ir manijos ciklus, pradėtai gydyti per pauzę po 
melancholijos, po trijų savaičių vėl prasidėjo manija, tai ne tik 
visi šeimos nariai, bet ir patarimo paprašytas labai autoritetin- 
gas gydytojas teigė, kad naujasis priepuolis tegali būti psicho- 
analizės padarinys. Priešiškos nuostatos neįmanoma pakeisti; 
dabar ir vėl galite tuo įsitikinti išgirdę, kokias priešiškas nuo- 
statas viena kariaujančių tautų grupė išsiugdė prieš kitą. Pro- 
tingiausia palūkėti, kol laikas jas išdildys. Vienądien tie patys 
žmonės apie tuos pačius dalykus galvos visiškai kitaip nei iki 
šiol; kodėl jie anksčiau taip negalvojo, lieka gūdi paslaptis. 


Gali būti, kad priešiška nuostata psichoanalizės atžvilgiu 
jau pradėjo slūgti. Turbūt tai liudija nuolatinis analitinių teori- 
jų plitimas, analizę naudojančių gydytojų gausėjimas kai ku- 
riose šalyse. Kai buvau jaunas gydytojas, tokia pačia pasipikti- 
nimo audra gydytojai pasitiko hipnozinį sugestyvų gydymą, 
kurį dabar „blaivūs protai“ supriešina su psichoanalize. Bet 
hipnotizmas kaip terapinė priemonė neįvykdė savo pradinių 
pažadų; mes, psichoanalitikai, galime laikyti save teisėtais jo 
sekėjais ir nepamirštame, kiek esame jam skolingi už paramą 
ir teorinius paaiškinimus. Psichoanalizės žala iš esmės apsiri- 
boja laikinais konflikto paūmėjimais, jei analizė atliekama ne- 
mokšiškai arba per anksti nutraukiama. Išklausę ataskaitą apie 
tai, ką darome su ligoniais, esate pajėgūs spręsti, ar mūsų pa- 
stangos gali padaryti ilgalaikę žalą. Piktnaudžiauti analize ga- 
lima įvairiai; kartais perkėlimas yra pavojinga priemonė ne- 
sąžiningo gydytojo rankose. Bet nuo piktnaudžiavimo nėra 
apsaugoti nė viena medicinos priemonė ar metodas; jeigu pei- 
lis nepjauna, jis irgi negali padėti pasveikti. 


Dabar jau baigiu, ponios ir ponai. Prisipažinsiu jums, ir tai 
nebus vien įprastas posakis, kad ir mane slegia daugybė mano 
paskaitų trūkumų. Labiausiai apgailestauju, kad taip dažnai 
žadėdavau kitoje vietoje grįžti prie probėgšmais palytėtos te- 
mos, bet paskui bendra dėstymo eiga neleisdavo man įvykdyti 

šio pažado. Apsiėmiau supažindinti jus su nebaigtu, nuolat 
plėtojamu dalyku, antra vertus, mano apibendrinta santrau- 
ka irgi nebuvo tobula. Kai kuriose vietose nepadariau išva- 
dų, kurias galėjau padaryti iš turimos medžiagos. Tačiau ir 
nepretendavau paversti jus psichoanalizės Žžinovais, tenorė- 
jau kiek apšviesti ir sudominti. 

